
Prezentul volum este dedicat cu recunoştinţă postumă 
eruditului profesor de morală şi spiritualitate creştină 
Mitropolit Dr. Nicolae Mladin, 
cu prilejul comemorării centenarului naşterii sale (18 decembrie 2014) 
şi cu menţiunea că numele său rămâne peste timp un far de lumină 
pentru cei ce se vor împărtăşi de cunoştinţele eternizate în scrierile sale. 



CUVÂNT DE BINECUVÂNTARE 


Devine tot mai vizibil faptul că societatea contemporană românească 
se îndreaptă spre un pluralism sub multiple aspecte: politic, cultural, 
religios, confesional etc. Societatea nu mai este capabilă să susţină o 
gândire unică despre lume şi viaţă, ci, dimpotrivă, a dezvoltat în sânul ei 
o gamă largă de concepţii, care se contrazic unele pe altele. Toate acestea 
reprezintă puternice provocări pentru creştinism. 

Sarcina Bisericii Ortodoxe în acest context este de a aloca timp 
important unei mai atente activităţi cultural-misionare, cu scopul de a 
aprofunda viziunea creştină despre lume. Se pare că viziunea tradiţională, 
revelată, prin care lumea este văzută drept creaţia lui Dumnezeu şi concepţia 
creştină referitoare la viaţa omului ca pregătire pentru eternitate, au căzut în 
desuetudine, având drept cauză apariţia unor viziuni concurente, ce conţin 
negarea existenţei lui Dumnezeu, credinţa în reîncarnare, crearea lumii din 
întâmplare ş.a. 

în aceste condiţii, nucleul de rezistenţă ortodoxă şi tradiţională este 
cultura creştină autentică şi componenta ei intrinsecă, istoria creştinismului. 
De aici se dezvoltă spiritualitatea şi tot de aici se orientează în mod misionar 
activitatea Bisericii în actualitate. 

La Caransebeş, prin rânduiala lui Dumnezeu avem preoţi profesori 
destoinici, iar elevii şi studenţii teologi au şansa de a învăţa cu statornicie 
despre frumuseţile spiritualităţii credinţei ortodoxe şi despre principiile 
misionare care trebuie să călăuzească Biserica în vremurile de astăzi. 

între toţi profesorii care activează în cadrul şcolilor de teologie de la 
Caransebeş, se desprinde detaşat personalitatea Părintelui prof. universitar 
dr. Sorin Cosma. Preacucemicia Sa a slujit cu responsabilitate deplină 
învăţământul seminarial şi cel universitar de la Caransebeş, timp de 50 de 

ani (din anul 1964). în acest interval de timp, pe lângă activitatea didactică 
de excepţie, a publicat volume de Teologie Morală, Spiritualitate şi Bioetică, 
dar şi numeroase studii în reviste bisericeşti. 

Toate aceste realizări didactice şi ştiinţifice îl evidenţiază şi 
individualizează pe Părintele Profesor Sorin Cosma ca pe cel mai de 
seamă teolog caransebeşean al vremurilor actuale. De aceea ne bucurăm să 
binecuvântăm apariţia volumului Preacucerniciei Sale intitulat Spiritualitate 
şi misiune creştină în contextul actual. Cartea este rodul cercetărilor şi 
preocupărilor Părintelui Profesor din ultimii ani, cuprinde studii de teologie 
în parte publicate, dar şi conţinuturi de curs comunicate studenţilor în cadrul 
studiilor de Masterat în Teologie organizate la Caransebeş. 

Dumnezeu să răsplătească osteneala Părintelui Profesor Sorin Cosma 
şi să-i dăruiască în continuare aceeaşi râvnă pentru slujirea lui Dumnezeu 
în ştiinţa cea teologhicească. 

Cuvântul autorului 


Prezentul volum cuprinde parte din studiile publicate în perioada 
ultimului deceniu în revistele noastre bisericeşti, precum: Altarul Banatului, 
Tabor, Ortodoxia, Biserica Ortodoxă Română, Studii Teologice, Revista 
Teologică, Teologia (Arad), Mitropolia Olteniei etc. 

Materialul oferit tiparului a fost revizuit şi îmbunătăţit spre a se 
încadra şi spre a corespunde tematicii enunţată în titlul cărţii. 

în acelaşi timp se cuvine să menţionez că problemele de spiritualitate 
şi misiune creştină incluse aici reprezintă o parte din subiectele dezbătute 
la seminariile desfăşurate pe lângă cursul referitor la , Misiunea socială 
a Bisericii în contextul actual ”, pe care îl prezint la catedra de Morală 
şi spiritualitate creştină, în cadrul studiilor masterale de la Facultatea de 
Teologie din Caransebeş, axate pe o tematică generală de Teologie pastorală 
şi misiune creştină. 

Pe lângă aceasta, se cuvine să precizez că această carte apare din 
iniţiativa generosului Părinte cărturar Nicolae Marcu, cu susţinerea 
materială a parohiei Micalaca Nouă-Arad, unde dânsul activează ca preot. 

La editarea volumului şi-au adus contribuţia Domnul Prof Univ. Dr. 
Cristinel loja de la Facultatea de Teologie „Ilarion Felea” din Arad, precum 
şi Domnul Ing. Cristian Frenţiu din Caransebeş, cărora le exprimăm 
simţăminte de aleasă gratitudine. 

împreună cu Părintele Nicolae Marcu am convenit să dedicăm 
volumul, ca recunoştinţă postumă, eruditului nostru profesor de morală 
şi spiritualitate creştină de la Institutul Teologic din Sibiu, Mitropolit 
Dr. Nicolae Mladin, în numele studenţilor săi, cu prilejul comemorării 
centenarului naşterii sale, 18 decembrie 2014. 

Evocând cu acest prilej personalitatea distinsului nostru profesor de 
morală, ne reamintim că, pe lângă erudiţie, avea darul ca prin atitudinea lui 
totdeauna binevoitoare, deschisă spre discuţii antrenante şi prelungite, să-şi 
câştige mulţi discipoli, pe care îi orienta, mai ales în scaunul spovedaniei, 
spre modul în care trebuiesc cultivate valorile spiritualităţii creştine. Reţinem 
apoi de la orele de curs că morala creştină trebuie înţeleasă, predicată şi 
trăită într-o unitate organică de simţire, tridimensional: hristocentric, 
ecclesiocentric şi duhovnicesc, ancorată misionar în realităţile vremii, spre 
a transmite lumii iubirea milostivă a lui Dumnezeu prin puterea şi lucrarea 
Duhului Sfânt, ca actualizare permanentă a sfinţeniei lui Hristos în lumea 
păcatului. 

La seminarii ne învăţa profesorul nostru de morală ca redactarea 
lucrării să se constituie într-o expunere sistematică, după un plan bine 
stabilit, în urma unei judicioase selecţii bibliografice şi unei reflecţii 
adâncite asupra problemelor ce urmează să fie dezbătute într-o elaborare 
personală şi responsabilă. Iar pentru a convinge, ideile corelate organic vor 
reda o expunere coerentă, clară şi accesibilă, într-un stil sobru şi atrăgător. 

în sfârşit, dar nu în ultimul rând, exprimăm simţăminte de 
aleasă recunoştinţă Preasfinţitului Părinte Episcop Dr. Lucian Mic al 
Caransebeşului pentru părinteasca purtare de grijă arătată învăţământului 
teologic caransebeşan, precum şi pentru cuvântul de binecuvântare ce 
prefaţează prezentul volum. 

77 9 99 9 

- animatorul misiunii creştine în lume 

Când spunem că Dumnezeu Tatăl este creatorul „tuturor celor văzute 
şi nevăzute”, înţelegem că „toate le lucrează Tatăl, în Fiul, prin Duhul 
Sfânt”. Aceasta înseamnă că Sfânta Treime prin unitatea de fiinţă asigură 
şi unitatea de acţiune. Deşi distincte, Persoanele Treimice nu se despart în 
acţiune. Gândind în felul acesta, ne putem explica fără prea mare greutate 
că Duhul se purta deasupra a ceea ce era „netocmit şi gol” (Facerea 1, 
2), nu pentru a completa crearea vieţii şi a lumii din nimic, prin cuvânt, 
ci pentru că viaţa era comună deopotrivă Tatălui şi Fiului şi Duhului. De 
aceea, putem spune că Dumnezeu Tatăl este Creatorul. în acelaşi timp şi 
Duhul este creatorul, precum şi Fiul-Cuvântul este creatorul, după cum 
mărturiseşte Scriptura despre El, arătând că „toate prin Dânsul s-au făcut, 
şi fără de El nimic nu s-a făcut din ce s-a făcut” (Ioan 1, 3). 

în acelaşi timp, Duhul este de „viaţă făcătorul” şi pentru faptul 
că numai prin El se ajunge la plenitudinea vieţii, far plenitudinea vieţii 
înseamnă sfinţenia ei, fiindcă adevărata viaţă îşi are originea şi izvorul 
în iubirea desăvârşită a Sfintei Treimi. Noi nu putem ajunge la ea decât 
prin lucrarea de continuă înduhovnicire pe care ne-o împărtăşeşte Duhul 
de viaţă făcătorul şi sfintitorul ei. De aceea, când îl numim „Duh Sfânt”, 
recunoaştem lucrarea Lui de sfinţire a vieţii noastre spre desăvârşirea şi 
plenitudinea ei. Reversul acestei realităţi rezidă în faptul că, despărţindu-ne 
de viaţa sfinţitoare a Duhului, ne sustragem de la împlinirea vieţii proprii, 
rămânând doar cu iluzia înşelătoare a egoismului care proclamă viaţa o 
posesie personală, cu care fiecare poate face ceea ce vrea... Tocmai de aici 
rezultă înşelarea şi paradoxul existenţial... Şi anume că omul, vrând să 
dea vieţii sale demnitatea plenară, detaşând-o de viaţa şi sfinţenia Duhului, 
nu numai că nu o împlineşte, ci o destramă, epuizând-o de autentic, prin 
risipirea ei în tot felul de combinaţii sterile... 

Epoca postmodemă, prin secularismul pe care îl promovează ca 
detaşare de viaţa şi lucrarea Duhului, experimentează tragic atentatul 

omului la adresa propriei vieţi, precum şi asupra pământului peste care 
Dumnezeu l-a aşezat stăpân, spre a-1 chivernisi după înţelepciunea Duhului 
„de viaţă făcătorul”. 

Aceasta este criza ecologică despre care se vorbeşte atât de mult, 
fiindcă o resimţim cu toţii. Şi dacă o simţim tragic, înseamnă că acţiunea 
de promovare a vieţii omului şi a vieţii planetare este greşită şi trebuie 
revizuită. 

Asumându-şi responsabilitatea asupra vieţii omului, pe care Dumnezeu 
i-a încredinţat-o, Biserica nu poate rămâne indiferentă în faţa crizei care 
devine din ce în ce mai acută şi distructivă, ci oferă soluţia reîntoarcerii la 
autenticul vieţii. Astfel, Consiliul Ecumenic al Bisericilor centrează tema 
Adunării Generale de la Canberra (1991) pe lucrarea Duhului Sfânt în lume 
şi declară că „cu cât devenim mai conştienţi de darul vieţii ca dar preţios 
ce ne vine de la Duhul Sfânt, cu atât mai mult constatăm pericolul care ne 
ameninţă astăzi. Pentru prima dată, sistemele care asigură viaţa planetei şi 
viaţa însăşi sunt puse în pericol din cauza acţiunilor umane iresponsabile. 
Niciodată oamenii n-au ameninţat atât de grav ca astăzi echilibrul ecologic 
al întregii noastre planete, adică ansamblul ecologiei planetare... Suntem 
ameninţaţi de efectul cumulativ al factorilor care distrug progresiv stratul 
de ozon ce protejează pământul, care degradează solul, adică despădurirea, 
eroziunea, exploatarea comercială a resurselor, militarizarea şi războaiele, 
poluarea apelor, degradarea aerului, dispariţia speciilor şi încă multe altele, 
întreaga creaţie este rănită mortal... Această criză îşi are rădăcinile ei 
înfipte adânc în poftele nestăpânite ale omului, în exploatarea resurselor 
naturale pentru profit şi îmbogăţire... Economia şi era industrială tratează 
natura ca şi cum n-ar fi decât «o resursă naturală»” 1 , de care profită abuziv. 

în cadrul responsabilităţii umane faţă de criza ecologică trebuie încă 
dintru început să recunoaştem faptul că omul nu se află în afara „mediului 
înconjurător”, ci este integrat în acesta. Concepţia potrivit căreia omul 
poate acţiona „din afară” asupra mediului, subordonându-1 intereselor 
sale, este greşită. Omul trebuie să cunoască componentele mediului, pe 
care le poate folosi într-o anumită măsură, cu anumite condiţii. El trebuie 
să cunoască limitele intervenţiei sale în mediu, precum şi măsura în care 
acesta „suportă” efectul negativ al multora din acţiunile sale. 


1 Septieme Assemblee de Canberra, Rapport Section 1, „Esprit, source de vie, garde 
La creation“, p. 2. 

La situaţia de criză s-a ajuns datorită desacralizării creaţiei prin 
secularismul vieţii umane, datorită antropocentrismului, care „excelează” 
prin duritatea egoismului său. 

Motivul determinant se consideră a fi neşansa împlinirilor 
eshatologice, a parusiei Domnului, pe care lumea a aşteptat-o cu ardoare 
la sfârşitul primului mileniu şi care a produs o dezamăgire cumplită în 
sufletele oamenilor. Iată un comentariu de netăgăduită valoare documentară 
privind mult aşteptata parusie a Domnului, „care contaminase toată lumea 
occidentală... Apropierea înfricoşatei judecăţi stârnise printre oamenii de 
atunci o fierbere pe care numai din uşurinţă am putea-o învecina cu nebunia. 
Duceţi-vă cu închipuirea, mai departe, la desfăşurarea acestui uimitor şi 
grandios spectacol, ca să înţelegem ce s-a petrecut în sufletul acelor oameni, 
când în dangătul clopotelor din puterea nopţii, care vestea sfârşitul a o mie 
de ani, care trebuia să fie sfârşitul lumii, Hristos n-a venit!... Să asemănăm 
clipa aceea cu o catastrofă din acelea pe care le-a suferit scoarţa pământului. 
Ceva s-a surpat atunci în sufletul oamenilor. Omul întreg de până atunci s-a 
spart, s-a smucit şi s-a rupt de lumea nevăzută în care crezuse, întorcându-se 
de la ea şi întorcându-şi privirile către ceea ce socotise până atunci a fi fost 
deşertăciunea deşertăciunilor... O nouă lume a început din noaptea aceea, 
iar procesul izbucnit acum o mie de ani dăinuie încă sub ochii noştri... 
Omul s-a hotărât să renunţe la bucuriile incomparabile ale paradisului 
ceresc, pentru a căuta cu perseverenţă, prin toate mijloacele iscusite ale 
minţii şi ştiinţei, cele din viaţa aceasta”. 2 Dar omul occidental a devenit o 
pradă uşoară neîmplinirilor eshatologice de la sfârşitul primului mileniu şi 
datorită faptului că fiind sub influenţa platonică (şi chiar maniheică) declară 
lumea materială rea, atât de pervertită în păcat, încât nu se mai putea salva 
decât numai printr-o minune. Iar această minune ar fi putut fi mult aşteptata 
parusie a Domnului. De aici şi promovarea predestinaţiei de către Fericitul 
Augustin în lupta cu pelagianismul; şi tot de aici şi ascetismul mortificator 
al trupului, promovat de Biserica Apuseană, înclinată mai mult spre patimile 
şi moartea Domnului, decât spre învierea Lui din morţi. Neîmplinita 
aşteptare a parusiei a provocat în teologia apuseană o adevărată răsturnare 
valorică, concretizată prin trecerea de la platonismul care susţinea evadarea 
din legăturile naturii carnale în lumea perfecţiunilor divine, la aristotelism, 
unde atenţia era atrasă de cercetarea lumii materiale. Şi astfel a luat naştere 
scolastica, cu pretenţia că poate interpreta toate fenomenele naturii şi 

2 Alexandru Mironescu, Certitudine şi adevăr. Bucureşti, 1992, p. 27-28. 

că poate cunoaşte totul. Iar când, ca „ştiinţă sacră”, a declarat celelalte 
ştiinţe drept „ancilla teologiae”, s-a produs ruptura şi chiar conflictul cu 
acestea. 3 Şi astfel, din această confruntare se instaurează antropocentrismul 
promovat de pe poziţii diferite şi antagoniste, atât de către teologie, cât şi de 
ştiinţă. Apoi, din cauza inchiziţiei, începând mai ales cu secolul luminilor, 
ştiinţa a declanşat revolta împotriva lui Dumnezeu, aşezând în locul raţiunii 
divine, legea hazardului şi necesităţii, iar evoluţionismul, opunând ordinea 
naturală celei supranaturale, proclamă că lumea poate funcţiona autonom 
faţă de Dumnezeu. 

Dacă teologia şi ştiinţa nu-1 consideră pe om membru al creaţiei, ci 
stăpân şi proprietar al ei, acestuia nu-i rămâne decât să aplice asupra naturii 
dreptul său de proprietate, redat atât de categoric de dreptul roman prin 
cuvintele: „jus utendi, fruendi et abutendi”. Şi abuzul s-a transformat în 
criză ecologică cu consecinţe nefaste chiar asupra omului şi a planetei. 

Teologia apuseană recunoaşte că la transcendenţa absolută a lui 
Dumnezeu, detaşată oarecum de creaţie, s-a ajuns datorită faptului că nu 
s-a adâncit interpretarea revelaţiei divine, care îl prezintă pe Dumnezeu 
Creatorul în Treime, cu participarea deopotrivă a Tatălui, a Fiului şi a 
Duhului Sfânt la crearea lumii. în felul acesta, lucrarea Treimică rămâne 
permanent activă în creaţie, spre a o conduce la sfinţenia ei deplină. Iată în 
acest sens şi cuvintele unei voci autorizate ale teologiei apusene. Teologul 
Jiirgen Moltmann critică tradiţia apuseană, care accentuând transcendenţa 
absolută a lui Dumnezeu, a separat pe Creator de creaţia Sa. Răpind astfel 
naturii „misterul ei divin”, a desacralizat-o prin secularizare. „Astăzi 
- spune el - s-a ajuns la faptul de a redescoperi imanenţa Creatorului în 
creaţia Sa, pentru a recepta creaţia întreagă spre cinstirea Creatorului. Pentru 
aceasta ajută cel mai bine noţiunea de creaţie prin Logosul lui Dumnezeu şi 
înţelegerea pnevmatologică a creaţiei prin Duhul Divin” 4 . 

în acest cadru ne apare oportun ca în noua considerare a păcatelor 
capitale din era globalizării (2008), Biserica romano-catolică să aşeze în 
fruntea acestora „ poluarea mediului înconjurător ”, vizând prin aceasta 
interesul deosebit pe care morala creştină se cuvine să îl acorde orientării 
sociale şi ecologice a persoanei umane. 

în locul concepţiei despre transcendenţa absolută a lui Dumnezeu 
şi a omului ca stăpân şi proprietar al lumii, care a dus la criza ecologică 

3 Pr. Prof. Dr. Dumitru Gh. Popescu, Teologie şi cultură , Bucureşti, 1993, p. 98-101. 

4 „ ... Iar Tu înnoieşti faţa pământului’’. Despre ecologia Duhului creator, în voi. 
Cosmosul, între frumos şi apocaliptic, Alba lulia, 2007, p. 42. 

actuală, se statorniceşte tot mai mult antidotul crizei, „leacul” salvator, 
care proclamă fraternitatea omului cu creaţia. Aceasta este de altfel şi o 
cerinţă a firii, care, împărtăşind o dată cu omul şi alături de el stricăciunea, 
aspiră şi ea la eliberarea fiilor lui Dumnezeu de sub robia corupţiei prin 
împărtăşirea din viaţa Iui Hristos cel înviat, care pe toate le restabileşte 
(.Romani 8, 20-22), iar omul din „despot” să devină „împreună lucrător 
cu Dumnezeu” (/ Corinteni 3, 9) la desăvârşirea creaţiei. 5 în felul acesta, 
sacralizând creaţia, abandonăm antropocentrismul despotic în favoarea 
teocentrismului, conform căruia, Dumnezeu Creatorul şi Proniatorul 
lumii nu numai că veghează asupra creaţiei Sale, ci o sfinţeşte şi o 
îndumnezeieşte prin energiile necreate ale Sfintei Treimi care, pătrunzând 
materia, o spiritualizează şi o transfigurează. După cum bine s-a arătat, 
„taina creştinismului în viziunea ortodoxă” este taina materiei transfigurate 
în Hristos”. 6 * Astfel se depăşeşte pentru totdeauna deismul, care izola pe 
Dumnezeu de lume, negând pronia divină. Se afirmă panenteismul, prin 
care recunoaştem prezenţa lui Dumnezeu în creaţie, nu a fiinţei Lui, că 
atunci ar fi panteism, ci a energiilor necreate, ca lucrare a Sfântului Duh. 1 
încă de la creaţie, Duhul Sfânt „de viaţă făcătorul”, aduce ordinea şi viaţa 
în lume; iar în ziua Cincizecimii sfinţeşte creaţia prin puterea harului Său. 

Depăşind astfel dualismul cartezian dintre materie şi spirit, 
panenteismul depăşeşte la rândul său şi dualismul dintre Dumnezeu şi 
creaţie. Şi acest lucru este afirmat astăzi mai mult ca oricând de mulţi din 
savanţii lumii. Astfel, Claude Bernard spune că „marea greşeală a ştiinţei 
în epoca noastră este de a fi aderat la un pozitivism negator al oricărei 
metafizici, atunci când omul nu se mai poate lipsi nici de metafizică, nici de 
religie. 8 Pe de altă parte, oamenii de ştiinţă găsesc acum tot mai mult ordinea 
raţională care se află la baza cosmosului. Ei afirmă că „universul întreg este 
plin de inteligenţă şi de intenţie: de la cea mai mică particulă elementară 
până la galaxii. Şi ceea ce este extraordinar în ambele cazuri, este vorba 
de aceeaşi ordine şi de aceeaşi inteligenţă... Sub forţa vizibilă a realului, 
există ceea ce grecii numesc «logos», un element raţional, inteligent, care 
veghează, dirijează şi însufleţeşte lumea şi care face ca această lume să 


5 Mitropolit Nicolae Corneanu, Teologie şi ecologie, în voi. Quo vadis, Timişoara, 
1990, p. 190. 

6 D. Popescu, op. cit., p. 110. 

1 Ibidem, p. 104. 

8 Al. Mironescu, op. cit., p. 32. 

nu fie haos, ci ceva ordonat ’. 9 Celebrul fizician american Heinz Pagels, în 
comun acord cu alţi savanţi, spune: „Eu cred ca universul este un mesaj 
redactat într-un cod secret, un cod cosmic, şi că datoria omului de ştiinţă 
constă în descifrarea acestui cod”. 10 

Dacă patimile omeneşti constituie cauza distructivă a vieţii planetare, 
la fraternitatea cu creaţia se ajunge prin procesul de hristoformizare a vieţii. 
Iar aceasta începe cu gândul şi inima la Hristos. 

Dacă vrea cineva să se gândească la aproapele său, spune cuviosul 
Paisie Aghioritul, trebuie mai întâi ca mintea lui să fie la Hristos. Atunci 
se gândeşte şi la aproapele, şi după aceea se gândeşte şi la animale şi la 
toată făptura... Iar dacă mintea lui nu este la Hristos, inima lui nu lucrează, 
şi de aceea nu iubeşte nici pe Hristos, nici pe semenul său, cu atât mai 
puţin natura, animalele, copacii, plantele” * 11 . Dar gândul şi inima omului 
spre Hristos constituie lucrarea Sfântului Duh. Sfântul Apostol Pavel ne 
încredinţează că nimeni nu poate promova viaţa în Hristos decât la iniţiativa 
şi prin lucrarea sfinţitoare a Duhului (II Corinteni 12, 3). Sfântul Siluan 
Athonitul arată că Duhul crează acea dispoziţie duhovnicească de înfrăţire 
cu creaţia, şi de participare la viaţa acesteia. Harul Duhului Sfânt este străin 
oricărei vătămări aduse vreunei făpturi. Alungând cruzimea din sufletul 
omului, îi aduce o duioasă şi gingaşă sensibilizare a inimii, determinând-o 
să iubească deopotrivă oamenii, animalele, plantele, precum şi întreaga 
creaţie: „Ai văzut în pom o frunză verde şi ai smuls-o fără să fie nevoie. 
Chiar dacă aceasta nu e păcat, totuşi mi-e milă şi pentru frunză; inimii care 
a învăţat să iubească îi este milă pentru orice făptură” 12 . 

Un alt om înduhovnicit dă mărturie inimii sale ca o „ardere pentru 
toată zidirea, pentru oameni, pentru păsări, pentru dobitoace şi pentru toată 
făptura. în acest caz, gândul la acestea şi vederea lor fac să curgă din ochi 
şiroaie de lacrimi. Din mila multă şi apăsătoare ce stăpâneşte inima şi din 
stăruinţă, inima se micşorează şi nu mai poate răbda şi auzi, sau vedea vreo 
vătămare, sau o întristare cât de mică, ivită în vreo făptură. Şi pentru aceasta 
aduce rugăciune cu lacrimi în tot ceasul şi pentru cele necuvântătoare şi 

9 Jean Guitton (membru al Academiei Franceze), Dumnezeu şi ştiinţa, trad. Pr. Ioan 
Buga, Bucureşti, 1992, p. 65-66. 

10 Ibidem, p. 113-114. 

11 Trezvie duhovnicească, trad. Ieroschim. Ştefan Lacoschitiotul, Schitul Lacu, 
Sfanţul Munte Athos, 2000, p. 30. 

12 Intre iadul deznădejdii şi iadul smereniei. însemnări duhovniceşti (trad. rom.), 
Ed. Deisis, Sibiu, 1998, p. 132. 

pentru duşmanii adevărului şi pentru cei ce-1 vatămă pe el, ca să fie păziţi 
şi iertaţi; la fel şi pentru firea celor ce se târăsc pe pământ. O face aceasta 
din multa milostivire ce se mişcă în inima lui fără măsură, după asemănarea 
lui Dumnezeu. 13 

Sfântul Francisc de Assisi atât de mult se simţea înfrăţit cu firea 
înconjurătoare, încât obişnuia să spună: , fratele meu, soarele; sora mea 
luna; fratele meu vântul. .Pentru frumuseţea lor, redăm câteva versuri din 
„Cântecul soarelui”: „Lăudat fii, Domnul meu, cu toate ale Tale făpturi, / şi 
mai presus de toate pentru fratele soare, / Cel ce face ziua şi ne luminează... 
/ Lăudat fii, Domnul meu, pentru sora lună şi pentru stele; Făuritu-le-ai în 
cer luminoase / şi sclipitoare şi frumoase. / Lăudat fii, Domnul meu, pentru 
fratele vânt / pentru aer şi nor, senin şi orice vreme, / prin care tu porţi de 
grijă făpturilor Tale. / Lăudat fii, Domnul meu, pentru sora apă, / ce-i prea 
de trebuinţă şi umilă / şi nepreţuită şi fără de prihană. / Lăudat fii, Domnul 
meu, pentru fratele foc, / prin care tu noaptea ne luminezi; / şi care-i frumos 
şi voios şi puternic şi tare. / Lăudat fii, Domnul meu, pentru sora noastră 
ţărână mamă, / care ne hrăneşte şi ne poartă de grijă / şi ne dă tot felul de 
roade şi flori colorate şi iarba. / Lăudat fii, Domnul meu, pentru acei ce iartă 
din dragoste pentru Fiul, / şi boala şi chinuri rabdă; / .. .Lăudat fii, Domnul 
meu / pentru sora noastră a trupului moarte, de care nici un vieţuitor să 
scape nu poate; / vai, de-acei ce-n păcat de moarte muri-vor; / ferice de-acei 
pe care-i va găsi împlinind a Ta prea sfântă voie, / Căci moartea cea de a 
doua lor rău nu le va face.. .”. 14 

Sunt vrednice de reţinut şi cuvintele stareţului Zosima din romanul 
„Fraţii Karamazov ” de F.M. Dostoievski. El arată că iubirea sfinţitoare a 
lui Dumnezeu trece prin sufletul nostru şi se revarsă asupra întregii creaţii: 
„Taina lui Dumnezeu este întreg universul... Toate mărturisesc despre taina 
lui Dumnezeu...”. De aici şi îndemnul: „Iubeşte creatura lui Dumnezeu, 
iubeşte întreg universul, ca şi fiecare firicel de nisip. Iubeşte orice frunză, 
orice rază a lui Dumnezeu. Iubeşte animalele, iubeşte plantele, iubeşte 
orice lucru... dacă vei iubi orice lucru, ţi se va descoperi în fiecare taina lui 
Dumnezeu. Cerul e limpede, aerul curat. Ce gingaşă este iarba! Ce frumoasă 
şi curată este natura! Numai noi nu înţelegem că viaţa este un paradis. Dacă 
am vrea să înţelegem acest lucru, pământul în toată frumuseţea lui ar deveni 
un paradis şi ne-am îmbrăţişa unul pe altul şi-am plânge de bucurie.. 

13 Sfanţul Isaac Şirul, Cuvântul XXXI, Filocalia, voi. X, trad. Pr. Prof. Dr. Dumitru 
Stăniloae, Bucureşti, 1981, p. 393-394. 

14 trad. Alexandrina Mititelu, în rev. Floarea Darurilor , nr. 6/1934, p. 156-157. 

Pe de altă parte, învăţătura creştină, promovând sfinţenia, face o 
adevărată pledoarie în favorul actelor de sacralizare a creaţiei de către om, 
în calitatea sa de împreună-lucrător cu Dumnezeu, precum şi a sfinţirii 
omului prin intermediul creaţiei. 

Rugăciunea Bisericii se referă la „îmbelşugarea roadelor pământului, 
la vremuri paşnice, la ferirea naturii de duşmanii ei vătămători, precum şi 
la oferirea condiţiilor de rodire; ploi la vreme potrivită, ferire de secetă, 
de cutremure, de vânt distrugător... Apoi, Biserica a rânduit rugăciuni de 
sfinţire a fântânii sau a roadelor câmpului, iar „în jertfă - spune un Sfânt 
Părinte - facem amintire de cer, de pământ, de mare, de soare, de lună şi 
de toată creaţia”. 15 După cum arată un teolog, „prin sfinţirea elementelor 
naturii, universul se transformă într-un templu al prezenţei şi acţiunii lui 
Dumnezeu. Totul e pus în legătură cu Dumnezeu, se referă la El, creştinul 
fiind astfel conştient că el trăieşte, se mişcă şi acţionează nu într-o lume 
ostilă, ci într-o lume a lui Dumnezeu, pătrunsă de puterea şi iubirea Lui”. 16 

în acelaşi timp, creaţia „sfinţită prin cuvântul lui Dumnezeu şi ru¬ 
găciune” (/ Timotei 4, 5) devine ea însăşi un mijloc de sfinţire a vieţii du¬ 
hovniceşti. Astfel, prin apa sfinţită la Taina Sfântului Botez ne curăţim de 
păcat şi renaştem la o viaţă duhovnicească. Prin intermediul Sfântului Mir 
primim darurile Sfântului Duh. Prin intermediul untdelemnului sfinţit în 
cadrul Tainei Sfântului Maslu şi prin „rugăciunea credinţei”, primim ierta¬ 
rea păcatelor şi tămăduirea bolilor trupeşti. Dar şi mai mult, Pâinea şi Vinul 
euharistie se prefac în însuşi Trupul si Sângele Domnului, oferindu-ne po¬ 
sibilitatea îndumnezeirii. 

După cum s-a arătat la cea de a şaptea Adunare Generală a CEB 
de la Canberra, „faptul de a înţelege că întreg universul este creaţia lui 
Dumnezeu trebuie să transfonne comportamentul nostru faţă de ea. Noi 
nu o contemplăm din exterior, ci căutăm noi forme de relaţie cu ea, într-o 
atitudine de respect plină de atenţie. Noţiunea ortodoxă de „theosis” - 
modul trăirii în Hristos cel înviat care are ca scop transfigurarea umanităţii 
şi creaţiei - vesteşte înnoirea vieţii umane şi a creaţiei. Spiritualitatea 
noastră trebuie trăită în serviciul scopului răscumpărător şi transformator 
al lui Dumnezeu care îmbrăţişează întreaga creaţie ”... 17 „Scriptura ne 

15 Sfântul Chirii al Ierusalimului, Cateheze mistagogice, V, 6, trad. D. Fecioru, 
Bucureşti, 2003, p. 361. 

16 Paul Evdokimov, Presence de l’Esprit Saint dans la tradition ortodoxe. Paris, 
1977, p. 109. 

17 Rapport du Secretaire general, p. 3. 

reaminteşte că opera de răscumpărare înfăptuită de Domnul Iisus Hristos 
a reînnoit nu numai viaţa umană, ci întregul cosmos”. 18 Iată ce spune un 
teolog în acest sens: „Dacă seva se urcă de la pământ, dacă apa descrie 
în univers un ciclu roditor, dacă cerul şi pământul se sărută în soare şi în 
ploaie, dacă omul munceşte, seamănă, ară şi culege, dacă floarea tresare şi 
este încărcată de parfum, dacă sămânţa de grâu moare în pământ şi răsare 
din nou spicul încărcat de seminţe, este pentru ca să apară hrana necesară 
pentru viaţă, este pentru ca, în sfârşit, omul să facă din trupul pământului 
un potir oferit lui Dumnezeu... Hristos a slobozit cosmosul de zeităţile 
păgâne şi asupririle magice ale acestora asupra vieţii omeneşti. întruparea 
Sa a distrus dualismul care făcea din trup un mormânt pentru suflet şi 
din pământ un exil. El a înviat cu Trup adevărat, transfigurat, şi s-a arătat 
Apostolilor în „carne” şi „oase”. învierea Sa a desfiinţat lumea ca mormânt 
şi a descoperit-o ca euharistie”. 19 

Din cele până aici tratate vedem că din iubire Dumnezeu îi oferă 
omului creaţia Sa, iar omul credincios, primind-o, o chiverniseşte, ca 
,, împreună-lucrător cu Dumnezeu ”, şi o prezintă Lui sub forma unei iubiri 
- răspuns de laudă, de mulţumire şi de recunoştinţă: „Ale Tale dintru ale 
Tale, Ţie aducem de toate şi pentru toate...”. 

Referindu-ne la „Duhul de viaţă făcătorul” şi sfinţitorul creaţiei, vom 
corela lucrarea sfinţitoare a Duhului cu misiunea de sfinţire a creaţiei de către 
om, prin sfinţenia vieţii şi faptelor sale, spre a evidenţia responsabilitatea sa 
de a fi „împreună lucrător cu Dumnezeu” (/ Corinteni 3, 9) la desăvârşirea 
creaţiei. 

Desigur, „Duhul de viaţă făcătorul” şi sfinţitorul creaţiei animă 
harul sfinţeniei în lumea păcatului, dar omul ca şi coroană a creaţiei îşi 
asumă responsabilitatea menirii lui, participând la sfinţenia lui Dumnezeu, 
conform îndemnului Scripturii: „după Sfântul Care v-a chemat fiţi şi voi 
sfinţi în toată purtarea voastră, căci scris este: «Fiţi sfinţi, pentru că Eu sunt 
sfânt»” (/ Petru 1, 15-16). 

De aceea, în măsura în care omul se străduieşte să-şi sfinţească viaţa, 
va dobândi tot mai mult sfinţenia lui Dumnezeu, spre a o face mereu vie şi 
lucrătoare în lume. Şi astfel, misiunea sfinţitoare a omului în lume animă 
sfinţirea numelui lui Dumnezeu de către întreaga creaţie. 


18 Rapport Section, I, p. 3. 

19 Olivier Clement, Questions sur l’homme, Paris, 1972, p. 159/163. 

Autenticitatea naturii umane 
din perspectiva misiunii spirituale a Bisericii 


Faptul că omul postmodem al zilelor noastre, invocând anumite 
drepturi fundamentale legitime, îşi raportează existenţa la propria natură 
într-un mod arbitrar şi neconvenţional, îl îneacă în libertatea-i autopennisivă, 
cu toate consecinţele labirintice ce decurg de aici. Interpretând şi abordând 
însă natura umană fără discernământul cuvenit, prin promovarea unui 
individualism egocentric unilateral şi steril, înseamnă a închide orizontul 
dinamic şi creator al persoanei umane şi implicit a-i degrada naturii 
autenticitatea. 

Pe de altă parte, din dorinţa de autoafirmare, omul postmodem este 
înclinat, pe temeiul manipulărilor genetice şi ale biotehnologiei, să-şi 
abordeze propria natură din perspectiva unei libertăţi „fără frontiere”, spre 
a-i crea mereu noi şi variate forme de manifestare şi devenire. Se pune 
însă întrebarea: la ce fel de „devenire” se pot referi cei care promovează 
„moartea lui Dumnezeu”, „sfârşitul istoriei”, decesul „omului integral” şi 
apariţia „ultimului om”, în dorinţa lor de a face experienţa unei aventuri 
prăpăstioase a naturii umane ?!... în acelaşi timp, se remarcă faptul că 
noutatea acestui proces de „denaturare” se constituie ca detaşare conceptuală 
faţă de modul în care era înţeleasă natura umană până acum, mai ales faţă 
de învăţătura creştină, care se referă la natura omenească creată şi căzută, 
dar cu posibilitatea de transformare, pe măsură să-i redea autenticitatea 
prin intervenţia Celui care a dus-o la existenţă, imprimându-i chipul Său 
spre un scop şi un destin veşnic. 

De felul în care abordăm natura umană, în măsura în care dezlegăm 
problema autenticităţii ei, putem oferi alternative, posibilităţi de orientare 
şi chiar soluţii în susţinerea destinului pieritor şi în acelaşi timp veşnic al 
omului. 

Ştiut fiind că din dragostea Sa milostivă şi jertfelnică Dumnezeu 
îşi impropriază natura omenească cu toate imperfecţiunile ei afară de 
păcat, pentru ca, salvând-o din ghiarele morţii, să o ofere omului, ca prin 
împărtăşire şi comuniune cu El să-i restabilească chipul Său în firea sa, şi 
astfel să-i redea naturii umane autenticitatea primordială. în acest sens şi 

în această direcţie este orientată întreaga misiune spirituală a Bisericii. Şi 
astfel, putem veni cu precizarea că, potrivit preoţiei generale, fiecare creştin, 
împărtăşindu-se de sfinţenia harului baptismal, are chemarea misionară de 
a transmite roadele sfinţeniei lui Hristos ca lucrare a Duhului Sfânt, pentru 
a face vie şi lucrătoare împărăţia lui Dumnezeu în lumea păcatului, spre 
mântuirea ei. în acelaşi timp, participând la viaţa comunitară a Bisericii 
prin împărtăşirea din iubirea milostivă a lui Dumnezeu arătată în Jertfa şi 
învierea lui Hristos oferită lumii, spre izbăvirea ei din forţele răului care 
au cuprins-o, fiecare credincios va trebui să simtă chemarea de a „vesti 
în lume bunătăţile Celui ce ne-a chemat din întunerec la lumina Sa cea 
minunată” (/ Petru 2, 9), devenind, asemenea Sfinţilor Apostoli, „sare 
pământului şi lumină lumii” {Matei 5, 13-14), roditori ai „neprihănirii şi 
curăţiei, fii ai lui Dumnezeu neîntinaţi în mijlocul unui neam sucit şi stricat, 
în care strălucesc ca nişte luminători în lume” {Filipeni 2, 15). 

Primii creştini au dovedit, într-adevăr, acest zel misionar, mărturie 
despre aceasta dând documentele acelor timpuri. Bunăoară, în unul dintre 
ele citim că „ creştinii nu se deosebesc de ceilalţi oameni nici prin pământul 
în care trăiesc, nici prin limbă, nici prin îmbrăcăminte... Locuiesc în oraşe 
greceşti şi barbare, cum le-a venit soarta fiecăruia; urmează obiceiurile 
băştinaşilor şi în îmbrăcăminte şi în hrană şi în celălalt fel de viaţă, dar 
arată o vieţuire minunată şi recunoscută de toţi ca nemaivăzută... Sunt 
în trup, dar nu trăiesc după trup. Locuiesc pe pământ dar sunt cetăţeni 
ai cerului. Se supun legilor rânduite de stat, dar prin felul lor de viaţă 
biruiesc legile. Iubesc pe toţi dar de toţi sunt prigoniţi... Sunt ocărâţi, dar 
binecuvintează, sunt insultaţi, dar cinstesc... Pe scurt: ce este sufletul în 
trup, aceia sunt creştinii în lume... Sufletul este închis în trup, dar el ţine 
trupul; şi creştinii sunt închişi în lume, dar ei ţin lumea...” 1 . 

Modelul vieţuirii plină de sfinţenie al primilor creştini, care a 
schimbat chipul degradat al lumii păgâne, se cere cu atât mai mult reafirmat 
şi revitalizat în actualul secularism exacerbat al neopăgânismului vitalist, 
care în numele normalităţii reactualizează şi legiferează ceea ce Sfântul 
Apostol Pavel numea ,, patimi de necinste ” {nâdrţ ăxipiaf), schimbând prin 
„aprinderea poftei” nesăbuite „rânduiala firească cu cea care este împotriva 
firii ” = napă cpvoiv {Romani 1, 26-27). Pierzându-şi însă autenticul spiritual 
al aspiraţiei sale fireşti, omul secular se vede tot mai mult sufocat de 
senzorialul materialist al vieţii şi, înşelat de iluziile oarbe ale căutărilor 

1 Epistola către Diognet, cap. V şi VI, PSB 1/1979, p. 339-341. 

neîmplinite, se îneacă în libertinajul patimilor şi al dezamăgirilor de tot 
felul, destrămându-şi sensul existenţial prin pierderea propriei identităţi, 
şi implicit a autenticului naturii sale... Iar în acest context, activitatea 
misionară a Bisericii va trebui orientată deopotrivă ecclesial, filantropic şi 
catehetic, având cu prioritate în atenţie reevanghelizarea şi respiritualizarea 
creştinilor nominali (doar cu numele), secularizaţi şi desacralizaţi. 

Nu sunt lipsite de semnificaţie în acest sens cuvintele marelui teolog 
George Florovski, spunse cu mai bine de o jumătate de secol în urmă: 
„Ceea ce trebuie să propovăduim noi astăzi este reconvertirea la creştinism. 
Aceasta e singura cale ce ne scoate din impasul în care a fost adusă lumea 
prin eşecul creştinilor de a fi cu adevărat creştini” 2 . 

De fapt, acest obiectiv a fost reactualizat recent de noul papă 
Francisc, când fiind ovaţionat cu prilejul alegerii sale la cârma Bisericii 
romano-catolice, s-a adresat mulţimii cu apelativul „fraţi” şi „surori”, spre 
a evidenţia şi a repune în legitimă circulaţie autenticitatea Evangheliei lui 
Hristos. 

Pornind de la simplul fapt că nu poţi oferi altuia ceea ce nu posezi, 
misiunea Bisericii se referă cu precădere la viaţa duhovnicească a 
credincioşilor, a înfăptuirii împărăţiei lui Dumnezeu în sufletul lor (. Luca 
17, 20-21); fiindcă, dacă se doreşte ca împărăţia lui Dumnezeu să prindă 
viaţă în lume, ea trebuie să existe mai întâi în sufletele şi în viaţa celor ce au 
misiunea să o transmită lumii. Iar aceştia am văzut că sunt toţi creştinii. Şi 
cu cât împărăţia lui Dumnezeu este mai activă în sufletele lor, cu atât „pacea, 
dreptatea şi bucuria ca rod al Duhului Sfânt” (. Romani 14, 17; Galateni 5, 
22) va fi mai deplină în viaţa celor din jur, în societate şi în lume... 

De aici vedem că misiunea spirituală a credincioşilor nu este o 
datorie formală ce revine calităţii lor de membri ai Bisericii, ci reprezintă 
o necesitate duhovnicească dată de faptul că iubirea, pacea şi bucuria ca 
rod al Duhului Sfânt sunt depline numai dacă sunt împărtăşite şi altora. 
Cultivate exclusiv în plan personal, acestea stagnează în rodirea lor 
deplină. Numai prin dăruire şi primire reciprocă îmbogăţesc viaţa de har 
„spre zidirea Trupului lui Hristos” ( Efeseni 4, 12) şi spre mântuirea lumii. 

Dat fiind faptul că viaţa spirituală, ca lucrare a harului divin spre 
sfinţenia vieţii, realizează nonnalitatea firii omului prin restabilirea chipului 
lui Dumnezeu în ea, considerăm că un demers în identificarea autenticului 
uman se înscrie în perspectiva misiunii spirituale a Bisericii în lume. 

2 „Duhul pierdut al Scripturii”, trad. drd. Ioan I. Ică jr., rev. Mitropolia Ardealului, 
nr. 3/1986, p. 21. 

1. Perspectiva creştină a autenticităţii naturii umane 

Dotat cu conştiinţă şi libertate, încă dintru început omul s-a raportat 
la realitate într-o relaţie de cunoaştere a realităţii din jur, spre a se putea 
totdeauna orienta spre un scop util vieţii sale. Dar, în acelaşi timp, s-a orientat 
şi spre propria natură. Referindu-se la sine, şi-a fixat deviza: „Fii ceea ce 
eşti!". însă pentru „a fi ce eşti”, trebuie mai întâi să ştii ce eşti. Iar pentru a 
şti ce eşti, trebuie să te cunoşti pe tine însuţi. Şi astfel, înţeleptul şi-a pus pe 
frontispiciul luminos al devenirii sale imperativul yvcbdi oeavxov. Iar această 
cunoaştere de sine, raportată la natura umană, pornea de la constatarea că 
aceasta este perfectibilă, încât, determinându-i şi cultivându-i calităţile, se 
putea ajunge la excelenţa (ăpexrj), care să-i confere autenticitatea. Numai 
că din această legitimă dorinţă a cunoaşterii de sine au apărut multiplele 
şi variatele contradicţii în determinarea autenticităţii naturii umane. Se 
ştie, bunăoară, că filosofii cinici, sub deviza „naturalia non sunt turpia” 
(ceea ce este natural nu este ruşinos), propovăduiau la început necesitatea 
de a trăi confonn naturii prin dispreţul bogăţiilor şi a convenţiilor sociale, 
iar prin preferinţa de a duce o viaţă austeră, reduceau pretenţiile vieţii la 
strictul necesar. Mai târziu însă, deviza lor a fost falsificată şi compromisă 
prin aceea că, manifestând dispreţ faţă de orice normă morală, motivau 
lubricele lor pasiuni instinctive prin aceea că nu este ruşinos nimic din 
ceea ce aparţine naturii. La fel, Epicur a înţeles plăcerea într-o desfăşurare 
austeră, pentru ca, mai târziu, discipolii să o vulgarizeze, degradând-o prin 
declanşările triviale ale instinctelor, sub deviza: „edite, bibite post mortem 
nula voluptas”... Apoi, dacă stoicii identificau virtutea cu raţionalitatea firii 
în care vedeau divinul din om, au fost printre ei voci care, lărgind sensul 
conformităţii cu natura, au pledat în favorul acceptării tuturor imboldurilor 
şi tendinţelor oferite de natură, şi nu numai după raţionalitatea ei 3 . 

Date fiind acest interpretări contradictorii, oscilatorii şi nesigure, 
se impune să determinăm sensul autenticităţii naturii umane în contextul 
realităţii adevărate, pe măsură să-i afirme orientarea şi finalitatea optimă. 

în general, prin av&svxda (av&evxîa) se înţelege puterea deplină, ab¬ 
solută, iar prin avSsvxrţg, cel ce acţionează cu de la sine putere, identificân- 
du-se ca „stăpânul absolut”, sau „cel care are iniţiativa de a face un lucru”, 
ori chiar la simpla lucrare săvârşită „cu propriile mâini”, de „el însuşi”. De 

3 T. Spidlik, Spiritualitatea Răsăritului creştin, voi. I. Manual sistematic, trad. Diac. 
Ioan I. Ică jr., Ed. Deisis, Sibiu, 1997, p. 92. 

aici şi avdevriKog, calificând puterea absolută, adică „primordialul”, prin¬ 
cipalul. Fiind vorba de autonomie sau de autodeterminare, autenticitatea 
presupune libertatea, deoarece numai în libertate omul se poate defini ca 
ă&sonoTog, „fără stăpân”, sau amoKpăxpg, „de sine-stăpânitor”, înţelegând 
demnitatea de a fi suveran asupra realităţii din jur, dar şi capacitatea de a 
dispune nestingherit asupra vieţii proprii, eliberat de sub presiunea necesi¬ 
tăţii. Prin urmare, „a fi autentic, adică a fi tu însuţi, a fi original, înseamnă a 
fi liber şi astfel adevărat ” 4 , adică veritabil (de la veritas = adevăr), definind 
chipul adevărat, cu calităţi specifice, originale, existent în orice fiinţă sau 
lucru de acelaşi fel, de aceiaşi categorie, diferit de amestecul cu ceea ce-i 
este străin. 

în limba latină, „ authenticum ” face referinţă în mod special la „textul 
originar, ceea ce înseamnă că un text este autentic, adică adevărat, dacă 
este identic cu originalul. Prin unnare, „faptul de a fi autentic, de a trăi 
autentic, trimite la concordanţa între original şi originar. A fi autentic, 
aşadar a fi tu însuţi, original şi totodată originar” 5 . în felul acesta, autenticul 
înseamnă a fi ceea ce eşti cu adevărat, spre a te putea împlini în identitatea 
specifică, adică proprie structurii care te defineşte. 

Aplicând la natura fizică sau spirituală acest înţeles al autenticităţii, 
vom spune că aceasta este autentică atunci când conţine în sine integral 
elementele şi calităţile specifice categoriei sau speciei în care este integrată. 
Dacă nu le conţine integral înseamnă că nu este adevărată, înţelegând 
veritabilă, ci falsificată. Iar dacă este falsificată înseamnă că nu-şi poate 
îndeplini menirea. 

Referindu-ne la autenticul uman, se cuvine să precizăm că acesta se 
exprimă în corelaţie fiinţială cu originalul, precum copia, ca să fie autentică, 
este identică cu originalul. în cazul omului, raportându-ne la original, la 
primordial, vom spune că omul este chipul lui Dumnezeu numai în măsura 
în care este identic cu Originalul, cu Creatorul, aşa cum icoana face vizibil 
Prototipul său. Deci, autenticul uman corelează fiinţial chipul de original, 
adică de Creator; şi astfel, autenticul uman este expresia libertăţii şi raţiunii 
existente în Dumnezeu, de unde omul primeşte prin lucrarea harului divin 
puterea de a fi el însuşi, adică adevărat. 

Aceasta înseamnă că harul divin, fiind propriu naturii umane, intră în 
definiţia chipului lui Dumnezeu din om, încât firea îi primeşte lucrarea într-o 

4 Cristian Iftode, Filosofici ca mod de viaţă - Sursele autenticităţii, Ed. Paralela 45, 
Piteşti, 2010, p. 8. 

5 Ibidem, p. 7. 

conlucrare creatoare, asemenea ochiului care primeşte raza de lumină a 
soarelui spre conlucrare; sau a zorelelor care, în mod firesc, natural, se 
descind la apariţia binecuvântatelor raze ale soarelui, spre împlinirea 
menirii lor. Prin această comunicare sinergică harul desăvârşeşte firea, spre 
a-i reda chipul primordial sau autenticitatea deplină într-o neîntreruptă 
devenire. 

Prin urmare, dacă sfinţenia chipului lui Dumnezeu este proprie 
firii omului, păcatul, nefiindu-i propriu, o falsifică, fiind o boală care o 
denaturează, adică un eşec existenţial ce-i aduce moartea. 

De aceea, în căutarea şi detenninarea autenticului uman, va trebui să 
avem în vedere că în contextul aparenţelor înşelătoare din lumea supusă 
păcatului şi morţii, ca şi a derutei impulsurilor venite din tenebrele firii 
umane ce poartă în sine rănile păcatului, ca tot atâtea ispitiri amăgitoare, 
omul îşi pierde luciditatea deciziei şi capacitatea voinţei, încât puterea de 
autodeterminare va deveni relativă şi oscilantă, mai ales datorită patimilor 
ce se afirmă ca necesităţi oarbe, pe măsură să creeze, prin iraţionalitatea şi 
insaţiabilitatea lor, o „altera natura ”, ce deformează şi falsifică adevărata 
natură a omului. Aceasta anulează autenticul libertăţii menită să-i dea 
omului aureola demnităţii chipului lui Dumnezeu ce i-a fost conferită 
la creaţie ca împlinire fiinţială, în calitatea de avxoxpăxrjg, „suveran şi 
independent faţă de celelalte fiinţe supuse legilor imuabile ale necesităţii” 6 . 

Spre a depăşi această contradicţie existentă în firea umană, urmând 
revelaţiei adusă lumii de Fiul lui Dumnezeu întrupat, învăţătura Bisericii 
a demonstrat practic că, fără a-şi pierde specificul primit la creaţie, natura 
umană degradată prin păcat îşi poate redobândi autenticitatea primordială 
prin lucrarea harului divin care o transformă după chipul îndumnezeit al 
naturii Fiului lui Dumnezeu întrupat, mort şi înviat, care „cu puterea Lui 
dumnezeiască ne-a dăruit toate cele spre viaţă şi evlavie prin cunoaşterea 
Celui care ne-a chemat prin propria Lui mărire şi prin virtutea Sa, prin care 
ne-a dăruit preţioase şi foarte mari făgăduinţe, pentru ca prin aceasta să 
deveniţi părtaşi dumnezeieştii naturi = deîag koivcovoi cpvaecog şi să scăpaţi 
de stricăciunea (coruptio) poftei = sniSvpîa cpdopăg care este în lume” (II 
Petru 1,3-4). 

Pe de altă parte, dat fiind faptul că natura umană are deopotrivă o 
dimensiune materială, sufletească şi spirituală, acel ăpsxrţ care defineşte 
excelenţa în tot ce e bun, adevărat şi frumos primit din partea lui Dumnezeu 

6 Tomas Spidlik, Spiritualitatea..., p. 135. 

prin Hristos, spre a dobândi „părtăşia dumnezeieştii firi” în urma eliberării 
de necesităţile oarbe ale patimilor, autenticul naturii umane se referă la 
persoana umană privită unitar şi integral în diversitatea dimensiunilor 
specifice, adică: bio-psiho-socio-culturală şi spirituală. 

Aceasta înseamnă că autenticitatea persoanei umane trebuie abordată 
într-o viziune somato-spirituală, fiindcă prin natura sa omul este - aşa cum 
îl definea un etician creştin (Robert Barry) - „ magnum amphibium ” (care 
trăieşte pe două suprafeţe); încât viaţa şi existenţa sa nu poate fi înţeleasă 
şi dezvoltată creator decât printr-o accepţiune fizică, psihică, socială, 
culturală, religioasă şi/sau spirituală, cauzală, funcţională şi de destin. 

Numai aşa se împlineşte autenticul naturii umane ce poartă în 
sine chipul lui Dumnezeu şi necontenit tinde la asemănarea cu El, spre 
a se realiza comuniunea şi identitatea cu Originalul, conform doxologiei 
apostolice: „Preamăriţi, aşadar, pe Dumnezeu în trupul vostru şi în duhul 
vostru care sunt ale lui Dumnezeu” (/ Corinteni 6, 20). 

întrucât asistăm în actualitatea postmodemă la proclamarea aşa- 
zisului „om natural”, în care normalitatea firii se realizează unilateral prin 
exacerbarea vitalistă a iraţionalităţii instinctelor şi afectelor, precum şi a 
pierderii de sub control a simţurilor, fapt care duce la dezarmonia naturii 
umane în ea însăşi, vom arăta, în continuare, că normalitatea şi împlinirea 
naturii umane se realizează prin lucrarea harului divin, carefindu-i propriu 
şi necesar, conduce la înnoirea firii, înduhovnicind simţurile şi convertind 
afectele prin virtutea creştină ca viaţă în Hristos prin Duhul Sfânt, pe 
măsură să-i confere autenticitatea identică cu sfinţenia vieţii, definind prin 
dinamismul ei social-cultural misiunea spirituală a Bisericii în lume, de-a 
lungul vremii, ca evanghelie a faptei. 

2. Instincte, simţuri, afecte şi înnoirea firii prin har 

Instinctul este definit a fi un act reflex, „un imbold, un impuls 
iraţional, inconştient, ereditar şi universal moştenit de indivizii aceleiaşi 
specii” 7 . Acest imbold iraţional şi inconştient prezintă o funcţionalitate 
automată şi spontană, iar ca reflex necondiţionat poate depăşi impulsul 
de autoconservare, în favorul speciei pe care o reprezintă, cum e în cazul 
instinctului matern, când femela devenită mamă îşi arată disponibilitatea de 
a proteja viaţa progeniturii chiar cu preţul vieţii proprii. 


7 Nicolae Mărgineanu, Psihologia persoanei. Sibiu 1941, p. 60. 

Ne dăm seama de automatismul şi spontaneitatea cu care funcţionează 
instinctul dacă ne gândim la faptul că un copil nu învaţă să mănânce, să 
plângă, să se teamă, să se mânie, să se sperie, să iubească... Având o gamă 
foarte variată de exprimare a vieţii, evidenţiem cele mai semnificative 
forme instinctive: nutriţie, reproducere, posesie, dominare, apărare şi atac, 
frică, supunere, mânie, adaptare (gregară, migratoare), dorinţă (confort, 
odihnă, acţiune), pornire (constructivă şi achizitivă), iubire parentală, etc. 
S. Freud propune două instincte: Bros şi Thanatos (instinctul iubirii de viaţă 
şi al morţii), iar Adler, urmând pe Fr. Nietzsche şi pe Schopenhauer, se 
referă la instinctul care reprezintă voinţa de putere, pe când Cari G. Jung, 
urmând pe S. Freud se referă la libido, exprimat în tenneni bergsonieni ca 
elan vital. Se apreciază, apoi, că cea mai puternică tendinţă a omului este 
instinctul eului, care dă mâna cu normele sociale, cu care încheie un pact, 
în sensul că pornirile instinctive sunt libere să se manifeste cu condiţia 
de a nu veni în contradicţie cu exigenţele eului şi ale sentimentului său 
de demnitate, precum şi cu normele sociale. Eul şi societatea exercită o 
acţiune de disciplinare bazată pe ierarhizare şi ordonare 8 . 

Pe temeiul acestei prezentări putem identifica şi nominaliza instinctele 
primare ale vieţii biologice, ce se impun ca şi condiţii „sine qua non ” ale 
existenţei naturii animalice, a fi, mai întâi, cel de nutriţie şi de reproducere, 
iar apoi cel de proprietate şi de conservare a vieţii (apărare-atac), precum 
şi cel social, care-1 defineşte pe om ca „fiinţă socială” (Aristotel). în acest 
context, putem înţelege mai bine caracterul imperios necesar al instincetlor 
primare dacă vom alege, spre exemplificare, ca numitor comun actul 
fiziologic al foamei, care pune în acţiune şi menţine instinctul de nutriţie. 
Fiind semnalul primar al vieţii biologice, va determina pe S. Freud să 
denumească libidoul ca fiind „foame sexuală”, iar Virgiliu transpune 
aceeaşi noţiune în plan moral-spiritual, spunându-i: „auri sacra fames” 
(.Eneida III, 57). 

Concentrându-şi atenţia asupra inconştientului, teoria psihanalitică 
consideră că viaţa instinctivă este un mare rezervor de energie vitală, 
determinând elanul vital. Stoparea acestuia reprezintă un atentat la însuşi 
libertatea omului, fiindcă psihismul uman este sexualitate, mai precis 
afectivitate ce se desfăşoară ca psihosexualitate, în sensul că prin fenomenul 
de „sublimare” şi „cristalizare” instinctul sexual primar, adoptând metoda 
educaţiei morale, poate fi canalizat şi acomodat «ordinei etice», ca ordine 

8 W. M. Dougall, Social Psichology, London, 1926, pag. 25, după N. Mărgineanu, 
op. cit., p. 64. 

culturală menită să afirme multitudinea de valori ce contribuie la dezvoltarea 
societăţii 9 . 

în acest context, teoria psihanalitică vorbeşte de o succesiune 
instinctivă a vieţii, dezvoltată în trei faze : 

1. Faza alimentară a instinctului foamei până la pubertate; 

2. Faza sexuală de la pubertate până după maturitate; 

3. Faza luptei pentru existenţa propriu-zisă prin instinctul de apărare 
şi agresiune. 

Referindu-se la instinctul predominant, psihanaliza fixează patru 
tipuri de oameni ce poartă pecetea instinctului la care au rămas înţepeniţi. 

1. Tipul digestiv cuprinde pe cei obsedaţi de plăcerea mâncării şi a 
procurării ei. Aceştia sunt gurmanzii, afaceriştii, interesaţii, zgârciţii, cei 
excesiv de gospodari. La unii ca aceştia, „ dragostea trece prin stomac ”; 

2. Tipul erotic cuprinde pe cei înţepeniţi în obsesia sexualităţii din 
copilărie până la bătrâneţe. Ei trăiesc o veşnică tinereţe, ca la pubertate, 
lipsiţi de spirit practic, sunt romantici, sentimentali şi sacrifică totul pentru 
aventurile amoroase, exprimând o bunătate naivă; 

3. Tipul anxios-agresiv cuprinde pe cei ce se dovedesc a fi pesimişti 
în interpretarea lucrurilor şi situaţiilor în viaţă, şi/sau prin exagerarea 
lucrurilor pe un singur plan, în sensul că acordă aceeaşi proporţie atât 
amănuntului, cât şi întregului; 

4. Tipul agresiv pur este specific marilor conducători de popoare, 
reformatorilor, comandanţilor; ei simt plăcerea de a conduce masele „cu 
mână de fier”, sau plăcerea de a se afla mereu în vecinătatea pericolului 10 . 

Desigur, interpretarea psihanalitică, susţinută ca o dogmă şi 
combătută ca o erezie, nu prezintă interes deosebit în abordarea afirmativă 
a autenticităţii naturii umane, deoarece închide conştiinţa umană într-un 
anume materialism steril, lipsit de respiraţia spirituală ce se realizează şi se 
împlineşte în perspectiva devenirii sale axiologice, ca deschidere spre un 
orizont luminos... 

Deşi comune omului şi animalelor, instinctele se manifestă diferit, în 
sensul că la animale funcţiile instinctive sunt mult mai accentuate, stabilind 
ordinea vieţii şi comportamentului specific, iar simţurile sunt mult mai 
amplificate decât ale omului. Lipsind însă factorul intuitiv-raţional specific 
omului, la animale este pus în acţiune doar elementul empiric legat de simţ. 

9 Dr. I. Popescu Sibiu, Concepţia psihanalitică, Sibiu, 1947, p. 118-119; 139; 353- 

378. 

10 Ibidem, p. 114-115. 

La om instinctele se completează şi cu bunul simţ, încât acestea pot 
fi abordate şi orientate ca procese de conştiinţă, conform naturii sufleteşti 
a omului, care îl defineşte ca fiinţă religioasă, etică şi juridică. Astfel, pe 
plan religios, facem cunoştinţă cu sacralizarea instinctului sexual prin 
practicarea prostituţiei sacre, sau, din contră, cu referire la diferite forme 
de abstinenţă impusă de anumite norme de cultivare a pietăţii. La fel, 
în orientarea instinctului de nutriţie, anumite alimente primesc pecetea 
sacralităţii, sau altele sunt folosite pentru cultivarea sfinţeniei, cum e cazul 
mâncărurilor de post. Pe plan juridic, instinctul de proprietate, când se 
referă la bunurile materiale ce aparţin persoanei umane în mod exclusiv, se 
pronunţă verdictul că proprietatea particulară este sacră, în sensul că este 
scoasă, ca orice lucru considerat sacru, din uzanţa comună. Sub aspect etic- 
spiritual, instinctele pot fi abordate cu luciditate atunci când sunt judecate 
din afara lor. Când cineva se implică voluntar şi interesat în exercitarea lor, 
plăcerea care le menţine poate deveni scop în sine, pe măsură să dezvolte 
insaţiabilitatea ce duce la patimi înrobitoare. 

Faptul că iraţionalitatea instinctului poate fi stăpânită de raţionalitatea 
firii, înseamnă că el poate fi orientat prin educaţie, conform unor principii 
şi valori culturale promovate de conştiinţa fiecăruia, în funcţie de exigenţele 
sociale sau ale vieţii comunitare, dar mai ales ale credinţei mărturisite şi 
trăite de jiecare persoană ca viaţă de har. In acest sens vom evidenţia 
simţământulpudiciţiei, al ruşinii, în măsură să determine simţul moral, sau 
bunul simţ, specific sufletului omenesc, cu precizarea că atunci când faţa 
omului nu roşeşte, înseamnă că a decăzut din umanitate, complăcându-se 
unilateral în viaţa instinctiv-animalică. 

Referindu-ne concret la posibilitatea educaţiei instinctelor şi implicit 
a afectelor şi simţurilor de către instanţa conştiinţei orientată axiologic 
prin viaţa de har, vom spune, spre exemplificare, că instinctul sexual se 
va desfăşura cu decenţă şi tandreţe în taina intimităţii; cel de nutriţie se va 
împlini cu măsură şi bunăcuviinţă; iar cel de proprietate, conjugând pe „a 
fi” cu „a avea”, în contextul că „mai bine este a da decât a lua” {Fapte 20, 
35), poate transforma zgârcenia şi avariţia în generozitate şi filantropie. La 
fel instinctul de conservare (atac-apărare), determinat de harul iubirii lui 
Hristos, va înlocui răzbunarea şi ranchiuna cu iertarea şi pacea aducătoare 
de bucurie comunitară. La fel, îmblânzit de cuvintele Domnului, instinctul 
de dominaţie „va renunţa” la duritatea despotismului în favorul slujirii 
semenului, ştiut fiind că „cel ce va voi să fie mai mare, să fie slujitorul 
celorlalţi” {Matei 20, 26-28). 

De aici vedem că, având conştiinţa de sine ca discernământ, dotat 
cu raţiune şi voinţă liberă, omul poate aborda instinctul nu numai ca pe o 
necesitate oarbă, ci şi din perspectiva autodeterminării. De pildă, o pasăre 
ţinută în colivie nu este liberă să zboare spre a-şi împlini menirea... Dacă 
însă simte nevoia de hrană, ea nu poate face nici o opoziţie, fiindcă pentru 
ea instinctul este o necesitate inconştientă şi imperativ vitală. Ea nu se 
poate autodetermina. Omul însă are puterea de a spune „NU” instinctului 
de nutriţie, atunci când anumite motivaţii îl determină să renunţe la hrană, 
sau poate alege între anumite alimente după chibzuinţă şi decizie proprie, 
în astfel de situaţie vom spune că pasărea, având doar o libertate externă, 
nu-şi poate domina instinctul care acţionează ca necesitate bio-somatică. 
Omul având însă, deopotrivă, libertate externă şi internă, se poate opune 
necesităţilor instinctive, le poate domina raţional, le poate amâna şi/ 
sau selecta, încât omul poate aborda instinctul în mod conştient, liber şi 
responsabil, potrivit unui ideal moral-spiritual. 

Dar tocmai în această abordare intervine de cele mai multe ori 
coliziunea dintre instinct şi conştiinţa orientată spre valorile ce depăşesc 
materialitatea strictă a instinctelor, încât instinctele însele pot fi orientate 
şi angajate în plan spiritual, cum este cazul luptei pentru adevăr şi dreptate 
în care instinctul de apărare-atac poate acţiona cu mai multă agresivitate 
decât lupta pentru pâine sau pentru dominaţia puterii. 

Pe de altă parte, lupta pentru existenţă este de multe ori atât de 
înverşunată şi nedreaptă, încât crează, de asemenea, conflicte între idealul 
moral şi utilul material, în detrimentul libertăţii şi al datoriei morale. în 
cazul în care utilul, interesul sau teama devin dominante, libertatea şi 
conştiinţa datoriei cedează, şi asistăm la ceea ce este cunoscut a fi „călcarea 
conştiinţei ”. Dacă însă idealul este apărat cu curaj şi jertfelnicie, conştiinţa 
va forma caractere puternice. 

în acelaşi timp se cuvine să avem în atenţie rolul credinţei în conjugarea 
instinctelor cu conştiinţa raportată la însuşi destinul uman, în sensul că, 
în nesiguranţa şi contradicţia vieţii pământene, foamea, sexul şi propria 
devenire constituie imboldul tuturor acţiunilor omului de pretutindeni şi 
de totdeauna. Pe unii îi înalţă, pe alţii îi prăbuşesc. Depinde cum fiecare îşi 
poate crea şansa şi cum o ştie folosi, şi în ce măsură credinţa luminată de 
harul lui Dumnezeu îl orientează în viaţă. 

Această contradicţie dramatică şi în acelaşi timp tragică dintre 
idealul libertăţii spiritului şi puterea vitală a instinctului înţepenită în firea 

omului, ne este sugerată sub forma unui realism dur în dialogul pe această 
temă dintre marele inchizitor, din romanul Fraţii Karamazov de F.M. 
Dostoievski, şi Mântuitorul revenit pe pământ... Făcând trimitere la scena 
ispitirii Domnului din pustiu, marele inchizitor îi reproşează: „... Oamenii 
poartă în ei mai adânc ca oricând înrădăcinată convingerea că sunt liberi, 
cu desăvârşire liberi, deşi chiar ei ne-au oferit libertatea lor, depunând-o 
smeriţi la picioarele noastre... Vrei să te duci în lume aşa, cu mâinile goale, 
făgăduind semenilor o libertate pe care ei, în ignoranţa şi becisnicia lor 
înnăscută, nu pot să o înţeleagă, de care chiar se feresc, îngroziţi, fiindcă 
nu există nimic mai insuportabil şi nici n-a existat vreodată pentru om şi 
pentru societate decât libertatea!... Porunceşte ca pietrele acestea să se 
prefacă în pâini, şi omenirea întreagă, plină de recunoştinţă, va alerga pe 
urmele tale ca o turmă ascultătoare, deşi tot timpul va fi cu frica în sân ca 
nu cumva, la un moment dat, să-ţi retragi braţul întins şi, odată cu asta, să 
se isprăvească şi pâinea dăruită de tine. Tu însă n-ai vrut să-l lipseşti pe 
om de libertate şi nu te-ai îndurat să primeşti, judecând că nu mai poate 
fi vorba de libertate, de vreme ce supunerea a fost cumpărată cu pâine... 
Drept aceea ai răspuns că omul nu trăieşte numai cu pâine; ştii tu, însă, că în 
numele acestei hrane pământeşti duhul pământului se va ridica împotrivă-ţi 
şi, dând piept cu tine, te va birui şi toată lumea îl va urma... Ştii tu, oare, 
că peste veacuri, lumea va da glas prin gura înţelepţilor şi a învăţaţilor săi 
că nu există pe lume crimă şi, prin urmare, nu există nici păcat, ci numai 
flămânzi? „Dă-le mai întâi de mâncare, şi abia după aceea le poţi cere să 
respecte virtutea!” va sta scris pe steagul celor ce se vor scula împotriva 
ta, culcând la pământ templul ridicat de tine. Toată înţelepciunea lumii nu 
va putea să le dea pâine atâta timp cât vor rămâne liberi; dar până la urmă 
ne vor aduce plocon libertatea şi, depunând-o la picioarele noastre, ne vor 
spune: „Inrobiţi-ne, dar astâmpăraţi-ne foamea!”. Abia atunci vor înţelege 
că libertatea şi faptul de a avea pâine ca să ajungă pentru toată lumea, sunt 
două lucruri incompatibile, fiindcă în vecii vecilor oamenii nu vor fi în stare 
să împartă pâinea între ei. Şi în acelaşi timp se vor convinge că niciodată 
nu vor putea fi liberi, fiindcă sunt slabi de înger, dedaţi la rele, becisnici 
şi îndărătnici. Tu le-ai făgăduit pâinea cerească, dar, crezi intr-adevăr că 
poate avea acelaşi preţ în ochii stirpei omeneşti, nevolnice, desfrânate şi 
pururea nerecunoscătoare ca pâinea reală, pământească? Dacă, în numele 
pâinii cereşti, se vor găsi câteva mii sau zeci de mii de suflete care să te 
urmeze, cum rămâne cu milioanele şi zecile de mii de milioane de făpturi 

omeneşti incapabile să renunţe la hrana pământească pentru cea făgăduită 
în ceruri?... Invrednicindu-te să primeşti miracolul „pâinii”, ai fi reuşit să 
împlineşti acea năzuinţă eternă a omului - şi nu numai a fiecărui individ 
în parte, ci a întregii umanităţi - pururea dornic să ştie în faţa cui trebuie 
să-şi îndoaie genunchii! Fiindcă nu există pentru omul liber o grijă mai 
statornică şi mai chinuitoare decât aceea de-a afla mai degrabă în faţa cui 
se cuvine să se plece până la pământ... Sufletul omenesc nu cunoaşte altă 
grijă decât aceea de a găsi cui să-i încredinţeze mai degrabă harul libertăţii 
cu care această nefericită făptură se naşte pe lume... Dă-i pâine şi omul ţi 
se va supune fără greş, e cea mai mare chezăşie... Omul preferă liniştea şi 
chiar moartea libertăţii de a alege singur între bine şi rău! Fiindcă nu există 
ceva mai ademenitor pentru el decât libertatea conştiinţei, dar în acelaşi 
timp nu există ceva mai cumplit... Deplina independenţă, gândirea liberă 
şi ştiinţa îi vor afunda într-o junglă atât de încâlcită şi le vor pune în faţă 
asemenea miracole şi taine atât de bine ferecate, încât unii din ei - cei 
răzvrătiţi şi aprigi - îşi vor face singuri seama, alţii - şi ei răzvrătiţi, dar 
nevolnici - se vor nimici unii pe alţii, iar restul - cei becisnici şi nefericiţi 
- se vor târî la picioarele noastre, mărturisind în gura mare: «Da, aţi avut 
dreptate, voi singuri stăpâniţi taina, de aceea ne-am întors la voi, izbăviţi- 
ne de noi înşine!». Primind pâinea din mâna noastră, îşi vor da seama, 
fireşte, că nu facem decât să luăm pâinea lor, pe care au dobândit-o ei înşişi 
prin munca braţelor, şi s-o împărţim între ei...”. 

în altă ordine de idei, dat fiind faptul că natura bio-somatică are o 
funcţionalitate unitară şi integrală, instinctele, simţurile şi afectele se află 
într-o cauzalitate şi funcţionalitate reciprocă, ce poate constitui o unitate 
armonioasă sau dezarmonioasă a naturii umane. Depinde cum funcţionează 
şi cum le dirijează raţiunea şi libertatea voinţei. Aşa, bunăoară, instinctul 
sexual aflat sub diverse influenţe erotice, pierzând controlul conştiinţei, 
poate deveni tulburător şi de-a dreptul devastator în relaţiile interumane, în 
viaţa socială, în viaţa de familie, precum şi în viaţa personală... 

Instinctele ca impulsuri vitale de prim ordin, funcţionând ca necesităţi 
invincibile, uşor devin obsesii ce imperios se cer împlinite, încât se chiar 
spune în înţelepciunea populară că „la flămând tot pâinea-i în gândi”. Sau, 
prin forţa lor decisivă, pot depăşi afectele şi simţurile, încât s-a constatat 
că , foamea este cel mai bun bucătar”... De aici prioritatea acordată 
instinctului, când se spune: „primum vivere, deinde philosophari”. La fel 
de impulsiv şi dominant este şi instinctul de reproducere, impulsionat de 
libidou, numit de S. Freud, prin similitudine cu apetitul instinctului de 

nutriţie, , foame sexuală ”. La acestea se poate asocia vitalitatea dominantă a 
instinctului de conservare, cu cele două forme ale sale, de apărare şi de atac, 
precum şi instinctul de proprietate care conjugă pe „a fi” cu „a avea”... Ca 
necesităţi vitale imediate, acestea se impun cu prioritate şi cu impetuozitate 
necondiţionată, sau ca reflexe condiţionate aflate sub influenţa factorilor de 
mediu. 

Pe de altă parte, afectele (plăcere, neplăcere, durere) ca mijloace de 
susţinere a instinctelor şi a vieţii, iar simţurile, ca moduri de cunoaştere 
şi de atitudine faţă de realitatea înconjurătoare, se intercondiţionează cu 
instinctele, acţionând unitar. Bunăoară, masa servită cu ornamente, cu 
muzică, cu stimulente olfactive amplifică plăcerea gustului, care la rândul său 
amplifică apetitul şi implicit instinctul de nutriţie... Dar şi interdependenţa 
dintre simţuri şi afecte stimulează funcţia nutritivă a instinctului, precum 
fructul din paradis, care era „frumos la vedere şi bun la gustare”... 

Această determinare reciprocă dintre instincte, afecte şi simţuri poate 
avea şi o orientare etică şi socială atunci când sunt activate ca procese 
de conştiinţă. De pildă, afectul tristeţii poate inactiva simţurile, inhibând 
funcţia nutritivă, cum e în cazul situaţiilor de doliu... Pe de altă parte, 
izbânda, situaţiile fericite, sau evenimentele festive activează optimismul 
vieţii şi, odată cu aceasta, „plăcerea gustului” stimulează instinctul de 
nutriţie, cu largă deschidere spre comunicarea interpersonală şi socială. în 
acest sens, s-a arătat că „masa nu mai este un proces biologic de alimentare, 
ci şi un ritual social de strângere a rândurilor în familie, precum şi un prilej 
de noi relaţii sociale” 11 . Şi mai departe, aşa-numitele „aranjamente din 
culise” nu sunt numai de ordin psiho-social şi cultural, ci de multe ori şi 
culinar. De aici importanţa care se atribuie mesei nu numai în diplomaţie, 
ci şi în strategia diverselor afaceri... în acest sens se spune că argumentul, 
înainte de a ajunge la creier, trece prin stomac” 12 . 

Dar la temelia interacţiunii dintre simţuri şi afecte stă vitalitatea 
instinctelor, care fiind necesităţi oarbe, prin impetuozitatea lor, pierdută de 
sub controlul conştiinţei, liberalizează iraţionalitatea afectelor, pe măsură 
să declanşeze revolta simţurilor, ca dereglare a autenticului uman prin 
declinul firii în animalitatea brută ajunsă la discreţia inconştientului. 

Astfel, dorinţa (pofta) corelată cu plăcerea, ca mişcări iraţionale ale 
sufletului, aduc patima ce înrobeşte viaţa atunci când prin insaţiabilitatea 
lor pierd măsura fiziologică a instinctelor ca necesităţi vitale, încât Nicolae 

11 Nicolae Mărgineanu, Condiţia umană. Editura Ştiinţifică, Bucureşti, 1973, p. 74. 

12 Ibidem, p. 153. 


33 



Spiritualitate şi misiune creştină în contextul actual 


Paulescu defineşte patima ca fiind o dereglare a instinctelor omeneşti, 
determinată de plăcerea care din mijloc devine scop în sine. Iată cuvintele 
marelui savant creştin: „Singur omul are facultatea de a transforma 
instinctele în acte voluntare; cu alte cuvinte, singur omul are posibilitatea 
de a cunoaşte trebuinţele instinctive şi de a delibera asupra mijloacelor 
şi momentelor oportune satisfacerii lor... De aici rezultă că, în timp ce 
animalul încătuşat de instincte nu se abate niciodată de la legile naturii, 
omul, aproape liber, a ajuns să calce în picioare aceste admirabile legi, 
stabilite de Dumnezeu în vederea fericirii lui. Intr-adevăr, nu orice om este 
în stare să cunoască şi să înţeleagă scopurile instinctelor; în aceste condiţii, 
prerogativa de a-şi alege mijloacele devine, în mâinile omului ignorant 
sau neînţelept, o armă periculoasă, cu care se poate chiar sinucide. Din 
admirabila desfăşurare a actelor instinctive un asemenea om nu remarcă 
şi nu reţine decât senzaţiile plăcute care însoţesc îndeplinirea actelor 
respective. Şi în loc de a se înălţa până la scopul instinctului, el nu mai 
urmăreşte decât plăcerea devenită unica ţintă a activităţii sale. Ori patima 
nu e altceva decât căutarea exclusivă a plăcerii ce rezultă din satisfacerea 
unei trebuinţe instinctive deviate (adică al cărui scop natural este ignorat, 
neînţeles sau chiar - nu de puţine ori - dinadins relativizat)” 13 . 

Chiar şi numai din aceste succinte consideraţii asupra instinctelor 
ca temeiuri ale naturii bio-somatice a omului, putem stabili câteva din 
caracteristicile lor esenţiale: 

1. Sunt înscrise ca temei (bază) în natura materială (biologică, 

animalică) a omului; 

2. Sunt acte fiziologice inconştiente ce funcţionează automat şi 
spontan, supunând natura umană legilor imuabile ale necesităţii. 

3. La animal instinctul este înscris în ordinea fiziologică a naturii 
sale, fiind impulsionat şi susţinut de simţuri şi afecte ; la om, instinctele pot 
fi dinamizate de reciprocitatea şi interdependenţa cu simţurile şi afectele, 
putând fi dereglate de acestea, dar pot fi şi ordonate de partea raţională şi 
spirituală a sufletului. 

în continuare ne vom referi la faptul că, încă din antichitate, s-a 
constatat cu privire la instincte că acestea, fiind impulsionate de patimile 
oarbe, devin de-o ferocitate bestială, coborând natura omului în animalitate. 
Pentru stăvilirea lor şi pentru însănătoşirea firii, Platon pune în acţiune 
puterea pnevmatică a omului interior, adică o evxdq ăvSpomoq (Republica 

13 Instincte, patimi şi conflicte, Fundaţia Anastasia, Bucureşti, 1995, p. 100. 

IX, 589 a). Această abordare, aflată şi în literatura rabinică, a fost preluată 
de Sfântul Apostol Pavel spre a-i conferi însă valenţe calitativ superioare, 
evidenţiind biruinţa omului interior „ca bucurie deplină de legea lui 
Dumnezeu ’’ prin lucrarea mântuitoare a harului lui Hristos (.Romani 7, 
21-25). 

în acest context, Apostolul identifică omul interior cu făptura cea 
nouă - Kaivrj Kxîaig, în sensul că „dacă este cineva în Hristos, este făptură 
nouă; cele vechi au trecut, iată toate s-au făcut noi” (II Corinteni 5, 17; 
Galateni 6, 15). în această situaţie, laptura cea nouă defineşte omul nou = 
xaivdg ăvOpcoKoq (Efeseni 2, 15; 4, 24) deosebit de omul vechi = naĂaiâg 
ăvOpomog, dimpreună cu faptele lui” ( Coloseni 3, 9). Astfel, dacă omul 
vechi săvârşeşte faptele impulsionate de natura ce poartă în sine rănile 
păcatului, omul nou „zidit după Dumnezeu întru dreptate şi întru sfinţenia 
adevărului” (Efeseni 4, 23) se înnoieşte permanent prin lucrarea harului 
divin, „cu duhul minţii” (Efeseni 4, 23), „spre a ajunge la cunoaştere după 
chipul celui ce l-a făcut” (Coloseni 3, 10). 

De aici înţelegem că harul îndeplineşte o lucrare de regenerare a firii, 
asemenea altoiului care schimbă chipul şi roadele pomului sălbatic. 

în acelaşi timp, Sfântul Apostol Pavel identifică omul interior cu 
inima - Ko.pSia -, care reprezintă locul central şi cel mai adânc al sufletului. 
Fiind interiorul şi întregul omului, kardia este punctul cardinal al vieţii 
lăuntrice, originea şi sediul tuturor puterilor şi funcţiilor sufleteşti. Aici se 
dă lupta hotărâtoare dintre lucrarea harului divin spre sacralitatea naturii 
umane şi gândurile rele ce ies din inimă ca dintr-un „abis de nepătruns”, 
spre a destrăma viaţa duhovnicească şi a prăbuşi natura în robia patimilor. 

în gândirea şi trăirea filocalică, înnoirea spirituală va deveni criteriul 
şi chezăşia autenticităţii chipului lui Dumnezeu în om. fin omul lăuntric 
stă scaunul virtuţilor, toată înţelegerea şi ştiinţa, în el se lucrează înnoirea 
chipului lui” - spune Origen 14 . 

Această înnoire interioară, având un caracter spiritual, este specifică 
omului duhovnicesc - o ăvSpconog tx vevpaxixog, care având judecata 
Duhului se împărtăşeşte de „ mintea lui Hristos ” = vodg xov Xpioxov (I 
Corinteni 2, 16), fiind capabil să judece toate lucrurile duhovniceşte, cum 
însuşi Hristos le-ar judeca, spre a străluci lumina împărăţiei lui Dumnezeu, 
care este „pace, dreptate şi bucurie în Duhul Sfânt” (Romani 10, 17), în 
întunerecul şi vuietul ameţitor al lumii. 

14 Omilia la Numeri, 24, 2 - după T. Spidlik, Spiritualitatea ..., p. 122. 

Spre deosebire de acesta este omul firesc = 6 ăvSpomoq i//v/iKog, 
care se defineşte, conform concepţiei platonice, prin natura sa irascibilă: 
rd Qvjuikov şi prin cea pofticioasă: xo smdvpexiKov. Acestea sunt iraţionale 
şi pot funcţiona independent de natura raţională: xd ĂoyiaxiKov sau de 
cea pnevmatică: vovg. Fiind însă în afara funcţiei raţionale, acestea pot 
constitui o continuă ispitire spre păcat, motiv pentru care în limbajul 
părinţilor filocalici sunt considerate a fi „partea pătimaşă a sufletului". în 
acelaşi timp, omul firesc nu poate „primi cele ale Duhului lui Dumnezeu, 
căci sunt pentru el nebunie, şi nu le poate înţelege pentru că ele se judecă 
duhovniceşte ” (I Corinteni 2, 14-16). Iar această judecată duhovnicească 
îi este proprie doar omului duhovnicesc, fiindcă omul firesc, neputând 
pătrunde în simţirea lucrării tainice a Duhului ca viaţă de har, nu-i va putea 
înţelege nici sensul. Unul ca acesta va rămâne străin, bunăoară, în faţa uneia 
din mărturisirile specific duhovniceşti, precum adeverirea Sfântului Apostol 
Pavel, când spune: „... ne lăudăm cu nădejdea măririi lui Dumnezeu; şi 
nu numai atât, ci ne lăudăm în necazuri, ştiind că necazul aduce răbdare, 
iar răbdarea aduce încercare, iar încercarea nu dezamăgeşte pentru că 
dragostea lui Dumnezeu s-a revărsat în inimile noastre prin Duhul Sfânt cel 
dat nouă” {Romani 5, 2-5). La fel declară Apostolul şi în alte împrejurări: 
„... deci cu mare plăcere mă voi lăuda mai mult în slăbiciunile mele, pentru 
ca să sălăşluiască în mine puterea lui Hristos. Pentru aceea, mă bucur în 
slăbiciuni, în defăimări, în nevoi, în prigoniri, în strâmtorări pentru Hristos; 
căci, când sunt slab, atunci sunt tare” {II Corinteni 12, 9-10). Sau: „m-am 
umplut de mângâiere, sunt covârşit de bucurie pentru tot necazul nostru” {II 
Corinteni 7,4). Desigur, omul firesc nu poate înţelege acest paradox, fiindcă 
nu este luminat de harul credinţei care sesizează şi conduce la dragostea lui 
Hristos creind disponibilitatea libertăţii de a jertfi totul pentru desăvârşirea 
ei în viaţa ta, lăsându-te, adică, „păgubit de toate şi pe toate să le socoteşti 
gunoaie pentru a-1 câştiga pe Hristos... Şi ca să-L cunoşti pe El şi puterea 
învierii Lui, să devii părtaş la patimile Lui, asemănându-te cu moartea Lui” 
{Filipeni 3, 8-12), pe baza convingerii de neclintit că „ni s-a dat pentru 
Hristos nu numai să credem în El, ci şi să pătimim pentru El” {Filipeni 
1, 21). în acelaşi context vom mai putea adăuga, spre exemplificare, şi 
faptul că o judecată firească, neputând înţelege valoarea duhovnicească a 
iubirii vrăjmaşului, se pronunţă adversativ, în sensul că aceasta ar scoate 
morala din istorie (Fr. Nietzsche). Numai că harul iubirii lucrătoare în viaţa 
duhovnicească o face biruitoare asupra tensiunilor şi învrăjbirilor de tot 

felul existente în lume, aducând odată cu pacea lui Hristos raza de lumină 
a binecuvântării, a răbdării şi a mângâierii divine, confonn mărturiei 
apostolice: ocărâţi fiind, binecuvântăm; prigoniţi fiind, răbdăm; huliţi 

fiind, mângâiem...” {I Corinteni 4, 12-13). Şi astfel de exemple, în variate 
forme de trăire duhovnicească, pot continua... 

Natura umană cea mai decăzută aparţine însă omului trupesc, numit 
şi „ carnal ” = 6 ăvRpomog oapKiKdg. Unul ca acesta, fiind căzut din starea 
de har, îşi trăieşte viaţa cu prioritate „după trup” (/cârd oăpKo), dominată 
de iraţionalitatea instinctelor, afectelor şi poftelor nesăbuite ale simţurilor 
(Romani 8, 4-18). Chiar şi mintea, voâg- ul, care prin natura sa este 
nepătimitoare, devine vodg rfjg aapxdg („mintea cărnii” - Coloseni 2, 18), 
încât întreaga fire şi viaţă va fi pervertită de iraţionalitatea patimilor. în 
fond, această „minte a cărnii” înseamnă tocmai pervertirea conştiinţei, care 
în loc să îndeplinească funcţia ei specific axiologică, pe măsură să frâneze 
pornirile venite din inconştientul tenebros al naturii umane, le motivează, 
găsindu-le argumente de susţinere şi, în acelaşi timp, situaţii de afirmare 
efectivă prin acţiuni dăunătoare naturii. 

Din această prezentare comparativă putem aprecia că spre deosebire 
de omul trupesc (carnal), dominat de influenţa simţurilor şi înrobit de 
impetuozitatea instinctelor şi afectelor, este mereu ispitit şi determinat 
să săvârşească ceea ce Apostolul numeşte ,/aptele trupului ”, adică: 
desfrânarea, necurăţia, necumpătarea, vrăjitoria, duşmăniile, ereziile... 
(Galateni 5, 19-20). în schimb, omul firesc (natural) îşi poate domina, 
controla şi orienta, prin legea morală naturală înscrisă în firea sa (Romani 2, 
14), adică prin raţiune şi voinţă, simţurile, instinctele şi afectele, dovedin- 
du-se stăpân pe sine, responsabil în viaţa socială, educat, de caracter, chiar 
religios, dar nu neapărat şi duhovnicesc, pătruns de lucrarea sfinţitoare a 
harului. Poate fi angajat în acţiuni sociale favorabile religiei şi credinţei, 
dar, nefiind şi duhovnicesc, se orientează cu precădere după duhul lumii 
şi după conjuncturile comunitare în care activează, sau după interese 
personale, încât şi comportamentul lui moral va fi oscilant, mai ales că 
noţiunea de păcat nu are o semnificaţie prea adâncă în conştiinţa lui, ci mai 
mult una de imagine... 

Spre deosebire de omul trupesc şi de cel firesc, omul duhovnicesc 
se conduce după raţiunea luminată de harul Duhului, pătrunsă de „duhul 
vieţii în Hristos, care o eliberează de legea păcatului şi a morţii ” (Romani 
8, 2). Şi astfel, înnoindu-se cu duhul minţii = ăvaveovodai de nu Tivevpaxi 

rov vodg {Efeseni 4, 23), se va detaşa, după cum îndeamnă Apostolul, de 
duhul păcatului din lume: „Nu vă conformaţi cu acest veac, ci schimbaţi-vă 
prin înnoirea minţii voastre = pezapopcpovade rfj ăvaKaivcbaei rov vodg, 
ca să cunoaşteţi care este voia lui Dumnezeu cea bună şi bine plăcută şi 
desăvârşită” ( Romani 12, 2). Şi astfel, mintea coborâtă în „inima în care 
locuieşte prin credinţă Hristos” ( Efeseni 3, 17) va rodi fapta Duhului, care 
este „dragoste, bucurie, pace, îndelungă răbdare, bunătate, facere de bine, 
blândeţe, cumpătare” ( Galateni 5, 22), spre a-i da naturii umane autenti¬ 
citatea primordială prin sfinţenia vieţii omului, ce se transmite lumii spre 
izbăvirea ei din păcat. 

înţelegem mai bine sensul de profunzime care îl caracterizează pe 
omul duhovnicesc, dacă, prin comparaţie, îl deosebim nu numai de omul 
trupesc şi de cel firesc, ci şi de banalul om religios, de suprafaţă, numit 
şi „biserican”, înclinat cu prioritate spre un tradiţionalism ritualistic în 
împlinirea evlaviei, invocând în acest sens cuvintele Sfântului Serafim din 
Sarov: „Ei (preoţii) v-au spus: Mergeţi la biserică, rugaţi-vă lui Dumnezeu, 
păziţi poruncile lui Dumnezeu, faceţi binele. Iată pentru tine scopul vieţii 
creştine! Ei însă nu v-au vorbit aşa cum se cuvine. Rugăciunea, postul, 
privegherile şi toate celelalte fapte ale creştinului, oricât de bune ar fi în ele 
însele, nu sunt ca fapte, scopul vieţii creştine, deşi sunt mijloace neapărat 
necesare pentru a-1 atinge. Adevăratul scop al vieţii noastre creştine stă în 
dobândirea Duhului lui Dumnezeu... a harului Duhului Sfânt” 15 . 

în altă ordine de idei, dacă psihologia modernă defineşte greşala ca 
distorsiune cognitivă, ne dăm seama cât de bine au intuit părinţii filocalici 
taina sufletului omenesc când au spus că gândul care se lasă sedus de 
aparenţe înşelătoare odrăsleşte păcatul, sau cât de înălţător poate fi gândul 
hotărât să primească lucrarea harului spre realizarea virtuţii. De aceea, 
Sfântul Vasile cel Mare insistă asupra atenţiei ce trebuie acordată gândului 
pentru a nu fi întinat de iraţionalitatea poftelor oarbe ale firii aflate sub 
zodia păcatului: „Noi, oamenii, păcătuim uşor cu gândul - spune marele 
capadocian. De aceea, Cel ce a zidit una câte una inimile noastre, ştiind 
că cele mai multe păcate le săvârşim din imboldul intenţiilor noastre, a 
poruncit ca în primul rând raţiunea conducătoare (rţyepoviKov) săfie curată. 
Şi pentru că păcătuim uşor cu min tea, Dumnezeu ne cere să avem de ea mai 
multă grijă... Fiecare animal are prin fire, de la Dumnezeu, Creatorul lumii, 
instinctul conservării fiinţei sale. Dacă cercetezi temeinic totul, vei vedea că 

15 T. Spidlik, Spiritualitatea..., p. 63. 

cele mai multe animale se feresc de tot ceea ce le vatămă şi, iarăşi, printr-o 
pornire naturală, se îndreaptă să mănânce numai ce le este folositor. Nouă, 
însă, Dumnezeu, învăţătorul nostru, ne-a dat această poruncă: să facem cu 
ajutorul raţiunii ceea ce animalele fac din instinct (ăÂoyov)"; ne-a poruncit 
ca pe cele săvârşite de animale instinctiv, pe acelea noi să le facem cu luare 
aminte şi cu o continuă supraveghere a gândurilor, ca să putem păzi cu 
străşnicie darurile date nouă de Dumnezeu: să fugim de păcat, după cum 
animalele fug de mâncarea otrăvitoare, să urmărim dreptatea, după cum ele 
caută iarba cea hrănitoare. „Ia aminte la tine însuţi, ca să poţi deosebi ce-i 
vătămător de ce-i mântuitor” 16 . 

Desigur, impulsionate de diferite zone ale firii, conştiente sau 
inconştiente, raţionale sau iraţionale, gândurile sunt multiple şi variate; 
unele bune, altele rele... Ca psihologi atenţi şi plini de râvnă duhovnicească, 
părinţii filocalici, prin imagini sugestive şi plastice, compară gândirea 
discursivă ( Siăvoia ) cu moara care neîncetat macină; ce se pune însă 
spre a fi măcinat, depinde de decizia fiecăruia... iar gândul ( evvoia ) bun 
sau rău este comparat cu stolul de păsări care zboară nedefinit... Atenţia 
trebuie concentrată cu prioritate asupra gândurilor rele, spre a nu li se 
admite să-şi facă cuiburi, pentru ca, înmulţindu-se, să devină dominante 
în sfera conştiinţei, ci primul gând venit în minte ( voâg ) trebuie oferit lui 
Hristos, ca prin neîncetata rugăciune, curat fiind, să coboare prin mintea 
curată în inimă = xapâîa, spre a dobândi virtutea privegherii, care conform 
cuvintelor Scripturii reprezintă ochiul veghetor al sufletului: „Eu dorm, dar 
inima mea veghează” ( Cântarea Cântărilor 5, 2). 

Concluzionând vom spune că înnoirea firii prin har îi oferă naturii 
umane autenticitatea primordială în urma unei războiri interioare dată, pe 
de o parte, de dezannonia şi contradicţia firii în ea însăşi, datorită păcatulului 
intrat în ea ca o „altă lege ” - exspog vopog, înscrisă în mădulare ca „lege a 
păcatului" - vopog zrjg ăpapriag, iar pe de altă parte, „legea minţii" - vopog 
zov voog, lăsată de Dumnezeu în natura spirituală a omului, îndreptată 
spre El, ca o lege morală naturală (. Romani 7, 23). De aceea, la natura 
autentică se ajunge prin „dezbrăcarea de omul cel vechi” ( Coloseni 3, 9) şi 
neîntrerupta „înnoire cu duhul minţii, spre îmbrăcarea în omul cel nou, cel 
zidit după Dumnezeu întru dreptate şi întru sfinţenia adevărului” ( Efeseni 
4, 23-24), pe măsură să confere naturii umane autenticitatea deplină, într-o 
desfăşurare epectatică, ca neîntreruptă devenire în iubirea nehotarnică a 

16 Omilia a IlI-a, I-II, la cuvintele: „Ia aminte la tine însuţi”, PSB 1/2009, p. 71-72. 

lui Dumnezeu ( Filipeni 3, 12-14), ca mod de depăşire a limitelor naturii 
umane, în procesul de îndumnezeire a firii prin harul divin. 

3. Simţurile trupeşti si simţurile duhovniceşti 

Arătam că omul se raportează totdeauna faţă de realitate într-o relaţie 
de cunoaştere. Aceasta poate fi de mai multe feluri: empirică, raţională, prin 
experienţă, intuitivă etc. Cea mai elementară formă de cunoaştere, proprie 
atât omului cât şi animalului, este cea empirică, sau senzorială, adică prin 
simţuri. 

Sub aspect psiho-fiziologic, omul poate conştientiza realitatea, 
interpretând-o într-o manieră unitară, sub forma percepţiilor, sau într-o 
formă analitică, prin senzaţii. Dacă percepţia reprezintă sinteza, senzaţia 
reprezintă analiza. De aceea, la senzaţie se ajunge prin cele cinci simţuri, 
care analizează realitatea, motiv pentru care se numesc analizatori. Iar la 
senzaţii se ajunge printr-un proces fiziologic, desfăşurat în trei faze: 

1. Receptorul de stimul transformă energia mecanică şi chimică în 
energie nervoasă. 

2. Segmentul (calea) de conducere, de transmitere a energiei nervoase 
în segmentul central (encefal sau măduva spinării). 

3. Segmentul central transfonnă energia nervoasă în senzaţii (vizuale, 
termice, acustice). 

In felul acesta putem spune că realitatea este cu atât mai bine intuită 
şi cunoscută, cu cât cade în percepţia mai multor simţuri. 

Referindu-ne la simţuri ca analizatori ai realităţii din lume proiectată 
în conştiinţa noastră, se cuvine să arătăm că din cei şapte tipuri de 
receptori, cel optic culege 90% din informaţiile mediului ambiant. De 
aici şi constatarea celor vechi că „animus in oculis habitat”... In acest 
context, ne putem uşor explica motivul pentru care, referindu-se la ispita 
lumii, Sfântul Apostol Ioan evidenţiază faptul că „pofta ochilor’’’ ( em&vpîa 
rcbv 6(p9aXpd)v = concupiscentia oculorum) corelată cu „pofta trupului ” 
(emdvţiîa rîjg aapxog) şi cu „trufia vieţii ” (I Ioan 2, 16) reprezintă cea mai 
largă şi cea mai prielnică poartă de intrare a ispitei, care antrenează firea 
spre păcat, mai ales prin senzaţie, percepţie şi imaginaţie, ştiut fiind că 
inconştientul (subconştientul) în care se fixează imaginea este memorie 
afectivă ce uşor poate fi actualizată şi transfonnată în patimă prin imboldul 
instinctelor şi impulsul dorinţei şi plăcerii. 

Interpretând duhovniceşte raportul dintre simţuri şi realitatea ce ne 
apare în conştiinţă, constatăm că, pe de o parte, prin simţuri putem admira 
creaţia lui Dumnezeu, regăsindu-ne în raţionalitatea slavei Sale, dar, pe 
de altă parte, putem cădea pradă păcatului din lume. Şi aceasta, datorită 
faptului că dorinţa = emdvţila (concupiscentia ), mai precis „ patima poftei ” 
= TcăQoq em&vpîag (/ Tesaloniceni 4, 5), reprezintă păcatul intrat în natura 
omului ca o continuă ispitire, aşa cum mărturiseşte Scriptura: „Dumnezeu 
pe nimeni nu ispiteşte, ci fiecare se ispiteşte fiind tras şi amăgit de pofta să" 
(Iacob 1, 13-14), încât „prietenia cu lumea” păcatului ne face „vrăjmaşi lui 
Dumnezeu” {Iacob 4, 4; I Ioan 5, 19). 

Ca deosebit de abili psihologi duhovniceşti, părinţii filocalici au arătat 
că imaginea desfăşurată într-un complex de factori sufleteşti şi trupeşti, 
de multe ori poate fi victima simţurilor, dar se poate afirma şi creator. 
După cum remarcă un cunoscător în materie, transformând senzaţiile în 
imagini, „îi pennite omului să aibe, sub forma unei imagini, o reprezentare 
a ceea ce percepe. îi permite, de asemenea, în legătură cu memoria, să-şi 
reprezinte amintirile rămase în urma celor percepute. Imaginaţia este, pe 
de o parte, această facultate a omului de a transforma percepţiile în imagini 
corespunzătoare şi de a reproduce, atunci când memoria le-a păstrat şi, pe 
de altă parte, ea este şi capacitatea de a produce, prin combinarea mai multor 
imagini astfel obţinute, luate în întregime sau numai în parte, imagini cu 
totul noi” 17 . 

Pe de altă parte, simţurile au mult subiectivism în raportarea la realitate, 
motiv pentru care li se acordă într-un fel prioritate când se spune: „De 
gustibus non disputandum est”... în acelaşi timp, subiectivismul simţurilor 
este amăgitor, ispititor, fiindcă poartă în sine emoţia şi memoria plăcerii. 
Iar plăcerea, prin iraţionalitatea ei, atunci când pierde măsura cuvenită, se 
amplifică în insaţiabilitatea ce degradează natura umană în patimi. 

Aparţinând cunoaşterii empirice, senzoriale, simţurile prin natura lor 
sunt înşelătoare, ca însăşi lumea senzaţiilor. „Urechea te minte şi ochiul 
te-nşală”, va confirma poetul nostru naţional, Mihai Eminescu. Fiindcă 
produc nesiguranţa ce duce la eşec prin înglodarea naturii umane exclusiv 
în humusul existenţial al vieţii de aici şi de acum, simţurile trebuiesc 
controlate, disciplinate şi orientate spre viaţa spirituală, potrivit unui ideal 
menit să dea sens şi autenticitate naturii şi vieţii omeneşti. 

17 Jean-Claude Larchet, Terapeutica bolilor spirituale, trad. Marinela Bojin, Editura 
Sophia, Bucureşti, 2001, p. 92. 

Spre deosebire de animal, la om, simţurile trupeşti nu au doar o 
referinţă biologică, ci pot fi abordate şi dintr-o perspectivă sufletească, 
culturală, spirituală, dar mai ales estetică, menită să pună în valoare 
emoţia artistică. Orientate spiritual, simţurile fireşti, precum văzul, auzul şi 
chiar mirosul pot oferi valenţe de înaltă elevaţie duhovnicească, animând 
sentimentul religios al comuniunii cu Dumnezeu. Astfel, prin văz putem 
admira operele ce ne trezesc sentimente de evlavie, iar cinstirea icoanei 
pe care o vedem ne ridică la comuniunea prototipului ei. Auzul muzicii 
adecvate, armonizând sufletul în sine, îl ridică la dimensiunea rugăciunii 
purificatoare; iar parfumul de tămâie, înmiresmând mediul ambiant, 
deschide prin miros buna dispoziţie de înălţare duhovnicească a sufletului. 

Chiar şi gustul trupesc, la care ne-am referit spre a-i determina cu 
precădere subiectivismul ce poate degenera în insaţiabilitatea patimii, 
poate avea şi o intuiţie a realităţilor spirituale, pe linia celor sugerate 
de psalmist când ne îndeamnă duhovniceşte: „Gustaţi şi vedeţi că e bun 
Domnul...” (Psalmul 33, 8). Noi putem însă realiza mai întâi trupeşte 
această realitate duhovnicească ori de câte ori ne împărtăşim cu Trupul şi 
Sângele Mântuitorului, spre a percepe iubirea milostivă şi jertfelnică a lui 
Dumnezeu... 

în altă ordine de idei, pornind de la realitatea că în natura umană 
există potenţialităţi native bune, înţelepţii antici au constatat şi apreciat 
că natura este perfectibilă, motiv pentru care mereu se străduiau să-i 
dăltuiască prin educaţie autenticitatea care să o ducă la perfecţiune; iar 
prin competiţiile sportive să demonstreze că omul îşi poate depăşi chiar 
şi limitele fireşti... Astfel, s-a căutat formarea bunelor deprinderi în urma 
unei judecăţi drepte (corecte), care să conducă la idealul kalokagatiei, a 
înfrumuseţării şi îmbunătăţirii firii omeneşti, deopotrivă a sufletului şi 
a trupului, promovându-se gimnastica, sportul, filosofia, muzica, arta, 
cultura, învăţământul, ştiinţa... Iar în acest sens s-a considerat oportun 
ca disciplinarea simţurilor fireşti, biologice, să fie îmbinată armonic cu 
cultivarea simţurilor intelectuale, artistice, culturale, religioase, înscrise în 
natura spirituală, pe măsură să armonizeze firea în sine, înzestrând-o cu 
frumuseţea autentică. 

Pe de altă parte, proclamând idealul filocaliei, prin cultivarea cu 
prioritate a frumuseţilor spirituale, trăitorii creştini şi-au concentrat 
întreaga preocupare duhovnicească în direcţia promovării prin asceză a 
terapiei patimilor prin virtuţi, înţelegând că aşa cum întunerecul dispare la 
apariţia luminii, tot astfel şi firea omenească, ce poartă în sine întunerecul 

păcatului, poate fi luminată prin strălucirea harului divin, spre a-i reda 
sfinţenia chipului lui Dumnezeu concretizat în virtute, ca viaţă în Hristos 
prin Duhul Sfânt. 

în acest context se cuvine să precizăm că din dorinţa de a impune 
supremaţia spiritului asupra materiei, în scopul realizării unei cât mai 
desăvârşite vieţi înduhovnicite, au apărut de-a lungul vremii, din prea 
multă scrupulozitate, unele exagerări ascetice îndreptate unilateral asupra 
naturii trupeşti. Urmând însă calea împărătească a „ dreptei socoteli”, asceţii 
creştini autentici, având în atenţie capacitatea şi particularităţile naturii 
fiecăruia, ne-au lăsat, prin învăţătura şi viaţa lor, modele de armonizare 
a firii prin practicile ascetice menite să-i aducă adevărata sacralitate. 
După cum arăta un distins dascăl de spiritualitate creştină, „din punct 
de vedere al firii omeneşti, asceza creştină nu are ca scop nimicirea firii, 
sau chiar şi numai a trupului, nici mutilarea firii sau a trupului, ci scopul 
ei este eliberarea firii (deci şi a trupului şi a sufletului) de sub chemările 
păcatului şi dezvoltarea a tot ce este pozitiv, frumos, nobil, bun, înalt în 
firea omenească. După concepţia ortodoxă, natura umană, fiind creată de 
Dumnezeu, este bună. Răul este un accident: el nu aparţine firii, ci e ceva 
străin, ceva contra firii. Binele, dimpotrivă, este confonn firii. Asceza, care 
vrea să înlăture răul şi să desăvârşească binele, nu este împotriva firii, ci 
conformă cu ea, e pentru fire. Ea e mijlocul de desăvârşire a firii. De aceea 
asceza va dezvolta tot ceea ce e bun, ceea ce este după firea cea bună a 
omului. Ea nu luptă contra firii, ci contra răului, contra păcatului, eliberând 
firea de servituţile răului şi ajutând la creşterea tuturor seminţelor bune 
din firea noastră. Ea nu luptă contra trupului, ci contra patimilor, căci scris 
este: «Purtaţi grijă de trup dar nu spre pofte» (. Romani 13, 14). în Hristos, 
omul nu este mutilat, ci este eliberat din robia păcatului şi ridicat pe planul 
unei vieţi superioare şi plenare” 18 . De fapt, „având în vedere că modelul 
este Hristos, asceza va tinde să înlăture tot ce e neasemănare cu Hristos 
şi să dezvolte tot ce e asemănare cu Hristos. Precum sculptorul, care vrea 
să cioplească în piatră chipul unui om, dă la o parte cu dalta bucăţile de 
prisos şi conturează în piatră trăsăturile chipului, tot aşa asceza creştină 
elimină ceea ce e nefolositor şi păgubitor şi scoate la lumină chipul lui 
Hristos în făptura credinciosului. Cum Iisus Hristos este asemenea nouă 
„afară de păcat” (Evrei 4, 15), rezultă că asceza creştină cuprinde pe de o 
parte lupta împotriva păcatului, purificarea firii de păcat, pe de altă parte 

18 Mitropolit Dr. Nicolae Vlladin. Asceza creştină , în voi. Studii de Teologie Morală, 
Sibiu, 1969, p. 343. 

efortul pentru dobândirea şi creşterea în virtuţile ce strălucesc desăvârşit în 
persoana lui Iisus Hristos” 19 . 

De aici vedem că asceza nu este scop în sine, ci o continuă exersare, 
ce se prezintă ca un mijloc de a dobândi prin harul Duhului Sfânt sfinţenia 
lui Hristos, spre a face vie şi roditoare sfinţenia lui Dumnezeu în lume. 
Fiind un exerciţiu înscris în procesul de înduhovnicire, asceza creştină se 
realizează ca lucrare a Duhului, deoarece numai prin viaţa de har putem 
dobândi şi desăvârşi în natura noastră supusă ispitelor şi poftelor păcătoase, 
viaţa de sfinţenie a lui Hristos (/ Corinteni 12, 32; Romani 8, 9-13). Este 
deosebit de convingătoare în acest sens mărturia Apostolului, pătrunsă 
de duhul smereniei ca dăruire plină de încredere în puterea şi lucrarea 
harului, când spune: „Pot totul în Hristos care mă întăreşte ” (Filipeni 4, 
13), autentificând şi actualizând peste veacuri imaginea comuniunii de har 
dintre „ viţă şi mlădiţă ” (.loan 15, 1-9), sugerată şi anticipată de Mântuitorul. 
Aşa cum în mărturisirea pe care o facem despre Hristos este prezent şi El, 
cu atât mai mult se împărtăşesc de harul preasfânt al slavei Sale cei ce se 
învrednicesc să se jertfească cu bucurie pentru El, ştiut fiind că „Christus 
in martyre est". Iată „ statornicia şi măreţia" unui suflet care a primit harul 
unei „ glorii atât de mari"... Cuprinsă de durerile naşterii cu o zi înaintea 
martiriului, unul din paznicii celor închişi îi spune lui Perpetua: ,JDacă acum 
tu suferi atât de mult, ce vei face atunci când vei fi aruncată fiarelor"... şi 
ea a răspuns: „Acum sufăr durerile firii. Acolo, însă, un altul (Hristos) va 
fi în mine, care va pătimi pentru mine, fiindcă şi eu voi pătimi pentru El" 20 . 

Precum în „ martiriul roşu", al sângelui, la fel şi în „martiriul alb", 
cel al „răstignirii patimilor şi poftelor” de către „cei ce sunt ai lui Hristos” 
(Galateni 5, 24), este prezent şi El spre biruinţă, în strădania, stăruinţa şi 
lupta noastră, fiindcă fără El „nu putem face nimic ” (loan 15, 5) pe plan 
duhovnicesc. Aceasta înseamnă că harul lui Hristos „întăreşte pe cele 
slabe şi vindecă pe cele neputincioase” ale firii celui care de bună voie se 
străduieşte să devină asemenea Lui. „Prin harul lui Dumnezeu sunt ceea ce 
sunt, şi harul lui care este în mine nu a fost în zadar, ci m-arn ostenit mai 
mult decât ei toţi, dar nu eu, ci harul lui Dumnezeu care este în mine ” (I 
Corinteni 15, 10), spune Apostolul, spre a evidenţia că, în ostenelile noastre 
duhovniceşti, harul aduce şi statorniceşte virtutea începând cu duhul 


19 Idem, p. 342-343. 

20 Martiriul lui Perpetua şi Felicitas, XV-XVI, în voi. Actele martirice, PSB 
11/1982, p. 121. 


44 



Autenticitatea naturii umane 


smereniei de bună voie, care eliberând sufletul de mândria egocentrică 
dezvoltă lepădarea de sine şi urmarea lui Hrisios. 

De aceea, cu cât săpăm mai în adânc temelia smereniei, cu atât 
ridicăm mai mult, prin harul lui Dumnezeu, edificiul sfinţeniei, conform 
îndemnului apostolic: „Smeriţi-vă, deci, sub mâna cea tare a lui Dumnezeu, 
ca El să vă înalţe la timpul cuvenit” {IPetru 5,6). 

Prin urmare, harul începe procesul de regenerare a naturii umane 
şi tot el o desăvârşeşte, imprimându-i sfinţenia vieţii lui Hristos. Harul 
crează dispoziţia şi dispon ibilitatea de a-L primi pe Hristos în viaţa ta, spre 
armonizarea firii în ea însăşi, a raţiunii cu voinţa şi sentimentul, anulând 
în acelaşi timp contradicţia dintre natura fizică şi cea spirituală, în favoarea 
spiritualizării vieţii biologice, iar asceza ne învredniceşte să ne împărtăşim 
de „harpeste har” (Ioan 1, 16), ca anticipare şi pregustare a comuniunii 
veşnice cu Hristos, cu Sfânta Treime (II Corinteni 3, 17-18), asemenea 
Sfintei Fecioare Maria care „a aflat har de la Dumnezeu ” (Luca 2, 28- 
38), fiindcă prin viaţa ei curată s-a făcut vrednică de primirea şi lucrarea 
harului. 

în acelaşi timp, aşa cum prin viaţa ei curată, Sfânta Fecioară s-a 
învrednicit de rodirea harului Duhului Sfânt, spre a împlini voia lui 
Dumnezeu (spunând îngerului: „fie mie după cuvântul tău”), tot astfel, 
în măsura în care asceza ne ajută să ne curăţim natura de întinăciunea 
păcatului şi a patimilor, se face tot mai activă rodirea harului ca libertate 
a firii ce se împlineşte în voia lui Dumnezeu. Aşa cum Fiul lui Dumnezeu 
s-a „coborât din cer nu ca să facă voia Sa, ci voia Celui ce l-a trimis” 
(Ioan 6, 38), tot astfel şi cei care prin asceză îşi curăţesc mintea, inima 
şi viaţa trupească, împărtăşindu-se de harul Lui, împlinesc totdeauna voia 
lui Dumnezeu. Iar „voia lui Dumnezeu - spune Apostolul - este sfinţenia 
noastră'' (I Tesaloniceni 4, 3), înţelegând sfinţenia lui Dumnezeu „în toată 
purtarea noastră ” (I Petru 1, 16). Iar cel ce împlineşte în mod constant 
voia lui Dumnezeu în viaţa şi activitatea sa, devine un misionar prin aceea 
că face vie, lucrătoare şi rodnică voia şi sfinţenia lui Dumnezeu în lumea 
păcatului. 

Asemenea oricărei lucrări omeneşti, precum în învăţare sau în 
dobândirea bunelor deprinderi prin educaţie, la fel şi în asceză este angajată 
întreaga noastră fire spre acţiune, deopotrivă spirituală şi materială. De 
aceea, prin analogie cu stăruitorul antrenament al atleţilor (Filipeni 3, 14; / 
Corinteni 9, 24), asceza este cunoscută şi sub numele de novoq, înţelegând 

nevoinţă, osteneală, trudă; şi ăycbv, indicând lupta plină de curaj, ca 
angajament voluntar plin de fennitate, pe măsură să fonneze caractere 
puternice, hotărâte să acţioneze pentru statornicia împărăţiei lui Dumnezeu 
în lume. 

Din cele până aici tratate reţinem că procesul duhovnicesc specific 
ascezei creştine are menirea de a face ca „Hristos să ia chip în noi” 
prin lucrarea harului divin, care fiindu-i propriu naturii umane, crează 
dispoziţia angajamentului ascetic, susţine asceza şi o desăvârşeşte ca viaţă 
de sfinţenie a lui Dumnezeu în lume. 

Pentru realizarea acestui deziderat, asceza se afirmă ca o continuă 
acţiune pentru dobândirea înfrânării = eyKpâxeia, ca stăpânire de sine, 
implicând deopotrivă natura spirituală a sufletului şi natura sensibilă, cea a 
simţurilor, adică: vorţxfţ şi aioQrţxrţ. Acestea se cauzează şi se întrepătrund 
reciproc, mai întâi prin sesizarea păcatului intrat şi statornicit în firea 
omului, când „toată mintea omenească, rătăcind şi abătându-se de la 
mişcarea cea după fire, se mişcă spre patimi şi simţuri şi spre cele supuse 
simţurilor, neavând unde să se mişte în altă parte, odată ce s-a abătut de 
la mişcarea care o duce în chip firesc către Dumnezeu” 21 ; iar apoi prin 
strădania ascetică îndreptată asupra celor cinci simţuri, îmbinând „văzul 
cu privegherea, auzul cu studiul învăţăturilor mântuitoare, mirosul cu 
rugăciunea, gustul cu înfrânarea, pipăitul cu isihia” 22 , ca pace, linişte şi 
bucurie duhovnicească adusă în suflet prin lucrarea harului divin, ştiut fiind 
că „isihia are ca început tocmai asceza minţii” 23 . Cel care reuşeşte acest 
lucru „îşi curăţeşte repede mintea sufletului său şi, subţiind-o prin acestea, 
o face nepătimitoare şi străvăzătoare” 24 . 

Referind virtutea înfrânării la simţuri, Sfântul Vasile cel Mare 
îndeamnă să ţinem totdeauna simţurile sub control, spre a deprinde 
stăpânirea de sine ce realizează armonizarea naturii umane în ea însăşi : 
„Ţine cu putere în mâini cârma vieţii. Cârmuieşte-ţi ochii, ca să nu se 
năpustească asupra ta, prin ochi, valul aprig al poftei! Cârmuieşte-ţi auzul, 
ca să nu primească urechile ceva vătămător! Cârmuieşte-ţi limba, ca să nu 
rostească cuvinte neîngăduite! Să nu te răpună furia mâniei, să nu te înece 

21 Sfântul Maxim Mărturisitorul, Ambigua 11 ,P.G. 91, 1112 A. 

22 Mitropolit Hierotheos Vlachos, Psihoterapia Ortodoxă, trad. Irina Luminiţa 
Niculescu, Timişoara, 1998, p. 57. 

23 Anton Dumitriu, Homo universalis. Bucureşti, 1990, p. 35. 

24 Cuviosul Nichita Stithatul, Cele trei sute de capete despre făptuire, despre fire şi 
despre cunoştinţă, I, cap. 91, Filocalia, voi. VI, p. 223. 

loviturile fricii, nici să te doboare povara întristării! Valuri sunt patimile, 
dacă te ţii deasupra lor vei fi un cârmaci iscusit al vieţii tale; dar dacă nu 
te vei feri, cu pricepere şi linişte... de toate ispitele ce vin asupră-ţi, te vei 
pierde în oceanul păcatului” 25 . 

Dobândind prin asceză virtutea înfrânării ca disciplinare a simţurilor 
şi, mai departe, ăna&tia, ca însănătoşire a naturii, prin eliberarea de patimile 
ce-i sunt dăunătoare, „stingând prin harul lui Dumnezeu focul material al 
trupului cu focul nematerial al Duhului”, cum spune Sfântul Ioan Scărarul 26 , 
se trezesc tot mai mult simţurile duhovniceşti, încât Sfântul Antonie se 
poate referi la mirosul care percepe parfumul virtuţilor şi duhoarea răului 
şi a Celui rău 27 . Apoi, gustul simte bunătatea şi dulceaţa lui Dumnezeu, 
pipăitul dă „certitudinea”, ca odinioară Apostolului Toma 28 . Vedem, de 
altfel, această certitudine venită din simţuri şi ca motivare misionară de 
chemare evanghelică la viaţa de har, când Apostolul declară explicit: „ce 
am văzut şi am auzit aceea vă vestim şi vouă, ca şi voi să aveţi părtăşie 
(comuniune) cu noi, iar părtăşia noastră este cu Tatăl şi cu Fiul său, Iisus 
Hristos” {IIoan 1, 3). 

Faptul că asceza creştină nu forţează şi nu desfigurează întru nimic 
firea umană, relevă caracterul ei educativ, ea constituindu-se nu ca scop, 
ci ca exerciţiu menit să-i redea acesteia normalitatea cuvenită, adică 
autenticitatea. De aceea, având în atenţie natura fiecăruia, a specificului 
personal, a puterii şi slăbiciunii fiecăruia, asceza se exercită treptat, având 
un caracter progresiv. în acest sens, Sfântul Apostol Pavel, referindu-se la 
treptele vieţii duhovniceşti, scoate în evidenţă virtutea discernământului = 
diăicpioiq, „aparţinătoare celor desăvârşiţi, care prin exerciţii repetate ale 
purificării simţurilor s-au deprins să deosebească (diaKpicnv) binele de rău ” 
{Evrei 5, 14). Astfel, discernământul va fi caracteristica esenţială a oricărui 
om duhovnicesc, dar va defini în mod special pe „părintele diakritic", dotat 
cu harisma deosebirii duhurilor, recunoscută a fi înţelepciunea mai presus 
de fire. Şi mai departe, în acest plan al înduhovnicirii, Sfântul Antonie cel 
Mare arată că „un suflet curăţit din toate părţile şi aşezat după rânduiala 
firii” primeşte prin lucrarea Sfântului Duh harisma străvederii = Stopaoiq 29 , 

25 Omilia aXII-a, La începutul (cărţii) Proverbelor, XVII, PSB 1/2009, p. 223. 

26 Scara, 15, Filocalia, voi. IX, trad. Pr. Prof. D. Stăniloae, Bucureşti, 1988, p. 222. 

27 Sf. Atanasie, Viaţa Sf. Antonie, LXII, PSB 16, p. 228. 

28 T. Spidlik, Spiritualitatea..., p. 127. 

29 Sfanţul Atanasie cel Mare, Viaţa cuviosului părintelui nostru Antonie, XXXIV, 
trad. Pr. Prof. D. Stăniloae, Bucureşti, 1988, PSB 16, p. 214. 

fiind o perspicacitate spirituală = Koopaaiq, care vede prin trup, prin 
spaţiu, prin timp. Această perspicacitate spirituală înseamnă în acelaşi timp 
cunoaşterea tainelor lui Dumnezeu = Sco/.oyia şi cunoaşterea celor ascunse 
ale inimilor = Kapâioyvcoala 30 , încât ea trebuie mereu cultivată, fiindcă, 
aşa cum spune Sfântul Antonie, „e nevoie de multă rugăciune şi nevoinţă 
(asceză) pentru ca primind de la Duhul Sfânt harisma discernământului 
duhurilor, să putem cunoaşte cele ce privesc pe demoni” 31 . 

în altă ordine de idei, evidenţiem faptul că, în contextul spiritualizării 
simţurilor aparţinătoare naturii sensibile, se afirmă la cei cu inima curată 
intuiţia duhovnicească a realităţilor aflate dincolo de lumea senzorială, 
adică la vederea duhovnicească. Astfel, din cartea Faptele Apostolilor 
aflăm că „Ştefan fiind plin de Duh Sfânt a văzut mărirea lui Dumnezeu şi pe 
Iisus stând de-a dreapta lui Dumnezeu. Şi a zis: «Iată, văd cerurile deschise 
şi pe Fiul Omului stând de-a dreapta lui Dumnezeu...»” {Fapte 7, 55-56). 
Mărturia acestor intuiţii duhovniceşti prin simţurile fizice le putem identifica 
mai ales în cazul martirilor. în Martiriul Sfântului Policarp, bunăoară, ni se 
spune că martirii „luând aminte la harul lui Hristos au dispreţuit chinurile 
lumii, câştigând printr-o singură oră de suferinţă viaţa de veci. Iar focul 
sălbaticilor lor chinuri era pentru ei răcoritor... şi priveau cu ochii inimii 
bunătăţile păstrate celor ce îndelung rabdă, despre care urechea nu a auzit, 
ochiul nu le-a văzut şi nici la inima omului nu s-au suit. Lor însă, le-au fost 
arătate de Domnul, deoarece nu mai erau oameni, ci îngeri” 32 . Iată încă un 
exemplu concret, din foarte multe alte cazuri: „... Fiind pironit pe stâlp, 
Carp a zâmbit. Iar cei de faţă mirându-se, au zis: ce este, de ce râzi? Iar 
fericitul a zis: am văzut slava lui Dumnezeu şi m-am bucurat” 33 . 

Referindu-ne în continuare la spiritualizarea simţurilor prin har, vom 
evidenţia diferite aspecte de convertire sau de transformare duhovnicească 
ale acestora. Bunăoară, dacă sub presiunea animalică a instinctelor şi 
afectelor, eros, ca atracţie naturală a sufletului spre frumos, se poate 
perverti la un moment dat prin iraţionalitatea libidoului şi a subiectivismului 
său aberant, devenind „eros concupiscentiae”, de multe ori de-o brutalitate 
de-a dreptul sălbatică, asemenea unui vulcan în erupţie, capabil să destrame 
conştiinţa, să prăbuşească idealuri şi să zdrobească chiar şi destinul uman; 
în schimb, prin harul lucrător al Duhului, eros îşi primeşte autenticitatea 

30 T. Spidlik, Spiritualitatea..., p. 114. 

31 Sfântul Atanasie, Viaţa Sf. Antonie.. ., XXII, p. 207. 

32 Actele Martirice, trad. Pr. Prof. Ioan Rămureanu, Bucureşti, 1982, p. 28. 

33 Ibidem, p. 168. 

spirituală, dedicându-se întru totul frumuseţilor duhovniceşti, orientând şi 
simţurile în această direcţie. Şi pentru a ne convinge de o asemenea realitate, 
Sfântul Ioan Scărarul ne relatează următorul caz: „Mi s-a povestit într-o zi 
o întâmplare de-o puritate preaslăvită şi cu totul desăvârşită. Cineva, mi s-a 
spus, văzând o femeie minunat de frumoasă, găsi într-aceasta pricină de a 
da mărire Ziditorului. La vederea ei, îl cuprindea dragostea de Dumnezeu 
şi din ochi îi ţâşni un şiroi de lacrimi. Şi a fost minunat de văzut cum ceea 
ce pentru altul ar fi fost pricină de pierzare, pentru el fu, în chip suprafiresc, 
cunună de biruinţă. Dacă un astfel de om în cazuri asemănătoare e cuprins 
întotdeauna de acelaşi simţământ şi lucrează în acelaşi chip, (poate fi 
socotit) părtaş al nestricăciunii chiar înainte de învierea obştească” 34 . 

Pe de altă parte, simţurile sensibile se întrepătrund cu cele duhovniceşti 
în ambianţa unei atmosfere de har ce conferă naturii umane un grad superior 
de spiritualizare. „Când începeam să mă rog cu inima - spunea un om 
înduhovnicit - toată împrejurimea mi se înfăţişa într-o formă fermecătoare: 
iarba, păsările, pământul, aerul, lumina, toate păreau să vorbească către 
mine, că sunt aici pentru om, că mărturiseau dragostea lui Dumnezeu către 
om şi că totul se ruga, totul lăuda pe Dumnezeu. Atunci am înţeles cuvântul 
Filocaliei: «a înţelege duhul făpturilor» şi am văzut calea pe care trebuie 
mers pentru a ajunge să stai de vorbă cu făpturile lui Dumnezeu” 35 , far 
această înfrăţire a omului cu creaţia reprezintă triumful harului divin care, 
însănătoşind firea omului, îi conferă autenticitatea plenară prin armonia 
com uni uni i un i vers ale. 

în felul acesta, se evidenţiază progresul duhovnicesc ca o trecere de 
la TtpaKTiKi /, care defineşte strădania ascetică a biruinţei asupra patimilor 
prin virtuţi, răsplătită de harul lui Dumnezeu cu (pvouciţ , însemnând 
cunoaşterea naturală a realităţilor dumnezeieşti din făpturi, ce conduce şi 
se împlineşte în deoXoyiKrj, ca vedere duhovnicească, care se realizează în 
lumina Sfintei Treimi prin harul rugăciunii. Desigur, aşa cum spune Sfântul 
Apostol Pavel, nu e o vedere „faţă către faţă”, ci „în oglindă” (/ Corinteni 
13, 12), adică în inimă. Nu e intuiţia nemijlocită a fiinţei lui Dumnezeu, ci a 
slavei Sale pe care El ne-o arată prin energiile Sale necreate, transfigurând 
natura omenească prin lumina taborică. 


34 Scara Raiului, XV, trad. Mitropolit Nicolae Corneanu, Ed. Amarcord, Timişoara, 
1994, p. 314. 

35 Pr. Prof. Dr. Dumitru Stăniloae, Teologia Morală Ortodoxă, voi. III, Bucureşti, 
1981, p. 236. 


49 



Spiritualitate şi misiune creştină în contextul actual 


4. Afectele ca forme iraţionale ale naturii umane 

9 

si convertirea lor în virtuti 

9 9 

Pentru a înţelege raţionalitatea şi iraţionalitatea sufletului ca temei al 
orientării şi dezorientării naturii umane, se cuvine să prezentăm la început 
schema formulată de Platou şi preluată în scrierile patristice, fiindcă ea s-a 
impus în lumea antică precreştină ca o concepţie incontestabilă, asemenea 
unei dogme. 

în Phaidros 253 d.e. şi în Republica 439 d.e., Platon arată că 
părţile sufletului sunt de două feluri : raţionale şi iraţionale. Acestea sunt 
prezentate în imaginea atelajului tras de doi telegari (cal = innog) conduşi 
de un vizitiu ( rjviKog ). Vizitiul este vovg (mintea) sau pcpovr/aig (cuminţenia, 
chibzuinţă), iar cei doi cai sunt dvpog şi em&vpla. 

De aici vedem că întreaga etică platonică se axează pe ideea de 
eliberare, sau de mântuire a sufletului. Să vedem însă cum se realizează 
aceasta în compartimentele sufletului. „... Trei părţi - spune Platon - intră 
în alcătuirea fiecărui suflet; două din ele au chip de cal, iar cea de a treia 
întruchipează pe vizitiu ( rjviKog ). Să păstrăm pe mai departe imaginea 
aceasta. Iar despre cai, spunea că unul este bun ( ăya&og Innog)', nu şi celălalt. 
Dar nu am arătat-şi se cuvine acum s-o spunem-care anume e virtutea 
celui bun şi care e viciul celui rău. Acela dintre ei care-i de un soi mai bun 
are statura dreaptă, trupul bine legat, grumazul falnic, botul arcuit, ochi 
negri, iar culoarea lui e albă; e dornic de onoruri, dar totdeauna cumpătat şi 
ruşinos; iubeşte părerea cea adevărată. Când îl mâni, biciul nu-şi are rostul, 
pentru că ascultă numai de îndemn şi vorbă. Celălalt cal, dimpotrivă e şui 
şi greoi, clădit fără nici o noimă, cu grumazul ţeapăn, cu gâtul scurt, cu 
bot turtit; trupul tot e negru, ochii alburii şi injectaţi cu sânge; e nesăţios şi 
îngâmfat; urechile le are împăroşate şi abia de mai aude; şi doar cu lovituri 
de bici şi îmboldituri ce îl mai poţi mâna. Când, aşadar, vizitiul zăreşte 
chipul îndrăgit, priveliştea aceasta îi umple sufletul de foc, şi el se simte 
străbătut de împunsăturile dorului ce-1 înfioară” ( Phaidros 253 d-e) 36 . 

Adâncind în continuare taina naturii umane, Platon evidenţiază 
cele trei dimensiuni ale sufletului, după cum urmează: funcţia raţională, 
ro ĂoyiaxiKov sau vovg, funcţia voliţională sau cea a curajului, dvpoeiâsg, 
definind calul bun; iar poftele senzoriale, ro eni&vpeTiKdv, reprezentând 

36 Platon, Opere IV, trad. şi note de Gabriel Liiceanu, Bucureşti, 1983. 

partea rea a sufletului, se identifică cu calul rău. Raţiunea îşi are sediul în 
creier; afectele şi sentimentele în inimă; iar poftele în pântece. Raţiunea 
e locul puterii intelectuale, a conştiinţei, a personalităţii; slăbiciunea sau 
tăria ei determină caracterul omului. Voinţa sau curajul stă între raţiune şi 
pofte, ajutând la lupta dintre ele, să biruiască raţiunea. Poftele senzoriale 
îşi au originea în individualitatea animalică. Ele sunt mişcate totdeauna 
de nesaţiu. Ele se opun raţiunii; o împiedică. Dar aceste trei părţi nu 
sunt fiecare pentru sine, ci formează o unitate indistructibilă a sufletului. 
Esenţa sau fiinţa sufletului (ovala) este gândirea sau raţiunea. Gândirea sau 
cunoaşterea mişcă mai întâi sufletul şi apoi urmează mişcarea corporală. 
De aceea sufletul este înaintea corpului şi este nemuritor 37 . 

Intr-un alt dialog, Platon revine asupra celor trei componente ale 
sufletului, spre a stabili raportul dintre ele: „... Nu fără temei - am spus 
eu - vom socoti că aceste aspecte sunt două, distincte şi deosebite una de 
cealaltă. Partea prin care se judecă o numim partea raţională a sufletului; 
pe când partea prin care el iubeşte, flămânzeşte, e însetat, cunoaşte şi 
celelalte pofte, o numim iraţională şi aparentă, însoţitoare a îndestulării 
şi a plăcerilor... Dar ceea ce ţine de aspectul pasional, de capacitatea de a 
ne mânia - oare nu reprezintă o a treia parte, sau ea ar fi de aceeaşi natură 
cu vreuna din celelalte două şi cu care anume?... Poate că este de aceeaşi 
natură cu partea aparentă (scil. iraţională) (Republica, 439 d, e) 38 . 

Acestor trei părţi ale sufletului le corespunde trei virtuţi cardinale. 
Cea dintâi: tppoveaig - cuminţenia corespunde părţii raţionale a sufletului. 
Ea este cauza execuţiei corecte a acţiunilor; ăvâpela este virtutea curajului 
care se referă la 9vpog (pasiunea generoasă) şi îi oferă omului puterea de 
a-şi ţine firea în pericole şi necazuri. Stăpânirea asupra poftelor trupeşti 
(emdvpîa), care nu ne lasă să fim robiţi de plăcerile corporale, este 
aaxppoavvrj - cumpătarea. Cele trei virtuţi corespunzătoare celor trei 
părţi ale sufletului sunt armonizate de cea de a patra virtute: Sucaioovvrj 
- dreptatea, care determină ordinea în statul ideaP 9 . „Cetatea a apărut a fi 
dreaptă când cele trei categorii de firi existente intr-insa şi-ar face fiecare 
ceea ce-i este propriu; ea este de asemenea cumpătată, vitează şi înţeleaptă” 
(Republica 435 b) 40 . 

37 Nicolae Balca, Istoria filosofiei antice, Bucureşti, 1982, p. 186 

38 Platon, Opere V, trad. Andrei Cornea, Bucureşti, 1986. 

39 Diogene Laertios, Despre vieţile şi doctrinele filosofilor, III, 90-91, trad. Acad. 
Prof. C.I. Balmuş, Bucureşti, 1963. 

40 Ion Banu, Platon şi platonismul. Studiu introductiv la Platon, Opere, voi. I, 
Bucureşti, 1974, p. LX-LXV. 

Referindu-se în mod expres la natura umană în desfăşurarea ei socială, 
Platon arată că oamenii se deosebesc de la natură, în funcţie de felul în care 
domină una din cele trei caracteristici sufleteşti. Unii, „de natura aurului ”, 
ar poseda însuşiri sufleteşti superioare. Alţii însă, „de natură grosolană ”, 
sunt dominaţi de pasiuni vulgare. Prima categorie are inteligenţa cu sediul 
în creier; tendinţa spre acţiune îşi găseşte sediul în piept, iar dorinţele 
senzoriale sunt asociate pântecului. In statul ideal, categoriei inteligenţei 
îi corespund filosofii („arhontes”) chemaţi să conducă statul. Categoriei 
curajului îi corespund paznicii şi militarii, („stratiotoi”), cu datoria de 
a întreţine ordinea în stat. In cea de a treia categorie intră meşteşugarii 
(„demiurgoi”) şi cultivatorii pământului, oameni „ai pântecului” incapabili 
de a atinge virtuţi prea înalte, ci cel mult stăpânirea de sine (cumpătarea). 
Lipsiţi de capacităţi intelectuale şi morale, ei muncesc dar n-au dreptul să 
ia parte la viaţa publică 41 . 

Stoicii, ca deschizători de drum în determinarea afectelor, le-au 
identificat pe cele mai importante, ca fiind: 

1. ĂvKt] (durerea) o strângere neraţională a sufletului. Speciile ei 
sunt: mila, invidia, gelozia, rivalitatea, tulburarea, supărarea, îndurerarea, 
supliciu, prăbuşirea. 

2. (pofîog (frica) este o aşteptare a răului. Intră următoarele emoţii: 
teroarea, şovăiala, ruşinea, groaza, panica, anxietatea. 

3. sm&vpîa (dorinţa) este o poftă neraţională, sub care sunt rânduite 
stările următoare: lipsa, ura, părtinirea, mânia, iubirea, pica, ciuda. 

4. rjăovri (plăcerea) este o exaltare iraţională, care rezultă din ceea ce 
pare a fi demn de alegere. Ea cuprinde: încântarea, bucuria de răul altuia, 
desfătarea, bucuria violentă. 

Aceste forme ale pasiunii pot fi corectate de trei stări emoţionale 
bune, întemeiate pe raţiune. 

1) x a P® (bucuria), ca opusul plăcerii, este o exaltare justificată de 
raţiune. 

2) ev/lăfteia (prudenţa), ca opusul fricii, este o evitare bazată pe 
raţiune. 

3) povkrjoig (voinţa) este opusul poftei, întrucât este o dorinţă 
raţională (DL, VII, 111-116). 

După cum vedem, afectele pot fi corectate şi chiar eradicate prin 
puterea raţiunii, adică prin Xoyoq op&og (dreaptă raţiune sau dreaptă 

41 Paul Friedlander, Dieplatonischen Schriften, Berlin, 1930, p. 69-70. 

judecată), încât înţeleptul nu-şi va da asentimentul sau adeziunea la un 
lucru fals. Impulsul spre acţiune, opprţ, la animale este dat de senzaţie 
şi de reprezentare, tpavraoia; la om se impune adeziunea raţiunii, adică 
ovyKaxâdeotg, în urma unei drepte judecăţi (D.L. VIII, 121-123). 

Prin urmare, potrivit concepţiei stoice, afectele fiind iraţionale şi 
nefireşti, implicit sunt dăunătoare naturii umane, încât erau etichetate de ei 
ca fiind „ voooi rrjg if/v/ijg” (boli ale sufletului), rele în sine, improprii naturii 
omului, încât tămăduirea firii o poate realiza numai partea ei raţională, cea 
conducătoare, rjyepivmdv, prin Xoyog opddg. Iar această însănătoşire a naturii 
umane este nepătimirea, adică ănalkda, care defineşte virtutea prin acordul 
logosului interior şi ordinea lumii stabilită de voinţa divină. Prin urmare, a 
trăi conform naturii (opoĂoyovpevcog) înseamnă, pe baza conexiunii dintre 
Ăoyog şi tpvoig, a trăi conform raţiunii. Sunt convingătoare în acest sens 
cuvintele stoicului Cicero, care identificând pe „ratio recta” cu virtutea, 
spune: „... aşadar, cum nimic nu este mai bun decât raţiunea, şi cum aceasta 
se află în om şi în divinitate, prima comuniune dintre om şi divinitate e 
prin raţiune. Dar celor cărora le este comună raţiunea, de asemenea le este 
comună şi dreapta raţiune (recta ratio), încât aceasta este legea, iar noi 
oamenii trebuie să ne socotim în comuniune cu zeii şi prin lege [...]. Iar 
virtutea există şi la om şi deopotrivă şi la zeu [...]. Virtutea însă nu e nimic 
altceva decât natura desăvârşită şi dusă până la treapta ei cea mai înaltă 
{est autem virtus vilul alind nisi perfecta et ad summum perducta natura)', 
există, de aceea, asemănare între om şi divinitate. Fiindcă lucrurile stau aşa, 
ce înrudire mai apropiată şi mai sigură poate fi oare?” 42 . 

Dacă concepţia stoică privind afectele este statică şi înţepenită, 
părinţii filocalici, pornind de la constatarea că acestea se constituie dintr- 
un imens rezervor de energie, au demonstrat că ea poate fi transformată 
sau convertită - printr-o bună chibzuinţă şi voinţa întărită de harul divin 
- în virtutea menită să confere naturii umane autenticitatea chipului lui 
Dumnezeu. 43 

42 De legibus, I, 7-8, ed. Rainer Nickel Artemis u. Winkler Verbag, Munchen- 
Zurich, 1994, p. 28-30. 

43 Concret vorbind, afectele sunt de două feluri: unele conforme firii = k</tu tpvoiv, 
numite şi ireproşabile, iar altele contrare firii = napă tpvoiv, numite şi reproşabile. 
Afectele conforme firii sunt cerute de firea omenească, fiind naturale, precum oboseala, 
foamea, setea, întristarea. Acestea, fiind naturale sau fireşti, nu pot fi socotite păcătoase, 
dar pot deveni păcat în momentul în care, prin voinţa liberă a omului, se transformă în 
afecte contrare firii. De exemplu: foamea este un afect natural. Datorită faptului că afectul 
în sine reprezintă o mişcare iraţională, poate apărea insaţietatea, care amplifică foamea în 

Referindu-se la natura umană, Sfântul Maxim Mărturisitorul arată, 
cu privire la afecte, că acestea pot fi convertite în virtuţi. „Afectele - spune 
Sfântul Maxim - nu au fost create la început împreună cu firea oamenilor. 
Căci altfel ar intra în definiţia firii. Spun, învăţând de la marele Grigorie al 
Nissei că ele odrăslesc din fire, după ce au pătruns în partea cea mai puţin 
raţională a ei, din pricina căderii din starea de desăvârşire. Prin ele, în loc 
de chipul dumnezeiesc şi fericit, îndată după călcarea poruncii s-a făcut 
în om străvezie şi vădită asemănarea cu dobitoacele cele necuvântătoare. 
Căci trebuia, după ce s-a acoperit demnitatea raţiunii, ca firea oamenilor 
să fie chinuită, pe dreptate, de trăsăturile iraţionalităţii (dobitociei) la care 
a fost atrasă prin voia ei, Dumnezeu rânduind, prea înţelept, ca omul, în 
felul acesta să vină la conştiinţa măreţiei sale de fiinţă raţională. Cu toate 
acestea şi afectele devin bune în cei ce se străduiesc, şi anume atunci când, 
desfăcându-le cu înţelepciune de lucrurile trupeşti, le folosesc spre câştigarea 
bunurilor cereşti. De pildă, pofta (dorinţa) o pot preface în mişcarea unui 
dor spiritual după cele dumnezeieşti; plăcerea în bucuria curată pentru 
conlucrarea de buna voie a minţii cu darurile dumnezeieşti', frica în grija 
de a ocoli osânda viitoare de pe urma păcatelor, iar întristarea în pocăinţa 
care aduce îndreptarea de pe urma păcatului din timpul de aici. Şi scurt 
vorbind, asemenea medicilor înţelepţi, care vindecă prin trupul veninos al 
viperei o muşcătură înveninată sau care se va învenina, să ne folosim şi noi 
de aceste afecte spre înlăturarea răutăţii celei de faţă sau a celei ce va să fie 
şi spre dobândirea şi păzirea virtuţii şi a conştiinţei. Precum am spus, deci, 
acestea devin bune prin întrebuinţare pentru cei ce îşi robesc orice cuget 
spre ascultarea lui /Iristos” 44 . 

Temeluind convertirea afectelor în virtuţi pe sentinţa apostolică a 
„înrobirii minţii spre ascultarea lui Hristos ” (II Corinteni 10, 5), Sfântul 
Maxim evidenţiază dintr-o perspectivă duhovnicească tocmai eliberarea 
naturii umane din captivitatea afectelor iraţionale care degradează natura 
omenească, înrobind-o patimilor, ştiut fiind că „unde este Duhul Domnului 
acolo este libertate” (II Corinteni 3, 17). E vorba de libertatea autentică, 

nesaţiu, devenind obsesie, sau deprindere rea. Această deprindere rea creează o suferinţă 
morală numită patimă. Astfel, vom spune că afectul este o formă pasivă a sufletului, 
fiindcă îi închide aspiraţiile naturale şi luminoase în obsesia statică (pasivă) a patimii, ca 
într-o mlaştină din care nu mai poate ieşi... Pentru acest motiv, afectele ca stări pasive ale 
sufletului pot fi numite şi patimi = nă<9tj. în felul acesta, generalizând, spunem că afectele, 
ca funcţii iraţionale, definesc partea pasională (pătimaşă) a sufletului. 

44 Răspunsuri către Talasie, Scolii, 1, Filocalia, voi. III, trad. Pr. D. Stăniloae, Ed. 
Humanitas, Bucureşti, 1999, p. 40. 

cea în adevărul vieţii lui Hristos (Ioan 8, 32), care înnoieşte firea omenească 
prin eliberarea de păcatul şi patima care o falsifică. „Dacă este cineva în 
Hristos, este făptură nouă; cele vechi au trecut, iată toate s-au făcut noi” 
(II Corinteni 5, 17), spune Sfântul Apostol Pavel. far această înnoire 
duhovnicească reprezintă o schimbare de profunzime a naturii umane prin 
rodirea harului divin, pe măsură să-i confere autenticitatea, ca măreţie şi 
frumuseţe originară, identică cu chipul lui Hristos, care este „chipul lui 
Dumnezeu = sIkcov tov !k:ov' (Coloseni 1, 15). 

Concluzionând, vom spune că gândurile şi faptele rele, impulsionate 
de afectele contrare firii, adică napi/, cpvaiv, prăbuşesc natura umană în 
patimi înrobitoare, iar afectele nară tpvaiv îi aduc conformitatea cu sine 
printr-un proces duhovnicesc menit să-i desăvârşească normalitatea, adică 
autenticitatea sau sacralitatea ei ca sfinţenie a vieţii în Hristos, care prin 
împreuna-lucrare a firii cu harul divin tot mai mult îi devine proprie. 

5. Virtutea ca autenticitate a firii 
şi dinamismul ei social-cultural de-a lungul vremii 

Dacă păcatul intrat în natura omenească, alterând chipul lui Dumnezeu 
în ea, o degradează în tot felul de patimi, pierzându-i autenticitatea, 
restabilirea ei prin harul divin în urma jertfei şi învierii Mântuitorului, îi redă 
autenticitatea identică cu sfinţenia vieţii lui Hristos. far la autenticitatea ei 
se ajunge prin virtute ca act sinergie = ovvspysia, adică împreună lucrare 
(conlucrare, cooperare) a firii cu harul divin. Aceasta înseamnă că virtutea 
creştină este rod al Duhului în măsura în care ne străduim să-i arătăm 
eficienţa ca viaţă în Hristos. 

Dat fiind faptul că mândria şi egoismul au constituit mobilul căderii 
omului în păcat, prin care natura omului şi-a pierdut autenticitatea, smerenia 
reprezintă „starea de la început ” a naturii omului, spune Vasile cel Mare 45 , 
„mama şi rădăcina şi hrana şi temelia şi legătura dintre toate celelalte bunuri 
(virtuţi) 46 , pământul din care va odrăsli viaţa duhovnicească prin ploaia de 
har şi raza de lumină a Duhului Sfânt, spre a oferi modelul de sfinţenie a 
vieţii lui Hristos, prin credinţa lucrătoare în dragoste ” (Galateni 5, 6), în 
acelaşi timp lumină a minţii şi curăţie a inimii. E adevărat că „harul nu e 
fruct al smereniei, ci al dragostei lui Dumnezeu, dar smerenia este condiţia 


45 Omilia aXX-a, Despre smerenie , PSB 1/2009, p. 293. 

46 Sfântul loan Gură de Aur, In Acta Apostolornm, 30, 3, P.G. 60, 2256. 

pentru primirea Iui, ca deschidere permanentă către eliberatorul, smeritul 
şi înălţătorul cuvânt al lui Dumnezeu. Fără smerenie omul nu poate ajunge 
la credinţă. Cu cât smerenia e mai mare, cu atât omul pătrunde mai adânc 
tainele credinţei.. .” 47 roditoare prin puterea harului divin. 

Astfel, virtutea ca realizare concretă a sfinţeniei lui Hristos începe, ca 
lucrare a harului divin, cu gândul smerit al lui Hristos = mKeivocppoavvrj 
(.Filipeni 2, 3-5), şi se continuă în mod necesar cu lepădarea de sine, 
înţelegând renunţarea la eul păcatului, şi, în acelaşi timp, prin luarea crucii 
se realizează urmarea lui Hristos ( Marcu 8, 34), adică asumarea crucii Lui 
ca dăruire pentru viaţa lumii, asemenea Lui. 

Virtutea ca autenticitate a firii rezidă în sacralitatea naturii umane, 
deopotrivă sufletească şi trupească, conform binecuvântării apostolice: 
„Iar Dumnezeul păcii însuşi să vă sfinţească întregi, şi tot duhul vostru şi 
sufletul şi trupul să se păzească fără prihană...” (/ Tesaloniceni 5, 23); şi 
astfel, „preamăriţi pe Dumnezeu în trupul vostru şi în duhul vostru care 
sunt ale lui Dumnezeu” (/ Corinteni 6, 20). în felul acesta, sacralitatea 
nu este un adaus naturii, nici ceva forţat, ci reprezintă firescul ei, adică 
nonnalitatea. Sfinţenia nu desfigurează natura omenească, ci o împlineşte, 
o desăvârşeşte, fiindcă deopotrivă trupul şi sufletul, de la creaţie, au aceiaşi 
menire a sfinţeniei. S-a arătat în acest sens că împărtăşirea prin har a 
sfinţeniei lui Hristos, referindu-se la natura materială a omului, are puterea 
de spiritualizare a acesteia, întocmai cum firea pământească a omului a 
fost sfinţită şi îndumnezeită prin întruparea, jertfa, învierea şi înălţarea 
Domnului la cer. „Hristos a transfigurat propriul Său Trup pentru a-1 
transforma prin Duhul Sfânt ca mijloc de iradiere şi transfigurare a omului 
şi a creaţiei în Biserică... Spiritul nu se confundă cu materia, fiindcă 
sufletul rămâne suflet, iar trupul rămâne trup, dar între spirit şi materie 
există o legătură interioară care face posibilă transfigurarea materiei din 
interior prin lucrarea Duhului Sfânt în Hristos şi în Biserică. Acesta este şi 
motivul pentru care Taina creştinismului este Taina materiei transfigurate 
în Hristos. în textul biblic se spune că Domnul s-a schimbat la faţă înaintea 
unora dintre ucenicii Săi, astfel încât „faţa Lui strălucea ca soarele, iar 
hainele erau mai albe decât lumina”. Hristos a descoperit astfel ucenicilor 
Săi Taina împărăţiei lui Dumnezeu în care drepţii vor străluci ca soarele şi 
ne-a lăsat să constatăm că materia se poate transforma în lumină” 48 . Dar 

47 Bernard Hăring, Das Gesetz Christi, voi. III, Freiburg im Breisgau, 1963, p. 89. 

48 p r p ro f [) r Dumitru Gh. Popescu, Teologie şi cultură. Bucureşti, 1993, p. 110- 

111 . 


56 



Autenticitatea naturii umane 


în acelaşi timp, deşi împărăţia lui Dumnezeu nu este din această lume, ea 
este în lume şi pentru lume, iar natura umană sfinţită prin har nu rămâne 
izolată de lume, ci se implică în viaţa ei concretă, spre a-i transmite duhul 
sfinţeniei lui Hristos, fiindcă „atât de mult a iubit Dumnezeu lumea încât 
şi pe Fiul Său i-a dat ca oricine crede în El să nu piară ci să aibe viaţa 
veşnică” (. loan 3, 16). în această deschidere spre lume, pentru mântuirea ei, 
se afirmă dinamismul virtuţii, ca spiritualizare a naturii umane prin duhul 
vieţii lui Hristos, fiindcă „Fiul Omului nu a venit să i se slujească, ci ca să 
slujească El şi să-şi dea sufletul răscumpărare pentru mulţi” ( Marcu 10,45). 
Spiritualizând astfel natura omului, Biserica a înţeles să facă din fiecare 
credincios un misionar capabil, hotărât şi angajat să transmită lumii 
binefacerile iubirii lui Hristos, spre a da viaţă împărăţiei lui Dumnezeu pe 
pământ. 

Făcând o privire sintetică a prezenţei Bisericii în istorie, s-a arătat 
că „cele mai frumoase pagini din istoria lumii le-a scris iubirea creştinilor, 
iubirea de Dumnezeu şi de oameni. Eroismul martiric şi caritatea 
evanghelică au ridicat pe om la cea mai înaltă treaptă a virtuţii, oferind 
omenirii spectacole şi lecţii de morală neegalate, dar nici măcar concepute 
în afara creştinismului” 49 . Apoi, cu privire la opera socială a creştinismului, 
s-a evidenţiat faptul că „munca i-a fost totdeauna încoronată de caritate, 
sau, mai just, caritatea a fost prima formă de activitate social-culturală a 
creştinismului. Iubirea creştină a adus schimbări binefăcătoare în concepţia 
despre căsătorie şi familie, despre drepturile publice şi individuale şi a adus 
totodată măsuri de asistenţă socială şi opere de binefacere care au contribuit 
simţitor la uşurarea mizeriei de tot felul. Războaie, epidemii, foamete, erau 
stări aproape cronice. La pace, la ajutoare, la azile, spitale şi asistenţă se 
gândea de obicei singură Biserica, sau ei îi aparţinea iniţiativa. Şi a făcut 
pentru aceasta mult, în numele ideii creştine” 50 . 

într-adevăr, această idee creştină, ca un elan ce nu cunoaşte margini, 
reprezintă concretizarea sau aplicarea iubirii lui Dumnezeu faţă de lume, 
faţă de cei aflaţi în suferinţă, marginalizaţi, izolaţi, părăsiţi, învinşi. „Din 
primele zile ale lucrării sale, prin Sfinţii Apostoli, prin ucenicii acestora, 
prin evanghelişti, prooroci, prin diaconi, diaconiţe, presbiteri, presbitere, 
văduve şi prin toată obştea de credincioşi, împreună cu slujitorii obişnuiţi 
ca şi cu cei harismatici, Biserica a pus toată grija pentru pâinea cea de 

49 Prof. Tudor Popescu, Caritatea creştină în Biserica veche, în rev. Biserica 
Ortodoxă Română, nr. 1-2/1945, p. 1. 

50 Prof. Dr. Tudor Popescu, Biserica şi cultura, Bucureşti, 1996, p. 38-39. 

toate zilele a celor nevoiaşi. Evanghelia nu li s-a vestit acelora numai prin 
cuvânt, ci şi prin faptă. Iar vestea cea bună de ajutorare sau evanghelia 
faptei a străbătut ca fulgerul de la un capăt la altul lumea romană. S-au 
ridicat ca valurile uriaşe ale apelor mulţimile celor flămânzi şi goi şi în 
toate părţile s-a pornit căutarea lui Hristos şi a ucenicilor Săi, în căutarea 
celor ce vesteau o Lege nouă, o lege biruitoare prin dragoste de oameni... 
Ce veste bună pentru cei asupriţi şi ce năpraznică noutate pentru asupritori! 
In curând, şi unii şi alţii s-au făcut vestitorii ei. Iar Biserica şi obştea de 
credincioşi împlineau cu dragoste şi smerenie legea cea nouă” 51 , mai ales 
prin instituţiile de asistenţă socială, cum erau: gerocomiile (azilele pentru 
văduve); parthenocomiile (azile de fecioare); brefotrofiliile (leagăne pentru 
copiii părăsiţi sau găsiţi); orfenotrofiile (orfelinatele), xenodohiile (case 
de oaspeţi pentru primirea străinilor); ptohotrofiile (azile pentru săraci); 
nosoconiile (spitale); gerontocomiile (azile pentru bătrâni). 

De remarcat faptul că averea Bisericii era averea săracilor, încât 
„prezenţa şi lucrarea milostivirii lui Dumnezeu în istorie o mărturisesc 
toate strădaniile sfinţilor filantropi, ca şi a tuturor celor care s-au ostenit în 
orice ascultări prin numeroasele şi feluritele aşezăminte. Umila şi anonima 
lor existenţă, sfârşită adeseori cu jertfire de sine pentru cei pe care îi 
îngrijeau... au dus la măreţul edificiu al asistenţei sociale a Bisericii. Eroi şi 
mucenici necunoscuţi, chipurile lor se înalţă luminos în zbuciumul istoriei, 
formând o adevărată «massa candida » străjuitoare a razelor iubirii faţă de 
aproapele şi alinătoare a suferinţelor omeneşti” 52 . 

Aceiaşi concretizare a ideii creştine în istorie este evidenţiată în 
special de „ solidaritatea fără egal a creştinilor, comunitatea îşi lua asupra 
ei sarcina întreţinerii văduvelor, orfanilor, bătrânilor şi îi răscumpăra pe 
cei căzuţi în mâinile piraţilor. în timpul epidemiilor şi asediilor oraşelor, 
creştinii erau singurii care se îngrijeau de cei răniţi şi îi îngropau pe cei 
morţi. Pentru toţi dezrădăcinaţii Imperiului, pentru mulţimile suferinde 
de singurătate, pentru victimele alienării culturale şi sociale, Biserica 
era singura speranţă de a dobândi o identitate, de a găsi sau de a regăsi 
o semnificaţie existenţei. Deoarece nu existau bariere - sociale, rasiale, 
intelectuale - oricine putea să devină membru al acestei societăţi optimiste, 
în care un cetăţean influent, demnitar al Imperiului, se prosterna înaintea 
unui episcop, fostul său sclav. E foarte probabil că nici o altă societate 

51 Pr. Prof. Liviu Stan, Instituţiile de asistenţă socială în Biserica veche, în rev. 
Ortodoxia, nr. 1/1957, p. 97. 

52 L. Stan, Instituţiile..., în rev. Ortodoxia, nr. 2/1957, p. 279. 

istorică nu a cunoscut un echivalent al acestei egalităţi, al carităţii şi 
iubirii fraterne pe care le-au trăit comunităţile creştine din primele patru 
secole ” 53 . 

Şi mai departe, se cuvine să facem referire la reformele sociale ale 
primului bazileu creştin, Sfântul Constantin, cu precizarea istoricilor că 
„opera sa ca legislator a avut trăsături umanitare insuflate de creştinism'’'' 54 . 
Astfel, fiind impulsionat de duhul tradiţiei apostolice, primul bazileu 
creştin a deschis o largă perspectivă umanizării situaţiei sclavilor. S-a 
remarcat în acest sens că împăratul a interzis marcarea sclavilor cu fierul 
roşu pe faţă, precum şi răstignirea lor; iar stăpânii care, maltratându-i pe 
sclavi, le determina moartea, erau etichetaţi ca fiind ucigaşi. Mai mult, s-a 
recunoscut cetăţenia sclavilor pe care îi eliberase Biserica sau clericii 55 . în 
contextul acestei abordări umanitare, creştinii, fie ei bogaţi sau mai puţin 
înstăriţi, eliberau pe sclavi mai ales cu prilejul convertirii sau al primirii 
Sfântului Botez. Reţinhem în acest sesn, spre exemplificare, numele unor 
protagonişti, precum cel al Sfintei Melania, care a eliberat 8000 de sclavi, 
Gallicanus, care a eliberat 5000 de sclavi, sau Hermes, care a eliberat 
1200 de sclavi; şi astfel de nume pot continua... Această eliberare se făcea 
public în biserică, în faţa clerului şi a poporului, iar Constantin nu numai 
că le-a aprobat prin lege, ci a acordat sclavilor cetăţenia romană 56 , fapt de 
neimaginat până la el. 

în baza acestei ambianţe de umanism creştin promovat şi adâncit de 
Biserică în mod liber datorită noii legislaţii constantiniene, putea împăratul 
Teodosie, la sfârşitul secolului IV, să se declare împotriva sclaviei, în 
numele lui Hristos 57 . 

Pe de altă parte, este cunoscută importanţa pe care Biserica o 
acordă familiei, ca celula de bază a societăţii omeneşti, şi pentru a cărei 
consolidare este combătut păcatul desfrâului, într-o lume în care acesta 
era ridicat la rang de cult, iar familia devenise muribundă. în acest 
sens, este unanim recunoscut faptul că „nici o civilizaţie nu a cunoscut 


53 Mircea Eliade, Istoria credinţelor şi ideilor religioase, trad. Cezar Baltag, 
Bucureşti, 1986, p. 398-399. 

54 Dumitru Tudor, Figuri de împăraţi romani, voi. III, Bucureşti, 1975, p. 83. 

55 Pr. Prof. Ioan G. Coman, Lupta Sfinţilor Părinţi împotriva sclaviei, în rev. Studii 
Teologice , nr. 3-4/1953, p. 185. 

56 Ibidem, p. 184. 

57 Preot Prof. Dr. Dumitru Popescu, Hristos. Biserică. Societate, Bucureşti, 1998, 

p. 29. 

plenitudinea viciilor şi a perveriunilor erotice de intensitatea celei din 
epoca de decadenţă a civilizaţiei antice, până la regenerarea ei prin cultura 
creştină ” 58 . Legiferând condamnarea adulterului şi îngreunând prin lege 
desfacerea căsătoriei, primul bazileu creştin, încă dintru început, a ordonat 
demolarea a trei temple păgâne în care se practica prostituţia sacră 59 , în 
schimb a promovat ridicarea bisericilor creştine unde se cultiva sfinţenia 
Evangheliei lui Hristos. Cu multă hotărâre a condamnat Constantin 
adulterul şi în contextul diferenţierilor sociale existente în acel timp. Astfel, 
în caz de adulter, s-a dispus condamnarea la moarte deopotrivă a sclavului 
şi a matroanei, indiferent dacă sclavul era străin sau aparţinea respectivei 
matroane 60 . In felul acesta, pornind de la legislaţia primului bazileu creştin, 
s-a creat posibilitatea unei vieţi familiale decente, stăpânii fiind obiigtaţi 
să-şi căsătorească sclavii, iar Biserica să ie sfinţească, fără nici o oprelişte, 
căsătoria acestora. 

în acelaşi context al înnoirii istoriei în urma înnoirii firii umane, 
făcând mai departe o incursiune în istorie, se poate constata că „creştinismul 
a însemnat cultură, civilizaţie... Nici o religie nu s-a împăcat mai bine 
ca el cu nevoile culturale ale omenirii, nici una nu le-a înţeles mai bine, 
nu le-a susţinut şi servit mai bine, în acelaşi timp în care ajuta sufletelor 
să-şi găsească pura mântuire... Istoria culturii omenirii actuale se 
reduce, în ceea ce are mai propriu şi mai înalt, la influenţa şi acţiunea 
creştinismului în lume, sau istoria creştinismului, în sensul său cei mai 
larg, e în cea mai mare parte istoria culturii moderne" 61 . „Biserica a fost 
educatoarea popoarelor, pedagogul lor, pentru că civilizarea lor s-a făcut 
prin creştinarea lor şi în măsura creştinării lor. Convertirea la creştinism a 
însemnat de regulă convertirea la civilizaţie. Pământul e plin de exemple, 
în frunte cu Europa şi Americile. Din barbarii europeni şi asiatici a făcut 
popare aşezate şi culte, iar în Americi au dus Evanghelia şi civilizaţia” 62 . 
S-a arătat, apoi, în acest context, că Biserica „ a făcut misiune în condiţii 
mai grele decât cele de azi. Ea a format omul nou - creştinul - prin puterea 
Sfântului Duh... la căldura credinţei, convingerii, cuvântului, în atmosfera 
sfinţitoare a unei vieţi exemplare de muncă, de jertfă şi de dragoste. Ea a 


58 Dr. I. Popescu Sibiu, Concepţia..., p. 100. 

59 Pr. Prof. Dr. Vasile Muntean, Istoria creştină generală, voi. I, Bucureşti, 2008, 

p. 137. 

60 1.G. Coman, Lupta..., p. 185. 

61 Tudor Popescu, Biserica..., p. 51-52. 

62 Ibidem, p. 39-40. 

civilizat numeroase popoare la graniţele Imperiului roman şi dincolo de 
acesta, creindu-le alfabete în limbile lor naţionale şi dându-le prin aceasta 
impuls ia elaborarea culturilor naţionale respective... Ea a contribuit 
considerabil la conservarea culturii clasice greco-latine şi a altor culturi din 
care ne-a transmis numeroase texte, documente, note, amintiri, aprecieri. 
Aceste culturi au lăsat urme în literatura patristică şi au fost confruntate 
cu noua cultură creştină, punând în mai multă lumină spiritul umanist al 
Bisericii” 63 . 

în cadrul activităţii Bisericii în lume, un roi însemnat l-au avut 
mănăstirile. Fiind deopotrivă „sanctuar şi şcoală, mănăstirea mai era 
atelier, fortăreaţă, centru de locuit, magazin... Odată cu arta, mănăstirile 
au practicat tehnica şi industria şi nu numai pentru nevoile lor interne, ci 
şi pentru folosinţă publică. Ele construiesc drumuri, poduri, apeducte... 
Odată cu căderea imperiului roman, oraşele îşi pierduseră importanţa 
sau chiar fuseseră distruse, iar mănăstirile devin centre de activitate 
economică... Mănăstirile au întreprins operă de colonizare şi au pus 
în valoare prin cultură regiuni sălbatice... Ele au jucat un rol cultural, 
artistic şi economic hotărâtor, devenind azilul culturii într-o vreme în care 
societatea era departe de a avea preocupări superioare, iar autoritatea 
laică era lipsită de iniţiative şi mijloace culturale. Mănăstirile au păstrat 
dexterităţile şi cunoştinţele pe care Biserica le poseda din antichitate; ele 
deveniseră maestre în arhitectură, în literatură şi înainte de toate au adus 
în ţările noi agricultură şi activitate economică de tot felul şi în acelaşi 
timp creatoare ale unei înalte culturi ” 64 . La acestea putem adăuga şi faptul 
că în „momentul prăbuşirii civilizaţiei vechi, monahismul a fost în Apus 
rezerva de forţe intelectuale, organizat pentru a fi folositor sieşi şi societăţii. 
Călugării au fost timp de secole singurii literaţi, aşa cum şcolile Bisericii 
erau singurele şcoli” 65 . Pe de altă parte, prin oamenii Bisericii s-au făcut 
o mulţime de descoperiri în fizică, chimie, geografie, botanică, zoologie, 
anatomie, fiziologie. Medicina se studia şi practica în şcolile episcopale şi 
în mănăstiri, de unde au răsărit şi ştiinţele naturale şi pe lângă care se făcea 
şi farmacie practică. Se cultivau în grădini botanice plante medicinale şi se 
purta grijă de bolnavii din mănăstire şi din jurul ei, populaţia grupându-se 
în jurul mănăstirilor” 66 . 

63 Preot Profesor Ioan G. Coman, Frumuseţile iubirii de oameni în spiritualitatea 
patristică. Timişoara, 1988, p. 395-396. 

64 T. Popescu, Biserica..., p. 36-38. 

65 Ibidem, p. 30. 

66 Ibidem, p. 34. 

în acelaşi timp, „ moştenirea culturală a lumii vechi a primit-o şi 
păstrat-o în Orient imperiul bizantin, iar influenţa lui s-a întins peste toată 
Europa, cu rezultate apreciabile pentru cultura omenirii... Ca şi pentru 
Roma creştină, religia a fost pentru Bizanţ unul din mij loacele de a-şi dezarma 
şi îmblânzi vecinii şi adversarii... iar opera misionară a Bizanţului are o 
importanţă universal-istorică. Ca şi misionarii latini, misionarii bizantini 
au răspândit civilizaţie. Din triburi barbare, creştinismul bizantin a făcut 
naţiuni. Goţii lui Ultila, armenii, abisienii, slavii, bulgarii, ungurii, ruşii, 
arabii chiar, până şi turcii, au beneficiat de influenţa culturală a imperiului 
creştin bizantin... încât bizantinii au fost binefăcătorii spirituali ai celor 
mai diferite rase... şi când - Imperiul bizantin milenar topindu-se la 1453 
- Bisericii i-a revenit sarcina uriaşă de a-şi susţine şi întări popoarele... 
Se născuseră în Orient popoare noi. Calamitatea stăpânirii turceşti părea 
pentru ele mortală şi ar fi fost poate, dacă aceste popoare n-ar fi fost creştine 
şi n-ar fi avut o Biserică. Religia le-a ţinut loc de naţionalitate şi Biserica 
de protector, de învăţător, de educator, de artist... De aici rolul Bisericii 
naţionale în conservarea şi cultivarea popoarelor orientale” 67 . 

încheind acest periplu istoric, ne vom sprijini pe concluziile 
aceluiaşi venerabil dascăl de istorie bisericească, armonizate în obiectivul 
demersului de faţă, arătând că „principiul cultural al creştinismului este de 
ordin moral. Ori, un astfel de principiu caracterizează adevărata cultură. 
Nu există cultură demnă de acest nume fără morală. O cultură imorală 
este un non-sens, ea devine un sinonim al pierzaniei. Cultura vizează 
îndeosebi educaţia sufletului. Ea trăieşte din suflet, este pentru suflet şi 
nu poate ignora nici neglija exigenţele sale cele mai legitime, care sunt 
spirituale şi morale. Pe bună dreptate se spune că „ sufletul culturii este 
cultura sufletului Lucrând pentru îmbunătăţirea omului, creştinismul 
lucrează, deci, pentru cultură. Mântuind sufletul, mântuieşte cultura. El 
pune în valoare şi desăvârşeşte sufletul omenesc, care este izvorul, motorul, 
raţiunea de a fi a culturii... Creştinismul a propovăduit şi a realizat virtuţi 
admirabile, a dat exemplul unei vieţi morale necunoscute până atunci, a 
creat o societate a cărei solidaritate, milostenie, curaj, sinceritate, pudoare, 
castitate, curăţie, demnitate erau recunoscute până şi de păgâni. în sânul 
unei lumi în descompunere morală şi socială, creştinismul a întemeiat 
Biserica, Cetatea lui Dumnezeu, Comuniunea Sfinţilor. Este cel mai 
frumos şi mai indispensabil lucru pe care o religie îl putea oferi omenirii: 

67 Ibidem, p. 45-48. 

o societate îndreptată, regenerată, mântuită pentru Dumnezeu şi pentru 
lume, câştigată pentru viaţă şi pentru cultură ” 68 . 

De aceea, spiritualitatea creştină rămâne mereu actuală; mai ales 
în confruntare cu actualul neopăgânism vitalist, care în numele omului 
natural se proclamă susţinătorul demnităţii sale, cultivând animalitatea 
în detrimentul spiritualului propriu naturii umane, nedorind să înţeleagă 
că, lipsind această dimensiune specifică, natura omenească îşi pierde 
autenticitatea, devenind asemenea unei păsări fără o aripă, care, neputând 
zbura, îşi pierde menirea firească şi implicit sensul vieţii... 

în concluzie putem spune că aşa cum păcatul raportat la natura omului 
este o falsificare a acesteia, pe măsură să-i degradeze arhitectonica firească, 
virtutea ca viaţă în Hristos prin Duhul Sfânt, aducându-i sacralitatea, îi este 
proprie, încât prin cultivarea ei ca viaţă de har şi de sfinţenie, se realizează 
misiunea creştină în lume cu efecte benefice în relaţiile interumane, ca 
izvor de credinţă roditoare în opere filantropice şi de cultură, de bunătate 
şi dreptate, de cumpătare, de pace şi bucurie frăţească, de îngăduinţă şi 
iertare, de prietenie şi fidelitate, de onestitate şi decenţă, de modestie şi 
onoare, de curaj şi jertfelnicie în viaţa socială şi în cea familială. 

în acelaşi timp, virtutea ca viaţă de har, oferindu-i naturii umane 
autenticitatea, face ca lumea destrămată şi debusolată de anormalitatea 
păcatului şi de triumful degradării, să fie populată de cât mai mulţi oameni 
înduhovniciţi ce se dovedesc totdeauna caractere ferme, capabile să 
activeze cu responsabilitate „ca pentru Domnul”, fiind într-adevăr sufletul 
ce dă viaţă şi putere societăţii omeneşti. 


68 Ibidem, p. 220-221. 

Misiunea Bisericii de a face vie şi activă împărăţia lui Dumnezeu prin 
transmiterea duhului vieţii de iubire a lui Hristos în lumea păcatului nu a 
fost şi nu este uşoară, fiindcă în prezent, parcă mai mult ca oricând, omul 
se înstrăinează tot mai mult de Dumnezeu, iar în contextul desacralizării 
trăieşte drama propriei însingurări cufundat în individualismul nepăsării 
faţă de viaţa celor din jur. Iar acest egoism dominant, orientat aproape în 
exclusivitate spre viaţa de aici şi de acum, îl subjugă pe omul contemporan 
plăcerilor oarbe venite din zonele tenebroase ale firii, înrobindu-1 în 
nesiguranţa propriilor căutări, încât înregistrăm o răsturnare a tablei de 
valori pe măsură să destrame aspiraţiile fireşti ale conştiinţei. 

Apoi, în contextul economiei de piaţă din era globalizării, când 
banul, plăcerea şi puterea sunt râvnite cu ardoare spre a asigura confortul 
personal, asistăm la mobilizarea tuturor energiilor în acest scop, în 
detrimentul vieţii spirituale, care este tot mai puţin evidenţiată. In felul 
acesta, o pledoarie în favorul cultivării valorilor spirituale creştine, atât 
de necesare bunei desfăşurări a vieţii, reprezintă mai presus de orice o 
pledoarie pentru normalitate şi responsabilitate, iar Biserica şi-o asumă ca 
activitate misionară. 

1. Sensul iubirii din perspectivă misionară creştină 

Când Apostolul spune: „dacă dragoste nu am nimic nu sunt ” (/ 
Corinteni 13, 2), evidenţiază faptul că iubirea este definitorie sufletului 
omenesc ca deschidere spre cunoaştere, comunicare şi comuniune a 
omului cu semenii şi cu lumea, încât această sentinţă devine normativă 
în abordarea vieţii şi existenţei umane. Pe acest temei s-a putut spune că 
„existenţa pentru iubire nu e un atribut lângă altele ale fiinţei omeneşti, ci 
este existenţa omenească însăşi. Omul e întru atâta om, întrucât trăieşte în 
iubire. Măsura îndepărtării de iubire este măsura decăderii din umanitate. 
Nu libertatea, nici puterea creatoare spirituală, nici raţiunea nu constituie 
specificul omenesc. Acestea sunt mai degrabă condiţiile realizării fiinţei 

sale proprii omeneşti care constă în iubire. Ele nu-şi au sensul în ele însele. 
Sensul lor este iubirea, adevărata comuniune. Nu măsura genialităţii 
determină gradul omenităţii, al calităţii de om, ci măsura iubirii”. 1 

De aici vedem că purtând chipul lui Dumnezeu care se defineşte 
a fi iubire: „Dumnezeu este iubire ” {1 Io an 4, 16), această iubire îi este 
proprie omului ca o realitate ontologică a vieţii divine în fiinţa sa, în sens 
că „cel ce rămâne în iubire, rămâne în Dumnezeu şi Dumnezeu rămâne 
în el”. De aceea, odată cu alterarea chipului lui Dumnezeu în om prin 
păcat, destrămând comuniunea cu Dumnezeu, iubirea însăşi devine un 
simţământ contradictoriu şi confuz, asemenea contradicţiei pe care păcatul 
a creat-o în existenţa sa. în această situaţie, însăşi „cuvântul iubire e cel 
mai fluid, mai complex, mai vag şi mai variat ca sens dintre toate cuvintele. 
El cuprinde cer şi pământ, suflet şi trup, neprihană şi patimă, nostalgie şi 
instinct. Pentru unii, ea este numai instinct, chiar dacă e îmbrăcat în vălul 
amăgitor al unei idealităţi pure; pentru alţii ea este forţă pur spirituală, 
care contopeşte sufletele şi le uneşte cu Dumnezeu. Pentru unii e o putere 
demonică, prin care se exercită o misterioasă fascinaţie asupra omului 
spre a-1 transforma în instrument orb al speciei; pentru alţii ea este rază 
de paradis, care coboară chiar din inima lui Dumnezeu, ca să ridice viaţa 
noastră la plenitudine. Concepte opuse sub acoperământul fragil al aceluiaşi 
cuvânt. Cu toate acestea sensurile nu sunt decât fonne variate ale aceleiaşi 
impulsiuni originare, care este izvorul adânc al lor”. 2 

Când ne referim la iubire ca temei al misiunii creştine, se cuvine să 
evidenţiem aspectul ei originar şi nu contradicţia păcatului care îi degradează 
şi îi sufocă sensul. Adică, iubirea care „pătrunde până în adâncurile de taină 
ale existenţei, unde lumea îşi înfige rădăcinile în Dumnezeu şi unde privirea 
obişnuită nu poate pătrunde” 3 , dar în acelaşi timp a-i restabili esenţa ei în 
existenţa concretă a omului raportată la întreaga creaţie a lui Dumnezeu, 
spre a-i reda acesteia autenticitatea originară. Iar în acest caz, iubirea trebuie 
primită şi cultivată ca viaţă de har în contextul virtuţilor teologice, corelată 
organic şi funcţional cu credinţa şi nădejdea, spre a realiza cea mai adâncă 
comuniune şi unire cu Dumnezeu. 

Desigur, e vorba de harul „credinţei lucrătoare prin dragoste” 
(Galateni 5, 6), pe măsură să dea sens autentic întregii existenţe, făcând vie 

1 Emil Brunner, Der Mensch im Winderspruch, Berlin, 1937, p. 63. 

2 Mitropolit Dr. Nicolae Mladin, Familia creştină , în voi. Studii de Teologie Morală, 
Sibiu, 1969, p. 352. 

3 Ibidem, p. 57. 

sfinţenia lui Hristos ca lucrare a Duhului Sfânt, realizată prin „cuvântul lui 
Dumnezeu şi rugăciune” (/ Timotei 4, 5), definind astfel misiunea spirituală 
a Bisericii în lumea păcatului, spre mântuirea ei. 

în altă ordine de idei, dat fiind caracterul complex şi diversificat al 
iubirii, s-au căutat şi s-au găsit de-a lungul vremii termenii şi expresiile 
specifice pentru fiecare din aspectele care o exprimă. S-a impus în acest 
sens gândirea şi filosofia clasică greco-romană, care propune cel puţin patru 
termeni pentru a reda variatele şi multiplele nuanţe ale iubirii, deopotrivă 
ca realitate a sufletului omenesc, dar şi ca mod de relaţie cu Dumnezeu, 
cu semenii, cu lumea, precum şi cu întreaga creaţie. Aceştia sunt: oiopyij, 
(piAia, spcoţ şi dyd7tr|. 

Astfel, ciopyf) înseamnă a iubi cu tandreţe şi desemnează iubirea 
pornind de la respectul datorat de copii părinţilor, rudelor sau celor apropiaţi, 
sau afecţiunea datorată de părinţi copiilor. Poate fi şi iubirea conjugală, sau 
iubirea între compatrioţi. 4 

d>i/da este afecţiunea către semen, ataşamentul plin de sinceritate 
care pătrunde în intimităţile de taină, spre a forma un „alter-ego“, motiv 
pentru care ea defineşte prietenia. 

Dat fiind faptul că spcog şi dydîiri sunt două noţiuni ce definesc iubirea 
ca cel mai profund simţământ uman, care ridică sufletul omenesc spre zările 
absolute şi eterne, le vom determina specificul şi în acelaşi timp modul 
unitar de acţiune în viaţa omului şi în multiplele lui relaţii. 

2. Conexiunea dintre spcoq şi ayanij 
din perspectiva misiunii spirituale creştine 

2.1. ’'Epcoq ca simţământ uman 

Definind iubirea, Eros reprezintă atracţia sufletului spre frumos. 
Numai că această atracţie este de cele mai multe ori subiectivă şi relativă. 
Subiectivă, fiindcă este în mare parte determinată de plăcere, de unde 
şi constatarea intrată în uzanţa comunicării şi comuniunii interumane 
că „nu este frumos ceea ce în sine este frumos, ci este frumos ceea ce-ţi 
place”... Este relativă, fiindcă în plan uman, ca viaţa însăşi, frumosul este 
schimbător, oscilant, nesigur şi trecător; precum nestatornic şi de multe ori 
confuz devine şi eros. 

4 Prof. dr. Haralambie Rovenţa, Despre iubire, în rev. „Studii Teologice”, Bucureşti, 
1936, şi în extras. 

Pe de altă parte, imensă forţă iraţională, naturală şi existenţială, eros 
defineşte iubirea care pleacă de la sine şi se reîntoarce la sine. Aflându-se 
în dependenţa judecăţilor de valoare, eros acţionează dinamic şi creator în 
contextul proceselor de conştiinţă, pe măsură să devină mit, poezie, religie- 
cult, literatură, filosofie, dramă, tragedie şi artă. în acelaşi timp, eros este 
un mare rezervor de afectivitate, încât îngemănat cu libido dezvoltă elanul 
vital ca voluptate ce prăbuşeşte viaţa, înrobind sufletul în cele mai josnice 
patimi. 

Apoi, ca tensiune incandescentă, eros poate domina lumina raţiunii, 
aducând tot felul de tulburări social comunitare, iar când intră în intrigile 
politice poate schimba chiar şi cursul istoriei. 

în accstcontcxt, scolasticii facdGOsebireadintre „eros concupiscentiae” 
şi „ eros benevolentiae". După cum spune numele, eros concupiscentiae 
defineşte dorinţele orientate egoist, cu prioritate spre plăcerile trupeşti, pe 
când eros benevolentiae animă dinamismul aspiraţiilor generoase. 

2.1.1. Sensul noţiunii în mitologia, arta şi literatura antică 

Privind înţelesul primar al cuvântului „eros“ se consideră că acesta ar 
deriva din sanscritul heros care înseamnă sfânt. De aceea, eros îşi începe 
traiectoria existenţei într-un climat de castitate, pentru a se dezvolta apoi în 
îmbrăţişare şi pasiune, şi a continua prin maternitate. 5 Prin urmare, Eros nu 
a fost totdeauna băieţelul graţios care săgeta inimile îndrăgostiţilor. După 
teogoniile cele mai vechi, Eros s-a născut odată cu Pământul. Apoi în epoca 
arhaică a fost considerat fiul lui Hermes şi al Afroditei, zeiţă care a avut cu 
Ares încă un fiu, pe Anteros, adică duşmanul iubirii. Mai presus de Eros 
era forţa generatoare a lumii, a omului, a marilor evenimente omeneşti 
şi casnice. Eros a fost marea putere universală care a pus în mişcare 
atât naşterea zeilor cât şi a oamenilor. „Eros, cel mai frumos dintre zeii 
nemuritori, eros care zdrobeşte mădularele şi care subjugă, în pieptul tuturor 
zeilor şi oamenilor, mintea şi înţeleaptă voinţă”, spune Hesiod în Teogonia 
sa (v. 116; 120-122). 6 Eros este una din numeroasele personificări ce apar în 
cosmogoniile pre-filosofice. Spre deosebire însă de majoritatea celorlalte, 
care reprezintă stări, ca de exemplu Noaptea, Haosul, Pământul sau Cerul, 
Eros este o fiinţă (Aristotel, Metafizica, 1071 b). în cosmogoniile orfice, 
el le uneşte pe toate şi din toate acestea se naşte neamul zeilor nemuritori 

5 Ion Biberi, Eros, f.a., p. 88. 

6 Ion G. Coman, Miracolul clasic. Bucureşti, 1940, p. 23. 

(Aristofan, Păsările, 700-702). Iar Zeus, când vrea să creeze (demiurgein) 
ia chipul lui Eros. Prin urmare, Eros a fost recunoscut de Aristotel ca o 
forţă motrice plăsmuită după un model sexual, folosită pentru a explica 
„însoţirile” şi „naşterile” elementelor mitologice, un fel de Prim mişcător 
din vechile cosmogonii (. Metafizica, 984 b). Pe măsură ce mitologia se 
destramă, filosofia va face din Eros mişcătorul, şi mai ales din Afrodita, un 
mijloc în legarea puterilor contare. Aşa este cazul la Parmenide unde Eros 
este demonul ce totul călăuzeşte. La fel se exprimă şi Lucretius cu privire 
la Venus, „care singură natura o cârmuieşte” 7 . 

Pe de altă parte, de la sfârşitul secolului al Vl-lea, Eros este înfăţişat 
în artă în chip de adolescent, adesea cu aripi, făcând impresia că zboară 
în văzduh în căutare de victime. Arcul şi săgeţile, care constituie simbolul 
lui, apar abia în secolul IV, când artiştii pun accentul asupra caracterului 
său maliţios 8 . 

In perioada elenistică, sub dominanta sentimentalităţii, imaginea 
legăturii dintre Eros şi Psihe este romanţat redată prin legenda care o 
prezintă pe Psihe ca o tânără vizitată în fiecare seară de către Eros, un tânăr 
încântător, fără însă a-şi dezvălui identitatea, iar Psihe nu avea dreptul să-l 
privească. La un moment dat, când acesta donnea, Psihe îl priveşte şi îl 
recunoaşte, dar o picătură de ulei cade din lampă şi, trezindu-1, dispare 
definitiv. Mergând în căutarea lui, Psihe devine prizoniera Afroditei. Nu 
se lasă învinsă, ci suportă toate necazurile, fiind sprijinită în taină chiar de 
Eros. 9 

Această interesantă poveste are tâlcul ei, dacă ne gândim la raportul 
dintre sufletul omenesc şi iubire; sau mai ales, la raportul de interdependenţă 
dintre iubire şi frumuseţe, personificate prin Eros şi Afrodita. 

2.1.2. Erotică şi religie 

Definind iubirea iraţională ca o săgeată demonică, care zdrobeşte 
destinul omului, eros poate fi întâlnit din abundenţă în religiile precreştine, 
sub forma sacră a corelaţiei dintre religie şi erotică în vederea procreaţiei. 

Vom vedea în continuare care este sensul sacralizării erotice. Fiind 
sădită de Dumnezeu în firea omului, procreaţia avea un sens şi un scop 
bine definit. Am putea spune că avea chiar o funcţie sacră, şi anume de a 

7 Ibidem. 

8 Pierre Devambez, Psihe. în Enciclopedia civilizaţiei greceşti, trad. Ioana şi Sorin 
Stati, Bucureşti, 1970, p. 461. 

9 Ibidem. 

continua opera de perpetuare a neamului omenesc, înscrisă în însăşi destinul 
sau menirea omului la creaţie: „creşteţi şi vă înmulţiţi şi stăpâniţi pământul” 
(Facerea 1, 28). Numai că, după căderea omului în păcat, asistăm la o 
compromitere a procreaţiei ca act sacru, sau la desacralizarea lui. Se ştie 
că omul dotat cu raţiune se aşează totdeauna faţă de realitate într-o relaţie 
de cunoaştere. Impulsionat de instinctul divin înscris în fiinţa sa spirituală, 
prin sentimentul de mirare-admirare = xo 0o.up6.2civ, omul a ajuns la 
cunoaşterea naturii, pe care a divinizat-o sub formă de rituri, obiceiuri, 
serbări şi diverse creaţii spirituale simbolice. Procesele creatoare de viaţă, 
legile de perpetuare a vieţii au constituit obiectivul central al preocupărilor 
divinatorii, atât ale marilor gânditori, cât şi ale mulţimilor. Ceea ce i-a mirat 
mai mult şi mai adânc a fost minunea (to Oavpa) necontenitei înnoiri a 
vieţii tuturor fiinţelor, încât fascinaţia sau mirarea în faţa perpetuării vieţii 
devine religie şi erotică. Pornind de la faptul că prin organele genitale se face 
fecundaţia şi concepţia vieţii, s-a ajuns la o divinizare a atributelor sexuale. 
Bărbaţii au instituit cultul Afroditei (Venerei) (a femeii ca şi concepţie), iar 
femeile cultul lui Priap (Adonis) (bărbatul care întruchipează fecunditatea). 
Astfel, originea acestor culturi se află în divinizarea naturii creatoare de 
viaţă, stabilind o strânsă legătură între religie şi erotică. Divinizându-se 
concepţia şi fecundaţia, se divinizează propriu zis viaţa eternă, /n acest caz 
principiul erotic ce însoţeşte realizarea fecundaţiei a devenit obiectul unui 
cult, iar Venus şi Priap zei universali, întreţinând cu misterele lor curiozitatea 
şi preocupările omenirii în jurul lor. Se apreciază că epoca de decadenţă a 
lumii an tice a început din momentul în care cultul sacru al fecundităţii a 
fost înlocuit prin cultul erotismului ce însoţeşte actul fecundaţiei. Lumea 
era atrasă mai mult de coeficientul plăcerii în actul generator de viaţă, încât 
sensul vieţii se reducea la trăirea prin exces a plăcerii erotice. 10 Decadenţa 
ajunsese atât de departe, încât cu drept cuvânt s-a arătat că „nici o civilizaţie 
nu a cunoscut plenitudinea viciilor şi perversiunilor erotice în intensitatea 
celei din epoca de decadenţă a civilizaţiei antice, până la regenerarea ei 
prin cultura creştină. Se crease astfel o ambianţă de depravare şi trândăvie, 
încât chiar şi cei mai căşti erau supuşi decăderii. Frumuseţea era marfa de 
vânzare în mâinile părinţilor, soţilor pentru sărbătorile orgiace cu dansuri 
lascive, la mese ce se terminau în „vomitorium”. Această realitate sexual- 
erotică este prezentă şi în viaţa zeilor, zeiţelor, nimfelor, satirilor, etc., 


10 Dr. I. Popescu Sibiu, Concepţia psihanalitică, expunere şi critică, Sibiu, 1947, p. 
99-100. 

iar erotismul excesiv a fost întruchipat în toate domeniile de manifestare 
socială a omului: în sculptură, pictură, arhitectură, literatură, muzică, artă, 
religie, etc. 11 

In acest context, psihanaliza, introducând pe Eros în lumea 
instinctelor, îl defineşte ca iubire de viaţă, ce se exprimă prin libido ca elan 
vital, în contradicţie cu Thanatos, care este instinctul morţii. Promovând 
psihosexualitatea animată de panhedonism, ca un imens rezervor de 
energie, eros va fi în slujba moralei inconştientului, cu dominanta libertăţii 
autopermisive. într-o astfel de conexiune egofilă sau egocentrică, eros se 
pierde în procesul de desacralizare. 

2.1.3. Eros genuinus în lumea vieţuitoarelor 

După cum se poate constata din cele până aici tratate, Eros nu este 
numai un mit, ci şi realitate în viaţa oamenilor, sau, după cum vom vedea, 
este prezent şi în lumea celor care nu cuvântă. 

în cartea sa închinată lui ,Jâros'\ Ion Biberi face o incursiune în lumea 
vieţuitoarelor, evidenţiind aspectele pline de semnificaţie şi expresie estetică 
din viaţa lor. Astfel, se arată că multe dintre vieţuitoare spiritualizează 
de-a dreptul instinctul de reproducere, ceea ce demonstrează odată în plus 
că Frumosul este înscris atât în macrocosmosul numit „podoabă”, adică 
frumuseţe, cât şi în însăşi firea animalelor. La multe din ele, instinctul 
de reproducere, care face ca viaţa să se perpetueze, nu rămâne o formă 
mecanică însoţită cel mult de voluptate, ci putem vorbi de o adevărată 
dragoste genuină impregnată de diversele forme ale Frumosului. Iar 
această dragoste înăscută este cunoscută sub numele de „eros genuinus ” 
(de la „genuinus” = natural, impus de fire, adică înăscut). 

Pentru a nu rămâne numai la vorbe, vom veni spre exemplificare 
cu mai multe cazuri concrete, vrednice de menţionat pentru interesul pe 
care îl prezintă. S-a remarcat în acest sens, pe bună dreptate, că actul 
reproducerii presupune adesea frumuseţe şi bucurie, fie că este privit 
de cercetător la microscop, fie că, mai ales, este admirat în împlinirile 
lui vizibile cu ochiul liber. De exemplu, aşa-numitele haine de nuntă, 
adevărate reînnoiri ale penajului sau pielii, imense dezvoltări ale coamelor 
în acelaşi timp ornamentale, dar şi organe de apărare şi atac. Controlate 
de activităţi hormonale, aceste caractere secundare adesea dispar după 
anotimpul împerecherii. Apoi, solzii şi aripioarele peştilor au culori vii, 

11 Ibidem. 

bătând în albastru, roşu, sau risipindu-se în toate culorile spectrului solar, 
îşi diversifică înlăţişarea formei, însufleţind sărbătoreşte adâncurile apelor. 
Trupurile anumitor amfibii apar ca veritabile steaguri, cu separaţie distinctă 
de culori, după diferitele regiuni ale corpului. Cochetăria păsărilor are 
graţie şi reîmprospătări de culori ale penajului brăzdând cu dungi partea 
superioară a abdomenului, împestriţându-le aripile ce lucesc în lumină, sau 
prelungind cozile cu trene fanteziste. 

Sărbătoarea nunţii prinde în vârtejul ei întreaga natură, precum o 
descrie atât de sugestiv şi plastic George Coşbuc în „Nuntă în codru”. Iau 
parte la nuntă florile smălţuind strălucitor sau discret peisajul, pentru a 
chema insecta doritoare de sucuri. Astfel, regnul vegetal participă şi el la 
bucuria nunţii prin culoare şi parfum, încât nunta este împlinită în forme de 
o neînchipuită diversitate, străbătută de frumuseţea şi bucuria adăugate la 
formele vitale superioare de voluptate. 

O altă dimensiune interioară a delicateţei emotive este parada sexuală 
ce constă din anumite comportamente ce preced actul „dragostei genuine”, 
reprezentând ceea ce în limbaj modern numim „curte”, având semnificaţia 
unui ceremonial pe care masculul îl săvârşeşte în jurul femelei, încât 
dragostea animală nu este o simplă dezlănţuire inferioară instinctivă... 
Faptul că erotismul nu este numai instinct, ci şi afecţiune, o demonstrează 
şi scorpionii când masculul şi femela, aflându-se faţă în faţă, îşi apropie 
îndelung şi lent cozile. Apoi, la un anume peşte (coştrişul spinos), masculul 
săvârşeşte în jurul femelei un dans, prezentându-i abdomenul său viu colorat 
în roşu, iar femela, sesizând culoarea roşie, se apropie de mascul, care se 
îndreaptă către cuibul dinainte pregătit pentru depunerea icrelor. La fel şi 
în lumea păsărilor, parada dragostei este foarte complexă, constituindu-se 
din atitudini, mişcări, cântec, schimbări de poziţie ale masculului în jurul 
femelei, spre a-i arăta regiunile cele mai viu colorate. Un semn de intimitate 
mai pronunţat la unele păsări este contactul ciocului, amintind de sărut. Tot 
cu sens erotic sunt şi ofrandele alimentare ce reprezintă adevărate daruri 
pe care masculul le oferă femelei. Uneori, femela acceptă ofranda, în afara 
oricărei nevoi alimentare, alteori, ofranda trece în mai multe rânduri de 
la mascul la femelă şi invers. Ne putem referi, în continuare, la pasărea 
paradisului din Australia, când masculul pregăteşte femelei o adevărată 
locuinţă, împodobind-o cu scoici şi pietricele colorate, apoi îşi conduce 
mireasa înăuntru şi închide deschizătura locuinţei. Ca formă a dragostei 
genuine la păsări se remarcă şi zborul de paradă. De exemplu, ciocârlia se 

ridică la mari înălţimi, cei doi parteneri executând un dans, repetând căderi 
şi zboruri unul deasupra celuilalt, cu fâlfâit deosebit şi tremurători de gheare 
şi al întregului corp. S-a observat că toate aceste manifestări prenupţiale, 
îmbracă adesea semnificaţii de ceremonial, avându-şi corespondentul în 
comportamentul uman al populaţiilor primitive (necivilizate). La acestea 
adăugăm cântecul ca mijloc de comunicare a dragostei prenupţiale. De 
pildă, privighetoarea îşi începe cântecul în primele zile ale lunii aprilie, dar 
formarea perechilor se face cu oarecare greutate. Şi anume, masculul fiind 
gelos, îşi urmăreşte rivalii cu furie şi cu luptă. Când unul dintre masculi 
îşi stabileşte supremaţia, lupta încetează lăsând loc cântecului de dragoste, 
care răsună mai cu seamă noaptea, până spre zori. Masculul cântă, femela 
ascultă. Intervalele dintre cântece sunt consacrate căutării hranei şi facerii 
cuibului, iar odată cu începutul clocitului, cântecul minunat al privighetorii 
se răreşte tot mai mult. 

Un rol important îl au în detectarea partenerului şi percepţiile olfactive. 
De exemplu, fluturele (Arctia Selene) îşi identifică femela la o distanţă de 
11 km, stabilind în acelaşi timp şi locul unde se află partenera. 

In legătură cu aceste manifestări erotice, cercetările ştiinţifice au 
evidenţiat că mesajele dintre animale sunt stabilite de produsele chimice din 
organism numite feromoni (C, 0 H 32 ), care reprezintă un sfert de milionime 
din greutatea corpului. Ele stabilesc formele vitale şi corelaţiile complexe, 
atracţii şi aversiuni, apeluri şi preveniri de alarmă, dorinţe de împerechere 
şi impulsuri determinând ciclurile ovulatorii la femele. 12 

Pe de altă parte, un cercetător avizat, precum J. Belioz, a evidenţiat 
foarte multe aspecte ale simţămintelor nobile în dragostea genuină a 
animalelor, precum ,fdelitatea conjugală ” a marilor păsări răpitoare; 
„marea duioşie reciprocă” a papagalilor în timpul nidificării; miile de atenţii 
delicate, mereu reînnoite” ale acestor păsări. Se mai remarcă apoi elemente 
de „monogamie şi poligamie” la diferite păsări; „starea matrimonială”, 
în care „datoriile familiale şi ajutorul reciproc” alcătuiesc cele mai bune 
„chezăşii ale dezvoltării oului şi puilor”; la fel stări de „simpatie” şi 
„gelozie”, ce le unesc sau le separă. La acestea se pot adăuga şi reacţiile 
individuale asemenea jocului rudimentar al pasiunilor şi sentimentelor 
umane”. Prin această dragoste genuină miracolul vieţii îşi desfăşoară 
una din feţele sale esenţiale, în sensul că, dincolo de lupta acerbă pentru 
existenţă, asigurând supravieţuirea celui mai tare, sau de faptul devorării 

12 1. Biberi, op. cit., p. 45-48. 

masculului de către partenera sa, în timpul împerecherii pentru reproducere, 
se desfăşoară totuşi o lume a frumosului, înfăptuită în formă şi culoare, în 
irizări şi nuanţe, în arpegii de cântec şi fantezie a dansului, în simetriile 
şi ordonanţele de adâncime ale proceselor cromozomiale revelate de 
microscop, în bucuria voluptăţilor, legate în general, totuşi, de rivalităţi, 
luptă şi moarte; aripa hialină, parcursă de nervuri delicate, este lucrată în 
crestăturile savante ale jocurilor materiei, îmbibate cu necesităţile vieţii; 
albastrul suav al aripii de fluture este tivit de o margine fină, făcând să 
contrasteze albul cu negrul; fondul mov al aripioarei poate fi împroşcat 
de puncte dispuse sau orânduite simetric, către margini în forme ocelate, 
ale căror cercuri se îmbină într-o delicată simfonie cromatică. Antenele 
adulmecă în vibraţie aerul şi miresmele; corpul păsării este o adevărată 
operă de artă, de la ciocul drept, prelungind corpul împestriţat de pete viu 
colorate, până la coada, ce bate aerul în evantai policrom. Nu putem însă 
generaliza spunând că frumuseţea animală coincide cu simţul estetic uman. 
Totuşi, actul reproducerii presupune frumuseţe şi bucurie. 13 

De aici vedem că erosul genuin este de origine divină, ca datum sădit 
de Creator atât în fiinţa vieţuitoarelor, cât mai ales a omului, spre a îmbina 
armonic voluptatea, pasiunea, bucuria, frumuseţea şi generozitatea, încât: 
„amare est gaudere felicitate alterus” („a iubi înseamnă a te bucura de 
fericirea altuia”). 

2.1.4. Eros în gândirea filosofică precreştină 

Cel care a evidenţiat magistral desfăşurarea culturală a lui Eros spre 
Frumos şi Bine, a fost divinul Platon. în două din dialogurile sale: Phaidros 
şi Symposion, are în atenţie această dezbatere 14 , definind pe eros ca iubirea 
pentru tot ce e frumos (Symp . 204b). 

Mai întâi se cuvine să stabilim că în concepţia lui Platon există două 
lumi: cea ideală (a ideilor) eternă şi reală, şi lumea materială de aici, ca 
imitaţie a celei dintâi. Lumea sensibilă este doar un reflex, un simbol al 
lumii ideilor. Omul este fiinţa privilegiată, capabilă să iasă din sine însuşi 
şi să tindă spre lumea ideilor. Şi aceasta datorită faptului că el are originea 
primară în acea lume. Corpul material, fiind supus dorinţelor şi instinctelor 
vieţii materiale, este o închisoare. în fiinţa sa însă, el rămâne o entitate 
imaterială, de aceea tinde neîntrerupt spre descătuşare, spre eliberare de 

13 Ibidem, p. 43-45. 

14 Vom folosi traducerea lui Petru Creţia, Banchetul, Bucureşti, 1995. 

înşelăciunea simţurilor, a poftelor şi a pasiunilor care îl fac prizonierul 
nesiguranţei realităţilor pământene. Omului nu-i vine nimeni în ajutor. 
Ideile strălucesc reci şi distante, acolo în înălţimea lor neajunsă, iar omul 
se zbuciumă singur, obsedat de dorul patriei sale originare, care îl atrage 
mereu. Eros este tocmai nostalgia unei fericiri pierdute. Erosul este pentru 
lumea spirituală ceea ce este gravitaţia pentru lumea materială. „Această 
năzuinţă a spiritului către cele de sus, această forţă care îl îmboldeşte să 
se adune de printre lucrurile, poftele, şi presiunile vieţii de aici şi să-şi 
împinteneze puterile pentru a se integra în ordinea lumii divine, este 
Eros” 15 . Prin urmare, Eros este iubirea ca mijloc de înălţare a omului prin el 
însuşi către Dumnezeu. Este Mijlocitorul (daimon) între viaţa divină şi cea 
omenească. „Zeii nu au de-a face nemijlocit cu oamenii, ei nu se apropie 
şi nu stau de vorbă cu ei, nici în trezire, nici în somn, decât prin mijlocirea 
naturii daimonice. Iar acela dintre oameni care se pricepe la asemenea 
mijlociri este un om daimonic“ ( Banchetul , 203a). 

Platon arată că Eros înalţă sufletul omului spre valorile absolute, adică 
spre Frumuseţea în sine, fiindcă lucrurile din această lume nu au valoare în 
sine; cel mult, ele conduc spre frumuseţea ideilor în sine. Depinde însă de 
felul în care fiecare muritor tinde spre Frumuseţea în sine prin erosul din el. 
Dar, mai presus de alte comentarii, să urmărim cuvintele divinului înţelept: 
„înainte de toate această Frumuseţe este veşnică, nu e supusă naşterii şi 
pieirii, nu sporeşte şi nu se împuţinează. în al doilea rând, ea nu este pe 
alocuri mai frumoasă şi pe alocuri mai puţin, nici când frumoasă şi nici când 
nu, nici frumoasă într-o anume privinţă şi în altele nu, nici frumoasă aici şi 
urâtă în altă parte, frumoasă pentru unii şi lipsită de frumuseţe pentru alţii. 
Mai mult decât atât... ea nu există în altceva anume, cum ar fi în vreo fiinţă 
sau în pământ sau în cer sau în ce vrei tu. Ea trebuie închipuită ca existând în 
sine, deopotrivă cu sine şi împreună numai cu sine, şi ca având, în veşnicia 
ei, mereu aceeaşi formă. Iar toate celelalte frumuseţi sunt părtaşe la ea, 
dar în astfel de chip încât naşterea şi pieirea acestora nu duce nicidecum 
la vreo creştere sau la vreo scădere înlăuntrul Frumuseţii, pe care toate 
acestea o lasă neschimbată... Pornind de la frumuseţile din lumea noastră 
pieritoare şi vrând să ajungem la Frumuseţe, urcăm necontenit, treaptă cu 
treaptă, de la un trup frumos la două, de la două la toate; şi de la trupurile 
frumoase la faptele frumoase, până când, de la acestea din urmă, ajungem 
în sfârşit Ia acea învăţătură despre Frumuseţe, la al cărui capăt aflăm ce 

15 Prof. dr. D. I. Belu, Despre iubire, Timişoara, 1945, p. 41-43. 

este Frumuseţea cu adevărat. Dacă este vreun ţinut al vieţii în care merită 
să trăieşti, acesta este ţinutul în care ne aflăm în faţa Frumuseţii înseşi. 
Dacă va fi să o vezi vreodată, altceva vei simţi decât în faţa bogăţiei, a 
podoabelor, a băieţilor şi a tinerilor frumoşi, toate lucruri care te fac, pe 
tine cel de acum, să te cutremuri uluit. Intr-adevăr, tu şi mulţi alţii ca tine aţi 
fi în stare, doar ca să vă bucuraţi de vederea iubiţilor voştri şi să fiţi mereu 
şi mereu împreună cu ei, să răbdaţi de foame şi de sete cât v-ar ţine puterile. 
Dar atunci ce să ne închipuim că ar simţi cineva căruia i-ar fi cu putinţă 
să vadă însăşi Frumuseţea absolută, în toată curăţenia ei, nepângărită de 
trupuri omeneşti şi de culori, de nimic din multele zădărnicii pieritoare, 
Divina. Frumuseţe în sine, care nu are chipuri mai multe. Crezi că puţin 
lucru ar fi viaţa unui om care ar privi înspre ea şi ar privi-o cu ochii minţii şi 
ar trăi astfel în unire cu ea? Oare nu-ţi dai seama că numai acolo îi va fi dat, 
privind îndelung Frumuseţea, să dea naştere nu unor biete asemănări ale 
vredniciei, căci acolo nu asemănări vede, ci unor vlăstare adevărate, pentru 
că acolo vede însuşi adevărul? Iar cel care zămisleşte adevărata vrednicie 
şi care o creşte ajunge drag zeilor şi dacă îi este dat aceasta vreunui om, 
dobândeşte nemurirea” (. Banchetul , 21 la-212b). 

In acelaşi dialog, Platon arată că Eros se raportează la frumuseţe şi 
în actul zămislirii, ca o perpetuare a nemuririi. „... Iar unirea dintre bărbat 
şi femeie este zămislire. Şi unirea aceasta este un lucru divin şi chiar se 
poate spune că însămânţarea, sarcina şi naşterea sunt, în viaţa fiinţelor 
pieritoare care suntem, o formă a nemuririi. Dar acestea nu se pot trece 
întru nepotrivire, iar între divin şi urât este nepotrivire; numai frumosul 
are potrivire cu divinul... Iată de ce, ori de câte ori făptura omenească 
rodnică se apropie de frumos, ea se înseninează şi se destinde bucuroasă, 
şi zămisleşte şi dă naştere. Iar când se apropie de urât, dimpotrivă, se 
posomorăşte, şi mâhnită, se strânge în sine şi se face ghem, astfel că nu are 
loc nici o zămislire. Şi trebuind să-şi oprească râvna de a zămisli, suferă. 
De aici şi faptul că fiinţa rodnică şi prea plină de sevă este fermecată când 
se apropie de frumuseţe, pentru că cel care se bucură de ea, scapă de chinul 
dorinţei... Zămislirea este pentru o fiinţă muritoare tot ceea ce poate ea 
avea ca viaţă veşnică şi nemuritoare. Iar dacă... iubirea este dorinţa de a 
dobândi binele pentru vecie, nemurirea trebuie neapărat dorită împreună cu 
binele şi prin urmare, iubirea trebuie să fie negreşit şi iubire de nemurire” 
(<Symp. 206d-207a). 


75 


Spiritualitate şi misiune creştină în contextul actual 


în acest context, Platon se referă la Eros ca la „cel mai iubitor de 
oameni dintre zei“. „El poartă grijă de nevoile omenirii, el e tămăduitorul 
acelor suferinţe care, odată vindecate, aduc neamului omenesc fericire câtă 
este cu putinţă. Prin urmare, voi încerca să vă arăt în ce anume stă puterea 
lui, iar voi, astfel luminaţi, o să-i învăţaţi pe alţii. Trebuie însă mai întâi să 
lămuresc care este natura omenească şi la ce prefaceri a fost ea supusă. Iată, 
cândva, demult, noi nu eram alcătuiţi cum suntem acum, ci cu totul altfel, 
în primul rând, oamenii erau de trei feluri, nu de două ca acum; bărbătesc 
şi femeiesc, ci şi de un al treilea fel, care era părtaş la firea fiecăreia dintre 
cele două. însă din acesta a rămas doar numele, fiinţa lui a pierit din lume. 
Această făptură omenească din vremurile acelea, era un bărbat-femeie, 
un androgin, iar alcătuirea lui ca şi numele, ţinea atât de bărbat cât şi de 
femeie... în al doilea rând, cele trei feluri de oameni de atunci se înfăţişau, 
toate trei, ca un întreg deplin şi rotund; cu spatele şi laturile formând un 
cerc, aveau patru mâini şi tot atâtea picioare; singurul lor cap, aşezat pe 
un gât rotund, avea două feţe întru totul la fel şi care priveau fiecare înspre 
partea ei; patru urechi, două părţi ruşinoase şi toate celelalte pe măsură. 
Făpturile acestea mergeau ţinându-se drept şi putând să se mişte înainte şi 
înapoi ca şi noi cei de acum, iar când doreau să alerge, se foloseau de toate 
cele opt mădulare ale lor şi se rostogoleau în cerc... şi erau înzestrate cu o 
putere uriaşă, iar mândria lor era nemăsurată, astfel că s-au încumetat să-i 
înfrunte chiar şi pe zei... vrând să urce până în cer şi să-l cucerească, cu zei 
cu tot. Văzând Zeus şi ceilalţi zei aceasta, s-au aşezat la sfat să hotărască 
ce este de făcut cu aceste făpturi... după lungă şi grea gândire, Zeus a 
spus: cred că am găsit un mijloc prin care, păstrând seminţia oamenilor, dar 
slăbindu-le puterea, va pune capăt dezlănţuirii lor. Chiar acum îi voi tăia pe 
fiecare în două, astfel vor deveni mai slabi şi totodată, sporindu-le numărul, 
ne vor fi nouă de mai mare folos. Astfel trupul, dintru început al omului 
a fost despicat în două părţi, iar fiecare jumătate a început să tânjească 
după cealaltă şi s-o caute, pentru a se împreuna din nou. Aşadar, fiecare 
dintre noi este ca jumătatea unui semn de recunoaştere. Fiecare ne căutăm 
jumătatea pentru a ne întregi. Aşa se face că acei oameni care au fost tăiaţi 
din făpturile amestecate (androgini) sunt iubitori de femei; mulţi dintre 
bărbaţii care umblă după femei din afara căsătoriei se trag din androgini, 
ca de altfel şi femeile care umblă după bărbaţi, căutându-i pretutindeni. Cât 
despre femeile care sunt jumătăţi de făpturi femeie, acestea nu prea-i iau în 
seamă pe bărbaţi, ci tânjesc mai mult după femei... în schimb, bărbaţii tăiaţi 

din făpturi bărbat, umblă după bărbaţi şi câtă vreme sunt tineri, tăiaţi fiind 
din trup bărbătesc iubesc pe bărbaţi, le place îmbrăţişarea lor şi fac dragoste 
cu ei. Tinerii aceştia, încă de băieţandri, sunt cei mai buni, având firea cea 
mai bărbătească. Se află oameni care îi socotesc neruşinaţi, însă greşesc. 
Tinerii de felul acesta nu fac ceea ce fac din neruşinare, ci pentru că fiind 
plini de îndrăzneală şi curaj, arătând ca nişte bărbaţi, caută să se bucure de 
cei asemenea lor. Iată un semn grăitor: când ajung la vârsta cuvenită, ei şi 
numai ei, iau parte la viaţa obştească, punându-se în fruntea ei. Pe de altă 
parte, ajunşi bărbaţi deplini, dragostea lor se îndreaptă numai către tineri, 
iar prin firea lor, gândul la căsătorie şi la zămislirea de copii îl au numai 
siliţi de orânduielile statornicite. Dacă ar fi după ei, ar trăi toată viaţa unii 
cu alţii, fără a se însura. Cu un cuvânt, oameni ca ei sunt fie iubitori de 
tineri, fie tineri iubiţi, neplăcându-le cât trăiesc doar cei de aceeaşi parte cu 
ei, partea bărbătească. Când norocul scoate în calea cuiva, fie el un iubitor 
de tineri sau nu, propria sa jumătate, acesta este cuprins de un avânt nespus 
de prietenesc, de înrudire şi dragoste, atât el cât şi perechea refuzând să 
mai fie despărţiţi măcar vreo clipă. Asemenea oameni îşi petrec întreaga 
viaţă împreună, deşi nu sunt în stare să spună care le sunt aşteptările de la 
celălalt, pentru că nu doar plăcerea dragostei, se pare, îi face să se caute cu 
atâta patimă şi bunăvoie unul pe celălalt. Se vede chiar limpede că sufletul 
amândurora este cuprins de o altă dorinţă, pe care nu o pot fonnula desluşit, 
ci o bănuiesc doar, şi încearcă să o destăinuiască” ( Symp. 189d-192d). 

Vom încheia referirile la Eros cu ceea ce Platon vrea să ne comunice 
cu privire la rolul lui etic şi binefăcător omului: „Eros nu este numai o 
putere de bine, el mai este părtaş şi deplinei cumpătări. Toţi intr-un gând 
numim «cumpătare» puterea de a fi stăpân peste plăcerile şi peste dorinţele 
noastre. Şi atunci, dacă suntem stăpâni peste plăcerile iubirii, care este cea 
mai puternică, suntem stăpâni şi peste plăcerile mai slabe decât ale ei, de 
unde se vede că Eros este cumpătare însăşi“ (Symp. 196c)... „Astfel că 
Eros, după ce este, aşa cum sper că am dovedit, cel mai frumos dintre zei 
şi cel mai binefăcător, el este, cum urmează să arăt, pricină pentru alţii să 
dobândească şi ei însuşiri asemănătoare. Pentru aceasta simt nevoia să-mi 
spun gândul în versuri. Gândul că Eros este acelaşi care: Pace aduce-ntre 
oameni şi largului mării seninul. Vânturi alină şi celui de griji frământat 
îi dă somnul. Da, el, Eros, ne goleşte de duhul înstrăinării şi ne umple 
de acela al înrudirii dintre noi... el este cârmuitorul sărbătorilor, cerurilor, 
închinărilor noastre de jertfe, el aducătorul de blândeţe, alungătorul 

de asprime, el cel darnic cu prietenia, zgârcit cu vrăjmăşia, milostiv în 
bunătatea lui; contemplat de oamenii ştiutori, admirat de zei, râvnit de cei 
ce n-au parte de el, ţinut la mare preţ de cei ce se bucură de el... cu grijă de 
cei buni, pe cei răi nu-i ajută; la ceas de restrişte şi la ceas de teamă... în 
luptă ne stă alături şi ne mângâie ca nimeni altul; ctitor de bune rânduieli 
între oameni şi zei; cel mai frumos şi cel mai priceput cânnuitor de cor, pe 
care trebuie să-l asculte orice om care vrea să-i cânte laude cum se cuvine, 
făcându-se părtaş marelui cânt cu care acest mare vrăjitor vrăjeşte gândul 
tuturor, oameni sau zei fără moarte...” ( Symp. 197c, d). 

Aşadar, Eros la Platon nu este numai zeul „mare” şi „admirabil” 
{Symp. 178a) „cel mai vechi şi cel mai de cinste dintre zei” {Symp. 180b) 
„pricină a celor mai mari bunuri” {Symp. 178c), dar şi garanţia „virtuţii în 
viaţă şi a fericirii în moarte” {Symp. 180b). „Dacă iubirea se bucură de acest 
prestigiu suprem în umanismul clasic, este pentru că ea înfăţişează cea 
mai înaltă culme a aspiraţiilor şi a realizărilor omeneşti. Nici un popor din 
lumea veche n-a făcut din iubire factorul cosmologic şi forţa metafizică ce 
generează totul în lume, aşa cum au făcut grecii. Acest Eros este proiectarea 
idealizată a tot ce e mai bun şi mai înalt în fiinţa omenească. în nimic 
umanismul nu s-a întrecut pe sine mai mult ca în cultul iubirii. Al acelei 
iubiri curate şi creatoare care susţine totul.” 16 

2.1.5. Eros în educaţia antică 

Henri-Irenee Marrou, savant de largă recunoaştere academică, 
demonstrează că legătura dintre erast şi eromet nu era una de inversiune, ci 
o formă de educaţie civică devenită virtute. 

Societatea greacă antică a situat forma cea mai caracteristică şi cea 
mai nobilă a erosului în relaţiile private dintre bărbaţi, mai precis, dintre 
un adult şi un adolescent (vârsta teoretică a erometului era între 15 şi 18 
ani). Această legătură este în primul rând de ordin militar, spre deosebire 
de inversiunea iniţiatică şi sacerdotală întâlnită la popoarele „primitive “ 
studiate de etnologia modernă (Australia, Siberia, America de Sud, Africa 
bantustană). în domeniul militar se descalifică iubirea normală a bărbatului 
pentru femeie, în favoarea idealului format din virtuţile bărbăteşti: forţă, 
vitejie, fidelitate, cultivându-se un orgoliu specific masculin. Pe timpul 
lui Socrate, armata invincibilă era considerată cea compusă din perechi 
de amanţi, stimulându-se reciproc spre erotism şi spre sacrificiu. Strabon 

16 Ion G. Coman, op. cit., p. 24. 

vorbeşte de Clubul bărbaţilor unde era introdus efebul. Se căuta în relaţia 
dintre oameni nu atât frumuseţea, cât curajul şi buna educaţie. 

Homer vorbeşte de dorinţa celui mai vârstnic de a se afirma în ochii 
iubitului său, de a străluci în faţa lui, stârnind în cel tânăr dorinţa simetrică 
de a se arăta demn de cel care iubeşte - va intensifica la ambii aspiraţia 
spre glorie. Exaltarea spiritului agonistic era exprimată pe terenul erotic, 
întreaga etică cavalerească se bazează pe sentimentul onoarei reflectat în 
idealul unei camaraderii de luptă. Pederastia era legată de îndrăzneală şi 
curaj. De pe plan militar trecea pe plan politic. Plutarh spune: „mereu 
sunt îndrăgostiţi care au intrat în dispute cu tiranii pentru băieţi frumoşi 
şi bine educaţi”. în gândirea greacă o legătură solidă uneşte pederastia cu 
onoarea naţională şi dragostea de independenţă sau de libertate. Esenţa 
pederastiei nu rezidă în relaţii sexuale anormale, ea este o deformare de 
sensibilitate, de sentimentalism, un ideal misogin de virilitate totală. Fiind 
relaţie pasională, cros, pe care Socrate îl diferenţiază de dorinţa sexuală, 
opunându-l acesteia, implică dorinţa de a atinge o perfecţiune de ordin 
superior, o valoare ideală, adică ăpevţ, definind virtutea ca excelenţă, sau 
ca perfecţiune a naturii umane. Relaţia dintre erast şi eromet e ca între 
fratele mare şi cel mai mic. Cel mai vârstnic este eroid, el are o vocaţie 
pedagogică, devine maestru şi astfel apare emulaţia. „Obiectul iubirii 
pederastice este acela de a procrea şi da naştere întru Frumos.“ Cel mai 
tânăr este iniţiat în activităţi nobile: clubul, gimnaziul, banchetul. Pentru 
grec, TtaiSsia se realizează în 7tai5spa<xria. în antichitate familia nu putea 
constitui un cadru pentru educaţie. Femeia nu era luată în seamă. Tatăl 
într-o societate aristocratică mai întâi era persoană politică apoi cap al 
familiei. Platou arată că relaţia pederastică stabilea în interiorul cuplului 
de îndrăgostiţi „o comuniune mult mai mare“ decât cea care-i leagă pe 
copii de părinţi. Şcoala avea rolul tehnic de instrucţie, nu de educaţie. Doar 
în şcolile monastice s-a stabilit o legătură între profesor şi cel pe care îl 
îndrumă spiritual. Pentru greci, educaţia (îtcuSsia) rezidă în raporturile 
profunde şi strânse care uneau spiritul unui tânăr de al unui vârstnic, care era 
modelul, călăuza, iniţiatorul său. Opinia publică, legea la Atena şi Sparta, îl 
considera pe erastes responsabil de dezvoltarea erometului. Fegătura de la 
maestru la discipol era legătura de la iubitor la iubit. Educaţia nu se învăţa, 
ci reprezenta un ansamblu de eforturi depuse de către un matur plin de 
tandră solicitudine spre a favoriza formarea unui tânăr arzând de dorinţa 
de a răspunde, de a se arăta demn de această iubire. Educaţia era mai întâi 

morală, formarea caracterului, a personalităţii în cadrul vieţii elegante, 
sportive şi mondene. Ea era făcută de un matur în societatea aristocratică, 
printr-o prietenie virilă în care discipolul urmează pe maestru. 17 

2.1.6. Privire asupra lui Eros în gândirea patristică 

Fiind complet evitat în Sfânta Scriptură, termenul este întâlnit la unii 
dintre părinţii Bisericii. Pentru a vedea modul în care a fost abordat eros- 
ul în gândirea patristică, ne vom referi doar la trei autori: Sfântul Grigorie 
de Nyssa, Sfântul Ioan Scărarul şi Sfântul Simeon Noul Teolog. 

Sfântul Grigorie al Nyssei dezvoltă învăţătura despre epectază în 
lucrarea „ Viaţa lui Moise“, arătând că sufletul, fiind atras de Dumnezeu, 
este într-o continuă mişcare ascendentă, asemenea lui Moise care „nu se 
opreşte deloc în urcuşul său, nici nu-şi fixează limite la mişcarea sa către 
înălţimi, ci odată ce a pus piciorul pe scară, el nu încetează mereu să urce 
treptele acesteia şi continuă să se ridice, deoarece orice treaptă pe care o 
urcă conduce, totdeauna înaintând, spre una superioară... Dar, ridicat prin 
astfel de înălţări, arde încă de dorinţă şi e flămând şi mai mult. Şi însetează 
încă de cele cu care se adapă pururea cât putea. Şi, ca şi când nu s-ar fi 
împărtăşit încă, se roagă să dobândească, cerând lui Dumnezeu să i se arate, 
nu cât poate să vadă, ci cât este Acela. Iar mie mi se pare că aceasta o 
pătimeşte printr-o simţire de dragoste a sufletului simţitor faţă de Cel prin 
fire bun, suflet pe care nădejdea îl atrage pururea de la binele atins la binele 
văzut mai sus, aprinzându-i, prin ceea ce a dobândit, dorinţa spre ceea ce 
era ascuns. De aceea fierbintele îndrăgostit de cel frumos, bucurându-se de 
Cel ce se arată mereu mai sus, ca de un chip al Celui dorit, doreşte să se 
împărtăşească de însăşi faţa arhetipului (modelului). Căci aceasta o voieşte 
rugămintea îndrăzneaţă a dorinţei ce trece peste toate hotarele: să se bucure 
de Cel frumos nu prin oglinzi şi chipuri, ci faţă către faţă” 18 . 

în acelaşi context al epectazei, Sfântul Grigorie, referindu-se la 
procesul de cunoaştere, evidenţiază că Eros, ca aspiraţie a sufletului spre 
frumos, îşi întăreşte mereu ascensiunea contemplaţiei, fiind atras de mereu 
înnoitele şi nehotarnicele forme ale frumuseţii pe care o descopere, printr- 
un entuziasm de admiraţie, în Dumnezeu: „Cel ce priveşte frumuseţea cea 

17 Istoria educaţiei în antichitate, voi. I (Lumea Greacă), trad. Stella Petecel, 
Bucureşti, 1997, p. 60-67. 

18 Viaţa lui Moise, PSB 29, pag. 91. 

dumnezeiască şi fără hotar, fiindcă ceea ce se află mereu se arată mai nou şi 
mai minunat decât ceea ce a cuprins înainte, se minunează de ceea ce apare 
necontenit, dar niciodată nu se opreşte din dorinţa de a vedea, pentru faptul 
că ceea ce aşteaptă e mai măreţ şi mai dumnezeiesc decât tot ce vede.. ,” 19 . 

Sfântul Ioan Scărarul redă următoarea întâmplare în care se subînţelege 
prezenţa eros-ului care determină extazul sufletului, plecând de la frumosul 
sensibil spre adorarea Frumuseţii absolute: „Mi s-a povestit într-o zi o 
întâmplare de-o puritate preaslăvită şi cu totul desăvârşită. Cineva, mi s-a 
spus, văzând o femeie minunat de frumoasă, găsi într-aceasta pricină a da 
mărire Ziditorului. La vederea ei, îl cuprinse dragoste lui Dumnezeu şi din 
ochi îi ţâşni un şiroi de lacrimi. Şi a fost minunat de văzut cum ceea ce 
pentru altul ar fi fost pricină de pierzanie, pentru el fu, în chip suprafiresc, 
cunună de biruinţă. Dacă un astfel de om în cazuri asemănătoare este 
cuprins întotdeauna de acelaşi simţământ în acelaşi chip, (poate fi socotit) 
părtaş al nestricăciunii chiar înainte de învierea obştească” 20 . 

„Aceeaşi atitudine (de laudă a lui Dumnezeu) trebuie să o adoptăm 
şi faţă de viersuri şi cântări. în iubitorii de Dumnezeu se nasc sentimente 
de bucurie, dragoste de Dumnezeu şi lacrimi, atunci când aud cântându- 
se melodii lumeşti sau dumnezeieşti, în iubitorii de plăceri însă, se nasc 
simţiri cu totul potrivnice” 21 . 

Sfântul Simeon Noul Teolog în Cateheze, Cuvântări teologice şi 
etice, precum şi în Imne, foloseşte cuvântul spcog alături de dyd7ir|. Astfel 
în cateheza „Despre iubire”, referindu-se la dragostea lui Dumnezeu, o 
numeşte cu eros (nu cu agape): „O, iubire vrednică de râvnit, binecuvântat 
este cel ce te îmbrăţişează; nicicând patima nu-1 va mai face pe unul ca 
acesta să dorească a îmbrăţişa o frumuseţe pământească. Binecuvântat 
este cel ce s-a prins de tine, mişcat fiind de dumnezeiasca dragoste (el; 
spcoio; Gsion)...”. în alte locuri foloseşte chiar şi pe cpi^sco ca adresare 
către Dumnezeu, deşi ştim că philia era adresată exclusiv relaţiilor dintre 
oameni. Referindu-se la iubirea către Dumnezeu, Sfântul Simeon Noul 
Teolog scrie: „îl iubesc (qnA,a>) şi El, de asemenea, mă iubeşte, la rându-I“. 22 

19 Tâlcuire la Cântarea Cântărilor, X, PSB 29, p. 260. 

20 Scara, XV, trad. Mitropolit Nicolae Corneanu, Timişoara, 1994, p. 57-58. 

21 Scara, XV, trad. cit., p. 314. 

22 Arhiepiscopul Basile Krivocheine, In lumina lui Hristos, Sfântul Simeon Noul 
Teolog (Viaţa - Spiritualitatea - învăţătura), trad. Vasile Leb şi Gheorghe Iordan, 
Bucureşti, 1997, p. 395-399. 

2.2. Ayănt] ca dăruire milostivă 

Spre deosebire de philia, care are o adresare şi realizare numai pe 
plan uman, agape are însuşirea de a fi divină şi sacră. Ea reprezintă iubirea 
care totdeauna face bine altuia, iubirea încercată şi jertfelnică, iubirea care 
se dăruieşte pentru altul fiindcă nu se uită la ale sale, eliberând sufletul 
omenesc din egoismul care îl claustrează în întunericul vieţii. Agape nu 
este simplu atribut al lui Dumnezeu, ci o definiţie a spiritualităţii Lui: 
„Dumnezeu este iubire ” {1 Io an 4, 16-20). Pentru acest motiv, agape este 
cuvântul preferat al Noului Testament. Astfel, verbul ayaîidco este întâlnit 
de 135 de ori, substantivul dyâ7ir| de 117 ori, iar adjectivul dyaîisxot; de 63 
ori 23 . 

Faptul că agape coboară spre cele mai de jos ale existenţei spre a 
le salva, demonstrează caracterul ei jertfelnic şi mântuitor. Dar harul 
jertfelnic şi mântuitor a lui agape îşi are originea în iubirea jertfelnică şi 
răscumpărătoare a lui Hristos cel răstignit. „Crucea este cheia tainei iubirii 
lui Hristos faţă de om. Fără cruce am fi ştiut ceva despre iubire în general 
dar nu am fi ştiut nimic despre iubirea lui Dumnezeu faţă de noi. Abia 
prin moartea lui Iisus pe cruce Dumnezeu îşi învederează negrăita Lui 
dragoste faţă de lume ( Romani 5, 8)... Golgota ne luminează mai întâi 
asupra faptului că iubirea divină nu este o forţă impersonală, detaşată de 
subiectul ei. Golgota ne dă certitudinea de nezdruncinat că acolo unde este 
activă iubirea dumnezeiască e activ Dumnezeu însuşi. Iubirea revărsată 
prin Hristos asupra lumii a fost iubirea Subiectului divin însuşi. «Dragostea 
cea întru Hristos Domnul nostru a fost dragostea lui Dumnezeu», ne spune 
Sfântul Apostol Pavel ( Romani 8, 39). în al doilea rând, crucea ne arată că 
agape este o iubire care, pentru salvarea celuilalt nu se dă la o parte de la 
nici o suferinţă, nu precupeţeşte nici un sacrificiu. Crucea scoate la lumină 
adevărul că agape este o iubire care se jertfeşte fără milă” 24 . 

în acelaşi timp, animată de harul iubirii răscumpărătoare, jertfelnice 
şi milostive a lui Hristos, agape primeşte forţa specifică iubirii Sale, care 
„îndelung rabdă, este bună, nu pismuieşte, nu se îngâmfă, nu se semeţeşte, 
nu se poartă cu necuviinţă, nu caută ale sale, nu se întărâtă, nu gândeşte răul, 
nu se bucură de nedreptate, dar se bucură de adevăr; toate le îndură, toate 
le crede, toate le nădăjduieşte, toate le rabdă. Dragostea nu cade niciodată” 
(/ Corinteni 13, 4-8). 

23 H. Rovenţa, op. cit., în extras, p. 3-4. 

24 D. Belu, op. cit., p. 72-73. 

De aici vedem că, spre deosebire de fireasca iubire faţă de semeni, 
impulsionată de însăşi structura sufletească a persoanei umane, ce poartă 
în sine intenţionalitatea spre comunicare şi comuniune, agape transmite, 
prin cei în care „trăieşte Hristos” ( Galateni 2, 20), însăşi harul iubirii 
Lui milostive spre ridicarea şi salvarea celor marginalizaţi, înstrăinaţi, 
însinguraţi, năpăstuiţi... 

Dinamismul pe care harul iubirii lui Hristos îl imprimă lui agape 
merge până la iubirea vrăjmaşului, primind prin stăruinţa ei neclintită 
puterea de a-1 dezarma pe acesta de forţa urii care-1 domină, convertindu-1 
la viaţa de har. Referindu-se la „calea vieţii”, care este cea a virtuţii, Didahia 
apostolică (I, 3) dă mărturie asupra faptului că primii creştini, urmând 
poruncii Mântuitorului, precum şi pilda vieţii Lui, nu numai că se rugau 
pentru vrăjmaşi, dar şi posteau pentru prigonitori, având convingerea că, 
iubind pe cei care îi duşmănesc, ,, nu vor avea duşman ”. 

Ca rod al Duhului, în simfonia celorlalte virtuţi (Galateni 5, 22), 
agape realizează viaţa în Hristos, adică , făptura cea nouă ” (Galateni 6, 15) 
orientată misionar spre „slujire reciprocă în dragoste ” (Galateni 5, 13). Iar 
în aceiaşi lucrare a harului iubirii lui Hristos care o animă, agape îşi dilată 
puterea de cuprindere, spre a se dărui întregii creaţii a lui Dumnezeu, după 
cum îndeamnă stareţul Zosima din romanul Fraţii Karamazov de F.M. 
Dostoievski: „... iubeşte creatura lui Dumnezeu, iubeşte întreg universul, 
ca şi fiecare firicel de nisip. Iubeşte orice frunză, orice rază a lui Dumnezeu. 
Iubeşte animalele, iubeşte plantele, iubeşte orice lucru... dacă vei iubi 
orice lucru, ţi se va descoperi în fiecare taina lui Dumnezeu”. în acelaşi 
context, un om înduhovnicit dă mărturie inimii sale milostive, asemenea 
milostivirii lui Dumnezeu, ca o „ardere pentru toată zidirea, pentru oameni, 
pentru păsări, pentru dobitoace şi pentru toată făptura. în acest caz gândul 
la acestea şi vederea lor fac să curgă din ochi şiroaie de lacrimi. Din milă 
multă şi apăsătoare ce stăpâneşte inima şi din stăruinţă, inima se micşorează 
şi nu mai poate răbda şi auzi, sau vedea vreo vătămare, sau o întristare cât 
de mică, ivită în vreo făptură. Şi pentru aceasta aduce rugăciune cu lacrimi 
în tot ceasul şi pentru cele necuvântătoare şi pentru duşmanii adevărului şi 
pentru cei ce-1 vatămă pe el, ca să fie păziţi şi iertaţi; la fel şi pentru firea 
celor ce se târăsc pe pământ. O face aceasta din multa milostivire ce se 
mişcă în inima lui fără măsură, după asemănarea lui Dumnezeu” 25 . 

Dar caracterul dinamic al lui agape realizează iubirea salvatoare 
a lui Hristos, care este totdeauna activă. Nu rămâne la neputinţa unei 

25 Sfântul Isaac Şirul, Cuvântul LXXXI, Filocalia, voi. X, p. 393-394. 


83 



Spiritualitate şi misiune creştină în contextul actual 

simple lamentaţii lacrimogene, oricât de profundă ar fi aceasta. Agape 
compătimeşte, „plânge cu cel ce plânge” (Romani 12, 15), consolează, 
tocmai pentru a-şi aduna energiile creatoare destinate acţiunii salvatoare. 
Reactualizând astfel iubirea samarineană a lui Hristos prin lucrarea 
Sfântului Duh, agape devine izvorul şi animatoarea filantropiei creştine ce 
se face „in nomine Christi ”. 

Pe de altă parte, având însuşirea de a fi dăruire milostivă orientată 
spre salvarea demnităţii acelora spre care se îndreaptă, agape poartă în 
sine dinamismul creator, ca datorie morală, care obligă la acţiune. Când 
Apostolul spune: „Nu fiţi datori nimănui cu nimic decât cu iubirea” 
(Romani 13, 8), evidenţiază că agape sintetizează toate celelalte datorii 
morale (Romani 13, 10), având totodată imprimat în sine activismul creator 
ca angajament misionar. 

* 

Făcând o privire de ansamblu a celor până aici tratate, se cuvine să 
precizăm că, referindu-ne la eros ca simţământ profund uman, am văzut 
că acesta, deşi egoist în sine, nu poate avea o funcţionalitate solitară, ci 
interacţionează, asemenea funcţiilor sufleteşti, într-o unitate organică şi 
unitară, cu agape, fără însă a-şi pierde specificul sau identitatea proprie, 
încât considerăm potrivit să prezentăm schematic, în cele ce urmează, 
o privire comparativă între eros şi agape, evidenţiind şi deosebirile, 
interacţiunea, precum şi condiţionarea reciprocă dintre aceste realităţi 
definitorii sufletului omenesc şi existenţei umane. 

2.3. Privire sintetică comparativă între Eros şi Agape 

2.3.1. Eros 

Eros (amor) este în concepţia lui Platon „iubirea pentru frumos” 
(Symp. 204 b), iar frumosul la rândul lui, ca idee existând în sine, este 
autonomă şi veşnică. Omul stăpânit de eros este cuprins în cercul de vrajă 
al ideii frumosului, aşa încât întreg conţinutul existenţei sale se desfăşoară 
în neîntrerupt avânt spre atingerea frumosului nepieritor. 

Participarea la lumea frumosului are mai multe faze progresive: 

1. Iubirea unui trup frumos. Acest aspect are un caracter intelectual, 
fiindcă cel ce iubeşte proiectează în fiinţa iubită „gânduri frumoase”. 

2. Deasupra frumuseţii trupeşti, cel ce iubeşte întrezăreşte frumuseţea 
sufletului în care aşează virtuţi. Eros autentic se orientează „ numai pentru 
dobândirea virtuţii şi atingerea frumosului ” ( Symp. 185b). 

3. Eros merge mai departe, ridicându-se la frumuseţea îndeletnicirilor 
şi aşezămintelor sociale ale legilor, ca apoi să urce la contemplarea ştiinţei, 
spre a ajunge la Frumuseţea în sine. 

4) Frumuseţea de sine {Symp. 211c) înseamnă izbăvirea sau mântuirea 
ce străluceşte în lumea ideală, încât contemplarea acestei frumuseţi curate 
şi neprihănite constituie scopul însuşi al vieţii. 

De aici vedem că Eros are patru trepte: 

1. Frumuseţea fizică; 

2. Frumuseţea morală; 

3. Cunoaşterea; 

4. Frumosul în sine. 


2.3.2. Agape 

Este definirea Dumnezeirii şi sufletul creştinismului, încât 
caracteristicile ei sunt identice cu cele ale creştinismului. 

Astfel, distingem patru însuşiri esenţiale: 

1. Agape este fiinţa şi viaţa însăşi a Dumnezeirii Treimice. 

2. Agape reprezintă întoarcerea Sfintei Treimi către lume, sub două 
forme: general - prin creaţie şi providenţă; şi special - prin mântuirea şi 
desăvârşirea lumii. Acesta este aspectul de har arătat prin întruparea şi 
jertfa Fiului lui Dumnezeu şi sfinţirea prin lucrarea Duhului. 

3. Agape reprezintă şi iubirea omului către Dumnezeu după pilda vie 
a omului Iisus Hristos. 

4. Agape este iubirea către lume şi către întregul cosmos, după 
modelul lui Hristos. 26 


26 p r p ro f I si dor Todoran, Eros şi Agape, în rev. „Studii Teologice”, nr. 3-4/1956, 
p. 139-155. 

Se mai poate consulta: 

Emil Brunner, Eros und Liebe, Berlin, 1937. 

Heinrich Scholz, Eros und Caritas, Halle, 1929. 

Andres Nygren, Eros und Agape, Giitersloh, 1930. 

Tomas Spidlik, Izvoarele luminii, (trad. rom.), Iaşi, 1994, p. 88-96. 

Idem, Spiritualitatea Răsăritului Creştin, Manual sistematic, trad. Diac. Ioan Ică 
jr„ Sibiu, 1997, p. 331-339. 

2.4. Deosebiri 
dintre Eros şi Agape 


EROS 

AGAPE 

1. Urcuşul pentru a se împlini 

1. Coboară pentru a se revărsa, împlinind 
pe altul. 

2. îşi are originea în lipsă. 

2. în plinătate. 

3. Semnul nedesăvârşirii firii 
omeneşti 

3. Dovada perfecţiunii dumnezeieşti 

4. Exprimă dorinţa de înlăturare 
a lipsei prin ridicarea la 
contemplarea lumii suprasensibile. 

4. Dezvăluie dispoziţia lui Dumnezeu 
personal de a se apleca dăruitor 
asupra făpturii Sale 

5. E nelinişte şi frământare. 

5. E seninătate în nesfârşita bucurie a 
dăruirii. 

6. E egocentric şi preocupat mereu 
de sine. 

6. Este altruistă şi merge până la uitarea 
de sine. 

7. Trece nepăsător pe lângă tot 
ce nu-i poate adăuga ceva spre 
propria împlinire 

7. Se îndreaptă tocmai spre a împlini 
lipsa altuia. 

8. Este numai omenesc. Zeii nu-1 
cunosc. Poate fi cel mult daimon 
(semizeu). 

8. Este dumnezeiască. Este Dumnezeu 
însuşi. 

9. Este o cale a omului către 
Dumnezeu. 

9. E calea lui Dumnezeu către om. 

10. Este încercare de izbutire prin 
puterile proprii 

10. Este dăruire de putere izbăvitoare 

11. Poate da doar iluzia mântuirii. 

11. Aduce cu adevărat mântuirea. 

12. Este veşnica nemulţumire din 
simţirea lipsei de valoare şi din 
tensiunea către absolut. 

12. E bucuria curată din dăruirea 
bunătăţii. 

13. Se îndreaptă spre om numai în 
măsura în care acesta reflectă 
ceva din frumuseţea absolută. 

13. Se îndreaptă spre orice om, mai ales 
spre cei mai adânc căzuţi („unde s-a 
înmulţit păcatul, a prisosit harul“ - 
Romani 5, 20). 

14. Urmăreşte o valoare superioară 
spre a se afirma cu mai multă 
putere. 

14. E devotată până la jertfă. 

2.5. Interacţiunea 
dintre Eros şi Agape 

1. Eros nu contrazice pe agape, fiindcă erosul în sine este orientarea 
naturală spre bine, chiar dacă nu este şi suficientă putere pentru a-1 săvârşi. 

2. Eros îşi ajunge împlinirea lăsând să strălucească asupra lui lumina 
cerească a lui agape harică. 

3. în lumina lui agape eros este ferit să apuce pe drumul deşertăciunii. 

4. Eros este un dar al lui Dumnezeu făcut omului prin creaţie, de 
aceea tinde spre Dumnezeu: „Cum doreşte cerbul izvoarele de apă, aşa 
sufletul meu te doreşte pe Tine, Dumnezeule” (Psalmul 41, 1-2); „Fecisti 
nos ad Te, et inquietum est cor meum, donec requiescat in Te“ (Fericitul 
Augustin, Confes. 1,1). 

5. Eros ca dor şi sete după Dumnezeu nu-1 lasă pe om să se alipească 
de lucrurile vremelnice şi trecătoare. El devine o condiţie de realizare a 
comuniunii cu Dumnezeu. 

6. Dacă n-ar exista dorul după agape, ea nu s-ar putea realiza. 


2.6. Condiţionarea reciprocă 
dintre Eros şi Agape 


EROS 

AGAPE 

1. Strădanie de a intra în comuniune 
cu Dumnezeu. 

1. Coborârea lui Dumnezeu către om. 

2. Fără agape e trudă şi zbucium. 

2. Fără eros este forţă fără rodire, fără 
valoare practică. 

3. Se purifică în ambianţa lui agape 
prin har. 

3. în raportul natură-har, aşează în 
natură elanul erosului. 

3. Dinamismul iubirii în misiunea creştină 

întrebat de un învăţător de lege care este cea mai mare poruncă, 
Mântuitorul îi răspunde: „Să iubeşti pe Domnul Dumnezeul tău cu toată 
inima ta şi cu tot sufletul tău şi cu tot cugetul tău. Aceasta este întâia şi cea 
mai mare poruncă. Iar a doua asemenea acesteia: Să iubeşti pe aproapele 
tău ca pe tine însuţi” (Matei 22, 37-38). 

Fiind cea mai mare poruncă, pe iubirea faţă de Dumnezeu se 
temeluieşte întreaga existenţă umană şi întreaga desfăşurare a vieţii 
sufleteşti a omului. 

Cuvântul lui Dumnezeu ne arată, în primul rând, că iubirea noastră 
faţă de Dumnezeu este o iubire-răspuns : „Noi iubim pe Dumnezeu, fiindcă 
El ne-a iubit mai întâi...” (lloan 4, 19), şi în al doilea rând că ea reprezintă 
darul lui Dumnezeu oferit omului. Spre a arăta că iubirea lui Dumnezeu stă 
la originea iubirii noastre, Soren Kierkegaard ne oferă o imagine deosebit 
de sugestivă, când spune: „Precum liniştitul lac îşi are cauza sa adâncă 
în izvorul acuns, nevăzut de ochii omeneşti, aşa şi iubirea omului îşi are 
izvorul ei cel mai adânc în iubirea lui Dumnezeu. Dacă Dumnezeu n-ar fi 
iubire, atunci nu ar exista nici iubirea omului. Precum lacul cel liniştit ia 
naştere din izvorul ascuns vederii, tot aşa şi iubirea omului îşi are izvorul ei 
tainic în iubirea lui Dumnezeu” 27 . 

Fiind o iubire răspuns faţă de iubirea lui Dumnezeu, iubirea este o 
recunoaştere cu mulţumire că „orice dare bună şi orice dar desăvârşit de sus 
este, coborându-se de la Părintele luminilor” (Iacob 1, 17). Recunoscându- 
se aceasta, noi devenim mărturisitorii iubirii lui Dumnezeu în lume şi 
astfel ne împărtăşim de iubirea lui Dumnezeu într-o formă activă, conform 
îndemnului apostolic: „După Sfântul care v-a chemat, fiţi şi voi sfinţi în 
toată purtarea voastră, căci este scris: «Fiţi sfinţi pentru că eu sunt sfânt»” 
(I Petru 1, 15-16; Leviticul 19, 2). împărtăşindu-ne astfel de iubirea şi 
sfinţenia lui Dumnezeu, o transmitem lumii prin viaţa şi faptele noastre, 
devenind trimişi ai lui Dumnezeu (adică misionari), de a vesti lumii iubirea 
lui Dumnezeu şi a transmite lumii sfinţenia lui Dumnezeu. 

De aceea, când mărturisim că „Dumnezeu este iubire ” noi recunoaştem 
că „ cel ce rămâne în iubire, rămâne în Dumnezeu şi Dumnezeu rămâne în 
el” (/ Ioan 4, 16). Prin misiunea noastră de a transmite lumii iubirea lui 

27 D. Belu, op. cit., p. 103. 


88 



Iubirea ca temei al vieţii spirituale şi misiunii creştine 

Dumnezeu spre sfinţirea ei, noi devenim, asemenea lui Dumnezeu, creatori 
spirituali ai lumii. 

Iubirea noastră faţă de Dumnezeu şi iubirea lui Dumnezeu faţă de 
noi nu este însă o idee abstractă, ci o realitate concretă realizată în Hristos 
prin Duhul Sfânt. Noi îl iubim pe Dumnezeu, fiindcă Dumnezeu ne-a 
iubit mai întâi pe noi prin iubirea jertfelnică a lui Hristos: „Atât de mult 
a iubit Dumnezeu lumea încât pe Fiul Său l-a dat ca oricine crede în El 
să nu piară, ci să aibe viaţă veşnică” ( loan 3, 16). în felul acesta, obiectul 
iubirii noastre este iubirea lui Hristos transmisă lumii ca lucrare a Duhului, 
încât misionarul creştin (adică orice mărturisitor al credinţei în Hristos) 
devine un împlinitor al iubirii lui Hristos în lume. Simţind harul plinătăţii 
iubirii lui Hristos, de care nimeni şi nimic nu-1 poate despărţi, el poate şi 
trebuie să mărturisească asemenea Apostolului: „Cine ne va despărţi pe 
noi de dragostea lui Hristos? Necazul, sau strâmtorarea, sau prigoana, sau 
foametea, sau lipsa de îmbrăcăminte, sau primejdia, sau sabia?... Căci 
sunt încredinţat că nici moartea, nici viaţa... nu va putea să ne despartă 
de dragostea lui Dumnezeu, care este în Hristos Iisus, Domnul nostru” 
(.Romani 8, 35-39). 

De aici vedem că dinamismul iubirii lui Hristos ca lucrare a Duhului 
Sfânt face din orice mărturisitor adevărat un misionar disponibil oricând să 
sacrifice totul pentru transmiterea în lume a iubirii lui Dumnezeu arătată 
în jertfa lui Hristos spre izbăvirea ei din păcat. Iar aceşti mărturisitori, se 
învrednicesc de harul martiriului, strălucesc ca nişte luceferi pe firmamentul 
împărăţiei lui Dumnezeu aflată în lumea păcatului, fiind recunoscuţi ca eroi 
ai credinţei şi iubirii lui Hristos, spre a mărturisi până la sfârşitul veacurilor 
că „oricine este născut din Dumnezeu biruieşte lumea (păcatului), şi aceasta 
este biruinţa care a biruit lumea: credinţa noastră” {I Io an 4, 4). De aceea, 
pe osemintele lor se zideşte locaşul în care se aduce Jertfa lui Hristos spre 
iertarea păcatelor şi sfinţirea credincioşilor, până va veni El. 

Pe de altă parte, după cum am văzut, corelată organic şi funcţional 
de prima poruncă, cea referitoare la iubirea faţă de Dumnezeu, este iubirea 
faţă de aproapele: „Dacă zice cineva: iubesc pe Dumnezeu, iar pe fratele 
său îl urăşte, mincinos este! Pentru că cel ce nu iubeşte pe fratele său, pe 
care l-a văzut, pe Dumnezeu, pe Care nu L-a văzut, nu poate să-L iubească. 
Şi această poruncă avem de la El: cine iubeşte pe Dumnezeu să iubească 
şi pe fratele său ” {I loan 4, 20-21). în felul acesta, iubirea ca virtute se 
implică în misiunea creştină ca filantropie „in nomine Christi ”, ceea ce 


89 


Spiritualitate şi misiune creştină în contextul actual 


înseamnă că filantropia creştină are un caracter dinamic-spiritual în sensul 
că transmite şi actualizează în lume iubirea milostivă a lui Dumnezeu, iar 
cel ce primeşte darul va conştientiza că vine din mâna lui Hristos şi astfel 
îl va primi pe Hristos în inima şi în viaţa sa. Sunt convingătoare, în acest 
sens, cuvintele Sfântului Grigorie de Nazianz, menite să evidenţieze însăşi 
temeiul filantropiei creştine: „Noi moştenim un nume mare şi nou, acela 
de creştini, de la Hristos. Suntem popor sfânt, preoţie împărătească, popor 
ales şi pus deoparte, cu năzuinţa spre fapte bune şi mântuitoare; ucenicii 
lui Hristos cel blând şi iubitor de oameni, purtătorul slăbiciunilor noastre, 
Cel ce s-a umilit pe Sine, îmbrăcând alcătuirea noastră omenească; Cel care 
pentru noi a sărăcit cu trupul şi cu cortul acesta pământesc, care pentru noi 
a suferit durerea şi epuizarea pentru ca noi să ne îmbogăţim în dumnezeire. 
Având în Hristos o pildă de atâta milă şi împărtăşire a suferinţei, vom 
dispreţui oare pe aceşti nenorociţi şi vom trece pe lângă? îi vom părăsi ca 
pe nişte morţi, ca pe nişte blestemaţi, ca pe nişte infame reptile şi fiare? 
Nu, fraţii mei, pentru că noi suntem oile lui Hristos, Păstorul cel bun, care 
îşi aduce la turmă oaia cea rătăcită, care caută oaia cea pierdută şi întăreşte 
oaia cea slăbită. Prin facerea de bine faţă de semenul nostru, mai ales faţă 
de cei în suferinţă, noi repetăm în mic şi faţă de cei puţini opera de mântuire 
a lui Iisus Hristos faţă de întreaga umanitate; ajungem şi noi un fel de 
mântuitori, de hristoşi, cu perspectiva îndumnezeirii” 28 . 

Fără alt comentariu putem conchide că misiunea creştină temeluită 
pe iubire actualizează până la sfârşitul veacurilor dragostea milostivă a lui 
Dumnezeu arătată în întruparea, jertfa şi învierea lui Iisus Hristos, Domnul 
nostru, prin lucrarea Duhului de sfinţire şi mântuire a lumii. 


28 Despre dragostea faţă de săraci, XV, PG. 35, 876 BC. 

Philia 

şi importanţa ei în misiunea spirituală a Bisericii 


Una din cele mai nobile şi delicate trăsături ale sufletului omenesc este 
prietenia. Scriitori i-au descris trăsăturile în pagini nemuritoare. înţelepţii 
i-au descoperit tainele. Poeţii i-au închinat imnuri înălţătoare. Compozitorii 
i-au dăruit talentul lor, iar muzicienii au făcut ca la auzul ei să vibreze 
cele mai sensibile coarde ale sufletului. Pictorii i-au imaginat chipul, iar 
sculptorii i-au dăltuit personalitatea. Unele religii au zeificat-o chiar, iar 
oamenii au cultivat-o totdeauna în sufletele lor, fiindcă aduce putere firilor 
slabe şi sensibilizează duritatea celor tari. Dând fermitate caracterului, este 
o armă în lupta vieţii şi un imbold în desăvârşirea ei, iar în relaţiile dintre 
oameni alungă învrăjbirile şi discordiile, statornicind raza de lumină şi 
căldură a armoniei, spre ajutorare reciprocă şi prosperitate. E sentimentul 
cel mai adânc uman, care realizează formele de intimitate cele mai tainice, 
mai pure, mai dinamice şi creatoare. Prin ea, iubirea ca alter-ego primeşte 
pecetea plină de strălucire şi autenticitate, ridicată la cotele cele mai înalte 
ale frumuseţilor spirituale. De aceea, trădarea prietenilor îl pune pe om la 
stâlpul infamiei, iar pângărirea prieteniei cade sub oprobriul moral. 

Datorită valorii cu totul excepţionale pe care prietenia, ca iubire faţă 
de semeni, o imprimă sufletului omenesc, vom încerca în cele ce urmează 
să-i pătrundem înţelesul firesc şi să evidenţiem specificul ei spiritual- 
creştin. 

în acelaşi timp, o pledoarie în favorul prieteniei este deosebit de 
benefică pentru omul secular al zilelor noastre, dominat de obsesia stresantă 
a vieţii, măcinată de tensiuni şi conflicte de interese, încât individualismul 
nepăsării faţă de cel apropiat îl înstrăinează tot mai mult de comuniunea 
firească menită să-i împlinească aspiraţiile spirituale care îl definesc ca 
persoană. 


1. Philia ca simţământ al iubirii interumane 

Philia, de la (piÂGto, corespunde latinescului amiciţia, de la amor - 
iubire (amare = a iubi) şi reprezintă afecţiunea între persoane, în sens de 

înţelegere, apropiere, simpatie, ca delicateţe şi nobleţe sufletească. Ea redă 
iubirea firească dintre tată şi fiu, sau dintre fiu şi părinte; dar mai ales iubirea 
dintre prieteni, având un rol deosebit de important în misiunea spirituală a 
Bisericii. 

Philia ca relaţie interumană este dată de faptul că omul ca persoană, 
purtând chipul lui Dumnezeu, se defineşte prin intenţionalitatea spre 
comuniune cu alte persoane. Altfel spus, conştiinţa specifică persoanei umane 
este dialogală, adică permanent deschisă spre comunicare şi comuniune. De 
aceea, spre deosebire de alte vieţuitoare, având „zone sociale” în conştiinţa 
sa, omul posedă ca instinct specific, instinctul social. Pentru acest motiv, 
deprivarea socială care apare la unele persoane este un simptom maladiv... 
La animale există doar reflexe sau tendinţe sociale, determinate însă de 
instincte biologice. Aşa este bunăoară instinctul de reproducere, sau cel 
agresiv (atacul în „haită”), sau chiar instinctul de apărare (cum este de pildă 
la elefanţi, care în mare parte îşi duc viaţa în grup). Există şi la animale 
„acţiuni comune” (albinele, furnicile, păsările migratoare, etc.). Dar toate 
acestea sunt impulsionate instinctiv, funcţionând din necesitate, sub o formă 
mecanică. La om însă simţământul social este conştient, de aceea omul se 
poate organiza în mod liber şi creator, orientându-şi acţiunile şi activitatea 
spre deliberări şi opţiuni etice şi culturale, stabilindu-se astfel normele de 
convieţuire socială. 

Dar înainte de constatarea făcută de Aristotel că omul este „zoon 
politikon”, avem mărturia Scripturii, care ne arată că Creatorul însuşi „a 
văzut că nu este bine ca omul să fie singur...” (. Facerea 2, 18) şi a instituit 
viaţa socială. Sfântul Vasile cel Mare accentuează în mod deosebit trăsătura 
esenţială şi specific socială a naturii spirituale a omului, spunând: „Cine nu 
ştie că omul este o fiinţă blândă şi socială, nu singuratică şi sălbatică?... 
Nimic nu este aşa de propriu fiinţei noastre, ca a fi unii cu alţii, a avea nevoie 
unii de alţii şi a ne iubi unii pe alţii”. 1 De aici vedem că philia înseamnă pe 
linie orizontală afecţiune între persoane, înţelegerea, simpatia reciprocă ca 
mod de comunicare şi comuniune. Ea se ridică până la nobleţea sufletească 
a prieteniei, ca o formă aparte şi superioară a iubirii dintre oameni, ca 
mod de stabilire a intimităţii interpersonale. De aceea, se cuvine ca să 
vedem însă mai întâi aspectul comun, elementar al apropierii şi iubirii 
dintre oameni. Şi în acest caz, primul lucru pe care îl urmărim se referă la 
determinarea aproapelui nostru. 

1 Reguli mari, III, Migne, P.G. 31,917. 

2. Determinarea morală a noţiuni de „semen” (aproapele) 

Etimonul „semen”, pornind de la ideea de „sămânţă” {semen, inis ) 
îşi poate lărgi înţelesul, spre a indica legătura de rudenie (ca unii care 
provin din aceiaşi seminţie), şi mai departe, se poate ajunge la o legătură 
de acţiune, de conlucrare, sau chiar de intimitate, trecându-se astfel de la 
rudenia de sânge, la rudenia spirituală. Tot astfel şi etimonul „frate” poate 
avea şi acesta o evoluţie şi interpretare similară, indicând nu numai unitatea 
de fiinţă, ci şi una spirituală, cum ar fi de pildă, mărturisirea aceleiaşi 
credinţe şi acţiuni comune orientată spre un ideal comun, stabilind chiar o 
comunicare şi comuniune de intimitate... 

Similar etimonului „semen” este cel de „aproapele” (de la „ad + 
prope”), indicând pe cel apropiat, de lângă tine, cu care poţi stabili relaţii 
de comunicare şi comuniune, ce merg, ca în cazul cuvântului „frate”, până 
la stabilirea unei frăţietăţi spirituale, de multe ori mai întinsă decât cea 
firească. 

Corelat de această realitate, se pune întrebarea: de cine mă leg, şi cu 
cine comunic în raporturile de deschidere şi apropiere specifice persoanei 
umane? De aici şi noţiunea de „aproapele”, interpretată însă diferit. 

La greci aproapele era concetăţeanul sau prietenul. Străinii erau 
socotiţi barbari. Aceştia fiind inferiori, nu meritau nici consideraţie, nici 
îngrijire, nici afecţiune, nici atenţie. Stoicii s-au ridicat în epoca imperială 
la noţiunea iubirii universale a semenului, apreciind că toţi trebuie socotiţi 
oameni. Şi sclavii, spunea Seneca, sunt tot oameni, pot fi chiar prietenii 
noştri, dar „prieteni umili”. Această concepţie a rămas oarecum izolată 
la un cerc foarte restrâns, şi nu s-a putut generaliza, datorită faptului că în 
acele timpuri era dominantă concepţia lui Aristotel, potrivit căreia, spre 
deosebire de omul liber, sclavul nici nu era considerat om, ci „ unealtă 
însufleţită Această limitare foarte îngustă a atitudinii faţă de semeni, se 
datora printre altele şi concepţiei politeiste, după care oamenii, nefiind fii 
ai aceluiaşi părinte, se deosebeau de la natură; şi în astfel de situaţii nu se 
putea concepe o fraternitate firească. 

In societatea teocratică a Vechiului Testament aproapele era considerat 
numai conaţionalul. El era „fratele ”, fiindcă Dumnezeu era Părintele. Dar 
nu al oricărui popor, ci numai al poporului ales. Faptul că numai conaţionalul 
era socotit „frate”, motivează şi circumspecţia ce trebuia avută de a nu se 

amesteca cu celelalte popoare, situaţie care ar fi condus la îndepărtarea de 
la cinstirea adevăratului Dumnezeu. Dacă însă străinul locuia alături de 
băştinaş, era considerat, la fel aproapele său: „Străinul care s-a aşezat la 
voi, să fie pentru voi ca şi băştinaşul vostru; să-l iubiţi ca pe voi înşivă; căci 
şi voi aţi fost străini în pământul Egiptului” ( Leviticul 19,45). Prin aceasta 
se imită atitudinea lui Dumnezeu, care „iubeşte pe pribeag şi-i dă pâine şi 
haine” ( Deuteronomul 10, 19); „O singură lege să fie pentru voi şi pentru 
străini” {Leviticul 24,22). Străinul încadrându-se în aceeaşi ordine socială 
şi politică teocratică, beneficia de repausul sabatic şi participa la ospeţe. 
La fel şi pentru străini era oprită hula numelui lui Dumnezeu {Leviticul 
24, 16), idolatria {Leviticul 17, 8) şi desfrâul {Leviticul 18, 26), deoarece 
numai străinul convertit la iudaism era socotit aproapele lor. 2 Celelalte 
neamuri erau etichetate cu peiorativul: „goim”, fiindcă erau idololatre, iar 
idololatria era identică cu desfrânarea, păcat foarte grav, fiindcă reprezenta 
infidelitatea faţă de Dumnezeu cel adevărat. 

Creştinismul va schimba această viziune îngustă cu privire la 
întrebarea: cine este aproapele nostru? Ii sus Hristos va dărâma zidul 
despărţitor şi deosebirea prăpăstioasă dintre oameni, proclamând că 
mântuirea adusă de El se adresează oricărui om, deoarece „atât de mult a 
iubit Dumnezeu lumea, încât şi pe Fiul Său a dat, ca oricine crede în El să 
nu piară ci să aibă viaţă veşnică” {Ioan 3, 16). De data aceasta Dumnezeu 
nu mai este Stăpânul unui anume popor, ci Părintele bun şi iubitor al 
tuturor drepţilor şi păcătoşilor din lume. 

3. Aspecte ale evoluţiei iubirii faţă de semen 

După cum am văzut, şi în lumea antică precreştină exista atitudinea 
favorabilă faţă de semeni. Problema care se pune este de a determina de 
unde porneşte aceasta, şi pe ce anume se întemeiază ea? 

Cercetările sociologice efectuate asupra unor triburi vechi apreciază 
că omul primitiv, din instinctul de conservare, evită stările conflictuale, 
tensiunile ducătoare la discordii de tot felul, în favorul opţiunii pentru 
apropiere şi colaborare, fapt impus de însăşi natura persoanei umane, ca 
intenţionalitate spre comuniune. Această realitate va contura respectul 
demnităţii umane, impus de viaţa comunitară însăşi, care se desfăşoară 
mult mai bine atunci când nu faci aproapelui ceea ce nu vrei să-ţi facă el 

2 Diac. prof. dr. Orest Bucevschi, Iubirea faţă de aproapele. Cernăuţi, 1942 şi 1946. 

ţie. Aceasta va deveni regula de aur în relaţiile dintre oameni. Ea va da 
posibilitatea unei convieţuiri ordonate şi demne. După cum vedem, ea este 
formulată negativ. Cineva îi spunea „punct neutral”, în care se unesc două 
noţiuni negative: a nu iubi şi a nu urî. Este numit „neutral ”, fiindcă a nu 
iubi pe cineva nu înseamnă în mod expres a-1 urî, iar a nu-1 urî pe cineva 
nu înseamnă a-1 iubi. Din acest punct neutral va apărea mai târziu, odată 
cu dezvoltarea socio-culturală a omului, şi tendinţa persoanei umane spre 
o comuniune dinamică, ce va împlini la rândul ei două elemente în relaţiile 
interpersonale: pe de o parte se va dezvolta principiul de echitate, care 
va impune ordinea socială, redată prin formula: „a nu leza pe nimeni şi 
a da fiecăruia ceea ce i se cuvine”; iar pe de altă parte, acest principiu va 
primi şi o formulare afirmativă determinată de nevoia firească a ajutorării 
reciproce dintre oameni, fapt care va impune ca ei să fie favorabili unul 
faţă de altul. Şi astfel apare mărinimia sau generozitatea, ca o tendinţă de 
depăşire a egoismului rigid, mergând spre altruismul creator de valori. în 
felul acesta se face trecerea de la un element necesar de dreptate, la unul 
de iubire. într-o astfel de situaţie, dreptatea ca un minim de iubire, începe 
cu: „primum non nocere”, adică, să nu vătămăm pe nimeni, pentru a nu 
fi nici noi vătămaţi de altul. Remarcăm de aici cum din conştientizarea 
instinctului de dreptate, impus de teama sau prudenţa de răsplată, se va 
dezvolta iubirea, care va înnobila fiinţa umană, asigurând relaţii optime în 
viaţa socială. 

O dispoziţie mult mai precisă pentru afirmarea iubirii dintre oameni 
au promovat-o stoicii. Cicero, de pildă, reprobă cu hotărâre răzbunarea, 
mânia pătimaşă şi bucuria răutăcioasă faţă de semeni. El recomandă toate 
acestea însă din calcul, vizând mulţumirile ce ne pot veni prin blândeţe, 
bunăvoinţă şi milă, ca şi aprecierile din partea mulţimii. Pe de altă parte, 
sistemul moral al lui Cicero se bazează pe dreptate, pe care o defineşte ca: 
„honeste vivere, neminem laedere, suum cuique tribuere 

Din cele de mai sus vedem că atitudinea faţă de semeni, pornind de 
la legea morală naturală, va promova mai întâi legea dreptăţii: a răsplăti 
răul cu rău, şi binele cu bine. în acest caz, dreptatea ar fi un minim de 
iubire, o rază a iubirii, care se va dezvolta, devenind atotcuprinzătoare, 
odată cu venirea Soarelui dreptăţii. De aceea, pentru prima dată în lume 
Hristos Domnul fonnulează regula de aur în mod pozitiv, afirmativ, făcând 
astfel trecerea de la dreptate la iubire: „Aşadar, toate câte voiţi să vă facă 
vouă oamenii, faceţi şi voi lor asemenea ” (Matei 7, 12). 

Pe de altă parte, dacă stoicii propuneau o generozitate altruistă, 
trebuie avut în atenţie faptul că ei motivau caracterul umanitar al faptelor de 
iubire arătate semenului, prin aceea că, după socotinţa lor, datorită faptului 
că omul are raţiune, înseamnă că are o demnitate divină, pe lângă care nu 
poate trece cu indiferenţă... Dar nu omul în sine, neajutorat, neputincios, 
slab şi infirm merită dragostea mea, ci numai raţiunea lui. Este adevărat 
că anticii vorbeau şi practicau pe liberalitas (generozitatea). Dar aceasta 
viza numai rudele, prietenii, oaspeţii, concetăţenii. Scopul era acela de a 
aureola numele sau casa celui bogat. Exista dărnicie, dar nu exista milă şi 
binefacere porn ită din iubire? 

Un sens superior primeşte iubirea între oameni în Vechiul Testament, 
unde are şi o motivaţie religioasă, ca o poruncă din partea lui Dumnezeu, 
devenind astfel lege pozitivă: „să iubeşti pe aproapele tău ca pe tine însuţi ” 
(Leviticul 19, 18). Ea porneşte din iubirea faţă de Dumnezeu şi echivalează 
cu iubirea faţă de sine. Această formă de iubire depăşeşte mult dreptatea 
promovată în lumea veche, fiind cu totul altceva decât aequitas sau 
liberalitas, cu care se autoglorifica cultura antică precreştină. 

Dar marele novum pe care îl aduce credinţa creştină constă în 
promovarea iubirii ce depăşea întru totul religiile politeiste. Dacă zeii erau 
capricioşi, cu defecte şi păcate ale destrăbălării, asemenea oamenilor, dar 
fără nici o legătură cu muritorii, trăind în lumea lor rece şi total izolaţi 
de oameni, creştinismul îl prezintă pe Dumnezeu ca Părintele iubitor de 
oameni: filanthropos. Dezvoltând această învăţătură, Sfântul Iustin Martirul 
şi Filosoful, în secolul al II-lea, va numi în mod special ca atribute ale 
lui Dumnezeu , filantropia şi sophosyne? Intr-o astfel de situaţie, philia va 
deveni o realitate spiritualizată, deoarece va fi animată de duhul perihorezei 
Treimice revărsată prin Duhul Sfânt în sufletele tuturor acelora care, 
urmând pilda Fiului lui Dumnezeu întrupat, se vor dovedi fiii împărăţiei lui 
Dumnezeu, prin operele filantropice pe care lumea nu le-a mai văzut până 
atunci, şi care va schimba cu totul chipul ei. Astfel filantropia creştinilor 
reprezintă împlinirea a ceea ce, înţelepţii antici, prin aequitas şi liberalitas, 
doar ca nişte profeţi naturali, au pregătit drumul iubirii lui Dumnezeu 
în lume. Această realitate concretă este evidenţiată de către unul dintre 
cei mai competenţi cercetători în studiului religiilor lumii, când arată că 
„solidaritatea creştinilor era iară egal, comunitatea îşi lua asupra ei sarcina 

întreţinerii văduvelor, orfanilor, bătrânilor şi îi răscumpăra pe cei căzuţi în 
mâinile piraţilor. In timpul epidemiilor şi asediilor oraşelor, creştinii erau 
singurii care se îngrijeau de cei răniţi şi îi îngropau pe cei morţi. Pentru 
toţi dezrădăcinaţii Imperiului, pentru mulţimile suferind de singurătate, 
pentru victimele alienării culturale şi sociale, Biserica era singura speranţă 
de a dobândi o identitate, de a găsi sau regăsi o semnificaţie a existenţei. 
Deoarece nu existau bariere sociale, rasiale, intelectuale, oricine putea 
să devină membru al acestei societăţi optimiste şi paradoxale, în care un 
cetăţean influent, demnitar al Imperiului se prosterna înaintea unui episcop, 
fostul său sclav. Este foarte probabil că nici o altă societate istorică nu 
a cunoscut - nici înainte, nici după - un echivalent al acestei egalităţi, 
al carităţii şi iubirii fraterne pe care le-au trăit comunităţile creştine din 
primele patru secole”. 5 

4. Philia ca prietenie în concepţia antică 
şi în spiritualitatea creştină 

Dacă philia la început era o simplă relaţie interumană determinată de 
calitatea şi capacitatea sufletului omenesc de a se deschide spre comunicare 
şi comuniune în scopul realizării ordinii şi solidarităţii umane, ea va primi, 
începând chiar cu lumea antică, un caracter de profunzime şi de intimitate, 
atunci când se va afirma sub forma prieteniei. 

Caracterul specific al philiei ca prietenie este acela de a fi o 
manifestare liberă a afecţiunii care stabileşte intimitatea. Cuvântul românesc 
„prietenie", de la slavonul: „ priati ” = a primi, arată că prietenul reprezintă 
persoana care este cea mai bine primită în sufletul meu. Primirea în suflet 
a prietenului adună într-o unitate două râuri de viaţă, fără ca o persoană să 
se robească celeilalte, ci crescându-i fiecăruia puterile. Unul simte, cugetă 
şi grăieşte identic cu celălalt, nu pentru ca aşa a vorbit, a gândit, a dorit sau 
a simţit celălalt, ci pentru că amândoi simt cu o simţire, doresc cu o voinţă, 
gândesc cu o minte, grăiesc cu un glas. Viaţa fiecăruia curge într-un centru 
unic, comun. 6 


5 Mircea Eliade, Istoria credinţelor şi ideilor religioase, trad. Cezar Baltag, 
Bucureşti, 1986, p. 398-399. 

6 Pr. Dumitru Stăniloae, încrederea şi prietenia între oameni şi popoare, condiţii 
pentru coexistenţa paşnică între state şi porunci ale învăţăturii creştine, în rev. „Biserica 
Ortodoxă Română”, nr. 5/1956, p. 447. 

Prietenia este cel mai înalt şi mai nobil simţământ uman orientat spre 
comunicarea şi comuniunea socială a omului. „ Sine amiciţia vitam esse 
nullam ” spunea Cicero (CătreLaelius, XXVI, 86), spre a aduce după cuviinţă 
elogiul prieteniei. Amiciţia evidenţiază faptul că „ iubirea nu se naşte între 
două suflete care sună la fel, ci care sună armonic ” (Schiller), arătând prin 
aceasta că în cadrul prieteniei sufletele nu se subjugă unul celuilalt, ci se 
întrepătrund ca egale în unitate de simţire şi de acţiune. De aceea prietenia 
presupune nu numai o potrivire a caracterelor, ci şi o dăltuire, o modelare 
reciprocă a lor. De unde şi expresiile: „Cine se aseamănă, se adună”, sau: 
„Spune-mi cu cine te însoţeşti, ca să-ţi spun cine eşti”, sau: „Prieteniile 
rele strică obiceiurile bune”. De aceea putem vorbi de prietenii bune, sau 
de prietenii rele... De fapt, dacă o prietenie a fost bună, ori rea, o spune în 
cele din urmă finalitatea ei. Există, bunăoară, „prietenii” şi între tâlhari... 
Aceştia se unesc până la obţinerea prăzii urmărite, iar, când, mai departe, 
se pune problema împărţirii ei, devin de cele mai multe ori duşmani de 
moarte... 


4.1. Prietenia în antichitatea precreştină 

Datorită funcţiei pe care philia o are în relaţiile interumane, ea s-a 
bucurat de o atenţie deosebită în cadrul umanismului clasic precreştin. 
„Prietenia este expresia socială a iubirii. Nici o altă cultură din lume - 
chiar dintre cele mai vechi şi mai înaintate - n-au ridicat acest sentiment 
la rangul de virtute, aşa cum a făcut-o umanismul clasic. Prietenia ideală 
înseamnă aproape o autodivinizare a omului. Iubind şi respectând pe altul 
ca pe tine însuţi, atingi acele înălţimi ale purităţii unde singur divinul 
sălăşluieşte ”. 7 prietenia - spune Cicero - este acordul plin de bunăvoinţă 
(înţelegere) şi iubire asupra tuturor lucrurilor divine şi umane" (De amiciţia 
VI, 20). Prietenia nu trebuie, deci, să excludă divinul, ci, dimpotrivă, să se 
străduiască a-1 atinge. Prietenia lui Prometheu pentru oameni, i-a ridicat 
pe aceştia la el. Prieteniile celebre şi mai puţin celebre ale antichităţii sunt 
scăldate aproape într-o poezie divină. Oreste şi Pylade, Theseu şi Pyrithon, 
Achille şi Patroclu, Damon şi Phintias, Socrate şi elevii săi, Laelius şi 
Scipio, Blossius şi Gracchus, aruncă poate cea mai glorioasă lumină asupra 
umanismului clasic. Ei au realizat tipul ideal al omului antic, prin această 


7 Ion G. Coman, Miracolul clasic, Bucureşti, 1941, p. 27-28. 

virtute a iubirii şi a abnegaţiei faţă de altul, aceşti prieteni stau deasupra 
tuturor oamenilor, din toate vremurile”. 8 

Cultura elină distinge trei forme ale prieteniei'. 

1. ăxaipiKY] cpiXia - era prietenia între cei ce întreprind aceeaşi acţiune 

2. jxoXixikt) cpiXia - însemna prietenia politică, privind unitatea de 
gândire şi acţiune în treburile publice. 

3. eduaţ şi voţuKrţ tpiXia se referea la valoarea ei etică şi la relaţiile 
amicale bazate pe norme juridice. Circula în lumea clasicismului grec şi 
noţiunea: xă tpiXiKă determinând sentimentele amicale, adică elementele 
constitutive ale prieteniei. 

Datorită faptului că tpiXeiv poate însemna şi a primi cu solemnitate 9 , 
prietenia reprezintă un adevărat ritual ai ospitalităţii sufletului omenesc, 
manifestată într-o gamă variată, potrivit diverselor situaţii. Astfel, filosofii 
elini distingeau în viaţa oamenilor patru specii de philia: 

1. physike era philia naturală, sau de rudenie, care îi lega pe cei de 
acelaşi sânge. 

2. xenike era philia între gazde şi oaspeţi (străini), care ne aminteşte 
de importanţa ospitalităţii în lumea antică. 

3. hetairike era philia în forma în care este cultivată între prieteni. 

4. erotike este prietenia erotică, cultivată între persoane de acelaşi sex, 
sau de sexe diferite. O consecinţă a acestui fapt este că faimoasa maximă 
pythagorică: „între prieteni totul este comun” se referă în mod normal la 
toate cele patru feluri de philia. 10 

Mai mult decât atât, philia avea şi un înţeles mitologic şi cosmic. 
Zeificând nu numai natura, ci şi simţămintele umane, grecii au făcut din 
Philia o zeiţă. Empedokles (sec. V î.Hr.) în tratatul său ,JDespre natură ” 
se referă la cele patru elemente eterne: foc, aer, apă, pământ. La început 
acestea alcătuiau o masă sferică (sphairos) consolidată de philia ca forţă 
de atracţie dintre ele, iar apoi dizolvate de respingerea dintre ele: neiktos. 
Philia ca atracţie denumeşte dragostea; iar neiktos, ca respingere, este ura. 
Aceste două forţe cosmice opuse, acţionând asupra celor patru elemente 
în mod ritmic, succesiv şi alternativ determină transformările în univers. 
Mergând mai departe în această direcţie cosmică, se spunea că prietenia 

8 Idem, ibidem. 

9 Anton Dumitriu, Philosophia mirabilis , Bucureşti, 1974, p. 29. 

10 Robert Flaceliere, Prietenia, în Enciclopedia civilizaţiei greceşti, trad. Ioana şi 
Sorin Stati, Bucureşti, 1970, p. 455. 

sub forma ataşamentului sau apropierii pentru buna desfăşurare a vieţii, 
este înscrisă în natura tuturor lucrurilor. în primul rând, întregul cosmos 
poartă în sine forţa sau energia apropierii corpurilor ca şi interdependenţa 
fenomenelor, spre crearea armoniei universale. „învăţaţii - arată Platon 
- spun că Cerul şi Pământul, zeii şi oamenii trăiesc în unire, prietenie, 
armonie, înţelepciune şi dreptate. De aceea, Universul acesta se numeşte 
„Kosmos”, adică prietenie, şi nu haos, nici neînfrânare” (Gorgias, 508 a). 

în lumea plantelor se poate vedea acest mod de apropiere şi unire, 
cunoscut sub numele de „symbioză”. Şi animalele au un anumit instinct 
de apropiere între ele, nu numai în faza de reproducere, ci şi în tot cursul 
vieţii. Cele care trăiesc la casa omului, manifestă un anume ataşament, 
încât despre câine, de pildă, se spune că este „semper fidelis”. 

Spre deosebire însă de această formă generală şi universală de 
apropiere şi convieţuire dată de natura însăşi a fenomenelor, a lucrurilor 
şi vieţuitoarelor, omul posedă prietenia sub o formă aparte. Ea defineşte 
modul de manifestare a celui mai adânc şi definitoriu simţământ al 
sufletului omenesc, iubirea. Mai precis, prietenia reprezintă însăşi iubirea 
ca adresare către un alt suflet, până la contopirea sufletelor în aceeaşi 
unitate de simţire şi acţiune, încât prietenul devine un „alter ego”. De 
aceea, pe bună dreptate putea spune Cicero despre prietenie că este „un 
acord plin de bunăvoinţă şi dragoste asupra tuturor lucrurilor divine şi 
umane, iar în afară de înţelepciune nimic mai bun nu i-a fost dat omului 
de către zeii nemuritori ” (De amiciţia, V, 20), încât „ nimic nu este atât 
de potrivit naturii (noastre), nimic nu poate să-i placă atât de mult, fie în 
fericire, fie în nefericire (ca prietenia)'" (idem V, 17). De aici vedem că 
prietenia reprezintă o culme a legii morale naturale, ca o reactualizare a 
razei de lumină din paradisul pierdut, fapt confirmat mai târziu de prietenia 
realizată în numele iubirii creştine de doi reprezentanţă autentici ai acesteia. 
Referindu-se, astfel, la prietenia sa cu Sfântul Vasile cel Mare, Sfântul 
Grigorie de Nazianz mărturiseşte asemenea lui Cicero: „Se părea că avem 
amândoi un singur suflet, care pune în mişcare două trupuri... Fiecare 
dintre noi eram în celălalt şi prin celălalt"}' 

Referindu-ne în mod special la valoarea etică a philiei antice, vom 
vedea încă dintru început că înţelepţii Eladei apreciau că prietenia poate 
fi de trei feluri: din interes, din plăcere, şi cea temeluită pe virtute. Numai 
acesta din urmă era prietenia adevărată şi durabilă, fiindcă prietenia bazată 

11 Necrologul în cinstea Sfanţului Vasile cel Mare, 20, Migne, P.G. 36, 521. 

pe interes dispare odată cu cauza care a produs-o, încât o astfel de prietenie 
poate exista chiar şi între tâlhari... Nefiind durabilă, ea nu poate avea nici 
o finalitate bună, putându-se transforma în duşmănie... Aristotel atrage 
atenţia că „nu trebuie să iubeşti un om rău, fiindcă te va atrage spre aceeaşi 
înclinare perversă şi rişti să devii asemenea lui, fără de valoare şi vrednic de 
dispreţ”. Nici prietenia din plăcere nu este durabilă. „Tinerii sunt înclinaţi 
spre prietenie, dar ea se naşte adesea numai ca efect al dorinţei şi pentru 
a obţine plăcerea, iată de ce se îndrăgostesc atât de repede şi încetează tot 
atât de repede să se iubească, schimbându-şi gusturile de douăzeci de ori 
pe zi”. Atât prietenia din interes, cât şi cea din plăcere nu cuprind iubirea 
îndreptată spre calităţile unei persoane de care să te poţi lega prin relaţii de 
sinceritate şi intimitate, ci este în funcţie de folosul sau plăcerea urmărită. 
Î 11 astfel de situaţii, „prietenul este drag, nu prin calităţile sale personale, ci 
prin folosul sau plăcerea pe care le procură legăturile cu el” (E.N. VIII, 3). 
De aceea, singura formă de prietenie se bazează pe virtute (ăpertj = acţiunea 
de cultivare a valorilor morale). Dar cei ce doresc să devină prieteni, trebuie 
mai întâi să se asigure reciproc de calităţile pe care le deţin. Altfel nu poate 
exista încrederea unuia faţă de celălalt. Fără încredere inimile nu se pot 
deschide spre a deveni o comuniune afectivă, care să conducă la afirmarea 
lui apsxs în viaţa celor ce se numesc prieteni. Dar această încredere se 
câştigă în timp, printr-un proces de verificare, de selecţie şi de opţiune. 
Dacă, de pildă, cineva îşi deschide inima spre tine acoperindu-te de laude, 
sau chiar cu promisiuni, numai ca să profite, vei aprecia că acesta nu-ţi 
este sincer, iar ca prieten nu-ţi va fi fidel. De aici vedem că şi în cadrul 
prieteniei se impune prudenţa şi discernământul, precum şi capacitatea 
de deosebire şi de anticipare a caracterelor umane, care de multe ori sunt 
schimbătoare şi în majoritatea situaţiilor sunt interesate. Discernământul te 
obligă să ai totdeauna viziunea finalităţii („respice finem!”), ca nu cumva, 
trădat de prieteni să suporţi durerea unei răni ce se cicatrizează foarte greu. 
De aici s-a emis prea vigilenta şi anxioasa formulă: „ Fereşte-mă, Doamne, 
de prieteni, că de duşmani mă feresc eu!... ,, Iar prin această vigilenţă 
rezervată, prudenţa te va menţine calculat, şoptindu-ţi mereu: Nu fi prea 
sincer, destăinuindu-te prea mult prietenului, ca nu cumva, devenindu-ţi 
vreodată duşman, să-ţi poată face rău. Şi invers: nu batjocori, nu bârfi, nu 
defăima, nu te răzbuna pe duşman, ca nu cumva vreodată apropiindu-te 
de el şi devenindu-ţi prieten, să te ruşinezi în faţa lui... Desigur, această 
vigilenţă calculată este mai mult prudenţă decât prietenie, definită ca totală 

deschidere şi pătrundere reciprocă în intimitatea tainică a sufletului. E totuşi 
o măsură de prevedere, iar „prevederea e mama înţelepciunii”... Iar această 
prevedere poate funcţiona cu precădere în cadrul contractării prieteniei, iar 
în desfăşurarea ei aduce un grad mărit de înţelepciune, ce stă la temelia 
bunei desfăşurări a vieţii. 

în acest context nu trebuie neglijat faptul că în cultivarea virtuţii, 
având ca fundal sinceritatea şi intimitatea alter-egoului în cadrul prieteniei, 
se cuvine ca aceasta să fie pătrunsă de decenţă reciprocă, oprind fiinţele 
umane să-şi „vomite” reciproc impudiciţia. în astfel de situaţii, intimitatea 
se degradează, iar prietenia îşi pierde caracterul ei axiologic - creator. 

Pe de altă parte, Aristotel, pătrunzând mai adânc taina prieteniei, o 
structurează pe sentimentul mărinimiei sufleteşti, a bunăvoinţei altruiste 
şi generoase. „Dacă eşti bogat - spune el - ai nevoie de prieteni care să te 
laude pentru binefacerile tale. Amorul tău propriu suferă dacă nu te vede 
nimeni în mijlocul bogăţiilor tale, şi dacă nu-i nimeni să te laude pentru 
generozitatea ta. Apoi, prietenii îţi vor apăra bunurile pe care le posezi, 
iar dacă cumva te afli în lipsuri, sau la ananghie, iubirea prietenilor îţi va 
veni în ajutor. Pe tineri prietenii îi feresc de greşeli datorită lipsei lor de 
experienţă în abordarea vieţii. Pe bătrânii apăsaţi de infirmităţile vârstei, tot 
prietenii îi ajută să răzbească în viaţă. Iar dacă trebuie să realizezi planuri 
măreţe, iubirea prietenilor întăreşte unitatea de acţiune”. 12 După cum 
vedem, prietenia are, la Aristotel, un caracter interesat şi egoist, structurat 
pe potrivirea de sentimente şi aspiraţii. El nu cunoaşte iubirea dezinteresată 
şi jertfelnică ce coboară de sus în jos, spre a se identifica şi a salva pe cei 
aflaţi în lipsuri, în nenorociri, sau în mizerie, „nimic pretinzând în schimb” 
pentru sine. Iar acolo unde grija pentru eul propriu „nu a fost convertită în 
irezistibilul elan de devotament în slujba persoanei semenului, acolo nu 
există iubire adevărată. Atenţia binevoitoare pe care i-o arătaţi cuiva, nu 
este iubire. Nu iubirea se judecă după altruism, bunăvoinţă, milă, ci invers, 
mila, bunăvoinţa şi altruismul au numai atâta valoare câtă iubire cuprind”. 13 

4.2. Prietenia în Sfânta Scriptură 

a) în Vechiul Testament prietenia primeşte un caracter religios-moral. 
Avraam şi Moise sunt consideraţi prietenii lui Dumnezeu (Ieşirea 33,11; 
Iacob 2, 23). Părintele ceresc iubindu-i ca pe nişte prieteni, le comunică 

12 D. I. Belu, Despre iubire. Timişoara, 1945, p. 46-47. 

13 Idem, p. 47-48. 

în mod deschis voia şi planul Său, dându-le în acelaşi timp şi puterea 
pentru a duce la îndeplinire misiunea care le-a fost încredinţată. Aceasta 
demonstrează că aspiraţiile sufletului se desăvârşesc numai în ambianţa 
de comuniune. Prietenia adânceşte până la contopire această aspiraţie a 
sufletului omenesc, pe când izolarea şi singurătatea sufocă şi ucide viaţa 
duhovnicească. Confirmând această realitate, psalmistul plânge plin de 
întristare starea de însingurare apăsătoare, văzându-se părăsit de Dumnezeu 
şi depărtat „de prieteni şi vecini” (. Psalmul 87, 19). „Că s-a umplut de rele 
sufletul meu şi viaţa mea în iad s-a apropiat. Am fost socotit cu cei ce se 
coboară în groapă, am ajuns ca un om neajutorat...” ( Psalmul 87, 3-5). 
De aceea, pe drept cuvânt s-a putut sublinia că sociabilitatea şi prietenia 
aduc totdeauna puterea prin ajutor reciproc: „Mai fericiţi sunt doi laolaltă 
decât unul, fiindcă au răsplată bună pentru munca lor: căci dacă unul cade, 
îl scoate tovarăşul său. Dar vai de cel singur care cade şi nu este cel de-al 
doilea care să-l ridice!” ( Eclesiastul 4, 9-10). Dar, contează foarte mult în 
viaţă cu cine te asociezi sau ce prieteni îţi alegi: „Cel ce încredinţează sabia 
în mâna celui nebun îşi taie picioarele şi bea nedreptate” {Pilde 26, 6). „Nu 
ţine sfat cu un nebun, căci el nu va putea păstra taina ta” {înţelepciunea lui 
Isus Sirah 8, 17). 

Prietenia este mult lăudată şi recomandată în cărţile de înţelepciune 
ale Vechiului Testament. Dar adevărata prietenie porneşte din iubire şi se 
bazează pe fidelitate: „Iubeşte pe prieten şi fii credincios cu el; iar de vei 
spune altora taina lui, nu vei mai fi prieten cu el” {înţelepciunea lui Isus 
Sirah 27, 17); „Prietenul credincios este acoperământ tare; şi cel ce l-a 
găsit, a aflat o comoară. Cu prietenul credincios nimic nu se poate asemăna 
şi nu este măsură a bunătăţii lui. Prietenul credincios este leacul vieţii şi 
cei ce se tem de Dumnezeu îl vor afla” {înţelepciunea lui Isus Sirah 6, 14- 
16). Adevărata prietenie este sinceră şi plină de demnitate; nu urmăreşte 
interese şi profituri personale, care degradează relaţiile între oameni: 
„Mulţi sunt cei ce linguşesc pe un om darnic şi toţi sunt prieteni celor ce 
dau daruri” {Pilde 29, 5). 

Un exemplu grăitor de prietenie ni-1 oferă David şi Ionatan. Prietenia 
lor se temeluieşte pe iubire sinceră şi pe fidelitate: „... Căci (Ionatan) îl 
iubea pe (David) ca pe sufletul său...” {IRegi 20, 17). 

b) în Noul Testament, Mântuitorul menţine toate aceste caracteristici 
esenţiale ale prieteniei, statornicind cu cei apropiaţi tainice legături sufleteşti. 
Lazăr, de pildă, este numit „prieten” {Ioan 11,11). O stare de intimitate 
a împărtăşit divinul învăţător cu Sfinţii Apostoli, cărora le încredinţează 

misiunea sfântă a continuării activităţii Sale mântuitoare: ,JDe acum nu vă 
mai numesc slugi, că sluga nu ştie ce face stăpânul său, ci v-am numit 
prieteni, pentru că toate câte am auzit de la Tatăl Meu, v-am arătat. Nu 
voi M-aţi ales pe Mine, ci Eu v-am ales pe voi şi v-am rânduit să mergeţi şi 
roadă să aduceţi...” {Ioan 15, 15-16). 

Pe lângă acest aspect restrâns al prieteniei, Mântuitorul îi descoperă 
şi un sens larg. El se recomandă Prietenul care se jertfeşte pentru toţi 
oamenii: , filai mare dragoste decât aceasta, ca cineva să-şi pună sufletul 
pentru prietenii săi, nimeni nu are ” (Ioan 15, 13)... Această deschidere 
universală şi jertfelnică a prieteniei adresată nu numai drepţilor, ci şi 
păcătoşilor, pentru salvarea lor, este marea noutate a Evangheliei. Am văzut 
că în antichitate, prietenia unui om vrednic cu unul rău era necunoscută 
sau socotită o „contaminare” de defectele şi nevrednicia celui rău, deci un 
declin moral. Iisus este însă prietenul vameşilor şi păcătoşilor, „fiindcă cei 
bolnavi şi nu cei sănătoşi au nevoie de doctor...” ( Matei 9, 12). Dragostea 
pe care o oferă El în prietenie, fiind lipsită de orice urmă a păcatului şi 
interesului personal, coboară din Dumnezeu, spre a atrage în intimitatea 
ei cele mai de jos, cele mai decăzute fiinţe omeneşti, restabilindu-le în 
comuniunea de iubire a Părintelui ceresc, şi aducându-le vrednicia chipului 
lui Dumnezeu în sufletul lor întinat de păcat... Iar pentru a-i salva pe toţi, 
fără nici o deosebire, prietenia lui Iisus poartă în sine pecetea Jertfei. Aceste 
două caracteristici: cel jertfelnic şi universal vor stăpâni sufletele tuturor 
ucenicilor Domnului şi martorilor învierii Sale, în frăţietatea Bisericii 
Sale, care va desfiinţa barierele dintre oameni, apropiindu-i pe toţi în 
acţiunea comună de statornicie a împărăţiei lui Dumnezeu pe pământ : „Nu 
mai este iudeu, nici elin, nu mai este rob, nici slobod, nu mai este parte 
bărbătească şi femeiască, pentru că voi toţi una sunteţi în Hristos Iisus” 
(■Galateni 3, 28; Coloseni 3, 11). Acest caracter larg al prieteniei menit să 
apropie sufletele în unitatea aceleiaşi comuniuni de sfinţire în Biserica cea 
universală (sobornicească), nu desfiinţează, ci implică prietenia înţeleasă în 
sens restrâns, între două persoane. Este o lărgire sau o extindere a apropierii 
şi intimităţii dintre unul sau mai multe suflete care sunt unite în prietenie. 

4.3. însuşirile prieteniei creştine 

Urmând gândirea Dascălilor Bisericii, care au cultivat prietenia la 
cotele cele mai înalte, vom împărţi însuşirile prieteniei în două categorii: 
generale şi speciale. 

însuşiri generale 

Privesc prietenia creştină în comuniunea iubirii lui Dumnezeu. 

1. Prietenia creştină reprezintă împărtăşirea din duhul perihorezei 
Treimice în creatural şi în raporturile interpersonale. 

Privită în raport cu iubirea lui Dumnezeu, prietenia are în morala 
şi spiritualitatea creştină un înţeles deosebit de profund. După învăţătura 
creştină „Dumnezeu este iubire” (Ioan 4, 16). Duhul iubirii intratrinitare 
este un duh de armonie şi unitate, care vibrează absolut, veşnic şi necesar în 
unitatea Sfintei Treimi, în aşa fel încât, după cum spun Sfinţii Părinţi, „toate 
le lucrează Tatăl în Fiul prin Duhul Sfânt”. Iar iubirea implică prietenia ca 
o manifestare a ei în cadrul armoniei Trinitare. Teodor Prodromul, poet şi 
teolog din secolul al XH-lea, într-o poezie dedicată prieteniei, intitulată 
Exilul prieteniei, arată deosebit de plastic că prietenia aparţine Sfintei 
Treimi, şi implicit lumii nevăzute. Prietenia personificată spune: „Mă 
găsesc de la început într-o unitate pură cu Dumnezeu în Sfânta Treime. Stau 
în legătură cu existenţele netrupeşti de rangul al doilea, cu cele trei triade 
de sus, adică cu Heruvimii, cu Serafimii, cu Tronurile şi cu celelalte oşti 
nemateriale. Eu sunt în ele şi eu stabilesc legătura între ele şi cu Dumnezeu. 
Eu împletesc într-un singur lanţ şi unesc intr-un singur tot atâtea nesfârşite 
mulţimi ale cerului. Creaţia cerească stă în puterea şi în paza mea”. 14 

Prietenia în concepţia creştină apare ca un dar al Sfintei Treimi, 
aparţinând ontologic creaturii. Aceasta înseamnă că „ natura de la origine 
a sădit în inima omului sentimentul prieteniei” 15 , încât „nimic nu este 
atât de potrivit naturii (noastre), nimic nu poate să-i placă atât de mult, 
fie în fericire, fie în nefericire” (ca prietenia). 16 De aici rezultă că, după 
învăţătura creştină, omul are darul prieteniei prin creaţie. Fiind creat „după 
chipul şi asemănarea lui Dumnezeu” ( Facerea 1, 26), omul este chemat să 
oglindească în fiinţa sa toate darurile lui Dumnezeu. Primului om i-a creat 
Dumnezeu o tovarăşă de viaţă, ca vieţuind împreună, să formeze o unitate 
de fiinţă, la baza căreia să stea legea iubirii şi a prieteniei. Prin căderea în 
păcat s-a produs o tulburare a relaţiilor între urmaşii lui Adam. Prin păcat, 
s-a produs o alterare a chipului lui Dumnezeu în om şi omul a ajuns „în 
contradicţie cu el însuşi şi cu semenii”. Au apărut duşmăniile, războaiele, 
uciderile. Prietenia a rămas doar ca un deziderat, sau ca o sclipire a iubirii 

14 P.G. 133, 1323 B-1324 A, la pr. prof. Ioan G. Coman, Frumuseţile prieteniei în 
concepţia lumii vechi şi la Sfinţii Părinţi, în „Glasul Bisericii”, nr. 9-10, p. 509. 

15 Fericitul Augustin, De amiciţia, IV, P.L. 40, 835. 

16 Cicero, De amiciţia, V, 17. 

pure în viaţa oamenilor. Ea a constituit frumuseţea vieţii şi spre înfăptuirea 
ei au tins toţi oamenii cinstiţi şi sinceri. 

2. Prietenia creştină se realizează prin împărtăşirea din duhul vieţii 
şi iubirii lui Hristos. Fericitul Augustin, într-o lucrare închinată prieteniei 
arată că „ toate cele care încep de la Hristos, prin Hristos înaintează şi 
în Hristos se desăvârşesc. Aşadar, prietenul care în duhul lui Hristos se 
alătură (alipeşte) de prieten, devine cu el o singură inimă şi un singur 
suflet; şi astfel prin cântările iubirii urcând treptat spre prietenia lui 
Hristos, devine cu El un singur duh ”. 17 

3. Caracterul duhovnicesc al prieteniei creştine este dat de sfinţenia 
ei ca lucrare a Duhului Sfânt. Prin harul Sfântului Duh se stabileşte în 
unitatea de iubire, intimitatea prieteniei, pe măsură să asigure chezăşie 
prieteniei creştine. Cei care au experimentat viaţa Duhului Sfânt în prietenie, 
mărturisesc - precum Sfântul Ioan Gură de Aur arată - că „cel iubit este 
pentru cel ce iubeşte identic cu sine. însuşirea iubirii este de aşa fel, că cel 
ce iubeşte şi cel iubit nu mai pot să fonneze două persoane deosebite, ci un 
singur om”. 18 „Cine are un prieten are altă sine”. 19 La fel şi Sfântul Grigorie 
de Nazianz constată cu privire la prietenia sa cu Sfântul Vasile cel Mare: 
„ Se părea că avem amândoi un singur suflet, care pune în mişcare doua 
trupuri... Fiecare din noi eram în celălalt şi prin celălalt”. 20 

însuşiri speciale 

Acestea privesc caracteristicile prieteniei creştine ca manifestări ale 
iubirii interpersonale. 

1. Cea mai importantă însuşire a prieteniei creştine este iubirea 
dezinteresată şi jertfelnică acordată prietenilor. 

Sfântul Ambrozie, vorbind despre caracterul jertfelnic al prieteniei, 
arată că adeseori un prieten trebuie să fie hotărât să-şi atragă duşmănii şi 
ocări, când este vorba să apere şi să intervină pentru un prieten atacat fără 
vină. Să nu te sperie o astfel de ruşine, căci este vorba dreptului care zice: 
„chiar dacă mi se vor întâmpla rele, le voi suporta pentru un prieten”. Tot 
în acelaşi sens se pronunţă şi Sfântul Maxim Mărturisitorul : „Prietenul 
credincios socoteşte nefericirile prietenului drept nefericirile sale, şi le 
suportă împreună cu acela, suferind până la moarte”. 21 

17 De amiciţia, Migne, PL. 40, 835. 

ls P.G., 61, 280; 62,383. 

]9 PG„ 61,289. 

20 Necrologul în cinstea Sfântului Vasile cel Mare, 20, Migne, P.G., 36, 521. 

21 Despre dragoste. P.G. 90, 1027, trad. şi cit. la pr. D. Stăniloae, op. cit., p. 447. 

Din această jertfelnicie a prieteniei decurg şi celelalte caracteristici 
ale ei, ca roade, sau manifestări ale iubirii dezinteresate, ce trebuie să existe 
în prieteniile creştine. 

2. Sinceritatea. „însuşi Domnul - observă Sfântul Ambrozie - ne face 
pe noi prieteni din robi, precum însuşi zice: „Voi sunteţi prietenii mei dacă 
faceţi ceea ce vă poruncesc” (. loan 15,14). Cu aceasta arată Domnul direcţia 
pe care trebuie s-o urmăm în prietenie: să împlinim dorinţa prietenului, 
să-i descoperim secretele noastre şi ceea ce avem în inimă... Să-i arătăm 
lui inima noastră, şi el să ne-o arate pe a sa. De aceea zice: „V-am numit 
prieteni, pentru că toate câte am auzit de la Tatăl Meu, v-am arătat” {loan 
15, 15). Nimic deci să nu ascundă cel ce se consideră prieten adevărat; el 
(trebuie) să-şi reverse sufletul, precum revarsă Domnul Iisus tainele Tatălui 
Său ceresc”. 22 

Adevărata sinceritate alungă linguşirea şi ipocrizia din prietenie. 
Prietenul sincer va şti să acţioneze prin mustrarea prietenului, dacă acesta 
se abate de la drumul corect pe care trebuie să-l urmeze prietenia. Deci pe 
prietenul care greşeşte mustră-1; pe prietenul vinovat nu-1 părăsi... Sfântul 
loan Gură de Aur observă în acest sens următoarele: „Eu numesc prieten 
al meu nu numai pe cel care mă laudă, ci şi pe cel care mă mustră pentru 
a-mi îndrepta greşelile mele. Mai cu seamă acela din urmă mi se pare că 
este prieten al meu şi că mă iubeşte. Nu-ţi este deloc prieten în adevăr, 
acela care laudă toate faptele tale fără deosebire, şi pe cele bune şi pe cele 
rele. Unul ca acesta nu ţi-e prieten, ci înşelător şi un făţarnic. Acela ţi-e 
prieten şi om cu dragoste şi grijă de tine, care te laudă când ai săvârşit o 
faptă bună şi te mustră când ai păcătuit cu ceva... Prietenul, chiar dacă mă 
răneşte, îmi face plăcere. „Mai vrednice de credinţă, zice Scriptura, sunt 
ranele prietenului decât sărutările de bună voie ale duşmanului” ( Proverbe 
27, 6). 23 

3. Iubirea jertfelnică face prietenia statornică. „Prietenia trebuie să 
fie statornică, să stăruiască în dragoste”, spune Sfântul loan Gură de Aur. 24 
In acelaşi sens se pronunţă şi Sfântul Maxim Mărturisitorul: „Pe prietenul 
credincios nu-1 poţi schimba cu nimic, căci el socoteşte nenorocirile 
prietenului ca pe ale sale proprii şi rabdă împreună cu el până la moarte... 
Prietenii lui Hristos iubesc din inimă pe toţi... păstrează dragostea 

22 De oficiis ministrorum, cartea III, cap. 22, trad. pr. Gh. Făcăoaru, Bucureşti, 1909, 

p. 161. 

23 Despre dragoste şi prietenie, trad. pr. D. Fecioru, Bucureşti, 1945, p. 10. 

24 Ibidem. 

neîntreruptă până la sfârşit... Când îi merge prietenului bine, îi stă stăruitor 
bun şi ajutor de suflet, iar în vremea pătimirii îi este sprijinitorul cel mai 
sincer şi ajutătorul cel mai duios”. 25 

4. Ca o încoronare a însuşirilor prieteniei alături de sinceritate 
şi statornicie, stă fidelitatea. Prin fidelitate, prietenia primeşte aureola 
manifestării sale autentice. Fidelitatea dă forma prieteniei, şi tot ea este 
aceea care întăreşte legătura de iubire. „Prietenul credincios nu poate 
fi înlocuit cu nimic şi nu este măsură bunătăţii lui. Prietenul credincios 
este acoperământ tare ( Sirah 6,14-15) şi cetate întărită ( Proverbe 18, 12). 
Prietenul credincios este mai scump decât aurul şi decât mulţimea pietrelor 
scumpe... Prietenul credincios este refugiu de odihnă”. 26 

Fidelitatea reprezintă limitele prieteniei creştine arătând polii între 
care se realizează aceasta. Pe de o parte, prietenul credincios se va manifesta 
prin iubire şi va intenţiona numai bine prietenului. Pe de altă parte, pentru 
păstrarea prieteniei, prietenul credincios trebuie să evite batjocorirea 
prietenului său. 

„Descoperirea tainei” încredinţată de prieten constituie, de asemenea, 
un păcat împotriva fidelităţii prieteniei, pe care prietenul credincios trebuie 
să-l evite: „Cel ce descoperă tainele a pierdut credinţa şi nu va afla prieten 
după inima sa. Iubeşte pe prieten şi fii credincios cu el, iar dacă vei descoperi 
tainele lui, nu vei mai fi cu el... Şi ca şi cum ai fi slobozit o pasăre din mâna 
ta, aşa ai lăsat pe aproapele tău şi nu-1 vei mai vâna... Că rana se poate 
lega, şi pentru vrajbă este pace; iar cel ce a descoperit tainele a pierdut 
încrederea” {Sirah 8, 16-22). 

Cel mai mare păcat împotriva fidelităţii prieteniei este trădarea. 
Trădarea prietenului rămâne un lucru odios, condamnabil şi ruşinos. 
Trădarea prietenilor reprezintă în morala creştină un păcat atât împotriva 
aproapelui, cât şi împotriva propriei persoane a trădătorului. Rămâne 
meritul Sfântului Ambrozie de a fi relevat deosebit de plastic acest lucru: 
„Dacă vrăjmaşul m-ar fi vorbit de rău aş fi răbdat; şi m-aş ascunde de 
cel ce m-ar urî. Vrăjmaşul dacă vrea să-ţi pună curse, poate fi evitat, însă 
prietenul, nu. Ne ferim de acela, căruia nu-i încredinţăm secretele noastre, 
dar nu ne putem feri de acela căruia i le-am încredinţat. Pentru acest motiv, 
Domnul, ca să arate toată gravitatea păcatului trădării, nu a zis: „Tu, robul 

25 Filocalia, voi. II, trad. pr. dr. D. Stăniloae, Sibiu, 1947, p. 115-116. 

26 Sfanţul Grigorie Teologul, Cuvântarea a Il-a către Grigorie de Nissa. P.G. 35, 
col. 8331, trad. şi cit. la pr. dr. D. Stăniloae, art. cit., p. 446. 

Meu, Apostolul Meu” ci „Tu, prietenul Meu cel de o simţire cu mine”, 
adică trădându-ţi prietenul nu eşti trădătorul meu, ci al tău însuţi”. 27 

Fiindcă „în prietenie nu este nimic necinstit, fictiv, sau prefăcut, ci 
din contră totul este sfânt, sincer şi adevărat...” 28 , prietenia creştină se 
săvârşeşte numai între oameni virtuoşi şi are ca scop întărirea în virtute. 
Aceasta ridică în cadrul fidelităţii prieteniei problema coliziunii datoriilor, 
limitându-şi astfel extensiunea. Prietenul credincios nu trebuie să se arate 
îngăduitor faţă de prietenul său, care greşeşte în faţa lui Dumnezeu. Deosebit 
de plastic este relevat acest lucru de Sfântul Ambrozie: „Când este chemat 
cineva ca martor pentru cauza lui Dumnezeu sau pentru binele patriei, poate 
el atunci să pună mai presus prietenia decât datoriile faţă de Dumnezeu, sau 
decât iubirea pe care o datorează patriei şi concetăţenilor?... şi răspunsul 
este nu, căci prietenul nu trebuie să se arate îngăduitor faţă de prietenul 
vinovat...”. 29 

5. O altă însuşire a prieteniei creştine, este egalitatea între cei ce 
se numesc prieteni. Cei ce se iubesc cu o iubire dezinteresată, cei ce sunt 
sinceri şi credincioşi intr-o prietenie statornică, trebuie să fie şi egali 
întreolaltă. Sfântul Ambrozie remarcă deosebit de sugestiv şi elocvent că 
„prietenia este învăţătoarea egalităţii, pentru că superiorul trebuie să se 
arate pe sine egal cu inferiorul, precum şi inferiorul cu superiorul. Fiindcă 
între cei cu obiceiuri diferite nu poate exista prietenie, trebuie ca în actul 
prieteniei să se întâlnească bunăvoinţă reciprocă. Nici celui inferior să nu-i 
lipsească autoritatea, dacă o cer împrejurările, nici celui superior smerenia. 
Să se asculte ca egal pe egal; fiecare să sfătuiască ca prieten, să mustre nu 
cu dorinţa de a se mândri, ci din sentimentul sincer al dragostei. îndemnul 
niciodată să nu degenereze în asprime, mustrarea să nu devină dorinţă de a 
batjocori...”. 30 

Din cele tratate mai sus reiese că prietenia creştină are mai multe 
însuşiri, care în fond derivă din una singură: iubirea dezinteresată şi 
jertfelnică dintre prieteni. Cel ce-şi iubeşte prietenul său va fi sincer, 
fidel, şi-l va socoti pe prieten ca pe un egal al său, iar prietenia va primi o 
statornicie deplină. Precum toate virtuţile formează o unitate prin iubire, 
ele fiind doar forme de manifestare ale ei, tot aşa şi prietenia realizată prin 


27 Op. cit., cartea IlI-a, cap. 22, 136, P.L., 14, 193-194. 

28 Fericitul Augustin, De amiciţia, cap. 5, P.L., 40, 835. 

29 Op. cit, trad. cit, p. 159. 

30 Ibidem, p. 160. 

iubire are mai mult însuşiri care formează o unitatea desăvârşită în iubire. 
Intr-o prietenie din interes, lipsită de iubire, sinceritatea se va transforma 
în făţărnicie, iar fidelitatea în nesiguranţă; egalitatea va dispare, şi prietenia 
se va destrăma în momentul în care prietenul nu va mai putea constitui un 
instrument de satisfacere a unui interes egoist. 

5. Degradarea şi pângărirea prieteniei 

Ca acţiune de liberă alegere, prietenia este un act de intimitate, în 
care persoanele umane ating punctul cel mai înalt al comuniunii dintre ele, 
formând un „alter-ego”. Odată stabilită între oameni, prietenia primeşte 
imperativul moral al iubirii celei mai adânci, care merge până la jertfă ca 
totală dăruire, spre a întreprinde un ideal comun în viaţă. Aceasta implică 
sinceritatea şi fidelitatea dintre prieteni. De aceea, trădarea prietenilor 
este un act de imoralitate gravă, asemenea uciderii. Iuda şi-a stigmatizat 
pentru veşnicie numele cu calificativul monstruosului său sacrilegiu, iar 
odată cu trezirea conştiinţei, i-a apărut mustrarea atât de violentă, încât i-a 
dezechilibrat sufletul şi s-a sinucis. 

O altă degradare şi pângărire a prieteniei este dată de interesul 
egocentric şi perfid care, mai ales în competiţia vieţii, generează invidia. Iar 
aceasta, ca o forţă demonică, transformă dinamismul afectiv al prieteniei de 
altă dată în ură implacabilă şi criminală, chiar fratricidă. Pe lângă invidie, 
prietenia este degradată şi prin influenţele defavorabile venite din afară, 
prin intrigă, calomnie şi defăimare... 

In al doilea rând este prietenia care nu duce la virtute, ci la păcat. E 
vorba de prietenia dintre cei răi, care se unesc pentru comiterea tâlhăriilor, a 
furtului sau a uciderilor. Unii ca aceştia, când interesele meschine nu-i mai 
leagă, pot deveni, în funcţie de situaţii, unii pentru alţii cei mai înverşunaţi 
duşmani. Tot în această sferă a păcatului se încadrează şi aşa numitele 
„prietenii adulterine ”, mai ales dintre tineri, care de multe ori nu reprezintă 
altceva decât sexele care se caută fără o finalitate morală, fiindcă erosul 
libidinal, pierdut de sub control, înfrânge de multe ori sentimentele curate 
şi atrage după el victime... 

în al treilea rând sunt prieteniile erotice. Aceste prietenii în afara 
căsătoriei au ca scop satisfacerea plăcerii, sau cel mult eliberarea tensiunii 
sexuale. Ele pot fi şi în afara căsătoriei redate prin cuplurile de amanţi. Din 
foarte multe motive astfel de prietenii erotice, neavând controlul conştiinţei 

orientată spre valorile morale şi spirituale, se pierd în iraţional, sfârşind de 
cele mai multe ori tragic, cu consecinţe dezastruoase asupra familiei, şi mai 
ales asupra copiilor care rămân victime nevinovate ale aventurilor pierdute 
în bătaia vântului... 

Considerăm că prietenia este mai pângărită atunci când se desfăşoară 
în cadrul grupurilor de bărbaţi homosexuali şi femei lesbiene creştine. 
Există din nefericire şi aşa ceva!... Şi încă sunt susţinute de pe poziţia 
moralei şi spiritualităţii creştine. Şi nu de oricine. Este vorba de Adrian 
Thatcher, directorul Centrului de Teologie şi Educaţie Creştină de pe lângă 
Colegiul Sfântul Marcu şi Sfântul Ioan din Plymouth, Marea Britanie. în 
cartea sa, Liber ating sex. Londra, 1993, cu bibliografia la zi, autorul are 
pretenţia că oferă în numele Bisericii Anglicane, o perspectivă creştină a 
sexualităţii. Capitolul X al cărţii este dedicat „ Prieteniei în relaţiile sexuale ” 
(p. 241-265). Motivaţia homosexualităţii între partenerii creştini, o face în 
capitolele anterioare, unde arată că în epoca actuală trebuie să depăşim 
gândirea patriarhală asupra păcatului, răspândită în lumea devenită creştină 
de către Sfântul Apostol Pavel, ca o moştenire a tradiţiei iudaice. Nu există 
păcate sexuale, fiindcă în esenţa lui, păcatul este un eşec de a trăi în 
iubire. Sfânta Treime este esenţa iubirii Trinitare în relaţiile de comuniune 
şi comunicare cu alte persoane. Harul necreat al Sfintei Treimi sfinţeşte şi 
trupul, orientându-1 spre iubirea inter-personală. „Sexualitatea ne transmite, 
nouă şi celorlalţi, un mesaj viguros. Ea ne arată că suntem incompleţi şi că 
suntem făcuţi pentru a avea legături cu ceilalţi. Suntem făcuţi pentru a trăi 
în comuniune, nu în izolare. Din punct de vedere teologic, sexualitatea este 
un mod ingenios prin care Dumnezeu ne cheamă să intrăm în comuniune 
cu alţii. Sexualitatea noastră este o dovadă că suntem făcuţi după chipul 
lui Dumnezeu: noi suntem făcuţi pentru a intra în relaţii cu cineva, şi 
natura lui Dumnezeu este Relaţie. Fondul acestei relaţii, între persoanele 
divine ale Sfintei Treimi şi, potenţial, între persoane omeneşti, este iubirea” 
(p. 78). Plecând de la acest temei, A. Thatcher începe capitolul despre 
prietenia însoţită de relaţii sexuale, bazat pe raportul dintre singurătate 
şi sex, arătând că în unele ţări persoanele singure formează jumătate din 
populaţia adulteră. în SUA, 53% din femei sunt singure; 20% nu au fost 
căsătorite niciodată; 33% sunt divorţate sau văduve. Un raport elaborat 
de Alianţa Evanghelică din Marea Britanie arată că 44% din bărbaţii sub 
30 de ani, enoriaşi ai Bisericii Evanghelice, sunt singuri, şi singurătatea şi 
îngrijorarea în privinţa vieţii sexuale sunt sentimente pe care le trăiesc în 

mod obişnuit. Se pare că numărul persoanelor singure în rândul enoriaşilor 
unei congregaţii variază între 1/3 şi 1/2. în continuare autorul analizează 
posibilitatea ca o experienţă sexuală, chiar şi între cupluri de homosexuali 
şi de lesbiene să fie respectată şi sacră chiar fără a fi o unire legitimă pe 
viaţă. Se pleacă de la cuvintele Domnului prin care arată că El este prietenul 
adevărat care din iubire se jertfeşte pentru prietenii săi, fără nici o deosebire 
(.Ioan 15, 12-15). De aici rezultă că lisus proclamă prietenia între egali. 
Relaţia stăpân-servitor este exclusă din viaţa nouă pe care lisus o oferă şi 
o inaugurează. Modelele dominaţie-supunere, inegalitate-proprietate, care 
din totdeauna sunt trăsături ale căsătoriei patriarhale, aparţin „lumii” {Ioan 
15, 18-20). Ele nu au ce căuta printre prietenii lui lisus, spune autorul. 
Pe de altă parte, prietenia dintre Hristos şi discipolii Săi se întemeiază pe 
revelarea personală intimă. Ei sunt prietenii lui lisus pentru că au ajuns să-l 
cunoască pe El şi, prin El, pe Dumnezeu Tatăl. Dinamica prieteniei între 
oameni se integrează pe o deschidere personală reciprocă. Cu cât este mai 
mare această deschidere, cu atât este mai profundă prietenia... Prietenii 
devin prieteni pentru că se descoperă unul pe altul... apoi prietenia fiind o 
relaţie de reciprocitate, este vulnerabilă, prietenii putând să o discrediteze 
ori să o anuleze. Această trăsătură a prieteniei o mai au în vedere cuvintele: 
„Voi sunteţi prietenii mei, dacă faceţi ceea ce vă poruncesc”. Sensul imediat 
al propoziţiei condiţionale „dacă”... poate duce la concluzia greşită că 
incapacitatea de a asculta porunca lui Hristos duce la pierderea prieteniei 
Lui. Dar prietenia lui Hristos nu este condiţionată de nimic. Incapacitatea 
de a respecta simpla poruncă „să vă iubiţi unul pe altul” {Ioan 15, 12 şi 
17) înseamnă inevitabil că prietenia nu a rezistat, din moment ce a-1 iubi 
pe celălalt este însăşi practica prieteniei. Prietenia dintre oameni este unul 
din mijloacele prin care Dumnezeu ni se descoperă ca Iubire” (p. 241 - 
244). Creştinismul - conchide A. Thatcher - cere ca dragostea sexuală să 
întruchipeze iubirea care este Dumnezeu, reprezentând-o şi exprimând-o, 
întrupând-o în fiecare comunicare sexuală care are loc între parteneri. 
Aceasta este iubirea care respectă vulnerabilitatea şi este ea însăşi o expresie 
a ei” (p. 253). 

Oricât de „ingenioasă” vrea să fie respingerea concepţiei patriarhale 
despre prietenie în cadrul căsătoriei, şi admiterea ei în afara căsătoriei, 
precum şi în relaţiile homosexuale întemeiate pe iubirea Sfintei Treimi şi în 
special pe modelele prieteniei sugerată şi aplicată de Hristos, nu putem fi 
de acord cu acest mod de a interpreta prietenia creştină. 

în primul rând, A. Thatcher nu vrea să facă deosebirea între iubirea 
agapică a Sfintei Treimi şi erosul iraţional şi instinctiv care aprinde tensiunea 
sexuală între partenerii hetero- sau homosexuali. 

în al doilea rând, nu poate fi raportată această prietenie instinctuală, 
chiar dacă este impulsionată de iubire, la prietenia soteriologică pe care 
Iisus o proclama ca un act de dăruire jertfelnică arătat Apostolilor, şi prin ei 
lumii întregi. Altfel spus, prietenia lui Iisus nu este iubirea arătată în cadrul 
sau în afara căsătoriei, ci ea oferă un orizont deosebit de acesta şi in finit 
superior lui. Ea este expresia iubirii lui Dumnezeu - agape, care aduce bună 
rânduială în viaţa oamenilor, fiindcă Acelaşi „Dumnezeu este al ordinei” 
(/ Corinteni 14, 33), şi permanent veghează ca omul să-şi îndeplinească 
menirea existenţei sale vremelnice, în perspectiva comuniunii veşnice cu 
El (/ Corinteni 15, 28). Prin urmare, chiar dacă A. Thatcher, din motive 
pastorale, acceptă şi susţine prietenia homosexualilor „creştini”, în fond 
toată pledoaria şi tot efortul lui se dovedesc zadarnice, fiindcă mai presus de 
orice, philia are „fons et origo” iubirea specifică a Evangheliei lui Hristos, 
care este „per excellentiam” altceva decât homosexualitatea... 

Caracterul divin al prieteniei este pângărit atunci când Dicţionarul 
gay, scris de Lionel Povert (publicat la Paris în 1994 şi în trad. rom. de 
Iulia Stoica şi Felix Oprescu, Bucureşti 1998), atacă frontal creştinismul, 
arătând că Mântuitorul însuşi a căzut pradă în mrejele acestei nelegiuiri 
scabroase... Tocmai El, Fiul lui Dumnezeu întrupat care ne-a adus harul şi 
adevărul, eliberându-ne din păcat şi din moarte, tocmai El să fie în aşa de 
mare contradicţie cu misiunea şi învăţătura Sa? Dar L. Povert nu şi-a pus 
această problemă. El a alcătuit un dicţionar gay în care a introdus nume 
celebre, pentru a crea viabilitatea şi faima perversiunii sexuale, pe care 
unul dintre aceştia o declară „şansă şi destin luminos”. Şi pentru aceasta nu 
cruţă pe nimeni şi nu se gândeşte la nici o consecinţă... 

Să vedem însă dacă argumentele lui sunt viabile. 

Referindu-se la Iisus, L. Povert citează un istoric pe nume Morton 
Smith. Acesta ar fi descoperit un manuscris vechi într-o mănăstire din 
deşertul Iudeii, care l-a condus la ideea că Iisus era mai curând un magician 
decât un conducător religios. Mergând însă şi mai departe cu „ipotezele sale 
iconoclaste”, M. Smith pretinde că, „după ce l-a scos pe Lazăr dintr-o stare 
asemănătoare morţii, Iisus ar fi petrecut o noapte cu el într-o comuniune 
atât spirituală, cât şi fizică. După cum se poate bănui, aceste afirmaţii au 
fost ignorate sau denunţate numaidecât de multe autorităţi religioase, deşi, 

în calitate de profesor de istorie la Universitatea din Columbia precum şi 
autor al unei cărţi precum Clement din Alexandria şi Evanghelia secretă a 
lui Marcu, publicată de Harvald University Press, M. Smith prezintă toate 
garanţiile maximei seriozităţi!” (p. 190-191). Aici se încheie argumentarea 
lui Povert. 

De la început semnalăm faptul că argumentele lui Povert nu sunt 
deloc convingătoare şi nici afirmaţiile lui M. Smith nu „prezintă garanţiile 
maximei seriozităţi”, fiindcă nici unul şi nici altul nu oferă temeiuri sigure 
şi clare. Simplul fapt că M. Smith este profesor de istorie şi a scris despre 
Clement din Alexandria şi Evanghelia secretă a lui Marcu, nu convinge 
că afirmaţiile despre Iisus sunt valabile. Sunt două probleme diferite, 
tratate din unghiuri diferite, care nu se condiţionează, nici nu se cauzează 
reciproc. Apoi, faptul că ar fi descoperit un manuscris într-o mănăstire în 
care se arăta că Iisus ar fi fost mai mult magician decât un conducător 
religios, nu înseamnă în nici un caz că ar fi fost şi homosexual. Nu există 
nici o legătură între a fi magician şi homosexual. în continuare se face 
caz de „ipotezele iconoclaste” ale lui Smith pentru a declara existenţa 
unei aventuri homosexuale între Iisus şi Lazăr. Nu ştim despre ce anume 
„ipoteze iconoclaste” este vorba. De unde provin acestea, ce comunică, 
pe ce temei se fac astfel de afirmaţii?! Dacă sunt folosite „ipotezele 
iconoclaste” extrem de obscure pentru a face unele afirmaţii, de ce nu am 
deschide Evanghelia pentru a cerceta mai bine despre prietenia dintre Iisus 
şi Lazăr?! Astfel Evanghelia după Ioan acordă spaţiu larg descrierii învierii 
lui Lazăr. Se spune că „Iisus iubea pe Marta şi pe sora ei şi pe Lazăr” (11, 
5). Pentru „a iubi” se foloseşte cuvântul fiyâîia de la ciya7tâco = a iubi cu 
generozitate şi dăruire. Agape este deosebită de eros. Agape are totdeauna 
un sens spiritual, indicând iubirea ca dăruire jertfelnică. Agape stabileşte 
comuniunea de profunzime sufletească specifică celor ce îşi arată reciproc 
afecţiunea, asemenea fraţilor, care sunt legaţi printr-o unitate şi comuniune 
fiinţială. în acest caz, philia ca prietenie nu se întemeiază pe eros, ci pe 
agape, şi păstrează caracteristicile acesteia. Se spune, apoi, despre Lazăr că 
era „prietenul nostru” (6 epilog f)prâv) (11, 11). „Philos” înseamnă „prieten”, 
nu în sens de „erast”, fiindcă philia corelată cu agape este afecţiunea 
spirituală între persoane, în sens de înţelegere, apreciere, simpatie, nobleţe 
sufletească. Apoi, Lazăr nu era numit prietenul lui Iisus, ci „al nostru”, 
adică în egală măsură, şi al Apostolilor, fiindcă tuturor le oferea o prietenie 
ospitalieră, care are cu totul alt sens decât cea homosexuală. Să ne gândim 

apoi ce uimire a lăsat învierea lui Lazăr asupra Apostolilor, ca şi asupra 
întregului popor... şi ce dezamăgire ar fi lăsat asupra lor, ştiinţa că Iisus ar 
fi destrăbălat sub o fonnă condamnată atât de aspru de legea şi comunitatea 
iudaică!... Dacă Iisus ar fi comis un păcat atât de condamnabil, în nici un 
caz nu ar mai fi avut loc a doua zi intrarea triumfală în Ieraslim!... 

în comunitatea iudaică teocratică, homosexualitatea era pedepsită cu 
moartea ( Leviticul 20, 13). Şi nu era nici o circumstanţă atenuantă în acest 
sens. Iisus era urmărit îndeaproape de duşmanii Săi. Stătea chiar retras să 
nu fie găsit... Dar chiar dintr-un elementar simţ al prudenţei, sau dintr- 
un reflex de autoapărare nu a putut „inaugura” tocmai acum o infracţiune 
considerată atât de gravă şi sancţionată cu duritate maximă... El avea 
conştiinţa mesianicităţii Sale şi nu putea concepe în nici un caz ca Mesia să 
comită o nelegiuire atât de gravă în faţa lui Dumnezeu şi a oamenilor. Mai 
mult, prevestise deja cu multă claritate patimile Sale, la care se va supune 
cu toată inocenţa, ca unul care „ a fost urât în zadar 

Pe de altă parte, după cum am văzut, iubirea dintre Iisus şi Lazăr este 
redată prin „agapan” şi nu prin „eran”. „Eran” este singurul termen prin 
care se exprimă iubirea iraţională a sexelor. Ştie, sau nu vrea să ştie Povert 
acest elementar înţeles al iubirii dintre Iisus şi Lazăr?!... 

L. Povert merge însă şi mai departe cu blasfemia la adresa Fiului lui 
Dumnezeu, spunând că „alţi cercetători au sugerat o relaţie homosexuală 
cu Apostolul Ioan”. 

Un lucru este sigur - spune L. Povert - Biblia prezintă câteva mărturii 
ale calităţii speciale dintre cei doi, mai cu seamă în pasajele din Evanghelia 
după Ioan (13, 23) (p. 191). 

După cum vedem, L. Povert se pronunţă foarte ambiguu spunând: 
„alţi cercetători au sugerat”. Nu spune care dintre cercetători, şi pe 
ce anume îşi întemeiază investigaţia, pentru a putea formula astfel de 
concluzii?!... Pe de altă parte, L. Povert este foarte sigur pe mărturia însăşi 
a Scripturii, şi se referă la textul de la Ioan 13, 23, care spune: „Şi era 
culcat la sânul lui Iisus, unul dintre ucenicii Lui pe care îl iubea mai mult”. 
L. Povert, când îşi ia îndrăzneala să comenteze Biblia, trebuie să aibă cel 
puţin cunoştinţe elementare de arheologie biblică. Textul sugerat de el se 
include în episodul Cinei de Taină. Se ştie foarte bine, fără nici un fel de 
dubiu, că după reîntoarcerea iudeilor din captivitatea babiloneană şedeau 
la masă după obiceiul perşilor, şi anume culcaţi pe divanuri. Când mâncau 
se sprijineau pe cotul stâng şi întindeau mâna dreaptă pe masă, pentru a-şi 

lua bucatele. Când vorbea cineva către cel care îi stătea în spate, îşi întorcea 
faţa sa şi atunci se părea că îşi reazemă capul pe pieptul acestuia. 31 Dacă L. 
Povert, în miopia lui ciclopică, vede în aceasta o scenă de dragoste, atunci 
înseamnă că trebuie neapărat să-şi schimbe lentilele la ochelari... Dar mai 
presus de orice, o elementară datorie de bun simţ şi probitate impune să 
te documentezi înainte de a face o afirmaţie pe care o vrei credibilă, sau, 
şi mai mult, când îţi asumi răspunderea de a calomnia pe cineva... şi nu 
pe oricine, ci pe Fiul lui Dumnezeu, Mântuitorul lumii. Vrea L. Povert să 
lovească în esenţa creştinismului, sau numai să se facă interesant şi să-i 
„treacă cartea”, „generalizând acest defect al naturii umane care este 
homosexualitatea?!... ” 

Cel de al doilea personaj atacat sau „susţinut” de L. Povert ca 
săvârşitor al scabroasei sale nelegiuiri, este una din personalităţile cele mai 
marcante ale Bisericii creştine, şi anume Sfântul Augustin. Iată cuvintele 
lui: „Datorită celei mai cunoscute dintre cărţile sale, Confesiunile, se ştie 
că în tinereţe a fost puternic ataşat de un tânăr, a cărui moarte o deplânge. 
Compară prietenia dintre ei cu cea dintre Oreste şi Pilade, sau cu cea dintre 
poeţii Horaţiu şi Virgiliu - nu fără a-i fi cerut în prealabil lui Dumnezeu 
să-l purifice de „concepţia prieteniilor asemănătoare”, chiar dacă mai 
regretă că mai trăieşte după moartea prietenului său: „.. .anticul acela avea 
dreptate când, vorbind de prietenul lui, îl numea jumătatea sufletului său: 
căci simţeam că cel al prietenului meu şi al meu au fost un singur suflet care 
dădea viaţă la două corpuri. Astfel, îmi era oroare de viaţă că nu vroiam să 
fiu doar pe jumătate. Probabil din acelaşi motiv mă temeam să mor, de frică 
să nu moară în întregime şi cel pe care l-am iubit atât”. „în afara acestei 
prietenii, atât amoroasă, cât şi spirituală şi sexuală, pentru prietenul din 
copilărie, Augustin a mai avut numeroase aventuri cu femei, înainte de a se 
dedica celibatului.” (p. 47). 

Citind textul la care se referă L. Povert redat de Sfântul Augustin 
în cartea a IV-a, cap. IV, a Confesiunilor sale 32 nici vorbă să fie amintite 
numele lui Oreste şi Pilade, sau prietenia dintre poeţii Horaţiu şi Virgiliu, 
deşi nici despre aceştia nu se poate spune că au fost gay. De fapt numele lui 
Horaţiu şi Virgiliu nici nu sunt pomenite în dicţionarul de care ne ocupăm. 
Cercetând atent textul, Augustin se confesează cu sinceritatea şi puterea 

31 Dr. Vasile Gheorghiu, Sfânta evanghelie după Matei cu comentar, Cernăuţi, 
1925, p. 721. 

32 Migne, P.L. 32, col. 696-697. 

pe care numai el le are, şi cum numai el ştie să o facă. Astfel, el vorbeşte 
despre prietenia cu tânărul „de aceeaşi vârstă”, care era prin „comuniunea 
studiilor”. „Crescusem de mic copil, la fel ne dusesem la şcoală şi la fel ne 
jucam... Apoi prietenia era foarte dulce şi coaptă prin ardoarea aceloraşi 
studii”. Dar această prietenie chiar dacă avea un temei superior, nu era 
totuşi „adevărata prietenie, pentru că nu este adevărată decât atunci când 
Tu (Hristos) o legi între cei care sunt lipiţi de tine prin dragostea revărsată 
„în inimile noastre prin Duhul Sfânt, care ne-a fost dat” (Romani 5, 5). 
Augustin deplânge, în continuare, influenţa negativă pe care a exercitat-o 
el asupra prietenului său, „căci îl întorsesem de la adevărata credinţă, la 
povestioare superstiţioase şi periculoase, din cauza cărora mama mea mă 
plângea. Deja rătăcea cu mine în suflet, acel om şi sufletul meu nu putea 
fără de el”. în continuare, până la sfârşitul capitolului, Augustin îşi exprimă 
tristeţea care i-a copleşit sufletul prin moartea prietenului său. Din nou o 
descrie patetic, cu o sinceritate care face din introspecţiile sale o adevărată 
artă... Este clar că prin prietenie Augustin vedea asemenea lui Cicero „un 
suflet care dădea viaţă la două trupuri”. Exemplul minunat l-am văzut 
deja la Sfântul Grigorie de Nazianz şi Sfântul Vasile cel Mare, despre care 
nimeni nu s-a pronunţat şi nici nu s-ar fi gândit că ar fi fost gay. Dacă ar 
fi fost cumva vreo legătură trupească între el şi prietenul său, Augustin 
în desăvârşita sinceritate a confesiunii sale nu ar fi ascuns-o, cum nu a 
tăinuit nimic din legăturile intr-adevăr amoroase, dar cu femei, înainte de a 
fi cunoscut iubirea lui Dumnezeu şi sensul adevăratei prietenii în Hristos, 
căreia îi va dedica o carte, intitulată: „De amiciţia”. 

Văzând aceste false interpretări a textelor, ne punem fireasca întrebare: 
autorul Dicţionarului gay, ce are menirea de a face înconjurul lumii, chiar 
nu poate face deosebirea dintre dragoste ca element posesiv, care implică 
senzualitatea, şi iubirea dezinteresată şi generoasă care îi uneşte pe oameni 
în cel mai nobil sentiment al prieteniei? Cu mai bine de două milenii şi 
jumătate, budiştii deosebeau cu foarte multă claritate şi precizie pe Ragă 
de Metta, iar în Evul Mediu, „amor concupiscentiae” era altceva decât 
„amor benevolentiae”, sau „amor beneficientae”; sau diverse alte distincţii, 
apropiate ca sens: „amor sensitivus” şi „amor intellectivus”. Dacă L. 
Povert nu vrea să se documenteze, în mod normal, nu-şi poate permite 
să arunce cu noroi în marile personalităţi dotate cu calităţi superioare şi 
simţăminte nobile, numai ca să arate lumii că şi homosexualitatea intră în 

„sfera luminoasă” a fiinţei umane, şi ca urmare, nu numai că este legitimă, 
ci chiar de râvnit... 

în sfârşit, în Dicţionarul gay, de care ne ocupăm, apare şi numele 
Sfântul Toma d’Aquino „cel mai important reprezentant al gândirii 
medievale cunoscută sub numele de scolastică ” (p. 304-305). Pe Sfântul 
Toma d’Aquino nu-1 tratează ca gay, ci se referă doar la nişte afirmaţii din 
care rezultă că păcatul poate deveni a doua natură. Ar fi fost de-a dreptul 
culmea incompetenţei şi a lipsei de scrupule să-l declare pe Toma ca fiind 
gay, atâta timp cât „părintele scolasticii” clasifică cu toată siguranţa („negru 
pe alb”) sodomia ca fiind păcat de moarte, alături de ucidere. 

în concluzie, autorul dicţionarului gay îşi propune să scoată la 
rampă şi să facă senzaţie cu personaje de cea mai înaltă atracţie, spre a îi 
„tăvăli” în noroiul „luminos” al nelegiuirii sale, fără însă să aibă acoperire 
documentară, sau interpretând unele texte, pe care le invocă, anarhic şi 
tendenţios, după maniera celor mai incompetenţi sectari... 

* 

* * 


Din cele tratate rezultă că prietenia reprezintă redescoperirea razei de 
lumină a iubirii paradisiace. Temeluită pe iubire, prietenia este forma cea 
mai profundă de manifestare a acesteia, deoarece caracterizează cel mai 
bine spiritualitatea persoanei umane, ca intenţionalitate spre comuniune şi 
aspiraţie spre valori. De aceea, prietenia adevărată se realizează numai prin 
virtute, pe când interesul, plăcerea şi anomaliile firii o trădează, o exclud 
sau o pângăresc. 

Cultivată cu multă râvnă de către înţelepţii antici, precum şi în 
diversele religii şi culturi ale antichităţii precreştine, prietenia, ca necesitate 
a intimităţii sufleteşti, menită să înnobileze sufletul şi să cimenteze 
solidaritatea umană, a fost ridicată la cotele cele mai înalte de spiritualizare 
de către Mântuitorul, care îi imprimă două caracteristici esenţiale şi 
definitorii: caracterul jertfelnic şi caracterul universal. 

Dascălii Bisericii au adâncit aceste aspecte, dându-le viaţă prin duhul 
perihorezei Treimice revărsat în creatural. Astfel, prietenia va fi cultivată ca 
dar al Duhului Sfânt şi ca viaţă în Hristos şi în Biserică. 

Mai mult ca oricând, caracterul universal al prieteniei este acum la 
ordinea zilei... Pacea şi prietenia între oameni şi popoare era un slogan 

lansat în numele proletariatului din lumea întreagă, iar recent, frăţietatea 
universală din „Oda bucuriei” lui Beethoven a devenit imnul Naţiunilor 
Europei Unite. Lansarea şi propagarea valorilor reale este bine venită 
oricând, oriunde şi de oricine ar fi promovate. E bine să nu uităm însă că 
frăţietatea universală îşi are originea în Evanghelia lui Hristos! 

Solidaritatea umană 
şi comunicarea prin cuvânt 

(Orientări, dezorientări, conflicte şi tensiuni) 


Comunicarea prin cuvânt, specifică persoanei umane, ce poartă 
în sine chipul Preasfintei Treimi, are menirea să realizeze comuniunea 
umană, impulsionînd viaţa socială dinamic şi creator... Numai că modul 
de desfăşurare a comunicării prin cuvânt nu este totdeauna pe măsură să 
împlinească acest deziderat. Ea depinde în mare măsură de mentalitatea şi 
comportamentul social aflat în continuă mişcare şi schimbare, în funcţie 
de epoca istorică, de spaţiu geografic, de cultură, de situaţii, de interese 
economice şi politice, precum şi de capacitatea fiecăruia de a se adapta 
la înnoirile şi mutaţiile favorabile sau defavorabile în desfăşurarea vieţii 
personale şi comunitare. Bunăoară, dacă în mentalitatea evului mediu, 
comunicarea prin cuvânt era corelată cu noţiunea de onoare recunoscută 
public şi apărată chiar cu preţul vieţii, în mentalitatea postmodernă, când 
asistăm la detaşarea de valorile perene autentice, la dispariţia elitismului şi 
tot mai mult a codului manierelor elegante, deodată cu “amurgul datoriei”, 
noţiunea de onoare, de omenie, de respect şi de recunoştinţă este tot mai 
puţin validată public, accentul cazînd pe interesul personal imediat şi 
pe confortul material al vieţii... Iar interesul orientat cu precădere spre 
confortul personal dezvoltă individualismul egocentric, ce nu deschide nici 
uşa casei pentru a nu fi „deranjat”, încât, în obsesia dezinteresului faţă de 
viaţa aproapelui, comunicarea se va desfăşura într-un singur sens, în funcţie 
de foloasele personale. Acest individualism detaşat de solidaritatea umană 
va stinge tot mai mult simţul pudorii, situaţie în care simţul moral, adică 
legea morală naturală şi conştiinţa morală, fumegă în loc să lumineze 
orizontul vieţii, iar libertatea autopermisivă determină subiectivismul în 
care valorile sociale şi comuniunea interpersonală îşi pierd tot mai mult 
sensul autentic al devenirii axiologice. 

De fapt, orientarea pragmatică a vieţii sociale din era globalizarii, 
dirijată şi impusă de puterea economică şi finanaciară, crează o anume 
mentalitate strict materialistă, pe măsură să afirme cu duritate interesul 

egoist în aproape toate domeniile activităţii umane. în astfel de situaţie, 
fiind nevoit să facă faţă activităţii trepidante din competiţia vieţii, omul 
contemporan, sufocat de nesiguranţă şi îngrijorare, se îneacă adesea 
deopotrivă în stresul muncii, în neputinţa bolii, sau în neprevăzutul 
situaţiilor pe care nu le poate depăşi, experimentând tot mai mult, prin 
însingurare, sindromul desocializării. 

Iar sindromul desocializării se accentuează tot mai mult în 
postmodernismul actual, datorită individualismului, care se impune tot mai 
mult ca nevoie egoistă de afirmare a particularităţilor proprii şi a libertăţii 
personale de a-şi impune propria plăcere, dezideratele şi chiar capriciile 
proprii, precum şi împlinirea propriilor aspiraţii, dar şi a trebuinţelor fireşti, 
la care, în cele din urmă, viaţa însăşi te obligă. în astfel de situaţii dispare 
tot mai mult simţământul ospitalităţii şi al prieteniei curate, sincere, 
dezinteresate şi jertfelnice. în astfel de situaţii, conflictul dintre generaţii 
devine din ce în ce mai prăpăstios, iar autonomia propriei mentalităţi 
lezează tot mai mult comunicarea şi comuniunea firească. In situaţiile 
mai sus arătate, respectul şi iubirea datorate semenului rămân îngheţate 
în carapacea nepăsării, reactualizând parcă indiferentismul primejdios al 
preotului şi levitului din pilda samarineanului milostiv... Şi mai departe, 
obsesia interesului imediat, corelată cu obsesia însingurării, proclamată de 
acel „help yourself ’ (ajută-te singur), duc, datorită neputinţei de afirmare, 
la debusolare, descurajare şi depresie, care tot mai mult dezvoltă acel 
„taedium vitae” (scârbă de viaţă), înmulţind numărul sinuciderilor... 

Pe de altă parte, autoizolarea egocentrică „motivată” de dreptul 
la viaţă privată şi intimitate rămâne claustrată în zbuciumul propriilor 
interese şi deveniri, iar simpla afişare glacială a respectului oficial ca normă 
de convieţuire socială, lipsită de reciprocitate şi comunicare afectivă, se 
dovedeşte sterilă în realizarea comuniunii umane... în astfel de situaţie, 
competiţia dură a vieţii generează şi amplifică tot mai mult simţământul 
neâncrederii şi suspiciunii reciproce, dezvoltând în continuare criza morală 
şi spirituală, fiindcă, hăituit de crize economice şi finanaciare, învrăjbit 
cu sine însuşi prin dorinţe neâmplinite, „omul recent”, detaşat de obârşia 
natală, de familie sau de comuniunea ce-i este în mod firesc prielnică şi 
binevoitoare, rătăceşte tot mai mult în vuietul ameţitor al lumii... însingurat 
îşi caută salvarea prin uitarea de sine şi risipirea în atracţia aparenţelor 
înşelătoare, strivindu-şi astfel năzuinţele în efemerul putregăios al vieţii, 
lipsită de perspectiva devenirii ei veşnice... 

în acelaşi timp, diferenţierea şi inechitatea atât de mare dintre oameni, 
îi ridică pe unii pe vârf de piramidă, în timp ce pe alţii îi aruncă sub limita 
existenţei. Nefericita angoasă, însă, îi tulbură deopotrivă pe cei nesăţioşi 
de parvenire, belşug şi bunăstare, precum şi pe cei sufocaţi de grija zilei 
de mâine... Aceasta înseamnă că nu prăpastia despărţitoare reprezină 
firescul şi normalitatea existenţei umane, ci solidaritatea menită să asigure 
tuturor dreptul ia viaţă decentă. 

în acest context se cuvine să evidenţiem că firescul solidarităţii 
umane reprezină un dat existenţial menit să asigure adevărata comunicare 
şi comuniune dintre oameni. Iar acest firesc provine din voinţa iubitore a 
iui Dumnezeu, Creatorul omului şi a lumii. Astfel, când Sfânta Scriptură ne 
spune că „a văzut Dumnezeu că nu e bine ca omul să fie singur”, trebuie 
să înţelegem că Dumnezeu Creatorul omului i-a sădit în conştiinţă zone 
sociale, spre a putea fi definit ca , fiinţă socială ceea ce înseamnă că în 
fiinţa omului este înscrisă intenţionalitatea spre comunicare şi comuniune 
ca o lege naturală, pe care imperios se cuvine să o respecte dacă vrea 
să-şi împlinească menirea sa în lume. Sfântul Vasile cel Mare, referindu- 
se la solidaritatea umană, arată că aceasta intră în planul voinţei divine, 
„Ziditorul Dumnezeu rânduindu-ne să avem lipsă unii de alţii” 1 . Pornind, 
apoi, de la faptul că „omul este o fiinţă blândă şi socială, nu singuratică şi 
sălbatică”, marele capadocian arată că „nimic nu e aşa de propriu fiinţei 
noastre ca a fi în comuniune unii cu alţii, a avea nevoie unii de alţii şi 
a ne iubi unii pe alţii” 2 . Sfântul Ioan Gură de Aur arată, în concret, că 
„Dumnezeu, voind să lege pe toţi oamenii între ei, a impus o necesitate 
atât de mare în lucruri, încât cu folosul aproapelui este legat folosul altuia. 
Astfel, în corabie, dacă cârmaciul, când se întâmplă furtună, respingând 
folosul celor mulţi, caută numai pe al său, îneacă în curând şi pe sine şi 
pe ceilalţi. Şi în singuraticile meşteşuguri, dacă un oarecare meşteşugar 
ar căuta numai ceea ce îi este folositor lui, viaţa nu ar fi niciodată în bună 
stare, nici meşteşugarul care caută aceasta. Din această cauză, agricultorul 
nu seamănă numai atâtea cereale câte îi sunt necesare lui însuşi, căci astfel 
încă de mult s-ar fi ruinat pe sine şi pe alţii, ci caută cele ce sunt folositoare 
multora... Din această cauză, Dumnezeu a legat împreună pe acestea, ca să 
nu ajungă la folos propriu, decât prin acelea care folosesc şi altora” 3 . 


1 „Reguli tratate pe scurt, răspuns T’, P.G. 31, 928. 

2 „Reguli mari, III, 1, răspuns”, P.G. 31, 917. 

3 „Omilia 24, 4 la I Corinteni”, P.G. 61, 211. 

Faptul că persoana umană are înscrisă în structura ei sufletească 
aspiraţia spre comunicare şi comuniune poate fi dovedită şi cu argumente 
de ordin moral-duhovnicesc. Dacă, de pildă, atunci cînd în relaţiile 
conflictuale dintre două persoane apare raza de lumină a reconcilierii, 
sufletele lor se regăsesc în iertarea reciprocă realizată prin pacea menită 
să le asigure autenticul vieţii comunitare... De aici vedem că izolarea şi 
marginalizarea lipsite de speranţă, fiind improprii naturii umane, închid 
aspiraţiile fireşti ale sufletului omenesc şi degradează viaţa, destrămându-i 
arhitectonica şi coborând-o în existenţa ei tragică. Aceasta poate deveni 
de-a dreptul maladivă atunci când blochează orizontul luminos al vieţii, 
imobilizând-o în mlaştina fără ieşiri a ucigătoarei deznădejdi depresive. 

înţelegem de aici că adevărata comunicare trebuie să însemne 
simfonie şi consonanţă, definind „acelaşi sunet”. Dar, întrucât nu orice 
fel de comunicare este optimă, rezultă că aceasta nu este numai simfonie 
şi consonanţă, ci şi distonanţă, devenind de multe ori tensionată şi 
contradictorie. 

Această realitate o putem sesiza fără prea mare greutate în viaţa de toate 
zilele, determinând chiar şi numai câteva/or/ue de relaţii interpersonale în 
comunicarea socială. 

1. Comunicarea oficială este detenninată de ordinea socială dintr-o 
anumită perioadă istorică; 

2. Comunicarea din interes priveşte acţiunile personale îndreptate 
spre un scop util şi necesar vieţii; 

3. Comunicarea prin cunoaştere raportează conştiinţa la realităţile 
vieţii aflată în continuă mişcare şi schimbare; 

4. Comunicarea afectivă angajează mişcarea sufletului spre relaţiile 
cu mediul şi cu lumea, sau relaţiile interpersonale spre comuniune. 

De aici vedem că dialogul, ca şi comunicare interpersonală, se cuvine 
a fi abordat totdeauna cu afecţiune reciprocă. Iar pentru ca afecţiunea să 
fie dinamică şi creatoare, dialogul trebuie să fie plăcut, trezind interes 
reciproc... De aceea, când este dominat unilateral de egoism, dialogul se 
transformă de cele mai multe ori intr-un monolg steril, rece şi oficial... 

întrucât comunicarea umană este foarte diversificată, asemenea căilor 
întortocheate ale vieţii, ne vom limita doar la comunicarea prin cuvânt, 
încercând să sesizăm variatele ei orientări, precum şi dezorientările, 
conflictele şi tensiunile pe care aceasta le provoacă şi menţine în viaţă 
oamenilor. Vom putea evidenţia astfel rolul cuvântului de a-1 scoate pe omul 

chinuit de izolarea dezolantă şi înstrăinarea apăsătoare a vieţii, precum şi 
folosul cuvântului de a deschide orizonturi şi speranţe... 

Dar cuvântul va fi eficient şi va avea finalitatea socializării menită să 
statornicească solidaritatea umană numai dacă participăm efectiv la viaţa 
semenului în toatăplinătatea ei, adică, deopotrivă labucuriile, laneajunsurile, 
la necazurile şi la durerile ei, după îndemnul apostolic: „Bucuraţi-vă cu 
cei ce se bucură şi plângeţi cu cei ce plâng. Aveţi aceleaşi gânduri unii 
pentru alţii” (. Romani 12, 15-16). De fapt, dialogul interpersonal îşi poate 
afirma autenticitatea ca reciprocitate dinamică şi creatore în măsura în 
care reuşim să depăşim egoismul intereselor personale, acţionând în 
favorul celor lipsiţi de capacitatea angajării sociale: „Suntem datori noi 
cei tari să purtăm slăbiciunile celor slabi şi nu nouă înşine să plăcem, ci 
fiecare din noi să caute să placă aproapelui pentru zidire” (. Romani 15, 1-2). 
Realizarea acestui deziderat este motivată şi impulsionată de comuniunea 
cu Dumnezeu, care restabilind firea noastră spirituală, face din comunicarea 
prin cuvânt o lege a solidarităţii umane. Dar în condiţiile firii ce poartă în 
sine rănile păcatului, libertatea voinţei deviază de la orientarea ei axiologică, 
iar raţiunea, pierzând statornicia chipului lui Dumnezeu, devine adesea 
oscilantă, schimbătoare, influienţabilă, interesată şi vicleană. Şi precum 
este gândirea şi inima, aşa va fi şi cuvântul în comunicarea umană... 

în fond aceasta este contradicţia cu sine însuşi a omului aflat în 
zodia apăsătoare a păcatului... Pe de-o parte, aspiraţia spre lumină, spre 
cunoaşterea de sine în vederea desăvârşirii naturii sale, iar pe de altă parte, 
dificultatea de a-şi cunoaşte propria identitate, după cum demonstrează 
cercetările psihologiei moderne privind persoana umană, reamintind de 
„vechea poveste a Turnului Babei, când fiecare vorbea limba sa fără să 
înţeleagă limba celorlalţi şi fără ca şi el, la rândul său, să fie înţeles de 
ceilalţi. Freud nu poate înţelege pe Janet, iar Janet la rândul său, pe Freud, 
pentru că amândoi să fie desconsideraţi de Klages şi cu toţii ignoraţi de 
Thomas şi Faris. Şi totuşi ei vorbesc şi vreau să vorbească despre una şi 
aceiaşi problemă, anume „despre om, acest necunoscut”, cum cu meritată 
ironie l-a botezat Carell” 4 . 

în contextul contradicţiei omului cu sine însuşi, vom remarca faptul 
că aceasta primeşte în postmodemism un specific propriu, reprezentând 
o căutare oarbă a definirii personale, sub forma a ceea e este cunoscut 
sub numele de zgomotul alb ”, însemnând o imensă cacofonie, care 

4 Nicolae Mărgineanu, Psihologia persoanei. Sibiu, 1941, p. 7. 

îl determină pe „omul recent”, datorită împrăştierii sale, să nu se mai 
regăsească în ordinea dialogului natural: Dumnezeu - om - lume, ci să se 
piardă în zgomotul absurd al existenţei. în această situaţie, zgomotul alb 
însemnă înlocuirea sentimentului de admiraţie a creaţiei care conduce la 
preamărirea lui Dumnezeu, specific sufletului omenesc, cu rătăcirea lui în 
vuietul ameţitor al lumii... 

Referindu-ne, în continuare, la puterea contradictorie a cuvântului, 
izvorâtă din adâncul de simţire, de gândire şi de trăire a omului, vom 
observa că acesta influenţează hotărâtor chiar şi destinul istoriei sale, după 
cum remarcă poetul: 

„Ca-n basme-i a cuvântului putere, 

El lumi aevea-ţi face din păreri, 

Şi chip etern din umbra care piere, 

Şi iarăşi azi din ziua cea de ieri. 

El poate morţii din mormânt să-i cheme; 

Sub vraja lui atotputernic eşti, 

Străbaţi în orice loc şi-n orice vreme, 

Şi mii de feluri de vieţi trăieşti 
... Aprinde-n inimi ură şi iubire, 

De moarte, de viaţă-i dătător, 

Şi neamuri poate-mpinge la pieire, 

Cum poate-aduce mântuirea lor.. 

(Al. Vlahuţă, Cuvântul) 

Exprimarea prin cuvânt este deosebit de variată şi diversificată, fiind 
în funcţie de gând, de dorinţe, de impulsuri, de simţăminte şi în acelaşi 
timp de puterea deciziei ca autocontrol şi stăpânire de sine. De felul în 
care acestea sunt în armonie sau dezarmonie, comunicarea prin cuvânt se 
va desfăşura fie sincer, fie înşelător, fie răstit, cu duritate şi aroganţă; fie 
domol, aducând mângâiere şi alinare; fie în şoaptă, fie mascat, fie precaut, 
fie jignitor şi batjocoritor; fie timid şi concesiv, fie zidind prin înţelepciune, 
fie dărâmând prin desconsiderare, sminteală şi minciună; fie sofisticat şi 
alambicat; fie sobru, clar, simplu şi concis; fie ermetic şi lipsit de culoare; 
fie plastic, sugestiv şi plin de sens; precum poate exista şi o comunicare 
haotică, nemotivată, lipsită de sens şi de finalitate...Şi putem continua, dar 
nu aceasta se urmăreşte... Esenţial este faptul că omul se descopere pe 

sine însuşi, „developându-şi” gândul, simţirea şi intenţiile, încât poate fi 
cunoscut după cuvânt, aşa cum glăsuiesc versurile care urmează: 

„După chip cunoşti o floare, 

Ciocârlia după cânt; 

Aurul după culoare, 

Iar omul după cuvânt..." 

(Vasile Militam, Vorbe cu tâlc ) 

într-adevăr, îl poţi cunoaşte pe om după cuvânt, dar nu totdeauna... 
Dacă îşi ţine cuvântul şi făgăduinţa, uşor îl etichetezi ca fiind „om de 
cuvânt", adică statornic, cinstit şi de caracter, fiindcă nimic nu este mai 
derutant, mai descurajator, mai dezamăgitor în comunicarea umană, decât 
să nu poţi avea încredere în cuvântul cuiva. 

Dar nu este uşor să-l cunoşti totdeauna pe om după cuvânt, fiindcă 
de foarte multe ori, când se urmăreşte un anume scop interesat şi egoist, 
cuvântul este folosit tocmai pentru a ascunde gândul, spre a crea derută 
şi înşelare... Referindu-se la unii ca aceştia, psalmistul, înfierându-i, ne 
îndeamnă la prudenţă şi vigilenţă, spunând: „.. .Cuvintele lor sunt mai dulci 
ca mierea, dar inima le este plină de răutate; buzele lor sunt mai moi ca 
uleiul, dar taie ca nişte săbii ascuţite” (. Psalmul 54, 22). 

în astfel de situaţii intră în acţiune rolul şi masca, încât, dacă se pune 
problema cunoaşterii omului după cuvânt, se impune demascarea gândului, 
iar pentru aceasta se cere a dobândi iscusinţa discernământului prin care 
poţi „developa” realitatea pozei spre a putea tălmăci intenţiile ascunse... 

Vom înţelege însă mai bine importanţa, sensul şi efectul comunicării 
prin cuvânt, dacă vom analiza câteva aspecte specifice şi concrete ale 
acesteia. 

1. Cuvântul vorbit şi cuvântul scris 

Referindu-se la influenţa şi efectul edificator, salutar sau devastator 
pe care-1 poate avea cuvântul vorbit în viaţa oamenilor, Mântuitorul 
se pronunţă categoric, fără echivoc, arătând că „din cuvintele tale te vei 
îndrepta (mântui) şi din cuvintele tale te vei osândi' {Matei 12, 37), ceea 
ce înseamnă că, în limbaj popular fiind spus, „fiecare pasăre pe limba ei 
piere!...”. Referindu-ne însă la textul scripturistic, vom arăta că spusele 
Domnului sunt deosebit de clare dacă ne gândim că mântuirea însemnă 

comuniunea şi unirea cu Dumnezeu prin eliberarea de păcat', ştiut fiind că 
din inima omului ies gândurile rele... care îl întinează (Marcu 7, 21-23), şi 
care se transmit prin cuvinte, deoarece „gura vorbeşte din prinosul inimii” 
(Matei 12, 34). în acelaşi timp, inima poate fi „bună şi curată”, aducând 
roadele împărăţiei lui Dumnezeu „întru răbdare” (Luca 8, 15). Iar inima 
curată duce la comuniunea cu Dumnezeu, la vederea lui Dumnezeu (Matei 
5, 8), pe măsură să formeze şi să transmită totdeauna cuvinte ziditoare şi 
mântuitoare. 

în astfel de situaţii, cuvintele noastre pot aduce semenilor atât 
sminteala distructivă, de care ne facem vinovaţi, cât şi orientarea lor spre 
Dumnezeu, oferindu-le posibilitatea de a beneficia de harul, de mila şi de 
iertarea Lui. în acest sens, sunt lămuritoare cuvintele Sfântului Apostol 
Pavel: „De vei mărturisi cu gura ta pe Domnului Iisus şi vei crede în inima 
ta că Dumnezeu l-a înviat din morţi, te vei mîntui; căci cu inima se crede 
spre îndreptăţire, iar cu gura se mărturiseşte spre mântuire” (Romani 10, 
9-10). 

Vom remarca în continuare că într-un fel se angajează în competiţia 
vieţii caracterele stenice, robuste, şi cu totul altfel firile delicate şi sensibile. 
Iar dacă adăugăm şi factorul subiectiv al conştiinţei morale, uşor putem 
înţelege că, dacă aceasta se orientează după prescripţiile divine, oamenii vor 
fi generoşi şi binevoitori; iar dacă le lipseşte simţul moral, rămân imobilizaţi 
în individulismul lor, ca unii care de „Dumnezeu nu se tem şi de oameni 
nu se ruşinează...” (Luca 18, 1). Sunt apoi şi firile robuste şi conştiinţele 
laxe, adormite, care pot rămâne indiferente la asprimea cuvântului ce li 
se adresează; nu la fel vor reacţiona caracterele sensibile şi conştiinţele 
scrupuloase. George Coşbuc referindu-se la unul dintre aceştia spune că 
„pentru o vorbă rea ce-i spui, / El toată ziulica lui munceşte supărat.. 

Tot la capitolul sensibilităţii pot fi încadraţi şi cei ce prea uşor se 
tulbură la cuvintele ce le sunt adresate, încât de multe ori apelează la 
răzbunare pentru a se elibera de sub obsesia lor tensionată... Unii ca aceştia 
cu greu pot ierta, fiindcă nu pot uita, şi astfel rămân cu resentimente... De 
aceea, ca să nu aducă sminteală, cuvântul devine ziditor şi duhovnicesc 
numai atunci când este adaptat cu tact la gradul de sensibilitate al fiecăruia. 
Mântuitorul atrage atenţia ca totdeauna să fim cu luare aminte, „căutând să 
nu defăimăm pe vreunul dintre aceştia mai mici...” (Matei 17, 10), nici să 
socotim pe cineva „netrebnic sau nebun” (Matei 5, 22), avertizând că „celui 
ce va sminti pe unul din aceştia mici, care cred în mine, mai de folos i-ar 

fi să-şi atârne o piatră de moară de gât şi să fie aruncat în adâncul mării” 
{Matei 18, 6). 

De aici vedem că îngăduinţa, gingăşia şi delicateţea sufletului 
exteriorizate prin cuvânt, ca expresii a iubirii mântuitoare, trebuie să 
conducă la menajarea firilor sensibile şi la ajutorarea concretă, efectivă a 
celor slabi şi neputincioşi, ce se cuvine a fi trataţi ca fraţi. Intr-o astfel 
de abordare, cuvântul devine purtător de har şi de binecuvântare divină, 
făcând vie şi activă lucrarea lui Dumnezeu în lume. 

Referindu-ne, mai departe, la importanţa pe care o prezintă cuvântul 
vorbit pentru mântuirea sufletului, vom evidenţia că înţelepciunea Sfintei 
Scripturi ne oferă, spre luare aminte, îndemnuri călăuzitoare, arătând, 
de pildă, că: ,Jn puterea limbii este viaţa şi moartea şi cei ce o iubesc 
mănâncă din rodul ei ” {Pilde 18, 21); „Cuvintele frumoase sunt ca fagurele 
de miere, dulceaţă pentru suflet şi tămăduire pentru oase ” {Pilde 16, 24); 
„Cei nechibzuiţi la vorbă sunt ca şi împunsăturile de sabie, pe când limba 
celor înţelepţi aduce tămăduire .” {Pilde 11, 18); „ Leapădă din gura ta 
orice cuvânt cu înţeles sucit, alungă de pe buzele tale viclenia" {Pilde 4, 
24); „Buzele cele grăitoare de minciună sunt urâciune înaintea Domnului, 
iar cei ce făptuiesc după adevăr sunt plăcerea Lui ” {Pilde 12, 22). 

Dat fiind faptul că cuvântul se formează din gând, iar acesta iese 
din inimă, îndemnurile Scripturii sunt deosebit de benefice în direcţia 
prevenirii tensiunilor şi conflictelor dintre oameni: „Nu gândi rău împotriva 
aproapelui tău, când locuieşte liniştit lângă tine... Nu te certa fără motiv 
cu cineva, când nu ţi-a făcut nici un rău" {Pilde 3, 29-30); „ Gândurile rele 
sunt urâciune înaintea Domnului, dar îi sunt plăcute cuvintele celor cu 
inima curată" {Pilde 15, 26). 

Sfântul Iacob, referindu-se în mod special la cuvântul vorbit, arată 
că „dacă nu greşeşte cineva în cuvânt, acela este bărbat desăvârşit, în 
stare să înfrâneze şi tot trupul... Limba este mic mădular, dar cu mari 
lucruri se laudă! Iată, puţin foc, şi câtă pădure aprinde! Foc este şi limba, 
lume a fărădelegii... Nimeni dintre oameni nu poate domoli limba. Cu 
ea binecuvântăm pe Domnul şi Tatăl, şi cu ea blestemăm pe oameni, care 
sunt făcuţi după chipul şi asemănarea lui Dumnezeu. Din aceiaşi gură iese 
binecuvântarea şi blestemul... Oare, din acelaşi izvor poate să curgă şi 
apă dulce şi apă amară? Poate smochinul să facă măsline, sau viţa de vie, 
smochine? Tot aşa, izvorul sărat nu poate da apă dulce” {Iacob 3, 2-12). 

în altă ordine de idei, remarcăm faptul că unele persoane dispun de mai 
multă spontaneitate şi volubilitate, încât se exprimă mai bine verbal. Alţii 

însă se exprimă mai bine în scris, fiindcă pot gândi mai profund, pot reflecta 
mai atent şi pot reveni asupra unei judecăţi pe care o reformulează, reuşind 
astfel să redea gândul cu mai multă claritate, precizie şi responsabilitate. S-a 
spus că „ verba volant, scripta manenf ’, spre a se arăta că ceea ce s-a scris 
rămâne în judecata istoriei, cu toate consecinţele pe care le-a determinat, 
după cum arată poetul: 

„O, om!... ce mari răspunderi ai... 

Tu vei pleca din lume! 

Dar ce seri azi, ce spui în grai, 

Ce laşi din pilda care-o dai 
Pe mulţi mereu în rai, 

Sau iad o să-i îndrume... 

O, nu uita!.. .fii credincios 
Cu grijă şi cu teamă 
Să laşi în urmă luminos 
Un grai, un gând, un drum frumos 
Căci pentru toate ne-ndoios 
Odată vei da seama!” 

(TraianDorz, O, om!...) 

Şi tocmai fiindcă cuvântul scris rămâne, cei cu vocaţie, cu talent şi cu 
responsabilitate doresc să-şi eternizeze fiinţa şi numele printr-o exprimare 
pe cât posibil mai reuşită. „Luceafărul lui Eminescu pare a fi trecut prin 
160 de încercări şi refaceri. Frazele lui Hemingway sunt atât de desăvârşite 
fiindcă sunt scrise şi ele cam tot de atâtea ori. Faust a lui Goethe a fost şi el 
scris în 20 de ani. Chinuit şi-a scris frazele şi Caragiale. Trudit le-a scris şi 
Blaga. Dar tocmai de aceea ele sunt atât de armonioase. Aceasta înseamnă 
că din zecile şi sutele de posibilităţi de potrivire a cuvintelor ei au găsit 
pe cea mai simplă, care dă maximum de adevăr şi de trăire emotivă, deci 
optimum de frumuseţe” 5 . 

2. Comunicarea cu francheţe înseamnă sinceritate, loialitate, cinste, 
omenie, siguranţă în comunicarea ce conduce spre comuniune. Unnărind 
statornicia adevărului în relaţiile interumane, comunicarea sinceră este fără 
mască, fără viclenie, fără minciună, fără înşelare... De fapt, lipsa vicleniei 

5 Nicolae Mărgineanu, Condiţia umană. Bucureşti, 1973, p. 43 şi 69. 

şi a falsităţii nu poate eticheta sinceritatea ca fiind slăbiciune, fiindcă 
dialogul normal şi corect în comunicarea interpersonală nu este cel dintre, 
să zicem mai puţin eufemist, „şmecheri” şi „nătăfleţi”... Şmecherii se 
numesc aşa, tocmai fiindcă sunt nesinceri şi necinstiţi, iar nătăfleţii, fiindcă 
acceptă să fie înşelaţi... Sinceritatea este o calitate a sufletului, implicând 
prevederea ca „mamă a înţelepciunii” şi chibzuinţă ca orientare în viaţă. 
Aşa, bunăoară, dozată cu judecată şi responsabilitate, sinceritatea în cuvânt, 
atunci când îşi propune să apere dreptatea personală sau comunitară, nu se 
întărâtă pripit, incisiv, cu asprime sau insolenţă împotriva inechităţii, ci 
va acţiona totdeauna cu măsură şi eficentă, urmărind un scop util, cinstit 
şi drept. Temeluită însă pe adevăr, sinceritatea în cuvânt aduce încredere, 
energie creatoare şi bucurie roditoare în relaţiile interpersonale, precum 
lipsa comunicării sincere generează derută, conflicte şi tensiuni. De aceea, 
şmecherii sunt evitaţi, iar mincinoşii sunt puşi la stâlpul infamiei. 

Intr-adevăr, şmecherii, cu inteligenţa lor parşivă, pot face la un 
moment dat „carieră” într-o societate aflată în tensiunea tulburătoare a 
competiţiei abuzive şi a fărădelegii, în care se desfăşoară acel „bellum 
omnium contra omnes”, şi în care „homo homini lupus est”, dar nu 
aceasta este nonnalitatea vieţii sociale, ci dezastrul ei, adeverind cuvintele 
Scripturii care arată că „atunci când oamenii de nimic se ridică sus, 
netrebnicii mişună pretutindeni” (Psalmul 11,8); şi invers: „Depropăşirea 
celor drepţi cetatea se bucură, iar când pier cei fărădelege, ea tresaltă 
de veselie. Prin binecuvântarea oamenilor drepţi cetatea merge înainte, 
iar prin gura celor nelegiuiţi ajunge ruină ” (Pilde 11, 10-11). După 
cum remarcă un psiholog de înaltă competenţă profesională, „la temelia 
onestităţii sociale stă sinceritatea, când omul apare aşa cum de fapt este. 
La temelia neonestităţii, precum şi a bolii mintale stă lipsa de sinceritate cu 
semenii şi chiar cu sine însuşi, când omul vrea să apară altfel decât este. 
De aici deosebirea dintre gând, vorbă şi faptă. în nebunie, minciuna este 
una faţă de noi înşine. De aceea ea este inconştientă. în infracţiune ea este 
una faţă de semeni şi societate. în consecinţă, ea poate fi şi conştientă. în 
condiţiile de sănătate mintală şi socială conduita traduce în faptă conştiinţa. 
In condiţii de boală sau crimă ea o trădează sau o ascunde. în primul caz, 
conduita este o expresie a conştiinţei. în cel de al doilea caz, ea este un 
mecanism de apărare, ca în boală, şi de atac, ca în acţiunea antisocială” 6 . 

Mântuitorul, ca întrupare a Adevărului, a prezentat însănătoşirea 
conştiinţei umane prin sinceritatea cuvântului. Ca unul care nu a avut păcat, 

b Ibidem, p. 13. 

nu a avut nimic de ascuns. De aceea, s-a apărat prin mărturisirea adevărului. 
Astfel, când a fost judecat, El a putut vorbi în numele adevărului, spunând 
cu mult curaj: „Eu am vorbit lumii totdeauna pe faţă ” (Ioan 18, 20), 
învăţându-ne şi pe noi ca atunci când comunicăm, „ cuvântul să fie da, da; 
nu, nu ” (.Matei 5, 37); cu precizarea că ce nu este aşa, „ este de la cel rău". 
Aceasta însemnă că Dumnezeu comunică cu omul totdeauna în adevăr, 
adică pe faţă, fără ocolişuri. Numai diavolul, în viclenia lui, introduce 
minciuna spre înşelare şi dezbinare, el fiind „părintele minciunii întru care 
nu este adevăr” {Ioan 8, 44). 

Rezultă de aici că dacă toţi oamenii ar fi sinceri faţă de Dumnezeu şi 
faţă de propria conştiinţă, nici nu ar mai fi nevoie de jurământ... 

Vedem apoi că numai în condiţii de sinceritate se pot forma caractere 
morale ferme şi trainice, capabile să asigure comunicarea optimă menită să 
desăvârşească comuniunea umană. 

în acelaşi timp, numai în condiţii de sinceritate, harul cuvântului poate 
iniţia şi eterniza prietenia ca formă intimă de comunicare şi comuniune 
umană. 

3. Comunicarea duhovnicească este specifică comunităţii ecleziale 
ca viaţă în Hristos prin Duhul Sfânt, animată de „ învăţătura Apostolilor, de 
părtăşia frăţească (koinonia), frângerea pâinii (euharistia) şi rugăciuni" 
{Fapte 2, 42). Această dimensiune spirituală, specifică solidarităţii creştine 
din epoca apostolică, forma o unitate organică şi funcţională cu cea 
materială, în sensul că „inima şi sufletul mulţimii celor ce au crezut erau 
una, şi nici unul nu zicea că este ceva al său din averile lui, ci erau toate 
deobşte” {Fapte 4, 32); „Şi în toate zilele aşteptând cu un cuget în templu şi 
frângând prin case pâine, primeau hrană cu bucurie şi cu bunătatea inimii, 
lăudând pe Dumnezeu şi având har la tot poporul” {Fapte 2, 45-47); „Şi cu 
mare putere mărturiseau apostolii despre învierea Domnului Iisus şi mare 
har era peste ei toţi” {Fapte 4, 33). 

în această comuniune de har, comunicarea prin cuvânt va avea un 
caracter specific, propriu celor care se împărtăşesc de viaţa lui Hristos 
prin lucrarea Duhului Sfânt. Toţi aceştia, având „ gândul lui Hristos ” (/ 
Corinteni 2, 16) devin oameni duhovniceşti prin dobândirea unei judecăţi 
duhovniceşti (/ Corinteni 2, 14), pe măsură să facă roditoare viaţa Duhului, 
care înseamnă: „dragoste, bucurie, pace, îndelungă răbdare, bunătate, 
credinţă, blândeţe, cumpătare” {Galateni 5, 22). Aceasta însemnă că prin 
credinţă, Hristos şi-a făcut locaş în sufletul lor {Efeseni 3, 17), schimbându- 
le viaţa păcătoasă de altădată „prin înnoirea minţii", care devine „cunoaştere 

şi făptuire a voii lui Dumnezeu, cea bună, plăcută şi desăvârşită” {Romani 
12, 2). Având „gândul lui Hristos” {Filipeni 2, 5), ei comunică între ei 
pătrunşi fiind de smerenia şi iubirea lui Hristos. Astfel, „nu va căuta fiecare 
ale sale, ci fiecare pe ale altora. Nimic făcând cu duh de vrajbă sau cu 
mărire deşartă, ci cu smerenie (gând smerit) socotind unul pe altul a fi mai 
de cinste decât el însuşi” {Filipeni 2, 3-4). 

Pentru cei ce au gândul lui Hristos, harul cuvântului Său este „viu 
şi lucrător” {Evrei 4, 12) în simţirea şi faptele lor. Pentru unii ca aceştia, 
cuvântul lui Dumnezeu este asemenea seminţei „căzută pe pământ bun, pe 
care ţinându-1 cu inimă bună şi curată, aduce roadă în răbdare” {Luca 8, 
15). Ca urmare, ei fac mereu vie comunicarea dintre ei prin cuvânt în duhul 
vieţii lui Hristos, aceasta devenind, după îndemnul apostolic, o normă de 
comuniune duhovnicească : „Cuvântul lui Hristos să locuiască în voi din 
belşug, învăţându-vă şi mustrându-vă între voi în toată înţelepciunea, cu 
psalmi şi cu cântări de laudă şi duhovniceşti, cântând întru har Domnului 
în inima voastră” {Coloseni 3, 16-17, Efeseni 5, 19); „Cuvântul vostru 
să fie totdeauna plăcut, dres cu sare, ca să ştiţi cum trebuie să răspundeţi 
fiecăruia” {Coloseni 4, 6). Iar pe de altă parte, Apostolul insistă ca înnoirea 
duhovnicească, la care fiecare credincios este chemat, să fie dinamică şi 
dovedită prin harul comunicării prin cuvânt: „Acum însă şi voi pe toate să 
le lepădaţi: mânia, întărâtarea, răutatea, blasfemia (defăimarea) şi nici un 
cuvânt de ruşine să nu iese din gura voastră. Nu vă minţiţi unul pe altul, 
de vreme ce v-aţi dezbrăcat de omul cel vechi dimpreună cu faptele lui, şi 
v-aţi îmbrăcat cu cel nou, care se înnoieşte spre cunoaştere, după chipul 
Celui ce l-a zidit” {Coloseni 3, 8-9). Iar pe măsură ce chipul lui Hristos se 
desăvârşeşte în viaţa creştină {Efeseni 4, 13-14), credinciosul va dobândi 
discernământ duhovnicesc, având „simţurile învăţate să deosebească binele 
de rău” {Evrei 5, 14), încât „orice ar face cu cuvântul sau cu fapta, toate 
le face în numele Domnului Iisus, mulţumind prin El lui Dumnezeu TatăF 
{Coloseni 3, 17). 

Şi astfel cuvântul omului devine asemenea Cuvântului lui Dumnezeu 
purtător şi aducător de putere şi har, confonn îndemnului apostolic: „Nici 
un cuvânt rău să nu iasă din gura voastră, ci numai ce este spre zidire, după 
trebuinţă, să dea har celor ce-l aud ’ {Efeseni 4, 29). 

4. Comunicarea cu solicitudine este corelată comunicării cu 
francheţe şi celei duhovniceşti, având menirea să socializeze şi să 
consolideze solidaritatea umană. Ea se manifestă prin bunăvoinţă, 

deschidere, oportunitate şi disponibilitate de a ajuta şi de a servi cu 
fraternitate şi dezinteresat. Generozitatea şi spiritul de jertfa întemeiate pe 
credinţa şi iubirea creştină şi-au dovedit eficienţa maximă în comunicarea 
cu solicitudine, Biserica afinnându-se în istorie şi în societate ca instituţie 
caritativ filantropică, actualizând în toate împrejurările vieţii pilda 
samarineanului milostiv. 

5. Comunicarea didactică, educativă şi metodică 

Comunicarea didactică este utilizată în procesul de învăţământ, în 

predarea şi însuşirea cunoştinţelor. Ea poate fi expozitivă sau dialogală 
(socratică, euristică). 

La comunicarea didactică se adaugă comunicarea educativă, unde 
cuvântul are un rol hotărâtor în crearea bunelor deprinderi, deopotrivă în 
studiu şi comportament. 

Comunicarea metodică are un caracter dialectic şi este utilizată într- 
un anume dialog menit să verifice, să lămurească şi să adâncească aspectele 
unei abordări originale, pe baza principiului că „din contrării rezultă 
adevărul”. 

6. Humorul în comunicare 

Humorul este caracteristic omului ca fiinţă care râde. Depinde însă cum 
ştie să râdă... De aceea, humorul aparţine oamenilor inteligenţi şi inimilor 
deschise spre afirmarea şi cultivarea optimismului creator, pe măsură să 
concretizeze frumosul (esteticul) în comedie, ca operă literar-artistică („ars 
ridendi”), urmând deviza: „Castigat ridendo mores” (îndreaptă moravurile 
râzând); sau „ridendo dicere verum” („a spune adevărul râzând”, Horaţiu, 
Satire I, 1, 24). 

Pe de altă parte, humorul aduce buna dispoziţie, deschiderea spre 
viaţă, ajutând să depăşeşti plictiseala, monotonia, obsesia apăsătoare a 
unui insucces, şi chiar durerea, făcând „haz de necaz”... De altfel, e o 
mare izbândă în viaţă să-ţi poţi menţine optimismul, mobilizând totdeauna 
energiile sufleteşti ca să transforme tensiunea sufocantă în speranţa 
orizontului deschis şi luminos. La acest optimism ne îndeamnă atât de 
sugestiv şi plastic cunoscutul scriitor şi om de cultură francez, Jean Cocteau, 
în una din poemele sale: 

„... Şi-mi pare-aşa ciudat că se mai poate 
găsi atâta vreme pentru ură, 
când viaţa e de-abia o picătură 

între minutu-acesta care bate 
şi celălalt; şi-mi pare neînţeles 
şi trist că nu privim la cer mai des 
că nu culegem flori şi nu zâmbim, 
noi, care-aşa de repede murim.. 

(Murim... ca mâine) 

Cultivând hazul prin glume distractive sau replici inteligente menite 
să destindă atmosfera spre a impulsiona tonusul vieţii, humorul decent 
evită expresiile triviale şi jignitoare, afirmându-şi succesul şi sub forma a 
ceea ce s-ar putea numi, într-un limbaj bisericesc, „glume de post” (Arsenie 
Boca), păstrând, adică, reţinerile cuvenite şi învăţămintele necesare, spre a 
transmite doza de înţelepciune... 

De aici vedem că există şi forme negative de lansare a unui humor 
agresiv, precum hilaritatea orientată spre afişarea hazului ironic, în care 
persiflarea sau zeflemeaua aduc jignirea generatoare de resentimente, 
tensiuni şi conficte... Tot aici se încadrează şi plăcerea sadică de a tachina 
pe cineva, fără nici o finalitate; sau a şicana, pentru a deruta şi tensiona 
atmosfera. La fel, batjocura cu tot evantaiul ei de sfidare şi aroganţă, crează 
complexe de inferioritate, răceală, reţineri şi mai ales antipatii... De aceea, 
Sfânta Scriptură condamnă îngâmfarea batjocoritoare, ca fiind lipsită de 
înţelepciune şi har (Pilde 3, 34), iar pe batjocoritoritori îi aşează alături de 
desfrînaţi, de lacomi, de beţivi, sau de idolatri (I Corinteni 6, 9-10)... 

7. Solilocviul porneşte de la realitatea că omul este fiinţa care vorbeşte 
şi îşi vorbeşte. Solilocviul ca vorbire cu sine vizează viaţa interioară a 
omului cu tensiuni şi conflicte, cu reverii intime şi decizii camuflate, cu 
aspiraţii şi idealuri, cu hotărâri eroice şi dezamăgiri fatale... 

Dat fiind însă faptul că solilocviul se desfăşoară pe fondul tăcerii, se 
cuvine să determinăm sensul moral al acesteia. Astfel, în funcţie de unghiul 
din care este privită şi abordată, tăcerea poate avea mai multe sensuri. în 
primul rând, se consideră că tăcerea în cadrul unui anume dialog poate 
prezenta o realitate pasivă, în sensul că a tăcea înseamnă a consimţi... în 
al doilea rând, tăcerea poate fi abordată şi dintr-o perspectivă negativă, în 
sensul unei accepţiuni şi conformări silite, impuse, la care orice replică ar 
rămâne fără finalitate, precum este cazul în armată, unde „ordinul se execută 
nu se discută”... Această tăcere claustrată atrage după sine frustrarea 


134 


Solidaritatea umană şi comunicarea prin cuvânt 

şi complexul de inferioritate, pe măsură să descurajeze şi să paralizeze 
energiile creatoare ale sufletului; dar se poate transforma şi într-o „grevă a 
tăcerii”, ce poate aduce curajul replicii inteligente, menit să restabilească 
autenticul comunicării legitime şi armonioase... 

Când ne referim la aspectul moral al tăcerii din cadrul solilocviului, 
trebuie să depăşim atât forma pasivă, cât şi forma ei negativă, în favorul 
celei afirmative. Iar în acest caz, tăcerea va fi abordată ca virtute, având 
un caracter interior, orientat axiologic. Nemaifiind nici accepţiune pasivă 
şi nici silită, venită din exterior, tăcerea ca virtute este un act liber, 
de autodeterminare, menit să creeze deprinderea tăcerii, ca finalitate 
afirmativă, orientată totdeauna spre orizontul luminos al împlinirii. 

înţeleasă ca virtute, tăcerea este introspecţia care limpezeşte gândul 
şi purifică simţirea, spre a oferi solilocviului deschiderea dinamică şi 
creatoare. De aceea, nu ne va mira că omul înţelept, încă dintru început, 
a abordat virtutea tăcerii, făcând din Tacita o zeiţă care ştie să transmită 
înţelepciunea prin tăcere; ceea ce înseamnă că este o artă a vieţii să ştii 
să vorbeşti inspirăndu-te totdeauna din chibzuinţă tăcerii... Putem astfel 
vorbi de o „ars tacendi”, definind cumpătarea în cuvânt şi tăcerea, când se 
apreciază că vorba devine de prisos. Un părinte înduhovnicit constată în 
acest sens: deseori m-am căit pentru că am vorbit, niciodată pentru că 
am tăcut ” (Cuviosul Arsenie). 

De aici rezultă că omul îşi poate comunica gândul şi simţirea sa 
lăuntrică prin discreţia tăcerii, tot atât de bine ca şi prin cuvânt. De altfel, 
încă din antichitate s-a arătat că sufletul se descopere în privirea ochilor 
(„Animus in oculis habitat”). La aceasta mai putem adăuga comunicarea 
tăcută a gesturilor, mimica feţei, zâmbetul, şi chiar grimasa; ca să nu mai 
vorbim de pantomima intrată în arta teatrală. Bunăoară, gesturile, mimica 
feţei şi zâmbetul pot transmite bunăvoinţă, solicitudine, slăbiciune, bucurie, 
aprobare; dar pot comunica şi aroganţă, dispreţ, duritate, dezaprobare... De 
asemenea, pot exprima inteligenţă, delicateţea, sensibilitatea sau inocenţa 
sufletului, precum este surâsul inconfundabil al Giocondei lui Leonardo da 
Vinci. 

în spiritualitatea creştină, tăcerea este socotită ca virtute a stăpânirii de 
sine prin aprofundarea comuniunii cu Dumnezeu, iar oamenii înduhovniciţi 
au cultivat în viaţa lor „tăcerile care vorbesc ”, pornind de la faptul că 
Dumnezeu comunică cu omul în tăcere, iar omul ascultă şi urmează voia 
Sa în tăcerea harului şi a rugăciunii. Fiind comunicare cu Dumnezeu, 

solilocviul este luminat de harul credinţei, care activează dragostea lui 
Dumnezeu, pe măsură să înnoiască mintea şi simţirea sufletului (Romani 
12, 2) în aşa fel încât bucuria duhovnicească să poată fi exteriorizată prin 
tăcerea din care iradiază blândeţea, bunătatea, pacea, răbdarea, iubirea... 
Iar toate acestea la un loc, şi altele asemenea lor, sunt „ rod al Duhului ” 
(Galateni 5, 22). 

8. Comunicarea dificilă 

Persoana umană gândeşte, comunică şi acţionează în funcţie de fire, 
de credinţă, de instrucţie, de mediu, de vârstă, de temperament, de sex, de 
educaţie, de caracter, de schimbările de situaţie şi nu în ultimul rând, de 
interese. .. Există oameni de bine, firi generoase, înclinate spre înţelepciune 
şi pace, de bună credinţă în tot ce gândesc şi fac. Este o adevărată şansă a 
vieţii şi un dar de la Dumnezeu să „faci casă” cu un om înţelept, generos, 
sincer şi drept, al cărui cuvânt să-ţi fie lumină în drumul vieţii, iar faptele lui 
să-ţi fie deopotrivă ajutor, model şi îndemn de-a le urma... Dând expresie 
acestei realităţi, cuvintele Sfintei Scripturi evidenţiază deosebit de sugestiv 
şi plastic acest adevăr, când spune: „Ca merele de aur pe poliţe de argint, 
aşa este cuvântul spus la locul lui. Inel de aur şi podoabe de aur de mult 
preţ este povăţuitorul înţelept la urechea celui care ascultă (recepţionează 
mesajul)” ( Pilde 25, 11-12). Putem, de altfel, vedea în viaţa de toate zilele 
cât de folositor ne poate fi un prieten sincer şi înţelept, precum şi cât de 
păgubitoare pot fi îndemnurile unui prieten dezorientat, dacă le urmăm... 
Şi fiindcă s-a constatat că „cine se aseamănă, se adună”, se poate continua 
cu zicerea: „Spune-mi cu cine te însoţeşti, ca să-ţi spun cine eşti!”... De 
aceea, comunicarea prin cuvânt devine o sarcină grea şi apăsătoare atunci 
când viaţa te obligă să conlucrezi cu firi dificile, impulsive, impertinente, 
răuvoitoare, abuzive, lipsite de luciditate şi energie. Deoarece comunicarea 
cu unii ca aceştia devine ineficientă şi lipsită de finalitate, Sfânta Scriptură 
ne sfătuieşte: „Nu grăi la urechea celui nebun, căci el nu va băga de seamă 
iscusinţa graiurilor tale” ( Pilde 23, 9). 

în acelaşi timp, întâlnim şi inimi de piatră închise în egoismul lor 
feroce, la care ţin cu obstinaţie. Sunt, apoi, risipitorii, lacomii de tot felul, 
îndărătnicii, trândavii, dezorientaţii, insolenţii, impulsivii, neajutoraţii... Şi 
toţi aceştia comunică prin cuvânt „sui generis”; fiecare cum socoteşte şi cum 
poate îşi murmură înşelător prin cuvânt bucuria satisfacţiei sale efemere, 
sau îşi plâng amarul vieţii care îi apasă distrugător... Firile introspective, 
în monologul lor interior, au mai multă şansă de a adânci luciditatea 

când e vorba să se exprime prin cuvânt; pe când firile extrovertite, ca 
temperamente aprinse şi învolburate, nu trebuie să precupeţească efortul 
stăpânirii de sine înainte de a comunica prin cuvânt. Dar, deopotrivă, le este 
imperios necesară credinţa şi educaţia. Dacă „gura vorbeşte prin prinosul 
inimii” {Matei 12, 34), se cuvine să dobândim o „ inimă curată ” {Matei 5, 
8) prin harul credinţei ca lumină a sufletului. La fel prin educaţie, ştiut 
fiind că educaţie nu este totul, dar fără educaţie, totul este nimic!... Fără 
acestea, comunicarea prin cuvânt îşi pierde de multe ori controlul, devenind 
injurioasă, obscenă, stradală şi chiar iresponsabilă, adeverind cuvintele 
Scripturii, care arată că „ inima celui drept chibzuieşte ce să răspundă, iar 
gura celor nelegiuiţi împărştie răutăţi ” {Pilde 15, 28). 

Pe de altă parte, dacă unii comunică cu responsabilitate şi măsură, 
prin cuvinte bine chibzuite; alţii însă, de multe ori, pierd măsura, căzând în 
extrema unei tăceri lipsită de vibraţie, de dinamism creator şi de expresie; 
sau alţii cad în extrema limbuţiei, ca lipsa stăpânirii de sine între ceea 
ce gândesc, simt şi vorbesc; încât învăţămintele Scripturii se dovedesc 
vrednice de urmat când ne îndeamnă: „Cu vorba cea fără cumpătare nu-ţi 
obişnui gura, căci întru aceea este cuvântul păcatului” {Sirah 23, 15). 

Când ne referim însă la tăcere ca dificultate a comunicării prin cuvânt, 
considerată deficienţă, trebuie să o deosebim de tăcerea ca virtute, care 
reprezintă o calitate menită să asigure o comunicare eficientă şi rodnică. 

Astfel, dacă despre tăcere ca virtute ne-am referit intr-un alt context, 
despre tăcere ca dificultate în comunicare, vom spune acum că aceasta 
este specifică plictisului, care te închide intr-un individualism reţinut, 
dezvoltând un monolog difuz, un fel de lâncezeală sau inhibiţie nevrotică. 
Lipsită de elan vital, această tăcere monotonă induce o stare de pasivitate 
oarbă, redată prin descurajare, blazare, posomorâre, mahmureală, încât 
despre taciturnii morocănoşi şi ursuzi se spune, adesea, că în tenebrele 
sufletului pot ascunde o mărită doză de maliţiozitate... 

Pe lângă muţenia anchilozată, detenninată de lâncezeala gândului, 
există şi pe plan duhovnicesc o anume stare de plictiseală specifică, 
cunoscută sub numele de „akedia spiritualis”... 

în altă ordine de idei, vom semnala faptul că aşa-zisul „stress de 
plictis ”, sau de subsolicitare este mult mai obositor şi dăunător vieţii decât 
stressul de suprasolicitare, fiindcă viaţa înseamnă activitate creatoare, şi 
nimic nu-ţi poate oferi mai multă satisfacţie decât bucuria muncii... 

La fel de dificilă este comunicarea cu cei cunoscuţi sub numele 
de limbuţi ; numai că, spre deosebire de taciturnii pasivi, limbuţii sunt 
activi, iar interlocutorul trebuie să rămână mai mult pasiv. în situaţia 
aceasta cunoscută sub numele de „logoree”, unii ca aceştia vorbesc, fiind 
impulsionaţi de dorinţa nechibzuită de a comunica, indiferent dacă sunt 
ascultaţi şi băgaţi în seamă... Neasumându-şi responsabilitatea cuvântului, 
uşor îşi schimbă vorba, fiindcă le place mai mult să vorbească decât să 
judece... Fiind superficiali în comunicare, adesea sunt înclinaţi să dea 
sfaturi pe care ei înşişi nu le aplică în viaţă. Apoi, prea uşor uită ce au spus 
şi prea puţin îi interesează consecinţele vorbelor lor. In această categorie 
se încadrează foarte bine lăudăroşii (fanfaronii) obsedaţi şi entuziasmaţi de 
meritele şi realizările lor, dornici de-a le face cunoscute, dacă se poate, la 
toată lumea... 

Acestor extreme dificile li se alătură semidocţii, ca unii care ţin cu 
obstinaţie la opinia lor, chiar dacă nu şi-o pot motiva, încât George Coşbuc 
avea dreptate când spunea despre ei: „Uşor convingi pe un netot, / Şi mai 
uşor pe-un om cuminte; / Pe-un semidoct nici tu, părinte, / Nici zeii cerului 
nu pot!...”. 

Dificil este dialogul şi cu cei pripiţi în comunicare. Fiind un 
proces de gândire, de chibzuinţă şi de decizie, dialogul se desfăşoară 
cu responsabilitate. în această situaţie, comunicarea verbală va avea în 
atenţie atât modul de receptare a mesajului, cât şi răspunsul ce urmează 
a fi pronunţat, după o cuvenită deliberare. Neglijându-se acest mod de 
abordare, dialogul devine pripit, incoerent şi fără finalitate, încât pe unii 
ca aceştia Sfânta Scriptură îi stigmatizează, arătând că : „ Cel ce răspunde 
la vorbă înainte de-a fi ascultat-o, este nebun si încurcat la minte" (Pilde 
18, 13). 

Pe de altă parte, dacă înţelepciunea cuvântului se exprimă armonic prin 
claritatea şi simplitatea conţinutului plin de sens creator, comunicarea prin 
cuvânt devine dificilă atunci când se închide în abstracţionismul steril ce 
plonjează intr-un fel de mistică a labirintului, ajungându-se la situaţia când 
fiecare poate înţelege cum doreşte, şi poate rămâne cu ce-şi imaginează... 

în altă ordine de idei, aflându-ne în economia de piaţă, unde pe prim 
plan este cererea şi oferta, reclamele de tot felul fac dificilă comunicarea 
datorită insistenţei tumultuoasă, care însă nu poate fi verificată decât după 
ce ai achiziţionat marfa, încât oferta reclamelor rămâne derutantă... 

Tot la acest capitol al dificultăţii în comunicare, remarcăm şi abundenţa 
neologismelor importate din lumea supertehnicizată, când cuvântul 
tradiţional, „neaoş românesc”, atât de expresiv şi plin de sens, este înlocuit 
cu vocabularul altei lumi, creind în multe situaţii derută şi dezorientare 
datorită faptului că se adaptează cu greu la denumirea realităţilor existente 
la noi... 

Fără pretenţia de a fi expuizat dezbaterea aspectului negativ privind 
dificultatea atât de variată a comunicării prin cuvânt, ne întrebăm, în mod 
firesc, care va trebui să fie atitudinea duhovnicească faţă de comportamentul 
celor care crează prin cuvântul lor dezordinea, conflictele şi tensiunea în 
viaţa comunitară?! Când dialogul devine poluat şi comunicarea indezirabilă, 
autoprotejarea, prin detaşarea de context poate fi o soluţie eficientă, dar nu 
totdeauna poate fi şi aplicată; mai ales atunci când contextul te obligă să 
rămâi ancorat în relaţiile cerute de realitatea existentă... Şi mai ales când 
e vorba de comunicare eclezială, care are menirea recuperării şi integrării 
tuturor celor care alcătuiesc Trupul lui Hristos, fie drepţi, fie nedrepţi. 
De fapt, Bisericii nu i-a lipsit niciodată preocuparea şi atenţia faţă de 
situaţiile în care s-au aflat, sau pe care le-au creat fiii ei prin slăbiciunea 
firii lor. Aşa de pildă, cu responsabilitatea moral duhovnicească ce l-a 
caracterizat până în ultimele zile ale vieţii, Sfântul Ignatie Teoforul (+107) 
dă îndemn Sfântului Policarp să cultive totdeauna, în toate situaţiile, duhul 
specific Evangheliei lui Hristos, cel al dragostei, aşa cum ne-a fost lăsată 
de Mântuitorul şi statornicită în viaţa Bisericii de către Sfinţii Apostoli. 
Nemuritoarele îndemnuri ale Sfântului Ignatie sună astfel: „... Te rog, în 
numele harului cu care eşti investit, să-ţi urmezi calea şi să-i îndemni pe 
toţi să se mântuiască... Poartă grijă de unire, decât care nimic nu-i mai 
bună. Poartă-i pe toţi, precum şi Domnul te poartă pe tine. Rabdă-i pe toţi 
în dragoste, precum şi faci. îndeletniceşte-te cu rugăciuni neîncetate. Cere 
pricepere mai multă decât ai... Vorbeşte cu fiecare după asemănarea lui 
Dumnezeu. Poartă neputinţele tuturora ca un atlet desăvârşit. Unde-i mai 
mare osteneala, acolo-i mai mult câştig" 1 . 

într-adevăr, iubirea trebuie să rămână biruitoare, fiindcă numai ea 
poate aduce salvarea, şi se cere să acţionăm în duhul ei chiar şi atunci când 
îndărătnicia inimilor împietrite rămân în obstinaţia lor. Se va avea în vedere 
faptul că şi aceştia, atât timp cât sunt fiii Bisericii, nu pot fi abandonaţi. 
Au fost astfel de situaţii dificile şi delicate încă în Biserica apostolică, 

7 cap. 1,2-3 ,PSB l,p. 187. 

de aceea Sfântul Apostol Pavel îndeamnă ca îngăduinţa şi răbdarea să se 
împletească armonios cu certarea blândă : „Certând cu blândeţe pe cei care 
stau împotrivă”, că „doar le va da Dumnezeu pocăinţă spre cunoaşterea 
adevărului, şi vor scăpa de cursa diavolului, prinşi fiind de el pentru a-i face 
voia” (II Timotei 2, 25-26). Certarea cu blândeţe, recomandată de Apostol, 
purtând în sine afecţiunea binevoitoare, poate conştientiza şi convinge mai 
mult decât duritatea ameninţătoare a cuvântului care de cele mai multe ori 
generază teamă, reţineri şi resentimente. Numai dacă blândeţea nu reuşeşte, 
„îndemnul şi mustrarea va fi cu toată tăria" (Tit 2, 15). 

Prin urmare, toleranţa nu va avea un sens pasiv, de acceptare sufocată 
a indezirabilului, ci va avea un caracter activ, ca atitudine de corectare, cu 
blândeţe, răbdare şi mustrare, a defectelor care imprimă comunicării umane 
o abordare negativă, lipsită de responsabilitate; urmărindu-se totdeauna 
binevoitoarea conlucrare rodnică... De altfel, este o mare virtute şi o „artă 
de a trăi” atunci când poţi demonstra că ai dobândit deprinderea de a şti 
să „vorbeşti cu fiecare în limba lui”, înţelegând prin aceasta capacitatea 
de a te apropia cu afecţiune şi pricepere spre fiecare suflet, căutând să-l 
înţelegi înainte de a-l judeca. Iar dacă toate acestea nu reuşesc, rămâne pe 
mai departe harul rugăciunii încredinţaţi fiind că „ceea ce este cu neputinţă 
la oameni, este cu putinţă la Dumnezeu” ( Matei 19, 20), că Dumnezeu 
lucrează la sufletul omului, reuşind mai mult decât strădania noastră.... 

9. Comunicarea tehnicizată aparţine realităţii virtuale. Intră în acţiune 
robotul, calculatorul, televizorul şi internetul, care tot mai mult înlocuiesc 
cititul, denumind astfel „revoluţia pictorială”, specifică epocii postmoderne 
contemporane 

Pe lângă aspectele pozitive, prezintă şi anumite dificultăţi în 
comunicare. 

1. Robotul, ca inteligenţă artificială, comunică mecanic şi unilateral, 
dar lipseşte dialogul afirmativ, care dă expresie şi sens. 

2. Internetul, pe lângă comunicarea mecanică individuală, poate 
deschide şi antrena dialogul, dar comunicarea este nesigură şi enigmatică, 
fiindcă lipseşte cunoaşterea şi afecţiunea ca participare personală. De 
pildă, se pot lega prietenii, sau se pot contracta chiar căsătorii pe internet, 
dar lipsa unei cunoaşteri personale reciproce şi afective duce de cele mai 
multe ori la derută şi eşec... 

De aici vedem că realitatea virtuală în care ne adâncim tot mai mult 
este foarte bună în sine. E un mare câştig al ştiinţei şi tehnicii modeme. 
Depinde însă cum este gestionată, folosită. Privind, de pildă, modul de 

socializare, vom spune că noua lume virtuală a internetului, pe lângă 
multiplele binefaceri pe care le aduce, poate dizolva socializarea prin 
universul anonim, în care fiecare poate spune orice despre oricine, fără 
responsabilitate şi fără justificare. Numai că acest libertinaj al comunicării 
lipsită de control şi responsabilitate determină tensiuni şi conflicte fără 
finalitate şi fără sens, trivializând socializarea în tenebrele iraţionalului... 

Tot în contextul modului util de socializare, ne putem referi şi la 
gestionarea comunicării prin telefonul mobil. Extins la toate nivelele sub 
forme din ce în ce mai sofisticate, cu multiple servicii paralele, telefonul 
mobil, pe lângă marele avantaj de a face posibilă convorbirea, facilitând 
comunicarea în cele mai variate situaţii, poate prezenta şi dezavantajul 
comunicării spontane şi inoportune, care de multe ori deranjează. La 
fel, convorbirile prelungite, repetate şi nedefinite, impun cu prioritate 
subiectivismul, care de foarte multe ori pierde măsura precum şi sensul 
comunicării şi comuniunii eficiente. 

De fapt, stricta dependenţă de tehnică şi de producţie face din persoana 
umană un individ automatizat sau robotizat. De aici rezultă necesitatea de 
a şti să gestionezi toate bunurile vieţii în mod liber şi responsabil, pentru a 
rămâne stăpânul şi nu sclavul lor... 

10. Comunicarea profesională porneşte de la faptul că activităţi 
specifice pretind un limbaj şi o comunicare adecvată. Aceasta nu conlucrează 
totdeauna creator, ci în cadrul aceleiaşi acţiuni apar contradicţiile. De 
pildă, deşi instituţiile juridice sunt chemate să apere dreptatea, ele nu sunt 
totuşi imparţiale. Intre poliţie, procuror şi avocat este chemat să decidă 
judecătorul, nu numai pentru a pronunţa adevărul şi dreptatea din contrarii, 
ci mai ales fiindcă fiecare din aceşti reprezentanţi ai legii are poziţia sa 
deosebită de a celorlalţi. De multe ori în comunicarea profesională apare 
grandoarea autorităţii invincibile, devenită obsesie comportamentală. Poate 
fi sesizată, de pildă, la medici şi judecători, care nu renunţă la opinia lor, iar 
autoritatea dascălilor se impune prin acel „magister dixit”... 

11. Comunicarea ironică 

Spre deosebire de humorul decent, comunicarea ironică, fiind în cele 
mai multe cazuri batjocoritoare, se caracterizează prin persiflarea menită 
să inducă interlocutorului complexul de inferioritate. întrucât poate deveni 
trivială şi grotescă, promovând un h umor deşănţat, comunicarea ironică 
este lipsită de orizontul creator al comicului menit să îndrepte în mod critic 
diversele defecte de mentalitate şi comportament. 


141 


Spiritualitate şi misiune creştină în contextul actual 

Corelată cu comunicarea ironică poate fi defăimarea şi calomnia. 
Tensiunea şi conflictele sociale sunt promovate în aceste forme ca înjosire, 
denigrare, insultă, ocară, sfidare... La fel se poate spune şi despre bârfeală, 
deşi acesteia i s-a atribuit şi o funcţie pozitivă de socializare şi destindere. 
Numai că această socializare se desfăşoară pe un fond distructiv, generând 
intrigi, defăimări, calomnie, batjocură, invidie, gelozie... 

în cadrul comunicării ironice, ca expresie a sentimentului de 
grandoare, putem nota şi aroganţa, proprie comunicării cu snobism. Pe 
fond de semidoctism, comunicarea cu snobism poate deveni chiar agresivă, 
cuvintele fiind exprimate zgomotos, prin contradicţie, divergenţă şi revoltă, 
pe măsură să se continue prin tot felul de resentimente şi tensiuni... 

12. Comunicarea diplomată şi politică 

Comunitatea diplomată afişează amabilitate, bunăvoinţă, decenţă şi 
chiar solicitudine. Vizează totdeauna un obiectiv interesat, de aceea intră 
în funcţie, pe plan social, masca şi rolul ca alternativă între a fi şi a apărea; 
sau intre a gândi, a vorbi şi a te comporta. Rafinamentul diplomatic evită 
vocabularul injurios, duritatea tonului, ironia indecentă; în schimb poate 
promova humorul menit să destindă atmosfera, iar replicile spontane 
animate de humor inteligent, dinamizează totdeauna dialogul diplomatic... 
In comunicarea diplomată spontaneitatea poate avea efect imediat, iar 
gafele adesea se transformă în eşec... 

Dacă comunicarea diplomată impune politeţea cu stăpânire de sine 
în cuvânt, comunicarea de pe scena politică se desfăşoară de multe ori 
zgomotos, perfid şi chiar lipsită de scrupule, iar cuvântul va prezenta, în 
acest caz, masca şi rolul specific situaţiilor oscilante aflate în schimbare 
neprevăzută... Sub aspect moral, duritatea luptei politice este impulsionată 
şi dominată de cele mai multe ori de ură şi nedreptate; fiindcă, urmărind 
puterea şi interesul de partid, nu cruţă nici un obstacol ce i-ar sta în cale, 
precum nu refuză nici compromisul care i-ar putea deschide, la un moment 
dat, situaţii favorabile şi izbânda bătăliei cu forţele contrare. 

Acestea sunt însă defectele omului politic, care urmărind cu precădere 
puterea, rămâne inconsecvent principiilor sale şi necistit în promovarea lor. 
El nu reuşeşte să convingă, atunci când nu dispune de inteligenţa socială 
necesară. „Omul politic, remarcă Nicolae Mărgineanu - conducătorii 
de oameni, în general, au o inteligenţă socială, caracterizată prin simţul 
măsurii, pe de o parte, şi simţul comun, pe de altă parte. Bunul simţ le 

conţine pe amândouă” 8 . Dar tocmai lipsa acestuia pierde de cele mai multe 
ori autenticul politicului ca identitate între gând, cuvânt şi faptă... 

De aceea, când inteligenţa şi comportamentul social nu-şi îndeplinesc 
rolul lor bine definit, se va ajunge la ceea ce se cunoaşte a fi „ politică 
privată", care urmărind doar interseul privat sau de grup (de gaşcă), datorită 
individualismului egoist pe care îl afirmă, devine un dezastru social şi 
moral. 

13. Comunicarea hipocrită sau fariseică este falsă, vicleană, punând 
în acţiune rolul şi masca. Este inteligentă, fiindcă se îndreaptă spre un 
scop util, dar în acelaşi timp, interesul egoist, neţinând cont de sinceritate, 
crează derută, iar încrederea reciprocă şi fidelitatea, fiind folosite doar în 
vederea atingerii unui obiectiv interesat, uşor se pot transforma în trădare, 
dezvoltând mai departe o anume „psihologie a tâlharilor”, care se unesc în 
acţiune până obţin prada, iar apoi când urmeză împărţirea ei, în contextul 
conflictelor de interese, „prietenii” uşor se transformă în duşmani violenţi... 

Intrând în acţiune masca şi rolul în comunicarea hipocrită, cuvântul 
ascunde gândirea vicleană şi fapta mârşavă, determinând o conştiinţă 
specific fariseică, axată pe interese egoiste ... Ea cultivă kenodoxia ca 
vanitate (slavă deşartă) şi fanfaronadă (nevoia de a te lăuda sau a fi lăudat), 
reprezentând falsitatea gândului, cuvântului şi faptei. 

întru atât de derutat şi dezorientat ajunge gândul celui dominat de 
patima kenodoxiei, încât în nesăbuinţa sa se amăgeşte pe sine lăudându-se 
chiar şi cu defectele, sau triumfând până la urmă cu prostia... 

Discordanţa între gând, cuvânt şi faptă devine de-a dreptul periculoasă 
când e vorba de credinţa comunitară, deoarece kenodocşii „au înfăţişarea 
credinţei adevărate, dar tăgăduiesc puterea ei" (II Timotei 3, 5). De aceea, 
Apostolul porunceşte, fără nici un echivoc: „Fereşte-te de aceştia" (II 
Timotei 3, 5). 

Pe de altă parte, această falsitate spirituală are şi o manifestare 
contradictorie, concretizată fie în grandoare, tupeu, laşitate, abuz, neruşinare, 
fie, din contra, în bunăvoinţă slugarnică şi perfidă sau chiar linguşitoare 
când se pune problema de a dobândi beneficii, precum binecunoscutele 
personaje Dinu Păturică şi Ghiţă Pristanda... 

Şi tot acest amalgam de contradicţii, specifice firii ce poartă în sine 
rănile păcatului, întruchipează hipocrizia, mai ales ca poză şi cabotinaj, 
înţelegând tendinţa de-a părea ceea ce nu eşti de fapt... 

8 Condiţia umană, p. 65. 

Ca expresie a egoismului narcisist, kenodoxia induce obsesia 
onorurilor proprii sau a nesăbuitei deveniri, ca tendinţă de a fi în orice 
situaţie deasupra celor din jur, încât cel dominat de această patimă vede 
la sine numai calităţi, iar la semeni numai defecte... Refuză să înveţe 
din propriile greşeli, preferând totdeauna să le motiveze; iar când apare 
interesul în acţiune, pentru a-şi atinge scopul, promovează limbajul dublu 
(„vorbind în două feluri” - I Timotei 3, 8), fapt care devine derutant şi de-a 
dreptul periculos în comunicarea umană. 

în toate aceste situaţii, kenodoxia în manifestarea ei egocentrică, 
dominată de îndreptăţirea de sine , poate deveni, mai ales pe fond de 
semidoctism, chiar agresivă, cuvintele fiind exprimate zgomotos, prin 
contradicţie, divergenţă, revoltă şi tot felul de resentimente şi tensiuni. 

14. Comunicarea cu ereticii este mai mult decât dificilă; este aproape 
imposibilă, datorită psihologiei specifice pe care o desfăşoară. Spre 
deosebire de kenodoxia fariseică, ce se manifestă ca „aramă sunătoare 
şi chimval răsunător”, mândria ereticilor este mult mai profundă, mai 
impetuoasă şi în acelaşi timp paradoxală. Este impetuoasă, fiindcă ereticii, 
pierzând sensul iubirii comunitare, se consideră trimişii cerului, pentru ca 
în numele adevărului să descopere lumii o nouă orientare religioasă... Şi nu 
renunţă, chiar dacă li se cere să plătească cu viaţa entuziasmul lor agresiv... 
în acelaşi timp, în mândria lor exacerbată, ereticii pot fi chiar paradoxali, 
în sensul că la un moment dat îşi pot recunoaşte starea de păcătoşenie, 
numai că smerenia lor nu rodeşte iubirea comunitară, ci rămânând clausraţi 
în cerbicia lor egocentrică, se consideră triumfal aceiaşi unici deşinători ai 
adevărului absolut... 

Şi, fiindcă astfel de situaţii menţin şi amplifică tensiunile şi conflictele 
în comunicare, Apostolul îndeamnă hotărât: „De omul eretic, după întâia şi 
a doua povăţuire, fereşte-te, ştiind că unul ca acesta s-a pervertit şi continuă 
să rătăcească în păcat, condamnându-se pe sine însuşi” ( Tit 3, 10-11). 

15. Comunicarea diabolică reprezintă dorinţa de dezbinare şi vrăjmăşie 
prin acceptarea şi promovarea vicleniei ce are ca autor acel duh al urii şi 
răutăţii, numit de F.M. Dostoievski, în „Fraţii Karamazov”, „înfricoşatul 
şi preaiscusitul duh al nimicniciei şi nefiinţei, preastrălucitul duh...” Acest 
fel de comunicare porneşte din simţăminte malefice şi se concretizează în 
plăcerea sadică de a induce pe cineva în eroare, în derută sau într-un eşec 
existenţial; ca apoi, această izbândă parşivă să fie savurată, fie sub forma 
unei satisfacţii intime, discretă şi voalată, fie exteriorizată impetuos prin 

explozia hohotelor de râs, precum scenele imortalizate sugestiv şi artistic 
în „Faust” şi „Fraţii Karamazov”. 

în manifestarea ei trufaşă, arogantă, obraznică şi dispreţuitoare, 
comunicarea diabolică urmăreşte totdeauna un ascendent moral de 
dominaţie, spre a-şi pune partenerul de dialog în situaţie de dificultate ca 
să-l descurajeze prin ucigătorul complex de inferioritate. Iar pentru a crea 
atmosferă, spre a-şi dovedi eficienţa, insinuiază humorul sarcastic. 

Concret, comunicarea diabolică vizează obiective defavorabile şi 
duşmănoase, de aceea se exprimă fie camuflat, prin viclenia binevoitoare 
acompaniată de promisiuni, fie, din contra, prin ameninţări tăioase şi 
dure, pentru a intimida; sau prin şantaj. Pe de altă parte, pentru a-şi masca 
maliţiozitatea, afişează un zâmbet parşiv de bunăvoinţă, lipsit însă de 
puterea de a-şi privi în ochi partenerul de dialog... De multe ori viclenia 
apare ca vorbire criptică, asociată cu privirea piezişă, discret voalată, spre a 
putea introduce tot felul de intrigi, calomnii, invidie şi gelozie, cu scopul de 
a finaliza deruta, dezbinarea şi eşecul în acţiunile şi viaţa interlocutorului. 
Iar ca să-şi nimicească prada, în perfidia ei violentă, „inteligenţa diabolică” 
inventează tot felul de provocări şi insinuări mincinoase şi nedrepte... 

Toată această paradoxală contradicţie impulsionată de diabolicul 
duh al discordiei şi dezbinării, a fost identificată şi demascată de Sfântul 
Apostol Pavel în comunitatea eclezială atunci când se referă în mod special 
la „ apostolii mincinoşi şi lucrătorii vicleni ” (II Corinteni 11, 13), la ,. fraţii 
mincinoşi ” (II Corinteni 11, 26), căzuţi pradă „ duhurilor înşelătoare şi 
învăţăturilor demonice ” (I Timotei 4, 1). Comportându-se în chip nevrednic 
de Evanghelia lui Hristos (Filipeni 1, 27), fiindcă nu au „duhul vieţii în 
Hristos” (Romani 8, 2), unii ca aceştia cultivă o evlavie falsă, promovând 
un duh „de vrajbă (dezbinare), de invidie, de ceartă, de slavă deşartă ” 
(Filipeni 1, 15-16), „ rătăcind de la credinţă ” (I Timotei 1, 19), fiind „ orbiţi 
de trufie, nu ştiu nimic, dar au boala întrebărilor şi a certurilor de cuvinte, 
generatoare de invidie, ceartă, defăimări, bănuieli nedrepte, necurmate 
încrucişări de vorbe; stricaţi fiind la minte şi lipsiţi de adevăr, socotesc 
evlavia un mijloc de câştig ” (I Timotei 6, 4-5). Şi de aici porunca expresă a 
Apostolului: „Fereşte-te de unii ca aceştia ” (I Timotei 6, 5). 

Văzând toate acestea, ne apare şi mai pregnantă sentinţa profetică, 
spre luare aminte şi prudenţă: „Blestemat omul care se încrede în om şi îşi 
face sprijin din trup omenesc şi a cărui inimă se depărtează de DomnuF 
(Ieremia 17, 5). Despre Mântuitorul, Evanghelia ne spune că „...Iisus 

însuşi nu se încredea în ei, pentru că îi cunoştea pe toţi. Şi nu avea trebuinţă 
ca cineva să-i dea mărturie despre om, deoarece El cunoştea ce era în om ” 
(Ioan 2, 24-25). 

Intr-adevăr, sunt mulţi impostori şi oameni răi în toate compartimentele 
vieţii şi activităţii umane, dar tocmai pentru salvarea şi recuperarea morală 
a acestora, s-a întrupat, a pătimit şi a înviat Fiul lui Dumnezeu, încredinţând 
pe mai departe Bisericii această misiune... 

Epilog 

Am văzut în cele mai sus expuse cât de diversificată, de variată şi de 
contradictorie este comunicarea umană prin cuvânt; ce orientări poate avea, 
cât poate fi de dezorientată, câte conflicte poate crea şi câtă tensiune negativă 
poate lăsa în viaţa personală şi comunitară a persoanei umane... De aceea, 
respectul faţă de cuvânt rămâne un adevărat avertisment moral: gândeşte 
totdeauna bine înainte de a vorbi, gândeşte totdeauna ce decizii adopţi în 
comunicarea cu semenii, ştiut fiind că gândul naşte cuvântul, iar cuvântul 
determină acţiunea', şi toate acestea devin deprinderi şi se statornicesc în 
caracter, cu influenţe hotărâtoare în comunicarea interpersonală!... 

Sunt, în acest context, convingătoare şi orientative îndemnurile unui 
credincios înduhovnicit, redate în versurile care urmează: 

„... Nu da la nimeni sfatul ce nu e înţelept, 

Că roadele amare tu le vei strânge toate... 

Nu ponegri pe nimeni nici când e-adevărat, 

Ci taci atunci când nu poţi să spui ceva de bine: 

O viaţă-i prea puţină să-l faci pe om curat, 

Şi-o vorbă rea ajunge să-l umple de ruşine!... 

Nici nu umbla cu vorbe să-l faci şi mai plăcut 
Pe-acela ce el singur nu vrea şi nici nu-i pasă. 

Ce-i rău mereu fereşte, ce-i bine fă tăcut 
Că Dumnezeu şi timpul nimic ascuns nu lasă...” 

(Traian Dorz) 

De aici vedem că a şti când şi cum trebuie să vorbeşti este o adevărată 
virtute, ca putere de chibzuinţă, de deliberare, de decizie şi de stăpânire de 
sine. Iar în cadrul dialogului se cere dobândirea discernământului de a 

înţelege sensul cuvântului ce ţi se adresează, armonizat cu capacitatea de a 
da răspunsul cuvenit, în aşa fel încât „nici un cuvânt rău să nu iasă din gura 
voastră, ci numai ce este bun spre zidire după trebuinţă, ca să dea har celor 
ce-1 ascultă” (. Efeseni 4, 29). Şi mai departe, „orice aţi face cu cuvântul sau 
cu lucrul, toate să le faceţi în numele Domnului Iisus, mulţumind prin El lui 
Dumnezeu Tatăl” ( Coloseni 3, 17). 

Se pune, deci, problema ca printr-o mobilizare introspectivă să reuşeşti 
a-ţi controla totdeauna cuvântul, după ce, înainte ţi-ai controlat gândul 
şi simţirea... Printr-o necontenită atenţie la tine însuţi (7tpoao%TÎ) - spun 
trăitorii creştini - spre a oferi lui Hristos gîndul ce apare în conştiinţă, se 
poate ajunge, prin neâncetata rugăciune (7tpoocir/j|), cu pomenirea numelui 
Său, la pacea şi liniştea in terioară ( poir/Ja), pe măsură să curăţească inima 
de gândurile rele, aducătoare de tensiuni şi conflicte prin cuvânt... 

în altă ordine de idei, referindu-ne la respectul faţă de cuvânt, se 
cuvine să facem o precizare esenţială, şi anume că acesta, deşi necesar, 
nu este totuşi suficient în realizarea solidarităţii umane. La cuvânt trebuie 
neapărat adăugată fapta conformă acestuia, în sensul că totdeauna 
cuvântul trebuie împletit armonic cu fapta. Cei vechi spuneau: „non vorba, 
sed acta”, înţelegând că numai prin faptă cuvântul îşi dovedeşte viabilitatea. 
Numai fapta face din cuvânt realitatea menită să-l împlinească, dându-i 
finalitatea aşteptată. Aşa cum „credinţa fără faptă este moartă” ( Iacob 2, 
17), tot aşa cuvântul lipsit de acţiunea concretă, poate fi ziditor, încurajator, 
dar în cele din urmă rămâne fără finalitate, asemenea golului pe care îl lasă 
o făgăduinţă neâmplinită... De aici rezultă şi îndemnul apostolic: „Cine are 
bogăţia lumii şi se uită la fratele său, care este în nevoie şi îşi închide inima 
faţă de el, cum rămâne în acela dragostea lui Dumnezeu? Copiii mei, să nu 
iubim cu cuvântul şi cu limba, ci cu fapta şi cu adevărul” (IIoan 3, 17-18). 

De fapt, această conlucrare organică dintre cuvânt şi faptă va fi regula 
de aur ce stă la temelia programului etic al vieţii şi misiunii creştine în lume, 
pe măsură să convingă că „împărăţia lui Dumnezeu nu stă în cuvânt, ci în 
puterea faptelor” (I Corinteni 4,20); realitate confirmată de către Atenagoras 
Atenianul (sec. II), când spune că „viaţa noastră creştină se întemeiază nu 
atât pe grija de a cuvânta frumos, cât mai ales pe puterea de convingere a 
faptelor bune ” 9 . în felul acesta, creştinismul va putea fi definit de Sfântul 
Ioan Gură de Aur ca fiind „filosofia faptei”. într-adevăr după mărturia unui 
document din primele secole ale Bisericii, „creştinii nu se deosebesc de 

9 „Solie în favoarea creştinilor”, cap. XXXIII, PSB 2 (1980) p. 381. 

ceilalţi oameni nici prin pământul pe care trăiesc, nici prin limbă, nici prin 
îmbrăcăminte... Locuiesc în oraşe greceşti şi barbare, cum le-a venit soarta 
fiecăruia; urmează obiceiurile băştinaşilor şi în îmbrăcăminte şi în hrană şi 
în celălalt fel de viaţă, dar arată o vieţuire minunată şi recunoscută de toţi ca 
nemaivăzută... Sunt în trup, dar nu trăiesc după trup. Locuiesc pe pământ 
dar sunt cetăţeni ai cerului. Se supun legilor rânduite de stat, dar prin felul 
lor de viaţă, biruiesc legile. Iubesc pe toţi dar de toţi sunt prigoniţi... Sunt 
ocărâţi, dar binecuvintează, sunt insultaţi, dar cinstesc... Pe scurt: ce este 
sufletul în trup, aceia sunt creştinii în lume... Sufletul este închis în trup, 
dar el ţine trupul; şi creştinii sunt închişi în lume, dar ei ţin lumea.. ,” 10 . 

In concluzie vom spune că puterea cuvântului stă în puterea faptei; 
iar puterea amândorora este animată şi durează prin puterea harului, care 
face inima curată prin credinţa roditoare în dragoste, încât „omul bun se 
îndură şi împrumută, şi cu judecată îşi rânduieşte vorbele ” (Psalmul 111, 
5). 


10 „Epistola către Diognet”, cap. V şi VI, PSB 1, 1979, p. 339-341. 

Problema suicidului, ca suprimare deliberată a instinctului de 
conservare a vieţii, a fost abordată de-a lungul vremii având în vedere 
consideraţiile de natură psihologică, sociologică, economică, juridică, 
filosofică, morală şi, nu în ultimul rând, religioasă. Privind acest ultim 
aspect, întrucât suscită multiple şi variate interpretări, ne vom referi doar la 
misiunea canonic-liturgică a Bisericii raportată la fapta suicidară, precum 
şi la persoana care a comis-o. 

Dezbaterea unei asemenea teme este motivată de faptul că în misiunea 
pastorală a Bisericii se pleacă totdeauna de la înţelegerea şi ajutorarea 
credincioşilor aflaţi în dificultate, în suferinţe, necazuri şi nevoi, precum şi 
de a răspunde pozitiv la doleanţele lor. Printre acestea, suicidul devine tot 
mai mult o problemă, nu atât spirituală sau juridică, cât canonic-liturgică 
privind rânduielile bisericeşti ce se aplică în acest caz. Astfel, deşi familia 
îndoliată consideră suicidul un păcat grav, se simte totuşi marginalizată 
şi oarecum părăsită de Biserică, atunci când este oprită să aducă celui 
care a părăsit-o „honores sepulcri” (cinstirea cuvenită înmormântării), 
şi apoi îndătinatele slujbe de pomenire la anume soroace, mai ales dacă 
faţă de persoana respectivă se nutresc simţăminte de adâncă afecţiune. 
Este, sub aspect moral, povara apăsătoare a frustrării, pe care conştiinţa o 
recepţionează în urma unei datorii neîmplinite... 

Dar înainte de a dezbate tema propusă, considerăm potrivit să facem 
o succintă prezentare a modului în care a fost abordată şi considerată fapta 
suicidară. 


1. Problema suicidului de-a lungul vremii 

Suicidul a existat din timpuri imemoriale, de când omul nu şi-a 
mai putut suporta viaţa, din diferite pricini mai mult sau mai puţin 
întemeiate. Popoarele antice civilizate, precum grecii şi romani, au avut 
atitudini contradictorii faţă de suicid. Era o vreme când l-au condamnat, 
considerându-1 greşeală groaznică împotriva cetăţii, neadmiţând nici 

înmormântarea legală a sinucigaşului. A urmat apoi o altă vreme cu altă 
mentalitate, potrivit căreia suicidul era socotit act de eroism şi demnitate. 
Şi atunci foarte mulţi oameni din toate categoriile sociale, fie din laşitate, 
fie din curaj, spre a-şi „salva” onoarea când viaţa le era în pericol, au ales 
suicidul... 

în antichitatea precreştină, pe plan filosofic, sinuciderea a fost 
combătută cu hotărâre de către P/aton şi Aristotel, dar susţinută cu multă 
dârzenie de către stoici, care i-au făcut „nume bun” prin însuşi exemplul 
personal. 

Plafon spunea despre suicid că „nu este un lucru îngăduit ” ( Phaidon, 
61c), având în vedere faptul că în Atena acelor vremi sinucigaşii se situau 
în categoria criminalilor, şi, nu numai că nu aveau dreptul la funeralii, ci 
cadavrul era izolat, iar incinta funerară era lipsită de orice fel de podoabe 
(Legi, 873d). Iată şi cuvintele filosofului: „... Şi nu-i aşa că şi tu, dacă vreuna 
din făpturile care îţi aparţin ar încerca să se omoare fără încuviinţarea ta, 
te-ai mânia pe ea şi, dacă ţi-ar sta în putinţă, ai pedepsi-o?” ( Phaidon, 62c). 

Cu toate acestea, Dialogul platonician nu era unanim înţeles ca 
fiind împotriva suicidului. Referindu-se la lumea ideală râvnită de sufletul 
omenesc, această lume a umbrelor, producând acel „taedium vifae’’’ (scârbă 
de viaţă), trebuia să fie cât mai curând părăsită. în acest sens, în perioada 
umanistă se făcea mult caz de Cleombrotus, un tânăr frumos, bogat şi iubit, 
care şi-a luat viaţa după ce a citit Phaidon, dorind să ajungă a trăi într-o 
lume mai bună. 1 

Pe de altă parte, Platon nu se pronunţă împotriva suicidului atunci 
când împrejurările şi situaţiile limită ale vieţii nu-ţi mai lasă nici o şansă 
de salvare. Printre acestea este situaţia fără scăpare la care ai ajuns fiindcă 
te-a împins cetatea pe care ai datoria să o serveşti. La fel, suicidul poate 
fi săvârşit din cauza ruşinii, sau a unei boli incurabile care îţi face viaţa 
insuportabilă (Legi, 873, c.d.). 

Atitudinea de condamnare a suicidului şi-a manifestat-o şi Aristotel, 
atunci când spune că „cine se omoară pe sine din mânie, făptuieşte aceasta 
împotriva raţiunii drepte, ca atare el făptuieşte o nedreptate. Dar pe cine 
nedreptăţeşte dacă nu cetatea...” (E.N. 1138a 10). Pentru înţeleptul din 
Stagira, sinuciderea nu este un act de curaj, ci de laşitate: „A muri pentru 
a evita sărăcia, sau dragostea, sau ceva dureros, nu este dovadă de curaj, 


1 Georges Minois, Istoria sinuciderii, trad. Mircea Ionescu, Editura Humanitas, 
Bucureşti, 2002, p. 55. 

ci mai mult de laşitate; că este o slăbiciune a spiritului să eviţi greutăţile. 
Numai muritorii superficiali, neputând să suporte chinul, îşi ridică viaţa”. 
(E.N. 1116a 13). 

Pe de altă parte, la polul opus erau stoicii. Aceştia, pornind de la 
idealul libertăţii de afirmare a omului ca fiinţă raţională, spun că atunci când 
cineva nu-şi poate împlini acest ideal, va fi salvat prin curajul sinuciderii. 
Cicero preciza, apoi, că sinuciderea se face cu intervenţia zeului, care va 
oferi „causam justam” (motivul valid) pentru săvârşirea faptei. Atunci, „cu 
siguranţă înţeleptul va trece bucuros de la întunericul de aici, spre lumina 
de dincolo” {Tuse. Disp. I, 74). Această concepţie şi-a găsit o vastă accepţie 
în lumea antică, fiindcă oferea speranţa nemuririi, şi nu puţini au fost cei 
care au devenit victimele suicidului. 

Datorită popularităţii sale, stoicismul face ca suicidul să fie practicat 
şi de persoanele aparţinând claselor înstărite. Astfel, Marcus Aurelius 
recomanda „să părăseşti această lume din clipa în care nu mai poţi urma 
felul de viaţă pe care ţi l-ai propus. Chiar din acest moment îţi stă în putere 
să trăieşti după cum ai gândit în clipa când eşti pe punctul de a pleca din 
viaţă. Iar dacă nu ţi se îngăduie, atunci părăseşti viaţa într-un asemenea 
fel ca şi cum nu ai încerca nici o suferinţă. Este fum, şi plec... rămân cu 
sufletul liber şi nimeni nu mă va împiedeca să fac ceea ce vreau”. 2 Seneca, la 
rândul său, accentuează aceleaşi îndemnuri, spunând: „Atât timp cât corpul 
şi mintea noastră se bucură de toate facultăţile lor şi ne permit să ducem o 
viaţă demnă, nu există nici un motiv să-ţi iei viaţa. în schimb, a continua 
să trăieşti în suferinţele provocate de o bătrâneţe înaintată, când nu depinde 
decât de noi să ne eliberăm de ea, este culmea prostiei... Dacă trupul nu 
mai e bun de nimic, de ce să nu eliberezi un suflet care se chinuieşte?... 
Este un nevolnic şi un ticălos cel care moare din cauza durerilor, dar este 
un nebun cine trăieşte numai ca să sufere dureri”. 3 

De aceeaşi părere erau şi filosofii epicurei. Ei spuneau că înţelepciunea 
ne sfătuieşte să ne sinucidem dacă viaţa devine insuportabilă. După ce a 
reflectat profund, omul poate „pleca fără zgomot”, fără să se grăbească, cu 
calm, „aşa cum ai părăsi o cameră plină de fum”. 4 

2 Ibidem, p. 58. 

3 Scrisori către Licilius, LVIII, trad. Gh. Guţu, Editura Ştiinţifică şi Enciclopedică, 
Bucureşti, 1967, p. 148-149. 

4 Doina Ştefana Săucan, Aurora Liiceanu, Mihai loan Mici q. Abordarea psihosocială 
a sinuciderii ca formă particulară a violenţei. Analiză documentară. Institutul Naţional de 
Criminologie, Bucureşti, 2005, p. 3. 

Sub aspect juridic. Roma s-a dovedit foarte tolerantă faţă de sinucidere. 
Legea celor douăsprezece table recomandă ca înmormântarea sinucigaşilor 
să se desfăşoare normal. Privind însă procedeele utilizate, spânzurătoarea 
era socotită una din cele mai „malefice” metode de a-ţi lua viaţa. Dar, din 
raţiuni mai mult decât evidente de natură economică şi patriotică, Roma 
interzicea sinuciderea pentru două categorii sociale: sclavii şi soldaţii. 5 

Dreptul roman din epoca imperială lasă fiecăruia libertatea de a-şi 
alege moartea. Existau mai multe circumstanţe ale sinuciderii care nu 
atrăgeau după sine confiscarea bunurilor: sinuciderea din dezgust faţă de 
viaţă, din suferinţă la moartea unui fiu, despre dorinţa de a se vorbi despre 
tine că ai avut o moarte frumoasă, din nebunie, din idioţie sau oligofrenie, 
pentru a scăpa de boală şi suferinţă, din dorinţa de a scăpa de compromitere 
în caz de faliment. In cele din urmă, toate tipurile de sinucidere erau 
permise, cu excepţia cazurilor de condamnaţi şi acuzaţi. 6 

Pe lângă aceasta, antichitatea precreştină reţine şi forme suicidare 
de eroism moral, ca fermitate de caracter şi fidelitate conjugală. A rămas 
celebru cazul nobilei romane Lucreţia, care s-a sinucis în urma unui viol. 
Fericitul Augustin va face trimitere expresă la acest caz, spre a-1 combate, 
atunci când a fost invocat de către femeile creştine ca model vrednic de 
urmat în situaţii similare. 

în Evul Mediu, timp de o mie de ani nu se vorbeşte de nici o sinucidere 
celebră. Indirect însă, modul de viaţă al aristocraţiei războinice presupunea 
conduite de substituţie, cum ar fi turnirurile, asimilate sinuciderilor ludice. 
Cronicile timpului sunt pline de sinucideri indirecte, de tip războinic. Mai 
sunt semnalate şi sinucideri de tip altruist, precum aceea a burghezilor din 
Calais, sau tentativa de sinucidere a Ioanei d’Arc, care fiind prizonieră 
se aruncă din vârful unui turn, declarând că preferă să moară, decât să 
trăiască după masacrarea atâtor oameni nevinovaţi (aluzie la masacrul de 
la Compiegne). 7 

Pe de altă parte, mai mult decât actul în sine, se avea în atenţie 
persoana sinucigaşului. De pildă, ţăranul care prin sinucidere dorea să 
scape de mizerie, era considerat laş, iar sufletul lui va ajunge în iad, pe 
când cavalerul viteaz, care prefera să moară în luptă decât să se predea, era 
considerat erou, beneficiar al onorurilor civile şi religioase. 

6 G. Minois, Istoria..., p. 60. 

7 Ibidem,p. 19. 

Dreptul canonic al Bisericii Romano-catolice, fixat în secolul al XII- 
lea, ia atitudine categorică faţă de suicid, încât s-a ajuns, pentru descurajarea 
sinuciderii, la acte de adevărată barbarie privind înhumarea creştinească a 
sinucigaşilor. Spre exemplu, pentru a descuraja sinuciderea, o ordonanţă a 
municipalităţii din Lille prevedea ca cel care s-a sinucis să fie târât până la 
eşafod; apoi, dacă era bărbat, să fie spânzurat, iar dacă era femeie, să fie 
arsă. La Metz, cadavrul trebuia scos din casă printr-un orificiu săpat sub 
prag, închis apoi într-un butoi care era aruncat în fluviu, lăsat să plutească 
în voia valurilor... în Anglia, cadavrele sinucigaşilor erau îngropate sub 
un drum principal, de preferinţă la o răspântie, ţinut la pământ cu un ţăruş 
de lemn care îi traversa pieptul. în 1205, în Franţa, bunurile mobile ale 
sinucigaşilor erau atribuite de către comisarii regali nobilului local sau 
regelui. 8 

Fără prea mare greutate ne putem da seama ce repercusiuni morale 
şi materiale putea avea asupra familiei celui decedat, sau asupra întregului 
său neam, astfel de spectacole lugubre faţă de rămăşiţele trupeşti ale 
sinucigaşilor... 

Dar, odată cu trecerea timpului, au apărut noi schimbări în mentalitatea 
comunitară, care, devenind mult mai liberală, s-a ajuns ca în epoca modernă 
fenomenul sinuciderii să fie general, iar odată cu apariţia capitalismului şi a 
crizelor financiare să sporească categoria sinucigaşilor nevoiaşi, din cauza 
crizelor alimentare, a iernilor grele, a bolilor, a războaielor care au bântuit 
Europa. 9 

Pe de altă parte, încă de la sfârşitul secolului al XVIII-lea, au apărut 
voci şi tratate care cereau cu multă hotărâre scoaterea sinuciderii de sub 
incidenţa penală, dar abia în 1961 suicidul nu a mai fost considerat crimă. 10 

Perioada postmodernă dovedeşte un crescut interes pentru suicid, 
concretizat prin deschiderea unei Societăţi Internaţionale de suicidologie. 
Susţinătorii suicidului fac tot mai mult caz de dreptul de a dispune de propriul 
corp, ca mod de exprimare a libertăţii şi responsabilităţii în lume. în SUA 
există Societatea Hemlock, cu tendinţa amăgitoare de a „instituţionaliza” 
sinuciderea, ca un mod de a săvârşi viaţa în pace şi cu demnitate. S-a pus 
chiar în mişcare, în scopuri suicidare, „ maşina morţii ”, de către medicul 


8 Ibidem. 

9 Ibidem,p. 198. 

10 D. Şt. Săucan et alii, Abordarea..., p. 9. 

Jack Kevorkian. Pentru cei ce vor să se sinucidă, tot în SUA, au fost create 
aşa-zisele „ case de plecare ”... Cealaltă parte a lumii nu a acceptat însă aşa 
ceva. 

Pe de altă parte, Institutul de Sănătate Mentală din SUA constata 
în anul 2000 că aproape jumătate din adolescenţi declară că au cunoscut 
persoane care au încercat sau au gândit serios să se sinucidă. Tot în SUA 
sinuciderea este a noua cauză de deces şi a treia cauză de deces în rândul 
celor cu vârsta cuprinsă între 15-24 de ani. Apoi, mai multe persoane mor 
din cauza sinuciderii decât din cauza omuciderii. 11 

In altă ordine de idei, privind literatura şi filosofia medievală şi 
modernă, constatăm că, dacă Dante condamnă pe sinucigaş, rezervându-i 
un loc în infern, scriitorii iluminişti de mai târziu, interesaţi de fenomenul 
sinuciderii, au păreri diferite: în timp ce unii îl condamnă, alţii lasă fiecărei 
conştiinţe dreptul de a dispune de propria viaţă. Iată, bunăoară, părerea 
unuia dintre cei mai însemnaţi scriitori iluminişti din secolul al XVIII-lea, 
Charles de Secondat baron de Montesquieu : „In Europa, legile sunt foarte 
aspre cu cei care se sinucid: unii sunt omorâţi pentru a doua oară, ca să zic 
aşa. Sunt târâţi în batjocură pe uliţe, sunt stigmatizaţi, li se confiscă averile. 
Mi se pare că legile acestea sunt cu totul nedrepte. Când sunt copleşit de 
durere, de dispreţ, de ce să fiu împiedecat să-mi pun capăt suferinţelor şi să 
mi se răpească un leac ce se află în mâinile mele?.. .”. 12 

Sunt interesante reflecţiile asupra sinuciderii pe care le face mai 
târziu autoarea franceză Madame de Stael, în Reflexions sur le suicide : „... 
Pentru a te sinucide, e necesar să nu te temi de moarte, dar înseamnă să-ţi 
lipsească fermitatea sufletului, să nu fii în stare să suferi. E necesară un fel 
de furie pentru a învinge în sine instinctul de conservare a vieţii... Cea mai 
mare parte a celor care au încercat în zadar să-şi ia viaţa nu şi-au repetat 
tentativa, pentru că există în suicid, ca în toate actele haotice ale voinţei, o 
anumită nebunie, care se domoleşte prea mult de ţelul ei”. 13 Se apreciază 
că în această nouă viziune psihologică şi sociologică, aparţinând secolului 
al XlX-lea, „trebuie să evităm să-i judecăm pe cei care se sinucid pentru 
că sunt nefericiţi, demni de compătimire, nu de ură, de laudă sau dispreţ... 

11 Eduard E. Smith, Susan Nolen-Hoeksema, Barbara L. Fredrickson, Geoffrey R. 
Loftus, Introducere în psihologie, ed. a XIV-a, trad. Alexandra Borş, Mihaela Şinca, Iulia 
Mănescu, Edit. Tehnică, Bucureşti, 2005, p. 796. 

12 Scrisori persane, trad. Ştefan Popescu, Editura Hyperion, Chişinău, 1993, p. 109. 

13 Ouvres completes, voi. III, Ed. Firmin-Didot, Paris, 1961, p. 179. 

Din punct de vedere psihologic există totdeauna în sinucidere o parte de 
iraţional care însoţeşte paroxismul pasiunilor”. 14 

Interes deosebit privind fenomenul suicidar au suscitat lucrările lui 
David Hume şi Albert Camus. 

David Hume arată în Essav ou suicide că moartea voluntară nu este o 
violare a datoriilor faţă de Dumnezeu, nici faţă de aproapele şi nici faţă de 
sine însuşi. Fiindcă sinuciderea reprezintă puterea omului exercitată asupra 
sa însuşi, ca un act liber, este motivată de faptul că prin suicid nu sunt 
lezate întru nimic drepturile stăpânirii divine, deoarece omul posedă trupul 
ca pe o proprietate a sa, de care are dreptul să dispună după cum voieşte... 
După cum arată un teolog, D. Hume, în afirmaţia sa, nu face deosebirea 
între dreptul de stăpânire şi dreptul de folosinţă. Omul are dreptul asupra 
trupului său, dar nu spre a-1 distruge, ci spre a-1 păstra, a-1 îngriji 15 , a-1 
perfecţiona, aşa cum de altfel natura însăşi îi impune. Sfântul Apostol Pavel 
poate face în acest context fireasca constatare: „Căci nimeni nu şi-a urât 
vreodată trupul, ci îl hrăneşte şi îl încălzeşte, precum şi Hristos Biserica” 
(Efeseni 5, 29). 

La rândul său, Albert Camus, în capitolul „Absurdul şi sinuciderea” 
din Mitul lui Sisif, spune: „Nu există decât o singură problemă filosofică cu 
adevărat importantă: sinuciderea. A hotărî dacă viaţa merită să nu fie trăită, 
înseamnă a răspunde la problema fundamentală a filosofiei... Oamenii se 
sinucid fiindcă viaţa nu merită să fie trăită. Iată, fără îndoială un adevăr - 
nefecund totuşi, pentru că e un truism... îmi iau aici libertatea să numesc 
sinucidere filosofică atitudinea existenţialistă... Pentru existenţialişti, 
negaţia este Dumnezeul lor. în înţelesul cel mai exact, acest Dumnezeu nu 
se susţine decât prin negarea raţiunii umane”. 

La aceste concluzii suicidare s-a ajuns datorită deznădejdii, ca 
pierdere a credinţei. Şi aceasta nu este o noutate. S-a constatat, de pildă, 
că în Franţa, la sfârşitul secolului al XH-lea, sporesc cazurile de sinucideri 
datorită evoluţiei mentalităţii ateiste. „Credinţa este într-atât de stinsă în 
această ţară, încât nu mai găsim nici măcar un singur tânăr care să nu 
vrea să fie ateu... încât se consideră că toate sinuciderile pe care de la un 
timp le avem într-un număr atât de mare provin din ateism”. 16 Ateismul a 

14 D. Şt. Săucan et alii, Abordarea..., p. 9. 

15 Hristu Andrutsos, Sistem de morală, trad. Dr. Ioan Lancrănjan şi Prof. Ermis 
Mudopoulos, Sibiu, 1947, p. 185. 

16 G. Minois, Istoria..., p. 177. 

proliferat apoi şi datorită crizei conştiinţei creştine a anilor 1580-1620 17 , 
accentuându-se în epoca iluministă şi dezvoltându-se în existenţialismul 
modern, care declară viaţa „o cursă de la neant la neant”, declanşând o 
adevărată molimă suicidară. 

2. Problema suicidului în Sfânta Scriptură 

Pentru a determina poziţia Bisericii faţă de suicid, se cuvine să 
cercetăm mai întâi izvoarele revelaţiei divine: Sfânta Scriptură şi Sfânta 
Tradiţie. 

Legislaţia Vechiului Testament nu face nici o referire de principiu 
asupra sinuciderii. Aceasta nu înseamnă însă că nu au existat în perioada 
vechitestamentară cazuri de suicid. Cartea Sfântă reţine câteva nume, 
precum: 

în cazul lui Abimelec, după ce i-a fost spart capul cu o bucată de 
piatră, pentru a nu cădea în ruşine, spunându-se despre el că „a fost ucis de 
o femeie”, a fost chemat purtătorul său de arme să-l ucidă ( Judecători 9, 
51-55). 

Regele Saul, învins în lupta cu filistenii, a cerut purtătorului de arme 
să-l ucidă, pentru a nu ajunge de batjocura duşmanilor. De teamă, purtătorul 
de anne refuză. Atunci Saul se aruncă în propria-i sabie. La fel a făcut şi 
purtătorul de arme ( 1 Regi 31, 1-5). 

După ce Ahitofel eşuează în conspiraţia îndreptată contra regelui 
David, „s-a dus la casa sa şi şi-a făcut testamentul în folosul casei sale, apoi 
s-a spânzurat şi a murit şi a fost înmormântat în cetatea tatălui său” (2 Regi 
17, 23). 

Zimri, omorându-1 pe rege, a domnit doar 7 zile în Tirţa. Israeliţii 
revoltaţi şi-au ales rege pe Omri, mai-marele oştirii, şi au înconjurat cetatea 
unde domnea Zimri. „Când a auzit Zimri că cetatea este luată, s-a dus în 
odaia din fund a casei domneşti şi a dat foc casei domneşti, în care era, şi a 
pierit” (3 Regi 16, 15-18). 

Tot sinucidere este socotită şi moartea lui Samson, fiindcă a provocat 
dărâmarea palatului peste filisteni, situaţie în care cade şi el victimă. 

în cărţile deuterocanonice este relatat un singur caz. Prin sentimentul 
său patriotic şi prin faptele sale de vitejie, Razis este urmărit de duşmani, cu 

17 Ibidem, p. 106. 

intenţia de a fi ucis, „socotind că de-1 va prinde va face foarte mare durere 
iudeilor. Şi când gloata de ostaşi vrând să ia turnul unde se ascunsese Razis, 
bătea în uşi şi poruncea să aducă foc să aprindă uşile, atunci Razis, aproape 
să fie prins, singur s-a junghiat cu sabia, vrând mai bine să moară în cinste, 
decât să se supună păgânilor şi împotriva cinstei sale să păţească ocări 
nevrednice...” (2 Macabei 14, 37-46). 

Aluzii indirecte la acceptarea suicidului găsim în una din cărţile 
deuterocanonice ale Vechiului Testament, atunci când se consideră că viaţa 
şi-a pierdut sensul: „Mai bună este moartea decât viaţa amară sau decât 
boala necontenită” (. înţelepciunea lui Isus Sirah, 30, 17). 

In afară de cazul sinuciderii lui Iuda, Noul Testament nu vorbeşte de 
nici un alt caz de suicid. 

Actul suicidar săvârşit de Iuda se desfăşoară pe fondul unei tensiuni 
sufleteşti de maximă intensitate, determinată de căinţa violentă, devenită 
insuportabilă, datorită deznădejdii şi disperării. Fapta lui va deschide 
interpretarea metafizică a suicidului, în sensul că posesia demonică va fi 
considerată a fi cauza şi mobilul sinuciderii. 

De fapt, Evanghelia ne spune lămurit că „diavolul pusese în inima 
lui Iuda gândul ca să-l vândă” (pe Iisus) ( Ioan 13, 2): „... Şi după ce a luat 
pâinea, atunci a intrat satana în el” {Ioan 13, 27). Prevestise Domnul mai 
înainte Apostolilor Săi că „unul dintre voi este diavol. Şi zicea de Iuda, căci 
acela avea să-l vândă” {Ioan 6, 70-71). Putem înţelege mai bine aceasta, 
dacă ne gândim că diavolul,, din început a fost ucigător de oameni ” {Ioan 
8,44)... 

în altă ordine de idei, este momentul să precizăm că au fost interpretate 
greşit unele expresii din Noul Testament atunci când înţelesul lor a fost 
orientat spre suicid. De pildă, e greşit să concepi că atunci când Mântuitorul 
a spus că „îşi dă sufletul pentru oile sale ” {Ioan 10, 15), ar face trimitere, 
ar anticipa, sau ar face chiar aluzie la suicid. Cei ce ar putea gândi astfel 
dovedesc că nu au înţeles nimic din taina mântuirii noastre. 

într-adevăr, Iisus Hristos îşi dă viaţa pentru oile Sale, dar această 
jertfă porneşte din veşnica şi inefabila voinţă şi iubire a Sfintei Treimi, 
fiindcă atât crearea lumii, cât şi mântuirea ei, o săvârşeşte Tatăl, prin Fiul, în 
Duhul Sfânt - dar nu se jertfeşte întreaga Sfântă Treime, ci jertfa este adusă 
de Fiul care s-a întrupat pentru noi şi pentru a noastră mântuire, împlinind 
astfel voinţa Tatălui, care în fond este şi voinţa Fiului şi a Duhului Sfânt. 

Dincolo de acest aspect dogmatic, transcendent, coborând la crucea 
lui Hristos, constatăm că aici nu este „pulsiunea morţii”, ci deschiderea 
vieţii. „Există un raport tainic de inversiune - subliniază Olivier Clement 
- între cel care se sinucide şi Cel care s-a răstignit, între crucea care dă 
moartea prin absorbirea «neantizantă» în sine-însuşi şi crucea care dă viaţă 
prin sacrificiul de sine”. 18 

Sunt apoi greşit interpretate şi unele texte pauline, ca făcând trimi¬ 
tere la suicid. De pildă, Apostolul scrie filipenilor: „Pentru mine moartea 
este un câştig, iar viaţa este Hristos” ( Filipeni 1, 21-23). Asemănător scrie 
Apostolul şi corintenilor: „... Căci de aceea şi suspinăm, dorind să ne îm¬ 
brăcăm cu locuinţa noastră cea din cer... Căci fiind în acest cort, suspinăm 
îngreuiaţi, ... pentru ca ceea ce este muritor să fie înghiţit de viaţă... Avem 
încredere şi voim mai bucuros să plecăm din trup şi să petrecem cu Dom¬ 
nul” {II Corinteni 5, 1-8). 

Evident, în aceste texte, şi în altele de acest fel, e vorba de aspiraţia 
plină de entuziasm a Apostolului de a realiza comuniunea desăvârşită cu 
Hristos, care, în viaţa pământească, datorită atâtor ispite şi piedici, nu se 
poate împlini decât parţial. Dacă Apostolul ar fi întreprins vreo pledoarie 
în favoarea suicidului, s-ar fi cuvenit să-şi pună în aplicare propovăduirea 
sa... Or, despre aşa ceva nu poate fi vorba! 

în general vorbind, în cadrul eshatologiei creştine, suicidul este o 
falsă problemă. într-adevăr, după cum mărturisim în Simbolul de credinţă, 
„aşteptăm învierea morţilor şi viaţa veacului ce va să fie”, dar nu într-o ne¬ 
gare a vieţii de aici, ci în nădejdea afirmării ei depline în împărăţia veşnică 
a lui Dumnezeu. Iar această nădejde imprimă vieţii un caracter afirmativ şi 
optimist, întrucât viaţa veşnică reprezintă o încununare a luptei cu păcatul, 
cu ispitele şi cu necazurile de tot felul în această viaţă {II Timotei 4, 7-8), 
şi este acordată numai celor ce şi-au dovedit permanenţa credinţei până la 
capăt {Apocalipsa 2, 10). De aici şi rugăciunea de a rămâne sub binecuvân¬ 
tarea şi părinteasca purtare de grijă a lui Dumnezeu până la sfârşitul zilelor: 
„sfârşit creştinesc vieţii noastre, fără durere, fără ruşinare (cu demnitate), 
în pace, şi răspuns bun la înfricoşata judecată a lui Hristos”... Impulsionată 
de nădejdea dobândirii mântuirii, viaţa creştină de aici, aflată sub binecu¬ 
vântarea lui Dumnezeu, este pătrunsă de un profund simţământ al bucuriei. 
E bucuria Duhului care realizează împărăţia lui Dumnezeu {Romani 14, 
17) în sufletele credincioşilor. La fel, impulsionată de nădejdea plenitudinii 

18 Trupul morţii şi trupul slavei, trad. Eugenia Vlad, Bucureşti, 1996, p. 119. 

împărăţiei lui Dumnezeu, ce se realizează în luptă cu păcatul, şi asceza 
creştină are un caracter pozitiv şi afirmativ, fiind orientată spre dobândirea 
sfinţeniei, ca viaţă plenară, ca „mai multă viaţă” (.loan 10, 10), ca adevărată 
viaţă, pe măsură să desăvârşească autenticitatea umanului. 

3. Martiriul poate fi considerat act suicidar? 

După ce am prezentat atitudinea Sfintei Scripturi faţă de suicid, 
considerăm potrivit să întreprindem, în continuare, o referire specială 
asupra modului în care a fost abordat şi interpretat martiriul primilor 
creştini, dat fiind faptul că nu totdeauna şi de către toţi a fost înţeles în 
forma sa autentică. Mai precis, au fost cazuri când unii au abordat martiriul 
sub formă voluntară şi provocatoare, ce face trimitere la suicid. 

Punerea în discuţie a acestei teme este motivată şi de faptul că Biserica 
însăşi s-a văzut nevoită să ia atitudine faţă de anumite forme de exaltare a 
martiriului; iar pe de altă parte, fiindcă, deşi martiriul primilor creştini a 
oferit lumii cea mai sublimă lecţie de jertfă pentru idealul moral, totuşi 
în gândirea modernă a fost privit şi interpretat unilateral şi contradictoriu. 
Astfel, dacă Jean Martin Charcot consideră că năvala creştinilor spre 
martiriu este o „epidemie de hipnotism”, iar perioada martirilor o socoteşte 
ca o „epocă de halucinaţi şi nebuni”, pe de altă parte martiriul, reprezentând 
cea mai entuziastă realizare a misticii creştine, a fost interpretat ca fiind cea 
mai elevată formă de robusteţe psihică şi fermitate morală. Combătând, în 
acest sens, ideea că misticii creştini ar fi cazuri patologice, Henri Bergson 
arată că „gustul acţiunii, facultatea de a se adapta şi readapta, unită cu 
supleţea, discernământul profetic al posibilului şi imposibilului, un spirit 
de simplitate care biruie complicaţiile, în sfârşit, un bun simţ superior, sunt 
însuşirile care definesc robusteţea intelectuală a misticilor creştini”. 19 Din 
această confruntare vedem că J.M. Charcot nu a putut înţelege eroismul 
actului moral în martiriu, care reprezintă o depăşire a mediei obişnuite, mai 
ales sub aspectul intensităţii. S-a subliniat pe bună dreptate, în acest sens, 
că „atitudinea eroică este rezultatul unei dilatări la maxim al potenţialului 
moral, este o explozie care sfarmă cadrele prea înguste ale moralei curente, 
făcând să ţâşnească din adâncul sufletului lava unei emoţii şi energii 
creatoare de noi valori”. 20 

19 Les deux sources de la morale et de la religion. Paris, 1932, p. 244. 

20 Prof. Dr. Constantin Pavel, „Eroismul în lumina moralei creştine”, rev. Studii 
Teologice , nr. 3-4/1992, p. 65-104. 

Revenind însă la cadrul problemei în dezbatere, se cuvine să precizăm, 
aşa cum am anticipat, că au existat, într-adevăr, în epoca creştinismului 
primar, fonne ale martiriului voluntar, ca provocare suicidară, dar acestea 
au fost considerate erezii sau greşeli grave, pe care Biserica le-a combătut cu 
multă hotărâre de-a lungul vremii. Ne vom lămuri mai bine asupra modului 
în care Biserica a interpretat totdeauna martiriul, dând cuvântul uneia din 
cele mai autorizate voci în acest domeniu. Clement Alexandrinul arată că 
cel ce se jertfeşte pentru Hristos „dă mărturie Domnului de convingerea 
sa îndumnezeită în învăţătura Lui, de care nici frica de moarte nu-1 va 
despărţi... Ai putea admira dragostea lui, care vădit dă lecţii, pentru că 
este unit cu mulţumire cu cei cu care se înrudeşte. Nu numai atât, dar şi 
convinge de lucrul acesta pe necredincioşi cu cinstitul său sânge. Acesta, 
din dragoste de Domnul se desparte cu foarte mare bucurie de viaţa de 
aici... Se duce, aşadar, ca un prieten la Domnul, pentru care de bunăvoie 
şi-a dat trupul şi sufletul... şi aude de la Mântuitorul nostru, cu viaţa căruia 
s-a asemănat: iubite frate!... Astfel noi numim mucenicia «săvârşire», nu 
că omul a luat sfârşit vieţii, cum înţeleg ceilalţi oameni, ci că a arătat un 
lucru desăvârşit în dragoste” ( Stromate , IV, 13, 2-4). 

De aici vedem că martiriul creştin este cu totul altceva decât „taedium 
vitae”. El nu are un caracter voluntar şi provocator, ci este o jertfă acceptată 
liber şi realizată în urma mărturisirii unei convingeri ce porneşte dintr-o 
simţire adâncă, animată de harul lui Hristos, care îi sporeşte mereu elanul 
unei vieţi plenare. S-a remarcat în acest sens că „martirii nu dispreţuiau 
viaţa şi lumea ca atare; ei ştiau că şi viaţa aceasta este bună de vreme ce e 
lucrarea lui Dumnezeu... Dar ei ştiau că viaţa aceasta este provizorie, de 
aceea nu o idolatrizau. Ea va fi înlocuită cu alta mai deplină. Ea este ceea 
ce le spune păgânilor Pionius în preajma mărturisirii lui: „ştiu că viaţa e 
dulce, dar noi dorim o viaţă mai bună! Lumea e frumoasă, dar noi dorim 
să posedăm lumina cea adevărată! Totul e prea frumos aici şi noi iubim 
opera lui Dumnezeu. Dacă renunţăm la ea nu o facem din dezgust. Dar noi 
ştim că există bunuri mai mari decât acestea... Aceasta este viaţa creştină: 
viaţa plăsmuită de puterile veacului ce va să vie, viaţa crescută sub lumina 
veşniciei...”. 21 

Prin urmare, scopul martirului, ca mărturisitor al lui Hristos, nu este 
de a muri, ci de a vieţui împreună cu Hristos. El este victimă pentru idealul 


21 Nicolae Mladin, „Martiriu şi mistică”, în Anuarul Academiei Teologice Andreene, 
Sibiu, 1946-1947, p. 20. 

lui. Nu el caută moartea, ci adversarii lui Hristos îl caută spre a-1 jertfi. 
De aceea, el nu se autoglorifică, ci Biserica îl recunoaşte şi îi cinsteşte 
sfinţenia jertfei, aducând astfel cinstire lui Hristos, care l-a învrednicit să-L 
mărturisească printr-o totală dăruire... 

Corelată cu modul de înţelegere şi abordare autentică a martiriului 
creştin, ne apare binevenită atitudinea lui Clement Alexandrinul de a 
combate practicile greşite răspândite în acele vremuri. „Noi ţinem de rău 
- spune el - pe cei care se aruncă singuri în primejdie de moarte, ca unii 
ce nu sunt dintr-ai noştri, care au comun cu noi numai numele de creştin, 
care, din ură faţă de Creator, se grăbesc să se dea singuri morţii. Ticăloşii 
se omoară singuri! Despre aceştia spunem că pleacă din lume fără cununa 
de mucenic, chiar dacă sunt omorâţi de autoritatea publică. Ei nu păstrează 
caracterul mucenicului credincios; nu cunosc pe adevăratul Dumnezeu şi 
se dau pe ei înşişi unei morţi zadarnice, ca şi gimnosofiştii indieni, care 
poartă în chip fals numele de gnostici, (fiindcă) hulesc trupul, (deşi) trebuie 
să ştie că şi armonia trupului contribuie la o bună desfăşurare a spiritului” 
(,Stromate IV, 17.1 - 18.1). 

Recunoaştem fără prea mare greutate concepţia ereziei gnostice, care 
pornind de la premisa falsă că lumea este rea, iar trupul o închisoare a 
sufletului, consideră că viaţa însăşi este o nenorocire, motiv pentru care 
găseau prin martiriu un potrivit prilej de a se elibera de viaţa trupească, 
asemenea gimnosofiştilor indieni care se aruncau nebuneşte în flăcări. La 
fel sunt condamnaţi şi adepţii ereticului Vasilide care socoteau că moartea 
martirică ar putea constitui o pedeapsă menită să restabilească dreptatea lui 
Dumnezeu pentru păcatele săvârşite înaintea unirii trupului cu sufletul... 

4. Atitudinea Bisericii fată de suicid 

Combătând erezia donatistă, care promova martiriul voluntar, 
Fericitul Augustin arată că suicidul constituie un atentat împotriva 
drepturilor lui Dumnezeu şi, călăuzit de porunca „să nu ucizi!”, el arată că 
viaţa este un dar sfânt al lui Dumnezeu, de care singur Dumnezeu poate 
dispune. El socoteşte, astfel, că donatiştii sunt adevăraţi criminali, atunci 
când apără martiriul voluntar. 22 

Urmărind în continuare atitudinea Bisericii faţă de suicid, vom 
analiza un alt mod în care a fost abordată şi discutată o anume formă 

22 G. Minois, Istoria..., p. 32. 

suicidară considerată eroism moral în spiritualitatea creştinismului primar. 
E vorba de situaţia în care o femeie, care trăia o viaţă dedicată sfinţeniei, 
pentru a evita batjocura şi ruşinea ce rezultau de pe urma unui viol, prefera 
sinuciderea. 

Părerile care luau în dezbatere acest caz sunt împărţite, şi chiar 
atitudinea Bisericii este oarecum diferită. Pe de o parte, Eusebiu, Fericitul 
Ieronim şi Sfântul Ioan Gură de Aur lăudau sinuciderea care preîntâmpină 
necinstea, iar Sfântul Ambrozie, în mod particular, laudă cu mult entuziasm 
pe Sfânta Pelaghia, care, pentru a evita necinstea, a preferat să se înece. 

Apreciind în mod deosebit viaţa neprihănită, precum şi zelul eroic 
al sfinţeniei, Biserica a asociat, la un moment dat, această jertfă suicidară, 
martiriului, înscriind numele unor astfel de femei în calendarul sfinţeniei 
creştine (precum Verenichi şi Prosdochi, sărbătorite la 13 octombrie). 

Pe de altă parte, Lactanţiu şi Fericitul Augustin nu acceptă suicidul 
în nici o împrejurare. Referitor la această situaţie, Fericitul Augustin se 
pronunţă categoric, arătând că nevinovăţia trebuie să fie în inimă şi nu în 
trup. Sufletul poate fi nevinovat chiar dacă trupul a fost întinat prin viol {De 
Civitate Dei I, 26). 

Această problemă rămâne însă deschisă şi pe mai departe, 
considerându-se că violarea trupului, aducând după sine întinarea sufletului, 
constituie un păcat, ce poate fi însă expiat prin sinucidere. Se exagera şi mai 
mult accepţiunea suicidului, atunci când se considera necesar a fi aplicat şi 
pentru evitarea ruşinii ce ar putea rezulta chiar de pe urma unei încercări 
de violare... 

Desigur, aceste scrupulozităţi nu puteau fi admise de Biserică, fiindcă 
însăşi raportarea unui astfel de suicid la martiriu este greşită. în timp ce 
martiriul reprezintă un act de jertfă eroică venit din afară, suicidul voluntar 
astfel conceput nu poate avea motivaţie morală, deoarece reprezintă un act 
de laşitate în faţa unei provocări.. , 23 

Este adevărat că martiriul alb (sfinţenia ca jertfire a poftelor oarbe ale 
firii) se raportează şi se asociază martiriului roşu (al sângelui), dar nu este 
cazul aici. 

Pentru a curma definitiv ideea martiriului voluntar promovat de 
erezia donatistă, învinsă în confruntare cu Ortodoxia, precum şi alte forme 
şi tendinţe suicidare, Timotei, patriarhul Alexandriei (381-385), emite 
canonul prin care opreşte rostirea rugăciunilor pentru sinucigaşi, admise 
doar în cazurile de nebunie dovedită. 

31 Hr. Andrutsos, Sistem..., p. 189-190. 


162 



Problema suicidului şi misiunea Bisericii în lume 

Iată conţinutul canonului 14 al lui Timotei al Alexandriei, devenit 
normativ în Biserică: 

,Jntrebare: Dacă cineva nefiind în minţi (fiind nebun) ridică mâna 
asupra sa, sau se aruncă în prăpastie, să se facă pentru el vreo aducere sau 
nu? (rugăciune de mijlocire către Dumnezeu, sau pomenire) 

Răspuns: în privinţa acestuia clericul trebuie să lămurească dacă a 
făcut aceasta cu adevărat fiind ieşit din minţi (nebun). Căci de multe ori 
rudeniile celui ce a pătimit aceasta, vrând să obţină aducerea jertfei (să fie 
pomenit la Sfânta Liturghie) şi rugăciune pentru el, minţesc, şi zic că nu 
era în minţi (că era nebun). Uneori însă a făcut aceasta (s-a sinucis) din 
cauza tratamentului jignitor al oamenilor, sau altminteri (altădată) oarecum 
din scârbă (adică „taedium vitae”) şi pentru aceasta nu trebuie să se aducă 
jertfă (rugăciuni de mijlocire la Sfânta Liturghie); că însuşi de sine ucigaş 
este (sinucigaş). Deci clericul negreşit trebuie să cerceteze cu deamănuntul, 
ca să nu cadă în osândă (vinovăţia ce atrage pedeapsa)”. 24 

Observăm că acest canon cere clericului să cerceteze cu atenţie fiecare 
caz în parte, „spre a nu cădea în osândă”. în realitate însă, spre a nu se cădea 
în osândă, s-a generalizat atitudinea de a considera orice act sinucigaş ca 
fiind vinovat, şi astfel, refuzându-li-se slujba de înmormântare, cei în 
cauză sunt lăsaţi să treacă singuri în hotarele veşniciei, nefiind încredinţaţi 
milostivirii lui Dumnezeu. 

De acum, din secolul al IV-lea, poziţia Bisericii faţă de suicid va 
deveni fermă, atât sub aspect liturgic, cât şi etic, toţi teologii punând fapta 
la stâlpul infamiei. Şi nu nemotivat. Motivul pentru care Biserica condamnă 
suicidul rezidă în primul rând în faptul că noi avem viaţa de la Dumnezeu. 
Fiind darul lui Dumnezeu şi nu o posesie personală, nu putem abuza de ea 
arbitrar, ci trebuie să o chivernisim spre a-şi împlini menirea ei veşnică. De 
aceea, a-ţi suprima viaţa printr-un act de voinţă, conştient şi liber, înseamnă 
a te înstrăina de Dumnezeu, întrerupând comuniunea cu Dătătorul ei, ceea 
ce pe plan soteriologic înseamnă a stagna posibilitatea beneficierii de mila 
lui Dumnezeu, de mântuirea adusă de Hristos, Cel care „s-a întrupat, a 
murit şi a înviat, ca să domnească şi peste cei vii şi peste cei morţi (. Romani 
14, 7-9). 

în al doilea rând, nu putem dispune arbitrar de viaţa trupului nostru, 
deoarece acesta împreună cu sufletul constituie creaţia lui Dumnezeu, 

24 Arhid. Prof. dr. IoanN. Floca, Canoanele Bisericii Ortodoxe (Note şi comentarii). 
Bucureşti, 1991, p. 375. Pentru a fi mai uşor de înţeles, am redat conţinutul canonului, 
indicând în paranteză sensul (înţelesul) expresiilor. 


163 



Spiritualitate şi misiune creştină în contextul actual 

chemat la sfinţenie şi spiritualizare în scopul unei dăinuiri veşnice. El 
este „templu al Duhului Sfânt” şi, ca urmare, Dumnezeu este preamărit în 
templul Său. De aici şi îndemnul apostolic: „Preamăriţi dar pe Dumnezeu 
în trupul vostru şi în duhul vostru, care sunt ale lui Dumnezeu ” (1 Corinteni 
6, 19-20). 

Dat fiind faptul că lucrarea Duhului Sfânt se săvârşeşte prin cele trei 
virtuţi teologice - credinţa, nădejdea şi dragostea -, suicidul, ca pierdere 
a credinţei şi încrederii în Dumnezeu, reprezintă refuzul de a accepta 
lucrarea mântuitoare a Duhului, şi astfel devine păcat împotriva Duhului 
Sfânt. Despre acest fel de păcate Mântuitorul a spus că nu se vor ierta nici 
acum, nici în veacul viitor ( Matei 12, 31-32). Faptul că nu se vor ierta, 
nu înseamnă că nu se pot ierta. Orice păcătos care s-a căit de păcatele 
sale a primit iertarea lui Dumnezeu, fiindcă „Dumnezeu nu vrea moartea 
păcătosului, ci să se întoarcă şi să fie viu” ( Iezechiel 18, 32; Timotei 2, 
4), iar „Fiul Omului nu a venit să piardă sufletele oamenilor, ci ca să le 
mântuiască” ( Luca 9, 56). Cel ce se sinucide şi-a anulat tocmai acest timp 
al căinţei, de aceea păcatul primeşte caracter veşnic, fiindcă nu lasă loc şi 
timp intervenţiei iertătoare a lui Dumnezeu. Fapta unui ucigaş este gravă, 
fiind socotită păcat strigător la cer, dar el se poate îndrepta printr-un act de 
căinţă. Sinucigaşul însă a închis această poartă a harului iertător. 

Referindu-ne la sfinţenie ca împlinire a umanului autentic, determinat 
de funcţia dinamică şi creatoare a libertăţii morale, am putea face o mică 
digresiune, arătând că suicidul poate fi interpretat şi dintr-un alt unghi, mai 
puţin luat în seamă. Şi anume, după cum am văzut, trupul, alături de suflet, 
împlineşte menirea sfinţeniei vieţii în unitatea de fiinţă a persoanei umane. 
Iar dacă sfinţenia aduce plenitudinea vieţii, refuzul de a o cultiva aduce 
moartea. în acest cadru putem vorbi de o sinucidere lentă, involuntară 
şi inconştientă, în sensul că instinctele şi afectele, deşi absolut necesare 
vieţii biologice, având însă o funcţionalitate iraţională şi inconştientă, 
atunci când sunt pierdute de sub controlul conştiinţei (raţiune şi voinţă), 
atentează asupra libertăţii morale generând patima înrobitoare, pe măsură 
să destrame plenitudinea vieţii într-un eşec existenţial. De pildă, dacă 
urmărind în exclusivitate plăcerea gustului, acesta se amplifică intensiv şi, 
în loc să satisfacă necesitatea vieţii instinctive, o dereglează în îmbuibare, 
atunci putem spune metaforic că „ne săpăm groapa cu dinţii...”. De aici 
putem deduce paradoxul vieţii, în sensul că mâncarea îţi dă viaţa şi tot 
mâncarea te omoară... La fel se întâmplă şi cu instinctul de reproducere, 

sau cu cel de proprietate, încât putem concluziona că insaţiabila obsesie de 
căutare a belşugului de viaţă poate duce în mod paradoxal la prăbuşirea ei, 
împlinindu-se astfel cuvintele Mântuitorului că „cel ce vrea să-şi câştige 
viaţa, o va pierde...” {Matei 16, 25). 

Revenind însă la canonul sus amintit, devenit normativ în Biserică, 
vom avea în atenţie fraza finală: „Deci, clericul negreşit trebuie să cerceteze 
cu de-amănuntul, ca să nu cadă în osândă”, urmărind felul în care poate fi 
privit suicidul între nebunie şi responsabilitate. 

în această situaţie părerile sunt împărţite. Astfel, în 1788, William 
Rowley scria cu certitudine: „Cel care se sinucide este indubitabil non 
compos mentis, iar suicidul ar trebui să fie întotdeauna considerat ca act 
de nebunie”. 25 

în acest caz, răspunsul este simplu: oricine se sinucide nu este 
responsabil, şi ca urmare, orice „cercetare” încetează... 

Dar pe de altă parte, teologii au formulat pentru sinucigaş o 
condamnare dură, fără drept de apel, declarând că „prin inducţia exemplelor 
particulare ale sinucigaşilor, care au fost cu toţii nişte blestemaţi şi damnaţi, 
putem să conchidem cu certitudine că nici un sinucigaş nu a fost mântuit, şi 
nici nu poate fi. Mobilul tuturor motivelor şi cauzelor ce păreau să justifice 
oarecum sinuciderea, este socotit a fi diavolul, care acţionează prin cele 
trei instrumente ale sale: mândria, deznădejdea şi necredinţa. înăsprirea 
tonului scrierilor teoretice se reflectă în dreptul canonic şi în dispoziţiile 
concrete ale statutelor sinodale ale Bisericii Apusene. Astfel, conciliile 
regionale de la Lyon, din 1577, de la Reims şi de la Bordeaux, din 1583, 
de la Cambrai, din 1586, de la Chartres, din 1587, precizează interdicţia de 
înhumare pentru sinucigaşi. Cel de la Reims prevede chiar excomunicarea 
celor care le vor înhuma cadavrele. 26 

5. Problema responsabilităţii în actul suicidar 

Faptul că prin canonul amintit se cere „cercetarea”fiecărui caz în 
parte, vom pune în discuţie tocmai acest aspect, adică să vedem în ce măsură 
suicidul este act conştient şi liber şi, prin urmare, responsabil ; urmărind, în 
continuare, poziţia medicinei, psihologiei şi sociologiei... 

25 A Treatise on Female, Nervous, Hysterical, Hypochondriacal, Bilious, Convulsive 
Diseases (...) with Thoughts on Madness, Suicide, Londra, 1788, p. 343. 

26 G. Minois, Istoria..., p. 145. 

Cercetătorii în domeniu au stabilit că suicidul se datorează unei 
„depresii majore recurente” şi unor „tulburări de stress post-traumatic”, 
cărora omul le devine victimă. Apar în organism anumite impulsuri de 
autodistrugere, datorită unor procese chimice şi fiziopatologice. Astfel, 
victima este mai degrabă pacient, care trece prin următoarele stări psihice. 
Mai întâi apar sentimente de tristeţe şi de tulburare, urmate de mânie şi 
apoi de speranţă. înclinaţia spre sinucidere apare o dată cu transformarea 
„speranţei” în disperare. 

Cauzele care fac această trecere sunt de ordin neurologic, chimic, 
genetic, endocrin, etc. 

Sub aspect neurologic şi chimic, suicidul poate fi determinat de slăbirea 
neurotransmiţătorilor, care afectează ganglionii de bază (cum este şi în 
cazul bolii lui Parkinson), fapt care atrage după sine o scădere a cantităţii 
de dopamină. Cantităţile scăzute de serotonină din organism şi a unor acizi 
înrudiţi cu ea creează mai întâi stări de agresivitate şi impulsivitate, care, 
îndreptându-se împotriva propriei persoane, duc la depresia patologică, ce 
degenerează în suicid. 

Factorii hormonali vizează în special sindromul pre-menstrual şi 
disfuncţia glandei tiroide. 

Pe de altă parte, se apreciază că la mortalitatea masculină ar 
contribui şi secreţia de testosteron, care constituie la un moment dat factor 
de agresivitate ce poate fi îndreptată spre sine însuşi, în aşa măsură încât 
să ducă la suicid. 

Sunt apoi cercetări şi statistici, ce-i drept controversate, care sugerează 
că ar putea exista o conexiune între nivelurile scăzute de colesterol şi 
sinucidere. S-au semnalat persoane cu colesterol scăzut, fie în mod natural, 
fie datorită unui regim alimentar şi medicamentos în acest sens. 27 

Cercetările ştiinţifice, de necontestat, au pus în evidenţă 
comportamentul de autodistrugere ca factor genetic existent, dacă nu în 
familie, în istoria ei. 

Privind cauza ereditară, un studiu pe gemeni a constatat o rată de 
concordanţă pentru tentativele grave de sinucidere de 23% printre gemenii 
monozigoţi, şi de 0% printre gemenii dizigoţi. 28 

Explicaţia psihologică şi genetică a suicidului a fost susţinută 
mai ales de Jean Baechler, în lucrarea sa, Les Suicides, din 1975, şi de 

27 Ed. Smith et alii. Introducere..., p. 796-797. 

28 Ibidem. 

Jack Douglas, în The Social Meaning of Suicide, din 1967. Ei susţin 
că în „zestrea” genetică a fiecărui om zace o anumită agresivitate, care 
reacţionează la posibilităţile de adaptare ale fiecăruia. Sporirea acestei 
agresivităţi orientată spre sine însuşi poate fi stimulată de lipsa de integrare 
într-un anume grup social, sau de rigoarea excesivă a unui cod moral, pe 
măsură să creeze compromisuri, ce atrag oprobriul public... Ei susţin apoi 
că oamenii devin mai agresivi în timp de pace şi mai solidari în timp de 
război, când manifestă dorinţa de a trăi. 

S-a semnalat la veteranii războiului din Vietnam apariţia unor traume 
psihice manifestate sub forma unor confuzii între sentimentul respectului 
faţă de sine şi cel al vinovăţiei şi mâniei ofensive, în sensul că, neputân- 
du-şi manifesta mânia faţă de duşman, înăbuşind-o în sine, îi devine ţintă 
prin autodistrugere. Aceasta apare necontrolată, în sensul că „ucide doi oa¬ 
meni”: pe sine fizic, iar pe celălalt emoţional, ca obiect al ostilităţii ei. 

Acest fapt confirmă teoria lui Sigmund Freud fonnulată încă în 1905, 
potrivit căreia suicidul înseamnă o întoarcere a agresivităţii împotriva 
eului. Dacă, din cauza presiunii sociale, agresivitatea nu se poate îndrepta 
împotriva adevăratului obiect, se întoarce împotriva subiectului însuşi, 
spunea părintele psihanalizei. Freud făcea deosebire dintre libido ca 
instinct al vieţii şi al reproducerii, numit Eros, şi opusul acestuia, instinctul 
distrudo, numit Thanatos (al morţii). Dacă acesta din urmă nu este sublimat 
în acte de altruism, se întoarce distructiv spre sine însuşi... 

Sociologia a demonstrat că 91% din cazurile de tentativă la suicid, 
sau de sinucidere provin din mediile familiale haotice. La acestea se adaugă 
stările depresive produse de pierderea unor persoane dragi în intervale 
scurte de timp, cum ar fi: pierderea ambilor părinţi, a soţului (soţiei), a 
copiilor, a prietenilor. Sentimentul existenţial al lipsei suportului social 
aduce însingurarea depresivă şi ucigătoare. 

Importanţa factorului social în sinucidere l-a determinat pe celebrul 
sociolog francez E. Durkheim să spună, încă în 1897, că suicidul nu poate fi 
considerat produsul voinţei libere, ci, mai mult, poate avea cauze sociale. 29 

Privind în mod special responsabilitatea socială a sinuciderii, 
Antonin Artaud, referindu-se la Van Gogh, arată că e vorba de o „sinucidere 
a societăţii”, iar el este o victimă a lipsei de comuniune între oameni. Astfel, 


29 John Breck, Darul sacru al vieţii , trad. P.S. Dr. Irineu Bistriţeanul, Cluj-Napoca, 
2001, p. 341-347. 

cu toţii suntem responsabili de fiecare sinucidere . 30 „Singurătatea apasă 
din greu asupra societăţii noastre. Cum să trăieşti singur, dezrădăcinat, 
într-un mediu străin, rece, indiferent? - se întreabă O. Clement. Omul are 
nevoie de căldură ca să subziste. Adolescenţii se ghemuiesc în grupurile 
lor de «camarazi». Dar nu toţi. Dar cei în vârstă, femeile văduve sau 
abandonate?”. 31 

în documentatul său studiu referitor la suicid, E. Durkheim, bazân- 
du-se pe statisticile epocii sale, stabileşte trei categorii sociale ale suicidu¬ 
lui: 

1. Suicidul egoist, care îi înglobează pe indivizii cei mai slab integraţi 
în grupul lor familial, religios sau politic; 

2. Suicidul altruist se referă la societăţile ce practică un grad de 
integrare excesiv, putând justifica sacrificarea pentru grup; 

3. Suicidul armonic se datorează dereglărilor mecanismelor sociale, 
care nu mai asigură satisfacerea necesităţilor elementare. 

Aceste interpretări sociologice au fost completate în 1930 de Maurice 
Halbwachs, care stabileşte că solitudinea constituie originea comună 
a tuturor tipurilor de sinucidere. El spune explicit să „sentimentul unei 
solitudini definitive şi iremediabile este cauza unică a suicidului”. 32 

De aici vedem că de cele mai multe ori omul este victima impulsurilor 
sale de autodistrugere. De fapt însăşi „slăbiciunea morală” şi păcatul, 
care generează suicidul au, sub aspect spiritual, cauze adânci ce rezidă în 
structura psihosomatică a omului, ce nu-i oferă posibilitatea de revenire de 
sub apăsarea distrugătoarelor stări depresive. în felul acesta, sinucigaşul 
este mai degrabă pacient decât inculpat. 

Pe de altă parte, ne gândim că proliferarea suicidului se datoreşte şi 
realităţii nihiliste a epocii postmodeme în care ne desfăşurăm activitatea. 
Cauzele psihologice şi sociale se asociază într-o abordare tragică a vieţii 
pe fondul unui pesimism al însingurării şi înstrăinării morbide... „Help 
yourself!” este imperativul vieţii adresat omului postmodern. Unii reuşesc 
să navigheze în crâncena luptă a vieţii, prin forţe proprii, prin mijloace şi 
căi mai mult sau mai puţin cinstite... Alţii însă, chiar dacă se străduiesc, fie 
nu-i ajută puterile, fie vântul le este contrar, şi rămân nişte naufragiaţi pe 
marea vieţii. Şi astfel le apare angoasa ca nesiguranţă şi neîncredere în sine, 
sau anxietatea cu ucigătorul complex de inferioritate, atrăgând descurajarea 

30 O. Clement, Trupul..., p. 118. 

31 Ibidem, p. 116. 

32 G. Minois, Istoria..., p. 337. 

oarbă şi fatala depresie morbidă, ce se prăbuşeşte în „taedium vitae”... 
Dar disperarea se face simţită mai cu putere atunci când lumina credinţei 
şi nădejdii creştine nu-şi mai împlinesc funcţia lor dinamică şi creatoare. 
Atunci, însingurarea aflată sub obsedantul fior al grijii existenţiale şi al 
părăsirii, amplifică descurajarea, devenită disperare, încât „una salus victis, 
nullam sperare salutem”... („singura salvare a celor învinşi este de a nu 
mai spera în nici o salvare” 33 ). 

Iar dacă competiţia vieţii sociale este atât de dură, încât victimele 
abandonate cad la tot pasul, Biserica, având menirea de a căuta şi salva pe 
cei pierduţi ( Luca 9, 55), va fi corabia salvatoare a tuturor naufragiaţilor. 
Şi astfel putem aprecia că dacă cineva ajunge, în conjuctura actuală, să 
renunţe la lupta vieţii, fiindcă nu mai are motivaţie şi posibilitate de a o 
aborda cum se cuvine, adică pozitiv şi creator, se poate considera că dacă 
nu ai aruncat colacul de salvare naufragiaţilor, măcar celor rămaşi cu rana 
sângerândă a despărţirii să le oferi balsamul mângâietor... 

Din cele până aici tratate, vedem că problema cercetării cazurilor de 
suicid nu este deloc uşoară, dar se cuvine să i se acorde atenţia cuvenită 
fiecărui caz în parte, aşa cum justiţia cercetează cu multă minuţiozitate 
responsabilitatea unui inculpat care a săvârşit o crimă... Ne vom lămuri 
însă mai bine asupra similitudinii dintre ucidere şi sinucidere, analizând 
concret responsabilitatea mentală şi morală în două cazuri diferite. Să 
luăm, de pildă, cazul unei femei care şi-a dorit foarte mult să aibă un copil. 
Dumnezeu i l-a dăruit, iar ea, ca mamă, îl iubeşte foarte mult. Dar, din 
nefericire, deşi îl iubeşte foarte mult, din zonele tenebroase ale minţii, îi 
apare la un moment dat ideea sadică de a-1 ucide. Devenită obsesie, sadismul, 
ca plăcere iraţională şi în acelaşi timp morbidă, a învins iubirea maternă, 
concretizându-se în crimă. Cu siguranţă, în acest paradox, justiţia va pune 
la îndoială responsabilitatea mamei... Prin similitudine, ne întrebăm: ce 
sentinţă va emite Biserica, cercetând (analizând) un caz de sinucidere în 
care este implicată o oarecare mamă care, deşi şi-a iubit copilul, a simţit 
la un moment dat că din alte motive, mai mult sau mai puţin justificate, 
trebuie să-l părăsească, fiindcă ea trebuie să părăsească această viaţă?!... 
Acest „trebuie”, deşi nejustificat, se manifestă imperativ ca obsesie oarbă, 
şi devine datorie ce se cere a fi împlinită. Nefiind însă motivată raţional 
şi moral, fapta în sine este reprobabilă, dar făptuitorul poate fi declarat 
iresponsabil, deoarece e vorba de masochism, care reprezintă forma de 

33 Vergiliu, Eneida, II, 354.. 

plăcere morbidă a instinctului de conservare a vieţii şi, ca urmare, o deviere 
de la orientarea firească a inteligenţei şi acţiunii umane, care în mod 
normal şi natural se îndreaptă spre un scop util şi necesar vieţii. 

Faptul că nu putem stabili cu exactitate în câte anume procente sui¬ 
cidul este un act conştient de voinţă liberă, deoarece impulsurile depresive, 
lezând libertatea, eo ipso, pun în dubiu şi responsabilitatea. Iar în orice situ¬ 
aţie de dubiu se cuvine să învingă totdeauna iubirea - „In dubiis caritas ”, 
spunea pe drept cuvânt Fericitul Augustin, într-un alt context de idei... 

6. Cu privire la misiunea canonic-liturgică 
a Bisericii faţă de sinucigaş 

Având în vedere că iubirea lui Hristos înclină totdeauna spre păcătos, 
ar fi bine ca, neacceptând păcatul, să-l oferim totuşi pe păcătos milei lui 
Dumnezeu. „Responsabilitatea Bisericii în astfel de cazuri este de a-1 
accepta atât pe cel decedat, cât şi pe cei mai răniţi de această moarte tragică 
şi să-i dăruiască şi pe aceştia milei iubitoare a lui Dumnezeu. îngrijirea 
pastorală se va concentra asupra vindecării celor rămaşi fără persoana 
iubită, evitând orice judecare sau condamnare. Dacă Dumnezeu poate 
înţelege factorii complecşi care determină sinuciderea, indiferent dacă în 
aparenţă aceasta este pentru noi „raţională” sau nu, rolul nostru este să 
lăsăm victima în grija milostivă a lui Dumnezeu, în timp ce suntem martorii 
adevărului că iubirea mân tuitoare a lui Hristos e mai puternică chiar decât 
moartea produsă prin sinucidere ”. 34 

Toate acestea confirmă ceea ce cu mai bine de un veac în urmă 
spusese, cu adâncă evlavie, marele Om al lui Dumnezeu şi neasemuitul 
scriitor F.M. Dostoievski, în „Fraţii Karamazov”: „... vai de sinucigaşi! 
Cred că nu pot fi suflete mai nenorocite decât ale lor. Zice-se că-i păcat să 
te rogi pentru odihna lor şi Biserica se leapădă de ei, aşa cum ni se arată, 
dar în adâncul inimii mele cred totuşi că am putea să ne rugăm şi pentru ei. 
Iubirea nu poate fi prilej de supărare pentru Hristos. Toată viaţa m-am rugat 
în taină pentru ei, vă mărturisesc cinstit, cuvioşilor, şi acum încă nu uit să-i 
pomenesc în fiecare zi în rugăciunile mele”. 

în cadrul Bisericii Ortodoxe Ruse chiar s-a încercat lansarea unei ru¬ 
găciuni pentru sinucigaşi, compusă de un episcop de la mănăstirea Sfântul 
Iov din Potceaiev, prin anul 1920. Ea a fost rostită cu prilejul săvârşirii 

34 John Breck, Darul..., p. 348-349. 

Sfintei Euharistii, şi cerea: „Doamne, iartă şi pe cei care s-au sinucis in¬ 
tr-un moment de rătăcire ”. Reţinem că Mitropolitul Filaret al Moscovei a 
binecuvântat rostirea acestei rugăciuni. 35 

Adâncind acest aspect, vom raporta, în continuare, suicidul, 
deopotrivă la judecata şi milostivirea lui Dumnezeu. 

Privind suicidul în perspectiva judecăţii lui Dumnezeu şi a rugăciunii 
Bisericii pentru cei trecuţi la cele veşnice, trebuie avute în vedere două 
lucruri. In primul rând, că iertarea păcatelor şi mântuirea sufletului 
reprezintă exclusiv hotărârea lui Dumnezeu. Aceasta înseamnă că taina 
vieţii noastre veşnice nu o putem şti, precum nu putem cunoaşte taina 
judecăţii lui Dumnezeu. Aceasta este taina înţelepciunii aparţinătoare 
exclusiv lui Dumnezeu, după cum mărturiseşte Scriptura: „O, adâncul 
bogăţiei şi al ştiinţei lui Dumnezeu! Cât sunt de nepătrunse sunt judecăţile 
Lui şi de negăsit urma căilor Lui!” ( Romani 11, 33). In al doilea rând, că 
judecata lui Dumnezeu se referă la păcatele oamenilor săvârşite în viaţa 
pământească. Ei se fac vrednici de milostivirea lui Dumnezeu în măsura în 
care şi-au dovedit, în mod conştient şi liber, disponibilitatea de a beneficia 
de harul lui Dumnezeu. De aceea nepocăinţa până la moarte face ca 
păcatele nemărturisite să nu poată primi iertarea milostivă a lui Dumnezeu, 
fiindcă opresc comuniunea cu El, ştiut fiind că păcatul în sine reprezintă 
înstrăinarea de Dumnezeu. 

Pe de altă parte, noi ştim că „nu este om care să fie viu şi să nu 
greşească”, motiv pentru care Biserica se roagă pentru toţi fiii ei, Iară nici o 
deosebire. Iar fiii Bisericii sunt socotiţi a fi toţi cei botezaţi în numele Sfintei 
Treimi şi păstrători ai dreptei credinţe. Dintre aceştia sunt, desigur, mulţi 
care au săvârşit păcate grele şi nu s-au căit pentru faptele lor. Alţii, datorită 
morţii survenite pe neaşteptate, sau în condiţii neprevăzute, nu au avut 
timp şi condiţii să se căiască de păcatele lor. Ca o mamă bună şi iubitoare, 
Biserica îi încredinţează pe toţi, fără nici o deosebire, iertării milostive a 
lui Dumnezeu, lăsând ca judecata să o facă Dumnezeu, după dreptatea şi 
iubirea Sa. Din această categorie, a celor mulţi, care nu s-au căit de păcatele 
lor, pot face parte şi sinucigaşii. în cele din urmă, lucrurile pot fi judecate 
şi în favorul acestora, în sensul că şi ei sunt membri legitimi ai Bisericii şi 
se poate ca în decursul vieţii să-şi fi arătat credinţa prin săvârşirea faptelor 
plăcute lui Dumnezeu... Ispita însă, la un moment dat, le-a depăşit puterile, 
şi în mod fatal, au căzut învinşi, fără drept de apel... Se spune că unii dintre 

35 O. Clement, Trupul..., p. 119. 

aceştia, aflaţi în spasmele morţii, regretă cu disperare fapta la care s-au supus, 
şi dacă cumva se întâmplă să nu-şi finalizeze tentativa, scăpaţi din ghearele 
morţii, păstrează toată viaţa căinţa faptei şi hotărârea de a-şi revizui drumul 
în viaţă... Necunoscând însă ce este în sufletul lor, în gândul lor, în simţirea 
lor, cât de liberă şi de conştientă este fapta lor, se pare că e mai bine să lăsăm 
taina faptei lor reprobabile în judecata lui Dumnezeu. Suntem astfel în 
consensul duhului smerit de rugăciune al Bisericii, care pune totdeauna mai 
presus de păcat iubirea milostivă şi iertătoare a lui Dumnezeu, întărită de 
nădejdea că bunătatea Sa este deasupra slăbiciunilor firii omeneşti. în felul 
acesta, rugăciunea Bisericii pentru cei trecuţi la cele veşnice are un caracter 
general, în sensul că nu se referă la o anumită categorie de păcătoşi sau la 
anumite feluri ale păcatului, ci caută să le cuprindă pe toate: cu ştiinţă, fără 
de ştiinţă, cu voie, fără de voie, cu lucrul, cu cuvântul sau cu gândul... Iată, 
spre exemplu, cât de înălţătoare sunt în acest sens rugăciunile speciale de 
la Vecernia praznicului Cincizecimii: „Stăpâne atotţiitorule, Dumnezeule 
al părinţilor şi Doamne al milei... Ziditorule al vieţii şi al morţii, al trăirii 
celei de aici şi al mutării celei de acolo... Cel ce duci şi scoţi din iad; Cel 
ce legi întru neputinţă şi dezlegi întru putere... care şi la acest praznic ai 
binevoit a primi rugăciuni de mijlocire pentru cei ţinuţi în iad, dându-ne 
nouă mari nădejdi că vei trimite uşurare şi mângâiere celor cuprinşi de 
întristări apăsătoare, auzi-ne pe noi, smeriţii robii Tăi, care ne rugăm Ţie, şi 
odihneşte sufletele robilor Tăi, celor mai înainte adormiţi...” ( Rugăciunea 
a cincea ); „Căci nu este, Doamne, moarte, pentru robii Tăi, când ieşim din 
trup şi venim la Tine, Dumnezeule, ci mutare de la cele triste la cele bune 
şi vesele; este odihnă şi bucurie. Iar de am greşit Ţie ceva, fii milostiv şi 
nouă şi acelora, pentru că înaintea Ta nimeni nu este curat de întinăciune, 
măcar de ar fi viaţa lui numai o zi... Pentru aceasta, ca un Dumnezeu bun 
şi iubitor de oameni, dezleagă, lasă şi ne iartă, nouă şi acelora, căderile în 
păcate, cele cu voie şi cele fără de voie, cele cu ştiinţă şi cele cu neştiinţă, 
cele arătate şi cele ascunse, cele cu lucrul şi cele cu gândul, cele cu cuvântul 
şi cele din toate umbletele şi mişcările noastre” ( Rugăciunea a şasea). 

Referindu-ne în special la misiunea spirituală şi socială a Bisericii în 
lume, se cuvine să accentuăm faptul că aceasta trebuie să aibă un caracter 
pastor a l-preventiv. Sunt mulţi în jurul nostru învinşi de soartă, dezorientaţi, 
bolnavi, marginalizaţi, însinguraţi, lipsiţi de ajutor şi de orice sprijin... 
Unii ca aceştia trebuie căutaţi, aflaţi şi salvaţi atât material cât şi spiritual... 
Nu e, desigur, uşor să te identifici cu contradicţia vieţii, cu necazurile, cu 

nevoile şi cu îndărătnicia fiecăruia, dar numai aceasta este opera şi jertfa 
samarineanului milostiv... 

Referindu-ne însă în mod special la suicid (eventuale înclinaţii sau 
tentative prin pierderea comuniunii şi a încrederii în Dumnezeu), va intra 
în acţiune arta duhovniciei în cadrul pastoraţiei individuale. Duhovnicul 
va trebui să dovedească mult tact pastoral, aplicat cu discernământ (dreaptă 
socoteală), cu înţelegere, cu răbdare, cu îngăduinţă şi fermitate, cu întărirea 
inimii prin rugăciune şi prin lecturi biblice şi duhovniceşti, cu smerenie şi 
har, cu încredere neclintită în ajutorul lui Dumnezeu, ştiut fiind că ceea ce 
la oameni este cu neputinţă, poate împlini Dumnezeu. 

Pe de altă parte, îngrijirea pastorală trebuie să înlocuiască răceala şi 
indiferenţa faţă de cei ce se despart de o persoană iubită, chiar dacă aceasta 
şi-a greşit trecerea în veşnicie. Nu de condamnare şi de judecată au nevoie 
sufletele rănite, ci de untdelemnul mângâietor al iubirii care pe toate le 
iartă, şi de aceea dragostea rămâne veşnic biruitoare, nu cade niciodată, 
fiindcă poartă în sine viaţa lui Dumnezeu care este iubire... Ca urmare, nu 
ne mai rămâne decât îndemnul care ne asigură că „omnia vincit amor et nos 
cedamos umori?' („Iubirea le învinge pe toate, iar noi să ne lăsăm învinşi 
de ea”) 36 . 

Fără a impieta întru nimic învăţătura de credinţă a Bisericii, în 
condiţiile de secularizare a lumii contemporane, se cuvine ca misiunea 
pastorală a Bisericii să se orienteze spre o mai eficientă apropiere de 
slăbiciunile sufleteşti ale oamenilor în împrejurările dramatice şi tragice ale 
vieţii lor. Alcătuirea unei slujbe speciale pentru sinucigaşi, cu mângâierea 
celor rămaşi în urmă, prin care să fie încredinţaţi milostivirii lui Dumnezeu, 
ar fi deosebit de benefică şi de oportună... 


36 Vergiliu, Bucolica, X, 69. 

Recunoştinţa ca virtute creştină si implicarea ei 

9 9 9 9 M. 

în misiunea Bisericii 


Actualitatea şi necesitatea cultural-socială a recunoştinţei ca virtute 
este dată de faptul că omul contemporan se află sub presiunea crizei 
existenţiale, care îi închide orizontul luminos al vieţii. Şi anume, cufundat 
în individualism şi măcinat de iluzia propriei deveniri egocentrice, 
minimalizând sau schimbând tabla valorilor religios-morale, admiţând, dar 
şi persiflând şi bagatelizând tradiţiile, omul postmodern al zilelor noastre, 
„fără cer şi pământ”, se zbate debusolat în valul tenebros al căutărilor, 
confuziei şi crizei spirituale, pierzându-şi propria identitate, cu toate 
consecinţele ce decurg de aici... 

Dacă aceasta este realitatea existenţei tragice a lui „homo 
economicus”, sau „omului recent”, se pune problema depăşirii situaţiei 
de criză prin armonizarea vieţii personale, sociale, economice, morale şi 
spirituale. Iar acest deziderat nu se poate realiza decât printr-o convertire 
spirituală la valorile perene menite să-i ofere persoanei umane recuperarea 
identităţii omului de pretutindeni şi de totdeauna cu sine însuşi. 

în acest context, lucrarea de faţă se vrea o pledoarie în favorul 
recuperării şi afirmării valorilor moral-creştine atât de proprii şi de necesare 
vieţii şi societăţii omeneşti de pretutindeni şi de totdeauna. 

1. Preliminarii 

Având în etnogeneza sa înscris simţământul creştin, înţelepciunea 
poporului nostru a lăsat posterităţii foarte multe aforisme, asemenea unor 
jaloane de orientare în viaţa personală şi comunitară. Multe din ele se referă 
la recunoştinţă, şi glăsuiesc astfel: „nu arunca cu piatră în fântâna care îţi 
dă apă!”. Deşi enunţul este prohibitiv, îndemnul evidenţiază o abordare 
pozitivă, în sensul că la binefacere se cuvine să răspundem totdeauna cu 
binefacere... Alte variante ale îndemnului la recunoştinţă sună astfel: „Cele 
rele să le scrii pe apa care curge, iar facerea de bine să o sapi în piatră!”'. 

„A du-ţi aminte de pâinea şi sarea ce ai mâncat, de cel ce te-a ajutat, şi nu-l 
uita în veci!". Reţinem aceeaşi povaţă exprimată plastic de către un poet 
creştin: „Fiii mei, recunoştinţa, voi să n-o uitaţi nicicând, / Mulţumiţi veţi 
fi în viaţă, mulţumire arătând; / Căci şi Cerul şi Pământul o doresc şi-o 
cer mereu / Şi nu-i simţământ pe lume mai plăcut lui Dumnezeu ” (Traian 
Dorz). 

Pe lângă acestea, este semnificativ faptul că ziua de 24 noiembrie 
este sărbătorită în Statele Unite ale Americii ca zi a recunoştinţei. Cu acest 
prilej, 50 de milioane de americani se adună la masa familială, de la care 
nu lipseşte carnea de curcan... Acum, lucrurile din magazine sunt mult 
mai ieftine, şi se are în atenţie ca nici un om sărac să nu rămână flămând în 
această zi. 

Din cele de mai sus vedem că virtutea recunoştinţei reprezintă 
recunoaşterea deschisă a binefacerii ce ne-a fost arătată. Se mai numeşte 
şi „mulţumire” sau „gratitudine”, şi satisface o minimă dreptate înscrisă în 
zonele sociale ale conştiinţei umane, ca lege morală naturală, şi anume, de 
a răspunde cu bine, la binele ce ţi-a fost făcut; de a răspunde cu iubire, la 
iubirea care, adresându-ţi-se ca binefacere sau bunăvoinţă, te-a salvat poate 
de multe ori, sau cel puţin te-a scos din încurcăturile sau hăţişurile pe care, 
viaţa punându-ţi-le în faţă, a trebuit să le depăşeşti pentru a putea naviga 
mai departe... De aici rezultă că între binefacere şi recunoştinţă, sau între 
dăruitor şi primitor există o reciprocitate firească şi necesară. Cu tot acest 
firesc sau natural pe care îl impune recunoştinţa sau mulţumirea, există 
totuşi situaţii de declin moral, manifestate fie prin uitare sau indiferenţă, 
fie prin rea voinţă, când binefacerea cerută cu insistenţă nu este urmată 
şi de recunoştinţa meritată. Acestea sunt situaţiile de nerecunoştinţă sau 
de ingratitudine, dezaprobate şi condamnate, fiindcă, dacă recunoştinţa 
apropie pe oameni, făcându-i părtaşi comuniunii care îi leagă printr-un 
sentiment de bucurie şi solidaritate, nerecunoştinţa, prin indiferenţă şi 
uitare, lasă un gol şi chiar o suferinţă în sufletul aceluia care, oferindu-ţi 
afecţiunea lui binefăcătoare, nu primeşte iubirea-răspuns meritată în urma 
faptei sale... Aceasta datorită faptului că ingratitudinea lezează şi dizolvă 
speranţa implicată în actul de binefacere; iar dacă speranţa moare, se 
destramă orizontul luminos al vieţii. în consecinţă, nimic nu descurajează 
binefacerea mai mult decât ingratitudinea. Pentru acest motiv, recunoştinţa 
devine un deziderat educativ şi o trăsătură de caracter a oamenilor care 
doresc cu adevărat să fie oameni şi să statornicească în comunitatea umană 

bunele relaţii temeluite pe iubire, pe dreptate, pe bună înţelegere şi ajutorare 
reciprocă. 

Dată fiind importanţa recunoştinţei în viaţa oamenilor, ea a fost 
dintotdeauna şi de către toţi apreciată şi recomandată, precum nerecunoştinţa, 
sau ingratitudinea, a fost dezaprobată, iar reavoinţa, ca răsplătire a 
binefacerii cu ură şi duşmănie, a fost condamnată ca o faptă odioasă... S-a 
remarcat, pe bună dreptate, că „sunt trei feluri de nerecunoscători, dintre 
care primul este acela care, având o obligaţie faţă de noi, evită după aceea 
societatea noastră, ca şi cum i-ar fi ruşine că ne este îndatorat pentru o 
binefacere. Al doilea este încă şi mai rău: căci având în mână vreun prilej 
de a recunoaşte obligaţia ce o are faţă de noi, el se sustrage şi nu o face. 
Al treilea este un monstru şi mai oribil: căci în schimbul binelui cu care 
l-am acoperit, el ne copleşeşte cu tot răul pe care ni-1 poate face” (Gabriel 
Thuseron Oxenstierna, Pensees diverses, 1, 28). 

într-o astfel de situaţie, însuşi cuvântul lui Dumnezeu se pronunţă 
sentenţios şi fără echivoc, arătând că „cel ce răsplăteşte cu rău pentru bine 
nu va vedea depărtându-se nenorocirea din casa lui” {Pilde 17, 13). 

Putem conchide că „recunoştinţa este nu numai o mare virtute, ci este 
mama tuturor celorlalte virtuţi, fiindcă cel mai rău lucru care s-arputea spune 
despre un om este a-1 socoti ingrat (nerecunoscător)” (Cicero). Iar pentru a 
nu mai exista ingraţi în lume, recunoştinţa trebuie să înceapă cu tine însuţi: 
„Te superi că există nerecunoscători. Intreabă-ţi cugetul (memoria) dacă 
toţi cei care te-au îndatorat au găsit că le-ai fost recunoscător ” (Seneca). 

2. Recunoştinţa ca virtute naturală si datorie morală 

9 9 9 

încă de la început se cuvine să precizăm că recunoştinţa ca virtute 
nu este şi nici nu poate fi abordată ca deprindere convenţională venită din 
exterior sub forma normei de conduită civilizată sau politicoasă, impusă 
de regulile formale ale cetăţii sau polisului din care facem parte, ci ca 
structură sufletească specifică persoanei umane, definită ca fiinţă socială. 
Aceasta înseamnă că prin natura ei sufletească persoana umană prezintă 
intenţionalitatea spre comunicare şi comuniune, precum şi discernământul 
ca aspiraţie spre valori. De aici rezultă că intenţionalitatea firească de 
comunicare şi comuniune se întrepătrunde armonic cu dezvoltarea, în 
relaţiile interpersonale, a simţului moral înscris aprioric în conştiinţa 
fiecăruia. 

Pentru a identifica sensul şi specificul recunoştinţei în viaţa morală, 
socială şi spirituală, se cuvine, la început, să stabilim câteva orientări 
generale în determinarea noţiunii de virtute. 

Este cunoscut faptul că virtutea constituia pentru înţelepţii antici 
din lumea greco-romană un ideal al vieţii ordonate, pe măsură să ducă la 
perfecţionarea naturii umane, deopotrivă fizică şi spirituală. Cuvântul ăpertj, 
prin care este numită virtutea, are înţelesul de „ excelenţă ”, în sensul de 
calitate de maximă valoare, adică perfecţiunea spre a cărei realizare trebuie 
să tindem mereu... Având ca deviză dezideratul de a trăi conform naturii 
(firii), înţelepţii antici aveau ca ideal desăvârşirea firii. Iar la împlinirea 
acestui deziderat se ajunge prin virtute. Cultivarea virtuţii porneşte de la 
cunoaşterea de sine , înţelegând determinarea autenticului, adică ceea ce 
eşti cu adevărat. Şi pe măsură ce te cunoşti cu adevărat poţi face deosebirea 
dintre calităţile şi defectele existente în natura proprie, încât virtutea 
reprezintă exersarea calităţilor şi înlăturarea defectelor, conform unor 
principii, sau norme dinainte stabilite pe cale raţională, vizând un anumit 
scop util, folositor vieţii. Prin exersarea calităţilor se ajunge la dobândirea 
deprinderilor bune, menite să conducă la perfecţiunea naturii. 

în această viziune, recunoştinţa, asemenea binefacerii, prieteniei, 
curajului, înfrânării, înţelepciunii, se cuvenea să fie cultivată în scopul 
armonizării vieţii sufleteşti, pentru dobândirea demnităţii personale, sau a 
onoarei, ca liberalitas (eliberarea de egoismul vulgar), pentru afirmarea 
a ceea ce se cunoştea sub numele de magnanimas (sau megalopsihia), 
înţelegând generozitatea, care înnobilează spiritul omenesc. Iar pentru a 
se ajunge la acest ideal moral, omul ca fiinţă socială va cultiva dreptatea, 
ca viaţă ordonată în relaţiile interpersonale. în acest scop era recomandată 
şi gratitudinea, care spre a fi mereu încurajată, se venea şi cu argumentul 
evlaviei faţă de zei. Astfel, vechii înţelepţi au plăsmuit în cinstea ei trei 
divinităţi sub numele de „graţii". Acestea sunt: Thalia, Aglaia şi Eufrosina. 
Şi după cum remarcă un gânditor, „ei au închinat aceste trei zeiţe recunoştinţei 
ca şi cum una singură nu ar fi fost suficientă pentru a cinsti o virtute atât 
de rară. Trebuie să remarcăm că poeţii şi le-au închipuit pe aceste zeiţe 
goale, anume, pentru a ne arăta că, în materie de binefacere şi recunoştinţă, 
trebuie să acţionăm cu o inimă sinceră. Ei le arată tinere şi fecioare pentru 
a ne arăta că binefacerii trebuie să-i păstrăm o amintire vie şi să nu lăsăm 
ca recunoştinţa noastră să îmbătrânească, ci să căutăm ocaziile a ne arăta 
sentimentele noastre pentru binele ce ni s-a făcut. Li s-a dat o înfăţişare 

blândă şi veselă pentru a ne semnala bucuria pe care trebuie să o simţim 
atunci când recunoaştem obligaţia ce o datorăm binefăcătorilor noştri. Au 
fixat la trei numărul acestor divinităţi, pentru a ne arăta că recunoştinţa 
trebuie să fie de trei ori mai mare decât binele primit. Ei au zugrăvit aceste 
zeiţe ţinându-se de mâini, pentru a ne arăta că binefacerea şi recunoştinţa 
trebuie să fie inseparabile” (G. Th. Oxenstierna, Pensees diverses, 1, 28). 

Prin urmare, dacă recunoştinţa reprezintă o forţă interioară ce 
continuu se exersează pentru dobândirea deprinderii de a cultiva calităţile, 
înseamnă că ea, fiind virtute naturală, trebuie promovată şi ca virtute etică, 
sau ca datorie morală. 

încercând să determinăm înţelesul propriu pe care îl are recunoştinţa 
ca virtute, vom spune că aceasta se raportează totdeauna la binefacere, 
ca act de reciprocitate. Iar dacă binefacerea denumeşte fapta bună pornită 
din iubire sinceră şi dezinteresată, recunoştinţa reprezintă o iubire-răspuns 
pentru binefacerea primită, exprimată sincer şi dezinteresat, asemenea 
binefacerii. înţelegem mai bine aceasta, deosebind recunoştinţa de ceea 
ce este cunoscut sub formula „do ut des” {„dau ca să-mi dai”). Această 
expresie avea la început un înţeles strict comercial, implicat în schimbul de 
marfă. Sensul moral îi exprimă o abordare interesată atunci când stabileşte 
raportul dintre binefacere şi recompensă. Fiind vorba de un interes egoist, se 
cuvine să avem în atenţie că acesta, deşi poate fi echitabil, nu este totdeauna 
şi moral... El poate fi şi meschin. Iar dacă este meschin, înseamnă că trebuie 
evitat, pe când virtutea unnăreşte şi dezvoltă calitatea pe care suntem datori 
să o cultivăm... De aici vedem că recunoştinţa se afirmă ca iubire-răspuns 
iubirii ce ne-a fost adresată prin binefacere, ca o satisfacţie, sau ca o împlinire 
a acesteia. Dacă lipseşte această iubire-răspuns ca recunoştinţă, iubirea 
binefăcătoare suferă, deoarece este neîmplinită, rămânând decompensată. 
Pentru acest motiv, ingratitudinea, creând suferinţa morală, devine un 
defect. Şi întrucât defectul este o disfuncţie, se impune a fi corectat, fiindcă 
degradează viaţa personală şi relaţiile sociale. 

Reţinem că recunoştinţa este o virtute firească, înscrisă în legea 
morală naturală {Romani 2, 14-15), precum şi o datorie morală, un 
imperativ moral, adică o virtute etică. Având menirea de a cultiva iubirea 
ca valoare morală supremă, recunoştinţa, practicată la început în etica 
filosofică antică, a fost primită şi de Biserica creştină ca o virtute de mare 
cinste, după cuvintele Apostolului neamurilor, care îndeamnă: „câte sunt 
adevărate, câte sunt cinstite, câte sunt drepte, câte sunt curate, câte sunt 

iubite, câte sunt cu nume bun, orice virtute (zig âpevj) şi orice laudă, 
acestea să le gândiţi ” (Filipeni 4, 8). Sau, determinând discernământul: 
„toate să le cercetaţi, ţineţi ce este bun!” (/ Tesaloniceni 5, 21). 

Ca virtute, recunoştinţa, asemenea binefacerii, este rodul iubirii care 
„ împlineşte toată legea ” {Romani 13, 8), iar participarea cu iubire la viaţa 
semenului este deopotrivă binefacere şi recunoştinţă. Aceasta înseamnă că 
iubirea este integrală şi funcţională atunci când deopotrivă ne bucurăm şi 
deopotrivă ne întristăm alături de cei ce se bucură şi cu cei ce plâng {Romani 
12, 15). Abordată ca expresie a iubirii şi ca datorie morală, recunoştinţa 
porneşte de la premisa că se cuvine a „purta grijă ce este bine nu numai 
înaintea Domnului, ci şi înaintea oamenilor” {II Corinteni 8,21); mai precis: 
„înaintea tuturor oamenilor {Romani 12, 17; / Tesaloniceni 5, 15), motivată 
de raportarea la fapta mântuitoare a lui Hristos: fiecare dintre voi să caute 
să placă aproapelui pentru zidire, că şi Hristos nu Sieşi şi-a plăcut...” 
{Romani 15, 1-3). In cazul virtuţii, zidirea”, la care ne îndatorează 
Apostolul, o referim la reciprocitatea dintre binefacere şi recunoştinţă, în 
sensul că recunoştinţa încurajează binefacerea, dinamizând-o spre acţiune, 
pe când ingratitudinea o descurajează. Făcând să sporească binefacerea 
prin recunoştinţă, se amplifică iubirea, şi astfel viaţa morală primeşte 
valenţe superioare. 

Ca manifestare a iubirii-răspuns faţă de fapta binefăcătoare ce ne-a fost 
adresată, recunoştinţa prezintă o deschidere dinamică şi creatoare, vizând 
pe binefăcătorii noştri din trecut şi prezent, de departe şi de aproape, pe cei 
apropiaţi, sau mai puţin apropiaţi, pe părinţi, dascăli, prieteni, etc. Ea se 
extinde prin forţa iubirii şi faţă de comunitatea din care facem parte, căreia 
îi suntem recunoscători pentru binefacerile şi bunul mers al vieţii pe care 
ni-1 asigură; precum şi societatea, la rândul ei, trebuie să fie recunoscătoare 
membrilor ei pentru activitatea ce o depun pentru continua ei prosperitate. 
La fel şi patria este îndatorată să-şi recunoască fiii care îi aduc cinstire, sau 
care s-au jertfit sau se jertfesc din dragoste faţă de ea... 

Din cele până aici tratate vedem că recunoştinţa este o virtute ce 
aparţine naturii umane, fiindcă persoana umană prin natura sa prezintă 
deschiderea spre comunicare şi comuniune, iar aceasta se realizează şi 
se împlineşte în relaţiile interpersonale prin iubire. Dat fiind faptul că 
recunoştinţa este virtute naturală, ca şi calitate aparţinând structural vieţii 
sufleteşti, se cuvine a fi exersată mereu spre desăvârşirea firii, devenind 
astfel datorie morală, sau virtute etică. 

Sub această formă, recunoştinţa poate fi valorificată şi în morala 
creştină, apreciindu-se că ea este un datum al sufletului, impus a fi realizat 
de legea morală naturală, pe măsură să afirme existenţa chipului lui 
Dumnezeu în om, chiar dacă natura lui poartă în sine rănile păcatului. E 
vorba aici de ceea ce Tertulian numea „ dreptul naturii”, întemeiat pe faptul 
că „natura este mama noastră a tuturor” 1 . în acelaşi timp, recunoştinţa 
este virtute creştină, fiindcă, în exprimarea aceluiaşi apologet, „ anima 
naturaliter christiana ” 2 , ceea ce înseamnă că sufletul, fiind prin natura sa 
creştin, viaţa lui se împlineşte prin exersarea şi deprinderea recunoştinţei ca 
iubire-răspuns iubirii binefăcătoare ce ne-a fost adresată. 

3. Recunoştinţa ca virtute euharistică în viata Bisericii 

9 9 9 

Pentru a determina sensul specific al recunoştinţei ca virtute creştină 
vom preciza încă de la început că aceasta depăşeşte înţelesul strict omenesc 
de datorie morală. E mai mult decât a răsplăti binele cu bine... în plan 
uman spunem: „după faptă şi răsplată”, dar noţiunea de „recompensă”, 
vizând mai mult datoria materială sau morală, are o arie mai redusă decât 
cea de virtute raportată în primul rând la relaţia cu Dumnezeu. Noţiunea 
de „răsplătire” este starea interioară de bună-voire sau de preţuire pentru 
binele care ne-a îndatorat, reprezentând încheierea sau achitarea unei 
datorii, care încheie situaţia de debitor. Depăşind acest sens legalist specific 
relaţiilor interumane, recunoştinţa ca virtute creştină se raportează în primul 
rând la relaţia cu Dumnezeu, fiind „un rezervor imens de recunoaştere a 
dependenţei noastre faţă de Dumnezeu” 3 , de unde rezultă şi dezvoltarea 
interdependenţei umane, precum şi atitudinea faţă de darul creaţiei lui 
Dumnezeu. 


3.1. Determinarea virtuţii euharistice 

9 

Când ne referim la recunoştinţa noastră faţă de Dumnezeu, noţiunile 
de „recompensă”, „răsplătire” şi „merit” sunt depăşite, fiindcă „Dumnezeu 
îl poate răsplăti pe om pentru o acţiune corectă, dar omul nu-L poate răsplăti 
pe Dumnezeu de la care are totul” 4 . 

1 Apologeticul XXXIX, 7, PSB 3, p. 93. 

2 Apologeticul XVII, 6, PSB 3, p. 64. 

3 Anca Manolache, Virtutea recunoştinţei, în rev. Glasul Bisericii, nr. 2-3 / 1989, 

p. 53. 

4 Idem, ibidem. 

Dat fiind faptul că de la Dumnezeu avem viaţa, darurile şi toate 
bunurile necesare bunei împliniri a vieţii, când ne referim la recunoştinţă 
ca virtute creştină, noţiunea care o defineşte cel mai bine este cea de 
cv/ap iar ia sau gratitudine, ambii tenneni incluzând pe /fpig (sau gratia), 
ca mijloc definitoriu şi indispensabil realizării ei în viaţa creştină. Şi aceasta 
pentru că „toate binefacerile lui Dumnezeu, întreaga lume - din veac până 
în veac - aparţin domeniului şi manifestărilor harului” 5 . Mai mult însă, 
virtutea specific creştină este o iluminare specială a harului divin, după cum 
arată Sfântul Maxim Mărturisitorul: „Puterile de căutare şi de cercetare 
a lucrurilor dumnezeieşti sunt sădite în firea oamenilor, fiinţial, de către 
Făcător, prin însăşi aducerea ei la existenţă. Iar descoperirile lucrurilor 
dumnezeieşti le împărtăşeşte prin har puterea Preasfântului Duh” 6 7 . 

Pentru a determina mai îndeaproape sensul propriu al recunoştinţei 
ca virtute specific creştină, vom urmări felul în care a fost sintetizată 
unitatea virtuţii de către Sfântul Ignatie Teoforul (+ 107), ca un deschizător 
de drumuri în această direcţie. El spune că începutul (op'/f) virtuţii creştine 
îl are credinţa (nimiq), iar desăvârşirea (zălog) o realizează dragostea 
(ăyănrţ). „Când aceste două sunt unite, este Dumnezeu, iar toate celelalte 
virtuţi, care decurg din ele, duc la frumuseţea morală" 1 . 

în acest context se include şi recunoştinţa, alături de celelalte virtuţi. 
Şi astfel putem spune că credinţa generează recunoştinţa ca formă de 
cunoaştere a prezenţei lui Dumnezeu în lume şi în viaţa noastră prin 
darurile Sale. Concret vorbind, este recunoaşterea că „orice dare bună şi 
orice dar desăvârşit de sus este, coborându-se de la Părintele luminilor, la 
care nu este schimbare nici umbră de mutare ” (Iacob 1, 17). 

Desigur, cel mai mare dar pe care Dumnezeu l-a dat omului este cel 
al vieţii. Dat fiind însă faptul că păcatul ruinează acest dar, degradându-1 
spre moarte, din iubire Dumnezeu salvează darul Său, oferindu-ne darul 
vieţii Fiului Său, pentru ca „tot cel ce crede în El să nu piară, ci să aibă viaţă 
veşnică” ( Ioan 3, 16). Iar dacă Hristos este Darul salvării vieţii noastre, 
înseamnă că recunoştinţa noastră faţă de Dumnezeu reprezintă o iubire- 
răspuns iubirii Lui milostive. De aceea, „noi iubim pe Dumnezeu, fiindcă El 
ne-a iubit mai întâi” (IIoan 4, 19), „şi a trimis pe Fiul Său ca ispăşire pentru 

5 N. Glubokovski, întrebuinţarea şi aplicarea expresiei xăpi? la părinţii greci, 
până la Sfântul Ioan Damaschin, trad. rom. Dimitrie Preotul, în rev. Glasul Bisericii, nr. 
10/1956, p. 525. 

6 Răspuns către Talasie , în Filocalia, voi. 3, Sibiu, 1948, p. 310. 

7 Epistola către Efeseni, XIV, 1, PSB, 1, p. 162. 

păcatele noastre” ( Iloan 4, 10). în felul acesta, recunoştinţa noastră devine 
euharistie, adică mulţumire. Nu fiindcă Dumnezeu ne-ar cere aceasta, ci 
fiindcă El este acela care ni se oferă ca dar în favorul nostru, după cuvântul 
Apostolului: „Sunteţi mântuiţi din har prin credinţă, şi aceasta nu de la voi, a 
lui Dumnezeu este darul ” (.Efeseni 2,8). Nu vom înţelege că Dumnezeu are 
nevoie de mulţumirea noastră ca de o recompensă, ci ca de o recunoaştere 
din partea noastră că avem nevoie de binefacerile Lui atât în prezent, cât şi 
în viitor. Dacă ar lipsi această recunoaştere, binefacerea lui Dumnezeu s-ar 
consuma în prezent. Recunoştinţa noastră face din ea un prezent continuu, 
stabilind o comuniune de iubire ce nu se stinge niciodată... E dorinţa 
arzătoare din partea noastră de a ne afla neîntrerupt ca beneficiarii darului 
lui Dumnezeu, permanent actualizat în Jertfa Euharistică, unde Hristos- 
Mântuitorul nostru este „ Cel ce o aduce Tatălui ” ca mulţumire veşnică şi, 
în acelaşi timp, El „ se aduce pentru noi ”, iar noi, recunoscând Dăruitorul 
în darul Său, Ii aducem euharistie (cu mulţumire) viaţa noastră, ca dar 
primit din partea Lui, spre continua ei desăvârşire, prin strădania noastră 
de a face mereu vie, în tot ceea ce săvârşim, viaţa lui Hristos ca lucrare a 
Duhului Sfânt. 

Referindu-se, în continuare, la credinţă, ca virtute, sau început al 
virtuţii şi vieţii creştine, Sfântul Ignatie Teoforul atrage atenţia că nu este 
suficientă simpla ei mărturisire, ci se cuvine să urmărim totdeauna rodirea 
ei: „Se cunoaşte pomul după roada lui” ( Matei 12, 33), tot aşa cei care 
mărturisesc că sunt ai lui Hristos, se vor arăta prin cele ce fac. Că acum nu-i 
vorba de o simplă mărturisire a credinţei, ci de a fi găsit până la sfârşit cu 
o credinţă puternică” 8 . Virtutea credinţei are un caracter dinamic şi creator, 
în urma faptului că permanent „se exersează în evlavia” (/ Timotei 4, 6-8) 
care implică lucrarea harului divin, devenind roditoare prin fapte (Iacob 
2, 17-26) şi, împlinindu-se în dragoste, primeşte aureola „credinţei care 
lucrează în dragoste” (Galateni 5, 6). 

Fermentul care animă şi impulsionează lucrarea credinţei în dragoste 
este conştiinţa dependenţei noastre faţă de Dumnezeu, ca recunoaştere 
smerită că toate ale vieţii noastre le avem de la El: „...Şi ce ai pe care să 
nu-1 fi primit? Iar dacă l-ai primit, de ce te lauzi ca şi cum nu l-ai primit?” 
(/ Corinteni 4, 7). 

Prin smerenie, noi recunoaştem că Dumnezeu este „Tatăl atotţiitorul, 
făcătorul tuturor celor văzute şi nevăzute”, adică, este Creatorul vieţii, a 

8 Idem, XIV, 2, PSB 1, p. 162. 

tot ce există, precum şi Părintele nostru de la care ne vin toate darurile, şi 
care poartă grijă vieţii noastre prin dragostea, bunătatea şi milostivirea Sa. 
Altfel spus, recunoaştem că aşa „cum miluieşte un tată pe copiii Săi, aşa 
milostiveşte Dumnezeu pe cei ce se tem de El” (. Psalmul 102, 13); „că toate 
de la Tine aşteaptă să le dai hrană la vreme. Dacă le-o dai, ele o primesc; 
de-ţi deschizi mâna Ta, toate se umplu de bunătăţi, iar de-ţi întorci Tu faţa, 
se ofilesc; de le iei duhul, mor şi se prefac în ţărână... Când trimiţi Tu însă 
Duhul Tău, toate iarăşi se zidesc şi înnoiesc faţa pământului” ( Psalmul 103, 
28-31). 

La fel, noi recunoaştem prin smerenie că numai prin harul Lui 
Dumnezeu ne învrednicim de lucrarea virtuţii, după cuvântul Apostolului: 
„Cu harul lui Dumnezeu sunt ceea ce sunt, şi harul care este în mine nu 
a fost în zadar, ci m-am ostenit mai mult decât ei toţi, dar nu eu, ci harul 
lui Dumnezeu care este cu mine” (I Corinteni 15, 10), motiv pentru care 
lui Dumnezeu i se cuvine în primul rând mulţumirea (euharistia) noastră. 
Sfântul Clement Romanul, evidenţiind acest aspect al virtuţii, îndeamnă ca 
„... cel curat cu trupul să nu se mândrească, ştiind că altul este Cel ce i-a 
dat înfrânarea. Să ne gândim, dar, fraţilor, din ce materie am fost făcuţi, 
cum eram şi ce eram când am venit pe lume; din ce mormânt şi întunerec 
ne-a adus în lumea Lui Cel ce ne-a plăsmuit şi ne-a creat, gătindu-ne nouă 
binefacerile Lui, înainte de a ne naşte, dar toate acestea fiind de la El, se 
cuvine să-I mulţumim pentru toate, Căruia este slava în vecii vecilor” 9 . 

Dacă, aşa cum am văzut, ăpsxrj exprimă ideea de excelenţă şi se 
constituie prin drumul care duce la perfecţiunea firii, virtutea creştină 
menită să desăvârşească firea prin har se întemeiază pe adâncul smereniei, 
ca „zdrobire a inimii” 10 , ceea ce înseamnă că cu cât săpăm mai adânc 
pământul smereniei, cu atât mai mult rodeşte harul ce animă credinţa 
lucrătoare în dragoste. Şi cu cât dragostea faţă de Dumnezeu este mai 
mare, cu atât încrederea în El este mai desăvârşită, şi mai desăvârşită este 
şi mulţumirea, sau recunoştinţa (euharistia) noastră faţă de darurile Sale. 

Conştientizând că avem darurile lui Dumnezeu ca o „comoară în 
vase de lut”, recunoaştem că „puterea covârşitoare este a lui Dumnezeu 
şi nu de la noi” (II Corinteni 4, 7), „că nu suntem vrednici să cugetăm în 
noi înşine ceva de la noi, ci vrednicia noastră este de la Dumnezeu” (II 
Corinteni 3, 5). Astfel euharistia ca virtute se defineşte ca fiind o lucrare 


9 Epistola I către Corinteni, XXXVIII, 2-4, PSB 1, p. 66. 

10 Sfanţul Isaac Şirul, Cuvinte despre nevoinţă, trad. rom., Bacău, 1997, p. 343. 

sinergică, de conlucrare liberă a voinţei noastre cu harul divin, care începe 
şi desăvârşeşte viaţa creştină. Această realitate sinergică, specifică virtuţii 
creştine, este cel mai bine ilustrată de imaginea Mântuitorului, care bate 
la uşa sufletului cerând încuviinţarea de a fi primit, pentru ca împreună 
să trăim bucuria comuniunii dată de prezenţa Lui (Apocalipsa 3, 20). 
Vedem că iniţiativa o are harul divin, fără a anula însă libertatea noastră 
ca disponibilitate de a-1 primi spre împreună lucrare a virtuţii menită să 
desăvârşească firea, tot prin lucrarea lui. 

Abordând virtutea recunoştinţei ca lucrare a harului roditor prin 
smerenie, în dinamismul creator al credinţei lucrătoare în dragoste, vom 
spune că virtutea euharistiei se defineşte cafiind capacitatea de recunoaştere 
a Dăruitorului nostru, de la care avem viaţa şi toate bunurile necesare 
existenţei noastre, animată de dorinţa şi de strădania de a înmulţi talanţii 
sau darurile primite din partea Lui, spre a ne putea legitima fiii Părintelui 
nostru, care săvârşim în lume lucrarea Lui de Dăruitor, devenind şi noi, 
cei ce purtăm chipul Său, darnici, asemenea Lui, împlinind astfel porunca 
Mântuitorului de „a fi milostivi, precum şi Tatăl nostru este milostiv ” (Luca 
6, 36). 

Prin urmare, caracterul hristocentric, specific euharistiei ca virtute 
creştină, o defineşte ca mulţumire răspuns iubirii milostive a Tatălui, 
primită de noi ca dar prin jertfa lui Hristos, rămânând o constantă a vieţii 
şi comportamentului nostru moral-spiritual, menit să facă mereu activă în 
lume dragostea lui Dumnezeu arătată în Hristos. 

Pentru Sfântul Apostol Pavel, euharistia este laitmotivul încrederii 
noastre iubitoare în bunătatea lui Dumnezeu arătată în Hristos. Astfel 
înţeleasă, ea a devenit normativă în Biserica apostolică şi în spiritualitatea 
creştină de-a lungul vremii, conform îndemnului: „De nimic să nu vă 
îngrijoraţi, ci cererile voastre să fie aduse la cunoştinţa lui Dumnezeu în 
toată rugăciunea şi cererea, cu mulţumire (justă sîr/apiaxîaq). Şi pacea lui 
Dumnezeu, care depăşeşte toată mintea, va păzi inimile şi cugetele voastre 
în Hristos Iisus” (Filipeni 4, 5-7). 

„Mulţumirea întru toate”, la care se referea Apostolul, reprezintă 
lucrarea tainică prin har a iubirii lui Hristos, care generează pacea Sa ca rod 
al Duhului Sfânt, spre a crea disponibilitatea ca toate „cele ce ţi se întâmplă 
să le primeşti ca bune, ştiind că nimic nu se face fără Dumnezeu” 11 , sau 
încrederea că „toate se lucrează spre binele celor ce-L iubesc pe Dumnezeu” 
(Romani 8, 29). 

11 Didahia 3, 10,ASSl,p. 27. 

în detaliu, Apostolul arată că virtutea euharistiei se formează din 
credinţa pe care harul o fortifică în sufletele celor „înrădăcinaţi şi zidiţi în 
Hristos” ( Coloseni 2, 8). Ea se aduce în numele lui Hristos: „Mulţumind 
totdeauna pentru toate întru numele Domnului nostru Iisus Hristos, lui 
Dumnezeu (şi) Tatăl” ( Efeseni 5, 20; Coloseni 3, 17). Şi prin El: „ orice aţi 
face, cu cuvântul sau cu lucrul, toate să le faceţi în numele Domnului Iisus 
şi prin Ei să mulţumiţi iui Dumnezeu-Tatăl" (Coloseni 3, 17), spre a împlini 
voia lui Dumnezeu: „Daţi mulţumire pentru toate, căci aceasta este voia 
iui Dumnezeu, întru Hristos Iisus, pentru voi" (I Tesaioniceni 5, 18). De 
aceea, virtutea euharistiei, fiind o constantă a vieţii, trebuie cultivată în toate 
împrejurările şi situaţiile ( Coloseni 3, 17; Efeseni 5, 20; I Tesaioniceni 5, 
18), deoarece se referă la întreaga activitate pe care o intreprindem: „Orice 
aţi face cu cuvântul sau cu lucrul”, să fie săvârşit cu mulţumire - Coloseni 
3, 17). Fiind trăsătură specifică evlaviei creştine, virtutea euharistiei trebuie 
mereu cultivată prin „stăruinţa în rugăciune şi priveghere”: „Stăruiţi în 
rugăciune, priveghind în ea cu mulţumire ” (Coloseni 4, 2). 

Trăitorii acestui lăsământ apostolic au arătat că nimic nu-i oferă 
omului mai deplină satisfacţie şi împlinire, decât atunci când pentru toate 
poate fi recunoscător lui Dumnezeu. Venind bunătatea, şi mulţumind lui 
Dumnezeu, aceasta va fi mai puternică. Când a venit nenorocirea, aceeaşi 
mulţumire către Dumnezeu a curmat-o. De aceea, trebuie să-I mulţumim 
lui Dumnezeu când El ne dă bunurile Sale şi să nu pierdem răbdarea când 
El nu-şi revarsă îndurarea Sa prin ele, fiindcă nu-i cu putinţă a sluji lui 
Dumnezeu cu recunoştinţă, dacă nu-i mulţumim pentru toate; deopotrivă 
pentru încercări şi pentru viaţa liniştită. 12 Numai aşa putem înţelege că 
recunoştinţa ca virtute creştină este mai mult decât un simplu răspuns dat 
unei binefaceri primite în trecut sau în prezent. Ea poartă în sine taina 
proniei divine şi a încrederii noastre depline în ea, reaiizându-se ca dăruire 
totală iui Dumnezeu întru răbdare şi nădejde. E vorba de paKpoOvpîa - 
îndelunga răbdare ca rod al Duhului (Galateni 5,22), care nu este resemnare 
oarbă, apăsătoare şi pasivă, cum abordau stoicii răbdarea ca rod al curajului 
inimii, ci este mjvcyrbq cv/apiaria, înţelegând o neîntreruptă (continuă) 
mulţumire, exprimată printr-o acceptare iubitoare a voinţei lui Dumnezeu, 
într-o recunoaştere a slavei Sale, cum este, de pildă, cazul Sfântului Ioan 
Gură de Aur, care, prin spasmele sufocante ale suferinţelor, aduce la sfârşit, 
cu bucurie, „slavă lui Dumnezeu pentru toate "... 

12 Se poate vedea în acest sens Omilia IV,, Despre mulţumire ”, aparţinând Sfântului 
Vasile cel Mare, PSB 1/2009, p. 84-96. 

Noi însă nu ne dăm totdeauna seama şi nu putem înţelege lucrarea 
tainică a lui Dumnezeu în viaţa noastră. Judecăm de multe ori lucrurile doar 
în prezent, asemenea bolnavului care acuză numai amărăciunea leacului 
sau durerea rănii pe care medicul i-a creat-o, fără a privi în viitor şi a-şi da 
seama că acestea constituie tocmai salvarea lui... De aceea, cu cât întârzie 
mai mult împlinirea cererii, cu atât se cuvine să ne rugăm mai încrezători şi 
mai recunoscători, fără nici un fel de îndoială în suflet, şi atunci vom dobândi 
liniştea şi pacea. Nu fiindcă Dumnezeu nu ştie de ce avem nevoie, sau că 
nu vrea să ne dea darul Său, ci pentru că stăruinţa noastră în rugăciune ne 
apropie şi ne leagă tot mai mult de dragostea milostivă a Părintelui nostru. 
Numai aşa vom înţelege că a fi recunoscător totdeauna lui Dumnezeu pentru 
toate cele primite şi a aştepta în tăcere şi linişte totul ca din partea Lui, 
„cu mulţumire întru toate ” (Filipeni 4, 6), reprezintă caracterul de jertfă şi 
taină a recunoştinţei ca virtute creştină. Iar prin „pacea care depăşeşte toată 
mintea” (Filipeni 4, 7), ca har al Duhului, întreaga viaţă creştină devine o 
bucurie euharistică (de mulţumire, de recunoştinţă) dăruită lui Dumnezeu: 
„Ale Tale dintru ale Tale, Ţie îţi aducem de toate şi pentru toate!". 

Pentru a înţelege mai bine această realitate duhovnicească, 
experimentată de sfinţi, ca adânc trăitori ai virtuţii euharistice, sunt 
edificatoare îndemnurile de încurajare ale Sfântului Ioan Gură de Aur 
adresate diaconiţei Olimpiada din Constantinopol, aflată în situaţia 
disperată de a-şi pierde nădejdea, datorită răutăţii oamenilor, care îi apăsa 
sufletul până la insuportabil: „Nimic din cele ce ţi se întâmplă în viaţă să 
nu te tulbure... roagă necontenit pe Iisus, căruia-i slujeşti, să facă un semn 
numai; şi toate se vor limpezi într-o clipită. Iar dacă L-ai rugat şi nu ţi s-a 
împlinit ruga, află că aşa a rânduit Dumnezeu; El nu pune capăt de la început 
relelor, ci când răul a crescut, când s-a mărit, când duşmanilor noştri nu le-a 
mai rămas aproape nici un rău de săvârşit, atunci dintr-o dată Dumnezeu 
preface totul în linişte şi dă dezlegări neaşteptate lucrurilor. Da, Dumnezeu 
poate să dea nu numai atâtea bunătăţi câte aşteptăm şi nădăjduim, ci chiar 
cu mult mai multe şi nesfârşit de mari. De aceea şi Pavel spunea: „Iar Celui 
ce poate să facă pe toate mai cu prisos decât cele pe care le cerem sau le 
gândim” (Efeseni 3,20)... Sfântul Ioan Gură de Aur foloseşte, în continuare, 
cazul biruinţei celor trei tineri din cuptorul de foc, spre a-şi încuraja fiica 
şi ucenica sa, spunând: „... Cuptorul a ajuns biserică, izvor şi rouă şi mai 
de preţ decât curţile împărăteşti. Părul capetelor lor a fost mai tare decât 
focul, care înghite totul, care biruie şi fierul şi pietrele, care subjugă orice 

materie. S-a alcătuit acolo un cor armonios, corul acelor sfinţi, care chemau 
la această cântare minunată şi firea cea văzută şi firea nevăzută. Cântau, 
înălţând imnuri de mulţumire, pentru că au fost legaţi, pentru că au fost 
daţi focului, atât cât depindea de duşmani, pentru că au pierdut ţara, pentru 
că au ajuns fără patrie, tară casă, nişte surghiuniţi, pentru că trăiau într-un 
pământ străin şi barbar. Aşa face un suflet recunoscător. După ce răutatea 
duşmanilor a mers până la sfârşit... şi după ce atleţii au împlinit totul, după 
ce a fost împletită cununa, după ce au fost adunate răsplătirile lor şi nimic 
nu mai lipsea spre slava lor, atunci relele au luat sfârşit. Iar cel ce a aprins 
cuptorul, cel ce i-a supus pe tineri la o pedeapsă atât de mare, chiar el îi 
lăuda minunat pe sfinţii aceia şi ajunge crainicul minunii lui Dumnezeu... 
Ai văzut măiestria lui Dumnezeu? Ai văzut înţelepciunea Lui? Ai văzut 
minunea Lui? Ai văzut iubirea Lui de oameni şi purtarea Lui de grijă? Nu te 
tulbura, dar, nu te nelinişti, ci continuă să mulţumeşti mereu lui Dumnezeu 
pentru toate, să-L slăveşti, să-L rogi, să-I ceri. De se năpustesc asupra-ţi 
mii de tulburări şi mii de necazuri, de vin în faţa ta furtuni, nimic să nu te 
tulbure. Dumnezeu iese în întâmpinarea noastră chiar când totul ne duce la 
pieire...” 13 . 

In felul acesta, trăitorii virtuţii euharistiei îndeplinesc misiunea 
spirituală a Bisericii în lume, oferind exemplul prezenţei lui Dumnezeu 
şi a proniei Sale în viaţa oamenilor, odată cu îndemnul plin de încredere, 
de a depăşi angoasa existenţială: „De nimic să nu vă îngrijoraţi, ci cererile 
voastre să fie arătate lui Dumnezeu cu mulţumire întru toate..." (Filipeni 
4, 6); sau: „Smeriţi-vă sub mâna cea tare a lui Dumnezeu, ca să vă înalţe la 
timpul cuvenit. Lăsaţi-i Lui toată grija voastră, căci El are grijă de voi” (I 
Petru 5, 6-7); sau: „încredinţează Domnului căile tale. Nădăjduieşte în el 
şi el te va călăuzi” ( Psalmul 36, 5); „înfăţişează Domnului lucrările tale şi 
gândurile tale vor izbuti” (Pilde 16, 3) etc. 

3.2. Caracterul comunitar al virtuţii euharistice 

9 

Prin lucrarea harului divin, euharistia ca virtute primeşte un caracter 
comunitar, ştiut fiind că harul lucrează harismele, ca daruri ale Duhului, 
menite să înfăptuiască în Biserică şi în lume viaţa lui Hristos. Deşi Duhul 
realizează diferit harismele (Romani 12, 6; I Corinteni 7, 7; I Petru 4, 10), 

13 Sfanţul Ioan Gură de Aur, Cuvioasa Olimpiada diaconiţa - O viaţă, o prietenie, 
o corespondenţă. Scrisoarea VII, 2b-3a, trad. Diac. Ioan I. Ică jr., Ed. Deisis, Sibiu, 1997, 
p. 107-108. 

euharistia ca virtute le împlineşte în comuniunea reciprocităţii dintre 
dăruitor şi primitor, prin credinţa şi iubirea care îi uneşte în aceeaşi vieţuire 
eclesială, devenind comuniune euharistică şi diaconală. 

Acest fapt evidenţiază încă odată că recunoştinţa în sens de euharistie 
are un caracter propriu şi specific, raportăndu-se cu prioritate la darurile 
lui Dumnezeu, care o definesc organic şi funcţional. Ea se încadrează în 
unitatea virtuţii creştine ca viaţă în Hristos, realizată ca „ rod al Duhului ” 
(Kapzdq rov Tcveupaxoq - Galateni 5, 22), în multitudinea darurilor Sale. 
Sunt convingătoare în acest sens cuvintele Sfântului Clement Romanul, 
care evidenţiază caracterul euharistie al reciprocităţii darurilor în Biserica 
apostolică: . Să se mărturisească, dar, întreg trupul nostru (adică Biserica) 

în Hristos Iisus şi fiecare să se supună semenului său (. Romani 12, 4-5; / 
Corinteni 12, 12-13), aşa cum a fost rânduit în harisma lui: cel tare să se 
îngrijească de cel slab, iar cel slab să respecte pe cel tare; bogatul să ajute 
pe cel sărac, iar săracul să mulţumească lui Dumnezeu că i-a dat să-şi 
împlinească prin cel bogat lipsurile ,,u . 

în acest context putem spune că atât de mult valorează în faţa lui 
Dumnezeu iubirea noastră milostivă, concretizată în darul binefacerii, încât 
El însuşi se raportează la ea, deopotrivă ca beneficiar şi răsplătitor al ei: 
„Cel ce are milă de sărman împrumută pe Dumnezeu, şi El va răsplăti 
fapta lui cea bună’'’ (Pilde 19, 17). întrucât şi iubirea noastră milostivă e 
darul lui Dumnezeu, El vrea ca aceasta să fie mereu activă şi dinamică, 
exersându-se ca act de comuniune cu El, şi în acelaşi timp de frăţietate cu 
semenii noştri, fiii Săi. Aceasta demonstrează că numai comunitar iubirea 
milostivă a lui Dumnezeu îşi aduce pe deplin roadele sale. Dacă ofer darul 
meu aproapelui aflat în nevoi, fără a aştepta darul lui întors, fiindcă nu 
are posibilitatea să mi-1 ofere, este ca şi cum l-aş fi oferit lui Dumnezeu, 
care nu mă va lăsa păgubit, ci cu harul Său va plini toate cele materiale şi 
spirituale, fiindcă El le are pe toate... Hrana materială dată celui lipsit se 
va preface în hrană spirituală din partea Dăruitorului Dumnezeu, care le va 
împlini pe toate... 

în comuniunea darurilor, lucrarea Duhului rodeşte totdeauna 
euharistie prin aceea că bucuria primirii darurilor din partea lui Dumnezeu 
se împărtăşeşte filantropic şi caritativ cu bucuria dăruirii de „ bunăvoie ” 
(II Corinteni 9, 7). Această libertate este specifică lucrării Duhului (II 
Corinteni 3, 17), deoarece El face roditoare credinţa în dragoste (Galateni 

14 Op. cit., XXXVIII, 1-2, PSB 1, p. 66. 

5, 6), generând capacitatea de înţelegere că „ mai bine este a da, decât a 
luă’'' {Fapte 20, 35), şi de a acţiona, ca atare, cu bucuria ce reprezintă, 
de asemenea, „darul Duhului” ( Galateni 5, 22). în felul acesta, libertatea 
dăruirii altora nu este altceva decât recunoaşterea cu mulţumire a 
faptului că darurile cu care Dumnezeu te-a înzestrat, sau bunurile pe care 
Dumnezeu te-a învrednicit să le acumulezi, reprezintă în cele din urmă 
darul lui Dumnezeu revărsat asupra vieţii şi acţiunilor tale... Iar această 
recunoaştere cu mulţumire a Dăruitorului prin împărtăşirea cu El în cadrul 
Liturghiei euharistice converteşte egoismul în generozitate. Când Zacheu 
s-a apropiat cu credinţă şi cu dragoste de Iisus, şi când Hristos a fost 
„primit cu bucurie ” în casa lui {Luca 19, 6), această bucurie a comuniunii 
cu Mântuitorul s-a dovedit rodnică, transformând egoismul vameşului, 
avar şi zgârcit, în generozitatea dăruirii dezinteresate: „Iată, jumătate din 
avuţia mea, Doamne, o dau săracilor, şi de am nedreptăţit pe cineva cu 
ceva, întorc împătrit” {Luca 19,8). 

Această iubire-răspuns (euharistie - mulţumire - recunoştinţă) iubirii 
binefăcătoare a lui Dumnezeu arătată în Hristos, ca lucrare a Duhului Sfânt, 
s-a generalizat ca filantropie, concretizată în lucrarea caritativă a Bisericii, 
prin instituirea, încă din perioada apostolică, a Liturghiei diaconale, urmând 
Liturghiei euharistice. 

Sfântul Apostol Pavel arată lămurit că în Biserica apostolică liturghia 
ca slujire publică are două aspecte bine definite {II Corinteni 9, 11-13). 
în primul rând, Liturghia ca rugăciune de mulţumire, adusă de întreaga 
comunitate lui Dumnezeu, având în centrul ei taina mulţumirii {sv/apioxla) 
ca actualizare a jertfei de mulţumire adusă de Mântuitorul la Cina cea de 
Taină. în al doilea rând este liturghia diaconală ( - II Corinteni 9, 12), 
reprezentând, de asemenea, mulţumirea (dr/apiaxla) adusă lui Dumnezeu 
prin dăruirea acordată comunităţii, spre a împlini nevoile ei {xă haxeprţpaxa 
xcbv ăylcov - lipsurile sfinţilor - II Corinteni 9, 12), aducând astfel „slavă 
lui Dumnezeu prin ascultarea şi mărturisirea Evangheliei lui Hristos {II 
Corinteni 9, 13) 15 . 

Opera caritativă a Bisericii, ca liturghie diaconală, reprezentând 
un lăsământ apostolic, s-a statornicit ca o regulă de viaţă creştină, spre 
a împlini porunca Mântuitorului că „mai fericit este a da decât a lua” 
{Faptele Apostolilor 20, 35). Iată şi mărturia unui document din secolul II 


15 Pr. Prof. Ion Bria, Eclesiologia pastorală, în rev. Studii Teologice , nr. 1-4/1979, 
p. 316-323. 

privind modul concret în care caritatea creştină era organizată şi practicată 
ca diaconie liturgică : „...încetând rugăciunile, noi ne îmbrăţişăm unii pe 
alţii cu sărutarea păcii. Apoi, se aduce celui ce prezidează adunarea fraţilor 
pâine şi un pahar de vin amestecat cu apă, pe care acesta luându-le, înalţă 
laudă şi slavă Părintelui tuturor, în numele Fiului şi al Duhului Sfânt şi 
rosteşte o lungă rugăciune de mulţumire, pentru ca acestea să fie primite 
de El... După ce întâistătătorul a terminat euharistia şi tot poporul a rostit 
„Amin”, slujitorii aceia care la noi sunt numiţi „diaconi”, dau fiecăruia 
dintre cei ce se găsesc de faţă să se împărtăşească din pâinea şi vinul care 
s-au transformat în euharistie...” 16 . „Cei ce se găsesc cu dare de mână şi 
voiesc, dau fiecare ceea ce voieşte, după intenţia lui, iar ceea ce se adună se 
depune la întâistătător, iar el se îngrijeşte şi ajută pe orfani şi pe văduve, pe 
cei lipsiţi dintr-o astfel de cauză, pe cei ce se găsesc în închisori, pe străinii 
care se găsesc în trecere, şi într-un singur cuvânt, el devine purtătorul de 
grijă al tuturor celor ce se găsesc în nevoi” 17 . 

Din cele până aici tratate vedem că euharistia ca virtute creştină se 
împlineşte ca misiune prin harul lui Dumnezeu care naşte şi dezvoltă în 
suflet bucuria recunoaşterii şi a mulţumirii faţă de iubirea lui Dumnezeu 
arătată în Hristos, precum şi dispoziţia de a acţiona, prin lucrarea Sfântului 
Duh, făcând părtaşi de darurile noastre pe cei aflaţi în nevoi, spre a eterniza 
împărăţia lui Dumnezeu în lume, spre mântuirea ei. 

în acest context se cuvine să arătăm că liturghia euharistică nu 
se termină în locaşul sfinţit de cult, ci se continuă ca misiune. Această 
realitate o evidenţiază „ rugăciunea amvonului’, de la sfârşitul Sfintei 
Liturghii, când preotul spune: „Cu pace să ieşim ”, înţelegând să ieşim în 
lume pentru a-i transmite roadele împărăţiei lui Dumnezeu de care noi ne¬ 
am împărtăşit. Răspunsul credincioşilor: ,Jn numele Domnului" , exprimă 
tocmai adeziunea la acest angajament misionar. 

Din cele până aici expuse, putem conchide că abordarea euharistiei 
(recunoştinţei, mulţumirii) ca virtute se evidenţiază prin aceea c ăDăruitorul 
se află în darul Său, stabilind o relaţie de reciprocitate cu primitorul 
darului, spre a dovedi că în comuniunea euharistică darul nu se ofileşte 
niciodată... întru atât a rodit harul Duhului „prin dăruirea adusă ca 
mulţumire (euharistie) lui Dumnezeu" (II Corinteni 9, 11), încât „prisosul 
de bucurie" (II Corinteni 8, 2) a generat entuziasmul de a dărui dezinteresat 


16 Sfântul Justin Martirul, Apologia I, LXV, PSB 2, p. 70. 

17 Idem, cap. LXVII, p. 71. 

şi jertfelnic, adică nu numai din surplus, ci şi din necesar (II Corinteni 8, 
2-3), simţind chiar un har (favor) în posibilitatea de a participa la opera 
caritativă a Bisericii (II Corinteni 8, 4), dovedind astfel că „cine iubeşte 
pe Dumnezeu, iubeşte şi pe fratele său” (I Io an 4, 21); şi „nu numai cu 
cuvântul, ci cu fapta şi cu adevărul” (Iloan 3, 18; Iacob 2, 14-16). 

Iubirea milostivă a Dăruitorului Dumnezeu a devenit o realitate vie 
în misiunea Bisericii în lume, ca un lăsământ apostolic. Bunăoară, când 
oamenii înstăriţi au devenit mărturisitorii noii credinţe, ştiind că „împărăţia 
lui Dumnezeu nu stă în vorbe, ci în puterea faptelor” (I Corinteni 4, 20), 
şi-au schimbat mentalitatea de altă dată, dovedindu-se darnici prin lucrarea 
credinţei în dragoste, făcând mereu vie prezenţa Dăruitorului Dumnezeu 
în lume. Sfântul Apostol Pavel îndeamnă pe Timotei „să poruncească 
celor bogaţi să nu se semeţească, nici să nu nădăjduiască în nestatornicia 
bogăţiei, ci în Dumnezeu cel viu care dă toate din belşug spre folosinţă, 
să săvârşească binele şi să se îmbogăţească în fapte bune, să fie darnici cu 
inimă largă ” (I Timotei 6, 17-18). Şi astfel, transformând bunurile acestei 
vieţi trecătoare în bunuri spirituale veşnice, mulţi creştini filantropi şi-au 
înscris numele în calendarul sfinţeniei creştine. 

Prin unitatea dintre Liturghia euharistică şi cea diaconală realizăm 
virtutea recunoştinţei în comuniunea darurilor, în sensul că noi, primind 
pe Hristos ca dar al iubirii lui Dumnezeu, îl oferim sub forma darurilor 
noastre semenilor cu care El se identifică, spre a împlini cuvintele Sale, ca 
pe o normă de viaţă creştină: „întrucât aţi făcut unuia dintre aceşti fraţi ai 
mei prea mici, Mie mi-aţi făcut” (Matei 25, 40). Sfântul Ioan Gură de Aur, 
supranumit „doctor euharisticus” şi „ambasador al săracilor”, evidenţiază 
responsabilitatea noastră faţă de Hristos, prezent printre noi atât sub forma 
darului euharistie, cât şi a fratelui aflat în dificultatea vieţii, spunând: „Vrei 
să cinsteşti Trupul lui Hristos? Nu-L trece cu vederea când El este gol. 
Nu-L cinsti doar în biserică, prin haine de mătase, în timp ce afară îl laşi 
gol, tremurând de frig. Cel ce a spus: „Acesta este Trupul Meu” şi a împlinit 
cuvântul acesta prin lucrare, tot Acela a spus: „întrucât n-aţi făcut unuia 
dintre aceştia prea mici, nici Mie nu mi-aţi făcut!”... Cinsteşte-L, deci, 
împărţind averea ta cu cei săraci, căci lui Dumnezeu nu-I trebuie potire de 
aur, ci suflete de aur” 18 . 


18 Omilia L, III la Evanghelia după Matei, PSB 23, p. 584. 

3.3. Aspectul ascetic şi eshatologic 
al virtuţii euharistice 

Identificarea lui Hristos - căruia îi datorăm totul pentru darul jertfei 
Sale pe care ne-o oferă - cu semenul aflat în dificultăţi şi în nevoi, dezvoltă 
sentimentul firesc al milei în iubirea milostivă a comuniunii frăţeşti, pe 
măsură să ofere şi ea darul binefacerii sale, ridicat la rangul de jertfă. 
Un exemplu concret în acest sens îl relevă dărnicia comunităţii creştine 
primare, despre care un document al vremii dă mărturie, arătând că „ dacă 
la ei era cineva nevoiaş şi sărac, şi ceilalţi nu aveau bucate prisositoare, 
atunci postesc două sau trei zile ca să împlinească nevoia de hrană a 
săracilor”' 9 . 

Acest caz al ascezei caritabile, specific vieţii creştine, exclude 
orice formă de interes, deoarece este mai presus de orice normă morală a 
datoriei... Fiind deasupra sentimentului firesc al milei, el se constituie în 
actul iubirii lui Hristos. Este o formă de actualizare a jertfei lui Hristos, ca 
lucrare a harului, pornită din lepădarea de sine şi orientată „spre zidirea 
trupului lui Hristos” (. Efeseni 4, 12). Mai precis, această îndătinată formă 
a practicării postului reprezintă aspectul ascetic al virtuţii euharistice, 
îndreptată spre viaţa semenului aflat în nevoi, căruia îi ofer jertfa vieţii mele, 
dacă darul pe care aş dori să-l ofer îmi lipseşte şi mie... Postul interpretat 
ca jertfă în numele lui Hristos şi pentru Hristos devine euharistie închinată 
lui Dumnezeu, adică act de cult, după îndemnul Apostolului: „Vă îndemn, 
fraţilor, pentru îndurările lui Dumnezeu, să înfăţişaţi trupurile voastre 
ca pe o jertfă vie, sfântă şi bine plăcută lui Dumnezeu, ca închinarea 
voastră duhovnicească (.Romani 12, 1). Ca act de cult, postul reprezintă 
jertfa noastră euharistică, drept răspuns iubirii jertfelnice dăruită de 
Hristos nouă. De aceea, postul este implicat şi în liturghia euharistică, 
constituind modul vrednic de împărtăşire de roadele ei, conform rânduielii 
apostolice: „Oricine va mânca pâinea aceasta sau va bea paharul Domnului 
cu nevrednicie, va fi vinovat de trupul şi sângele Domnului. Să se cerceteze 
însă omul pe sine, şi aşa să mănânce din pâine şi să bea din pahar. Căci cel 
ce mănâncă şi bea cu nevrednicie, îşi mănâncă şi îşi bea osândă, nesocotind 
trupul Domnului. Pentru aceasta sunt între voi mulţi neputincioşi şi bolnavi 

19 Apologia lui Aristide, XV, 9, trad. Pr. Prof. D. Fecioru, în rev. Mitropolia 
Banatului, nr. 7-8/1983, p. 432-433. 

şi mulţi au murit. Căci de ne-am judeca noi singuri, nu am mai fi judecaţi; 
dar fiind judecaţi de Domnul, suntem pedepsiţi” (I Corinteni 11, 27-32). 
Acordând importanţa cuvenită aspectului ascetic al virtuţii euharistice, 
Biserica a rânduit ca alături de cercetarea conştiinţei prin Sfânta Taină a 
Spovedaniei, credincioşii să se apropie curaţi duhovniceşte, deopotrivă cu 
sufletul şi cu trupul, de Sfintele Daruri, recomandând, pe lângă canonul 
rugăciunii, şi exerciţiul postului, ca abţinere de la mâncare şi băutură pe 
timp limitat, precum şi de la alte îndătinate obiceiuri fireşti, care ar putea 
duce la păcat... 

In altă ordine de idei, Biserica celebrează primirea lui Hrisios cel 
mort şi înviat pentru noi, ca lucrare a Duhului, întru nădejdea bucuriei 
veşnice a comuniunii cu El: „Căci de câte ori veţi mânca pâinea aceasta 
şi veţi bea paharul acesta, vestiţi moartea Domnului până va veni El” (/ 
Corinteni 11, 26). 

Pentru prima dată, Sfântul Ignat ie Teoforul numeşte euharistia „ leacul 
nemuririi şi doctorie pentru a nu muri ci a trăi veşnic cu Iisus Hristos ,,2 °, 
fapt care confirmă că, prin rugăciunea de consacrare a Bisericii, elementele 
materiale ale euharistiei sunt transformate în Trupul şi Sângele lui Hristos, 
fiind purtătoare de viaţă veşnică, deschizând astfel perspectiva eshatologică 
a celor ce s-au împărtăşit de sfinţenia darurilor euharistice: „Dă-ne nouă să 
ne împărtăşim cu Tine, mai cu adevărat în ziua cea neînserată a împărăţiei 
Tale”, confirmând astfel că împărăţia lui Dumnezeu este deja trăită, dar nu 
încă împlinită... 

Privind virtutea euharistiei în devenirea ei eshatologică, s-a remarcat 
faptul că la judecata din urmă vor fi prezenţi cei care s-au bucurat în această 
viaţă de faptele bune ale altora, pentru a le aduce mulţumirea (euharistia) 
lor. Acest act de mulţumire (euharistie) face parte din „răsplata pregătirii 
celor drepţi. De aceea, judecata nu este ziua răzbunării, ci ziua răsplătirii, 
când fiecare va da seama de lucrul care i s-a încredinţat (Marcu 13, 34). 
Pentru unii, judecata va fi un act de binecuvântare şi de mulţumire ; pentru 
alţii va fi un act de separare şi de izolare, precum cel din pilda Mântuitorului, 
care neavând haină de nuntă a fost dat afară, spunându-i-se: „Prietene, cum 
ai intrat aici fără haină de nuntă?... Legaţi-1 şi aruncaţi-1 în întunerecul cel 
din afară” ( Matei 22, 12-13) 21 . 


20 Epistola către Efeseni XX, 2, PSB 1, p. 164. 

21 Pr. Prof. Dr. Ion Bria, Tratat de Teologie dogmatică şi ecumenică, Bucureşti, 
1999, p. 206. 

4. Virtutea euharistiei si darul creaţiei 

9 9 

Prin raportarea euharistiei la darul creaţiei analizăm şi definim 
misiunea ecologică a Bisericii în lume. Euharistia reprezintă mulţumirea 
şi recunoştinţa noastră faţă de iubirea milostivă a lui Dumnezeu, prin care 
avem darurile creaţiei, menite să ne asigure existenţa şi buna desfăşurare a 
vieţii, şi faţă de care se cuvine să adoptăm o atitudine responsabilă. 

Faptul că recunoştinţa ca virtute se defineşte prin euharistia 
(mulţumirea) noastră faţă de darul lui Dumnezeu, înseamnă a re-cunoaşte 
întru smerenie şi credinţă lucrătoare în dragoste că „în El trăim, ne mişcăm 
şi existăm” (Fapte 17, 28), de unde şi „încrederea pururea în Domnul, 
căci Domnul Dumnezeu este stânca veacurilor” (Isaia 26, 4). Iar când 
conştientizăm că „prin îndurarea Sa se bucură omul de viaţă şi prin ea avem 
suflare” (Isaia 38, 16), ochiul sufletului se îndreaptă spre Dumnezeu cu 
mulţumire, având încredinţarea că „toate lucrurile noastre pentru noi le-a 
făcut” (Isaia 26, 12). 

Pe de altă parte, Dumnezeu, fiind prezent şi activ prin energiile Sale în 
creaţia Sa, în înţelepciunea Sa a binevoit să stabilească încă dintru început 
o coexistenţă ontologică între om şi creaţie, potrivit căreia omul este pus 
de Dumnezeu ca stăpân al creaţiei, de care însă depinde însăşi existenţa 
sa. Astfel, „în primele pagini ale Sfintei Scripturi citim că Dumnezeu a 
binecuvântat bunurile materiale ale pământului şi i le-a dat omului „spre 
hrană”. Hrana, care ne face să introducem în noi direct lumea, care face din 
om şi din realitatea lumii un singur trup, care transformă roadele pământului 
în carnea şi viaţa noastră, este totuna cu binecuvântarea de către Dumnezeu 
a omului. Este o relaţie reală între om şi Dumnezeu. Comuniunea omului 
cu Dumnezeu dinainte de cădere lega realmente viaţa de actul mâncatului 
şi băutului, prin participarea totală a trupului la binecuvântarea dată, şi nu 
prin moduri fragmentare, intelectuale, etice sau religioase. Etica şi religia 
apar când s-a risipit şi pierdut relaţia vie, organică şi directă a omului cu 
Dumnezeu; ele se străduiesc să înlocuiască lipsa relaţiei prin acte individuale 
de ispăşire şi de merit. Etica şi religia sunt rezultatul căderii omului, al 
refuzului sau neputinţei lui de a face din relaţia cu lumea o „euharistie", 
o acţiune de mulţumire către Dumnezeu, de a face să devină euharistie 
însăşi viaţa lui, şi tot euharistie să-i fie hrana şi băutura care îi fondează 
viaţa cosmică” 22 . 

22 Christos Yannaras, Libertatea moralei, trad. Mihai Cantuniari, Ed. Anastasia, 
Bucureşti, 2004, p. 88-89. 

4.1. Euharistia ca virtute 
în cadrul liturghiei cosmice 

Am văzut că euharistia reprezintă comunicarea interpersonală a 
iubirii noastre primită de la Dumnezeu şi, prin extindere, comunicarea 
iubirii milostive a lui Dumnezeu întregii creaţii, pe baza recunoaşterii ei ca 
dar al lui Dumnezeu. Sfinţirea vieţii noastre, prin sfinţirea darului pe care 
ni-1 oferă Dumnezeu, ne înfrăţeşte cu creaţia într-o comuniune euharistică 
de mulţumire şi de recunoştinţă faţă de Dăruitor, spre a putea împreuna 
liturghia euharistică şi cea diaconală, cu liturghia cosmică. 

Potrivit Tradiţiei patristice, lumea reprezintă darul lui Dumnezeu. 
„Creaţia înţeleasă ca dar nu ne opreşte privirea la lucrurile vizibile, la 
obiectele percepute în mod sensibil, ci ne trimite la Arhetipul şi Subiectul 
acestor lucruri. Caracterul iconic al creaţiei se reflectă în relaţia dinamică 
dintre Dăruitor şi dar, prin care se concretizează dialogul învăluit de iubire 
dintre Dumnezeu şi creaţie. Lucrul redus la sine însuşi, închis în propria lui 
imanenţă, un obiect care nu e înţeles ca dar, opacizează relaţia dintre om şi 
Dumnezeu. In felul acesta, creaţia nu mai este o icoană către Dumnezeu, 
ci devine un idol... Numai iubirea adevărată ne ajută să-L contemplăm 
pe Dumnezeu ca pe o realitate transcendentă şi totuşi prezentă în creaţie, 
pentru că Dăruitorul este prezent în darul Său. Creştinismul, prin perceperea 
iconică a lui Dumnezeu şi a creaţiei, depăşeşte egoismul idolatru şi permite 
dialogul dintre Dumnezeu înţeles ca Dăruitor, Care se întâlneşte cu lumea 
percepută ca dar în atmosfera autentică a unei iubiri învăluitoare... Creaţia 
ca mijloc de dialog între Dumnezeu şi om nu presupune darul exclusiv 
din partea lui Dumnezeu. Orice dar implică o reciprocitate. Omul primeşte 
cosmosul ca dar dumnezeiesc, dar, pe măsura conştientizării acestui lucru şi 
a înduhovnicirii lui, el va resimţi nevoia să întoarcă acest dar lui Dumnezeu, 
sporindu-1 cu eforturile lui asupra creaţiei” 23 . 

Pe de altă parte, precum mântuirea adusă nouă de către Fiul lui 
Dumnezeu se referă la restabilirea întregii creaţii, tot aşa şi Jertfa euharistică 
are o adresare şi o desfăşurare cosmică. După cum remarcă un Părinte al 
Bisericii, „în jertfă facem amintire de cer, de pământ, de mare, de soare, 


23 Lect. univ. dr. Adrian Lemeni, Perspectiva transfigurării cosmosului în Hristos 
- o şansă de depăşire a unei concepţii consumiste despre lume, în voi. Cosmosul, între 
frumos şi apocaliptic, Alba lulia, 2007, p. 52-53. 

de lună şi de toată creaţia” 24 . în acelaşi timp, „prin sfinţirea elementelor 
naturii, universul se transformă într-un templu al prezenţei şi acţiunii lui 
Dumnezeu. Totul e pus în legătură cu Dumnezeu, se referă la El, creştinul 
fiind astfel conştient că el trăieşte, se mişcă şi acţionează nu într-o lume 
ostilă, ci într-o lume a lui Dumnezeu, pătrunsă de puterea şi iubirea Lui” 25 . 

S-a remarcat în acest sens că „elementul sacramental al Euharistiei 
nu este jertfa, ci oferirea către Dumnezeu a propriei Sale creaţii” 26 . Pe lângă 
caracterul de comemorare a Jertfei lui Hristos şi cel de hrană duhovnicească 
pentru suflet, „Euharistia este o binecuvântare a lumii materiale, a roadelor 
naturii şi o raportare a tuturor cu recunoştinţă şi evlavie la Creator ,,2J . 
Această pertinentă constatare ne duce cu gândul la jertfa lui Abel, văzută 
în toată strălucirea ei ca o „călăuză spre Hristos” ( Galateni 3, 24), sau ca 
„umbră a celor viitoare” ( Coloseni 2, 17), menită să confirme că euharistia 
noastră este o iubire-răspuns milostivirii Dăruitorului, „Ziditorul a toată 
făptura” {Evrei 3, 4). în viziunea acestei „ cosmologii euharistice ,,2S , 
se recunoaşte împreună-lucrarea dintre Dumnezeu, om şi lume, într-o 
desfăşurare liturgică, pe măsură să evidenţieze dimensiunea euharistică 
a întregii existenţe, precum şi vocaţia sacerdotală a omului în raport cu 
creaţia lui Dumnezeu, după cum bine remarcă un teolog: „Dacă seva se 
urcă de la pământ, dacă apa descrie în univers un ciclu roditor, dacă cerul 
şi pământul se sărută în soare şi în ploaie, dacă omul munceşte, seamănă, 
ară şi culege, dacă floarea tresare şi este încărcată de parfum, dacă sămânţa 
de grâu moare în pământ şi răsare din nou spicul încărcat de seminţe, este 
pentru ca să apară hrana necesară vieţii, este pentru ca, în sfârşit, omul 
să facă din potirul pământului un potir oferit lui Dumnezeu... Hristos a 
slobozit cosmosul de zeităţile păgâne şi asupririle magice ale acestora 
asupra vieţii omeneşti. întruparea Sa a distrus dualismul care făcea din trup 
un mormânt pentru suflet şi din pământ un exil. El a înviat cu trup adevărat, 
transfigurat, şi s-a arătat Apostolilor în «carne» şi «oase». învierea Sa a 


24 Sfântul Chirii al Ierusalimului, Cateheze mistagogice, V, 6, trad. Pr. D. Fecioru, 
Bucureşti, 2003, p. 361. 

25 Paul Evdokimov, Presence de 1 ’Esprit Saint dans la tradition ortodoxe. Paris, 
1977, p. 109. 

26 loannis Zizioulas, Creaţia ca euharistie, trad. Caliope Papacioc, Ed. Bizantină, 
Bucureşti, 1999, p. 44. 

27 Idem, p. 39-40. 

28 Ibidem, p. 36. 

desfiinţat lumea ca mormânt şi a descoperit-o ca euharistie" 29 . Aceasta 
înseamnă că „creaţia desfigurată de păcat devine, prin restituirea lui Hristos 
cel înviat în Euharistie, un cosmos liturgic, care celebrează continuu”, iar 
liturghia este însăşi Biserica în actul ei de mulţumire comună, încât liturghia 
cosmică defineşte starea de slujire în care se află universul transfigurat şi 
recapitulat de Hristos cel înviat 30 . Astfel, „creştinul este preot al creaţiei 
potrivit restaurării lui în Hristos. El respectă cosmosul din două motive: 
întâi că universul a devenit purtătorul unei prezenţe divine, ,^acralitatea 
euharistică", descoperindu-1 drept un templu al Dumnezeului celui viu, 
dar şi pentru că omul a ajuns să fie veriga de legătură între Dumnezeu şi 
creaţie... Omul aduce ofrandă lui Dumnezeu darurile creaţiei, recunoscând 
prin aceasta că făptura nu aparţine omului, ci lui Dumnezeu, singurul stăpân 
absolut. Oferită lui Dumnezeu, creaţia se eliberează de limitele naturale... 
Tocmai pentru că le-am oferit, ele nu mai aparţin morţii, ci vieţii.. ,” 31 . 

Lumea este transfigurată şi devine sacrament în Sfânta Liturghie, care 
este în mod esenţial celebrare comunitară. Sfântul Maxim Mărturisitorul 
înţelegea universul ca pe o vastă „liturghie cosmică’’ în care cerul şi 
pământul se unesc în doxologie. Omul are misiunea de a fi microcosmos 
şi mediator în această liturghie cosmică, adică de a fi preotul creaţiei, ceea 
ce înseamnă că mântuirea omului nu poate fi separată de transfigurarea 
cosmosului, atât timp cât el este legat prin natura sa în mod indisolubil de 
lumea vizibilă 32 . 

Credincioşii oferă darurile creaţiei (pâinea şi vinul) lui Dumnezeu 
prin mâna preotului, săvârşindu-se, prin sfinţirea lor în Sfânta Euharistie, 
sfinţirea lumii. „Lumea care se revarsă în spaţiul liturgic este lumea aceasta 
stricăcioasă, iar prin primirea ei înăuntrul Bisericii se săvârşeşte o afirmare 
a ei... Liturghia este «leacul nemuritor» tocmai pentru că, prin acceptarea şi 
afirmarea lumii, refuzându-i stricăciunea, o sfinţeşte şi o oferă Creatorului 
drept creatură autentică: „Ale Tale dintru ale Tale, Ţie îţi aducem de toate 


29 Olivier Clement, Questions sur l’homme. Paris, 1972, pp. 159-163. 

30 Conf. dr. Mihaela Palade, Podoaba exterioară a bisericilor ortodoxe, simbol al 
cosmosului restaurat , în voi. Cosmosul, între frumos şi apocaliptic, Alba lulia, 2007, p. 
424. 

31 Pr. prof. dr. llie Moldovan, Dimensiunea euharistică a ecologiei formative..., în 
voi. Cosmosul, între frumos şi apocaliptic. Alba lulia, 2007, p. 295. 

32 Dr. Daniel Munteanu, Criterii dogmatice ale ecoteologiei ortodoxe, în voi. 
Cosmosul, între frumos şi apocaliptic. Alba lulia, 2007, p. 517. 

şi pentru toate” 33 . Prin urmare, „prin actul euharistie omul percepe lumea 
ca dar al său adus lui Dumnezeu” 34 . 

Armoni z ând întreaga creaţie, Sfânta Liturghie este pregustarea 
„plinirii eshatologice din împărăţia lui Dumnezeu. în Sfânta Liturghie 
Mântuitorul Hristos trăieşte anticipat cu Biserica Sa viaţa şi lumina zilei 
a opta. La Liturghia Bisericii participă întregul cosmos, bucurându-se de 
înnoirea prin ea. Liturghia capătă dimensiuni universale, iar Biserica, prin 
Sfânta Liturghie, îmbrăţişează cosmosul întreg şi toată omenirea” 35 . 

S-a subliniat că „abordată euharistie, lumea este ceva ce a fost făcut să 
fie primit, dăruit şi împărtăşit. Prin om, lumea intră în circuitul euharistie: 
Dumnezeu, preotul, lumea (Mitropolit Kallistos Ware). învăţătura patristică 
şi trăirea duhovnicească pun mereu în evidenţă faptul că natura nu este un 
obiect sau un lucru, ci este o fiinţă care cooperează cu altă natură, care este 
omul 36 . Iar pentru a depăşi criza ecologică, omul trebuie să devină o fiinţă 
liturgică. „Superioritatea omului în comparaţie cu restul creaţiei nu rezidă 
în raţiunea pe care o posedă, ci în posibilitatea lui de a comunica, adică 
de a crea relaţii de aşa natură încât fiecare fiinţă în parte să fie eliberată de 
egoismul şi de limitele ei şi să se raporteze la ceva dincolo de şinele propriu, 
la ceva de dincolo - la Dumnezeu” 37 . Această oferire, prin comunicare cu 
Dumnezeu, cu semenii şi cu întreaga creaţie se realizează desăvârşit în 
Sfânta Liturghie, ca şi în celelalte slujbe ale Bisericii. Prin Dumnezeiasca 
Euharistie în care este prezent Mântuitorul Hristos, Dumnezeu adevărat 
şi om adevărat, se restabileşte armonia firii umane şi a cosmosului întreg. 
Euharistia este antidotul crizei ecologice, „este fărâma de drojdie care face 
să dospească mistic frământătura moartă a lumii... Ea transformă lumea 
în eveniment de comuniune divino-umană... Ea dă vieţii şi existenţei 
raţiunea şi sensul lor divin... Euharistia se prelungeşte dinamic în toată 
viaţa credincioşilor, în fiecare fază de folosire a lumii, ea o transformă pe 
aceasta într-un prezent continuu de comuniune şi relaţie care salvează şi 
revelează alteritatea şi libertatea persoanei dincolo de spaţiu-timp şi de 


33 loannis Zizioulas, op. cit., p. 15. 

34 Pr. prof. univ. dr. Constantin Coman, O perspectivă filocalică asupra problemei 
ecologice, în voi. Cosmosul, între frumos şi apocaliptic. Alba lulia, 2007, p. 168. 

35 Ieromonah Mihail Stanciu, Sensul creaţiei, actualitatea cosmologiei Sfântului 
Maxim Mărturisitorul, Slobozia, 2000, p. 94. 

36 Pr. lect. dr. Dan Sandu, Al Domnului este pământul şi plinirea lui, în voi. 
Cosmosul, între frumos şi apocaliptic, Alba lulia, 2007, p. 593-595. 

37 loannis Zizioulas, op. cit., p. 33. 

necesitate. Astfel, Euharistia defineşte o nouă morală umană. Efortul etic 
al credinciosului este prelungirea personală a Euharistiei în fiece fază a 
vieţii. Meseria, economia, familia, arta, tehnica, politica, civilizaţia sunt 
situate în relaţia euharistică a omului cu Dumnezeu” 38 . Concluzia practică 
ce se desprinde din dorinţa depăşirii crizei ecologice priveşte viaţa omului 
care participă la Sfânta Liturghie, să devină ea însăşi o Liturghie, adică o 
dăruire totală lui Hristos şi a tuturor lucrurilor, lui Dumnezeu, pentru a le 
primi pe toate înapoi sfinţite, îndumnezeite şi pline de viaţă divină 39 . 

/\ 

4.2. împlinirea virtuţii euharistice 
prin înfrăţirea cu creaţia 

îndreptând atenţia către Dumnezeu, omul se îndreaptă spre darul 
creaţiei într-o formă euharistică prin înfrăţirea cu ea, şi nu prin dominarea 
ei despotică, abuzivă. 

Faptul că la temelia comuniunii euharistice stă lucrarea harului divin, 
înfrăţirea cu creaţia se constituie în aceeaşi lucrare. Prin har noi dobândim 
o inimă milostivă, care se deschide cu iubire faţă de darul creaţiei oferit 
nouă de Dumnezeu. „Şi ce este inima milostivă?” se întreabă Sfântul Isaac 
Şirul. Este „o inimă care arde pentru întreaga zidire, pentru oameni, pentru 
păsări, pentru dobitoace şi pentru orice făptură. Şi când îşi aduce aminte de 
ele, sau când le vede, lacrimi izvorăsc din ochii (celui milostiv). Din mila 
cea multă şi mare, care îi stăpâneşte inima, şi din suferinţa cea multă, inima 
omului se mânie şi nu poate răbda, sau auzi, sau vedea că vreo făptură 
este păgubită sau mâhnită. Şi din pricina aceasta, se înalţă rugăciune şi 
lacrimi, şi pentru dobitoace şi pentru vrăjmaşii adevărului, şi pentru cei 
ce-1 necăjesc în tot ceasul, asemenea şi pentru făpturile cele târâtoare, se 
roagă el, din mare şi nemăsurată milă, a lui, care curge din inima sa, după 
asemănarea lui Dumnezeu. El se roagă să fie păzită şi iertată” 40 . 

înfrăţirea euharistică cu darul creaţiei lui Dumnezeu sensibilizează 
inima omului şi, printr-un elan de admiraţie, iubirea lui se dilată mereu spre 
a cuprinde întregul cosmos. Sunt convingătoare, în acest sens, cuvintele 
stareţului Zosima din romanul Fraţii Karamazov de F.M. Dostoievski, când 
constată că „taina lui Dumnezeu este întreg universul... Toate mărturisesc 

38 Christos Yannaras, op. cit., p. 91-92. 

39 Pr. lect. dr. Gheorghe Istodor, Criza ecologică, în voi. Cosmosul, între frumos şi 
apocaliptic, Alba Iulia, 2007, p. 582-585. 

40 Cuvinte despre nevoinţă, LXXXI, cit. pag. 343-344. 

despre taina lui Dumnezeu...” De aici îndemnul: „Iubeşte creatura lui 
Dumnezeu, iubeşte întreg universul, ca şi fiecare firicel de nisip. Iubeşte 
orice frunză, orice rază a lui Dumnezeu. Iubeşte animalele, iubeşte 
plantele, iubeşte orice lucru... dacă vei iubi orice lucru, ţi se va descoperi 
în fiecare taina lui Dumnezeu. Cerul e limpede, aerul curat. Ce gingaşă e 
iarba! Ce frumoasă şi curată este natura! Numai noi nu înţelegem că viaţa 
este un paradis. Dacă am vrea să înţelegem acest lucru, pământul în toată 
frumuseţea lui ar deveni un paradis şi ne-am îmbrăţişa unul pe altul şi am 
plânge de bucurie..Şi, intr-adevăr, un om înduhovnicit, pătruns de harul 
rugăciunii lui Iisus, a simţit în prea-plinul sufletului său această realitate, 
mărturisind-o cu multă admiraţie şi adevărată evlavie faţă de creaţia lui 
Dumnezeu: „Şi când mă rugam în reculegerea intimă a inimii mele, tot 
ceea ce mă înconjura îmi apăru fermecător şi miraculos: arborii, iarba, 
păsările, pământul, aerul, lumina păreau că-mi spun că totul a fost creat 
pentru om, că totul dovedea dragostea lui Dumnezeu pentru om, că totul se 
ruga lui Dumnezeu şi toate îi aduceau laude şi adorare. Atunci pricepui eu 
semnificaţia cuvintelor din Filocalie: înţelegerea graiului tuturor făpturilor 
şi văzui că de acum încolo pot să vorbesc cu toate şi să mă fac înţeles de ele” 41 . 
La temelia acestei realităţi stă faptul că natura ca şi creaţie a lui Dumnezeu 
este pentru omul credincios o carte deschisă în care poate descifra tainele 
lui Dumnezeu. „Misterul divin e dezvăluit prin frumuseţea şi diversitatea 
naturii. Lumina soarelui strălucitor oferă experienţa de neînlocuit prin care 
exprimăm metaforic iluminarea care vine din partea elementului divin. La 
fel, prospeţimea aerului şi a vântului reprezintă baza fizică a ideii noastre 
despre Duh. Efectul de curăţare a apei curgătoare limpezi e un simbol al 
experienţei profunde de reînnoire pe care o poate produce o întâlnire cu 
sacrul. Iar fertilitatea solului şi a vieţii, împreună cu înnoirea anotimpurilor, 
sunt indispensabile pentru speranţa religioasă în înviere” 42 . 

Pe de altă parte, „natura înconjurătoare nu este o structură închisă în 
sine şi izolată. Lumea vegetală, animală şi cea umană sunt într-o strânsă 
legătură, ca o casă în care omul nu este stăpân, ci administrator, şi un 
templu în care el este preotul care slujeşte Creatorului” 43 . Această abordare 
a creaţiei conduce la înfrăţirea omului cu ea. Sfântul Francisc de Assisi 
face din această înfrăţire un imn de slavă adus Creatorului cu recunoştinţă 
pentru creaţia Sa atât de folositoare omului: „Lăudat fii, Domnul meu, cu 

41 Nichifor Crainic, Sfinţenia - împlinirea umanului. Iaşi, 1993, p. 162. 

42 John F. Haught, Ştiinţă şi religie de la conflict la dialog. Bucureşti, 2002, p. 268. 

41 Pr. lect. dr. Gheorghe Istodor, op. cit., p. 582. 

toate ale Tale făpturi, / Şi mai presus de toate pentru fratele soare, Cel ce 
face ziua şi ne luminează... / Lăudat fii, Domnul meu, pentru sora lună şi 
pentru stele... / Lăudat fii, Domnul meu, pentru fratele vânt, pentru aer 
şi nori, senin şi orice vreme, prin care Tu porţi de grijă făpturilor Tale. / 
Lăudat fii, Domnul meu, pentru sora apă, ce-i prea de trebuinţă şi umilă... 
/ Lăudat fii, Domnul meu, pentru fratele foc... care-i frumos şi voios şi 
puternic şi tare / Lăudat fii, Domnul meu, pentru sora noastră ţărână mamă, 
care ne hrăneşte şi ne poartă de grijă / şi ne dă tot felul de roade şi flori 
colorate şi iarba.. ,” 44 . 

Raportarea euharistică la darurile creaţiei lui Dumnezeu se 
evidenţiază sub forma reciprocităţii dintre binefacere şi recunoştinţă, 
mai ales în relaţiile omului cu animalele şi cu păsările. Prima formă se 
referă la domesticirea lor, creându-se, prin oblăduirea necuvântătoarelor de 
către om, o adevărată prietenie cu acestea. A doua formă este recunoştinţa 
animalelor faţă de binefacerea ce le-a fost acordată de către om. Din 
multitudinea unor asemenea cazuri relatate în Vieţile Sfinţilor, ne vom referi 
la unul mai cunoscut, devenit de referinţă în acest sens. Se spune că un leu 
a fost vindecat de o rană ce o avea la picior de către Sfântul Gherasim, 
trăitor în secolul V, ca anahoret într-o peşteră întemeiată de el pe malul 
Iordanului. De atunci, leul i-a rămas recunoscător, slujind cu fidelitate 
sfântului, care îl hrănea. După moartea bătrânului anahoret, leul a rămas 
neclintit la mormântul acestuia, mugind şi izbindu-şi capul de pământ, 
până a murit şi el 45 . Reflectând asupra acestui caz, se apreciază că „aceasta 
s-a întâmplat nu pentru că leul avea suflet cugetător, ci pentru că Dumnezeu 
a vrut să arate pe cei care îl slăvesc pe El, nu numai în timpul vieţii lor, ci 
şi după moarte, şi să arate cât de supuse erau lui Adam animalele înainte de 
călcarea poruncii şi alungarea din desfătarea raiului” 46 . 

Nimic mai potrivit în acest sens decât constatarea Sfântului Maxim 
Mărturisitorul că omul poate transforma pământul în paradis, dacă are raiul 
în sufletul său. în lumina acestei idei, comentariul lui Nichifor Crainic este 
edificator: „După dispoziţia lăuntrică a sufletului omenesc se modifică 
natura lucrurilor. Şi dacă, în stare de păcat, omul vede toate lucrurile din jurul 
lui otrăvite de suferinţă, suspinând după mântuire - din pricina sfărâmării 
acordului dintre el şi ele - omul, ridicat din nou la starea desăvârşirii, va 

44 Trad. Alexandrina Mititelu, în rev. „Floarea Darurilor”, nr. 6 / 1934, p. 156-157. 

45 Ioan Moshu, Limonariu sau livada duhovnicească, trad., note şi comentarii de Pr. 
T. Bodogae şi Pr. D. Fecioru, Alba Iulia, 1991, p. 109. 

46 Idem, p. 30. 

avea cu totul altă perspectivă asupra lumii; perspectiva acordului restabilit 
între el şi ea... Lui Adam lucrurile i se supuneau fiindcă el însuşi era 
subordonat legii dumnezeieşti a universalei armonii. Un om ridicat din nou 
la desăvârşire retrăieşte faţă de lume sentimentul de înfrăţire paradisiacă a 
lui Adam. Ochiul lui vede acum lucrurile din perspectivă divină.. ,” 47 . 

La sfârşitul acestei expuneri, se cuvine să formulăm o concluzie 
practică. Şi anume, vom spune că criza ecologică şi economică , pe care cu 
greu o străbatem, este determinată de criza morală şi spirituală în care ne 
adâncim tot mai mult... Aceasta rezidă în antropocentrismul secularizat al 
lumii modeme şi postmoderne, care dizolvă triada euharistică: Dumnezeu 
- om - creaţie, prin excluderea factorului primordial determinant şi decisiv, 
adică pe Dumnezeu, rămânând dominant omul care se raportează arbitrar 
la creaţie. Iar această criză porneşte din interiorul sufletului omenesc 
dominat de egoism. Mântuitorul ne învaţă că în inima omului se zămisleşte 
virtutea şi păcatul, afirmarea şi desăvârşirea vieţii, sau prăbuşirea ei ( Marcu 
7, 18-23)... In fond, criza ecologică şi cea economică au la bază nesăbuita 
şi insaţiabila dorinţă de dominaţie a omului asupra creaţiei, în scopul 
acumulării nelimitate a bunurilor materiale, spre satisfacerea bunăstării 
şi confortului, ca bază a declanşării nelimitate a plăcerii sub multiplele 
ei fonne. Din nefericire însă, tocmai de aici rezultă tragicul existenţial 
al vieţii omului şi al creaţiei, fiindcă „cel ce vrea să-şi câştige viaţa o va 
pierde...” ( Matei 16,25). Această realitate dovedeşte că vitalismul hedonist, 
antrenând tot mai mult instinctul de proprietate, duce la dereglarea lui, 
iar această dereglare generează patima înrobitoare, fiindcă patima, după 
ingenioasa definiţie a lui Nicolae Paulescu, nu este altceva decât dereglarea 
instinctelor omeneşti determinate de plăcere, care din mijloc devine scop 
în sine. . , 48 în cazul de faţă, patima care-1 înrobeşte pe om în detrimentul 
creaţiei, pe măsură să răstoarne tabla de valori, rezidă în distonia dintre „a 
fi” şi „a avea”, adică dintre existenţă şi posesie... 

în cadrul acestui vitalism neopăgân, vocaţia euharistică a omului se 
dizolvă, transformându-se în idolatrie „care schimbă adevărul lui Dumnezeu 
în minciună şi cinsteşte făptura şi îi slujeşte ei în locul Creatorului, care este 
binecuvântat în veci” (. Romani 1, 25). Această idolatrie stă sub imperiul 
iraţionalităţii exacerbate a instinctelor şi afectelor, desfăşurându-se pe 
fondul libertăţii autopermisive, lipsită de responsabilitate... 


47 Op. cit., p. 164-165. 

48 Instincte, patimi şi conflicte, Editura Anastasia, 1995, p. 100. 

După cum s-a arătat la cea de a şaptea Adunare Generală a CEB de 
la Canberra (1991), „faptul de a înţelege că întreg universul este creaţia 
lui Dumnezeu trebuie să transforme comportamentul nostru faţă de ea. Noi 
nu o contemplăm din exterior, ci căutăm noi forme de relaţie cu ea, într-o 
atitudine de respect plină de atenţie. Noţiunea ortodoxă de „theosis” - 
modul trăirii în Hristos cel înviat care are ca scop transfigurarea umanităţii 
şi a creaţiei - vesteşte înnoirea vieţii umane şi a creaţiei. Spiritualitatea 
noastră trebuie trăită în serviciul scopului răscumpărător şi transformator 
al lui Dumnezeu care îmbrăţişează întreaga creaţie” ( Rapport du Secretaire 
general, p. 3.). Scriptura ne reaminteşte că opera de răscumpărare înfăptuită 
de Domnul Iisus Hristos a reînnoit nu numai viaţa umană, ci întregul 
cosmos” ( Rapport Section, I, p. 3). 

5. Aspecte ale ingratitudinii 

în comunitatea eclesială, pe lângă cei care au cultivat euharistia 
caritativă prin hărnicie şi dărnicie, înscriind cea mai înălţătoare pagină de 
generozitate din istoria omenirii, s-a ivit, din nefericire, şi ingratitudinea 
celor care nu s-au apropiat „cu frică de Dumnezeu, cu credinţă şi cu 
dragoste” de Darul vieţii celei adevărate, de Hristos cel mort şi înviat 
pentru mântuirea noastră... S-au ivit profitorii necinstiţi, care în nesăbuita 
lor ingratitudine, ca pierdere a simţului moral, şi-au propus să ducă o viaţă 
parazitară, beneficiind abuziv de iubirea frăţească plină de ospitalitate ce 
se cultiva în comunitatea creştină. îşi dovedesc astfel împlinirea cuvintele 
Scripturii că „prietenii celui bogat sunt fără număr” ( Pilde 14, 20); sau 
că „mulţi sunt cei care linguşesc pe un om darnic şi toţi sunt prieteni ai 
celui ce dă daruri” ( Pilde 19, 6). Pe unii ca aceştia, Apostolul neamurilor 
îi include în categoria celor care au făcut din „evlavie un mijloc de 
câştig ”, stigmatizându-i ca fiind „stricaţi la minte şi lipsiţi de adevăr” (/ 
Timotei 6,5), iar Biserica, luând pe mai departe atitudine fermă faţă de 
ingratitudinea profitorilor parazitari, a stabilit discernământul, ca judecată 
de valoare, în cultivarea euharistică a carităţii şi ospitalităţii creştine. 
Cartea numită Didahia sau învăţătura celor 12 Apostoli 49 indică precis şi 
concert atitudinea ce trebuie adoptată faţă de comportamentul abuziv şi 
ingrat al celor pe care îi numeşte: „traficanţi de Hristos „... Dacă cel 
ce vine la voi este un drumeţ, ajutaţi-1 cât puteţi; dar să nu rămână la voi 
decât două sau trei zile, dacă e nevoie. Dacă vrea să se stabilească la voi ca 

49 PSB 1, trad. Pr. D. Feciorii, Bucureşti, 1979. 

meseriaş, să lucreze şi să mănânce; dar dacă nu are vreo meserie, socotiţi- 
vă după priceperea voastră, ca să nu trăiască împreună cu voi un creştin 
trândav. Iar dacă nu vrea să facă aşa, atunci face neguţătorie cu Hristos. 
Fiţi cu luare aminte cu unii ca aceştia (cap. XII, 2-4); „Orice apostol, care 
vine la voi, să fie primit ca Domnul; dar să nu rămână decât o zi; iar dacă 
e nevoie şi a doua zi; dar dacă rămâne trei zile, este profet fals. Apostolul, 
când pleacă, să nu ia nimic decât pâine, până ce găseşte alt sălaş; dar dacă 
cere bani, este profet fals” (cap. XI, 4-7); Discernământul în săvârşirea 
faptei de binefacere impune totdeauna prudenţa, ca „mamă a înţelepciunii”, 
de unde rezultă îndemnul: „Să asude milostenia ta în mâinile tale, până 
cunoşti cui o dai” (cap. I, 5). Punând stavilă abuzurilor, nu oprim la nici 
un caz opera caritativă, ci punem rânduială în relaţiile noastre, nelăsând ca 
generozitatea să devină dezordonată. Bunăoară, deşi Sfântul Ioan Gură de 
Aur consideră milostenia ca fiind (laoi/.ida xcov âpexcov (regina virtuţilor ) 50 , 
nu ezită să combată pe dmoKopTxiţeiv ( a risipi miluindfără discernământ) - 
identificat la Olimpiada. Acesta face ca iubirea sau generozitatea, devenind 
slăbiciune, să întreţină trândăvia, parazitismul şi abuzurile de tot felul, ştiut 
fiind că deviza apostolică este ca „ cel ce nu vrea să lucreze, nici să nu 
mănânce ” (II Tesaloniceni 3, 10). 

Pentru a înlătura neajunsurile abuzive şi ingrate, începând cu secolul 
al IV-lea, după încetarea persecuţiilor, opera caritativă a Bisericii a fost 
organizată instituţional, şi dezvoltată în această formă de-a lungul vremii. 

în altă ordine de idei, considerăm potrivit să prezentăm şi alte aspecte 
ale ingratitudinii întâlnite în relaţiile interpersonale. înainte însă vom 
preciza că situaţiile de ingratitudine reprezintă o încălcare a normalităţii 
relaţiei de reciprocitate dintre dăruitor şi beneficiar, precum şi o disociere a 
dăruitorului de darul său, înfrângând regula că dăruitorul se află totdeauna 
în darul său, încât atitudinea faţă de darul primit se răsfrânge negativ asupra 
persoanei dăruitorului. 

Situaţiile de ingratitudine au o gamă foarte largă, variată şi 
contradictorie de manifestare în relaţiile interpersonale, în funcţie de 
conştiinţa, credinţa, caracterul, şi mai ales de interesele fiecăruia. 

Concret vorbind, sunt, de pildă, situaţii când dăruitorul nu poate 
continua sau repeta binefacerea aşteptată. Pentru unii recunoştinţa se menţine 
ca memorie activă... Pentru alţii recunoştinţa se stinge, transformând 
entuziasmul de altă dată în uitare... Pentru alţii, însă, locul recunoştinţei 

50 Omilia III, 1, „Despre penitenţă”, PG 49, 293. 

îl ia revolta nesăbuită... în fond, această ultimă atitudine nu este altceva 
decât autodemascarea interesului egoist şi camuflat de ipocrizia şi laşitatea 
ce poartă stigmatul ingratitudinii. 

Ne putem referi tot la falsificarea recunoştinţei şi atunci când 
hipocrizia, sub masca mulţumirii plină de gratitudine, ascunde dorinţa de a 
obţine binefaceri şi mai mari... Dăruitorul va realiza înşelarea atunci când, 
aflându-se în situaţii dificile, beneficiarul linguşitor şi ingrat îl părăseşte, 
deşi l-ar putea ajuta... Dar ingratitudinea poate deveni de-a dreptul violentă 
atunci când binefacerile mult râvnite sunt „recompensate” cu invidie, ură, 
clevetire, defăimare, sau chiar cu acţiuni potrivnice şi duşmănoase. La 
astfel de situaţii, reacţiile sunt variate. Unii pot depăşi situaţia afectivă 
şi trec mai uşor, chiar cu indiferenţă, peste nedreptăţile ce se abat asupra 
lor... Alţii însă se simt profund lezaţi de nedreptatea ingratitudinii, care, 
devenind obsesie, îi angajează în acţiune adversativă... Şi când nu poate fi 
depăşită «legea talionului» ca lege a dreptăţii intransigente, atunci amorul 
propriu frustrat vine prin instinctul său de compensare cu replica răzbunării, 
generatoare a tot felul de animozităţi personale şi conflicte sociale... 

în abordarea aceluiaşi raport dintre binefacere şi recunoştinţă ne 
putem referi şi la aspectul în care accentul cade pe refuzul darului oferit cu 
afecţiune, bunăvoinţă şi generozitate. Dacă Apostolul ne îndeamnă să ne 
„bucurăm cu cei ce se bucură şi să plângem cu cei ce plâng” f Romani 12, 
15), înseamnă că se cuvine să participăm şi la bucuriile vieţii semenului, 
întrucât nu numai dificultăţile vieţii, ci şi bucuriile se doresc a fi comunicate 
cu acelaşi elan al iubirii. Refuzul darului pe care semenul ni-1 oferă din 
afecţiune produce totdeauna mâhnire, fiindcă iubirea neîmpărtăşită este 
dureroasă şi lasă un gol în suflet prin decompensarea ei. Dar bucuria 
darului primit este deplină atunci când generozitatea oferită ca dar primeşte 
răspuns printr-un dar restituit beneficiarului cu aceiaşi afecţiune sinceră. 
In acest caz, primitorul devine la rândul său dăruitor sau binefăcător, şi 
astfel bucuria comuniunii se amplifică, primind aureola de lumină a iubirii 
dezinteresate care a generat-o. 

Privind mulţumirea reciprocă dintre dăruitor şi beneficiar, vom 
remarca faptul că este un drept natural, firesc, ca dăruitorul să se bucure 
în urma darului oferit, primind cel puţin şi numai răspunsul de mulţumire 
din partea primitorului. Dar bucuria dăruitorului este deplină numai dacă 
vede rodirea darului său. De aici rezultă responsabilitatea celui ce primeşte 
darul de a-1 înmulţi, precum este evidenţiat acest lucru în cunoscuta pildă 

a talanţilor, în care vedem că Dăruitorul Dumnezeu cere socoteală şi 
pedepseşte pe cei leneşi care nu au fructificat darurile Sale... 

In relaţiile interumane, acest aspect îl întâlnim în situaţiile în care 
dăruitorul, nerealizând scopul binefacerii sale, trăieşte apăsătoarea 
dezamăgire a eşecului, mai ales atunci când darul oferit a fost obţinut prin 
trudă... E cazul părinţilor care investind capital şi nădejdi entuziaste în 
viitorul fiilor lor, nu realizează obiectivul şi scopul acţiunii întreprinse... 
Cu voie sau fără voie, acest eşec poartă în sine gustul amar al neîmplinirii, 
şi pe undeva al nerecunoştinţei... 

în replică la aceste atitudini de ingratitudine, recunoştinţa îşi poate 
arăta faţa luminoasă a iubirii dezinteresate, chiar în lipsa binefacerii. Un 
caz poate fi acela al fiilor generoşi, care pot fi recunoscători faţă de părinţii 
lor aflaţi în nevoi şi în dificultăţi, fără a-i judeca dacă aceştia i-au neglijat, 
sau chiar i-au părăsit în viaţă. Aici e vorba de recunoştinţa impulsionată 
de puterea iubirii care depăşeşte şi uită nedreptatea, spre a rămâne, în 
final, biruitoare. Acest aspect moral poate fi întâlnit însă şi invers, când 
părinţii oferă darurile lor copiilor care, prin atitudinile şi comportamentul 
lor, dovedesc că nu-1 merită. E ceva asemănător cu tatăl fiului risipitor din 
Evanghelie, care primeşte în braţele iubirii iertătoare şi se bucură de venirea 
fiului care i-a cheltuit averea... Faptul că tatăl îşi recunoaşte cu maximă 
afecţiune fiul care de-a dreptul l-a sfidat prin faptele sale, apropie această 
iubire de iubirea faţă de vrăjmaşi. E „iubirea crucificată”, ce poartă în sine 
suspinul sfânt al răbdării, revărsând binefacerile sale fără a primi nimic în 
schimb... Şi într-un caz şi în altul e vorba de generozitatea sufletelor mari, ce 
pot depăşi ingratitudinea pornită din egoismul iresponsabil ai nepăsării... 
E ceva ce parcă depăşeşte firescul uman, de aceea spunem că este lucrarea 
harului lui Dumnezeu, pe măsură să ie anime în suflet credinţa ce rodeşte 
totdeauna pacea şi bucuria, spre a prisosi nădejdea (Romani 15, 13), care 
niciodată nu moare, ci mereu încurajează binefacerea... Unii ca aceştia 
primesc aureola binecuvântării lui Dumnezeu, dovedind prin lumina faptei 
lor a fi ,fiii Celui Preaînait, care este bun cu cei nemulţumitori (d./apîoxoi 
- ingraţi) şi răi (. Luca 6, 35) 51 . 

51 Aprofundând acest aspect, vom spune că în acest caz e vorba de paKpoOvţiia 
{îndelunga răbdare), ca rod al Duhului (Galateni 5, 22), care împărtăşeşte iubirea lui 
Dumnezeu (/ Corinteni 13, 4). Ea nu poate fi însă înţeleasă decât printr-o Judecată 
duhovnicească ” (TzvsvpaziKcbc; ăva/cpivezai - spiritualiter examinatur -1 Corinteni 2, 14), 
care în fond şi în fapt reprezintă „gândul lui Hristos” (vovc Xpiazov -1 Corinteni 2, 15). 
Altfel spus, cel ce are gândul lui Hristos, este cel care, orice lucrare ar face, o săvârşeşte 

6. Cultivarea recunoştinţei ca virtute creştină 

9 9 9 

înţelegând sensul şi importanţa pe care o are recunoştinţa în viaţa 
oamenilor, se impune cultivarea ei ca virtute pentru a deveni trăsătură 
de caracter şi deprindere în relaţiile interpersonale, cu atât mai mult cu 
cât s-a constatat că: „Recunoştinţa este o floare scumpă,/ Ce tainică în 
inimi înfloreşte,/ Dar unii o sădesc doar ca s-o rupă,/ Se miră apoi că biata 
veştejeşte” (Şt. O. Iosif). 

într-adevăr, recunoştinţa a fost cultivată prea timid şi neconvingător 
în mare parte datorită egocentrismului statornicit în firea noastră, purtătoare 
a rănilor păcatului... Cu atât mai puţin acum, când dinamismul acestei 
virtuţi este estompat de interesul febril ce domină viaţa personală şi 
socială a timpului nostru. Şi totuşi, pentru ca viaţa să se poată desfăşura 
în autenticitatea ei firească, puterile noastre morale şi spirituale trebuiesc 
animate şi orientate spre valorile perene caracteristice sufletului omenesc. 

Pe baza reciprocităţii dintre dăruitor şi beneficiar, se cuvine 
să precizăm că numai binefacerea dezinteresată poate pretinde ca şi 
recunoştinţa să fie la fel: sinceră şi dezinteresată. în acest caz, binefacerea 
trebuie făcută „din suflet, ca pentru Domnul (ek i//uyfjg, cbg za> Kvpico), nu 
ca pentru oameni... ştiind că de la Domnul veţi lua răsplata... iar cel ce 
face nedreptate va lua nedreptatea ce a făcut” ( Coloseni 3, 23-25). 

Adesea pot fi auziţi mulţi oameni exprimând doleanţa faţă de 
ingratitudinea celor din jur, fără însă a-şi analiza propriile fapte... 
Mântuitorul ne-a învăţat ca totdeauna judecata să o începem cu noi înşine, 
adică cu judecata faptelor proprii: „Nu judecaţi ca să nu fiţi judecaţi...” 
(Matei 7, 1). Pentru acest motiv, se cuvine să premergem cu exemplul 
faptei noastre de binefacere şi de recunoştinţă. Ca oricare altă faptă morală 
chemată să îndeplinească un rol bine determinat în educarea caracterului, 
tot astfel şi virtutea recunoştinţei se cuvine afi predicată altora prin exemplul 
personal. ,fixempla trahunt ” este deviza care atrage şi convinge să urmezi 
îndemnul ce ţi se adresează, fiindcă numai învăţătura trăită se oferă model 
de încredere şi de imitaţie. Adevărul care convinge este în primul rând 
verificat prin trăirea lui efectivă, deoarece felul transpunerii lui în viaţă 
oferă modelul concret de acţiune. Evanghelia lui Hristos a convins şi a 


„în numele Domnului lisus, mulţumind (a'y/<i.piazovvx'<:c - gratias agentes ) prin El lui 
Dumnezeu şi Tatălui” (Coloseni 3, 17). 

schimbat chipul lumii, fiindcă cei care încă de la început au propovăduit-o, 
au confirmat, prin trăirea lor, viabilitatea învăţăturii transmise. Sfântul 
Apostol Pavel, bunăoară, poate cere credincioşilor să-i „fie următori” (I 
Corinteni 4, 16), deoarece şi el este „următorul lui Hristos” (I Corinteni 
11, 1). Acelaşi îndemn îl poate da Apostolul Pavel şi lui Timotei, fiindcă 
acesta „ştie de la cine a învăţat” (II Timotei 3, 14); şi prin el, nouă tuturor 
(II Timotei 2, 2): „fă-te pildă credincioşilor cu cuvântul, cu purtarea, cu 
dragostea, cu duhul, cu credinţa, cu curăţia” (I Timotei 5, 12). Şi am putea 
continua „şi cu recunoştinţa”, deoarece şi ea se regăseşte şi se împlineşte 
în această multitudine de daruri ca unic „rod al Duhului” (Galateni 5, 22). 

în relaţiile interpersonale virtutea recunoştinţei a fost şi poate fi 
cultivată în ambianţa ospitalităţii. Iubirea de străini sau ospitalitatea (I 
Timotei 3, 2; 77/ 1, 8) devenise o regulă de comportament creştin încă din 
perioada apostolică, ca o concretizare a iubirii frăţeşti. Bucuria comuniunii 
frăţeşti cuprindea pe toţi cei ce mărturiseau aceiaşi credinţă şi se împărtăşeau 
din roadele aceluiaşi har dumnezeiesc, fie de aproape, fie de departe, 
după cum mărturiseşte un document al primelor veacuri creştine: „... Se 
iubesc unii pe alţii... Cel ce are dă fără invidie celui care n-are. Dacă 
văd un străin, îl duc sub acoperişul lor şi se bucură de el ca de un frate 
adevărat, că ei nu se numesc fraţi după trup, ci în duh şi în Dumnezeu’'’ 52 . 
Această bucurie ospitalieră se actualizează şi se concretizează mereu prin 
darul oaspetelui, precum şi printr-un dar-răspuns din partea celui care îl 
primise, încât reciprocitatea darului oferit şi primit păstrează vie amintirea 
comuniunii euharistice frăţeşti. Şi astfel „ dar din dar se face har ”, ceea ce 
înseamnă că harul creează bucuria comuniunii, iar darul amplifică lucrarea 
harului spre bucuria vieţii duhovniceşti a fiecăruia. 

Pentru a deveni deprindere şi trăsătură de caracter, virtutea 
recunoştinţei se cuvine a fi cultivată mai întâi în familie, de la vârsta cea 
mai fragedă a copilăriei, prin dezvoltarea simţului de reciprocitate dintre 
dăruitor şi beneficiar, menit să anime generozitatea sufletească. întrucât 
copiii sunt „ochii părinţilor”, un rol de prim ordin în educaţia săvârşită în 
cadrul familiei o au părinţii, atât prin îndemnurile date, cât mai ales prin 
exemplul comportamentului lor. Este locul să semnalăm că greşesc acei 
părinţi care din prea multă iubire faţă de odraslele lor le satisfac acestora 
toate dorinţele, cele mai multe lipsite de motivaţii obiective, fără a-şi da 


52 Apologia lui Aristide, XV, 7, trad. Pr. D. Fecioru, rev. Mitropolia Banatului, 
7-8/1983, p. 432. 

seama că prin lipsa de discernământ capriciile închid viaţa sufletească a 
copilului, dezvoltând egoismul. De aceea, părinţii care nu cultivă spiritul 
de generozitate, prin crearea la copiii lor a deprinderii, nu numai de a 
primi, ci şi de a oferi chiar din puţinul lor, sau din darul primit, vor deveni 
victimele egoismului propriilor copii lipsiţi de gratitudine, pe care îl vor 
constata poate la bătrâneţe, când va fi prea târziu... 

Pe lângă familie, alţi factori ai educaţiei sunt Şcoala şi Biserica. 
Şcoala cultivă virtutea recunoştinţei atât prin ora de religie şi programul 
aferent de educaţie religioasă, cât şi prin orele de educaţie civică şi literară, 
iar Biserica cultivă virtutea euharistiei mai ales prin comuniunea liturgică, 
după cum îndeamnă Sfântul Ignatie Teoforul: „Sârguiţi-vă să vă adunaţi cât 
mai des pentru a aduce lui Dumnezeu mulţumire (euharistie - recunoştinţă) 
spre slava Lui. Când vă adunaţi des, sunt nimicite puterile satanei, iar prin 
unirea credinţei noastre se pregăteşte prăpădul lui” 53 . 

S-a remarcat în acest sens că „participarea comună la Liturghie 
presupune o educaţie a participanţilor în sens spiritual, moral şi ecologic cu 
privire la natură, ca materie oferită spre sfinţire şi dăruire omului... Omul 
pătrunde sensul duhovnicesc al creaţiei şi este conştient de obligaţia de a 
respecta viaţa sub toate aspectele ei ca dar al lui Dumnezeu, şi caută să 
ajungă la comuniunea cu Dumnezeu, cu sine şi cu semenii. în Liturghie, 
întâlnirea cu alţi oameni, închinarea, ascultarea cuvântului evanghelic 
creează un sens al sacralităţii materiei. Educaţia pentru Euharistie poate 
fi alternativa viabilă faţă de tentaţiile lumii moderne marcată de violenţă, 
indiferenţă comunitară şi hedonism” 54 . 

Pentru ca recunoştinţa să fie mereu vie în sufletul credincioşilor, 
Biserica a rânduit o rugăciune specială în acest sens, spre a ne ajuta şi 
îndruma cum să cerem lui Dumnezeu ca mulţumirea noastră faţă de semeni 
să fie desăvârşită prin harul şi binecuvântarea Sa: „Dumnezeule al dragostei, 
Ţie îşi sunt dator a-ţi mulţumi pentru dulcele simţământ al dragostei şi 
ocrotirii, de care mă bucur. O, Cela ce eşti izvorul tuturor bunătăţilor revarsă 
binecuvântarea şi binefacerile Tale peste robul Tău (numele). Apără-1 de 
toate primejdiile ce înconjoară viaţa muritorilor de pe pământ. Fă să răsară 
asupra lui totdeauna un soare strălucitor, ca să risipească norii grijilor 
şi suferinţelor. Umple inima lui de bucuria mântuirii Tale... nu-1 lăsa ca 
apăsătoarele suferinţe să-i înnoureze fruntea şi să-i amărască inima... Fă 

53 Epistola către Efeseni 13, 1-2, PSB 1, p. 161. 

54 Pr. lect. dr. Dan Sandu, „Al Domnului este pământul şi plinirea lui” -Psalmul 23, 
1, în voi. Cosmosul, între frumos şi apocaliptic, Alba luiia, 2007, p. 597. 

ca fiecare din zilele lui să se asemene unui râu limpede şi lin, ce curge 
prin grădini înverzite şi printre flori... Ori în ce parte va merge şi se va 
afla, umbreşte-1 cu bunătatea Ta... îngerul Tău cel bun să-l însoţească şi 
să-l păzească în toată viaţa lui; iar după o viaţă lungă, plină de binefaceri 
şi fapte bune, să se învrednicească a dobândi bunătăţile Tale cele fără de 
sfârşit, gătite pentru toţi cei ce lucrează virtutea”. 

Când spunem „legitim” înţelegem că un lucru este just sau echitabil, 
adică justificat sau îndreptăţit, găsindu-şi un temeinic motiv al existenţei 
şi afirmării sale în viaţa socială. Aceasta se poate spune despre familie, în 
general, şi despre familia creştină, în special, încât în cele ce urmează ne 
vom referi tocmai la acest aspect. 

Cea mai completă şi veşnic actuală definiţie a căsătoriei a fost formulată 
de Modestinus în secolul III d.Hr. Ea sună astfel: „justum matrimonium est 
conjunctio maris et feminae, consortium omnis vitae, divini et humani juris 
communicatio“ (Dig. 23.2.1). 

Definiţia stabileşte că prin căsătorie se realizează o legătură încheiată 
pe toată viaţa (consortium omnis vitae), statornicind între soţi o comuniune 
desăvârşită, cu privire la bunurile materiale (comunicatio humani juris), 
precum şi o participare a femeii la dreptul divin al bărbatului, mai precis la 
cultul strămoşilor lui (comunicatio divini juris). 

Insuşindu-şi în întregime această definiţie, Biserica stabileşte că actul 
căsătoriei se întemeiază pe o legătură firească între un bărbat şi o femeie în 
scopul însoţirii lor pentru întreaga viaţă, cuprinzând atât elementul comun, 
natural al consensului, cât şi elementul religios sau supranatural, care 
pecetluieşte întărind şi sfinţind acest consens prin împărtăşirea de harul pe 
care îl mijloceşte Sfânta Taină a Cununiei 1 . 

De fapt, însăşi cuvântul „cununie” ne duce cu gândul la Koivcovia 
ca şi comuniune, unitate de gândire, acţiune şi destin ce se impune a fi 
statornicită între soţii care alcătuiesc familia. Este interesantă concepţia 
platonică cu privire la mitul omului primar androgin, care cuprindea în sine 
atât caracterele bărbatului, cât şi ale femeii. Povestea spunea că pentru a-i 
face mai slabi şi a-i determina să se înmulţească, Zeus i-a tăiat pe oameni 
în două. De atunci, determinaţi de erosul din sufletul fiecăruia, îşi caută 
unitatea, în contextul unei sfâşietor de dureroase atracţii... 

De aici vedem că persoana umană se împlineşte pe sine numai în 
comuniune. Comunicarea şi comuniunea sunt definitorii omului ca fiinţă 

1 Arhid. prof. dr. loan N. Floca, Drept canonic ortodox, voi. II, Bucureşti, 1990, p. 

67-68. 

socială. La aceasta se adaugă şi aspiraţia naturală a sufletului spre valori: 
spre bine, adevăr şi frumos. Astfel, familia oferă cadrul firesc al fructificării 
acestor tendinţe sau predispoziţii native, specifice persoanei umane... 

Privind însă în actualitate, constatăm că secularismul lumii în care 
trăim manifestă dificultăţi sociale, ce pornesc din descumpănirea celulei 
de bază, care este familia. Fiindcă atunci când familia îşi pierde esenţa 
ei sacră, ca instituţie divino-umană, omul rămâne să plutească pe valurile 
vieţii numai cu o singură vâslă, sau să zboare numai cu o singură aripă. Şi 
de aici dezorientarea ce-i aduce neîmplinirea.... 

Secularismul neopăgân actual, scoţând pe Dumnezeu din sufletul 
omului, l-a lăsat pustiit în zbuciumul unei libertăţi anarhice şi rătăcitoare, 
amintindu-ne de declinul familiei păgâne, care a constituit una din cele mai 
hotărâtoare cauze ale prăbuşirii morale a imperiului roman. E suficient să 
arătăm, spre exemplificare, că din dorinţa de a pune ordine în societatea 
romană, Octavian Augustus s-a văzut nevoit să elimine factorii nocivi care 
au dus familia la decadenţă. Necruţător şi drept, dă în anul 18 î.d.Hr. ,, Lex 
Iulia de adulteriis et pudica ”, trimiţând în exil chiar pe propria nepoată, 
precum şi pe Ovidiu, răsfăţatul poet al Romei şi autorul lui „Ars amandi“... 
Legea era cu atât mai necruţătoare, cu cât obliga pe soţ să denunţe soţia 
adulteră şi pe complicele ei. 

Acele timpuri însă au trecut. Acum oamenii nu mai acceptă legi 
care să le orienteze iubirea. Nu-i mai interesează statornicia iubirii, ci 
satisfacerea plăcerii în funcţie de situaţiile aflate în continuă schimbare. 
Spunea pe drept cuvânt F.M. Dostoievski: „dacă Dumnezeu n-ar exista, 
totul ar fi permis “. Epoca contemporană experimentează tragic aceste 
cuvinte, declarându-l pe Dumnezeu mort şi anulând noţiunea de păcat. 
Astfel, dacă desfrâul nu mai este păcat, atunci nici noţiunea de „infidelitate 
conjugală” nu mai există sub aspect moral-spiritual... Şi de aici odrăsleşte 
sexualitatea exacerbată, ca declanşare instinctivă, care anulează sentimentul 
nobil şi romantic al iubirii... Asistăm la situaţia când omul singur şi-a creat 
drepturile fundamentale ale afirmării propriei personalităţi, dar în condiţii de 
libertate autopermisivă, acestea prezintă dificultăţi în realizarea obiectivelor 
urmărite... Intr-un segment al acestei afirmări, poţi să contractezi căsătoria, 
precum tot aşa de uşor o poţi şi desface. Mai tragic este atunci când apar 
copiii. în mod firesc, şi ei îşi cer dreptul de a-şi împlini sensul vieţii şi 
menirea pentru care au apărut în lume. Dar responsabilitatea părinţilor, de 
multe ori, se reduce la propriul egoism. îi interesează mai mult viaţa lor, 

împlinirea a ceea ce ei numesc fericire. în astfel de situaţii nu ne va mira 
dacă, în SUA, 33% din femei sunt divorţate sau văduve. în Anglia, una din 
trei căsătorii contractate sfârşesc prin divorţ, şi tot în SUA s-a ajuns ca la 
două căsătorii să se înregistreze un divorţ 2 . 

Când ne referim la dizolvarea familiei prin divorţ, nu putem rămâne 
numai la libertinajul erotic al plăcerii, pe care îl caută deopotrivă femeia 
şi bărbatul, ci trebuie căutate şi cauze de ordinul multiplelor neînţelegeri 
şi nepotriviri de caracter, sau a căsătoriilor contractate din diferite interese 
materiale, iar când se stinge cauza, dispare şi efectul... 

Tot cauză a desfacerii căsătoriilor şi a dizolvării familiei poate fi 
chiar de ordin juridic, în sensul că prea uşor se dă sentinţa de desfacere 
a căsătoriei. O altă cauză a divorţului rezidă şi în contractarea pripită a 
căsătoriilor. Potrivit „dragostei la primă vedere”, sentimentul o ia înaintea 
dreptei judecăţi, a chibzuinţei, şi când flăcările afective se sting iar relaţiile 
familiale sunt judecate „la rece“, încep să apară, din cutele întortochiate ale 
sufletului, tot felul de capricii, de ambiţii, de interese egoiste şi meschine, 
ce deschid prăpastia neînţelegerilor... 

Fără îndoială, cauza dezorientării sociale în care trăim şi a existenţei 
tragice în care ne zbatem, a tensiunilor care spulberă orizontul luminos al 
vieţii, este în primul rând lipsa familiilor consolidate, pe măsură să formeze 
caractere, ce imprimă vieţii calitatea afirmării ei depline, încât, în cele ce 
urmează se cuvine să ne referim la temeiurile morale care legitimează 
familia creştină în contextul actual. 

Morala creştină consideră familia de origine divină şi apreciază că ea 
s-a încheiat odată cu prima căsătorie între bărbat şi femeie, după cum ne 
mărturiseşte referatul biblic despre creaţie: „Şi a zis Domnul Dumnezeu: 
nu e bine ca omul să fie singur; să-i facem ajutor potrivit pentru el“... Iar 
apoi se constată: „iată acesta-i os din oasele tale şi carne din carnea ta; ea se 
va numi femeie pentru că este luată din bărbatul ei. De aceea va lăsa omul 
pe tatăl său şi pe mama sa şi se va uni cu femeia sa şi vor fi amândoi un 
trup“ ( Facerea 2,18-24). Şi se spune mai departe că „ceea ce Dumnezeu a 
legat, omul să nu despartă”. 

De aici rezultă unitatea şi indisolubilitatea căsătoriei. 

Unitatea familiei are următoarele elemente specifice, date în actul 
creaţiei ca destin uman : 


2 Adrian Thatcher, Descătuşarea sexului, trad. Mariana Grancea, Bucureşti, 1995, 

p. 174. 

1. „Nu e bine să fie omul singur”. De ce a constatat Dumnezeu 
aceasta? Fiindcă omul este o persoană, iar persoana prin structura ei 
prezintă intenţionalitate spre comuniune şi comunicare. Omul este creat 
după chipul Sfintei Treimi. Iar Treimea este formată din persoane care, 
având aceeaşi fiinţă, comunică între ele prin forţa iubirii aceluiaşi duh al 
perihorezei Treimice. 

2. „ Potrivit pentru el“. Aceasta înseamnă că, prin actul creaţiei şi 
prin destinul care îl deţine familia, bărbatul şi femeia îşi comunică fiinţa 
ca persoane libere şi egale, ce se împlinesc reciproc în măsura în care 
comuniunea dintre ei este animată de iubirea şi harul lui Dumnezeu. în 
această situaţie familia reprezintă icoana Sfintei Treimi, ca unitate de fiinţă, 
în care Persoanele îşi comunică iubirea care le defineşte comuniunea. 

în acest context putem spune că potrivirea naturii umane în ea însăşi 
constituie premisa majoră a comunicării ce duce la comuniunea ce se 
realizează în plan moral, fiindcă numai cei ce se potrivesc pot intra într-un 
dialog activ şi statornic ce dezvoltă afecţiunea reciprocă menită să creeze 
şi să asigure comuniunea ca unitate dinamică şi creatoare de valori ce pot 
fi împărtăşite şi altora. De aici se formează unitatea familială care mereu 
se îmbogăţeşte prin comuniunea fiinţelor care provin din ea. De aceea, 
replica negativă a acestei „potriviri” rezidă în faptul că nepotrivirile crează 
totdeauna o comunicare artificială care, falsificând comuniunea, ruinează 
şi unitatea. Iar în această situaţie, nepotrivirile de caracter constituie un 
motiv ce se ia în seamă de către instanţele de judecată atunci când pronunţă 
desfacerea căsătoriei. 

3. Femeia este de aceeaşi fiinţă cu bărbatul : „os din oasele lui; carne 
din carnea lui”, stabilind astfel o primă însuşire a căsătoriei: unitatea de 
fiinţă a soţilor. Această unitate reiese şi din cuvintele Scripturii: „ea va fi 
numită femeie, fiindcă este luată din bărbatul ei“. Tema comună a cuvintelor 
„bărbat” şi „femeie” în originalul ebraic confirmă acest fapt. „Bărbat” se 
spune în limba ebraică: iş, iar „femeie”: işa, adică soţ-soţie. Unitatea de 
fiinţă dintre soţi asigură egalitatea lor după natură şi deopotrivă în faţa lui 
Dumnezeu, care este Părintele amândurora, fără nici o deosebire... 

4. Referatul biblic ne spune apoi că „vorfi amândoi un trup”, pentru 
ca şi ei să transmită viaţa unităţii lor mai departe, urmaşilor lor, spre a-şi 
împlini menirea. 

De aici vedem că familia creştină este monogamă. Unitatea trupească 
este un datum aparţinător tainei creaţiei lui Dumnezeu. Ea rezidă în faptul că 

sexele se atrag spre a forma omul întreg, care este bărbatul şi femeia. Fiind 
vorba de un bărbat şi o femeie, căsătoria primeşte caracterul monogam, 
iar desfrâul sau infidelitatea este un defect sau un păcat împotriva unităţii 
trupeşti a soţilor, după cum arată atât de clar Sfântul Apostol Pavel: „nu 
ştiţi că cel ce se alipeşte de desfrânată este un trup cu ea?“; „Căci vor fi, 
zice, amândoi un trup. Fugiţi de desfrânare. Orice alt păcat ar face omul 
este în afară de trup; dar cel ce face desfrânare păcătuieşte în trupul său. 
Sau nu ştiţi că trupul vostru este templu al Duhului Sfânt ce este în voi, pe 
care îl aveţi de la Dumnezeu, şi că nu sunteţi ai voştri” (/ Corinteni 6, 16- 
19). „ 

In acelaşi timp, faptul că Mântuitorul precizează atât de clar, cu privire 
la destinul căsătoriei, că: „Cei ce i-a făcut dintâi, bărbat şi femeie i-a făcut" 
(Matei 19, 4), exclude posibilitatea întemeierii familiilor homosexuale, 
ca fiind opuse naturii umane, precum şi scopului întemeierii căsătoriei şi 
familiei. 

A doua caracteristică a căsătoriei este indisolubi/itatea, ceea ce 
înseamnă că aceasta, formând o unitate după modelul Sfintei Treimi, nu 
poate fi desfăcută. Ea se bazează pe cuvintele: „ ceea ce Domnul a legat, omul 
să nu despartă ”. Două situaţii pot dizolva căsătoria: infidelitatea conjugală 
{Matei 19, 9), fiindcă iubirea ca şi condiţie ce stă la baza unităţii familiale 
este anulată; apoi, moartea unuia dintre soţi, după spusele Sfântului Apostol 
Pavel: „Femeia este de legată de soţul ei cât trăieşte acesta” {Romani 7, 2). 
Apostolul precizează însă cu privire la indisolubilitatea căsătoriei: „Femeia 
să nu se despartă de bărbat. Iar de se va despărţi să nu se mărite, sau să se 
împace cu bărbatul său; şi bărbatul să nu-şi lase femeia” (/ Corinteni 7, 
10-11). Atât de mult s-au întipărit în conştiinţa primilor creştini cuvintele 
Apostolului, încât multe din femeile rămase văduve, nici nu se mai 
recăsătoreau; de aceea se şi numeau , fecioare ” (ca şi cum nu ar mai fi fost 
căsătorite), iar Biserica le purta de grijă să-şi poată trăi văduvia feciorelnic. 
Sfântul Ignatie Teoforul (+ 107) salută, la sfârşitul epistolei către smimeni, 
şi pe , fecioarele cele numite văduve ” (XIII, l) 3 . Pe de altă parte, apologeţii 
din sec. al II-lea, precum Teofil al Antiohiei, Atenagoras, şi alţii considerau 
cea de a doua căsătorie ca „ un adidter gentil “. 

Prin urmare, femeia, fiind darul lui Dumnezeu dat bărbatului cu un 
anumit scop şi cu o anumită finalitate, nu poate fi socotită posesia lui de 
care poate dispune arbitrar. Şi nici femeia nu se poate sustrage din această 

MSB 1/1979, p. 186. 

unitate şi comuniune statornicită de Dumnezeu, Creatorul şi Stăpânul 
vieţii lor. Este adevărat că, în baza libertăţii sale, omul se poate abate de 
la lăsământul dumnezeiesc, dar nu fără riscul de a-şi deruta şi dezorienta 
propria viaţă. 

Indisolubilitatea căsătoriei are ca temei sacralitatea „ tainei în Hristos 
şi în Biserică în unitatea familiei, soţii se sfinţesc reciproc prin harul lui 
Dumnezeu, de aceea şi copiii vor fi sfinţi: „Pentru că bărbatul necredincios 
se sfinţeşte prin femeie, şi femeia necredincioasă se sfinţeşte prin bărbat; 
fiindcă altfel copiii voştri ar fi necuraţi, dar acum sunt sfinţi” (/ Corinteni 
1, 14). 

în acest context, Apostolul stabileşte şi regula de aur ce stă la baza 
unităţii familiale, şi anume: ,, Bărbatul să arate femeii bunăvoinţa datorată, 
asemenea şi femeia bărbatului’’ (/ Corinteni 7, 4). Altfel spus, „femeia 
măritată se îngrijeşte cum să placă bărbatului” (I Corinteni 7, 34). 
Asemenea trebuie să fie şi grija bărbatului, care este dator „să-şi iubească 
femeia, precum şi Hristos a iubit Biserica şi s-a dat pe Sine pentru ea “ 
(Efeseni 5, 25), fiindcă, conform cuvintelor Apostolului, „femeia nu este 
stăpână pe trupul ei, ci bărbatul; asemenea nici bărbatul nu este stăpân pe 
trupul său, ci femeia ” (/ Corinteni 7, 4). 

Unitatea şi egalitatea dintre soţi se realizează rodnic şi durabil atunci 
când aceştia respectă îndemnul Apostolului ca femeia să se străduiască ca 
totdeauna să placă bărbatului, la fel şi bărbatul să placă femeii (/ Corinteni 
7, 34-35). 

Această reciprocitate de afecţiune şi dăruire ce conduce la acţiune 
comună şi unitară, se întemeiază, în viziunea Apostolului, pe viaţa de har 
care o animă „spre zidire ” = Ttpog obcodoţiijv - ( Romani 15, 2), înţelegând 
comunicarea şi desăvârşirea calităţilor, care realizează viaţa în Hristos, 
vieţuire, de altfel, comună şi specifică relaţiilor dintre creştini, încât duhul 
Bisericii, ca Trup tainic al Domnului, se transmite şi se realizează în viaţa de 
familie. Iar această zidire reciprocă „ în Hristos şi în Biserică ” are menirea 
de a cultiva „dragostea sinceră” (nefăţarnică), creind ambianţa „iubirii 
frăţeşti”, „luând unul înaintea altuia cu cinstirea”; „cu bucurie în nădejde, 
răbdare în necaz, stăruinţă în rugăciune”; „având aceleaşi gânduri unul 
pentru altul... nerăsplătind rău pentru rău”, ci „purtând grijă de cele bune 
înaintea tuturor oamenilor” ( Romani 12, 9-18). într-o astfel de ambianţă 
duhovnicească, se va risipi egoismul generator de interese meschine, 
ambiţii sterile, capricii sau pofte nesăbuite... în schimb, animată de duhul 
iubirii lui Hristos prin lucrarea Duhului Sfânt, familia creştină se constituie 

ca mediu propice în creşterea şi educarea copiilor, pe măsură să transmită 
lumii duhul şi viaţa de comuniune creştină, de sfinţire şi de ordine. Intr-o 
astfel de situaţie, pe bună dreptate, familia va fi numită eKKĂrjma juiKpă 4 
(Biserica în miniatură) de către Sfântul Ioan Gură de Aur, unul din cei mai 
avizaţi interpreţi ai scripturilor pauline. 

Intr-adevăr, prin devotamentul, cinstea, sfinţenia şi spiritul de dăruire 
jerfelnică, familia creştină s-a dovedit în istorie o adevărată şcoală de 
formare a caracterelor morale şi un fennent înnoitor al vieţii sociale orientat 
spre creativitate şi împlinire. 

Arătam la început că, în definiţia formulată magistral de spiritul 
juridic roman, se specifica în mod explicit că ea se constituie „pe toată 
viaţa, confonn dreptului divin şi omenesc”. Orientată astfel după voinţa lui 
Dumnezeu, dar şi animată de viaţa de har, reciprocitatea altruistă statornicită 
în familia creştină are menirea să dăinuiască nu numai până la mormânt, 
ci chiar şi dincolo de mormânt. Această credinţă este imortalizată şi prin 
îndătinarea ca soţii să-şi aibe mormintele străjuite prin unitatea aceleiaşi 
cruci, cu numele fiecăruia gravat pe ea. 

Corelat de această realitate ne apare sugestiv şi plastic dialogul 
exprimat în următoarea interogaţie gradată: 

Ce este mai tare decât lemnul? 

- Focul. 

- Ce este mai tare decât focul? 

-Apa. 

- Ce este mai tare decât apa? 

- Stânca. 

- Ce este mai tare decât stânca? 

- Omul. 

- Ce este mai tare decât omul? 

- Moartea. 

- Ce este mai tare decât moartea? 

- Dragostea lui Dumnezeu”. 

Astfel, iubirea lui Dumnezeu care i-a legat pe soţi în această viaţă, va 
dăinui veşnic, în veşnica comuniune cu El... 

Dacă unitatea familiei creştine se întemeiază pe cuvintele apostolice 
şi pe experienţa de viaţă a creştinismului primar, cu totul altfel se prezintă 
lucrurile în actualitate. Astfel, în contextul actual se vorbeşte tot mai mult 

4 Omilia 20 la Efeseni, PG 62, 143. 

de victimizarea femeii şi chiar a familiei de către bărbatul care, în calitate 
de „pater familias îşi asumă despotic „jus vitae ac necis “, bineînţeles 
sub alte forme decât cele din antichitatea precreştină... 

In antichitate se vorbea de „ legea bărbatului ” = 6 vopoq rod ăvdpoq, 
considerându-se că divinitatea comunică mai ales cu bărbaţii maturi, 
acestora revenindu-le rolul de a-i îndeplini voia, impunând-o deopotrivă 
în familie şi în societate, încât modul de comportare al zeilor trebuia să fie 
urmat atât de soţie, cât şi de sclavi. Epoca postmodernă în care ne aflăm 
s-a „debarasat” de comportamentul zeilor şi a proclamat emanciparea 
femeii de sub milenarul ei jug; dar, paradoxal, a mondializat victimizarea 
femeii. E suficient să amintim că, potrivit statisticilor, numai în anul 2003, 
în România, peste un milion de femei au fost agresate în familie, cele mai 
multe cazuri fiind provocate de soţul alcoolic şi sărac, sau de infidelitatea 
femeii... 

S-a remarcat că „femeile împreună cu copiii şi bătrânii (mai ales 
bătrânele) reprezintă, datorită caracteristicilor lor bio-psiho-constituţionale 
şi comportamentale, categorii de persoane cu un grad ridicat de 
vulnerabilitate victimală. Prin tradiţie, imaginea femeii în raport cu bărbatul 
a fost, în general, devalorizată, indiferent de vârsta sau statutul ei (ca soră, 
fiică, soţie, mamă, bunică), capul familiei fiind totdeauna bărbatul...” 5 . 

Referindu-ne în concret la victimizarea femeii în familie, vom puncta 
câteva complexe resimţite de femeie, cu efecte psiho-comportamentale 
dintre cele mai dezastruoase asupra vieţii acesteia. 

1. Sentimentul de neputinţă în faţa violenţei are ca efect pierderea 
puterii de decizie şi a discernământului ca posibilitate de deosebire a binelui 
de rău, trăind forma unei dezorientări. 

2. Victimizarea femeii în familie degenerează în lipsa respectului de 
sine, fapt ce atrage obsesia complexelor de inferioritate, femeia ignorân- 
du-şi calităţile şi talentele, manifestând o părere proastă despre sine, con¬ 
formă părerii agresorului. 

3. Femeia victimizată nu conştientizează anormalitatea situaţiei şi, ca 
urmare, acceptă orice din partea agresorului, ca pe un dat firesc. 

4. Femeia victimizată trăieşte sentimentul de frică. Acesta fiind 
dominant, ea devine timidă, reţinută, speriată, în aşteptarea viitoarei 
bătăi... 

5 Doina Gâdei, Victimizarea femeii în România în perioada de tranziţie, Craiova, 
2003, p. 36. 

5. Nu numai frica este dominantă în sufletul femeii victimizate, ci 
mai mult decât atât, transformarea reacţiei de frică în reacţie de furie, dar 
nu furia ca forţă de a depăşi teama, ci furia neputincioasă, care mocneşte 
şi enervează steril, manifestată ca lipsă de reacţie, pentru a nu-l înfuria 
mai tare pe agresor. Menţinând această teamă morbidă, la un moment dat 
femeia nu o mai poate stăpâni, şi nu se mai poate controla nici pe sine, 
răbufnind în disperarea ce duce la crimă sau sinucidere... 

6. Sentimentul vinovăţiei sau al autoculpabilizării este consecinţa unei 
concepţii sociale greşit înţeleasă, care consideră că doar „femeile sunt rele“; 
sunt bătute fiindcă ele însele acceptă să fie bătute. Este adevărat că acest 
sentiment al autoculpabilizării, determinat de prejudecata că,, femeile sunt 
rele şi trebuie bătute... “, poate fi eliminat din suflet printr-un lucid examen 
al conştiinţei, în care să fie analizate obiectiv propriile atitudini şi situaţii, 
până ce conştientizează că s-a comis o fărădelege, şi astfel s-a săvârşit un 
act de nedreptate, pe care ea are obligaţia morală să-l îndrepte, sau cel puţin 
să nu-l tolereze, dar până la urmă lucrurile rămân confuze.. , 6 

De reţinut este faptul că în apărarea femeii victimizate se pronunţă 
atât constituţia ţării, cât şi codul penal. Astfel, constituţia specifică faptul 
că „dreptul la viaţă, precum şi dreptul la integritatea fizică şi psihică ale 
persoanei sunt garantate. Nimeni nu poate fi supus torturii şi nici unui fel de 
pedeapsă sau de tratament inuman” (art. 22). în acelaşi sens se precizează 
că „libertatea individuală şi siguranţa persoanei sunt inviolabile” (art. 23). 
Pe de altă parte, codul penal român defineşte cinci niveluri ale actelor de 
violenţă: lovituri şi alte violenţe; vătămare corporală; vătămare corporală 
din culpă; vătămare corporală gravă; lovituri cauzatoare de moarte. 
Sentinţele variază în funcţie de nivelul rănirii, care este definit de numărul 
de zile de tratament medical necesare. Pedeapsa maximă este de 10 ani 
închisoare pentru lovituri cauzatoare de moarte. 

Dar procedurile prin care trebuie să treacă o victimă pentru a ajunge 
la condamnarea agresorului sunt destul de anevoioase în România, încât 
descurajează victima să ajungă cu plângerea sa în faţa tribunalului. 

Privind victimizările domestice, este adevărat că adoptându-se legea 
divorţului, prin acordul părţilor, s-a creat o mai mare libertate femeii de a 
scăpa de violenţa din familie. Dar, chiar şi atunci când este obţinut divorţul, 
pentru multe victime, violenţa nu încetează. Multe femei, neavând unde 

6 Ibidem, p. 322. 

merge după divorţ, se văd nevoite să revină la vechea locuinţă, împreună cu 
agresorul lor, şi astfel îşi face apariţia recrudescenţa aceleiaşi victimizări... 

Pe de altă parte, o victimă a violenţei domestice poate obţine un ordin 
de „pază“ faţă de agresorul lor, dar un astfel de ordin poate fi obţinut doar 
în cadrul procedurii de divorţ 7 . 

Până aici ne-am referit în mod special la victimizarea femeii în familie. 
Pentru a face însă o judecată imparţială, „audiatur et altera pars“ ... Dacă 
femeile sunt victimizate prin puterea masculină, la fel şi bărbaţii pot cădea 
victime, nu forţei abuzive, ci agresiunii afective, subtilă şi perfidă, a femeii, 
care, urmărind diferite interese egoiste, îşi exercită instinctul de dominaţie 
sentimentală şi sexuală. Intrând ca o „felină” blândă şi plină de tandreţe în 
inima bărbatului pe care, dominându-1 afectiv, îl foloseşte până la atingerea 
scopului propus, apoi se retrage inteligent şi subtil, privindu-şi victorioasă 
şi fără milă „victima” părăsită, lăsând-o însingurată şi dezorientată, de 
multe ori în situaţii tragice, istovită de boală, neputinţă sau bătrâneţe. 

Pentru abilitatea spiritului lor de dominaţie afectivă, femeile sunt 
adesea folosite în spionaj, şi nu fără succes, fiindcă au „puterea” de a 
pătrunde în tainele sufletului, spre a-1 cuceri şi pentru a obţine ce doresc... 
Cazul lui Samson şi Dalila din Biblie este doar unul din multitudinea celor 
pe care le-a consemnat istoria. El a devenit însă celebru şi a fost imortalizat 
în pictură, teatru şi muzică, precum opera lui Saint-Saens, sau în poezie. 
Mihai Eminescu, bunăoară, face referire la el în „Scrisoarea a V-a”: 

„Biblia ne povesteşte de Samson, cum că muierea, 

Când dormea, tăindu-i părul, i-a luat toată puterea 
De l-au prins apoi duşmanii, l-au legat şi i-au scos ochii, 

Ca dovadă de ce suflet stă în piepţii unei rochii.. 

De aici şi,, morala ” sugerată de poet : 

„Când cochetă de-al tău umăr ţi se reazimă copila, 

Dac-ai inimă şi minte, te gândeşte la Dalila.. 

Şi tot acelaşi final al poeziei, ca un avertisment al prevederii: 

„Când vezi piatra ce nu simte nici durerea şi nici mila - 
De ai inimă şi minte - feri în lături, e Dalila!”. 

Dar toate aceste fonne ale victimizării domestice, atât prin forţă, 
cât şi prin afecţiune perfidă, rămân realităţi dure, cu finalitate tragică. Ele 
nu au nimic comun cu spiritul unei familii cu adevărat creştine, fiindcă îi 

7 Ibidem, p. 313-316. 

compromit autenticul... Cei ce sunt ispitiţi să cadă în plasa lor diabolică, 
şi-au pierdut însăşi calitatea morală de fii ai împărăţiei lui Dumnezeu, în 
care au intrat prin Botez şi au întemeiat familia prin Taina Sfintei Cununii. 

Potrivit învăţăturii Evangheliei lui Hristos, se cuvine ca „bărbaţii 
să-şi iubească femeile lor ca şi trupurile lor. Cel ce îşi iubeşte femeia, pe 
sine se iubeşte. Căci nimeni nu şi-a urât vreodată trupul, ci îl hrăneşte şi-l 
încălzeşte, precum şi Hristos Biserica” (Efeseni 5, 28-29). Astfel, bărbaţilor 
li se cere să „trăiască înţelepţeşte cu femeile lor, fiind făpturi mai slabe, şi 
dându-le cinste ca unor împreună moştenitoare ale vieţii harului” (/ Petru 
3, 7). La fel şi femeile sunt îndemnate să ducă o viaţă „curată şi plină de 
sfială”, accentuând nu podoaba „cea din afară... ci omul cel tainic al inimii, 
în nestricăcioasa podoabă a duhului blând şi liniştit, care este de mare preţ 
înaintea lui Dumnezeu” {I Petru 3, 2-4). 

Intr-un prea frumos poem de nuntă oferit binecunoscutei Olimpiada 
din Constantinopol, Sfântul Grigorie de Nazianz îi arată cum poate şi 
trebuie să aducă mângâiere şi alinare soţului său aflat în luptă cu valurile 
vieţii. Ea îi va oferi totdeauna blândeţea sufletului, spre a-i linişti inima, 
întocmai cum este îmblânzit un leu... Oferindu-i un suflet senin, vor 
împărtăşi împreună atât bucuriile, cât şi necazurile. Mai convingătoare sunt 
însă cuvintele poetului: 

„... Femeie fiind, nu te împinge spre înfumurare bărbătească. 

Nu-ţi afirma peste tot neamul nobil, nici nu te trufi cu eleganţa 
veşmintelor, nici cu înţelepciunea: căci înţelepciunea stă în a te supune 
aşezămintelor conjugale. 

Căci legătura căsătoriei pune în comun între cei doi toate. 

Lasă de la tine atunci când soţul tău fierbe, 

ajută-1 când e chinuit şi suferă 

cu vorbe dulci şi îndemnurile cele mai bune 

Căci nici cel ce hrăneşte lei nu domoleşte cu forţa furia fiarei, 

când răsuflarea ei fierbe şi răcneşte, ci o îmblânzeşte 

mângâind-o cu mâinile şi cu cuvinte blânde... 

Să ai în comun cu el toate bucuriile şi durerile comune şi grijile, 
fiindcă acest lucru sporeşte casa... 

Suferă măcar puţin împreună cu el când se necăjeşte, căci durerea 
prietenilor e un leac plăcut al suferinţei. După care însă, având un chip 
vesel, risipeşte îngrijorările inimii lui. 

Căci pentru bărbatul întristat limanul cel mai bun e soţia” 8 . 

Din cele mai sus tratate rezultă că morala creştină stabileşte elementele 
de bază ale familiei, pe măsură să împlinească şi să desăvârşească 
personalitatea umană ce se defineşte fiinţial ca intenţionalitate spre 
comuniune şi aspiraţie spre valori... Astfel, „bărbatul e capul familiei; 
femeia e strălucirea - sărbătoarea bărbatului... Bărbatul e chemare, raţiune, 
cunoaştere, putere, reflexiune, creaţie; femeia e răspuns, inimă, iubire, 
dăruire, spontaneitate, procreaţie, posibilitate de inspiraţie şi de revelare a 
puterii lui“ 9 . 

în acelaşi timp, familia creştină împlineşte scopul vieţii omeneşti pe 
pământ, precum şi destinul existenţial al omului, în sensul că „bărbatul 
doreşte prin femeie o continuare a sa, a operei sale, pentru a înfrânge fizic 
moartea; femeia doreşte să poarte, să nască fructul trupului său cu iubire şi 
devotament” 10 . 

în concluzie, se impune întrebarea legitimă: societatea postmodernistă 
în care trăim mai are nevoie de familie?... Dacă răspunsul este afirmativ, 
atunci familia creştină autentică rămâne un model veşnic actual. 


8 Sfanţul Grigorie de Nazianz, Poem-îndemn către Olimpiada, Migne PG 37, 1542- 
1551, trad. diac. Ioan Ică jr., publicat în voi. Sfanţul loan Gură de Aur, Cuvioasa Olimpiada 
diaconiţa: o viaţă, o prietenie, o corespondenţă , Editura Deisis, Sibiu, 1997, p. 85-86. 

9 Pr. Constantin Galeriu, Taina nunţii, în rev. „Studii Teologice”, nr. 7-8/1960, p. 

489. 

10 O. Piper ,L’Evangile et la vie sexuelle, Paris, 1955, p. 33. 

Accentuând cu precădere şi unilateral dimensiunea biologică a fiinţei 
umane în detrimentul celei spirituale, mentalitatea seculară contemporană 
impune tot mai mult concepţia omului natural detaşat de cer şi de orice 
tradiţie sfântă. 

în acest context, dând frâu liber iraţionalităţii naturii umane, adică 
simţurilor, instinctelor şi afectelor impulsionate de plăcerea exacerbată 
şi lipsită de control, asistăm la răsturnarea tablei de valori, în sensul că 
ceea ce era considerat păcat dăunător vieţii personale şi sociale, acum este 
susţinut şi chiar impus ca normalitate a firii. Aşa e cazul homosexualităţii 
- considerată de Biserică „patimă de necinste” şi pedepsită de legislaţiile 
laice ca un delict antisocial, este tot mai mult scoasă de sub incidenţa 
codului penal în aproape toate ţările ce se consideră civilizate; dar şi mai 
surprinzător este faptul că 14 ţări din lume au legalizat căsătoriile între 
homosexuali, precum: Canada, Africa de Sud, Argentina, Uruguay, Noua 
Zeelandă, la care se adaugă opt ţări europene: Olanda, Belgia, Spania, 
Norvegia, Suedia, Portugalia, Islanda, Danemarca; iar recent, Franţa, odată 
cu votul istoric din Adunarea Naţională, contrar manifestanţilor opozante, 
devine cel de al 9-lea stat european care autorizează căsătoriile între 
persoane de acelaşi sex. 

Pe lângă aceasta, se vorbeşte tot mai deschis şi tot mai des de preoţi 
şi pastori pedofili, iar Bisericii i se cere să binecuvinteze căsătoriile 
homosexuale, precum şi hirotonia homosexualilor, chiar dacă ea consideră 
homosexualitatea a fi patimă de necinste, sau păcat strigător la cer... 
Iar această cerinţă nu este impusă numai din afară, ci se face o adevărată 
pledoarie în favorul ei chiar de pe poziţie creştină... Şi nu orice fel de nume 
semnează astfel de cărţi. Unul dintre ei este Adrian Thatcher, directorul 
Centrului de Teologie şi Educaţie Creştină de pe lângă Colegiul „Sfântul 
Marcu” şi „Sfântul Ioan” din Plymouth, Marea Britanie. El a predat la 
aceste colegii un curs de doi ani despre: „Credinţa, sexul şi zămislirea”, 
iar la cererea studenţilor a sintetizat ideile în cartea: ,J,iberating sex” 

(„Descătuşarea sexului”) cu bibliografia la zi 1 . Cartea are pretenţia să ofere 
„o perspectivă creştină asupra sexualităţii”, adică o viziune creştină modernă 
asupra uneia dintre celei mai controversate teme ale contemporaneităţii. 
Autorul propune în acest sens o „ Teologie a sexualităţii". 

Noua viziune „ creştină modernă ” pe care şi-o propune A. Thatcher este 
determinată de starea de criză socială, cu care este confruntat creştinismul 
în actualitate. Astfel, în unele ţări, persoanele singure formează jumătate 
din populaţia adultă. în S.U.A. 53% din femei sunt singure; 20% nu au fost 
căsătorite niciodată; iar 33% sunt divorţate sau văduve. Un raport elaborat 
de Alianţa Evanghelică din Marea Britanie arată că 44% din bărbaţii sub 
30 de ani, enoriaşi ai Bisericii evanghelice, sunt singuri, iar singurătatea şi 
îngrijorarea în privinţa vieţii sexuale sunt sentimente pe care le trăiesc în 
mod obişnuit. Se pare că numărul persoanelor singure în rândul enoriaşilor 
unei congregaţii variază între o treime şi jumătate 2 . 

Autorul apreciază apoi că după adolescenţă, 37% din populaţia 
bărbătească a avut contacte homosexuale, că 13% au fost mai mult 
homosexuali decât heterosexuali cel puţin trei ani, între adolescenţă şi 
momentul când au împlinit vârsta de 55 de ani, iar 4% au fost exclusivi 
homosexuali după încheierea adolescenţei 3 . Alte cifre arată că cel puţin 
50% din bărbaţii adulţi se consideră predominant heterosexuali, cu 
experienţă homosexuală accidentală; iar 37% sunt în esenţă heterosexuali, 
cu experienţă homosexuală importantă. Pe lângă acestea, se constată că 
„atracţia între persoane de acelaşi sex există, într-o oarecare măsură, la 
jumătate din întreaga populaţie” 4 . 

Apoi, în problema divorţurilor, se constată că în Anglia una din trei 
căsătorii contractate sfârşesc prin divorţ. în S.U.A., situaţia este şi mai 
alarmantă, cifra de divorţ fiind una la doi 5 . 

O altă criză morală este desfrâul. Astfel, 70% din eşantionul de femei 
chestionate, care erau căsătorite de mai mult de 5 ani, aveau sau avuseseră 
relaţii sexuale în afara cadrului căsătoriei, deşi majoritatea mai credeau 
încă în monogamic O analiză recentă a adulterului în Anglia arată că un 


1 Adrian Thatcher, Descătuşarea sexului - O perspectivă creştină asupra sexualităţii, 
Londra, 1993, trad. Mariana Grancea, Bucureşti, 1995. 

2 Ibidem, p. 241-242. 

i Ibidem, p. 194. 

4 Ibidem, p. 195. 

5 Ibidem, p. 174. 


224 



Problema homosexualităţii şi misiunea Bisericii în lume 

număr egal de femei căsătorite, ca şi de bărbaţi, au relaţii extraconjugale şi 
le prezintă ca fiind „aventuri de o noapte” 6 . 

Toţi cei amintiţi ca având astfel de metehne morale sunt din nefericire 
creştini, chiar dacă şi numai prin faptul că au fost botezaţi... Excomunicarea 
lor ar însemna renunţarea la eficienţa mesajului evanghelic; iar o atitudine de 
indiferenţă faţă de ei, ar însemna un abandon al misiunii şi responsabilităţii 
pastorale a Bisericii. Acţiunea lor de reeducare va fi refuzată înainte de 
a fi pusă în aplicare, fiindcă o vor considera un atentat la libertatea lor... 
Autorul arată că singura soluţie care rămâne aplicabilă constă în revizuirea 
concepţiilor tradiţionale despre sex şi sexualitate, şi propunerea unei 
viziuni creştine „modeme” a acestei probleme, prin crearea unei Teologii a 
sexualităţii. Iar pentru atingerea acestui obiectiv se porneşte de la necesitatea 
liberalizării sexualităţii ca plăcere şi scop al omului în lume, binecuvântat 
şi întreţinut de Dumnezeu. Astfel, dacă înainte Biserica proclama prin 
dascălii ei că scopul căsătoriei este naşterea de copii, se impune acum o 
reevaluare a teologiei, a moralei şi a spiritualităţii creştine... 

Dar marea greutate pe care încă de la început o întâmpină A. Thatcher 
în formularea unei „ Teologii a sexualităţii ” sunt cuvintele Sfântului 
Apostol Pavel prin care consideră homosexualitatea ca o patimă de ocară. 
„Debarasându-se” de caracterul inspirat al cuvintelor apostolice, autorul 
nostru îl consideră pe Sfântul Pavel tributar mentalităţii iudaice, şi adversar 
celei aparţinând lumii păgâne, căreia i se adresează mesajul Evangheliei... 

încă de la început vom preciza că acest punct de plecare nu poate 
rezolva „ teologia sexualităţii ” (homosexualităţii), oricât de mult se 
străduieşte autorul ei să-şi „blindeze” speculaţiile cu texte biblice sau cu 
alte adeziuni bibliografice. Se cuvine să arătăm că Sfântul Apostol Pavel 
nu transmite prin mesajul Evanghelie propovăduită la toate neamurile 
o anumită mentalitate iudaică, ci un mesaj divin, concretizat în porunca 
lui Dumnezeu: să nu fii desfrânat. Apoi, Mântuitorul însuşi întăreşte în 
Evanghelia Sa duhul acestei porunci: „Aţi auzit că s-a zis celor de demult: 
să nu desfrânezi. Iar eu zic că oricine caută la femeie spre a o pofti, a şi 
desfrânat cu ea în inima sa” (Matei 5, 27-28). Acesta este adevăratul mesaj 
al Evangheliei care a schimbat mentalitatea şi comportamentul lumii vechi 
prin încreştinare. 

Mai presus de orice, pentru iudeii monoteişti, cunoscători ai voii şi 
poruncii adevăratului Dumnezeu, desfrâul era un păcat. E firesc apoi ca 

6 Ibidem, p. 173. 

într-un stat teocratic, acest păcat, considerat delict antisocial, să fie aspru 
pedepsit. în acest context homosexualitatea era considerată ca o întinăciune 
în faţa lui Dumnezeu, atrăgând blestemul Lui, asemenea împreunării cu 
dobitoacele ( Leviticul 18, 22-23), fiind pedepsită cu moartea ( Leviticul 20, 
13-16). Atât de mare urâciune era acest păcat în faţa lui Dumnezeu, încât 
locuitorii cetăţilor Sodoma şi Gomora au fost osândiţi cu pieirea „slobozind 
peste ei Dumnezeu ploaie de pucioasă şi foc din cer” {Facerea 19, 24). De 
aici şi numele păcatului de „sodomie”, după numele cetăţii distruse. 

Cu totul altfel era privită homosexualitatea în lumea păgână înaintea 
venirii Mântuitorului în lume. Homosexualitatea nu era socotită păcat, 
fiindcă evlavia păgână avea un caracter formal şi exclusiv cultic. Mai mult 
decât atât, erau cazuri când desfrâul era ridicat la rangul de cult, ierodulele 
(cele sfinţite) depunând costul desfrâului în vistieria templului... Nu se 
exercita nici un efect punitiv din partea statului, fiindcă nu erau elaborate 
legi anume privind perversiunea sexuală. Istoricii îi citează chiar şi pe unii 
împăraţi şi conducători de armate având astfel de metehne. In astfel de 
situaţii homosexualitatea în mentalitatea celor vechi era considerată un 
mod de exprimare a naturii umane, asemenea heterosexualităţii. Se puneau 
în discuţie modurile ei de exercitare, fiind condamnate doar abuzurile şi 
violurile la adresa copiilor. Pe de altă parte, pederastia putea fi privită şi 
altfel în antichitatea precreştină, şi anume corelată cu educaţia copilului, 
în acest sens, nu va trebui să ne mire faptul că un cercetător şi specialist de 
largă recunoaştere academică, Henri-Irenee Marrou pune semnul egalităţii 
între „ paideia ” (educaţie) şi „ paiderasteia ” (iubirea faţă de copii), indiferent 
dacă avea o referinţă expresă asupra sexualităţii. Relaţia dintre erast 
(educator) şi eromet (cel de educat) se baza în fond pe iubirea prietenoasă, 
bărbătească (virilă) dintre ei, asemenea iubirii dintre fratele mai mare şi 
cel mai mic... De aceea, Marrou conchide că paideia pederastică nu avea 
un caracter trivial şi vulgar corespunzător dezmăţului sexual, ci scopul 
ei final era cultivarea virtuţii: „Prea adesea Erosul grec este descris ca o 
simplă aspiraţie a sufletului... de dorinţă, spre ceea ce-i lipseşte; din partea 
celui care iubeşte, erosul participă totuşi la arete (virtute) prin această 
dorinţă de înnobilare, de dăruire de sine, prin această nuanţă - pentru a 
spune totul - de paternitate spirituală”. Acest sentiment, atât de minuţios 
analizat de Platon („Symposion”, 206 b-e; 209 b-e) se clarifică, spune 
Marrou, în lumina unei analize freudiene: este evident, institutul normal 
al generării, dorinţa pasională de a se perpetua într-o fiinţă asemănătoare 
sieşi, dorinţă care, frustrată de inversiune, deviază şi se derulează pe acest 

plan pedagogic. Educaţia transmisă de un erast apare ca un substituit, ca un 
derizoriu Ersatz al zămislirii: obiectul iubirii (pederastice) este acela de a 
procura şi de a da naştere întru frumos („Symposion”, 206 e) 7 . 

Vom reveni însă la homosexualitate ca „patimă de necinste”, spre a 
arăta că nici înţelepţii antici ai Eladei şi Romei nu o considerau abjectă, ci 
o socoteau ca fiind ceva firesc, ca un mod de manifestare a naturii umane, 
pe care tindeau mereu să o aducă la perfecţiune, fără ca pederastia să-i 
incomodeze cu ceva. 

Este prea bine cunoscut faptul că deviza vechilor înţelepţi este de 
a-ţi trăi viaţa conform naturii. Unii au venit cu precizarea că naturalia 
non sunt turpia (ceea ce este natural, nu este ruşinos). Aceştia erau cinicii 
(de la kynos = câine, fiindcă aveau ca emblemă un câine). întemeietorul 
şcolii cinice a fost Antisthene (435-370 î. Hr.). Era discipolul lui Socrate. 
Dispreţuind bogăţiile şi convenţiile sociale, propovăduia necesitatea trăirii 
conform naturii. Aceşti filosofi duceau la început o viaţă austeră, reducând 
nevoile la strictul necesar. Mai târziu celebra lor deviză a fost compromisă, 
cinici fiind socotiţi cei care manifestă dispreţ faţă de orice normă morală, 
motivând lubricele lor pasiuni instinctive prin aceea că nu este ruşinos 
nimic din ceea ce aparţine naturii... 

în altă ordine de idei, sub aspect religios-moral ne putem explica fără 
prea mare greutate apariţia desfrâului decăzut în homosexualitate, dacă ne 
vom referi la confuzia pe care păcatul a adus-o în mintea, în fiinţa şi în viaţa 
omului. 

în acest sens, putem constata încă dintru început că, având mintea 
întunecată de păcat, omul fascinat de fenomenul de însămânţare şi 
rodire, prin neîntrerupta reîntoarcere a naturii spre viaţă, a început să o 
sacralizeze, închinându-i un cult cu ritualuri, serbări, tradiţii, interpretări 
simbolice etc., pământul devenind „Gea mater ”, care primeşte sămânţa lui 
Uranos şi rodeşte viaţa... Culesul recoltelor era un prilej de bucurie, care 
devenise o sărbătoare a belşugului la multe dintre religiile antice. Când însă 
cultul sacru al fecundităţii s-a transformat într-un cult erotic ce însoţeşte 
fecunditatea, a apărut tulburătoarea decadenţă a religiei, cu serbări orgiace, 
cu dansuri lascive, cu mese îmbuibate şi beţii destrăbălate, ce se opreau 
de multe ori în „vomitorium”. S-a dezvoltat chiar o adevărată mitologie 
sexual-erotică... Apoi, de-a lungul vremii, viaţa particulară şi publică a 


7 H.I. Marrou, Istoria educaţiei în antichitate, trad. Stella Petecel, voi. I, Bucureşti, 
1997, p. 60-65. 

devenit arena declanşărilor sexuale, pervertind conştiinţele, destrămând 
familiile, făcând victime morale şi fizice, detronând capete încoronate 
şi schimbând chiar mersul istoriei... Dar văpaia desfrâului nu a putut fi 
stinsă din sufletele oamenilor S-au văzut oameni dibaci în luptă şi plini de 
vitejie, care au învins şi supus popoare dar nu au putut învinge fiara din 
ei înşişi... în acelaşi timp, plăcerea instinctivă liberalizându-se fără nici o 
oprelişte, căzând de sub instanţa raţiunii sănătoase şi a conştiinţei curate, 
s-a degradat în animalitate morbidă, ca o deviere de la scopul şi menirea ei, 
iar homosexualitatea a devenit o practică la ordinea zilei. 

Venirea Mântuitorului în lume, ca izbăvitor al firii căzute în păcat, 
aduce o nouă învăţătură asupra modului în care trebuie să ne desăvârşim 
natura şi viaţa. El ne spune: „fiţi desăvârşiţi precum şi Tatăl vostru care este 
în ceruri este desăvârşit” {Matei 5, 48). Prin aceste cuvinte Mântuitorul 
ne îndreaptă privirile spre sfinţenia lui Dumnezeu, la care se ajunge prin 
asemănarea cu El. Altfel spus, dacă vreţi să vă desăvârşiţi natura, străduiţi- 
vă să dobândiţi sfinţenia Părintelui ceresc, împărtăşindu-vă din natura Lui 
divină, fiindcă sunteţi fiii Lui. 

Necunoscând păcatul, înţelepţii vechi nu au înţeles ce înseamnă natura 
căzută, generatoare a patimilor prin dereglarea instinctelor ce nu-şi mai 
îndeplinesc menirea. Ei nu înţelegeau, apoi, nici necesitatea desăvârşirii 
naturii prin participare la viaţa adevăratului Dumnezeu, pe care de altfel 
nici nu-1 cunoşteau. Această înstrăinare de Dumnezeu, i-a menţinut în 
orbecăirea căutării desăvârşirii unei naturi în fond bolnavă, ce nu putea fi 
desăvârşită înainte de a fi însănătoşită... 

înţelepţii nu au intuit totdeauna faptul că aşa cum în natura 
macrocosmosului pot exista abateri care, căzând de sub controlul legilor 
fizice, aduc dezordinea, tot astfel şi în natura microcosmosului pot exista 
norme ale ordinii care, dacă nu sunt respectate, natura însăşi se va perverti 
în loc să se desăvârşească... 

însănătoşirea şi desăvârşirea naturii umane o va face Dumnezeu 
însuşi, creatorului ei, prin venirea Fiului Său în lume. Prin jertfa Sa, 
ştergând păcatul din firea omenească, Mântuitorului îi împărtăşeşte viaţa 
divină, sau sfinţenia lui Dumnezeu. Ne lasă însă şi pe noi ca în mod liber 
să participăm la natura Sa umană şi îndumnezeită pentru a ne împărtăşi 
de sfinţenia Lui. Fiind act liber de participare şi de devenire asemenea lui 
Dumnezeu, se impune şi strădania noastră necontenită de a ne elibera de 
păcat şi a creşte mereu în virtute, ca o împlinire a voii lui Dumnezeu, „care 

este sfinţenia voastră; şi să vă feriţi de desfrânare, să ştie fiecare din voi a-şi 
stăpâni vasul său în sfinţenie şi cinste, nu în patima poftei ca păgânii, care 
nu cunosc pe Dumnezeu” (I Tesaloniceni 4, 3-5). 

Noua învăţătură creştină a sfinţeniei vieţii prin ferirea de desfrânare 
a fost primită cu multă repeziciune de sufletele oamenilor dornici de 
mântuire, încât chipul lumii s-a schimbat. O contribuţie importantă la 
adâncirea acestei schimbări a adus-o Sfântul Apostol Pavel. Propovăduind 
Evanghelia „la toată făptura”, el insista asupra faptului că „chipul lumii 
trece”, iar „cei căsătoriţi să fie ca cei necăsătoriţi”; şi „cel ce se căsătoreşte 
face bine, iar cel ce nu se căsătoreşte face şi mai bine” ( ICorinteni 7,29-35). 
Cât despre „desfrâu şi orice necurăţie sau lăcomie nici să se pomenească 
între voi, aşa cum se cuvine sfinţilor... căci aceasta să o ştiţi că nici un 
desfrânat sau necurat... nu are moştenire în împărăţia lui Hristos şi a lui 
Dumnezeu... ca fii ai luminii să umblaţi - căci roadă Duhului este în toată 
bunătatea şi dreptatea şi adevărul” ( Efeseni 5, 3-9). 

în felul acesta, noua mentalitate a oamenilor deveniţi prin Hristos fiii 
lui Dumnezeu, aduce în lume viaţa de sfinţenie. Creştinii împărtăşindu-se 
de viaţa lui Hristos, devin imitatorii Lui, încât numărul celor ce preferau 
castitatea şi fecioria creştea din ce în ce mai mult. Entuziasmul lor era atât 
de mare, încât interpretând greşit îndemnul Mântuitorului de a se face 
„fameni pentru împărăţia lui Dumnezeu” (Matei 19, 12), se castrau. Nu este 
vorba numai de cel mai mare interpret scripturistic al Răsăritului Creştin, 
Origen, ci şi de mulţi alţi necunoscuţi. Faptul că legislaţia bisericească 
încă de timpuriu a pedepsit cu caterisirea pe preoţii care se castrau, sau cu 
afurisirea timp de trei ani pe laici, socotindu-i ca invidioşi asupra propriei 
lor vieţi, dovedeşte pe deplin acest fapt (vezi Canoanele 21, 22, 23, 24 
apostolice). 

Desigur, entuziasmul pentru viaţa feciorelnică a fost întreţinut şi a 
crescut în mare parte şi datorită apologiei pe care i-o făceau cuvântările şi 
scrierile dascălilor creştini şi a părinţilor care se bucurau de mare autoritate 
duhovnicească printre creştini. Faptul că la două sinoade locale (Ancira, 
306, şi Elvira, 309) s-a impus celibatul preoţilor, devenind o problemă 
efervescentă, discutată contradictoriu la primul sinod ecumenic, dovedeşte 
cât de mult preţuiau primii creştini castitatea. Lucrurile au primit însă şi o 
turnură negativă, în sensul că s-a ajuns în situaţia de a fi defăimată căsătoria, 
încât Biserica s-a văzut din nou nevoită să dea legi pentru combaterea 

acestor exagerări. Fiindcă un eretic, pe nume Eustaţiu, considera căsătoria 
ca pe o născocire diavolească, Biserica a stabilit la cel de-al treilea sinod 
local de la Gangra (340) că „dacă cineva ar defăima nunta şi pe ceea ce 
se culcă cu bărbatul său, credincioasă fiind şi evlavioasă, să fie anatema” 
(Canonul 1); „Dacă cineva se dedică fecioriei şi înfrânării nu pentru 
bunătatea şi sfinţenia căsătoriei, ci pentru că, scârbindu-se, se îndepărtează 
de căsătorie, să fie anatema” (Canonul 9); „Dacă cineva dintre cei ce trăiesc 
în feciorie, pentru Domnul, şi-şi bate joc de cei căsătoriţi, să fie anatema” 
(Canonul 10). 

Pe de altă parte, firea omenească deşi este înnoită prin har, purtând 
rănile păcatului, primeşte de multe ori în viaţa pământeană replicile 
venite din firea cea veche aflată sub zodia concupiscenţei. Astfel, dacă 
unii creştini, ducând lupta cea bună a virtuţii, aveau o viaţă de sfinţenie 
asemenea îngerilor, alţii în schimb, cădeau în cele mai de ocară patimi, 
precum sodomia şi împreunarea cu dobitoacele... Simplul fapt că Biserica 
s-a văzut nevoită să sancţioneze cu severitate aceste păcate săvârşite de fiii 
săi, înseamnă că ele au existat în viaţa lor (vezi Canonul 16 Ancira; 7, 62, 
63 Vasile cel Mare; 29, 58 Grigorie de Nissa; 29 Nichifor Mărturisitorul). 

Mergând mai departe în istorie, ne vom referi mai întâi la faptul că, 
odată cu formarea statelor creştine, legislaţia acestora a menţinut secole 
de-a rândul homosexualitatea ca un delict antisocial pedepsit cu asprime. 

Chiar şi morala proletară a secolului XX, deşi antireligioasă şi mai 
ales anticreştină, pentru a crea înregimentarea gregară a oamenilor, a 
menţinut homosexualitatea sub incidenţa codului penal. 

Dar mentalitatea occidentală a început să se schimbe odată cu 
apariţia Renaşterii şi a Umanismului, când s-a făcut remarcat interesul 
pentru cultura clasică uitată, şi când secularismul ce se va stabiliza tot 
mai mult, va pune în centrul preocupărilor omul, începând să se dezvolte 
cultura naţională, artele, ştiinţa, relaţiile sociale etc. Pe acest fundal va 
apare Reforma ca o eliberare a gândirii şi comportamentului uman pe 
plan religios, apoi Iluminismul secolului XVIII şi Revoluţia burgheză din 
Franţa, prin întemeierea primei formaţiuni comuniste anticreştine, care au 
dat grele lovituri Bisericii dominantă în Evul Mediu. In această conjunctură 
a putut Fr. Nietzsche proclama moartea lui Dumnezeu şi afirmarea moralei 
instinctiv biologizante neopăgâne, prin anularea noţiunii de păcat şi negarea 
valorilor creştine. 

Cu timpul, „religia creştină a încetat să mai joace un rol obiectiv 
în societatea europeană, fiind izolată în sfera subiectivismului personal, 
socotită ca o afacere de ordin personal”. 8 Intr-o astfel de situaţie, deiştii 
Voltaire şi Jean Jacques Rousseau propuneau „libertatea sexuală ca mijloc 
de eliberare a bărbaţilor şi femeilor de civilizaţia creştină”. 9 Pornind de la 
faptul că omul nu este creaţia lui Dumnezeu, ci produs al evoluţiei, Charles 
Darwin afirma că „sexul fiind un instinct animalic” nu are nici o motivaţie 
să fie legat de nişte principii religioase sau morale. 10 

în secolul al XX-lea, psihiatrul SigmundFreud susţine că „sexualitatea 
este instinctul dominant al omului”, şi încearcă să ofere o bază ştiinţifică 
separării sexualităţii de procreare, orientând-o spre plăcere. * 11 

Mişcările homosexuale s-au desfăşurat pentru prima dată în Germania, 
în 1897, cerându-şi drepturile alături de heterosexuali. în anii ’60, o dată cu 
mişcarea femininistă proavortivă, mişcările homosexuale ajung la stadiul 
de afirmare plenară. 12 

Spre deosebire de homosexualitatea antică, cea din zilele noastre vrea 
să fie „legalizată, legiferată, instituţionalizată, acceptată sau chiar impusă 
societăţii, ca fiind componentul normal de viaţă”. 13 

Mişcările homosexualilor de mai târziu se vor desfăşură în numele 
libertăţii personale despre care Comisia şi Curtea Europeană a Drepturilor 
Omului afirmă: „Constituie libertăţi ale persoanei atât deciziile pe care 
aceasta le ia în momentul căsătoriei (asupra persoanei sau, mai nou, asupra 
sexului acesteia), asupra reproducerii, asupra îmbogăţirii formelor de 
reproducere (prin recursul la noile tehnici reproductive, de tipul fertilizării 
in vitro şi al transferului de embrioni, al donaţiei de gârneţi sau embrioni), 
sau al refuzului acestui drept (concretizat prin sterilizare şi avort), precum 
şi deciziile persoanei asupra morţii sale (euthanasie, suicid). Din dreptul de 
a dispune asupra propriului corp, s-a ajuns şi la prostituţie”. 14 


8 Pr. Prof. Dr. Dumitru G. Popescu, Teologie şi cultură, Bucureşti, 1993, p. 66. 

9 Pr. Claudiu Dumea, Omul între ,,afi” sau „a nu fi”. Bucureşti, 1998, p. 26. 

10 Ibidem. 

11 Ibidem, p. 28. 

12 Gheorghe Scripcaru, Aurora Ciucă, Vasile Astărăstoaie, Călin Scripcaru, Bioetica, 
ştiinţele vieţii şi drepturile omului. Iaşi, 1998, p. 136. 

13 C. Dumea, op. cit., p. 25. 

14 Gh. Scripcaru, op. cit., p. 107. 

Nu de mult, Declaraţia Consiliului Europei nr. 227/1993, se referă 
la „ drepturile homosexualilor în noile democraţii Una din condiţiile 
pe care aspiranţii la calitatea de membru al Consiliului Europei trebuie 
să o îndeplinească este respectarea drepturilor minorităţilor, şi în special 
„restabilirea drepturilor homosexualilor"} 5 

în această situaţie nu ne va mira că Sun Francisco, numit „Mecca 
homosexualilor ”, găzduieşte peste două mii de familii homosexuale, iar 
unor astfel de familii, de aici şi din alte ţări europene, li s-a acordat dreptul 
adopţiei de copii. 

în aceste împrejurări istorice, culturale, sociale şi politice ne putem 
explica reapariţia homosexualităţii odată cu afirmarea tot mai accentuată 
a neopăgânismului biologizant panhedonist. Se derulează în faţa ochilor 
noştri întreg cortegiul de imoralitate pe care îl dezlănţuie, pe „firma 
drepturilor omului”, homosexualitatea în lume, încât nu mai necesită nici 
un comentariu... Putem preciza, totuşi, că s-a căutat o motivaţie ştiinţifică 
a homosexualităţii pentru a-i susţine necesitatea. Astfel se precizează că 
homosexualitatea ar avea trei tipuri principale de explicaţie: psihanalitică, 
biologică şi socială. 

1. Potrivit lui Sigmund Freud,părintele psihanalizei, homosexualitatea 
apare atunci când un băiat nu reuşeşte să „transfere atracţie heterosexuală 
a libidoului său de la mama lui la altă femeie naturală”, poate din cauza 
forţei pe care o exercită acea atracţie sau din cauza orientării ei greşite, 
care ar putea fi cauzată de mediu... Există apoi teoria fobiei, potrivit căreia 
mama, în timpul „sindromului de sarcină” a simţit sentimentul de teamă de 
a fi abandonată de soţul ei, sau incapacitatea soţului de a fi alături de ea în 
această perioadă şi astfel mama transferă copilului traumatismul pe care-1 
suferă. 

2. Potrivit explicaţiei biologice, bărbaţii homosexuali au un exces 
de estrogen, hormon propriu femeilor; iar femeile lesbiene, un exces de 
androgen, hormon bărbătesc. Aceste explicaţii biologice se referă la 
cantitatea relativă de testosteron existentă în perioadele vitale pentru 
dezvoltarea creierului fetusului şi imprimă copilului ce urmează să se nască 
o orientare masculină sau feminină, dar nu totdeauna în concordanţă cu 
sexul genetic al fetusului. Se spune că bărbaţii homosexuali au „comisura 
anterioară”, fascicol de nervi care leagă lobul stâng şi lobul drept al 
creierului, mai mare decât bărbaţii heterosexuali. în schimb ei au „nucleul 

15 Ibidem, p. 136-137. 

interstiţial”, alt fascicol de nervi din hipotalamus, mai mic decât bărbaţii 
heterosexuali. Alte studii sugerează o puternică influenţă genetică. Astfel, 
52 la sută din fraţii gemeni identici sunt homosexuali; 22 la sută din fraţii 
gemeni neidentici, şi doar 11 la sută în cazul fraţilor adoptivi. 

3. Sub aspectul explicaţiei sociale se arată că homosexualitatea este o 
„funcţie a adaptării determinată de selecţia naturală”. Alţii spun că e pur şi 
simplu o „construcţie socială”, adică o idee inventată la sfârşitul secolului 
al XVIII-lea şi în secolul al XlX-lea, la început de comunitatea medicală, în 
aşa fel încât medicii şi categoriile profesionale să-şi poată asuma controlul 
asupra unui anumit segment al societăţii, care mai înainte era controlat de 
Biserică şi de tribunale 16 . 

După cum vedem, trei teorii independente una de alta, caută în 
mod diferit să explice unul şi acelaşi fenomen. Fiecare din ele caută să 
pătrundă în taina de nepătruns a sufletului omenesc, pentru a face lumină 
ca într-o peşteră întunecată fără ieşiri... Oricare din ele are pretenţia că 
poate fi acceptată, în aceeaşi măsură în care, la o analiză serioasă, poate fi 
şi respinsă. 

Mult mai plauzibilă este învăţătura creştină despre natura căzută 
care poartă în sine rănile păcatului. Aşa cum în natura din jurul nostru 
s-au produs dezordini care îi tulbură viaţa, tot astfel şi în natura omului, 
atât biologică, cât şi spirituală, şi-au făcut apariţia tot felul de contradicţii 
care-i macină existenţa. Referindu-se la neamurile care „au schimbat 
adevărul lui Dumnezeu în minciună şi au cinstit făptura şi i-au slujit ei 
în locul Creatorului”, Sfântul Apostol Pavel arată că „pentru aceea i-a 
şi lăsat Dumnezeu în patimi de ocară, căci şi femeile lor şi-au schimbat 
rânduiala firească... la fel şi bărbaţii, s-au aprins în pofta lor unul câtre 
altul... Şi precum ei n-au reuşit să aibă pe Dumnezeu în conştiinţă, aşa 
i-a lăsat Dumnezeu pe ei cu mintea neîncercată ca să facă cele ce nu se 
cade...” (. Romani 1, 25-27). Părinţii Bisericii au arătat de asemenea că 
odată cu apariţia afectelor s-au dereglat şi instinctele, încât, plăcerea, de 
pildă, în loc să fie mijlocul prin care se exercită instinctul, se transformă în 
scop, şi astfel funcţia spirituală a omului se întunecă şi cade în animalitate, 
sau chiar mai prejos... Mintea, ca lumină a sufletului, se transformă sub 
dominaţia instinctelor oarbe, în instrumentul de motivaţie şi iscodire a 
noilor şi variatelor fonne de dezvoltare a patimilor înrobitoare. Este ceea 
ce Sfântul Apostol Pavel numea „mintea cărnii” ( Coloseni 2, 18). 

16 Adrian Thatcher, op. cit., p. 196-197. 

Pentru a arăta că homosexualitatea este patimă, aşa cum o numeşte 
Apostolul, vom indica prin similitudine, că patimile reprezintă o patologie 
organică şi sufletească a principalelor instincte omeneşti: de apărare-atac, 
alimentar (de nutriţie), de reproducere şi social. Aşa, în cadrul instinctului 
de apărare-atac se poate face remarcat ceea ce este cunoscut sub numele 
de „killer instinct”, ca formă violentă de manifestare a unei dorinţe pe 
care noi o numim bizară, fiindcă creează un permanent pericol social. 
Acesta poate transforma societatea omenească în junglă, atunci când omul 
lăsându-se dominat de el, se manifestă asemenea unui animal fioros, ce 
refuză să cunoască regulile comportamentului faţă de alţii. Există, apoi, 
în viaţa spirituală a omului predispoziţia cleptomaniei. Aceasta devine 
pasiune, dominantă a vieţii, necesitate de comportament ce se timbrează cu 
stigmatul lui „moral insanity”, adică imbecilitatea conştiinţei morale care 
face confuzia între bine şi rău, neputând astfel să-şi îndeplinească menirea. 
Există, apoi, în cadrul instinctului alimentar forme degradante, precum 
bulimia şi eclimia, ca fonne devorante ale lăcomiei după mâncare, sau 
anorexia, ca lipsă a poftei de mâncare, ca un simptom maladiv al fiziologiei 
umane. La fel există şi o insaţietate după bunurile materiale, încât omul 
îşi pierde echilibrul necesarului, şi degenerează fie în destrăbălări, fie în 
zgârcenii, devenind chiar ridicol în comportament, asemenea lui Harpagon 
sau lui Hagi Tudose, din cunoscutele piese comice. Î 11 ce priveşte instinctul 
de reproducere, discuţiile primesc un caracter de profunzime. Dacă celelalte 
forme instinctive întreţin şi protejează viaţa, instinctul de reproducere are 
viaţă în sine şi o transmite mai departe. De aceea, impulsul care îl susţine 
nu este simpla plăcere, ci şi iubirea ( eros ), indicând o angajare integrală 
a sufletului omenesc, ca libertate, conştiinţă şi afecţiune. Iar când acest 
instinct care transmite odată cu viaţa şi informaţia genetică a speciei şi 
persoanei umane este exercitat iară rânduiala care conduce la atingerea 
scopului său şi a menirii omului de a trăi în urmaşi, putem spune că pe 
bună dreptate remarca Nicolae Paulescu că patima reprezintă o dereglare 
a instinctelor omeneşti-. „Patima nu e altceva decât căutarea exclusivă a 
plăcerii ce rezultă din satisfacerea unei trebuinţe instinctive deviate (adică, 
al cărui scop natural este ignorat, neînţeles sau chiar - nu de puţine ori - 
dinadins relativizat)” 17 . 


17 A se vedea mai pe larg: Instincte, patimi şi conflicte, Fundaţia Anastasia, 1995, 

p. 100. 

La capătul acestui periplu putem spune că suntem de acord cu Sfântul 
Apostol Pavel, considerând homosexualitatea o patimă, fiindcă reprezintă 
o deviere a instinctului de reproducere de la scopul său. 

Să vedem dacă este patimă de necinste. 

Răspunsul afirmativ este motivat de faptul că reprezintă o aberaţie de 
la ordinea firească, coborându-1 pe om sub condiţia animalică... 

Este patimă de necinste şi prin modul violent, grotesc şi scabros în 
care este practicată de cele mai multe ori, producând dezordini sociale şi 
trezind o adevărată repulsie din partea celor ce nu o acceptă. 

în sfârşit, homosexualitatea reprezintă un eşec moral şi existenţial, 
prin pierderea menirii omului de a se împlini pe sine însuşi prin urmaşi, 
în actul creaţiei Dumnezeu a dat viaţă bărbatului şi femeii, imprimându-le 
menirea de a fi „un singur trup”, în scopul perpetuării neamului omenesc. în 
faţa acestei realităţi evidente, homosexualitatea reprezintă un abuz sălbatic, 
o aberaţie lipsită de finalitate; un eşec al instinctului de conservare a speciei 
umane. 

Cu toate acestea, Biserica nu-i poate abandona, nici părăsi pe aceşti 
oameni, dintre care majoritatea sunt, cel puţin prin botez, dacă nu din 
convingere, fiii ei. Deviza creştină este: „urăşte păcatul, dar iubeşte pe 
păcătos! ”. Hristos a venit să caute pe fiul risipitor şi oaia cea pierdută, precum 
şi să vindece pe cel bolnav, fiindcă cei bolnavi au nevoie de doctor... Este 
adevărat că la început Biserica acorda sancţiuni grele pentru astfel de păcate. 
Va trebui acum mai mult să-i înţelegem pe oameni, decât să-i judecăm cu 
asprime pentru faptele lor. Cu tot păcatul care îi stăpâneşte, se cuvine ca 
Biserica să şi-i apropie pentru a le oferi harul tămăduitor. Se cuvine mai 
mult ca oricând să aplicăm cu încredere pedagogia divină a recuperării 
celor păcătoşi, îndepărtaţi de Biserică, căzuţi pradă plăcerilor şi patimilor 
care îi stăpânesc, degradându-le sensul vieţii date de Dumnezeu... Căci, 
pe drept cuvânt, sublinia marele om de ştiinţă creştin, Nicolae Paulescu, 
că „din admirabila desfăşurare a actelor instinctive omul este înclinat să 
remarce şi să reţină senzaţiile plăcute care însoţesc îndeplinirea actelor 
respective. Şi în loc de a se înălţa până la scopul instinctului, el nu mai 
urmăreşte decât plăcerea devenită unică ţintă a activităţii sale” 18 . Dar 
abordarea cu optimism a apropierii şi îndepărtării omului păcătos este 
motivată de faptul că, spre deosebire de animale, „omul are facultatea de 
a transforma instinctele în acte voluntare; cu alte cuvinte, singur omul are 

18 Ibidem. 

posibilitatea de a cunoaşte scopul trebuinţelor instinctive şi a delibera 
asupra mijloacelor şi momentelor oportune satisfacerii lor” 19 . 

în acelaşi timp aprinderea necontrolată a patimii poate fi temperată, 
stăpânită şi îndepărtată prin puterea conştiinţei care are un rol esenţial de 
înfrânare, umanizând pornirile inconştiente. Un om de ştiinţă arată că „a te 
putea stăpâni este o dovadă de maturitate a sistemului nervos, un exemplu 
de model cum activitatea perfecţionată a scoarţei cerebrale poate domina 
funcţiile elementare ale centrilor inferiori. Funcţia de înfrânare sau de 
inhibiţie a reflexelor simple... va atinge un grad înalt, ea transfonnându- 
se într-o adevărată trăsătură de caracter, într-o capacitate de stăpânire care 
constă în a-şi putea înfrâna unele reflexe, de a le domina cu raţiunea” 20 . 

La acestea adăugăm ca mijloace esenţiale de educare a firii căzute 
şi tiranizate de aprinderea necontrolată a plăcerii, puterea de convertire a 
rugăciunii, a cuvântului lui Dumnezeu şi a harului Sfintelor Taine. Părinţii 
Bisericii arată că acesteapoartă în sine conversio amoris, adică transformarea 
iubirii egocentrice, sălbatică şi animalică, în iubire neprihănită faţă de 
Dumnezeu. Revărsându-se în suflet iubirea lui Dumnezeu, instinctul este 
pus sub instanţa conştiinţei, încât nesăbuita poftă se poate preface într-un 
dor spiritual după cele dumnezeieşti, iar plăcerea oarbă poate fi luminată de 
bucuria curată a conlucrării de bunăvoie a minţii cu darurile lui Dumnezeu. 

Conchidem că homosexualitatea este într-adevăr o patimă de necinste, 
dar cei ce o practică pot fi recuperaţi spiritual ca fii autentici ai Bisericii. 
Astfel, în scopul recuperării celor decăzuţi din rânduiala stabilită de morala 
creştină, un rol important şi chiar decisiv îl are pastoraţia individuală 
exercitată cu tact, prin catehizare şi determinarea celor în cauză să participe 
la viaţa de har şi de sfinţenie a Bisericii. 


19 Ibidem. 

20 Dr. M. Steriade, Creierul, centrală cu milioane de agregaţi, Bucureşti, 1962, p. 

11 . 

9 9 

din perspectiva misiunii spirituale a Bisericii 


Pornind din voinţa lui Dumnezeu, căsătoria şi familia, fiind de origine 
divină, trebuie să-şi împlinească destinul fără nici o influenţă străină menirii 
sale. în acest sens, cuvintele Scripturii, care eternizează taina căsătoriei 
şi instituţia familiei, sunt explicite şi deosebit de clare: „Şi a zis Domnul 
Dumnezeu: Nu e bine ca omul să fie singur; să-i facem ajutor potrivit pentru 
el... Atunci a adus Domnul Dumnezeu asupra lui Adam somn greu; şi, dacă 
a adormit, a luat una din coastele lui şi a plinit locul ei cu came. Iar coasta 
luată din Adam a făcut-o Domnul Dumnezeu femeie şi a adus-o la Adam. 
Şi a zis Adam: Iată aceasta-i os din oasele mele şi carne din carnea mea; ea 
se va numi femeie, pentru că este luată din bărbatul său. De aceea va lăsa 
omul pe tatăl său şi pe mama sa şi se va uni cu femeia sa şi vor fi amândoi 
un trup ” (Facerea 2, 18-24). 

De aici rezultă limpede că, pornind din voinţa lui Dumnezeu „unde 
nu este schimbare, nici urmă de mutare” ( Iacob 1, 17), căsătoria poartă 
în sine pecetea indisolubilităţii. Doar tulburarea adusă de păcat în fiinţa 
omului şi în relaţiile interpersonale a înfrânt această lege înscrisă de 
Dumnezeu în destinul uman, încât a apărut în viaţa oamenilor divorţul, cu 
toate consecinţele lui dezastruoase... 

De aceea, venind în lume ca să restabilească firea omenească, 
Mântuitorul readuce în relaţiile interumane rânduiala înscrisă în buna 
desfăşurare a vieţii personale şi comunitare pe pământ, încât a luat totdeauna 
atitudine faţă de diversele interpretări şi aplicări nepotrivite ale legii lui 
Dumnezeu. 

1. Atitudinea Mântuitorului faţă de „cartea de despărţire” 

Se ştie că legislaţia mozaică a introdus „cartea de despărţire” 
(Deuteronom 24, 1-4), ca un document pe baza căruia bărbatul îşi putea 
repudia soţia. Motivele repudierii puteau fi chiar minore, constând în aceea 
că femeia „nu a aflat bunăvoinţă în ochii bărbatului”, sau dacă „afla ceva 

neplăcut la ea” ( Deuteronom 24, 1). Repudierea soţiei îi dădea dreptul la 
recăsătorire. Bărbatul nu-şi putea repudia femeia în chip mincinos, spunând, 
de pildă, că nu a fost fecioară când s-a căsătorit cu ea ( Deuteronom 22, 19), 
sau că a abuzat de ea când era fecioară şi nelogodită cu el ( Deuteronom 22, 
28). Dar motivul pentru care femeia putea fi repudiată rămânea numai cel al 
adulterului, fiindcă în această situaţie, „ ceea ce Dumnezeu a legat, omul a 
despărţit”, adică a compromis iubirea care stă la temelia unităţii familiale. 
Vocea profeţilor, reprezentând totdeauna împlinirea voii lui Dumnezeu, 
afirmă cu multă tărie indisolubilitatea căsătoriei. Profetul Maleahi, 
condamnând repudierea femeii, arată că ,JDomnul a fost martor între tine şi 
femeia tinereţilor tale, faţă de care tu ai fost viclean, deşi ea era tovarăşa ta 
şi femeia legământului tău". Oare nu i-a făcut El ca să fie o singură făptură 
cu trup şi suflet! Şi această făptură unică ce năzuieşte ea? Urmaşi de la 
Dumnezeu! „Păstraţi-vă, deci, viaţa voastră; iar tu nu fi viclean cu femeia 
tinereţilor tale. Căci eu urăsc alungarea femeii, zice Domnul Dumnezeul lui 
Israel..." (. Maleahi 2, 14-15). Cu toate că legislaţia iudaică aproba „cartea 
de despărţire”, exista mai presus de orice ideea indisolubilităţii căsătoriei. 
Un învăţător din acele vremuri spunea atât de sugestiv şi plastic că „ altarul 
însuşi varsă lacrimi pentru cel care-şi lasă soţia tinereţilor sale”? Exista 
de fapt diferenţă de interpretare asupra îngăduinţei de a repudia femeia, 
între cei doi reprezentanţi ai şcolii mozaice aflaţi în contradicţie: Hillel şi 
Şamai. Dacă primul nu găsea nici un obstacol în repudierea soţiei, cel de-al 
doilea nu admitea decât dacă va fi găsit la ea „ceva necinstit”. 1 2 

Mântuitorului i se adresează, la un moment dat, din viclenie, de 
către farisei, întrebarea dacă „îi este îngăduit omului să-şi lase femeia din 
orice pricină?” ( Matei 19, 3-12). înţelegând nesinceritatea lor, Domnul 
face trimitere la cuvintele Scripturilor Sfinte, unde stă scris: „Nu aţi citit 
că Cel care i-a făcut de la început, bărbat şi femeie i-a făcut” ( Facere 
1, 27). Şi mai departe: „Pentru aceea va lăsa omul pe tatăl său şi femeia 
pe mama sa şi vor fi amândoi un singur trup...” {Facere 2, 24). De aici, 
concluzia Mântuitorului care va stabili indisolubilitatea căsătoriei: „Deci, 
ceea ce a împreunat Dumnezeu, omul să nu despartă ”. Rezultă că, întrucât 
indisolubilitatea căsătoriei poartă pecetea harului şi voinţei lui Dumnezeu, 
nimeni nu are dreptul să o desfacă. Dialogul continuă, Mântuitorului 
cerându-i-se explicaţie cu privire la cartea de despărţire dată de Moise. 

1 Pr. Dr. Constantin Mihoc, Taina căsătoriei şi familia creştină, Sibiu, 2002, p. 191. 

2 Dr. Vasile Gheorghiu, Sfânta Evanghelie după Matei cu comentar, Cernăuţi, 1925, 

p. 558. 

Fără nici un fel de ezitare, Domnul le răspunde: ,J\Aoisepentru învârtoşarea 
inimii voastre v-a îngăduit să vă lăsaţi femeile. Din început, însă, nu a fost 
aşa". Le-a arătat, de altfel, cum a fost la început, când omul nu se afla sub 
zodia păcatului. Moise le-a făcut o concesie datorită „învârtoşării inimilor 
lor”. învârtoşarea inimii este expresia sufletului înrăit, care cu obstinaţie 
nu vrea să renunţe la ceea ce şi-a pus în gând. Inima înrăită de păcat este 
învârtoşată, sintagmă sinonimă cu ceea ce în limbaj popular se spune: 
„încâinită”. 3 Acum Mântuitorul rosteşte verdictul, arătând care este singura 
posibilitate de desfacere a căsătoriei: „Dar eu vă spun că oricine va lăsa 
pe femeia sa afară de cuvânt de desfrânare şi va lua alta, desfrânează, şi 
cel ce va lua pe cea lăsată desfrânează”. Cuvintele Domnului evidenţiază 
faptul că la baza indisolubilităţii căsătoriei stă iubirea dintre soţi. Adulterul 
moralmente înseamnă trădarea iubirii conjugale. Pentru acest motiv atrage 
după sine dizolvarea familiei. Dar dacă soţia nu a comis adulter, ea rămâne 
legată prin iubire de soţul ei. Repudierea ei şi apropierea de alta înseamnă 
desfrâu din partea soţului, fiindcă soţiei căreia i s-a dat carte de despărţire 
rămâne în fond, prin iubirea ce stă la temelia familiei, tot soţia lui. La fel şi 
cel ce se va alipi de soţia lăsată comite desfrâu, fiindcă aceasta nu îi aparţine 
sufleteşte, deoarece iubirea ei a rămas la temelia familiei celei dintâi. 

Mai departe, Sfântul Apostol Pavel, ridicând căsătoria la măreţia 
tainei dintre „Hristos şi Biserică ” (.Efeseni 5,22-23), îi acordă o importanţă 
deosebită, indicând cadrul de realizare a ei, confonn noii credinţe. 

De la început se cuvine însă să precizăm că două sunt situaţiile când 
femeia se consideră liberă de „legea bărbatului”: moartea acestuia şi des¬ 
frâul. „Căci femeia cu bărbat este legată prin lege de bărbat cât trăieşte 
el; iar dacă bărbatul i-a murit, este dezlegată de legea bărbatului... Drept 
aceea, trăindu-i bărbatul, se numeşte desfrânată de va fi cu alt bărbat; iar de 
îi va muri bărbatul, este liberă după lege, nefiind adulteră dacă ia alt bărbat” 
(.Romani 7, 2-3). Apostolul recomandă însă femeii să rămână văduvă după 
moartea bărbatului (I Corinteni 7, 39-40), fiindcă unitatea dintre bărbat şi 
femeie se realizează doar prin prima căsătorie, după cuvintele Domnului: 
„ceea ce Dumnezeu a legat, omul să nu despartă” (Matei 19, 6). Concesia 
de a se recăsători o face Apostolul privind slăbiciunea firii omeneşti ce 
poartă în sine rănile păcatului: „Dar din cauza desfrânării, să-şi aibă fiecare 
femeia sa, şi fiecare femeie să-şi aibă bărbatul său... Dacă nu se vor putea 
înfrâna, să se căsătorească; pentru că este mai bine să se căsătorească decât 

3 Ibidem, p. 562. 

să ardă” (I Corinteni 7, 2-9). Şi mai departe, Apostolul accentuează indi- 
solubilitatea căsătoriei: „Iar celor căsătoriţi poruncesc, nu eu, ci Domnul: 
femeia să nu se despartă de bărbat. Iar de se va despărţi să nu se mărite, sau 
să se împace cu bărbatul său, iar bărbatul să nu lase femeia” (I Corinteni 7, 
10-11). De aici vedem că, dacă în legislaţia mozaică numai bărbatul putea 
să-şi repudieze femeia, în noua lege creştină, când în Hristos femeia devine 
egală cu bărbatul său, şi ea putea avea iniţiativa despărţirii. 

în continuare, Apostolul se referă la căsătoriile mixte, dintre 
credincioşi şi necredincioşi: „De are vreun frate femeie necredincioasă şi 
ea va voi să stea cu el, să nu o lase; şi femeia dacă are bărbat necredincios 
şi acela va voi să stea cu ea, să nu-1 lase. Pentru că bărbatul necredincios 
se sfinţeşte prin femeie, şi femeia necredincioasă se sfinţeşte prin bărbat... 
Iar de se desparte cel necredincios, despartă-se... Te-ai legat de femeie? Nu 
căuta dezlegare. Te-ai dezlegat de femeie? Nu căuta femeie” (I Corinteni 
7, 13-27). 

Indisolubilitatea căsătoriei are ca temei sacralitatea „ tainei în Hristos 
şi în Biserică ”. în unitatea familiei, soţii se sfinţesc reciproc prin harul lui 
Dumnezeu, de aceea şi copiii vor fi sfinţi: „Pentru că bărbatul necredincios 
se sfinţeşte prin femeie, şi femeia necredincioasă se sfinţeşte prin bărbat; 
fiindcă altfel copiii voştri ar fi necuraţi, dar acum sunt sfinţi” (I Corinteni 
7, 14). 

Se cuvine să precizăm, în continuare, că legislaţia mozaică nu obliga 
pe soţ să repudieze soţia adulteră, nici să o denunţe şi nici să o pedepsească. 
Dacă dorea, putea să o tolereze (. Leviticul 20, 10; Numeri 5, 11-31; 
Deuteronomul 22, 13-29). Aşa s-a întâmplat şi cu dreptul Iosif, logodnicul 
Sfintei Fecioare, pe care văzând-o însărcinată, „fiind drept şi nevoind să o 
vădească, a dorit să o lase pe ascuns” (Matei 1, 19). Mântuitorul admite 
despărţirea de soţia adulteră, iar Apostolul, pentru a întări sacralitatea 
conjugală, precizează că „dacă femeia s-a despărţit, să nu se mărite, 
sau să se împace cu bărbatul său ” (I Corinteni 7, 11). De aici vedem că 
indisolubilitatea căsătoriei are întâietate faţă de păcatul săvârşit. 

2. Problema divorţului în spiritualitatea patristică 

în perioada post-aposto/ică, pentru consolidarea disciplinei în 
comunitatea creştină, repudierea soţiei adultere nu mai este simplă 
permisiune, ci devine obligaţie morală. Vom face câteva precizări urmărind 

modul în care Păstorul lui Herma, document de mare autoritate, datând din 
secolele II-III, redă atitudinea Bisericii faţă de indisolubilitatea căsătoriei, 
vizavi de adulter: 

1. Soţul nu trebuie să mai trăiască cu soţia adulteră din moment ce a 
luat la cunoştinţă de fapta ei. 

2. Dar pentru a nu deveni el însuşi adulter, nu îi este îngăduit să se 
recăsătorească. Soţia poate fi reprimită dacă se va pocăi. Dumnezeu vrea să 
ierte primul păcat, dar pentru a nu se repeta, pocăinţa nu poate fi acordată 
decât o singură dată. 

3. Datorită faptului că soţii sunt egali, ceea ce se spune despre bărbat 
este valabil şi pentru femeie. 4 

Sfântul Iustin Martirul şi Filosoful relatează cazul unei femei creştine 
care şi-a repudiat soţul pe motiv de adulter repetat: „O femeie oarecare, 
soţia unui bărbat desfrânat, fusese şi ea, mai înainte, tot atât de desfrânată. 
Dar, de îndată ce a cunoscut învăţătura lui Hristos, ea s-a cuminţit şi a 
încercat să-l facă şi pe soţul ei, deopotrivă, să se cuminţească... Acela, 
însă, insistând mai departe în aceleaşi năravuri urâcioase, prin faptele lui de 
toată ziua şi-a îndepărtat singur de la el pe soţia lui. Deci, femeia, socotind 
o impietate de a se culca, mai departe, cu un bărbat, împotriva legii naturale 
şi care, împotriva justiţiei, încerca să-şi găsească prilejuri de plăcere în 
toate, s-a gândit să se despartă de trăirea laolaltă cu el. Fiind sfătuită, însă, 
de cei ai ei, să nu se grăbească, ci să mai aştepte încă, în nădejdea că soţul 
ei îşi va schimba felul de viaţă, împotriva voinţei ei, a rămas mai departe cu 
el. Odată, când soţul ei se găsea la Alexandria, i-a ajuns la ureche că acolo 
acesta a săvârşit lucruri şi mai urâte, şi, pentru ca nu cumva să se facă şi 
ea părtaşă la nedreptăţile şi nelegiuirile lui, deoarece se găsea sub acelaşi 
acoperământ cu el, ducând acelaşi fel de viaţă şi împărţind patul ei cu el, i-a 
dat ceea ce se cheamă la noi «repudiu» şi s-a despărţit de el”. 5 

Posibilitatea de reprimire a soţiei, bazată pe faptul că face parte din 
trupul său („vor fi amândoi un trup”; „ceea ce Dumnezeu a legat, omul să nu 
despartă”), va deveni o directivă pentru secolele care vor urma. Apologeţii 
creştini vor numi însă căsătoria a doua ca un „ adulter gentil ”, fiindcă, după 
cuvintele Apostolului, „cel ce a lăsat femeie să nu mai caute femeie...”; 
„Te-ai legat cu femeia? Nu căuta dezlegare. Te-ai dezlegat de femeie? Nu 
căuta femeie” (/ Corinteni 7, 27). Iată şi cuvintele unui apologet creştin din 


4 C. Mihoc, op. cit., p. 194-195. 

5 Apologia a doua, II, trad. Pr. Prof. Olimp N. Căciulă, PSB 2/1980 p. 77-78. 

secolul al II-lea: „ Viaţa noastră creştină se întemeiază nu atât pe grija de 
a cuvânta frumos, ci mai ales pe puterea de convingere a faptelor bune. 
Aceasta înseamnă ori că rămânem singuri, aşa cum ne-am născut, ori că 
ne mărginim numai la o singură căsătorie, pentru că pe cea de a doua o 
socotim un adevărat adulter, după cum zice Scriptura: „Oricine va lăsa pe 
femeia sa şi se va însura cu alta, săvârşeşte adulter” ( Matei 19, 9)... Dar în 
acelaşi timp Scriptura nici nu ne îngăduie să ne despărţim de femeia pe care 
am luat-o ca fecioară, nici nu ne lasă să ne luăm o a doua soţie, chiar dacă 
cea dintâi ar fi decedat, căci unul ca acela comite adulter deghizat, întrucât 
la început Dumnezeu a creat numai un singur bărbat şi o singură femeie, 
desfiinţând oarecum comunitatea bazată numai pe relaţii trupeşti, spre a 
asigura parcă în primul rând relaţiile spirituale ale speciei umane’'. 6 

Pe de altă parte, Clement Alexandrinul, marele deschizător de 
drumuri în morala creştină, acceptă căsătoria a doua, pornind de la faptul 
că „nu căsătoria este păcat, ci desfrânarea! Că altfel profetul ar trebui să 
numească şi naşterea păcat şi tot aşa şi pe Creatorul naşterii”. 7 El arată că 
„profetul socoteşte comuniune spurcată împreunarea cu un trup străin şi 
nu cu trupul celei date prin căsătorie pentru naşterea de copii. De aceea şi 
apostolul spune: „vreau ca văduvele tinere să se mărite, să nască copii, să-şi 
chivernisească gospodăria...” (/ Timotei 5, 14-15). 8 

Pe de altă parte, Clement acordă prioritate văduviei, spunând că: 
„dacă Apostolul dă cuiva din îngăduinţă a doua căsătorie, pentru că nu se 
poate înfrâna şi ca să nu ardă, acela nu păcătuieşte faţă de Testament - că a 
doua căsătorie nu-i este oprită de lege - dar nu mai împlineşte desăvârşirea 
aceea înaltă a vieţuirii după Evanghelie. Dar dacă nu se căsătoreşte a doua 
oară, ci păstrează neîntinată căsătoria desfăcută de moarte, dobândeşte luişi 
slava cerească; pentru că dă de bună voie ascultare rânduielii lui Dumnezeu, 
datorită căreia ajunge stăruitor slujitor al Domnului”. 9 

Sfântul Vasile cel Mare admite desfacerea căsătoriei numai în anumite 
cazuri. In primul rând, dacă ambii soţi au hotărât să intre în monahism: 
„Şi pe cei căsătoriţi care vin spre o viaţă de acest fel, trebuie a-i întreba 
dacă fac aceasta cu consimţământul reciproc, după dispoziţia Apostolului, 
„căci bărbatul - spune el - nu este stăpânul corpului său” (/ Corinteni 7, 

6 Atenagoras Atenianul, Solie în favoarea creştinilor, XXXIII, trad. Pr. Prof. T. 
Bodogae, PSB 2/1989, p. 381. 

7 Stromatele, III, XII, 90,4, trad. Pr. D. Fecioru, PSB 5/1982, p. 227. 

8 Stromatele, III, XII, 89, 2-3, p. 229. 

9 Stromatele, III, XII, 82, 4-5, p. 223. 

4); şi astfel cel ce vine, să fie primit înaintea mai multor martori; pentru 
că nu este nimic mai de preferat decât ascultarea faţă de Dumnezeu”. 10 în 
al doilea rând, urmând învăţăturii Sfintei Scripturi, „pentru desfrânare sau 
dacă ar fi piedecă spre pietate”. * 11 

Sfântul Grigorie de Nazianz, opunându-se discriminării pe care legile 
romane o fac între drepturile bărbatului şi ale femeii, impune principiul 
creştin al egalităţii soţilor atât prin creaţie, cât şi pentru faptul că Hristos 
s-a jertfit pentru mântuirea lor, fără nici o deosebire. Apoi, prin marea 
taină a căsătoriei, au devenit „un singur trup” ( Efeseni 5, 31). Pe de altă 
parte, marele capadocian nu acceptă decât prima căsătorie. El spune că 
„prima (căsătorie) este lege, a doua concesie, iar a treia călcarea legii”. în 
ceea ce priveşte divorţul, Sfântul Grigorie apreciază că „Legea (mozaică) 
permite repudierea pentru orice motiv. Hristos însă nu face acelaşi lucru; 
El îngăduie numai despărţirea de cea desfrânată; toate celelalte (motive) El 
porunceşte să fie luate cu filosofie (înţelepciune, chibzuinţă, discernământ). 
Desfrânata (se face vinovată), deoarece ea alterează neamul; pe toate 
celelalte aspecte să le suportăm şi să le luăm pe filosofie; ba chiar şi mai 
mult, suportaţi şi luaţi (toate) cu filosofie, voi toţi care v-aţi asumat jugul 
căsătoriei”. Defectele soţiei trebuie curmate, înlăturate, corectate, fără ca 
ea să fie repudiată. 12 

Dacă repudierea era legală, potrivit legilor romane, „ea este cu totul 
străină legilor noastre (creştine)”. 13 

Urmând îndemnurilor apostolice cu privire la căsătoriile mixte dintre 
credincioşi şi necredincioşi (/ Corinteni 7, 15-16), Sfântul Ioan Gură de 
Aur analizează aspectul concret al situaţiei, ce poate duce la desfacerea 
căsătoriei. „De exemplu, dacă (soţul) îţi porunceşte să jertfeşti şi să iei parte, 
conform căsătoriei, la impietatea lui, sau a părăsirii căminului conjugal, 
atunci este mai bine să dizolvi căsătoria, dar nicidecum evlavia... Iar dacă 
zilnic (soţii) se ceartă şi se luptă pentru aceasta, atunci este mai bine să te 
eliberezi (să lapezi) acest rău”. 14 

Pe de altă parte, orice necazuri sau neajunsuri ar avea soţii în căsnicia 
lor, nu le este îngăduită despărţirea, ci le este indicat efortul sporit de a 

10 Reguli mari, 12, Scrieri, partea doua, trad Prof. Iorgu D. Ivan, PSB 18/1989, p. 

242. 

11 Regulile morale, 73, Scrieri, partea a doua, trad. Prof. Iorgu D. Ivan, PSB 18/1989, 

p. 187. 

12 Cuvântul XXVIII la Matei, PG 36, 293. 

13 Epistola CXLIV, PG 37, 245. 

14 Omilia XIX la I Corinteni, PG 61, 155. 

se face totul pentru îndreptarea şi vindecarea metehnelor, aşa cum a făcut 
Hristos cu Biserica, mireasa Sa. „Imită şi tu acest lucru - spune marele 
antiohian - chiar dacă soţia ta ar greşi cu multe păcate în faţa ta, uită-le pe 
toate, iartă tot; chiar dacă are o fire rea, îndreapt-o cu dulceaţă şi bunătate, 
ca şi Hristos Biserica”. 15 

In cazul morţii unuia din soţi, Sfântul Ioan recomandă văduvia, 
arătând că, aşa cum sclavii fugiţi de la stăpân, târăsc lanţul după ei, tot 
astfel şi femeile, când părăsesc pe bărbaţii lor, poartă cu ele cătuşele legii 
căsătoriei, care, învinuindu-le peste tot, strigă în urma lor: „Femeie, eşti 
legată prin lege!” La fel se întâmplă şi cu bărbaţii care iau o femeie care 
şi-a părăsit soţul, aceleaşi lanţuri ale căsătoriei îi învinuiesc pe amândoi 
cu cuvintele: „Trăieşte încă bărbatul ei!” Şi: „cel ce va lua pe cea lăsată 
săvârşeşte adulter” {Matei 5, 32). 16 

3. Legislaţia bisericească privind divorţul 

Legislaţia bisericească are prevederi clare cu caracter moral-juridic 
privind dizolvarea căsătoriei. Astfel, sinodul de ia Cartagina (419) arată 
că „potrivit învăţăturii evanghelice şi apostolice, nici cel lăsat de soţie, nici 
cea părăsită de bărbat să nu se împreune cu altcineva, ci ori să rămână aşa, 
ori să se împace. Dispreţuind aceasta, vor fi supuşi la penitenţă” (can. 102). 

Sub aspect istoric, trebuie să arătăm că înainte de împăratul Justinian, 
orientându-se după dreptul roman, oricare din soţi putea dizolva căsătoria, 
trimiţând celuilalt soţ: „ libellus repudii Prin Novelele 22 şi 117, Justinian 
a interzis „repudium”, ca ilegal. 

în secolul al Vl-lea, împăratul Justinian prin Novela 134 din 542 a 
statornicit legalitatea divorţului prin consens atunci când soţii s-au hotărât 
să ducă o viaţă ascetică (să se călugărească). 

Ştiut fiind că, prin moartea unuia din soţi, căsătoria era dizolvată, 
forma legală a divorţului în secolul al Vl-lea se putea produce pentru 
următoarele motive: 

1. Moartea morală, provocată de adulter. 

2. Moarte provocată prin atentatul unui soţ la viaţa celuilalt, având 
gravitatea crimei. 

3. Moartea religioasă, provocată de erezie sau schismă. 

15 Omilia III, 2 Despre căsătorie, PG 61, 228. 

16 Ibidem, II, 1, PG 61, 218-219. 


244 



Indisolubilitatea căsătoriei şi divorţul 


4. Moartea civilă se socotea a fi provocată de pedepsirea cu moartea 
a unuia dintre soţi, sau privarea de libertate mai mult de trei ani sau prin 
deportare, precum şi dispariţia unuia din soţi în condiţii nedeterminate. 

5. Moarte fizică parţială, identică cu neputinţa fizică a îndeplinirii 
datoriilor conjugale. 

6. Consimţământul soţilor determinat de dorinţa de a duce o viaţă 
ascetică (să se călugărească, sau când soţul este ales episcop). 17 

La această formă de desfacere a căsătoriei face referire şi canonul 
87 al sinodului V-VI ecumenic, Trulan, din 692, având următorul conţinut: 
„Aceea care şi-a părăsit bărbatul şi se duce după altul este adulteră, după 
Sfântul şi dumnezeiescul Vasile, care prea bine a ales acest lucru din 
profeţia lui Ieremia: că «dacă femeia se face (va fi) a altui bărbat, să nu se 
întoarcă la bărbatul ei, ci spurcată va să fie» ( Ieremia 3, 1); şi iarăşi: «Cel 
ce are (ţine) adulteră, este nebun şi necredincios (păgân)» (. Proverbe 18, 
23). Dar de s-ar vădi că a fugit, fără cuvânt (pricină) de la bărbat, el este 
vrednic de iertare, ea însă de certare. Iar iertarea i se va da acestuia spre a se 
uni (spre a fi în comuniune) cu Biserica. Iar cel care-şi părăseşte femeia pe 
care şi-a luat-o în mod legiuit şi aduce pe alta - după hotărârea Domnului 
- se supune osândei adulterului (pentru adulter); căci s-a orânduit canonic 
de către Părinţii noştri ca unii ca aceştia timp de un an să se tânguiască (să 
plângă), doi ani să asculte, trei ani să cadă (în genunchi) şi în al şaptelea să 
stea împreună cu credincioşii, şi aşa să se învrednicească de împărtăşanie, 
de se vor pocăi, adică cu lacrimi”. 

După cum vedem, canonul arată că divorţul fără motiv este asimilat 
cu adulterul, dacă cel care are iniţiativa se căsătoreşte sau convieţuieşte cu 
o persoană străină. 

La acelaşi sinod ecumenic se hotărăşte ca „aceea al cărei bărbat este 
plecat, şi, fiind el neştiut (dispărut), ea se căsătoreşte cu altul înainte de a 
se încredinţa despre moartea aceluia, săvârşeşte adulter. Aşijderea se supun 
aceleiaşi certări şi soţiile ostaşilor, cele ale căror soţi fiind neştiuţi (dispăruţi) 
se căsătoresc, precum şi acelea care, din pricina călătoriei bărbatului, nu-i 
aşteaptă reîntoarcerea. însă aici lucrul are oarecare iertare pentru că este 
mare bănuială de moarte. Iar aceea care s-a căsătorit din neştiinţă cu cel 
părăsit pentru o vreme de către soţie, apoi lăsând-o pe ea, pentru că s-a 
reîntors la el cea dintâi cu toate că a săvârşit adulter, (a făcut-o) totuşi din 


17 Arhid. prof. dr. Ioan N. Floca, Canoanele Bisericii Ortodoxe, note şi comentarii, 
f. loc., 1991, p. 145. 

neştiinţă (şi) aşadar nu se opreşte de la căsătorie, dar ar fi mai bine dacă ar 
rămâne aşa. Iar dacă într-un timp oarecare s-ar înapoia ostaşul a cărui soţie, 
din pricina lipsei lui mai îndelungate, s-a unit (însoţit) cu un alt bărbat, 
acesta (ostaşul) dacă voieşte să-şi ia îndată pe soţia sa, dându-i-se ei iertare, 
din pricina neştiinţei, (la fel) şi bărbatului care se însoţise cu ea în a doua 
căsătorie” (can. 93). 

Dat fiind faptul că logodna era socotită şi asimilată în multe privinţe 
cu căsătoria, „cel ce ia spre însoţire de căsătorie pe femeia logodită cu altul, 
trăind încă logodnicul, să fie pus sub învinuire de adulter” (can 98). 

Este interesant de urmărit şi legislaţia bisericească cu privire la cea 
de a doua căsătorie. 

Sinodul de la Laodicea (343), pornind de la îndemnurile Sfântului 
Apostol Pavel, prin care stabileşte că „dacă va muri bărbatul, femeia este 
liberă după lege, nefiind adulteră, dacă ia alt bărbat” f Romani 7, 3 şi / 
Corinteni 7, 39), „hotărăşte potrivit canonului bisericesc, ca celor care liber 
şi legiuit s-au împreunat prin nunta a doua, şi nu s-au căsătorit clandestin, 
după ce a trecut un timp scurt, pe care l-au petrecut în rugăciune şi posturi, 
după iertare trebuie să li se dea împărtăşirea” (canonul 1). 

Disciplina bisericească referitor la căsătoria a doua are următoarele 
prevederi : 

1. Nu poate fi consacrată în cinul preoţesc o persoană căsătorită a 
doua oară (can. 17 Apostolic; 17 Sfântul Vasile cel Mare); 

2. I se interzice preotului să participe la ospeţele de la nunta celor 
căsătoriţi a doua oară (can. 7 Neocezarea); 

3. Cei ce se căsătoresc a doua oară nu se pot cununa cu ritualul 
prescris pentru întâia nuntă (can. 2 Nichifor Mărturisitorul), ci după ritualul 
prevăzut în molitfelnic pentru nunta a doua. 

De remarcat este şi faptul că Biserica romano-catolică nu acceptă 
adulterul ca motiv de divorţ, ci numai despărţire de pat şi de masă, iar 
căsătoria a doua poate fi realizată numai în cazul morţii unuia dintre soţi. 

4. Evaluări pastoral-misionare 

După cum am văzut, divorţul este acceptat după morala creştină 
numai pe motiv de adulter. Fidelitatea conjugală este un fapt decisiv în 
menţinerea iubirii care stă la baza căsătoriei, căci numai ea „toate le poate 
răbda” (I Corinteni 13, 7). 

Sfântul Vasile cel Mare spune în acest sens următoarele: „Chiar dacă 
soţul ar avea o fire aspră şi sălbatică, soţia trebuie neapărat să-l suporte şi 
nici o pricină să n-o facă să rupă unirea. Este pornit spre bătaie? Dar îi e 
bărbat! Este beţiv? Dar este unită cu el potrivit firii! Este aspru şi neplăcut? 
Dar este mădularul tău şi cel mai de cinste dintre mădulare”. 18 

Desigur că, printr-un astfel de comportament, soţul care îşi 
victimizează soţia nici nu poate fi considerat a fi creştin, şi atunci se pune 
problema ca, prin înţelepciunea iubirii răbdătoare, soţia să caute să îndrepte 
defectele soţului de care s-a legat prin Taina Sfintei Cununii. El poate fi 
adus la credinţa lucrătoare în fapte bune, şi atunci este un mare câştig, 
ştiut fiind că „cel ce a întors pe păcătos de la rătăcirea căii lui îşi va mântui 
sufletul de moarte şi va acoperi mulţime de păcate” ( Iacob 5, 20). Sfântul 
Apostol Pavel pune aceeaşi problemă atunci când se referă la căsătoriile 
dintre credincioşi şi necredincioşi, şi îndeamnă: „Dacă femeia are bărbat 
necredincios şi acela va voi să stea cu ea, să nu-1 lase. Pentru că bărbatul 
necredincios se sfinţeşte prin femeie. Iar de voieşte să se despartă cel 
necredincios, despartă-se! ... Pentru că ce ştii, femeie, dacă îţi vei putea 
mântui bărbatul?...” (/ Corinteni 7, 13-16). 

De fapt, deviza creştină rezidă în îndemnul: „ urăşte păcatul, dar 
iubeşte-l pe păcătos!". Fiindcă oricât de păcătos ar fi un om, el poartă în 
sine chipul lui Dumnezeu. Acesta reprezintă marea valoare, marea comoară 
ce se cuvine a fi salvată, neprecupeţind nici un efort, şi acceptând orice 
jertfă în acest scop. 

Pentru a înţelege mai bine că „cei bolnavi au nevoie de doctor şi nu 
cei sănătoşi” ( Matei 9, 12), Mântuitorul ne-a lăsat frumoase pilde, arătând 
că cineva, având o sută de oi şi pierzând una, lasă cele nouăzeci şi nouă 
în pustiu şi se duce după cea pierdută. Şi când o găseşte o pune pe umerii 
săi, bucurându-se (. Luca 15, 3-6). Sau femeia care avea zece drahme, dacă 
pierde o drahmă, aprinde făclia şi caută cu grijă până ce o găseşte. Şi când 
o găseşte îşi cheamă prietenele şi vecinele, spunându-le: bucuraţi-vă cu 
mine că am găsit drahma pe care o pierdusem. Şi, tot aşa, bucurie se face 
înaintea îngerilor lui Dumnezeu pentru un păcătos care se pocăieşte ( Luca 
15, 8-10). 

Referindu-ne acum la adulter ca posibil motiv de divorţ, vom 
face câteva reflecţii duhovniceşti de ordin pastoral. Se pune în concret 


18 Omilia la Hexaemeron, VII, V, Scrieri, partea întâia, trad. Pr. D. Feciorii, 
Bucureşti, 1986, p. 154. 

întrebarea: „dacă o femeie vine la duhovnicul său pretinzând că soţul ei a 
comis adulter, trebuie ea încurajată să intenteze divorţ?”. 19 

Este adevărat că partenerul trădat suferă o cumplită umilire, dar 
adulterul nu este un păcat de neiertat. Există două forţe sufleteşti care în 
astfel de situaţii trebuie mobilizate, spre a funcţiona la parametrii maximi. 
Acestea sunt: pocăinţa din partea celui care a greşit, pe de o parte, şi 
iertarea celui jignit. La această reconciliere îşi poate aduce contribuţia şi 
o terţă persoană dotată cu înţelepciune şi autoritate morală, dar mai ales 
cu rugăciunea Bisericii din care cei doi parteneri fac parte ca membre ale 
Trupului lui Hristos. S-a subliniat faptul că în activitatea pastorală „trebuie 
să se dea prioritate păstrării şi întăririi familiei, mai ales când sunt şi copii 
la mijloc. Aceasta înseamnă în primul rând că preotul îl va încuraja pe cel 
care a săvârşit adulter să-i împărtăşească secretul partenerului său de viaţă 
- să deschidă rana pentru a o putea trata - şi va face tot ce este necesar 
pentru vindecarea prin pocăinţă şi printr-o povăţuire adecvată”. 20 

„Când o căsătorie este desfăcută - spune Tertulian - răbdarea este 
folositoare la amândoi soţii, - prin faptul că susţine pe bărbat şi pe femeie 
cât stăruie în despărţire - pe unul nu-1 face adulter, iar prin celălalt îl 
îndreaptă”. 21 Dacă iubirea „îndelung rabdă” (/ Corinteni 13, 4) şi „pe toate 
le rabdă” (/ Corinteni 13,7), în cazul de criză a familiei drumul este invers: 
de la răbdare la iubire. 

Un caz concret ne ajută să înţelegem mai bine acest aspect al refacerii 
familiei. La Slimnic, jud. Vrancea, cu mai bine de două secole în urmă, era 
obiceiul ca cei ce doreau să divorţeze să fie ţinuţi forţat împreună în celula 
unei închisori, mai multe zile, având acelaşi pat şi aceeaşi masă. Având 
să-şi discute neînţelegerile „la rece”, foarte mulţi se împăcau. S-a constatat 
că în urma folosirii acestei metode, într-un secol s-au înregistrat doar trei 
divorţuri. Aceasta demonstrează că, deşi căsătoria şi divorţul sunt acte 
libere, se impune totuşi săfie abordate cu înţelepciune şi discernământ. Altfel 
libertatea autentică se destramă în anarhie, cu consecinţe dezastruoase 
asupra familiei, ca temelie a societăţii omeneşti. 

Moralele biologizante proclamă afirmarea calităţii vieţii, plecând 
de la premisa că aceasta este o posesie de care fiecare poate dispune 
după bunul plac. Detaşând-o însă de orice realitate transcendentă, îi caută 
împlinirea „hic et nune”, anulându-i în acest caz, orice fel de sacralitate. 

19 John Breck, op. cit., p. 131. 

20 Ibidem, p. 133. 

21 Depatientia, XII, PSB 3/1981, p. 194. 


248 



Indisolubilitatea căsătoriei şi divorţul 


Numai că în această libertate anarhică, sexualitatea se reduce la instinctul 
raportat exclusiv la plăcere, încât adulterul iese din sfera moralităţii, iar 
divorţul liberalizat este de multe ori consecinţa unei situaţii de moment şi de 
interes... Dacă însă sexualitatea va fi privită din perspectivă eshatologică, 
atunci „moralitatea sexuală este justificată atât timp cât trasează drumul 
care duce, prin fidelitatea faţă de legământ, la împărăţia lui Dumnezeu”. 22 

Acesta va fi terenul în care harul lui Dumnezeu asigură stabilitatea 
indisolubilităţii căsătoriei, după modelul primilor creştini, conform 
mărturiei unui apologet: „La ei (creştini) castitatea este o realitate, 
înfrânarea se practică, monogamia se păstrează, curăţia se păzeşte, 
nedreptatea este izgonită, păcatul este smuls din rădăcină, dreptatea este 
trăită, legea stăpâneşte, cinstirea de Dumnezeu se săvârşeşte, Dumnezeu 
se mărturiseşte, adevărul este preţuit, harul nu se pierde, pacea ne acoperă, 
cuvântul sfânt ne povăţuieşte, înţelepciunea ne învaţă, viaţa se încununează, 
Dumnezeu împărăţeşte”. 23 

Acelaşi lucru îl constată şi Tertulian mai târziu cu privire la ţinuta 
monogamă a familiei primilor creştini: „...Creştinul nu depăşeşte ce e 
îngăduit nici când e vorba de sexul femeiesc... Creştinul este bărbat numai 
al soţiei sale... Creştinul... nu se uită după femei; sufletul său rămâne orb 
în faţa poftelor”. 24 Toate acestea sunt confirmate şi de Minucius Felix, când, 
apărându-i pe creştini spune: „Voi (păgânii) interziceţi adulterele, dar le 
comiteţi cu prisosinţă; noi suntem bărbaţi numai ai soţiilor noastre”. 25 

Având conştiinţa păcatului, precum şi dragostea faţă de Hristos, ce 
se va realiza într-o comuniune veşnică cu El începând din această viaţă, 
păstrând indisolubilitatea căsătoriei şi monogamia, primii creştini au făcut 
din sacralitatea familiei, ca dar al lui Dumnezeu „în Hristos şi în Biserică”, 
sensul însuşi al sfinţeniei vieţii lor, rămânând mereu actuali şi pilde de 
urmat pentru o lume ca cea a noastră, bulversată, ce orbecăieşte în căutarea 
unei fericiri care însă o duce la ruină... 

In concluzie, este adevărat că viaţa de familie are necazurile şi 
greutăţile ei mai mici sau mai mari. E o jertfă care de multe ori te încovoaie 
prin responsabilitatea ei. E apoi crucea care trebuie dusă până la capăt cu 
cinste şi demnitate. Pe de altă parte, cei doi soţi sunt de multe ori caractere 

12 Ibidem, p. 134. 

23 Teofil al Antiohiei, Trei cărţi către Autolic, Cartea a treia, XV, trad. Pr. D. Feciorii, 
PSB 2/1980, p. 338. 

24 Apologeticul, XLVI, 10-11, trad. rom., PSB 3/1981, p. 101-102. 

25 Octavius, XXXV, 6, PSB 3/1981, p. 390. 

diferite, cu deprinderi deja formate în bine sau în rău. Există firi flexibile 
care se modelează una după cealaltă, dar sunt şi firi rigide, dornice să domine 
cu asprime şi putere. Intervine apoi elementul profesional cu multitudinea 
de probleme şi de interese. Vin apoi copiii, cărora trebuie să le asiguri un 
viitor. Dacă la acestea se mai adaugă şi metehnele de tot felul, atunci vom 
înţelege mai bine spusele Apostolului că cei căsătoriţi „vor avea necazuri 
în trup” (/ Corinteni 7, 28). Acestea însă trebuiesc depăşite cu ajutorul lui 
Dumnezeu şi cu bunăvoinţa soţilor, pentru ca ceea ce „Dumnezeu a legat, 
omul să nu despartă”... Numai aşa viaţa omenească îşi va împlini sensul, 
menirea şi destinul ei veşnic. 

în numele „omului natural”, aşa-zisele morale biologizante, 
declarând „moartea lui Dumnezeu” şi anulând noţiunea de păcat, proclamă 
liberalizarea instinctelor şi afectelor în contextul lumii globalizate în care 
economia de piaţă, orientată strict material, promovează cererea şi oferta 
în direcţia satisfacţiei plăcerii simţurilor şi a confortului personal... Numai 
că acesta, stimulat de dorinţele insaţiabile, mereu se amplifică în multiple 
şi variate forme, pe măsură să genereze tensiunile specifice neîmplinirilor, 
precum şi obsesia stresantă a unei continue nemulţumiri. 

Pierzându-şi însă dimensiunea spirituală proprie naturii sale, omul 
postmodern, în decompensarea lui, orbecăieşte într-o căutare confuză 
lipsită de finalitate, fiindcă plăcerile materiale la care poate ajunge îi pot 
aduce cel mult satisfacţii materiale, dar nu şi bucuria autentică menită să-i 
împlinească sensul existenţei sale. 

în acelaşi timp, dominat de nesăbuinţa iraţionalităţii, mai mult ca 
oricând, omul contemporan, „fără cer şi pământ”, se îneacă în libertatea-i 
autopermisivă, încât stresul, neajunsurile, insuccesele, nesiguranţa şi 
abuzurile de tot felul îi aduc angoasa şi bolile care-i ruinează viaţa, 
făcându-1, paradoxal, victima propriilor sale căutări şi aspiraţii... 

Desigur, această realitate nu reprezintă o noutate absolută în viaţa 
şi istoria umanităţii... Dintotdeauna, fiind dominat de dorinţele şi poftele 
venite din zonele tenebroase ale firii, omul a trăit drama propriei înrobiri, 
care i-a adus tragicul existenţial. De aceea, din dorinţa de a da un sens 
pozitiv, afirmativ şi creator vieţii, înţelepţii tuturor timpurilor, ai tuturor 
popoarelor şi comunităţilor sociale, au avut în primul rând în atenţie natura 
sau firea umană, buna ei desfăşurare şi împlinire. în acest sens, înţelepţii 
Eladei au introdus şi cultivat dieta, ca fel de viaţă organizai armonios prin 
proporţie şi măsură, spre a stabili ceea ce este propriu, natural şi necesar 
(folositor) naturii umane la un moment dat. Aceasta înseamnă că prin dietă 
totul devine potrivit naturii fiecăruia, dar nu oricum, ci cum fiecare om, 
cunoscându-şi particularităţile firii, o stabileşte după o bună chibzuinţă. 
Vizând sănătatea ca normalitate a naturii, definită a fi „amestec judicios 

proporţionat de calităţi contrare", dieta are o gamă exprimată dialectic, 
prin contrarii, foarte diversificată, asemenea vieţii însăşi. Referindu-se 
astfel la întreaga desfăşurare a vieţii, dieta stabileşte necesarul vieţii din 
contrarii, adică: somn-veghe, odihnă-mişcare, hrănire-abţinere, etc. 

Referitor la hrană, s-a constatat că deşi aceasta este imperios 
necesară, pierzând însă măsura, poate deveni dăunătoare bunei funcţionări 
a organismului uman şi implicit a vieţii, încât, paradoxal, mâncarea îţi 
dă viaţă şi tot mâncarea te omoară... Sau, în cazul unei alimentaţii care 
depăşeşte necesarul şi este necorespunzătoare naturii umane, se spune că 
„îţi sapi groapa cu dinţii"... Pentru acest motiv, încă din antichitate s-a 
formulat adagiul: „ mănâncă pentru a trăi, nu trăi pentru a mânca!". 

Pe de altă parte, având acelaşi obiectiv al bunei desfăşurări şi împliniri 
a vieţii, s-au adoptat de-a lungul vremii diverse atitudini faţă de hrană, din 
perspectivă filosofică, religioasă, morală şi spirituală. 

Astfel, în programul filosofiei antice, înfrânarea de la mâncare şi 
băutură s-a afirmat ca un mijloc de purificare a naturii umane în vederea 
contemplaţiei, a vederii lui Dumnezeu, ştiut fiind că „numai cel curat se 
poate atinge de Cel curat" (Platon, Phaidon 66d; 67bc). 

Ca act religios, postul a fost înţeles şi practicat diferit de-a lungul 
vremii, potrivit modului variat al fiecărei religii de a orienta viaţa 
credincioşilor raportată la legătura şi poruncile divinităţii, înţeleasă şi 
aceasta diferit. 

Având ca temei revelaţia Dumnezeului viu şi adevărat, religia 
mozaică şi apoi cea creştină au practicat postul ca înfrânare de la mâncare 
şi băutură pe un timp limitat în scop religio s-mor al, ca mod de a împlini 
voia şi poruncile lui Dumnezeu printr-o vieţuire curată, lipsită de abuzuri 
şi destrăbălări, motivându-se că dacă Dumnezeu este Sfânt prin natura Sa, 
la fel şi omul, pentru a intra în comuniune cu Dumnezeu, este chemat să-şi 
trăiască viaţa tot în sfinţenie ( Leviticul 19, 2; 11, 44; 20, 7-8), înţelegând 
în curăţie, adică lipsită de păcat, fiindcă acesta întruchipează necurăţia sau 
întinarea, care totdeauna „ne înstrăinează de Dumnezeu” (. Efeseni 2, 12). 

In acest context se cuvine să evidenţiem originalitatea postului 
creştin, deosebit de dieta abordată raţional prin măsură şi înfrânare, 
precum diferit şi de modul ritualistic (cultic) în care era practicat postul în 
diverse religii; şi anume, specificul postului creştin rezidă în abordarea lui 
prin excelenţă spirituală, afirmându-se în contextul rugăciunii ca iubire 
milostivă îndreptată misionar spre viaţa semenilor. 

Abordarea raţională a hranei şi băuturii prin dietă nu intră însă în 
contradicţie cu înfrânarea ca act voluntar promovată prin postul creştin; 
numai că abordat din perspectivă spirituală, postul realizează prin înfrânare 
voluntară terenul sau mediul absolut necesar lucrării harului menit să 
restabilească firea, aducându-i sfinţenia integrală, conform binecuvântării 
apostolice: „Dumnezeul păcii să vă sfinţească întregi, şi tot duhul vostru 
şi sufletul şi trupul să se păzească fără prihană...” (/ Tesaloniceni 5, 23), 
adică în sfinţenia vieţii. 

De aici vedem că sfinţenia vieţii nu este orientată împotriva trupului, 
respectiv a materiei considerată de unii eretici rea în sine, ci în sens pozitiv 
şi afirmativ e vorba de o sfinţenie integrală a naturii umane, iar postul 
ca exerciţiu al înfrânării are menirea de a transforma, prin pocăinţă, 
rugăciune şi milostenie, foamea şi setea biologică în ceea ce judicios a fost 
numită , foame şi sete după Dumnezeu”. 

1. Premisele abordării postului 
privind natura fizică şi spirituală a omului 

Pentru a determina înţelesul şi sensul postului ca abţinere de la 
mâncare şi băutură, trebuie mai întâi să-l raportăm deopotrivă la instinctul 
de nutriţie şi la hrană. 

Ca şi instinctul de reproducere, de apărare-atac, de posesie sau de 
sociabilitate, la fel şi instinctul de nutriţie, ca instinct primar, este un act 
reflex, un imbold iraţional şi inconştient, prezentând o funcţionalitate 
autonomă şi spontană, supunând natura umană legilor imuabile ale 
necesităţii; realitate pe care uşor o putem înţelege dacă ne gândim la faptul 
că un copil nu învaţă să mănânce, să plângă, să se teamă, să se mânie, să se 
sperie, să iubească... 

Deşi comune omului şi animalelor, instinctele se manifestă diferit, în 
sensul că la animal q funcţiile instinctive sunt mult mai accentuate, stabilind 
ordinea vieţii şi a comportamentului specific, iar simţurile sunt mult mai 
amplificate decât ale omului. Lipsind însă factorul intuitiv-raţional specific 
omului, la animale este pus în acţiune doar elementul empiric legat de 
simţ. La om instinctele se completează şi cu bunul simţ, încât acestea pot 
fi abordate şi orientate ca procese de conştiinţă, conform naturii sufleteşti 
a omului, care îl defineşte ca fiinţă religioasă, etică şi juridică. Astfel, pe 
plan religios, facem cunoştinţă cu sacralizarea instinctului de nutriţie, când 

anumite alimente primesc pecetea sacralităţii, sau altele sunt folosite pentru 
cultivarea sfinţeniei, precum e şi cazul mâncărurilor de post. 

Faptul că iraţionalitatea instinctului poate fi stăpânită de raţionalitatea 
firii, înseamnă că el poate fi orientat prin educaţie, conform unor principii 
şi valori culturale promovate de conştiinţa fiecăruia, în funcţie de exigenţele 
sociale sau ale vieţii comunitare, dar mai ales ale credinţei mărturisită şi 
trăită de fiecare persoană ca viaţă de har. 

De aici vedem că, având conştiinţa de sine ca discernământ, dotat 
cu raţiune şi voinţă liberă, omul poate aborda instinctul nu numai ca pe o 
necesitate oarbă, ci şi din perspectiva autodeterminării. De pildă, o pasăre 
ţinută în colivie nu este liberă să zboare spre a-şi împlini menirea... Dacă 
însă simte nevoia de hrană, ea nu poate face nici o opoziţie, fiindcă pentru 
ea instinctul este o necesitate inconştientă şi imperativ vitală. Ea nu se 
poate autodetermina. Omul însă are puterea de a spune „NU” instinctului 
de nutriţie, atunci când anumite motivaţii îl determină să renunţe la hrană, 
sau poate alege între anumite alimente după chibzuinţă şi decizie proprie, 
în astfel de situaţie vom spune că pasărea, având doar o libertate externă, 
nu-şi poate domina instinctul care acţionează ca necesitate bio-somatică. 
Omul având însă, deopotrivă, libertate externă şi internă, se poate opune 
necesităţilor instinctive, le poate domina raţional, le poate amâna şi/ 
sau selecta, încât omul poate aborda instinctul în mod conştient, liber şi 
responsabil, potrivit unui ideal mor al-spiritual. 

în acelaşi timp se cuvine să avem în atenţie rolul credinţei în conjugarea 
instinctelor cu conştiinţa raportată la însuşi destinul uman, în sensul că, 
în nesiguranţa şi contradicţia vieţii pământene, foamea, sexul şi propria 
devenire constituie imboldul tuturor acţiunilor omului de pretutindeni şi 
de totdeauna. Pe unii îi înalţă, pe alţii îi prăbuşesc; depinde cum fiecare îşi 
poate crea şansa şi cum o ştie folosi, şi în ce măsură credinţa luminată de 
harul lui Dumnezeu îl orientează în viaţă. 

Această tensionată şi tragică contradicţie, dintre năzuinţa firească a 
spiritului spre libertate şi irezistibila atracţie a instinctului vital al foamei 
de către legile imuabile ale necesităţii înscrise în natura sa, ne este sugerată, 
sub fonna unui realism dur, în dialogul pe această temă, dintre marele 
inchizitor şi Mântuitorul revenit pe pământ, din romanul Fraţii Karamazov 
de F.M. Dostoievski... Făcând trimitere la scena ispitirii Domnului din 
pustiu, marele inchizitor îi reproşează: „... Vrei să te duci în lume aşa, 
cu mâinile goale, făgăduind semenilor o libertate pe care ei, în ignoranţa 
şi becisnicia lor înnăscută, nu pot să o înţeleagă, de care chiar se feresc, 

îngroziţi, fiindcă nu există nimic mai insuportabil şi nici n-a existat vreodată 
pentru om şi pentru societate decât libertatea!... Porunceşte ca pietrele 
acestea să se prefacă în pâini, şi omenirea întreagă, plină de recunoştinţă, 
va alerga pe urmele tale ca o turmă ascultătoare, deşi tot timpul va fi cu 
frica în sân ca nu cumva, la un moment dat, să-ţi retragi braţul întins şi, 
odată cu asta, să se isprăvească şi pâinea dăruită de tine. Tu însă n-ai vrut 
să-l lipseşti pe om de libertate şi nu te-ai îndurat să primeşti, judecând că nu 
mai poate fi vorba de libertate, de vreme ce supunerea a fost cumpărată cu 
pâine... Drept aceea ai răspuns că omul nu trăieşte numai cu pâine; ştii tu, 
însă, că în numele acestei hrane pământeşti duhul pământului se va ridica 
împotrivă-ţi şi, dând piept cu tine, te va birui şi toată lumea îl va urma... 
Ştii tu, oare, că peste veacuri, lumea va da glas prin gura înţelepţilor şi a 
învăţaţilor săi că nu există pe lume crimă şi, prin urmare, nu există nici 
păcat, ci numai flămânzi? „Dă-le mai întâi de mâncare, şi abia după aceea 
le poţi cere să respecte virtutea!” va sta scris pe steagul celor ce se vor scula 
împotriva ta, culcând la pământ templul ridicat de tine. Toată înţelepciunea 
lumii nu va putea să le dea pâine atâta timp cât vor rămâne liberi; dar până 
la urmă ne vor aduce plocon libertatea şi, depunând-o la picioarele noastre, 
ne vor spune: „Inrobiţi-ne, dar astâmpăraţi-ne foamea!...”. 

în altă ordine de idei, dat fiind faptul că natura bio-somatică are 
o funcţionalitate unitară şi integrală, instinctele, simţurile şi afectele se 
află într-o cauzalitate şi funcţionalitate reciprocă, ce poate constitui o 
unitate armonioasă sau dezarmonioasă a naturii umane. Depinde cum 
funcţionează şi cum le dirijează raţiunea, libertatea voinţei, credinţa şi 
harul lui Dumnezeu. 

Instinctele ca impulsuri vitale de prim ordin, funcţionând ca necesităţi 
invincibile, uşor devin obsesii ce imperios se cer împlinite, încât se chiar 
spune în înţelepciunea populară că „la flămând totpâinea-i în gândi". Sau, 
prin forţa lor decisivă, pot depăşi afectele şi simţurile, încât s-a constatat 
că ,foamea este cel mai bun bucătar"... De aici prioritatea acordată 
instinctului, când se spune: „primum vivere, deindephilosophari". 

Pe de altă parte, afectele (plăcere, neplăcere, durere) ca mijloace de 
susţinere a instinctelor şi a vieţii, iar simţurile, ca moduri de cunoaştere 
şi de atitudine faţă de realitatea înconjurătoare, se intercondiţionează cu 
instinctele, acţionând unitar. Bunăoară, masa servită cu ornamente, cu 
muzică, cu stimulente olfactive amplifică plăcerea gustului, care la rândul său 
amplifică apetitul şi implicit instinctul de nutriţie... Dar şi interdependenţa 

dintre simţuri şi afecte stimulează funcţia nutritivă a instinctului, precum 
fructul din paradis, care era „frumos la vedere şi bun la gustare”... 

Această determinare reciprocă dintre instincte, afecte şi simţuri poate 
avea şi o orientare etică şi socială atunci când sunt activate ca procese 
de conştiinţă. De pildă, afectul tristeţii poate inactiva simţurile, inhibând 
funcţia nutritivă, cum e în cazul situaţiilor de doliu... Pe de altă parte, 
izbânda, situaţiile fericite, sau evenimentele festive activează optimismul 
vieţii şi, odată cu aceasta, „plăcerea gustului” stimulează instinctul de 
nutriţie, cu largă deschidere spre comunicarea interpersonală şi socială. în 
acest sens, s-a arătat că „masa nu mai este un proces biologic de alimentare, 
ci şi un ritual social de strângere a rândurilor în familie, precum şi un prilej 
de noi relaţii sociale” 1 . Şi mai departe, aşa-numitele „aranjamente din 
culise” nu sunt numai de ordin psiho-social şi cultural, ci de multe ori şi 
culinar. De aici importanţa care se atribuie mesei nu numai în diplomaţie, 
ci şi în strategia diverselor afaceri... în acest sens se spune că argumentul, 
înainte de a ajunge la creier, trece prin stomac” 2 . 

în acest context, se cuvine să precizăm că, fără a neglija toate aceste 
aspecte fiziologice, psihologice şi sociale cu privire la instinctul de nutriţie, 
la simţuri, la afecte şi la hrană, postul abordat din perspectiva moralei şi 
spiritualităţii creştine, constituidu-se ca act ascetic, este pus în legătură cu 
opera de mântuire adusă nouă prin Hristos. în concret, ca orice act ascetic, 
postul reprezintă strădania de a ne învrednici să facem vie şi activă lucrarea 
harului menit să restabilească firea omenească ce poartă în sine rănile 
păcatului, ca viaţă în Hristos. Iar asceza creştină, menită să spiritualizeze şi să 
sfinţească natura omenească, este pusă în legătură cu iubirea lui Dumnezeu 
arătată în întruparea, jertfa şi învierea lui Hristos, care ni s-a dăruit ca „preţ 
de răscumpărare” (/ Timotei 2, 6), încât noi devenim beneficiarii acesteia în 
măsura în care ne arătăm, printr-un act de dăruire, iubirea noastră răspuns, 
precum spunem când ne rugăm: „Pe noi înşine... şi toată viaţa noastră lui 
Hristos Dumnezeu să o dăm”... Prin aceasta ne recunoaştem calitatea de 
creatură a lui Dumnezeu; faptul că întreaga noastră fiinţă, suflet şi trup, 
reprezintă creaţia lui Dumnezeu, împlinind scopul vieţii şi existenţei prin 
preamărirea adusă lui Dumnezeu. Numai aşa putem înţelege îndemnul 
Apostolului, când ne sfătuieşte: preamăriţi dar pe Dumnezeu în trupul 
vostru şi în duhul vostru care sunt ale lui Dumnezeu’'’ (/ Corinteni 6, 20). 

Şi, mai departe, în procesul de restabilire a firii, deopotrivă aspiraţiile 
sufletului şi cerinţele trupului, se raportează şi se îndreaptă spre aceiaşi 
preamărire adusă lui Dumnezeu, încât „ ori de mâncaţi, ori de beţi, ori 
altceva de veţi face, toate spre slava lui Dumnezeu să le faceţi ” (I Corinteni 
10, 31), fiindcă „ cel ce mănâncă pentru Domnul mănâncă, pentru că 
mulţumeşte lui Dumnezeu; şi cel ce nu mănâncă pentru Domnul nu mănâncă 
şi mulţumeşte lui Dumnezeu', căci nimeni dintre noi nu trăieşte pentru sine 
şi nici nu moare pentru sine. Căci dacă trăim, pentru Domnul trăim, şi 
dacă murim, pentru Domnul murim; deci, şi dacă trăim şi dacă murim, ai 
Domnului suntem. Căci Hristos pentru aceasta a murit şi a înviat şi a trăit, 
ca să domnească şi peste cei morţi şi peste cei vii” ( Romani 14, 6-9). în 
acest sens, privind făptura umană din perspectiva veşniciei. Sfântul Apostol 
Pavel acordă hranei un sens relativ, ca însăşi vieţii de aici şi de acum; 
pe când trupului i se acordă demnitatea nemuririi: ,J3ucatele sunt pentru 
pântece şi pântecele pentru bucate, dar Dumnezeu va strica şi pe unele şi 
pe celelalte... Iar trupul este pentru Domnul" (/ Corinteni 6, 13). Trupul 
fiind creaţia lui Dumnezeu, deşi trecător, păstrează totuşi în sine o menire 
şi o devenire veşnică. De aici nevoia lui de spiritualizare sau de sfinţenie, 
asemenea sufletului. „Trupul fiind pentru Domnul” devine chiar instrument 
al lucrării harului divin; motiv pentru care harul primit prin Sfintele Taine 
se transmite de la trup la suflet; precum sfinţenia, dobândită prin înfrânare, 
face ca trupul nepătimitor să ridice sufletul spre zările veşniciei. 

Faptul că prin post ne detaşăm de cele materiale şi vremelnice ne face 
să înţelegem că el ne ridică şi ne introduce în realităţile spirituale şi veşnice 
ale comuniunii cu Dumnezeu, încât ceea ce oferă dinamism postirii rezidă 
în abordarea acesteia din perspectivă eshatologică. Dacă virtutea în frânării 
constituie condiţia comuniunii cu Dumnezeu, părinţii filocalici şi asceţii 
creştini au arătat prin virtutea postirii că „postul desemnează (în trup) prin 
frumuseţea sa o icoană a vieţii nemuritoare; purtarea pe care el o implică 
sugerează starea veacului celui nou şi ne învaţă ce hrană duhovnicească vom 
primi la înviere. în această perspectivă eshatologică şi în strânsă relaţie cu 
rugăciunea, postul apare legat în chip esenţial de viaţa îngerească' 1 ' . 3 De 
fapt, atât de dinamică, de arzătoare, de rodnică şi plină de sens duhovnicesc 
era năzuinţa asceţilor creştini spre comuniunea veşnică cu Dumnezeu, încât 
şi-au făcut un ideal din a deveni ,fii ai învierii asemenea cu îngerii" (Luca 
20, 34-36); motiv pentru care au considerat fecioria şi postul a fi „viaţa 

3 T. Spidlik, Spiritualitatea Răsăritului Creştin, voi. I, Manual sistematic, trad. diac. 
Ioan I. Ică jr., Sibiu, 1997, p. 264. 

îngerilor” 4 , iar ei necontenit aspirau, prin spiritualizarea trupului, să devină 
„ îngeri în trup”. „Priveşte cât de înalt era zborul postitorilor şi asceţilor! - 
exclamă plin de admiraţie Sfântul Ioan de Kronstadt. Ei pluteau în ceruri ca 
vulturii; ei, născuţi din pământ, trăiau - prin duh şi prin inimă - în ceruri, şi 
auzeau cuvintele negrăite şi învăţau înţelepciunea divină” 5 . 

2. Postul integral 

Am văzut că postul, raportându-se la natura umană, are un caracter 
integral. Ca abţinere totală sau parţială de la mâncare şi băutură, postul 
pune în primul rând în discuţie problema hranei. Dacă s-a făcut cândva în 
Legea Veche deosebirea dintre „mâncărurile curate” şi „necurate”, aceasta 
nu mai rămâne valabilă şi în Legea Nouă, unde „toate sunt curate pentru 
cei curaţi” (Tit 1, 5). De fapt, nu mâncarea în sine este rea, fiindcă „ toată 
făptura lui Dumnezeu este bună şi nimic nu este de lepădat, dacă se ia 
cu mulţumire ” (/ Timotei 4, 4). De aceea Apostolul proclamă în numele 
Evangheliei lui Hristos libertatea lucrării harului mântuitor mai presus 
decât oricare alte prejudecăţi, spunând: „cel ce mănâncă să nu defaime 
pe cel ce nu mănâncă; şi cel ce nu mănâncă să nu osândească pe cel ce 
mănâncă, deoarece Dumnezeu l-a primit la Sine ” ( Romani 14, 3); „ Deci 
nimeni să nu vă judece pentru mâncare şi băutură... care sunt umbra celor 
viitoare, iar trupul este al lui Hristos ” (Coloseni 2, 16-17). 

Prin urmare, nu mâncarea în sine este rea, „fiindcă nu ce intră pe gură 
necurăţeşte pe om, ci ceea ce iese din gură, adică din inimă: gândurile rele, 
desfrânările, uciderile, vicleşugurile, înşelăciunea, invidia, hula, trufia... 
toate aceste rele ies dinăuntru şi necurăţesc pe om” ( Marcu 7, 21-23). Rea 
este îmbuibarea şi excesul în folosirea hranei. Şi tocmai pentru depăşirea 
acestei dificultăţi dăunătoare naturii umane şi pentru cultivarea comuniunii 
de sfinţenie cu Dumnezeu, s-a ajuns la înfrânarea prin post, ştiut fiind 
că, privind viaţa de aici şi de acum „sub specie aeternitatis” , „evlavia cu 
îndestulare de sine este mare câştig, fiindcă noi nu am adus nimic pe lume 
şi cu siguranţă nu putem să ducem ceva” (/ Timotei 6, 6-7), pe când cei 
ce săvârşesc ceea ce Apostolul numeşte , faptele trupului ”, printre care 
menţionează „necumpătarea, beţiile, chefurile şi cele asemenea lor ... nu vor 
moşteni împărăţia cerurilor” ( Galateni 5, 19-21); precum nici „... lacomii 

4 Sfanţul Atanasie cel Mare, De virginitate , 7, PG 28, 260 B. 

5 Viaţa mea în Hristos, trad. Dumitru Dura, Ed. Oastea Domnului, Sibiu, 1995, p. 

144. 

şi beţivii...” (/ Corinteni 6, 10); de unde şi îndemnul Mântuitorului de a 
acorda prioritate vieţii spirituale printr-o viaţă cumpătată: „Luaţi aminte la 
voi înşivă să nu se îngreuieze inimile voastre de mâncare şi băutură peste 
măsură...” ( Luca 21, 34). 

Potrivit naturii bio-spirituale a omului, în abordarea postului, 
înfrănarea spirituală se armonizează cu înfrânarea sensibilă, formând un 
tot unitar. în acest sens, postul va fi practicat sub forma integrală, adică 
prin abţinerea de la bucate şi abţinerea de la păcate. Aceasta înseamnă 
că postul ca înfrânare va avea un aspect duhovnicesc şi un aspect trupesc. 
Exprimând în concret aceasta, părinţii filocalici şi asceţii creştini atrag 
atenţia că nu e suficient să postim abţinându-ne numai de la mâncare şi 
băutură, ci trebuie să ne abţinem de la toate gândurile rele care conduc 
la păcat (mânia, invidia, hula, mândria...); la fel, să asociem postul ca 
înfrânare de la plăcerea gustului, cu înfrânarea celorlalte simţuri, precum: 
vederea, auzirea, mirosul... Altfel spus, trebuie să postim cu gândul, cu 
cuvântul, cu faptele, cu simţurile, cu somnul, şi în general să ne înfrânăm 
de la tot ceea ce dăunează vieţii noastre duhovniceşti. 

Sfântul Grigorie de Nyssa arată în acest sens că „pe lângă postul cel 
trupesc şi pe lângă înfrânarea cu privire la lucrurile materiale, mai este şi 
un post netrupesc şi o înfrânare nematerială; iar acestea nu sunt altceva 
decât îndepărtarea sufletească de la cele rele. De altfel, numai în vederea 
acesteia ni s-a legiuit nouă şi înfrânarea de la mâncăruri. îndepărtaţi-vă 
deci, cu postul vostru sufletesc, de la răutate!... înfrânaţi-vă de la poftirea 
lucrurilor străine! Fugiţi de câştigul nedrept!... Ce câştig vei avea dacă nu 
mănânci cele ale tale, dar iei, în schimb, cu nedreptate, cele ale săracului? 
Şi unde este credinţa ta creştină dacă bând numai apă, ţeşi în schimb 
vicleşuguri şi însetezi de sânge, din răutate? Iuda a postit şi el împreună 
cu cei doisprezece; dar neputându-şi ţine în frâu patima iubirii de arginţi, 
cu tot postul lui nu a putut agonisi nimic spre mântuire. Nici diavolul nu 
mănâncă fiindcă este duh fără de trup; dar din cauza răutăţii, s-a prăvălit, 
totuşi, dintru înălţime... Vă spun de mai înainte şi vă dau de mai înainte 
mărturia mea, că apa, verdeţurile şi masa cea fără de came, nu vă va folosi 
la nimic atâta vreme cât dispoziţia voastră lăuntrică nu va fi şi ea pe potriva 
înfăţişării voastre din afară. Postul a fost legiuit pentru curăţia sufletului. 
Deci, dacă sufletul este întinat de gânduri şi de hotărâri rele, pentru ce 
atunci, mai consumăm în zadar numai apă?... Postul este temelia virtuţii". 6 

6 „Despre iubirea faţă de săraci”, trad. Pr. Olimp N. Căciulă, în rev. Glasul Bisericii, 
nr. 11-12/ 1957, p. 672-673. 

Pe de altă parte, datorită faptului că postul ca abţinere de la mâncare 
şi băutură se corelează organic şi funcţional cu instinctul primar al 
nutriţiei, pe măsură să influenţeze atât afectele cât şi simţurile, precum şi 
celelalte instincte, cu precădere cel de reproducere, adică sexualitatea pe 
care psihanaliştii, specializaţi în materie, o consideră un imens rezervor 
de energie vitală, părinţii filocalici şi asceţii creştini au văzut totdeauna 
în practicarea postului un mijloc eficient de înfrânare a întregului lanţ al 
patimilor (afectelor). Sfântul Casian arată că „este cu neputinţă ca cel ce 
şi-a săturat stomacul să se poată lupta în cuget cu diavolul desfrâului" . 7 

înţelegem mai bine rolul postului ca antidot al lăcomiei ce duce la 
desfrânare, dacă ne imaginăm o sobă încălzită pe care nu conteneşti a pune 
lemne... Ea va încălzi mereu cu tot mai multă putere... Dacă însă opreşti 
alimentarea cu combustibil, ea va înceta să dea căldură. Şi astfel, după 
cum arată un părinte duhovnicesc, postul este „spre supunerea trupului şi 
spre slăbirea pornirii lui spre patimi, căci zice Apostolul: «când sunt slab, 
atunci sunt tare» (II Corinteni 12, 10 )". 8 

într-adevăr, fiind creaţia lui Dumnezeu, iubirea faţă de trup reprezintă 
o datorie firească, „fiindcă nimeni nu şi-a urât vreodată trupul, ci îl 
hrăneşte şi îl încălzeşte, precum şi Hristos Biserica” (Efeseni 5, 29), spune 
Apostolul, spre a evidenţia că datoria faţă de trup este firească în măsura în 
care urmează o direcţie spirituală, identică cu sfinţenia pe care o datorăm 
sufletului ca lucrare a harului divin, pe măsură să realizeze „îmbrăcarea în 
Domnul Iisus Hristos, iar grija de trup să nu o prefaceţi în pofte” (Romani 
13, 14). 

Din cele până aici tratate vedem că, fiind un exerciţiu spiritual ce are 
ca obiect cultivarea virtuţii, adică a sfinţeniei integrale, conformă unităţii 
de fiinţă a persoanei umane, postul, ca abţinere sau înfrânare de la mâncare 
şi băutură, se cuvine a fi abordat integral şi unitar, deopotrivă trupeşte şi 
sufleteşte, în contextul întregului areal al credinţei şi vieţuirii duhovniceşti. 
Altfel, rămânând unilateral, este lipsit de finalitate... 

Privit în cadrul ascezei creştine ca exerciţiu menit să pună în bună 
rânduială simţurile şi afectele spre a le armoniza şi converti vieţii spirituale, 
postul ca abstinenţă sau înfrânare sancţionează întotdeauna excesul care 
dăunează, adică abuzul care dereglează buna funcţionalitate a naturii fizice 
şi spirituale a omului. Aceasta înseamnă că asceza creştină orientează 
totdeauna afirmativ şi creator înfrânarea, făcând să triumfe în noi împărăţia 

1 Filocalia, voi. I, trad. Pr. Prof. D. Stăniloae, Sibiu, 1947, p. 119. 

8 Filocalia, voi. XI, trad. Pr. Prof. Dr. D. Stăniloae, Huşi, 1990, p. 115. 

lui Dumnezeu, care „nu este nici mâncare, nici băutură, ci pace, bucurie şi 
dreptate în Duhul Sfânt ” (Romani 14, 17), încât s-a spus pe bună dreptate că 
„noi nu postim pentru că ne urâm trupul, ci pentru că îl iubim şi vrem să îl 
vedem mântuit împreună cu sufletul”. 9 De fapt, „asceza aspiră la adevărata 
fire a cărei luptă nu este niciodată contra trupului, ci împotriva perversiunii 
acestuia, împotriva concupiscenţei ilegitime, care este împotriva firii”. 10 
Astfel, „cultura ascetică asigură echilibrul desăvârşit, ea nu este niciodată 
o simplă distrugere a patimilor (afectelor), ci stăpânirea şi convertirea lor. 
Un adevărat ascet este un îndrăgostit împătimit de Dumnezeu şi de făptura 
lui”. * 11 

Sintetizând înţelesul postului integral în viziunea părinţilor filocalici 
şi asceţi creştini, vom spune că acesta are o dimensiune spirituală: vorjxrj, 
precum şi una sensibilă, privind simţurile: aitj&rjxrj, care se întrepătrund în 
abordarea lui unitară, în sensul că sfinţenia sufletului trece asupra trupului, 
iar sfinţenia trupului amplifică pe cea a sufletului. 

3. Postul ca unealtă a virtuţii 

După cum am văzut din cele până aici tratate, postul ca înfrânare 
sau abstinenţă este un exerciţiu ascetic. El nu reprezintă un scop în sine, 
ci un mijloc de a ne înduhovnici viaţa. Scopul vieţii duhovniceşti rezidă 
în sfinţenia ei prin practicarea virtuţii, ca viaţă de har. In felul acesta, 
postul nu reprezintă virtutea însăşi, nici sfinţenia realizată, ci mijlocul sau 
exerciţiul, deopotrivă al sufletului şi al trupului, de a o dobândi. Virtutea, 
spun părinţii filocalici, se naşte şi se dezvoltă ca renunţare la plăcerile 
contrare firii, prin supremaţia spiritului asupra materiei, prin disciplinarea 
simţurilor şi convertirea afectelor în armonia minţii curăţită de gândurile 
pătimaşe. „Orice virtute - spune sfântul Maxim Mărturisitorul - este însoţită 
de plăcere şi de durere: durere pentru trup, care se lipseşte de simţirea dulce 
şi lină, şi plăcere pentru suflet, care se desfată în duh cu raţiunile curăţite de 
tot ce cade sub simţuri”. 12 

9 P.S. Petroniu Florea, Virtuţile la părinţii filocalici, Editura Universităţii din 
Oradea, 2001, p. 247. 

10 Paul Evdokimov, Taina iubirii (trad. rom.), Editura Christiana, Bucureşti, 1994, 

p. 78. 

11 Ibidem, p. 104. 

12 „Răspunsuri către Talasie”, 58, Filocalia, voi. III, trad. Pr. Prof. Dr. D. Stăniloae, 
Bucureşti, 1994, p. 306. 

într-o lucrare referitoare la virtuţi şi vicii. Sfântul Ioan Damaschin 
împarte virtuţile în două categorii. In prima categorie se încadrează 
virtuţile psihice sau sufleteşti. Aici sunt trecute virtuţile cardinale, virtuţile 
teologice şi virtuţile specific creştine: smerenia, blândeţea, rugăciunea, 
îndelunga răbdare, simplitatea etc. Din cea de-a doua categorie fac parte 
virtuţile somatice sau trupeşti. Printre acestea sunt enumerate postul, 
alături de priveghere, muncă, precum şi altele specifice ascezei creştine. 
Virtuţile trupeşti, printre care şi postul, sunt numite epyaXeîa, adică unelte 
sau instrumente ale virtuţilor sufleteşti . 13 

După ce stabileşte sensul virtuţilor trupeşti, Sfântul Ioan Damaschin 
vine cu precizarea că toate acestea sunt relative, iar eficienţa lor este în 
funcţie de starea duhovnicească şi de dispoziţia trupului: „Toate acestea sunt 
cât se poate de necesare şi de folositoare când trupul e sănătos şi tulburat de 
patimi. Iar când e neputincios şi cu ajutorul lui Dumnezeu a biruit patimile, 
nu sunt atât de necesare, întrucât sfânta smerenie şi rugăciunea întregesc 
toate”. 14 

Prin urmare, pentru morala şi spiritualitatea creştină, postul nu are 
scop în sine, ci, aşa cum spune un părinte filocalic, „ este numai o unealtă, 
ducând spre cumpătare pe cei ce voiesc. Deci, cei ce se nevoiesc, nu se 
cade să se laude cu postul... căci meşterii nici unui meşteşug nu se laudă cu 
uneltele lor, ca şi când ar fi rezultatul meşteşugului lor, ci aşteaptă fiecare 
să isprăvească lucrul de care s-a apucat, ca din el să arate destoinicia 
meşteşugului lor". 15 

Socotind postul ca unealtă a virtuţii trebuie să venim cu precizarea că 
această unealtă este absolut necesară pentru însănătoşirea firii, asemenea 
bisturiului pentru chirurg, sau securea şi ferestrăul pentru tăietorul de 
lemne... înfrânarea prin post, înscrisă în unitatea şi armonia lucrării harului 
în viaţa de virtute, este cerută de dorinţa însănătoşirii firii, care, purtând 
în sine rănile păcatului, se află în contradicţie cu ea însăşi, în sensul că 
„trupul pofteşte împotriva Duhului, iar Duhul împotriva trupului şi ele se 
împotrivesc unul altuia, ca să nu faceţi cele ce aţi voi ” (Galateni 5, 17). In 
fond, drama contradicţiei cu sine însuşi a omului „vândut sub păcat” rezidă, 
după mărturisirea Apostolului, în faptul că „nu săvârşesc ceea ce voiesc, 
ci ceea ce urăsc aceea fac... dar acum nu eu fac aceasta, ci păcatul care 

13 PG 95, 85. 

14 Filocalia, voi. IV, trad. Pr. Prof. Dr. D. Stăniloae, Bucureşti, 1994, p. 187. 

15 Diadoh al Foticeii, „Cuvânt ascetic”, Filocalia, voi. I, trad. Pr. Prof. Dr. D. 
Stăniloae, Bucureşti, 1992, p. 352-353. 

locuieşte în mine... Căci nu fac binele pe care îl voiesc, ci răul pe care nu-1 
voiesc, pe acela îl săvârşesc” (Romani 7,14-19). Această războire tensionată 
reprezintă propriu-zis lupta dintre mintea luminată de har şi insaţiabilitatea 
plăcerii provenită din zonele tenebroase ale firii ( Romani 7,22-25). Ea cere, 
desigur, concentrare şi efort de voinţă, dar harul lui Dumnezeu temeluieşte 
virtutea, conform aceleiaşi mărturii apostolice: „Mulţumesc lui Dumnezeu 
prin Iisus Hristos, Domnul nostru. Astfel, dar, eu slujesc cu mintea legii lui 
Dumnezeu, dar cu trupul (carnal) legii păcatului” (Romani 7, 25). 

Cunoscând că mintea defineşte raţionalitatea firii şi reprezintă chipul 
lui Dumnezeu, fiind prin natura sa nepătimitoare, părinţii filocalici o pun la 
cârma vieţii spirituale, ca să asigure curăţia inimii şi, cu ajutorul harului 
divin, să convertească patimile în virtuţi şi astfel să disciplineze simţurile 
şi să armonizeze instinctele cu firea. 

în acest context, spre a-şi îndeplini sensul autentic, orientat spre 
virtute, în abordarea postului, spun părinţii filocalici, trebuie să prevaleze 
dimensiunea spirituală a naturii umane, mai precis mintea (vovg), fiindcă 
aceasta este prin natura sa nepătimitoare, motiv pentru care şi harul divin 
se regăseşte în curăţia ei de gândurile rele, finalizând în inimă (icapSîa) 
ca centru, de unde iradiază întreaga desfăşurare a vieţii spirituale. Suntem 
îndemnaţi în acest sens: „Nu-ţi pune toată silinţa şi nădejdea numai în postul 
trupesc, ci postind cu măsură şi după puterea ta, sileşte-te în lucrarea 
minţii. De ai puterea să te îndestulezi numai cu pâine şi apă, este bine... 
Dar să nu-ţi pară că ai realizat ceva deosebit postind astfel, ci nădăjduieşte 
a câştiga din post întreaga cumpătare şi aşa îţi va fi postul de folos"} 6 La 
fel ne povăţuieşte şi Sfântul Maxim Mărturisitorul : „Dă trupului tău putere 
şi toată nevoinţa ta întoarce-o spre minte. Căci cel ce lucrează trupeşte, 
uneori este biruit de lăcomia pântecului, de somnul mult, de împrăştiere 
şi de vorbărie, şi prin acestea îşi întunecă mintea. Iar alteori îşi tulbură 
înţelegerea prin postul prelungit, prin privegheri şi prin osteneli peste 
măsură. Dar cel ce are grijă de minte contemplă, se roagă, cunoaşte pe 
Dumnezeu şi poate dobândi toată virtutea"} 1 

Pentru ca postul să-şi îndeplinească menirea de unealtă a virtuţii, 
trebuie înţeles şi abordat în autenticul specific ascezei creştine, menită 
să realizeze viaţa în Hristos prin Duhul Sfânt, şi care se desfăşoară 
unitar şi integral, deoarece dimensiunile care o împlinesc se cauzează 


16 Filocalia, voi. VIII, trad. Pr. Prof. Dr. D. Stăniloae, Bucureşti, 1979, p. 602. 

17 Filocalia, voi. II, trad. Pr. Prof. Dr. D. Stăniloae, Bucureşti, 1993, p. 109. 

şi se împlinesc reciproc într-o conexiune şi interdependenţă organică şi 
funcţională. în acest sens, părinţii filocalici şi asceţii creştini au abordat 
postid = vrjoxda ca instrument = epyaXda al virtuţii înfrânării = eyKpăxeia 
în corelaţie harică cu „ neîncetata rugăciune ” = izpoocvyf (/ Tesaloniceni 5, 
17), spre a forma o inimă curată, pe măsură să realizeze pacea şi liniştea 
duhovnicească a sufletului = jav/ia, prin o.uoJkda ca eliberare de afectele 
contrare firii. Pentru împlinirea acestui obiectiv spiritual, postul = vr/areîa 
va fi corelat cu Kpoaoyri, ca atenţie la gânduri şi la fapte, spre a aduce, prin 
păzirea inimii şi minţii, stăpânirea de sine, adică xd aimfovmov, înţelegând 
libertatea conformă firii dăruită de Dumnezeu, deosebită de libertatea 
anarhică determinată de impulsul afectelor contrare firii. Apoi, cu ăypmxvîa 
- ca priveghere sau vigilenţă în săvârşirea unei fapte; cu vrţy/iq, spre a ţine 
mintea limpede şi pătrunzătoare, ca o protejare a inimii de a nu cădea în 
ispită. Iată, bunăoară, cum, în acest context, Sfântul Isaac Şirul raportează 
postul la priveghere: „începutul oricărei lupte împotriva păcatului şi a 
poftei este osteneala privegherii şi a postului. Acesta din urmă este mai 
ales începutul luptei împotriva păcatului dinăuntrul nostru. însemnul urii 
împotriva păcatului şi a poftirii lui în cei ce luptă în războiul nevăzut este 
să înceapă cu postul şi după aceasta cu privegherea de noapte, care le ajută 
la nevoinţă”. 18 

Dar toată viaţa ascetică se temeluieşte pe virtuţile teologice: credinţa, 
nădejdea şi dragostea, care conduc la desăvârşirea însăşi a virtuţii prin 
harul comuniunii cu Dumnezeu, spre revărsarea darurilor Sale în lume, 
pentru mântuirea ei. 

Pe de altă parte, postul ca unealtă a virtuţii se realizează ca act sinergie 
de împreună lucrare a harului divin şi strădania voinţei de a ne învrednici 
de aceasta, încât postul ca exerciţiu ascetic este novoq, înţelegând nevoinţă, 
osteneală, trudă; şi ăycbv, indicând lupta plină de energie, ca angajament 
voluntar plin de fermitate, aşa cum, de altfel, sunt şi celelalte forme mai 
sus arătate, cu care se corelează postul în exprimarea ascezei creştine. De 
fapt, asceza însăşi a fost definită ca luptă. Referindu-se la episodul luptei 
dintre Iacob şi înger, Origen este cel dintâi care atribuie lui Iacob numele 
de „ascet" 19 , indicând atât luptătorul, cât şi biruitorul. în acest context, 
mănăstirile vor fi numite ăoKrjxepîa, înţelegând terenul propice de luptă 

18 Cuvântul LXXXXV, Filocalia, voi. X, trad. Pr. Prof. Dr. D. Stăniloae, Bucureşti, 
1981, p. 432. 

19 PG 8,318. 

cu patimile şi biruinţa cu ajutorul harului asupra lor, prin cultivarea şi 
desăvârşirea în virtute. 

Concluzionând, vom spune că, fiind abordat integral, fizic şi spiritual, 
postul ca unealtă a virtuţii constituie doar o piesă dintr-un angrenaj... Doar 
o piesă, dar una necesară ca însăşi virtutea înfrânării; care şi ea, la rândul ei, 
se încadrează în simbioza celorlalte virtuţi, care toate se împlinesc armonic, 
unitar şi integral ca viaţă în Hristos prin lucrarea Sfântului Duh, fiindcă, 
aşa cum spun părinţii filocalici,, fiinţa tuturor virtuţilor este Hristos" 20 . 

4. Postul ca rugăciune a trupului 

Referindu-ne la rugăciunea trupului vom avea în atenţie deopotrivă 
evlavia exterioară şi mai ales cea interioară. In cadrul evlaviei exterioare se 
încadrează gesturile, vocea, locul, poziţia trupului, concretizate mai ales în 
ritualistica Vechiului Testament prin ridicarea mâinilor ( Psalmul 140, 2; 62, 
5), ridicarea ochilor (. Psalmul 122, 1), închinarea către Domnul ( Psalmul 
28, 2), strigarea către Domnul (. Psalmul 3, 5), îngenuncherile {Fapte 9, 
40; Efeseni 3, 4), ridicarea la rugăciune {Luca 22, 46), bătaia pieptului 
în semn de căinţă {Luca 18, 13). La acestea s-a adăugat, intrând în uzul 
liturgic al Bisericii, însemnarea şi binecuvântarea cu semnul sfintei cruci. 
Mântuitorul, învăţându-ne să ne rugăm, a pus în valoare aspectul evlaviei 
interioare, duhovniceşti, arătând că nu atât locul dă putere rugăciunii, cât 
„duhul şi adevărul” care o animă {Ioan 4, 24). 

Acest mod duhovnicesc de abordare a rugăciunii va rămâne normativ 
şi în orientarea spirituală a rugăciunii trupului. Origen, bunăoară, spune 
mustrător: „La ce bun să îngenuncheze înaintea lui Dumnezeu, dacă în 
inima sa omul îngenunchează înaintea diavolului?” 21 ; iar Sfântul Ioan Gură 
de Aur conchide: „Lucru de căpetenie ţine nu de atitudinea exterioară, ci 
de dispoziţia interioară” 22 ... „Pavel s-a rugat culcat în închisoare... tâlharul 
spânzurat pe cruce” 23 . în felul acesta, prin rugăciune, trupul însuşi tinde să 
se spiritualizeze, spre a-şi regăsi propria sa natură. „în timpul rugăciunii 
- scrie Sfântul Ignatie Briancianinov -, prin negrăita milostivire a lui 

20 Sfântul Maxim Mărturisitorul, Către Ioan, Arhiepiscopul Cyzicului, Ambigua, 
PG 91, 1081D; PSB 80, 7 f. p. 85. 

21 Hom. in Judices, II, 3, după T. Spidlik, Spiritualitatea Răsăritului Creştin, voi. II. 
Rugăciunea, trad. Ioan I. Ică jr., Ed. Deisis, Sibiu, 1995, p. 77. 

22 De Anna sermo 4, 5, PG 54, 667 - după T. Spidlik, idem. 

23 Ibidem, 14, 6, PG 54, 668, T. Spidlik, idem. 

Dumnezeu... trupul nostru stricăcios se va întoarce el însuşi la rugăciune, 
el care a fost creat cu dorinţa după Dumnezeu, dar care, ca urmare a căderii, 
a fost molipsit de dorinţa proprie animalelor... Atunci omul întreg e cuprins 
de rugăciune: chiar şi mâinile sale, picioarele sale şi degetele sale, toate 
participă în chip negrăit, dar în acelaşi timp real şi simţit, la rugăciune şi se 
umplu de o putere pe care cuvântul omenesc n-ar putea-o tâlcui” 24 . 

Desigur, la originea acestor constatări duhovniceşti stă îndemnul 
Mântuitorului de a cultiva puterea credinţei, asociind rugăciunea cu postul 
(Matei 17, 21), stabilind astfel interdependenţa dintre ele. Atât de mult a 
pătruns postul alături de rugăciune în evlavia creştină, încât după mărturia 
Didahiei (I, 3), primii creştini nu numai că se rugau pentru duşmani, 
dar în acelaşi timp posteau pentru ei, adică: se rugau şi posteau, încât 
pe bună dreptate s-a spus că „nici rugăciunea fără asceză, nici asceza 
fără rugăciune n-ar putea subzistă". 25 Dar trebuie să precizăm că „nici 
o asceză fără dragoste nu apropie de Dumnezeu" 26 . Iar această simbioză 
dintre asceză, rugăciune şi dragoste se realizează ca lucrare a harului 
divin. Este convingătoare în acest sens mărturia Apostolului când spune: 
„Pot totul în Hristos care mă întăreşte ” (Filipeni 4, 13), autentificând 
şi actualizând peste veacuri imaginea comuniunii de har dintre „viţă şi 
mlădiţă ” (loan 15, 1-9), sugerată de Mântuitorul, odată cu concluzia că 
fără El „nu putem face nimic ” {loan 15, 5) pe plan duhovnicesc. Aceasta 
înseamnă că harul lui Hristos „întăreşte pe cele slabe şi vindecă pe cele 
neputincioase ” ale firii celui care de bună voie se străduieşte să devină 
asemenea Lui: „Prin harul lui Dumnezeu sunt ceea ce sunt, şi harul lui 
care este în mine nu a fost în zadar, ci m-am ostenit mai mult decât ei 
toţi, dar nu eu, ci harul lui Dumnezeu care este în mine ” (/ Corinteni 15, 
10). Această realitate duhovnicească demonstrează că nu numai sufletul 
se poate împărtăşi de harul Sfântului Duh, prin rugăciune, ci şi trupul. Şi 
trupul poate deveni prin har „ templu al Duhului Sfânt” (/ Corinteni 6, 19), 
iar curăţia lui prin postul integral (al minţii şi al simţurilor) îl face propriu 
sfinţeniei lui Dumnezeu şi apt să abordeze, asemenea sufletului şi împreună 
cu el, aceeaşi comuniune de rugăciune. De aici şi îndemnul apostolic: 
„preamăriţi dar pe Dumnezeu în trupul vostru şi în duhul vostru, care sunt 
ale lui Dumnezeu ” (/ Corinteni 6, 20). Astfel, trupul se roagă prin post în 
sensul că, prin sfinţenia la care ajunge, devine primitor al harului divin, 

24 T. Spidlik, ibidem, p. 78. 

25 Nichifor Crainic, Sfinţenia - împlinirea umanului, Iaşi, 1993, p. 127. 

26 Paul Evdokimov, Ortodoxia, Bucureşti 1996, p. 26. 

putându-se împărtăşi prin rugăciune, asemenea sufletului, de comuniunea 
iubirii lui Dumnezeu. Lărgind sfera rugăciunii, Origen arată că „întrucât 
săvârşirea binelui şi împlinirea poruncilor fac parte din rugăciune, trebuie 
să înţelegem că nu se poate să nu împreunăm rugăciunea cu fapta bună 
şi fapta bună cu rugăciunea. Numai aşa putem socoti împlinită porunca: 
„ rugaţi-vă neîncetat ” (/ Tesaloniceni 5, 17), considerând întreaga viaţă a 
creştinului ca o neîntreruptă rugăciune, din care ceea ce numim noi în mod 
obişnuit „rugăciune”, nu-i decât o părticică”. 27 în acest context, abordând 
abţinerea de la mâncare şi băutură din perspectiva rugăciunii, s-a evidenţiat 
faptul că postul, creind prin virtutea înfrânării pământul fertil al lucrării 
harului divin, determină starea de rugăciune prin harul postului, încât 
practicarea constantă a postului este numită de părinţii filocalici „ virtutea 
p o ştir ir. 

Mai în concret, când prin rugăciune intri în comuniunea de iubire 
cu Dumnezeu, fiind pătruns de lucrarea harului, asemenea celor trei 
Apostoli participanţi la schimbarea la faţă a Domnului, uiţi de cele 
pământeşti, fiindcă rugăciunea transformă fireasca dorinţă de hrană în 
foame după Dumnezeu. Î 11 acelaşi timp, postul uşurează rugăciunea prin 
detaşarea de cele pământeşti, încât, fiind pătruns de harul acesteia, trupul 
se spiritualizează, făcând rugăciunea curată. „Precum păsările cele grase 
nu pot zbura spre cer, spune Sfântul Ioan Scărarul, tot astfel nici cel ce-şi 
hrăneşte şi îşi slujeşte trupul său” 28 nu se poate înălţa la Dumnezeu prin 
rugăciune. 

Pe de altă parte, prin abţinerea de la mâncare şi băutură, postul 
exteriorizează manifestarea rugăciunii, devenind el însuşi rugăciune 
a trupului. în acest sens, rugăciunea trupului a fost abordată în cadrul 
„tehnicii” psiho-fizice, ca metodă a neîncetatei ,Jiugăciuni a lui Iisus ”, 
baza isihasmului ortodox. Astfel, punerea în practică a rugăciunii inimii 
presupune cinci condiţii: „izolarea, liniştea, lipsa luminii, nemişcarea, 
poziţia şezândă ”. Vedem, din chiar această simplă enunţare, comuniunea 
deopotrivă a sufletului şi trupului ca subiecte ale rugăciunii. Faptul că şi 
trupul se roagă o dovedeşte harul lui Dumnezeu coborât asupra lui prin 
rugăciune. Harul divin se revarsă nu numai ca linişte duhovnicească asupra 
sufletului, ci şi ca lumină taborică, a slavei lui Dumnezeu, asupra trupului, 
aşa cum s-a întâmplat cu prilejul schimbării la faţă a Domnului: „Şi s-a 


27 Despre rugăciune, XII, 2, PSB 7, p. 224. 

28 Scara 26, 7, Filocalia, voi. IX, p. 371. 

schimbat la faţă înaintea lor şi a strălucit faţa lui ca soarele...” {Matei 17, 

2 ). 

De aici vedem că expresia cea mai înaltă a rugăciunii trupului este 
lumina sfinţeniei care transfigurează materia prin împreuna ei lucrare 
cu sufletul şi cu duhul omului. Sfântul Grigorie Palama arată că „firea 
înţelegătoare şi raţională a sufletului fiind zidită împreună cu trupul 
pământesc a primit de la Dumnezeu Duhul de viaţă făcător prin care ţine la 
un loc şi face viu trupul unit cu el”. 29 

Concluzionând vom spune că postul a fost şi poate fi abordat deopotrivă 
ca însoţitor al rugăciunii, precum şi ca mediu prielnic şi necesar în practica 
ei; sau, ca abţinere de la mâncare şi băutură, postul a fost interpretat şi 
abordat ca formă exterioară de manifestare a rugăciunii, putând fi numit 
rugăciunea trupului. 


5. Postul ca jertfă spre înviere 

Pe lângă faptul că postul reprezintă o condiţie a rugăciunii, el poate fi 
considerat în acelaşi timp şi ca o jertfa a rugăciunii în trup, după cuvintele 
Apostolului: „ aduceţi trupurile voastre ca pe o jertfa vie, sfântă şi bine 
plăcută lui Dumnezeu, ca închinarea voastră duhovnicească’'’ {Romani 12, 
1 ). 

Este cunoscută mulţimea jertfelor ce erau aduse veacuri de-a rândul 
pentru izbăvirea oamenilor din păcat. Sfântul Apostol Pavel recomandă 
însă ca noi să aducem trupurile noastre ca pe o jertfa vie, sfântă şi bine 
plăcută lui Dumnezeu. Jertfa implică în sine durerea, iar lupta pentru ideal 
pretinde întotdeauna o jertfă. Idealul cel mai măreţ al creştinului este 
eliberarea de păcat şi dobândirea duhului vieţii lui Hristos spre comuniunea 
veşnică cu Dumnezeu. Aşa cum, prin jertfa Sa, Hristos ne-a deschis 
acest ideal măreţ, „cei ce sunt ai lui Hristos sunt datori să-şi răstignească 
trupurile împreună cu poftele şi cu patimile lor” {Galateni 5, 24). Această 
răstignire a patimilor şi a poftelor, respectiv a plăcerilor trecătoare şi de 
multe ori înşelătoare în favorul dobândirii vieţii lui Hristos, ridică postul pe 
piedestalul jertfei aduse lui Dumnezeu, ca act de devoţiune. Aceasta este o 
jertfă vie. Dumnezeu ne cere jertfa noastră vie şi ne ajută prin harul Lui să 
dobândim bunurile duhovniceşti ca bucurii veşnice ale comuniunii cu El. 
Aşa cum „prin păcatele noastre răstignim a doua oară pe Hristos” {Evrei 6, 

29 Filocalia, voi. VII, trad. Pr. Prof. Dr. D. Stăniloae, Bucureşti, 1999, p. 443-444. 

6), tot astfel prin lepădarea şi omorârea păcatelor noastre facem ca trupurile 
noastre să învie şi să se sfinţească prin puterea vieţii lui Hristos, Cel mort 
şi înviat. Pe de altă parte, aşa cum în jertfa martirilor pentru Hristos, adică 
în „martiriul roşu”, al sângelui, era prezentă şi biruinţa Lui, tot la fel şi 
în „ martiriul alb ” al curăţiei ascetice prin jertfirea plăcerilor şi poftelor 
pământene, „cei ce sunt ai lui Hristos” (Galateni 5, 24) simt întotdeauna 
prezenţa şi ajutorul Lui tainic, încât printre spinii înfrănării noastre rodesc 
trandafirii cerului. 

Jertfa vie pentru Dumnezeu prin post se îmbină armonic cu jertfa 
dragostei milostive oferită de cei care participă la nevoile şi suferinţele 
celor cu care se identifică Hristos, încât „cei ce sunt ai lui Hristos şi-au 
răstignit patimile şi poftele” ( Galateni 5, 24), spre a putea împlini „ legea 
lui Hristos prin slujire reciprocă ” în dragoste (Galateni 6, 2) ... Această 
jertfire prin post a intrat de timpuriu în practica primilor creştini. Mai 
multe documente din secolul II ne arată că era în uzanţa primilor creştini 
ca „ dacă la ei era cineva nevoiaş şi sărac şi ceilalţi nu aveau bucate 
prisositoare, atunci postesc două sau trei zile ca să împlinească nevoia de 
hrană a săracilor”. 30 La fel, un creştin, adevărat cinstitor al lui Dumnezeu, 
angajat în misiune, tot astfel este sfătuit de un glas ceresc: „... Deci, aşa să 
păzeşti postul acesta, pe care vrei să-l ţii: înainte de toate, fereşte-te de orice 
cuvânt rău, de orice poftă rea şi curăţeşte-ţi inima de toate deşertăciunile 
acestuia. Dacă le vei păzi pe acestea, postul acesta va fi desăvârşit. Aşa 
să faci! Săvârşind toate cele scrise mai înainte, în ziua aceea în care vrei 
să posteşti să nu guşti nimic decât pâine şi apă; şi socotind câtă cheltuială 
trebuia să faci în ziua aceia cu mâncărurile, pe care aveai să le mănânci, 
pune-o de o parte, ca s-o dai văduvei sau orfanului sau săracului, şi aşa să te 
smereşti, ca din smerenia ta, cel ce a primit milostenia să-şi umple sufletul 
lui şi să se roage Domnului pentru tine. Deci, dacă vei săvârşi postul, aşa 
cum îţi poruncesc, jertfa ta va fi bine primită de Dumnezeu şi postul acesta 
va fi scris, iar slujirea săvârşită astfel va fi bună, plină de bucurie şi bine 
primită de Domnul” 31 . 

Iată un model de excepţie oferit lumii ca act de sfinţenie menit să 
facă vie în viaţa oamenilor iubirea milostivă a lui Dumnezeu de care s-au 
învrednicit, prin harul Lui, cei curaţi cu inima prin înfrânarea postului. 


30 Apologia lui Aristide, XV, 9, trad. Pr. Prof. D. Feciorii, în rev. Mitropolia 
Banatului , nr. 7-8/1983, p. 432-433. 

31 Hernia, Păstorul, 56, 5-9, PSB 1/1979, p. 273. 

Pe de altă parte, starea de jertfa a postului aduce prin lucrarea harului 
bucuria învierii duhovniceşti ca viaţă în Hristos. învrednicindu-ne astfel 
prin înfrânare de lucrarea sfinţitoare a harului, dobândim pe plan spiritual 
virtutea smereniei de bunăvoie ce dezvoltă pocăinţa ca eliberare de păcate 
şi de patimi, pe măsură să se împlinească în bucuria duhovnicească, ca o 
sărbătoare de biruinţă a învierii, cum a fost cazul fiului risipitor reîntors 
în braţele iubirii părinteşti: „mort era şi a înviat, pierdut era şi a înviat...” 
(.Luca 15,24); sau asemenea lui Zacheu, care primindu-Lpe Iisus cu bucurie 
în casa lui {Luca 19, 6) s-a lepădat cu aceiaşi bucurie sfântă de patimile care 
îl stăpâneau. 

în felul acesta, ca act de jertfă şi înviere, harul postului face ca printre 
spinii înfrânării să crească şi să se dezvolte trandafirii cerului... Şi, în acelaşi 
timp, postul ca jertfă spre înviere devine operă misionar filantropică prin 
aceea că face vie şi activă iubirea milostivă a lui Dumnezeu, de care noi 
ne-am împărtăşit prin abţinerea de la hrană şi băutură. 

6. Măsura şi bucuria duhovnicească în abordarea postului 

De multe ori, postul ca expresie exclusivă a evlaviei exterioare 
devine o abstinenţă sau o înfrânare apăsătoare, deoarece este lipsită de 
convingerea şi motivaţia pe care i-o dă credinţa, nădejdea şi dragostea 
către Dumnezeu ca forme de manifestare ale devoţiunii autentice. în limba 
noastră, expresia „zi de post” este folosită pentru a reda, prin comparaţie, 
lungimea unei situaţii neplăcute, greu de suportat, fiindcă trece parcă cu mai 
multă încetineală decât zilele de bună dispoziţie, la care îşi aduce din plin 
contribuţia şi hrana îmbelşugată... George Coşbuc plasticizează printr-o 
comparaţie sugestivă „lungimea zilei de post” în poezia Iarna pe uliţă. Ne 
este prezentat aici „un copil al nu ştiu cui”, care purta o căciulă „ mare cât 
o zi de post”... 

Interpretând sub această formă înfrânarea prin post, descoperim mai 
mult spinele care înţeapă şi doare, decât frumuseţea şi parfumul trandafirului 
care creşte şi se dezvoltă spre cer, străbătând printre spinii abstinenţei... 

Pentru a depăşi însă această situaţie, ne vom referi la aspectul 
afirmativ al postului, realizat prin dreapta socoteală sau măsură şi prin 
bucurie duhovnicească. 

în scopul abordării duhovniceşti a postului, un rol esenţial îl are 
cultivarea măsurii care echilibrează şi armonizează firea în ea însăşi, 

depăşind cele două extreme dăunătoare vieţii, respectiv a „prea multului ” 
şi a „prea puţinului ”, pentru a stabili necesarul sau trebuinţa optimă. 
Este necesară această trimitere la măsură, întrucât de multe ori, în multe 
cazuri, entuziasmul de a-şi desăvârşi natura, fără însă a-şi cunoaşte propria 
măsură raportată la capacităţile şi slăbiciunile firii, s-a transformat în eşec 
păgubitor, încât ostenelile depuse, în loc să zidească virtutea, au dărâmat 
întregul edificiu al vieţii duhovniceşti. 

Asemenea înţelepţilor antici şi în consensul gândirii patristice, 
Sfântul Grigorie de Nyssa consideră calea de mijloc, ce nu se abate într-o 
parte sau alta, „calea împărătească" , „fiindcă abaterea spre margini este 
primejdioasă călătorului. Căci precum este primejdios pentru cel ce merge 
pe calea unei stânci între două prăpăstii să se abată fie într-o parte fie în 
cealaltă (de fiecare parte aşteptându-1 prăpastia), la fel legea vrea ca cel ce 
urmează ei să nu depăşească nicidecum calea, care, precum zice Domnul, 
este strâmtă şi cu necazuri, neluând-o nici la stânga, nici la dreapta. Acest 
cuvânt ne învaţă să vedem virtuţile rânduite la mijloc. Fiindcă tot păcatul se 
lucrează fie prin ceea ce este sub virtute, fie prin ceea ce «cade» deasupra 
ei... Virtutea poate fi socotită ca deprindere amestecată din amândouă, 
aflându-se la mijlocul lor. Cel lipsit de înfrânare este un desfrânat, cel prea 
înfrânat îşi chinuieşte conştiinţa precum stabileşte Pavel (/ Timotei 4, 2). 
Unul se predă plăcerilor fără ruşine, iar altul se scârbeşte şi de căsătorie 
ca de o desfrânare. înfrănarea este deprinderea de la mijlocul acestora 
două ” 32 . 

Referindu-se la postire, părinţii filocalici au arătat că dreapta socoteală 
sau măsura este potrivită puterilor fiecăruia. Sfântul Atanasie spune în 
acest sens că „nu există o singură regulă a postului, nici un singur mod 
al împărtăşirii de bucate, şi nici nu se potriveşte aceeaşi măsură tuturor, 
întrucât nu toţi au aceeaşi putere, vârstă, iar alţii sunt mai slăbiţi chiar din 
pricina îndelungatei postiri”. 33 

Stabilind ca o regulă această tradiţie a postirii, Sfântul Vasile cel Mare 
precizează: „Aşa cum nevoile oamenilor diferă ale unora de ale altora, 
după vârstă, îndeletnicire şi obişnuinţele corpului, la fel şi măsura şi modul 
de folosire a alimentelor sunt diferite, după caz. Astfel, nu e cu putinţă să 
fie cuprinşi într-o singură regulă toţi cei care se exercită în pietate... Căci 
întremarea celor bolnavi prin alimente (hrană), sau a celui extenuat de puteri 


32 Viaţa lui Moise, PSB 29, p. 103-104. 

33 Epistola către Castor, PG 28, 872 D. 

în urma unei munci neîntrerupte, sau chiar a celui care se pregăteşte pentru 
o muncă obositoare, cum ar fi o călătorie sau orice altă muncă dintre cele 
obositoare, superiorii să o rânduiască totdeauna potrivit cu nevoia, urmând 
celui care a zis că „Se dădea fiecăruia după trebuinţa pe care o avea” {Fapte 
4, 35). Aşadar nu este posibil să se legifereze acelaşi fel de mâncare; însă 
scopul comun să fie îndestularea trebuinţei. Căci umplerea peste măsură 
a pântecelui şi încărcarea lui cu bucate... face corpul greoi pentru lucru, 
foarte înclinat spre somn şi mai dispus spre (lucruri) păgubitoare. Nu trebuie 
a face ca scop al mâncării plăcutul, ci necesarul pentru viaţă, ferindu-ne 
de desfrâul plăcerii .. ,” 34 . 

Sfântul Ioan Casian, pledând pentru dreapta socoteală în practicarea 
postului, ne îndeamnă: „Suntem datori să dobândim cu toată puterea şi cu 
toată sârguinţa noastră darul deosebirii, care ne va putea păzi nevătămaţi 
de întinderea peste măsură spre ambele părţi. Căci despre amândouă 
zic Părinţii că sunt la fel de vătămătoare: atât întinderea peste măsură a 
postului, cât şi săturarea pântecelui; atât privegherea peste măsură, cât şi 
săturarea de somn; şi, la fel, toate trecerile peste măsură. Am cunoscut pe 
unii care n-au fost biruiţi de îmbuibarea pântecului, dar au fost doborâţi de 
postirea peste măsură şi s-au rostogolit spre aceeaşi patimă a îmbuibării 
pântecelui din slăbirea ce le-a venit din postirea peste măsură. îmi aduc 
aminte că şi eu am păţit una ca aceasta. Aşa de mult mă înfrânam, încât 
uitam de trebuinţa hranei până şi două, trei zile şi nicidecum n-aş fi dorit 
hrana de nu m-ar fi îndemnat alţii să mănânc. Mai greu m-am primejduit 
din pricina nemâncării, decât din pricina îmbuibării pântecelui”? 5 

Sfântul Casian arată, apoi, că plăcerea pe care o simţim în hrană este 
un lucru firesc. Nefirească este pierderea măsurii... „De alimente numai atât 
să ne servim, cât să trăim, nu să ne facem robi pornirilor poftei. Primirea 
hranei cu măsură şi socoteală dă trupului sănătate, nu îi ia sfinţenia. Regula 
înfrânării şi canonul lăsat de părinţi acesta este: cel ce se împărtăşeşte de 
vreo hrană să se depărteze de la ea până mai are încă poftă şi să nu aştepte 
să se sature ”. 36 Concretizând, în acest context, aplicarea măsurii pentru 
a cultiva virtutea, s-a stabilit următoarea orientare: „Dacă ajunezi până 
seara, atunci să nu mănânci până te saturi, ca să nu zideşti iarăşi cele ce 
le-ai dărâmat odată”. 37 Practic, acest deziderat se împlineşte după regula 

34 Reguli Mari 19, PSB 18/1989, p. 252-253. 

35 Filocalia, voi. I, p. 140-141. 

36 Despre înfrânarea pântecului, Filocalia, voi. I, p. 98-99. 

37 Filocalia, voi. IV, p. 44. 

înfrânării, sintetizată de Ava Pimen: „mănâncă fără a mânca, bea fără a 
bea”? % 

In sfârşit, Sfântul Hypatios prezintă pravila spirituală a postului, 
arătând concret modul de aplicare a dreptei socoteli prin cultivarea măsurii, 
menită să armonizeze prin post natura umană în sine : „Noi poruncim ca 
astfel să conducem trupul, încât el să nu fie îngreunat de alimente, făcând 
ca sufletul să se întunece de păcate. Iar pe de altă parte avem grijă ca el 
să nu slăbească şi să cadă, împiedicând sufletul să se dedice lucrurilor 
spirituale. Căci sufletul trebuie într-adevăr să constrângă corpul, dar când 
el slăbeşte, trebuie să-i cedeze puţin, iar când îşi recapătă energia, să 
strângă din nou hăţurile”. 39 

Desigur, înfrânarea este un act de virtute, fiindcă aduce satisfacţia 
stăpânirii de sine, prin biruinţa minţii şi voinţei asupra pornirilor tulburătoare 
şi înrobitoare venite din zonele tenebroase şi iraţionale ale firii. Dar în 
cadrul abordării autentice a postului creştin, se cuvine să precizăm că 
satisfacţia morală nu este tot una cu bucuria duhovnicească pe care acesta 
are menirea să o realizeze. înfrânarea ca act voluntar este, într-adevăr, 
imperios necesară, dar ea se constituie doar ca terenul în care rodeşte harul, 
spre a da sens şi finalitate postului ca bucurie a Duhului. Această realitate 
este confirmată de strădania asceţilor creştini când au constatat că „un trup 
sătul este o piedică către rugăciunea curată, iar Duhul Sfânt nu vine când 
pântecele nostru este plin ” 40 . 

De aici vedem că măsura în practicarea postului aduce sfinţenia 
vieţii prin armonizarea naturii umane în ea însăşi, realizată prin înfrânarea 
pornirilor pătimaşe ale firii, „împăcând” trupul cu aspiraţiile spirituale 
orientate spre comuniunea de iubire cu Dumnezeu, pe măsură să realizeze 
bucuria duhovnicească ca „rod al Duhului” (Galateni 5, 22) şi, în acelaşi 
timp, ca împlinire a împărăţiei lui Dumnezeu, ştiut fiind că aceasta „nu este 
mâncare şi băutură, ci pace, dreptate (sfinţenie) şi bucurie în Duhul Sfânt” 
(.Romani 14, 17). Dar împlinirea duhovnicească a bucuriei ca prezenţă a 
împărăţiei lui Dumnezeu în sufletul celui ce posteşte, se temeluieşte pe 
lucrarea harului divin. Prin strădania noastră ascetică asigurăm însă 

38 Jean Claude Larchet, Theraupeutique des maladies spirituelles. Ies edition de 
l’Ancre, 1993, p. 630. 

39 Calinicos, Viaţa lui Hypatios, 24, 70-71 - după Jean Claude Larchet, 
Theraupeutique des maladies spirituelles, p. 631. 

40 Cuviosul Siluan Athonitul, între iadul deznădejdii şi iadul smereniei, (trad. rom.), 
Alba Iulia, 1994, p. 228-229. 

fertilitatea terenului în care să se împlinească şi să se desăvârşească 
bucuria duhovnicească. Altfel spus, prin înfrânare ne facem vrednici de 
primirea şi lucrarea harului, aşa cum prin viaţa ei curată Sfânta Fecioară 
s-a învrednicit ca, prin lucrarea Sfântului Duh, Fiul lui Dumnezeu să se 
întrupeze din trupul ei sfinţit prin lucrarea harului, conform buneivestiri a 
îngerului: „Duhul Sfânt se va coborî peste tine şi puterea Celui Preaînalt 
te va umbri; pentru aceasta şi Sfântul care se va naşte din tine se va numi 
Fiul lui Dumnezeu” ( Luca 1, 35). Iar prin binecuvântarea primită, Sfânta 
Fecioară se învredniceşte de plinătatea harului, care îi aduce o negrăită 
bucurie duhovnicească: „Bucură-te cea plină de har, Domnul este cu tine, 
binecuvântată eşti tu între femei... ” {Luca 1, 28). 

De aici vedem că aşa cum mântuirea se realizează prin har, toţi cei ce 
se învrednicesc de ea printr-o viaţă curată, trăiesc bucuria autentică ce se 
comunică, ce se împărtăşeşte, ce se dăruieşte. Numai prin dăruire bucuria 
se amplifică şi se împlineşte cu adevărat. Cultivată pe plan egoist nici nu 
este bucurie autentică, ci doar o satisfacţie de moment, ce se confundă cu 
plăcerile trecătoare, nesigure şi chiar înşelătoare... La fel şi în cazul celor ce 
se înfrânează, ei se învrednicesc şi simt prin harul rugăciunii comunicarea 
iubirii milostive a lui Dumnezeu, care li se împărtăşeşte, încât animaţi de ea 
îşi arată disponibilitatea de a o concretiza prin filantropie, „nu de silă sau cu 
mâhnire, ci de bunăvoie” {II Corinteni 9, 7), adică cu bucurie. Iar bucuria 
transmisă altora se amplifică prin bucuria celui ce o primeşte, şi astfel, 
armonizându-se reciproc, se împlinesc în comuniunea iubirii lui Dumnezeu 
ca „mulţumire (euharistie) adusă Lui” {II Corinteni 9, 11); înţelegând 
recunoştinţa faţă de Dumnezeu pentru darul de care ne-a învrednicit şi de 
care îi facem părtaşi, cu iubire frăţească, pe cei cărora le lipseşte, dar au 
nevoie de ea, devenind astfel, prin transmiterea harului în lume, adevăraţi 
misionari creştini; aşa cum am văzut că a fost cazul primilor creştini care 
se lipseau jertfelnic de cele materiale pentru a se îmbogăţi întru bucurie 
frăţească de darurile duhovniceşti. 

7. Postul ca act de cult şi aspecte ale practicării lui 

După cum am văzut, postul ca înfrânare, constituindu-se ca jertfire 
a poftelor şi patimilor trupeşti şi sufleteşti, reprezintă „ închinarea 
duhovnicească’’’ {Romani 12, 1) pe măsură să realizeze evlavia, deopotrivă 
interioară şi exterioară, afirmându-se din cele mai vechi timpuri ca act 

de cult. Aşa, de pildă, Moise a postit înaintea primirii Legii pe Muntele 
Sinai {Ieşirea 34, 20). S-a instituit apoi şi un post public, fixându-se o zi 
specială, numită „a împăcării”, sau „a curăţiei”, evlavia manifestându-se 
prin umilirea sufletului şi prin înfrânarea trupului ( Leviticul 16, 29-34; 23, 
27-30). Este cunoscut apoi postul de căinţă al ninivitenilor, ţinut de rege, 
dregători, adulţi, copii şi chiar de animale {Ioan 3, 5-8). 

Postul ca act public cu caracter special a fost determinat şi de apariţia 
unor evenimente triste în viaţa poporului şi a comunităţii, precum: la 
moartea unui conducător, sau pentru înlăturarea unor calamităţi socotite ca 
pedepse venite din partea lui Dumnezeu {Judecători 20, 26; Estera 4, 13; 
Ieremia 36, 9). 

Pe lângă aceasta, una dintre cele mai însemnate sărbători iudaice era 
ziua iertării sau ziua mare a împăcării, când arhiereul aducea în numele 
poporului şi pentru popor jertfe de iertare pentru toate păcatele săvârşite 
în cursul unui an. Având un pronunţat caracter de căinţă pentru smerirea 
sufletelor, această zi se sărbătorea prin post {Levitic 16, 31-34; 23, 29-32). 

De aici vedem că postul ca act de cult întruneşte în sine atât aspectul 
de jertfă, cât şi cel de sfinţenie, devenind post integral, în sensul că cinstirea 
adusă lui Dumnezeu prin jertfa trupului formează o unitate de acţiune cu 
jertfirea păcatelor. Un astfel de post va fi numit de profeţi „post sfânt ” {Ioil 
1, 14), accentul căzând pe pietatea interioară, ca act de căinţă: „Şi acum, 
zice Domnul, întoarceţi-vă la mine din toată inima voastră, cu postiri, cu 
plâns şi cu tânguire. Sfâşiaţi inimile voastre, şi nu hainele, şi întoarceţi- 
vă către Domnul Dumnezeul vostru, căci El este milostiv şi îndurat, încet 
la mânie şi mult-Milostiv” {Ioil 2, 12-13). Promovând astfel tot mai mult 
sensul spiritual al postului, profeţii fac să triumfe dreptatea şi sfinţenia lui 
Dumnezeu în lume: „Nu ştiţi voi postul care îmi place? - zice Domnul. 
Rupeţi lanţurile nedreptăţii, dezlegaţi legăturile jugului... împarte pâinea ta 
cu cel flămând, adăposteşte în casa ta pe cel sărman, pe cel gol îmbracă-1... 
Atunci lumina ta va răsări ca zorile... Dreptatea ta va merge înaintea ta, 
iar în urma ta slava lui Dumnezeu” {Isaia 58, 68). Acelaşi aspect moral- 
social al postului îl promovează profeţii şi atunci când, în numele lui Iahve, 
proclamă: „Milă voiesc, nu jertfă” {Oseia 6, 6). Astfel, postul a intrat în 
tradiţia iudaică sub forma triadei rugăciune - post - milostenie'. „Mai mult 
preţuieşte rugăciunea cu post şi cu milostenie şi cu dreptate, decât bogăţia 
cu nedreptate; mai bine să faci milostenie decât să aduni aur’’'’ {Tobie 12, 
8 ). 

Pe timpul Mântuitorului postul şi-a pierdut în mai multe aspecte sensul 
adevărat, fiind în mare măsură practicat cu prioritate ca evlavie exterioară, 
formală, determinată şi dominată de slava deşartă. Astfel, pentru a apărea 
mai mult în faţa oamenilor că postesc, fariseii acelor timpuri aveau feţele 
triste şi încruntate, iar când practicau un post mai sever, mergeau pe stradă 
cu capetele plecate, încât nici nu se salutau unul pe celălalt. La posturile 
recomandate pentru ploaie, încetau orice fel de activitate, umblau desculţi, 
nespălându-se şi neungându-şi părul, nici cu ulei, nici cu aromate. îmbrăcau 
vestmânt sub formă de sac, şi, smolindu-şi feţele, îşi puneau pe cap cenuşă. 
In această formă de-a dreptul hilară, nu manifestau nici un fel de căinţă 
interioară, ci se lăudau chiar în faţa lui Dumnezeu că postesc de două ori pe 
săptămână, cum este relatat cazul în pilda vameşului şi fariseului... 

Luând atitudine faţă de formalismul excesiv în care se practica postul 
în acel timp, Mântuitorul, care a venit ca „oile sale să aibe viaţă şi din belşug 
să aibă” ( Ioan 10 , 10), spre a cultiva viaţa duhovnicească autentică, a readus 
modul de postire la înţelesul lui primordial, pe măsură să-şi împlinească 
menirea. Recomandând astfel naturaleţea şi bucuria duhovnicească pe care 
postul are menirea să le aducă sufletului omenesc atunci când se raportează 
cu filială sinceritate la iubirea Părintelui ceresc, Mântuitorul îndeamnă: 
„Şi când postiţi nu fiţi trişti ca făţarnicii, că îşi smolesc feţele, ca să arate 
oamenilor că postesc... Iar tu când posteşti, unge-ţi capul şi spală-ţi faţa, ca 
să nu te arăţi oamenilor că posteşti, ci Tatălui tău cel ce vede în ascuns. Şi 
Tatăl tău cel ce vede în ascuns, îţi va răsplăti la arătare” {Matei 6, 16-18). 

Dat fiind faptul că Mântuitorul „nu a venit să strice legea, ci să o 
împlinească” {Matei 5, 17) în duhul ei, precum şi faptul că înaintea 
începerii activităţii Sale mesianice a postit 40 de zile şi 40 de nopţi, la 
care se alătură interesul şi îndrumările privind modul în care trebuie înţeles 
şi cultivat, ca şi recomandarea de a fi asociat rugăciunii {Matei 17, 21), 
va imprima postului sensul şi menirea sa autentică deodată cu autoritatea 
care i se cuvine, încât postul şi-a dovedit tot mai mult eficienţa ca act de 
cult în viaţa Bisericii. Astfel, documentele vremii dau mărturie că postul 
dintru început a intrat în viaţa liturgică a Bisericii, înlocuind zilele de luni 
şi joi din tradiţia comunităţii iudaice, cu miercurea şi vinerea, în amintirea 
mântuitoarelor patimi ale Domnului. 41 


41 Didahia VIII, 1, trad. Pr. D. Fecioru, PSB I, Bucureşti, 1979, p. 29. 

Comunitatea creştină primară practica apoi postul alături de rugăciune 
cu prilejul săvârşirii Sfintelor Taine a Botezului şi Hirotoniei, precum şi 
înaintea evenimentelor mai însemnate din viaţa şi activitatea misionară a 
Bisericii : „Şi slujind ei Domnului şi postind, a zis Duhul Sfânt: „Osebiţi- 
mi pe Varava şi pe Saul la lucrul la care i-am chemat. Atunci, postind şi 
rugându-se, şi punând mâinile peste ei, i-au lăsat să plece” {Fapte 13, 2-3); 
„Şi hirotonindu-le preoţi la fiecare biserică, rugându-se cu posturi, i-au 
încredinţat Domnului în care crezuseră ” {Fapte 14, 23). Didahia ne arată 
că hotărârea Bisericii primare cu privire la Botez era ca „înainte de botez să 
postească cel ce botează, şi cel botezat şi alţi câţiva, dacă pot. Porunceşte, 
însă, ca cel ce avea să se boteze, să postească o zi sau două înainte”. 42 

încă de la început se cuvine să precizăm că spre deosebire de înfrânarea 
ridicată la cotele cele mai înalte de sfinţenie, cultivată de părinţii filocalici 
şi de asceţii creştini, intrat ca act liturgic în cult, postul şi-a pierdut din 
aureola duhovnicească, mai ales prin nevoia de adaptare la viaţa concretă a 
credincioşilor, precum şi la slăbiciunile firii omeneşti. Totuşi, prin pravila 
postului, Biserica a avut totdeauna în atenţie ca să-şi menţină autenticitatea 
de a fi prin înfrânare exerciţiu spiritual sau unealtă a virtuţii, şi în acelaşi 
timp un mijloc eficient de integrare în viaţa de har a Bisericii, pe măsură să 
cultive comuniunea de sfinţenie cu Dumnezeu, spre continua îmbunătăţire 
a vieţii duhovniceşti. Astfel, s-a îndătinat ca postul să fie cultivat ca act 
de căinţă şi înfrânare alăturat Tainei Pocăinţei, pentru ca împărtăşirea cu 
Trupul şi Sângele Domnului să fie primită cu vrednicie de credincioşi. „La ce 
folosesc postul şi pocăinţa ? - întreabă Sfântul Ioan de Kronstadt. Pentru ce 
facem acest efort? El ajută la purificarea sufletului, la pacea inimii, la unirea 
cu Dumnezeu, ne umple de evlavie şi spirit filial, şi ne dau curaj înaintea 
lui Dumnezeu. Iată, cu siguranţă, de ce ne angajăm la post şi pocăinţă. 
Efortul conştiincios aşteaptă o inestimabilă recompensă” 43 . în acelaşi timp, 
postul şi pocăinţa, animate de harul smereniei, reprezintă o binevoitoare 
deschidere spre reconciliere, ce premerge cu asumarea propriei vinovăţii, în 
locul condamnării semenului, spre a realiza împărtăşirea de binecuvântarea 
lui Dumnezeu, urmând cuvintelor Mântuitorului: „De-ţi vei aduce darul la 
altar şi acolo îţi vei aduce aminte că fratele tău are ceva asupra ta, lasă acolo 
darul tău înaintea altarului şi mergi mai întâi şi te împacă cu fratele tău şi 
atunci venind, adu darul tău” {Matei 5, 23). 


42 Didahia VII, 4, PSB I, p. 28. 

43 Op. cit., p. 31. 

Dat fiind faptul că postul este împreunat cu căinţa şi zdrobirea inimii, 
s-a stabilit ca acesta să fie oprit în zilele de bucurie, precum duminica, ca 
şi în marile sărbători împărăteşti: Naşterea Domnului, Bobotează, învierea 
Domnului şi Pogorârea Duhului Sfânt. 

în acelaşi timp, având în atenţie semnificaţia unor sărbători, s-a 
stabilit ca ele să fie prăznuite cu postire. Aşa avem sărbătoarea închinată 
cinstirii Sfintei Cruci, Vinerea Sfintelor Patimi, Tăierea Capului Sfântului 
Ioan Botezătorul etc. 

Pe lângă zilele de miercuri şi vineri, Biserica a rânduit şi perioade mai 
mari de post, pentru o pregătire duhovnicească specială a credincioşilor 
în vederea întâmpinării măritelor sărbători. Aceste perioade sunt: şase 
săptămâni înainte de Praznicul Naşterii Domnului; şapte săptămâni 
înaintea învierii Domnului; două săptămâni înaintea praznicului Adormirii 
Maicii Domnului; două săptămâni sau mai puţin - în funcţie de data la care 
cade sărbătoarea Pogorârii Duhului Sfânt - înainte de comemorarea morţii 
martirice a Sfinţilor Apostoli Petru şi Pavel (29 iunie). 

Pentru a înţelege mai bine sensul duhovnicesc al perioadelor de post, 
ne vom gândi, conform asemănării sugerate de Sfântul Apostol Pavel, la 
activitatea atleţilor din arenă ( Filipeni 3, 12-14; I Corinteni 9, 24). Aşa 
cum sportivii se pregătesc timp mai îndelungat pentru competiţii, ducând 
chiar o viaţă ascetică în cantonamente, tot astfel şi perioadele de post pot 
constitui tot atâtea „cantonamente” duhovniceşti în scopul pregătirii pentru 
întâmpinarea după cuviinţă a marilor praznice. 

Cât priveşte felul postirii, disciplina bisericească a stabilit mai multe 
grade: 

1. Postul integral sau ajunarea totală, care constă în abţinerea 
completă de la orice fel de mâncare şi băutură pe un timp limitat, de obicei 
o zi. Pentru slăbiciunile firii se poate lua seara cât mai târziu (când deja 
calendaristic am intrat în ziua următoare) puţină mâncare de post. 

2. Postul aspru în care se îngăduie consumarea hranei uscate: pâine, 
fructe uscate (seminţe), legume şi apă. 

3. Postul comun în care se admite consumarea mâncărilor gătite 
din alimente de origine vegetală. Este exclusă alimentaţia de provenienţă 
animală: carnea, ouăle, laptele. 

Sunt sărbători precum Bunavestire, care deşi cade în postul Sfintelor 
Paşti, bucuria sărbătorii nu va fi umbrită prin hrana de post, motiv pentru 
care Biserica a acordat dezlegare la carne de peşte şi puţin vin. 

Date fiind condiţiile actuale ale vieţii, pentru acomodarea nonnelor 
disciplinare - morale la nevoile timpului, în şedinţa din 27 februarie 
1956, Sfântul Sinod al Bisericii Ortodoxe Române a stabilit următoarele 
pogorăminte cu privire la respectarea posturilor: 

1. Sunt dezlegaţi de pravila postului copiii până la şapte ani. La 
fel, bătrânii trecuţi de şaizeci de ani, suferinzii cu dietă specială, precum 
şi călătorii aflaţi pe drumuri lungi şi istovitoare. Această înţelegere a 
slăbiciunii firii omeneşti este în fond excepţia care întăreşte regula postului 
integral, fiindcă „de la cel ce este bolnav cu trupul, nu cere Dumnezeu 
post, înfrânare de la mâncare şi beutură, sau altă osteneală de nevoinţă 
a trupului, decât răbdare, mulţumire şi rugăciune duhovnicească şi să-i 
fie mintea şi gândul pururi la Dumnezeu ”. 44 Tot în acest sens ne îndeamnă 
şi un părinte filocalic, practicant al postului: „ când sârguindu-te pentru 
virtutea postirii, nu o poţi dobândi din pricina neputinţei tale, şi cu inima 
zdrobită te întorci cu mulţumire către Dumnezeu, însuşi faptul de a mulţumi 
milostivirii Lui ţi se va pune la socoteală, numai să te araţi pururi smerit 
înaintea Domnului şi să nu te înalţi faţă de nici un om”. 45 De altfel, încă 
din vechime, luându-se atitudine, prin canonul 66 apostolic, faţă de cei 
ce nu postesc în perioadele de post, exceptează pe cei „împiedecaţi de 
slăbiciunea trupească”. 

2. Pentru copiii între 7-12 ani, precum şi credincioşii de orice vârstă 
cuprinşi de slăbiciuni şi suferinţe trupeşti, pravila postului este obligatorie 
în următoarele zile: 

a. miercurile şi vinerile de peste an; 

b. prima şi ultima săptămână din perioada postului Crăciunului şi a 
Paştelui; 

c. cinci zile din postul Sfinţilor Apostoli; 

d. două săptămâni, adică întreaga perioadă a postului Adormirii 
Maicii Domnului; 

e. ajunul Crăciunului, ajunul Bobotezei, 29 august şi 14 septembrie. 
Pentru celelalte zile şi săptămâni din timpul marilor posturi bisericeşti, 
copiii de la 7 la 12 ani şi credincioşii de orişice vârstă care sunt suferinzi, 
să fie dezlegaţi a mânca: peşte, brânză, ouă, lapte. 

Dacă de la postul trupesc pot exista dezlegări, de postul duhovnicesc 
nu poate fi nimeni dezlegat. Fiecare credincios e dator ca neîntrerupt să-şi 


44 Patericul , tipărit de Arhiepiscopia Ortodoxă Română de Alba Iulia, 1999, p. 31. 

45 Filocalia, voi. IV, p. 144. 

trăiască viaţa în cumpătare, prin abţinerea de la plăcerile care pot degenera 
în patimi înrobitoare. Dacă în zilele de post „nu poţi ajuna până seara - ne 
îndeamnă un părinte filocalic - păzeşte-te măcar să nu te saturi ", 46 


8. Postul autentic si dificultăţi în abordarea lui 

9 9 

Arătam că în spiritualitatea promovată de părinţii filocalici şi asceţii 
creştini postul are un înţeles bine definit, în sens că nu are scop în sine, 
ci, ca exerciţiu ascetic, este unealtă a virtuţii. Virtutea, ca viaţă în Hristos 
prin lucrarea Duhului Sfânt, este obiectivul şi scopul ostenelilor ascetice; 
iar ca unealtă a virtuţii, postul este în sine abstinenţă sau înfrânare atât de 
la mâncare şi băutură, cât şi de la gândurile şi pornirile rele ale firii care 
conduc la păcat şi patimi. Prin post realizăm virtutea cumpătării ca mediu 
prielnic pentru desfăşurarea vieţii de har a rugăciunii prin care intrăm în 
comuniune de iubire cu Dumnezeu, actualizată ca filantropie în numele lui 
Hristos, aşa cum am văzut că a fost realizată în viaţa comunitară a primilor 
creştini. 

Dacă prin post nu ajungem la îmbunătăţirea vieţii duhovniceşti 
prin disciplinarea simţurilor şi convertirea afectelor celor împotriva firii, 
strădania noastră ascetică este ineficientă, iar postul se dovedeşte fără 
finalitate... Rămâne mai mult o faptă ocazională ce se consumă odată cu 
evenimentul religios la care se raportează. 

Privind mai întâi modul autentic de abordare a postului, vom avea în 
atenţie dimensiunea cantitativă şi apoi cea calitativă a hrănirii. 

Dat fiind faptul că virtutea, în modul cel mai simplu de a o înţelege, 
înseamnă deprindere, obişnuinţă statornicită în săvârşirea binelui, sau în 
împlinirea poruncilor lui Dumnezeu, vom încerca, privitor la modul autentic 
de postire, să invocăm sinteza dreptei socoteli a Părinţilor, formulată de 
Grigorie Sinaitul (+ 1346) privind aspectul cantitativ al hranei. El stabileşte 
în acest sens trei orientări ascetice, după cum urmează: „Părinţii au spus 
că sunt multe deosebiri între trupuri în privinţa hranei. Unul are trebuinţă 
de puţină, altul de multă hrană, pentru ţinerea puterii sale fireşti, fiecare 
îndestulându-se după puterea şi deprinderea sa. Dar cel ce se linişteşte 
trebuie să fie întotdeauna în lipsire, nesăturându-se. Căci îngreunându-se 
stomacul şi tulburându-se prin aceasta mintea, nu mai poate zice rugăciune 
cu tărie şi curăţie. Ci biruită de somn, din pricina abuzului multor mâncări, 

46 Filocalia, voi. X, trad. Pr. Prof. Dr. D. Stăniloae, Bucureşti, 1981, p. 305. 

doreşte să doarmă degrabă, din care pricină îi vin în minte în vremea 
somnului nenumărate năluciri... Trei hotare are mâncarea, spune mai 
departe Grigore Sinaitul: înfrânarea, îndestularea şi săturarea. 

Astfel: 

înfrânarea stă în a se scula cineva flămând de la masă. 

îndestularea, în a mânca atât cât să nu rămână flămând, dar nici să 
nu se îngreuneze. 

Săturarea stă în a se îngreuna puţin. Iar dacă mai mănâncă cineva 
după ce s-a săturat a deschis poarta lăcomiei pântecului prin care intră 
desfrâul”. De aici, şi remediul acestei patimi prin aplicarea legii împărăteşti 
a dreptei socoteli : „Tu, ştiind aceasta cu de-amănuntul, alege ce este mai 
bun după puterea ta, neîntrecând hotarele (măsura)” 47 . 

Prin urmare, cantitatea hranei de post este stabilită de puterea fiecărui 
credincios în parte, avându-se totdeauna în vedere că postul ca înfrânare 
disciplinează simţurile şi poftele, fără a diminua puterile firii omeneşti. 
„Nu pentru toţi oamenii, ne arată părinţii filocalici, este potrivit acelaşi 
regim alimentar, nici măcar unul asemănător, ci să se rânduiască fiecăruia 
alt regim, după starea lui”. 48 S-a stabilit „să se rânduiască în privinţa 
mâncării ceea ce i se potriveşte fiecăruia”. 49 Astfel, „cantitatea exactă de 
hrană care se consumă în post de către fiecare credincios, ritmul şi calitatea 
ei, nu trebuie discutate la modul general; acestea depind de capacităţile 
noastre individuale şi de conjuncturile exterioare ale vieţii noastre”. 50 

Postul autentic, având ca scop dobândirea vieţuirii virtuoase, pe 
lângă dimensiunea cantitativă, are în atenţie şi dimensiunea calitativă a 
hranei. Pravila postului stabilită de părinţii filocalici şi asceţii creştini nu 
se îndreaptă împotriva plăcerii fireşti a gustului, recunoscută ca semn al 
sănătăţii, ci vizează înşelarea gustului care duce la insaţiabilitatea poftei 
ce se concretizează în patima înrobitoare a insaţiabilităţii, cunoscută ca 
lăcomia pântecului (gastrimargia). 

în acest context remarcăm faptul că omul contemporan secular, 
pierzând tot mai mult dimensiunea spirituală a vieţii, se orientează 
cu prioritate spre plăcerea menită să-i satisfacă dorinţele impulsurilor 

47 Capete foarte folositoare în acrostih. Despre mâncare, Filocalia, voi. VII, p. 193- 

194. 

48 Filocalia, voi. IX, trad. Pr. Prof. Dr. D. Stăniloae, Bucureşti, 1980, p. 455. 

49 Ibidem. 

50 Alexander Schmemann, Postul cel mare, trad. Andreea şi Laurenţiu Constantin, 
ed. a Il-a, Ed. Doris, Bucureşti, 1998, p. 126. 

instinctive în detrimentul înfrânării care îi armonizează firea în ea însăşi, 
în astfel de situaţii, pentru a susţine practica postului, s-au pus în uzanţă 
diferite forme concesive, care însă, după cum vom vedea, în esenţa lor nu 
sunt cele mai eficiente în a exprima modul spiritual de abordare a postului 
creştin, menit să statornicească virtutea şi sfinţenia vieţii. 

în prezent, secularismul epocii postmodeme pe care o străbatem, cu 
economia de piaţă a cererii şi ofertei, experimentează mai mult ca oricând 
plăcerea dominantă şi derutantă a gustului. Cunoscându-se că în perioadele 
de post credincioşii solicită mâncăruri specifice postului, repede vine şi 
oferta... Iar pentru a stimula vânzarea, apare şi reclama spre ademenire 
(ispitire), dar în acelaşi timp şi înşelarea gustului. înşelare şi derută, 
fiindcă oferta comercială nu se orientează spre o alimentaţie naturală şi 
sănătoasă, ci spre cea a câştigului... Iar pe plan spiritual, fiindcă lăsându- 
ne orientaţi după plăcerea gustului, se va ajunge, paradoxal, la îmbuibarea 
cu mâncăruri de post. Şi în acest caz, înşelarea plăcerii derutează sensul şi 
finalitatea postului ca exerciţiu spiritual, sau ca unealtă a virtuţii. 

Pe lângă aceasta, dar nu diferit de stimularea plăcerii gustului, apar 
o mulţime de reţete culinare, ce-i drept, căutate şi apreciate de credincioşi, 
dar care prin varietatea lor întrec reţetele mâncărurilor „de dulce”. în 
astfel de situaţii nu mai poate fi vorba de promovarea mâncărurilor simple 
menite să cultive virtutea cumpătării, şi cu atât mai mult sunt îndepărtate de 
pravila postului, menită să exerseze înfrânarea stabilită de cei ce promovau 
virtutea postirii, orientată spre sfinţenia vieţii. 

Iar pentru a concretiza toate acestea, redăm câteva sortimente culinare 
propuse de o carte special alcătuită în acest scop: ciuperci cu mămăligă; 
musaca de ghebe, ardei umpluţi cu hribi. Vietăţi de mare, care se consumă 
în timpul postului dat fiind că nu au deloc sânge: cai de mare cu maioneză, 
caracatiţă, sepii, midii - sunt foarte hrănitoare şi în acelaşi timp foarte 
delicioase. Dulciuri: covrigi cu coniac, chek cu nuci, chek cu cacao, tort 
cu nucă şi gem, baclava, tartă cu caise, corăbioare (preparate gustoase cu 
migdale), cremă de ananas, cremă de lămâie, glazură de ciocolată, sos 
de ciocolată, sos din suc de portocale, îngheţată de lămâie, îngheţată de 
piersici, salată de fructe (cu lichior), zeamă de portocale etc. 51 Dacă la 
acestea adăugăm recomandarea sortimentelor culinare pregătite din peşte, 
ca şi a variatelor soiuri de vinuri ce pot fi consumate în zilele anume rânduite 


51 Vezi Garoafa Coman (presbitera), Mâncăruri şi dulciuri de post, Editura 
Bizantină, Bucureşti, 1994. 

ca dezlegare la peşte şi vin, ne putem da seama de „dificultăţile” moral- 
duhovniceşti ce pot fi întâmpinate în legătură cu calitatea mâncărurilor de 
post... 

în aceste oferte culinare poate fi înţeleasă până la un punct intenţia 
de a atrage sau de ademenire spre postire, dată fiind mentalitatea seculară 
actuală, când postul este în mare măsură abandonat. Numai că în felul 
acesta postul îşi pierde mult din valenţele lui spirituale. în acelaşi timp, 
având mai mult orientarea spre dietă decât spre virtutea menită să aducă 
harul sfinţeniei, postul practicat, mai ales în perioadele prelungite, riscă să 
rămână fără finalitate duhovnicească şi chiar fiziologică, dacă ne gândim la 
abundenţa mâncărurilor „de dulce” şi a băuturii prilejuită de „bucuria” mai 
mult materială a sărbătorii, pe măsură să pună în alertă organele sanitare... 

9. Evaluări spiritual-misionare 

Din cele până aici tratate vedem că Mântuitorul acordă prioritate 
dimensiunii spirituale a postului ca devoţiune menită să aducă sfinţenia 
vieţii. 

Remarcăm astfel faptul că Mântuitorul, acordând importanţă 
rugăciunii ca şi comuniune cu Dumnezeu şi împărtăşire de darurile Sale, 
îi asociază postul pentru a întări credinţa şi, făcând rugăciunea curată, 
îi întăreşte eficienţa. Vedem aceasta din împrejurarea în care Apostolii, 
rămânând nedumeriţi în cazul neputinţei lor de a alunga demonii, primesc 
răspunsul Mântuitorului indicând necredinţa lor, fiindcă „acest soi de 
demoni nu pot fi alungaţi decât cu rugăciune şi cu post” (Matei 17, 20-21). 
Considerăm că nu întâmplător Mântuitorul a acordat prioritate rugăciunii 
ştiind că aceasta, ca forţă spirituală, este coroborată cu postul, ca sfinţire 
a trupului, spre a obţine un plus de har din partea lui Dumnezeu, pentru a 
întări puterea credinţei izbăvitoare. 

Pe de altă parte, părinţii filocalici explică puterea rugăciunii şi a 
postului ca mijloace de a realiza curăţia inimii, pe măsură să restabilească 
firea originară dinaintea căderii în păcat, şi astfel, realizând acea îndrăzneală 
şi intimitate cu Dumnezeu, să biruim lucrarea demonilor. 

în acelaşi consens spiritual recomandat de Mântuitorul şi promovat 
de tradiţia apostolică, postul a fost totdeauna corelat organic cu rugăciunea, 
prin care, asigurând comuniunea de iubire şi de har cu Dumnezeu, a 
însemnat pentru părinţii filocalici şi asceţii creştini idealul şi filosofia vieţii 

lor, iar postul, prin virtutea cumpătării, reprezintă pământul fertil menit 
să cultive şi să desăvârşească rugăciunea. Şi astfel, prin rodirea harului, 
abţinerea constantă de la mâncare şi băutură defineşte virtutea postirii. 

Am văzut apoi din cele expuse că postul ca abordare spirituală 
a intrat deopotrivă în misiunea creştină şi în viaţa liturgică a Bisericii, 
fiind practicat cu prilejul săvârşirii Botezului şi Hirotoniei; dar ceea ce-i 
dă postului creştin originalitate şi îl recomandă ca putere de har rezidă în 
aspectul lui jertfelnic, ca iubire misionară angajată atât filantropic, cât şi 
spiritual, concretizată în rugăciunea pentru vrăjmaşi, precum şi în jertfa 
de milostenie îndreptată spre cei nevoiaşi. 

Abordarea spirituală a postului în multiplele şi variatele ei forme de 
har, punând în valoare virtutea cumpătării ca sfinţenie a vieţii, înfrânarea 
de la mâncare şi băutură a devenit o regulă constantă de vieţuire, iar cei 
ce posteau se înfrânau cu bucurie, fiindcă au simţit prin harul neîncetatei 
rugăciuni sporirea credinţei, a dragostei şi a darurilor lui Dumnezeu, încât 
râvna lor spre desăvârşire nu avea limite. Ca unii care au găsit comoara 
împărăţiei lui Dumnezeu şi cu bucurie au renunţat la toate bunurile 
efemere ale acestei vieţi ( Matei 13, 44-46) şi în acelaşi timp, dobândind 
harul înţelepciunii lui Dumnezeu, s-au învrednicit să renunţe la satisfacţiile 
frivole, amăgitoare şi de cele mai multe ori nesigure, dovedindu-se a fi - 
după ingenioasa expresie a Apostolului - atleţii care aleargă, şi mereu se 
depăşesc pe ei înşişi, spre a obţine cununa nevestejită a comuniunii veşnice 
cu Dumnezeu ( Filipeni 3, 12-14; I Corinteni 9, 24). De aceea, strădania 
lor jertfelnică rămâne călăuză sigură pentru toţi cei hotărâţi să le urmeze 
vieţuirea plină de sfinţenie. 

Această practică a postului menit să cultive virtutea înfrânării, ca viaţă 
de har într-un complex de practici ascetice, experimentat la cele mai înalte 
cote duhovniceşti de către părinţii filocalici ai deşertului şi mănăstirilor, şi-a 
pierdut considerabil autenticitatea sfinţeniei odată cu intrarea în viaţa laică 
a cetăţii, în contextul alternanţei cu „mâncărurile de dulce”, care fiind mai 
ademenitoare, au înfrânt voinţa prin înşelarea plăcerii, iar insaţiabilitatea 
poftei, ca pierdere a măsurii cuvenite, a dus la patima lăcomiei pântecelui 
(gastrimargia). 

In astfel de situaţie, Biserica a promovat postul ca virtute a înfrânării, 
integrându-1 tot mai mult ca act de cult în viaţa liturgică, stabilind, după 
cum am văzut, perioade de post, sau rânduind anumite zile de postire, 

evidenţiindu-i semnificaţia în ambianţa de rugăciune şi sfinţenie sugerată 
de respectivul eveniment liturgic. 

Pe de altă parte, viaţa cotidiană, aflată sub obsesia grij ii şi a nesiguranţei, 
este extrem de stresantă, impulsionată de solicitări diversificate şi de-a 
dreptul agresive, determină o desfăşurare agitată şi debusolată a vieţii, în 
care se pare că pentru „ora et labora ” de altă dată nu mai este vreme, încât 
asistăm la o adevărată criză a elitelor duhovniceşti. Iar în această ambianţă, 
pierzând tot mai mult dimensiunea spirituală a comuniunii veşnice cu 
Dumnezeu, omul secular al zilelor noastre, căutând doar mulţumirea şi 
satisfacţiile efemere ale vieţii de aici şi de acum, se îneacă tot mai mult 
în propriile amăgiri pământene, încât sub dominaţia plăcerii, a banului şi 
a puterii, pierde orizontul spiritual al devenirii sale axiologice. în astfel 
de situaţie, misiunea Bisericii trebuie să se concentreze asupra salvării şi 
promovării valorilor spirituale ale sufletului, conştientizând credincioşii că 
pe lângă dimensiunea materială a vieţii există şi trebuie cultivată şi cea 
spirituală orientată spre valorile veşnice ale împărăţiei lui Dumnezeu, singura 
în măsură să-i împlinească aspiraţia spre care în mod firesc şi necontenit 
tinde sufletul omenesc, creat după chipul lui Dumnezeu, purtător al harului 
divin, pe măsură să-i ofere capacitatea devenirii sale întru asemănarea lui 
Dumnezeu. Deosebit de sugestive sunt în acest sens cuvintele Fericitului 
Augustin, spuse cu secole în urmă, dar veşnic actuale şi pline de puterea de 
a eterniza adevărul că „ne-ai făcut pentru Tine, Doamne, şi neliniştit este 
sufletul nostru până nu ne va odihni întru Tine!”... 

Desigur, printr-o cateheză susţinută în contextul pastoraţiei individuale 
şi obşteşti, Biserica va reuşi să-i educe pe credincioşi, orientându-i spre 
viaţa ei de har, pentru ca, întărindu-şi energiile lor duhovniceşti, să poată 
aborda postul alături de celelalte forme ascetice în direcţia cultivării virtuţii 
aducătoare de sfinţenie. 

Trăim într-o lume secularizată şi desacralizată, în care omul îşi asumă 
puterea egocentrică de a trăi fără Dumnezeu. Antropocentrismul biologizant 
scoate în evidenţă instinctele umane şi promovează forţa ca virtute de prim 
ordin. Declarând moarte lui Dumnezeu şi anulând noţiunea de păcat, omul 
trăieşte însă însingurarea obsedantă a vieţii, derutată de nesiguranţă şi 
anarhie. Trăim astfel într-o lume în care nu fără justificare se spune mai 
mult ca oricând că „existenţa în lume” este dominată de obsesia „grijii” şi a 
„morţii”. Deşi ştiinţa a făcut progrese uimitoare, pe care omul folosindu-le 
ar trebui să beneficieze de liniştea pe care o aduce o viaţă comodă, totuşi 
obsesia nemiloasă a „clipei” îl angajează mereu în acţiune, încât angoasa îi 
aduce neliniştea apăsătoare a stresului... 

Pe de altă parte, cotidianul îl confruntă pe om cu lipsurile materiale 
însoţite de tot cortegiul lor de boli şi suferinţe, ţinându-1 într-un permanent 
conflict dramatic şi de multe ori tragic cu societatea din care face parte, 
continuându-se aceeaşi şi mereu aceeaşi „ruptură” nedreaptă dintre oameni: 
unii „bălăcindu-se” în „abuzul” civilizaţiei, iar altora lipsindu-le chiar 
minimul trai decent... Pentru unii ca aceştia, „lupta vieţii” continuă de multe 
ori până la epuizare, iar cei ce nu mai pot alerga, abandonează capitulând 
fatal, fără drept de apel... Dar de cele mai multe ori, în cursa disperată de 
căutare a remediului, pentru a obţine mult aşteptata „deconectare”, omul 
se aruncă în valul tumultuos al plăcerilor şi destrăbălărilor... Alteori îşi 
refugiază căutările sufletului în tot felul de ideologii, concepţii şi practici 
obscure şi oculte, în care se cufundă fără discernământ, fiindcă acestea 
îi promit mult căutatul leac al zbuciumului său terorizant... Şi dacă nu-1 
găseşte într-o parte, îl caută mereu în alta, şi rămâne totdeauna nemulţumit 
cu sine însuşi, far dacă goliciunea şi zădărnicia vieţii îi apasă tot mai mult 
sufletul, caută refugiul în surogate de tot felul, sau în rătăcirea alcoolului, 
fără a-şi mai pune problema dezastrelor morale şi sociale ce vor urma... 

lată că, scoţând pe Dumnezeu din sufletul omenesc, nimeni şi nimic 
nu-1 poate înlocui. Sufletul rămâne decompensat, fiindcă toate ideologiile 
politice şi toate concepţiile filosofice, şi chiar progresul uluitor al ştiinţei, 
care i-au promis omului fericirea în afara lui Dumnezeu, nu s-au ţinut de 

cuvânt... Sufletul fără Dumnezeu a rămas un înstrăinat căutător al propriei 
identităţi, iar viaţa socială în care trăieşte devine de multe ori un labirint în 
care îşi încurcă propria existenţă prin căutări sterile, fără finalitate, jucate la 
roata norocului şi ironizate de zâmbetul destinului necruţător... 

Aceste realităţi dramatice, apăsătoare şi de multe ori tragice ale 
existenţei umane impun supremaţia spiritului la baza ordinii sociale şi 
economice. Numai spiritul animat de iubirea lui Dumnezeu poate temelui 
şi statornici adevăratul mod al convieţuirii sociale. 

Chiar setea de dreptate este dovada faptului că nu trebuie uitat aportul 
spiritului în viaţa socială. Relaţiile social-economice se temeluiesc de 
asemenea statornic şi solid pe relaţiile moral-spirituale. Prin libertatea sa, 
sufletul poate fi ridicat spre zările de lumină ale virtuţii sau poate orbecăi 
rătăcitor în întunericul distrugător al patimilor. O societate care vrea să 
asigure ordinea şi progresul membrilor ei va trebui să aibă în vedere această 
realitate. Prin revolte se pot schimba stăpânii, dar supuşii nedreptăţii rămân 
mereu, şi numărul lor va creşte. De fapt, ce deosebire este între stăpânul 
detronat şi stăpânul cel nou? Dacă stăpânul fără inimă este răsturnat de 
pe tron, rezultatele sunt minime şi satisfacţiile neînsemnate, fiindcă a fost 
detronat numai chipul de lut sau de carne, dar acelaşi suflet robit de patimi 
stăpâneşte vrerile sociale. Lumea va păşi mai departe din decadenţă în 
decadenţă, şi plină de ură va continua lupta nimicitoare dintre fraţi. 1 De 
aceea putem spune că singurul remediu al durerii umane stă în convertirea 
ei către zările iubirii divine. Dar numai cel ce se roagă cu adevărat simte şi 
înţelege acest adevăr , 2 Cei ce cred că Dumnezeu este departe de problema 
socială, şi deci rugăciunea nu este necesară, exclamă: mare este puterea 
sufletului, înţelegând prin această „putere”, forţa lui distrugătoare. Dar 
prin aceasta ei dovedesc că nu au înţeles nimic din problematica societăţii 
umane; căci puterea sufletului este mare şi frumoasă mai ales pe cărările 
de lumină ale desăvârşirii. Iar această desăvârşire este lucrarea harului 
rugăciunii, care realizează puterea sufletului în Dumnezeu: ea mută munţii, 
răstoarnă barierele nedreptăţilor sociale, schimbând însăşi fizionomia vieţii 
umane şi sociale. 3 

Rugăciunea face ca inima omului să acţioneze totdeauna cu milă şi 
dreptate. Dovadă e faptul că stăpânii creştini - oameni de conştiinţă - cărora 

1 Diacon Nicolae Mladin, Despre rugăciune, în Revista Teologică, nr. 3-4 / 1940, 

p. 96. 

1 Ibidem, p. 103. 

3 Ibidem. 

li se serveşte nu din frică sau cu ură, ci din dragoste, împotriva acestora nu 
se ridică niciodată murmurul protestatar al revoltei. 4 

Prin urmare, darul social al rugăciunii este iubirea practică şi 
activă, fiindcă, împărtăşindu-ne prin rugăciune de iubirea divină, facem ca 
această iubire să devină vie şi roditoare faţă de viaţa semenilor noştri. Cei 
ce se împărtăşesc prin rugăciune de iubirea lui Hristos au fost în stare să 
sângereze, jertfindu-se nu numai pentru rănile sufleteşti, ci şi pentru toate 
durerile fizice ale omenirii. Ei vedeau pe Hristos jertfindu-se în diversele 
feţe ale suferinţei umane şi, făcând roditoare iubirea lui Hristos primită 
prin harul rugăciunii, au început să apară în lume operele samarineanului 
milostiv, concretizate în spitale, orfelinate, azile, pentru salvarea victimelor 
mizeriei sociale... 

De aici vedem că ancorarea vieţii sociale în sfera exclusivă a 
economicului se axează pe instabilitate şi revoltă. Susţinută însă de duhul 
jertfelnic al dragostei izvorâte din sufletul îngenuncheat la rugăciune, 
dinamizează creator viaţa socială. 

Dar acum se cuvine să precizăm că în contextul vieţii sociale la care 
ne-am referit nu e vorba de simpla rugăciune ocazională, rostită după 
tipicul cărţilor de cult... Şi aceasta îşi are sensul şi importanţa ei... Noi 
ne referim însă la aspectul de maximă profunzime a rugăciunii, prin care 
pătrundem în adâncul de taină a Sfintei Treimi, pentru ca, împărtăşindu-ne 
de harul îndumnezeitor al iubirii, să punem la temelia societăţii umane raza 
luminii divine călăuzitoare. Iar aceasta nu este simpla rugăciune, ci viaţa de 
rugăciune. Precum „fierul îşi schimbă culoarea şi devine maleabil, tot astfel 
şi sufletul omenesc prin rugăciune, sub acţiunea harului, îşi schimbă faţa, 
progresând în asemănarea cu Dumnezeu, şi devenind o unealtă a puterii 
divine în lume, un cristal pur ce răsfrânge măririle lui Dumnezeu printre 
oameni. Cel ce atinge culmile rugăciunii harice simte cu adevărat că nu e 
el cel ce trăieşte, ci Dumnezeu cel sălăşluit într-însul. Viaţa de rugăciune e 
viaţa în Dumnezeu, sau viaţa lui Dumnezeu în noi. Ea este un ferment activ 
de transformare a sufletului uman: e puterea care răstoarnă glia sufletului; 
făcând-o să dea rod însutit, sub ploaia darurilor divine şi harului de sus. Prin 
rugăciune simţim prezenţa lui Dumnezeu în noi, şi acţiunea noastră devine 
acţiune teandrică: lucrăm în lume ca fii ai lui Dumnezeu, după asemănarea 
lui Dumnezeu”. 5 

Din cele până aici expuse, vedem că viaţa de rugăciune poate schimba 
în bine chipul acestei lumi, prin înnoirea vieţii omului, pătrunsă de iubirea 
lui Hristos. Viaţa de rugăciune, curăţind sufletele oamenilor de păcate şi 
patimi, le angajează pe drumul virtuţilor creştine, menite să statornicească 
sfinţenia vieţii şi împărăţia lui Dumnezeu pe pământ. 

In altă ordine de idei, referindu-ne la importanţa vieţii de rugăciune în 
familie, vom urmări în continuare pledoaria lui Marko Rupnih în acest sens: 
„Este esenţial ca perechea de îndrăgostiţi ce se pregăteşte pentru căsătorie 
să înveţe să se roage împreună. Am văzut deja că momentele de însoţire a 
celuilalt cu rugăciunea de mulţumire sau de cerere (fiecare pe cont propriu) 
sunt numeroase. A se ruga împreună însă este foarte diferit. Rugăciunea 
este o realitate relaţională. Omul, cu ajutorul lui Hristos, cu lumina şi 
puterea Spiritului Sfânt, încearcă, cu toată fiinţa lui, să instaureze un raport 
personal cu Dumnezeu. Aceasta înseamnă că rugăciunea adânceşte şi 
întăreşte caracterul relaţional al inimii umane. Deoarece îndrăgostirea este 
exact trezirea relaţionalităţii în individ şi duce la comuniune între persoane 
- doar în momentul acela se împlineşte iubirea - se înţelege imediat 
importanţa rugăciunii. Raportul cu celălalt înseamnă ieşire din sine însuşi, 
recunoaşterea celuilalt şi instaurarea unei relaţii fidele şi stabile. Rugăciunea 
este o deschidere progresivă a relaţiei înspre celălalt, până la recunoaşterea 
unei prezenţe ce „alimentează” dorinţa ca celălalt să-şi împlinească 
planul cu cel ce se roagă. Rugăciunea argumentează conştiinţa fidelităţii 
şi a stabilităţii. Se observă imediat deci, cât de legată este rugăciunea cu 
relaţionalitatea creatoare şi, prin urmare, cu îndrăgostirea. Mai mult, cele 
două persoane se însoţesc reciproc înaintea lui Dumnezeu, fiecare simte în 
ce raport se află celălalt cu Dumnezeu. încet, încet, rugăciunea va pătrunde 
şi va defini dragostea lor. Astfel, rugăciunea îi va ajuta pe cei doi să înţeleagă, 
progresiv, că sunt făcuţi pentru iubirea conjugală şi să primească această 
iubire ca pe o misiune pe care le-a încredinţat-o Dumnezeu, pentru ca iubirea 
însăşi, prin ei, să apară în lume. Iniţial rugăciunea poate fi spontană, sau 
biblică, scurtă (rugăciuni scurte repetate deseori împreună), dar progresiv, 
rugăciunea însăşi, ce evoluează o dată cu iubirea lor, îi va face să se roage 
împreună cu Biserica, va deveni liturghie. A se ruga împreună şi a participa 
la viaţa de rugăciune a Bisericii, înseamnă şi „exerciţiu” de acceptare 
a obiectivitătii vieţii celuilalt. Este vorba de a-1 accepta pe acel Hristos 
prezent în Evanghelii, un Hristos euharistie şi nu unul visat, imaginat, 
intim. Prin urmare, rugăciunea va deveni reală, parte din viaţa concretă 

ce va duce tot la viaţă. Prin intermediul rugăciunii cu Hristos cel adevărat, 
până şi lucrurile neplăcute, dificile, momentele dramatice vor fi absorbite 
de rugăciune, iar cei doi le vor vedea într-o lumină nouă. Această lumină 
pune în evidenţă semnificaţia cea mai profundă a lucrurilor, semnificaţie 
legată de-acum înainte de iubire”. 6 

De aici putem înţelege mai bine că familia devine cu adevărat o 
„biserică în miniatură” 7 - cum spunea Sfântul Ioan Gură de Aur - atunci 
când deopotrivă soţii şi copiii obişnuiesc să se roage împreună. 

Se spune adesea că la iubirea sacră familială un rol hotărâtor îl are 
relaţia de colaborare eficientă a soţilor, la care se adaugă naşterea, creşterea 
şi educaţia copiilor. Cu atât mai mult sacralitatea iubirii familiale este 
întreţinută ca o flacără de lumină mereu aprinsă prin rugăciune. Am adăuga 
şi postul, precum şi psalmodierea şi participarea la viaţa Bisericii, care în 
fond sunt tot moduri de exprimare a rugăciunii. 

Prin harul rugăciunii în viaţa familială, „credinţa ca rod al Duhului” 
(■Galateni 5, 22) va fi statornică şi tot mai mult „lucrătoare prin dragoste” 
('Galateni 5, 6), menţinând astfel fidelitatea conjugală ca pace şi bucurie 
sfântă, pe măsură să înfrunte şi să depăşească greutăţile inerente vieţii, 
precum şi ispitele venite din toate părţile. 

Rugăciunea va fi în acest caz şi un mijloc esenţial în educarea copiilor. 
Dacă este de toţi admis faptul că factorul prim şi esenţial în educarea 
copiilor este familia, va trebui să venim cu precizarea că educaţia mai întâi 
se învaţă din îndemnurile şi exemplul părinţilor, dar ea constituie în acelaşi 
timp şi un exerciţiu pentru formarea deprinderilor religios-morale. Nu a 
unor deprinderi reci şi mecanice, ci încălzite de puterea iubirii părinteşti. 
Dar prin nimic nu-şi va dovedi iubirea eficienţa şi statornicia, dacă nu va 
începe şi nu va arde la candela rugăciunii. Niciodată nu va uita copilul 
iubirea sinceră a mamei care-i va împreuna pentru prima dată mâinile şi va 
rosti alături de el prima rugăciune... Va rămâne veşnic întipărită în sufletul 
omului iubirea părinţilor concretizată, de pildă, în rugăciunea şi colindele 
de Crăciun, sau rugăciunea şi ciocnirea oului roşu cu intonarea în comun a 
imnului învierii, de Paşti. 

Dar deprinderile nu se creează numai prin rugăciunea de la Crăciun şi 
de la Paşti. Singure acestea vor rămâne nostalgii pierdute în caierul vremii 

6 Marko Rupnik, Serghei Averintev, Adam şi coasta sa. Spiritualitatea iubirii 
conjugale (Roma, 1996), trad. rom. Constantin Hadarag, Ed. Ars Longa, Iaşi, 1998, p. 
53-54. 

7 Omilia 20 la Efeseni, PG. 62, 143. 

şi în amurgul uitării, dar nu vor avea finalitatea fortificării caracterului 
religios-moral al adevăratului creştin, pe care îl aduce rugăciunea. Pentru 
acest motiv, atât educarea copiilor, cât şi comunicarea reciprocă între 
soţi a calităţilor şi corectarea defectelor, impune ca rugăciunea să devină 
o constantă vie a comuniunii familiale, prin care fiecare membru să-şi 
întărească forţele morale în lupta vieţii, simţind necontenit prezenţa iubirii 
lui Dumnezeu în viaţa lui. Prin rugăciune, faptele omeneşti vor deveni 
roadele unui pom de toţi căutat, iar familia o oază în care omul se va regăsi 
pe sine însuşi în comuniunea iubirii lui Dumnezeu. 

9 


Dacă morala creştină consideră că avortul este păcat strigător la cer, 
constituind o crimă cu premeditare, săvârşită în cadrul familiei sau în afara 
ei, nu înseamnă că întotdeauna şi de către toţi oamenii, naşterea de copii a 
fost şi este aşteptată cu bucurie şi entuziasm. 

Deşi în antichitate existau practici şi ierburi care să oprească sarcina 
şi să o elimine, multe din legile existente se refereau la avort ca la o crimă. 
Nu ne va mira astfel faptul că în jurământul lui Hippocrate se spune: „nu 
voi da femeii substanţe avortive”. Cu timpul însă, acest jurământ, pe care îl 
repetă şi azi generaţiile de medici, a rămas extrem de relativ şi chiar nebăgat 
în seamă. In istorie şi-au făcut apariţia noi mentalităţi, noi interpretări, noi 
motivaţii, noi atitudini, care se consideră realiste şi progresiste, în măsură 
să considere avortul ca un legitim drept al omului. Există în timpul nostru 
chiar o mişcare de masă a femeilor, cerând legiferarea avortului. 

Despre ce anume este vorba, vom vedea în cele ce urmează. 

1. Mişcarea proavortistă 

în epoca contemporană, sub dominaţia secularismului neopăgân, când 
eticile biologizante proclamă liberalizarea instinctelor pentru intronizarea 
plăcerii, nu ne va mira că avortul este privit sub aspect moral ca o problemă 
indiferentă. Astfel, mişcarea proavortistă îşi va intensifica şi consolida 
tot mai mult poziţia în lume. Spre exemplificare vom arăta că numai în 
America de Nord un sfert din embrioni sunt ucişi înainte de a se naşte. 
Numai în deceniul al nouălea au fost ucişi 370 milioane prunci nenăscuţi. 1 

în prima parte a secolului XX apare conceptul de „maternitate 
voluntară ”, iar după 1960 cel de „familvplanning” (planificare familială) 2 , 
creându-se un hiat între sexualitate şi procreaţie. Viaţa sexuală va avea ca 
scop principal plăcerea şi mai puţin procreaţia. Avortul este motivat de 
faptul că femeia are posibilitatea de control asupra corpului şi destinului ei. 

1 Meletios Kalamaras, Mitropolit de Nikopole, Grecia, Avortul (trad. Garoafa 
Coman), Tesalonic, 1991, p. 23. 

2 Gheorghe Scripcaru, Aurora Ciucă, Vasile Astărăstoaie, Călin Scripcaru, Bioetica, 
ştiinţele vieţii şi drepturile omului, Iaşi, 1998, p. 109. 

Nimeni nu are dreptul să intre în viaţa intimă a femeii şi să dispună de ea. 
„Afară legile din corpul nostru!” a devenit sloganul mişcărilor feminine 
proavortiste. 

Pe de altă parte, trăim contradicţia unei acţiuni de apărare a drepturilor 
omului, făcându-se efortul de abolire a pedepsei cu moartea, în timp ce prin 
acceptarea avortului este strivit dreptul la viaţă a celei mai nevinovate şi 
lipsite de apărare fiinţe. 

Mişcarea proavortistă îşi afirmă atitudinea, motivând schimbarea 
de mentalitate a timpului în care ne desfăşurăm viaţa. Un profesor de 
criminalistică declara: „în conştiinţa comună avortul a încetat să mai 
fie considerat delict penal. Legiuitorul este obligat să urmeze conştiinţa 
socială... Aşa de pildă, în unele ţări fumatul era înainte pedepsit cu moartea, 
în zilele noastre aceasta ni se pare o glumă. Din contră, pirateria era socotită 
o faptă de vitejie, astăzi însă se socoteşte crimă...”. 3 

Procedând la o analiză de fond, vom observa că aceste afirmaţii nu 
rezistă criticii, deoarece adevărata conştiinţă morală nu este pur şi simplu 
produs al societăţii. Conştiinţa morală este un judecător al faptelor noastre, 
nu o simplă acceptare a schimbărilor de mentalitate. Cajudecător al faptelor, 
conştiinţa morală implică relaţia omului cu Dumnezeu şi se raportează la 
legea morală care exprimă voinţa Sa. în felul acesta, conştiinţa morală este 
chemată să schimbe mentalitatea şi comportamentul social atunci când 
acesta este deformat de concepţiile nedrepte ale oamenilor. Tocmai datorită 
acestui fapt, pirateria s-a transformat din vitejie în crimă... 

De fapt, chiar şi elementul moral este relativ şi contradictoriu în 
atitudinea faţă de avort. Bunăoară, în timp ce detestăm femeia care îşi 
leapădă noul născut, în acelaşi timp aducem flori şi consolare femeii care 
avortează în spital... 

Temeiul mişcării proavortiste rezidă în faptul că nu califică avortul 
ca fiind crimă. Adică se consideră că zigotul (ovulul fecundat) nu este 
embrion uman în primele 8-12 zile din momentul zămislirii, este doar un 
pre-embrion, o„ masă de celule nediferenţiate ” ce nu au o viaţă individuală. 
Alţii merg mai departe, susţinând că nici embrionul nu poate fi socotit 
„persoană potenţială ”, fiindcă nu are înfăţişare umană. în această situaţie, 
avortul echivalează cu simpla îndepărtare a unui organ care dăunează, cum 
ar fi - să zicem: apendicele sau amigdalele. 4 Adoptând această poziţie, mulţi 


3 M. Kalamaras, op. cit., p. 4. 

4 George Stan, Teologie şi bioetica, Alexandria, 2001, p. 16. 

medici din SUA s-au străduit să demonstreze că viaţa fetusului începe după 
împlinirea a douăsprezece săptămâni de la concepere. Chiar dacă această 
afirmaţie nu şi-a dovedit temeinicia, a urmat un imens număr de avorturi 
până la această vârstă. Alţii au mers şi mai departe, susţinând că fetusul 
devine om separat de persoana mamei sale numai atunci când poate avea 
existenţă în sine, adică o dată cu naşterea. Consecinţa acestei interpretări 
dă posibilitate fiecărei mame să-şi poată omorî copilul nedorit chiar cu 
câteva minute înainte de naştere. 

Curtea Supremă a Statelor Unite a legalizat la 22 ianuarie 1973 
„avortul la cerere” pentru primul trimestru al sarcinii. Consecinţa a fost 
că, în numele „libertăţii reproductive”, în S.U.A. s-au făcut 30 de milioane 
de avorturi în ultimul pătrar de veac. Peste 98% din acestea sunt făcute 
din raţiuni nemedicale. Statisticile recente arată că 43% dintre femeile din 
America au făcut un avort în timpul vieţii lor. 5 

Ceva şi mai senzaţional: în prezent, la 20 de secunde se săvârşeşte în 
lume un avort. 

în fiecare an se înregistrează 50 de milioane de avorturi, dintre care 
20 de milioane sunt avorturi empirice, fapt ce duce la moartea a 78.000 
femei şi provoacă suferinţă altor câteva milioane. 6 

Pe de altă parte, laboratoarele Roussel-Uclaf din Franţa, la începutul 
anilor ’80, au preparat pilula RU-486 (după numele laboratoarelor), cu 
efect avortiv. Pilula permite femeilor „să avorteze în intimitatea propriilor 
dormitoare”, şi astfel „avortul a devenit în curând mijlocul preferat de 
control al naşterii în lumea modernă”, făcând din anul 1987 un an al 
avorturilor realizat de persoane care şi-au administrat pilule. 7 

S-a constatat că procentul deceselor cauzate de afecţiuni 
cardiovasculare a fost cu 40% mai mare la femeile care au folosit asemenea 
pilule faţă de cele care nu au folosit. Riscul accidentelor cerebrale a fost 
de 6,5 ori mai mare la femeile care au folosit pilule. Pericolul infecţiilor 
pelviene a fost de 7 ori mai mare la femeile care au folosit pilulele faţă de 
cele care nu le-au folosit; în aceeaşi proporţie a crescut şi riscul sterilităţii”. 8 

5 Pr. Prof. Dr. John Breck, Darul sacru al vieţii , trad. PS. Irineu Bistriţeanul, Cluj- 
Napoca, 2001, p. 187-188. 

6 Doina Gâdei, Victimizarea femeii în România în perioada de tranziţie, Craiova, 
2003, p. 324. 

7 J. Breck, op. cit., p. 188. 

8 Lucrările Comisiei Naţionale de Bioetică de pe lângă Sfântul Sinod al BOR 
(3-4 mai 2004, şi aprobate de Sf. Sinod în şedinţa din 15-17 iunie 2004), în rev. Altarul 
Banatului, nr. 7-9/2004, p. 135. 

2. Cauzele avortului 

1. Arătam că secularismul în care ne aflăm urmăreşte în sexualitate 
plăcerea, în detrimentulprocreaţiei. în slujba sexualităţii hedoniste, stă erosul 
concupiscenţei, susţinut de o adevărată industrie de anticoncepţionale. Pe 
de altă parte, pornografia a intrat în literatură, artă, cinematografie, unde 
aventurile de tot felul au luat locul subiectelor decente şi educative. 

2. Cauzele de recesiune economică determină mai ales şomajul 
şi vizează criza materială în care foarte multe familii marginalizate abia 
se „târăsc”... în această situaţie, apariţia unei noi fiinţe aduce mai mult 
îngrijorarea decât bucuria firească... Greutăţile vieţii sunt, pentru multe 
familii, de-a dreptul de nesuportat, încât se recurge la avort ca la un mijloc 
salvator de supravieţuire... 

3. Pe de altă parte, la polul opus, sunt familiile răsfăţate cu belşugul 
şi confortul vieţii. Acestea se sustrag de la naşterea şi îngrijirea copiilor, 
mulţi preferând creşterea animalelor de casă. 

4. Planificarea familială este determinată în cea mai mare parte de 
efortul susţinut de familiile bogate în direcţia creării condiţiilor de viaţă şi 
de afirmare profesională şi de bunăstare a odraslelor, în viitor... Iar dacă 
aceştia sunt prea mulţi, obiectivul rămâne neîmplinit. 

5. Criza morală a familiei este o altă cauză a avortului. Existenţa 
multor familii dezmembrate fac din copii victime. Este adevărat că mulţimea 
copiilor întăreşte unitatea şi coeziunea familiei, dar neînţelegerile dintre 
soţi nu conduc la procreaţie, ci la avort. 

6. Creşterea şi descreşterea natalităţii este în funcţie şi de orientările 
demografice ale diferitelor state. Pentru atingerea obiectivelor demografice, 
în multe situaţii se legalizează sau se interzice avortul, iar populaţia se 
conformează relativităţii legilor omeneşti... S-a ajuns ca în unele ţări să se 
exercite „controlul naşterilor”, în sensul adoptării unor legi speciale care 
să oprească procreaţia, precum şi a încurajării folosirii contraceptivelor. 
Astfel, până în 2015 se preconizează în ţările în curs de dezvoltare o creştere 
cu 40% a numărului celor care folosesc contraceptive, adică 742 milioane 
de femei 9 . 

7. Avortul este des întâlnit la fetele tinere, adolescente, fără orientare 
şi decizie pentru viaţa familială. Un „aport” moral îl aduc şi părinţii, ruşinaţi 


9 Doina Gâdei, op. cit., p. 323. 

de fapta fiicei lor şi îngrijoraţi în acelaşi timp de viitorul ei şi al copilului 
care se va naşte. Evident că vinovat se face şi partenerul sarcinii, care 
în foarte multe cazuri, cu dezinvoltură şi neruşinare, refuză să-şi asume 
responsabilitatea faptei sale. 

8. Au fost de-a lungul vremii şi cauze dure care au determinat 
avorturile. Au fost femei care, pierzându-şi simţământul matern, au acceptat 
oferta hitleriştilor din Germania şi Franţa de a avorta prin cezariană, 
pentru ca fătul viu să fie folosit pentru experienţe şi pentru prepararea 
cosmeticelor. 10 

9. Pe lângă cele mai sus arătate, punem în discuţie cazurile de incest 
şi viol. în cazul violului, femeia nu participă ca subiect liber, ci ca obiect 
obligat şi pasiv, fapt care nu atrage responsabilitatea morală a faptei. Se 
apreciază că atunci „când o femeie devine victima violului sau a incestului”, 
ar trebui să caute imediat un tratament medical pentru oprirea concepţiei. 
Ştiinţa embriologiei a arătat că fertilizarea, adică unirea nucleului 
spermatozoidului cu nucleul ovulului, necesită 36 de ore pentru finalizare. 
Acest lucru deschide o „fereastră” de mai mult de o zi pentru a se face o 
astfel de intervenţie, fără riscul de a avorta un rod al concepţiei, recunoscut 
de către Biserică drept o „persoană” umană, un „individ” uman. * 11 

10. Dată fiind posibilitatea diagnosticării anomaliilor genetice ale 
fătului, pe baza biopsiei vilozităţilor corionice, se pledează în favoarea 
avortului, pentru a nu aduce un nenorocit pe lume... 12 

11. Sunt situaţii când sarcina creează stres psihic mamei, 
ameninţându-i grav sănătatea. Acest fapt ridică din nou problema unei 
intervenţii chirurgicale în favoarea avortului, în cazul în care nu se găsesc 
alte posibilităţi de menţinere a sarcinii. 

12. Sunt cazuri în care viaţa însăşi a mamei este ameninţată de sarcină, 
iar medicul este pus în situaţia de a alege salvarea mamei sau a copilului... 

Din această duzină de cauze şi motivaţii ale avortului, vom pune în 
discuţie doar pe ultima, deşi multe din cele anterioare nu sunt lipsite de 
importanţă, dat fiind faptul că naşterea de copii nu este numai un act liber, 
ci şi un act responsabil faţă de cel adus pe lume. Faţă de destinul pământean 
şi veşnic al acestuia se ridică unele întrebări: copiii se nasc, dar unde se 
nasc? Ce tratament li se aplică?... Ce educaţie li se face?... Ce perspective 

10 M. Kalamaras, op. cit., p. 21. 

11 John Breck, op. cit., p. 329. 

12 Ibidem, p. 313. 

de viitor li se oferă?... Iată doar câteva întrebări realiste şi foarte serioase 
vizavi de avort... 

Dar să trecem la problema pe care am anunţat-o ca studiu de caz, şi 
anume, în situaţii limită, medicul va salva mama sau copilul?! 

Invocând cuvintele Sfântului Apostol Pavel că „femeia se va mântui 
prin naştere de copii” (/ Timotei 2, 15), eticienii romano-catolici au adoptat 
mai înainte o poziţie intransingentă, spunând că, în dilema alegerii salvării 
vieţii mamei sau a copilului, se va decide în favorul copilului. Aşa cum 
ostaşul moare în tranşeul de luptă, tot astfel şi mama va muri în tranşeul 
maternităţii... Desigur, discuţiile care au urmat au fost pe măsură să schimbe 
tabla de valori în favorul mamei, pe baza multiplelor responsabilităţi pe 
care ea le are în familie, în societate şi în Biserică. Ea ar putea da ulterior 
naştere la alţi copii... Apoi, în familie pot exista mai mulţi copii care rămân 
orfani, iar soţul văduv. Pe de altă parte, prin moartea mamei, Biserica şi 
societatea poate pierde un membru deja format profesional şi implicat în 
viaţă. 


3. Avortul - crimă cu premeditare 
şi păcat strigător la cer 

în ciuda faptului că avortul este legalizat şi, ca urmare, nepedepsit, el 
rămâne totuşi o crimă cu premeditare. 

Pentru a ne lămuri de această realitate, să ascultăm glasul ştiinţei. 

După ce, în numai doi ani, a săvârşit 60.000 de avorturi, medicul 
american obstetrician-ginecolog Barnard Nathanson, fost director al unei 
clinici speciale de avorturi din SUA, a studiat cu cele mai avansate mijloace 
tehnice starea unui zigot avortat la douăsprezece săptămâni (trei luni). 
Filmarea cu ultrasunete s-a făcut pe o videocasetă, pe care el a intitulat-o 
semnificativ: The silent scream (Strigătul mut), definind perceperea de 
către făt a instrumentului ucigaş al avortului prin următoarele acţiuni: 

1. se mişcă într-un mod violent şi agitat; 

2. cresc bătăile inimii de la 140 la 200; 

3. deschide gura larg, ca într-un strigăt: strigătul mut. 

Concluzia este că „fătul, la 12 săptămâni (trei luni), este o fiinţă 
omenească separată, cu toate caracteristicile personale specifice ”. 

Pe de altă parte, medicina nucleară contemporană constată 
comportamentul zigotului la diferite vârste. 

1. La 18 zile începe să se simtă bătaia inimii fătului şi se pune în 
funcţie sistemul circulator. 

2. La cinci săptămâni se văd clar: nasul, obrazul şi degetele fătului. 

3. La şase săptămâni începe să funcţioneze sistemul nervos, se 
distinge clar scheletul şi încep să funcţioneze rinichii, stomacul şi ficatul 
fătului. 

4. La 7 săptămâni (50 de zile) se fac simţite undele encefalice, ceea 
ce dovedeşte că se află în viaţă. 

5. La 10 săptămâni (70 de zile), are toate caracteristicile pe care le 
vedem clar la un copil după naşterea sa (9 luni). 

6. La 12 săptămâni (92 de zile, trei luni), are toate organele sale 
definitiv conturate, chiar şi amprentele degetelor. Poate să-şi întoarcă capul, 
să se mişte, să strângă pumnul, să găsească gura şi să-şi sugă degetul. 

Aceste observaţii au fost autentificate şi de cercetările soţilor medici 
obstetricieni Wilke. Ei dovedesc cu argumente pur medicale că avortul este 
o crimă cu premeditare, infirmându-se concepţia că fătul înainte de a fi om 
este o bucată de came. 

Medicul Paul Rockwell din New York, după ce a examinat un embrion 
de opt săptămâni (două luni), constată: „în urmă cu 14 ani, am dat anestezic 
unei sarcini extrauterine. Fătul avea două luni. Am luat în mâinile mele 
placenta. Era cea mai mică plasmă omenească pe care a putut să o atingă 
vreodată un om. în interiorul placentei înota, deosebit de vioi, o fiinţă 
omenească, microscopică, de gen masculin, 1 inch (2,54 cm) înălţime. 
Acest om microscopic era complet format. Pielea lui, aproape diafană, 
la extremităţile degetelor, era străvezie, arterele şi venele fine şi delicate. 
Bebeluşul arăta foarte activ şi înota cu viteză, un tur pe secundă, ritmul 
înotătorului normal. Când sacul placental s-a deschis, omul microscopic 
şi-a pierdut viaţa şi a luat înfăţişarea unui embrion la această vârstă. Am 
avut senzaţia că vedeam mort un om adult”. 

Renumitul profesor de genetică Jerome Lejeune, de la Universitatea 
din Paris scria: „Asemenea tuturor cercetătorilor care urmăresc fără părtinire 
fenomenele biologice, sunt şi eu convins că fiinţa omenească începe să 
existe din momentul fecundării ei. Aceasta înseamnă că eliminarea unui 
făt, de orice vârstă ar fi, echivalează cu uciderea unei fiinţe omeneşti”, 
în prelegerea ţinută la Academia de Studii Etice şi Politice din Franţa, 
la 1 octombrie 1973, acelaşi profesor Lejeune a spus: „începutul fiinţei 

omeneşti se urcă la momentul concepţiei... Fiinţa omenească este de atunci 
desăvârşită şi unică. Este una pentru că este absolut întotdeauna aceeaşi, în 
toate părţile ei, şi unică, pentru că nu se poate înlocui sub nici o formă cu 
nimic altceva. Acest făt microscopic în a 6-a sau a 7-a zi a vieţii sale, care 
are abia 1 mm înălţime, este deja capabil să se îngrijească de destinul său. 
Acesta produce întreruperea ciclului periodic al mamei sale, determinând 
astfel pe mamă să-l protejeze”. 

într-un studiu etic, sociologic şi biologic, medicul Ernest Haunt 
declara: „Ovulul fecundat nu este o simplă masă celulară fără caractere 
specifice. Nu este în acest stadiu nici o fărâmă de viaţă botanică şi nici măcar 
embrionul vreunui şir biologic de viaţă. Este pe deplin şi absolut viaţa unei 
existenţe umane. Şi are atâta viaţă cât are nou născutul, copilul de grădiniţă, 
adolescentul şi adultul. Prin urmare, prin avort se omoară viaţa omenească, 
existenţa omenească, chiar dacă se află în stadiul cel mai de început”. Ca 
urmare, găsim pe deplin justificată declaraţia Societăţii Medicale Panelene 
de la Congresul Medical din 1985 că „începerea vieţii omului coincide cu 
momentul fecundării” , n Acest fapt este confirmat şi de cercetările făcute 
recent de celebrul medic Albert Liley de la Universitatea Spitalului Medical 
din Aukland - Noua Zeelandă. El declară că viaţa umană începe în momentul 
concepţiei, când celula masculină şi cea feminină se contopesc. Copilul 
este viu încă din momentul fecundaţiei; aceasta se constată prin creşterea, 
dezvoltarea, metabolismul, diviziunea celulelor etc. încă de la prima celulă 
este stabilit dacă el este fată sau băiat, care va fi culoarea ochilor sau a 
părului său, ce temperament va avea, cum vor funcţiona organele. Copilul 
deja conceput este cea mai valoroasă creatură a întregului univers în cea 
mai mică cantitate de materie. Nici unul dintre noi nu am fost niciodată 
nici spermatozoid, şi nici ovul, dar fiecare am avut la origine corpul format 
dintr-o singură celulă numită zigot. Concepţia are loc la aproximativ două 
săptămâni înainte de data ciclului lunar aşteptat, care nu a avut loc, de 
obicei, în trompele uterine. De aici copilul se deplasează în uter şi, după 
7-10 zile, el se implantează dacă totul este în ordine. In cazurile mai rare, 
fătul se implantează în afara uterului. în a 18-a zi de la fecundaţie, şi aceasta 
este după mai puţin de o săptămână de la lipsa ciclului lunar, inima este aşa 
de dezvoltată încât începe să bată, iar în a 2 l-a zi de la concepţie pompează 
sângele în vase. La trei săptămâni, pe creier se observă scoarţa cerebrală. 

13 M. Kalamaras, op. cit., p. 9-13. 

Primele mişcări ale copilului sunt prezente încă în prima celulă, deoarece 
şi în aceasta există mişcare. Dar la cinci săptămâni şi jumătate el îşi mişcă 
deja capul, iar după şase săptămâni îşi va mişca mâinile şi picioarele, la fel 
ca un copil nou născut. Femeia va simţi însă aceste mişcări mult mai târziu, 
în săptămânile 16-21. Reflexele copilului apar în săptămâna a 6-a. Dacă i se 
atinge buza şi nasul fătului de şase săptămâni cu un instrument fin, se poate 
vedea cum el îşi întoarce capul. La şase săptămâni a putut fi înregistrată şi 
activitatea electrică a creierului (EEG). Este cunoscut faptul că activitatea 
electrică este prezentă în orice fiinţă vie, deci şi în prima celulă numită zigot. 
Deşi inima îşi începe activitatea mult mai devreme, EKG a fost înregistrat 
în a 45-a zi, sau chiar şi mai devreme. La opt săptămâni, copilul îşi strânge 
pumnul, sughiţe, doarme şi se trezeşte din somn. Atingerea palmei deschise 
determină strângerea ei în pumn. încă în a 10-a săptămână, copilul prezintă 
pe vârful degetelor amprentele care îi vor rămâne toată viaţa. In săptămâna 
a doua, copilul are mărimea degetului mare al unui adult, dar miniaturizat 
la dimensiunea respectivă. Copilul poate pune în acest timp degetul la gură 
şi să-l sugă. Totodată, reacţionează la zgomote, astfel încât gălăgia din 
exterior îi provoacă trezirea din somn. Dacă este înţepat cu un ac, se zbate 
de durere. Dacă, înainte de înţepare, se emit de câteva ori semnale sonore 
şi asocierea acestor semnale cu înţepătura acului se repetă, după un timp 
copilul se va zbate doar în prezenţa semnalelor sonore care semnalizează 
înţepătura. 

Din cele până aici expuse reiese că cercetările şi concluziile comitetelor 
de bioetică admit că sufletul este prezent în momentul concepţiei, încât 
„morala elementară cere a se recunoaşte un subiect de drept din primul 
moment al existenţei, de la debutul evoluţiei sale ontogenetice, deci din 
momentul fecundării”. 14 

Aceste fapte ale ştiinţei dovedesc că avortul este omucidere. Iar 
omuciderea este un păcat de moarte, fiindcă viaţa este darul lui Dumnezeu 
şi numai El poate dispune de ea. Aşa cum sângele nevinovat al lui Abel a 
strigat la cer, cerându-i lui Dumnezeu dreptatea (Facerea 4, 10), tot astfel 
şi prin avort, fătul condamnat la moarte strigă după dreptatea lui Dumnezeu 
care i-a dăruit viaţa. De aceea, strigătul celui ucis este păcat strigător la 
cer. 


14 Gheorghe Scripcaru şi colab., p. 72. 

4. Temeiuri scripturistice contra avortului 

Naşterea de copii reprezintă porunca sfântă înscrisă de Dumnezeu în 
fiinţa şi menirea omului pe pământ, înscrisă odată cu întemeierea primei 
familii: „Creşteţi şi vă înmulţiţi şi stăpâniţi pământul” (. Facerea 1, 28). 
împlinirea peste veacuri a acestei porunci se concretizează prin aceea 
că prezenţa câtor mai mulţi copii în familie reprezintă o binecuvântare a 
lui Dumnezeu, pe când absenţa lor era socotită ca un blestem: „Aşa zice 
Domnul: scrieţi pe omul acesta lipsit de copii ca pe un nenorocit în zilele 
sale” (. Ieremia 21, 30). Ca urmare, rodnicia femeii însemna pentru soţul 
ei un dar venit din partea lui Dumnezeu: „Fericiţi toţi cei ce se tem de 
Domnul, care umblă în căile Lui. Rodul muncii mâinilor tale vei mânca. 
Eşti fericit şi-ţi va fi bine. Femeia ta ca o vie roditoare în laturile casei tale. 
Iar fiii tăi ca nişte vlăstare tinere de măslin, împrejurul mesei tale. Iată aşa 
se va binecuvânta omul, cel ce se teme de Domnul” (. Psalmul 127, 1-4). 

Pe temeiul acestei învăţături divine, legislaţia teocratică va proteja 
femeia însărcinată, după cum ne arată Scriptura: „De se vor bate doi 
oameni şi vor lovi o femeie însărcinată şi aceasta va lepăda copilul său 
fără vreo altă vătămare, să se supună cel vinovat la despăgubirea ce o va 
cere bărbatul acelei femei şi el va trebui să plătească potrivit cu hotărârea 
judecătorilor. Iar de va fi şi altă vătămare, atunci să plătească suflet pentru 
suflet” (. Ieşirea 21, 22-23). De aici vedem că textul face deosebire în 
aplicarea pedepsei între fetusul deplin şi nedeplin format. De altfel, această 
prevedere scripturistică se întemeiază pe porunca a şasea din Decalog, care 
impunea dreptatea, fără echivoc: „Să nu ucizi!” (Ieşirea 20, 13). Şi mai 
departe, aplicarea acestei porunci: „De va lovi cineva pe un om şi acela va 
muri, să fie dat morţii” {Ieşirea 21,12). 

Pe de altă parte, potrivit monoteismului Vechiului Testament, 
Dumnezeu este stăpânul absolut al vieţii, de la concepţie până la mormânt, 
încât El stabileşte cu fiecare făptură o comuniune intimă confonn planului 
Său. Psalmistul David a spus în acest sens: „Doamne, Tu m-ai plăsmuit în 
pântecele mamei mele” {Psalmul 138,13). La fel recunoaşte şi dreptul Iov, 
când spune: „Mâinile Tale m-au făcut şi m-au zidit” {Iov 10, 8-9). 

Profeţii recunosc că alegerea lor este stabilită de Dumnezeu încă din 
pântecele mamei lor. Astfel, profetul Isaia spune: „... Domnul m-a chemat 
de la naşterea mea, din pântecele mamei mele mi-a pus mie nume... m-a 

zidit din pântecele mamei mele ca să-i slujesc Lui şi să întorc pe Iacob 
către El şi să strâng la un loc pe Israel” ( Isaia 49, 1-5). La fel se pronunţă 
şi profetul Ieremia: „înainte de a fi zămislit în pântece, te-am cunoscut şi 
înainte de a ieşi din pântece, te-am sfinţit şi te-am rânduit proroc pentru 
popoare” (Ieremia 1, 5). Acestor afirmaţii li se asociază Sfântul Apostol 
Pavel când scrie galatenilor: „Dar când a binevoit Dumnezeu, care m-a 
ales din pântecele maicii mele şi m-a chemat prin harul Său, să descopăr pe 
Fiul Său întru mine...” ( Galateni 1, 15-16). în aceste cazuri ca şi în toate 
celelalte - fiindcă cu fiecare om Dumnezeu are un plan al său -, avortul 
constituie o gravă încălcare a planului lui Dumnezeu. în acelaşi timp, dacă 
Dumnezeu stabileşte cu fiecare om o comuniune, înseamnă că îi recunoaşte 
calitatea de persoană, adică entitate psihosomatică ireductibilă. Iar dacă 
„viaţa fetală” este recunoscută de către Dumnezeu ca „viaţă personală”, 
rezultă clar că avortul este o crimă împotriva persoanei umane create după 
chipul lui Dumnezeu. 

Noul Testament nu aminteşte nimic de avort. Dar el se deschide cu 
marea minune a Buneivestiri, când, prin pogorârea Sfântului Duh, Fiul 
lui Dumnezeu s-a zămislit în pântecele Sfintei Fecioare, începând din 
acest moment opera de mântuire a neamului omenesc din păcat, fiindcă 
celelalte evenimente au urmat în mod firesc şi necesar. De aici vedem că, 
fără să o spună în mod explicit, Evanghelia arată că zămislirea marchează 
ireversibil viaţa persoanei umane definită. 

Tot atât de concludent este şi episodul vizitei Maicii Domnului la 
Sfânta Elisabeta, mama Sfântului Ioan Botezătorul. în primul rând observăm 
că Elisabeta acordă o cinstire deosebită Celui zămislit în pântecele Sfintei 
Fecioare. în al doilea rând că pruncul zămislit trăieşte simţămintele mamei 
sale, şi se manifestă ca atare. „... Şi a intrat în casa lui Zaharia şi a salutat 
pe Elisabeta. Şi când a auzit Elisabeta salutarea Măriei, a săltat pruncul 
în pântecele ei şi s-a umplut de Duhul Sfânt Elisabeta. Şi a strigat cu glas 
mare şi a zis: Binecuvântată eşti tu între femei şi binecuvântat este rodul 
pântecelui tău... Că iată, cum veni glasul salutării tale la urechile mele, a 
săltat pruncul cu bucurie în pântecele meu” (Luca 1, 40-44). 

în favorul naşterii de copii şi împotriva avortului sunt explicite 
cuvintele Sfântului Apostol Pavel, care spune că „femeia se va mântui prin 
naşterea de copii” (I Timotei 2, 15). Creştinii care au luat cunoştinţă de 
cuvintele Apostolului au înţeles şi reversul negativ al îndemnului, în sensul 
că femeia nu se va mântui dacă refuză procreaţia. Avortul este tocmai 
refuzul procreării, de aceea creştinii nu l-au acceptat. Ei nu l-au acceptat, 

desigur, şi fiindcă au văzut totdeauna în el păcatul uciderii condamnat de 
porunca ce exprimă voia lui Dumnezeu, care totdeauna este favorabilă 
vieţii omului. 


5. Atitudinea Bisericii fată de avort 

9 

Urmând duhului Scripturilor Sfinte, întărite de îndemnul apostolic, 
Biserica încă dintru început s-a arătat potrivnică avortului şi, în acelaşi 
timp, susţinătoarea zămislirii copiilor şi a educării lor de către familiile 
creştine într-un nou mod de vieţuire specifică Evangheliei lui Hristos. 

Vom temelui aceste afirmaţii cu texte din operele părinţilor şi 
scriitorilor bisericeşti din primele veacuri creştine, apoi din viaţa liturgică 
a Bisericii, precum şi din canoanele care reglementează disciplina 
bisericească a credincioşilor. 

a. Argumente din literatura patristică 

In Didahia (învăţătura celor 12 Apostoli ) citim: „A 2-a poruncă a 
învăţăturii: «Să nu ucizi, să nu săvârşeşti adulter, să nu strici băieţi, să nu 
fii desfrânat, să nu furi, să nu vrăjeşti, să nu faci otrăvuri, să nu ucizi copil 
în pântece, nici pe cel în scutec să nu-1 ucizi...» (II.3), «aceasta este calea 
vieţii» (IV, 14)”. 15 

Epistola lui Barnaba specifică exact acelaşi lucru ca şi Didahia, cu 
deosebirea că, în loc de „calea vieţii”, este folosit tennenul „calea luminii” 
şi „gnoza”: „calea luminii este aceasta... iar gnoza care ni s-a dat să mergem 
pe această cale este aceasta: „... Să nu ucizi copil în pântecele mamei şi 
nici să-l ucizi după ce s-a născut” (XIX, 1-5). 16 

în Epistola către Diognet se spune despre creştini că „se căsătoresc ca 
toţi oamenii şi nasc copii, dar nu aruncă pe cei născuţi” (V, 6). 17 

Dintre apologeţii creştini numim pe Atenagora Atenianul, care în 
„Solie în favoarea creştinilor”, combătând luptele de gladiatori, constată: 
„Pentru noi, creştinii, însă, e aproape acelaşi lucru să vedem un om ucis sau 
să-l ucidem; de aceea în toate chipurile noi ne ferim de astfel de spectacole, 
şi atunci, cum am putea fi noi în stare să ucidem, dacă nu ne place nici să 
privim o astfel de fărădelege strigătoare la cer? Cum am putea noi săvârşi 
astfel de ucideri, când şi pe femeile care le ajută pe mame să avorteze le 


15 PSB I, trad. pr. D. Fecioru, Bucureşti 1979, p. 26-27. 
l6 PSBl,p. 135. 
n PSB l,p. 340. 

numim ucigaşe şi spunem că pentru această colaborare a lor vor avea să 
dea socoteală înaintea lui Dumnezeu? Până şi fetusul din pântecele mamei, 
de care încă nu suntem siguri că e într-adevăr o fiinţă vie, spunem că 
Dumnezeu îi poartă de grijă; dar să mai şi ucidem pe cineva care e înaintat 
în vârstă?!.. (XXXV). 18 

Tertulian, înApologeticul său, scria: . Pe când noi, care ne interzicem 
orice ucidere, nu ne permitem să stingem viaţa pruncului conceput în 
pântecele mamei, înainte chiar ca sângele să se plămădească în el ca om. 
A împiedica naşterea este o omucidere anticipată: căci ce deosebire poate fi 
între a răpi viaţa unui suflet născut sau a-1 omorî la naştere? Om este şi cel 
născut, urmând să crească, şi cel care este un fruct doar în germene” (IX, 
8). 19 

Acuzându-i pe păgâni de ucidere, Minucius Felix, în al său Octavius, 
spune: Voi sunteţi cei care vă lăsaţi uneori fiii, abia născuţi, în faţa 

fiarelor şi păsărilor, sau îi omorâţi, alteori în mod barbar, ştrangulându-i. 
Aveţi mijloace cu care distrugeţi viaţa viitorului om chiar în pântecele 
voastre, omorându-vă copiii înainte de a-i naşte” (XXX, 2). 20 

Clement Alexandrinul, în Pedagogul, socotit a fi primul manual de 
morală creştină, arată deosebit de limpede care este învăţătura Bisericii 
cu privire la avort: „întreaga noastră viaţă se va scurge în chip firesc dacă 
ne stăpânim de la început poftele şi nu ucidem cu mijloace rele fetusul 
omenesc, făcut să se nască prin dumnezeiască purtare de grijă. Femeile 
care folosesc pentru acoperirea desfrânării droguri pentru avort, scot afară 
o materie complet moartă, dar avortează o dată cu fetusul şi iubirea de 
oameni” (II; X; 96, l). 21 

Pe de altă parte, dascălii Bisericii susţin că odată cu zămislirea, trupul 
fiinţează simultan cu sufletul. Sfântul Irineu (+ 202) arată pentru prima dată 
că „sufletul nu este anterior trupului în existenţa sa; nici trupul înaintea 
sufletului în formarea sa, ci aceste două elemente există din aceeaşi clipă”. 22 
Mai târziu, Sfântul Grigorie de Nyssa consideră că „nici sufletul nu există 
înaintea trupului, nici trupul nu se alcătuieşte înaintea sufletului, ci vin în 

18 P.® II, p. 382-383. 

19 PSB III, p. 52. 

20 PSB III, p. 384. 

21 PSB IV, p. 284-285. 

22 Fragmente la Cântarea Cântărilor XXVI, Jean Claude Larchet, Statutul 
embrionului după tradiţia patristică, trad. Maria Oprea, în Revista Teologică, nr. 1/1998, 
p. 32. 

viaţă în acelaşi timp”. 23 Sfântul Grigorie îşi motivează afirmaţia pe baza 
faptului că încă de la zămislire, omul poartă chipul lui Dumnezeu. Sfântul 
Maxim Mărturisitorul, combătând teoria origenistă (de origine platonică) a 
preexistenţei sufletului, declară că „urmând calea împărătească a Părinţilor, 
nu susţinem nici preexistenţa, nici postexistenţa, ci coexistenţa sufletului 
şi a trupului, păzindu-ne a ne apleca spre dreapta sau spre stânga, după 
cum zice Sfânta Scriptură”. 24 La baza afirmaţiei Sfântului Maxim stă faptul 
că logosul fiecărei fiinţe umane îşi are temelia în Logosul-Hristos, fiind 
stabilit de voinţa divină înaintea veacurilor. 

în altă ordine de idei, Părinţii Bisericii, precum Sfântul Ioan Gură de 
Aur, fac responsabil de avort şi pe bărbatulfemeii, întrebând peste veacuri: 
„De ce semeni acolo unde ogorul are de gând să strice rodul? Acolo unde se 
face ucidere înainte de naştere?... De ce darul lui Dumnezeu îl batjocoreşti 
şi legilor lui te împotriveşti? De ce ceea ce este blestem tu iei binecuvântare? 
De ce sălaşul naşterii îl faci sălaş al uciderii? De ce femeia care ţi-a fost 
dată spre naştere de prunci o pregăteşti pentru ucidere?”. 25 

b. Argumente liturgice 

Rugăciunile care se rostesc cu prilejul Tainei Sfintei Cununii au 
mereu în atenţie scopul căsătoriei ca naştere de copii. Astfel, mirelui se 
face urarea: „Mărit să fii mire ca Avraam, binecuvântat să fii ca Isaac, să 
te înmulţeşti ca Iacob, umblând în pace şi lucrând în dreptate poruncile 
lui Dumnezeu”. Urare asemănătoare se face şi miresei: „Şi tu mireasă, 
mărită să fii ca Sarra, să te veseleşti ca Rebeca, să te înmulţeşti ca Rahela, 
veselindu-te cu bărbatul tău şi păzind rânduielile Legii, că aşa a binevoit 
Dumnezeu”. 

La sfârşitul slujbei, Biserica se roagă pentru cei doi miri spunând: 
„Tatăl, Fiul şi Duhul Sfânt, Treimea cea întru tot sfântă şi de o fiinţă şi 
începătoare de viaţă, o Dumnezeire şi o împărăţie, să vă binecuvinteze pe 
voi. Să vă dea vouă viaţă îndelungată, naştere de prunci buni, spor în viaţă 
şi-n credinţă”. 

Aceeaşi purtare de grijă o acordă Biserica şi copiilor nou născuţi, de¬ 
veniţi prin Botez membrele Trupului lui Hristos. Vedem aceasta din rugă¬ 
ciunile ce se rostesc, nu numai pentru mamă, ci şi pentru copil, la 40 de zile 
după naştere cu prilejul îmbisericirii: „Şi pe acest prunc născut dintr-însa 

23 Omilii la Cântarea Cântărilor, PSB 29/1982, p. 221. 

24 Ambigua, Către Ioan, Arhiepiscopul Cyzicului, 42, PSB 90/1983, p. 279. 

25 Omilia 24 la Romani, după M. Kalamaras, op. cit., p. 27. 

binecuvintează-1, creşte-1, sfinţeşte-1, înţelepţeşte-1, fă-1 întreg la minte şi cu 
bună pricepere, că tu l-ai adus pe acesta şi i-ai arătat lui lumina cea simţi¬ 
toare, ca să se învrednicească şi de lumina cea înţelegătoare în vremea pe 
care tu ai hotărât-o. Şi să se numere împreună cu turma Ta cea sfântă.. 

Cât de mult preţuieşte Biserica naşterea de copii o dovedeşte faptul 
că în calendar se face pomenire de zămislirea de prunci cu mai multe 
prilejuri. Astfel, la 24 septembrie - zămislirea Sfântului Ioan Botezătorul; 
la 8 decembrie - zămislirea Maicii Domnului, iar la 25 martie se face 
pomenirea cu prăznuire a Buneivestiri. 26 

c. Argumentul disciplinei bisericeşti 

Legislaţia bisericească a luat atitudine încă dintru început faţă de 
păcatul avortului. Astfel, Sinodul de la Elvira (306), prin canoanele 63 
şi 68, excomunică pe femeia care a avortat, oprind-o de la împărtăşanie 
până pe patul morţii. Ceva mai târziu, legislaţia bisericească devine mai 
indulgentă cu privire la pedeapsa acordată pentru avort. Canonul 21 
al Sinodului local de la Ancira (314) precizează: „Pe femeile care sunt 
desfrânate şi îşi omoară fătul şi se îndeletnicesc cu pregătirea mijloacelor 
de avort, hotărârea de mai înainte le-a oprit până la ieşirea din viaţă, şi 
această hotărâre se ţine îndeobşte, dar, găsind ceva spre a le trata mai blând, 
am hotărât ca vreme de 10 ani să împlinească în penitenţă, potrivit treptelor 
hotărâte”. După cum vedem, canonul face derogare de la obiceiul existent, 
comutând epitimia de la oprirea pe viaţă, la 10 ani. 

Sfântul Vasile cel Mare, în canonul 2, arată că „cei care dau 
medicamente avortive sunt ucigaşi. Şi ei, şi cele care primesc otrăvuri 
ucigătoare de embrioni... Dar nu trebuie să se întindă pocăinţa lor până 
la moarte, ci să se primească după un termen de 10 ani, dar vindecarea să 
se hotărască nu după timp, ci după chipul pocăinţei”. în canonul 8, marele 
capadocian precizează: „... Şi cele ce dau doctorii de avort sunt ucigaşe, 
şi cele ce primesc otrăvurile care omoară fătul”. După cum vedem, Sfântul 
Vasile cel Mare, făcând deosebirea dintre uciderea voluntară şi involuntară, 
consideră avortul ucidere voluntară şi pretinde epitimie 10 ani, asemenea 
canonului 21 al Sinodului de la Ancira. 

Canonul 91 al Sinodului Trulan (692) precizează că „pe cele care 
dau doctorii lepădătoare de făt (provocatoare de avort) şi pe cele care 
primesc otrăvuri pierzătoare (omorâtoare de prunci) le supunem pedepsei 
ucigaşului”. 

26 John Breck, op. cit.,p. 328. 

Ioan Postitorul, prin canonul 33, revine asupra epitimiei date de 
Sfântul Vasile cel Mare, spunând: „Vasile cel Mare în canonul său al 2-lea 
şi al 8-lea condamnă pe femeile care strică cu meşteşugiri pe feţi în pântece, 
şi pe cele ce dau şi iau doctorii, pentru ca să-i piardă, şi ca feţii înainte de 
vreme să cadă afară. Noi însă hotărâm ca acestora să li se dea cel mult până 
la 5 ani sau chiar şi 3 ani”. 

Din cele de mai sus vedem că, potrivit legislaţiei bisericeşti, avortul 
este socotit ucidere voluntară. La început se pedepsea prin oprirea de la 
împărtăşanie pe toată viaţa. Apoi perioada epitimiei scade la 20 de ani, apoi 
la 10 ani, apoi la 5 şi la 3 ani. Se apreciază, desigur, că mai importantă este 
intensitatea căinţei aducătoare de vindecare, decât timpul prea mare care 
pe unii i-ar putea duce la deznădejde, iar pe alţii i-ar putea îndepărta de la 
puterea tămăduitoare a harului, care „pe cele slabe le vindecă”. 

6. Urmările avortului 

Avortul are urmări nefaste asupra femeii care avortează, asupra 
familiei şi asupra societăţii. 

a. Urmări fizice asupra mamei 

Avortul poate crea leziunea colului uterin, perforaţia uterului, 
hemoragii, stare septică, tromboembolie. 

La fel, avortul poate duce la obturarea trompelor uterine, la 
sterilitate, la hemoragii uterine neregulate, la creşterea frecvenţei sarcinilor 
extrauterine, la creşterea frecvenţei avorturilor „spontane”, la predispoziţie 
de naştere prematură, la dereglări în perioada a treia a naşterii, precum şi la 
mortalitatea prenatală crescută. 

b. Urmări psihice 

Avortul crează de cele mai multe ori la femei forme depresive, 
sentimente de vinovăţie, insomnii şi vise grele, anxietate, frustrare, 
pierderea respectului faţă de sine, apariţia răcelii emoţionale, dereglări 
sexuale, dereglări comunicaţionale cu partenerul de căsătorie şi cu copiii 
deja născuţi, precum şi schimbări dramatice de personalitate. 

c. Urmări asupra familiei şi societăţii 

Avortul poate aduce cu sine dereglări ale relaţiilor dintre membrii 
familiei, precum: pierderea motivaţiei, răceala emoţională, dezamăgirile şi 
alte stări nevrotice sau psihotice cauzate de vinovăţia faptei. 

Influenţa negativă a avortului asupra societăţii este de ordin 
demografic, dată în primul rând de scăderea dramatică a natalităţii. Apoi, 
prin avorturi societatea poate pierde un eventual om de mare folos pentru 
destinele ei. 

Avortul are urmări şi asupra celor care participă la efectuarea lui, 
precum: medicii, asistenţii medicali, surorile medicale, şi chiar farmaciştii 
resimt indirect vinovăţia crimei, cu răsfrângere negativă asupra familiei lor, 
după cum declară mulţi dintre ei. 

în Programul National Mama şi Copilul se spune că peste 40% 
din cazurile de mortalitate maternă în 2004, în România, s-au datorat 
complicaţiilor avortului provocat, iar mortalitatea infantilă este şi ea o 
urmare a acestor metode. 27 

7. Problema prevenirii avortului 
prin virtutea înfrânării 

Asemenea fermenţilor, spermatozoizii sunt făcuţi să moară... Aşa 
cum „pomii roditori au sămânţa în sine” ( Facerea 1 , 11) din abundenţă, 
pentru rodire, fără însă a împlini această finalitate; tot astfel se poate vorbi 
şi despre om, fiindcă fecundarea se face, în condiţii normale, doar între un 
spermatozoid şi un ovul. De aici rezultă fiinţa vie, care defineşte din acest 
moment fetusul ca persoană umană. Restul milioanelor de spermatozoizi 
rezultaţi din ejaculare sunt sortiţi pieirii, asemenea trântorilor din stupul 
de albine, care aleargă în văzduh spre a „cuceri” regina pentru fecundare 
şi viaţă... 

E suficient să ne gândim, în acest context, la faptul că dacă şi-ar 
„împlini menirea”, atunci la o simplă ejaculare s-ar crea atâţia oameni, încât 
ar putea să umple întregul glob pământesc... Această abundenţă seminală 
reprezintă, în fond, o posibilitate de selecţie, spre a „birui” cel mai bun, 
pentru ca viaţa ce rezultă din fecundare să primească pecetea triumfului 
calitativ superior... 

în altă ordine de idei, este cunoscut din rânduiala Legii Vechi că 
în anume perioade de timp femeia era considerată a fi curată, iar în alte 
perioade se considera necurată, impunându-se în acest caz şi unele restricţii 
sub aspectul evlaviei şi al ritualului... 


27 Cotidianul Sud Vestul, 3 oct. 2005, p. 2. 


308 



Atitudinea Bisericii faţă de avort 


Era prevăzută şi starea de fertilitate a femeii, când procrearea era 
recomandată spre înmulţirea neamului... 

Acele timpuri au trecut, iar omul contemporan se confruntă cu alte 
realităţi aflate la polul opus faţă de cele menţionate şi respectate cu stricteţe 
de Legea Veche. 

Pe de altă parte, a apărut o adevărată industrie de anticoncepţionale 
folosite pe scară largă de femeile ce nu doresc să devină mame, dar în acelaşi 
timp doresc să evite avortul. Nenorocirea este că toate anticoncepţionalele 
prezintă un mare pericol pentru sănătatea femeii şi a copiilor ce urmează 
să se nască. 

Pentru evitarea sarcinii şi a avortului, dacă se urmăresc acestea, vom 
apela la argumente şi proceduri morale, şi anume la virtutea înfrânării. 
Astfel, se va avea în atenţie perioada de fertilitate a femeii. Toate cărţile şi 
publicaţiile de planificare familială sau de educaţie sexuală, la modă, arată 
că ştiinţific şi practic rămâne dovedit faptul că fertilitatea maximă este între 
13-15 zile a ciclului lunar al femeii care ţine 28 de zile (cu aproximaţie 
26 sau 30 de zile). Prin urmare, de la încetarea ciclului lunar se numără 
13-15 zile plus-minus 2 zile, mai precis 11-17 zile. în această perioadă de 
aproximativ o săptămână, fertilitatea fiind maximă, se poate evita avortul 
prin înfrânarea sexuală. Mulţi respectă această înfrânare, alţii însă, fiind 
neînfrânaţi sau neglijenţi, folosesc anticoncepţionalele atât de dăunătoare 
sănătăţii femeii sau, evitându-le, măresc numărul avorturilor. 

în sfârşit, tot în acest context, socotim potrivit să semnalăm că unii 
asceţi mai scrupuloşi susţin că, atunci când este vorba de procreaţie, nu se 
admite nici o metodă care să o poată opri... Ei spun că aceasta reprezintă 
voia lui Dumnezeu, de perpetuare a neamului omenesc, mai presus decât 
orice calcul omenesc... Unii asceţi creştini, din vechime, animaţi poate de 
prea mult zel, sfătuiau că numai prin abstinenţa totală a soţilor se poate opri 
procrearea ... S-a chiar ajuns la aşa numita „căsătorie albă”, considerată în- 
tr-o anume perioadă istorică ca un adevărat act de sfinţenie familială, echi¬ 
valentă pe plan moral cu martiriul... Creştinul „modem” abandonează însă 
tot mai mult această mentalitate ... Şi se pare că nu fără temei. Să vedem, 
în concret, cuvintele Apostolului neamurilor. El recomandă, intr-adevăr, 
soţilor să cultive abstinenţa, dar nu totală, ci în special atunci când se înde¬ 
letnicesc cu postul şi cu rugăciunea. Apoi, pentru a evita „ispita diavolului” 
şi nestăpânirea firii, pentru a nu cădea în desfrâu, soţii sunt îndemnaţi: „să 
nu vă lipsiţi unul de altul, decât prin bună înţelegere pentru un timp... şi 

iarăşi să fiţi împreună”... (I Corinteni 7, 5). în continuare, Apostolul pre¬ 
cizează: „Aceasta o spun ca îngăduinţă, iar nu ca poruncă” (I Corinteni 
7, 6). De aici înţelegem că Apostolul nu stabileşte o regulă categorică a 
abstinenţei, ci îngăduie fiecăruia să se orienteze conform „darului său pe 
care îl are de la Dumnezeu (I Corinteni 7, 7). Principalul lucru era să evite 
desfrâul... Transferând prin analogie această rânduială apostolică la avort, 
rezultă necesitatea imperioasă de a-1 evita (asemenea evitării desfrâului), 
fără a exclude însă mijloacele naturale şi morale ... 

8. Hotărârea Comisiei Naţionale de Bioetică 
de pe lângă Sfântul Sinod al Bisericii Ortodoxe Române 

privind avortul 

Biserica îşi exprimă punctul de vedere cu privire la avort potrivit 
concepţiei Revelaţiei divine cu privire la apariţia şi sensul vieţii omului, ca 
şi creatură a lui Dumnezeu. 

Astfel, „potrivit Revelaţiei divine, Biserica mărturiseşte că Dumnezeu 
a creat lumea din nimic” (II Macabei 7, 28). Dumnezeu a creat viaţa sub 
toate aspectele ei, iar în ceea ce priveşte viaţa omenească, Dumnezeu a 
arătat o grijă deosebită. Viaţa omenească nu este produsul devenirii 
spontane a lumii, ci, pentru apariţia ei, Dumnezeu a avut o grijă deosebită: 
omul nu apare la poruncă, ci în urma unui sfat şi a unui act special al Sfintei 
Treimi, act exprimat de aghiograf prin tennenul de plăsmuire şi de suflare 
de viaţă. Viaţa omenească nu este determinată doar de plăsmuirea omului 
din pământ, ci (sau mai ales) de suflarea viu-făcătoare a lui Dumnezeu. 

Aceasta ne dovedeşte faptul că omul nu este simplă fiinţă biologică 
(„fiinţă vie” înzestrată cu suflet raţional), ci este deodată suflet viu (Facerea 
2,7) şi trup omenesc (nu orice trup) viu. Aşa a apărut primul om (Adam), 
aşa au apărut, apar şi vor apărea - cu voia lui Dumnezeu - oamenii în 
istorie: suflete vii în trupuri vii. Omul este, aşadar, o fiinţă psiho-fizică 
ce a fost şi este creată de Dumnezeu după chipul Său (Facerea 3, 28), în 
vederea asemănării cu El. Consecinţa logică a acestei învăţături şi credinţe 
este aceea că toate fiinţele omeneşti sunt în mod fundamental egale între 
ele în ceea ce priveşte natura şi vocaţia lor. Ele posedă deodată, actual şi 
potenţial, aceeaşi demnitate şi aceeaşi valoare: sunt chip al lui Dumnezeu, 
dar chip într-un continuu proces de asemănare cu Dumnezeu. 

Pentru că este purtătoarea chipului lui Dumnezeu, orice fiinţă 
omenească, oricare ar fi vârsta, situaţia sau starea sa fizică, deţine o 
demnitate reală şi impune un deosebit respect. De aceea, tot ceea ce este 
comis împotriva fiinţei umane este comis, într-o anumită măsură, împotriva 
voinţei lui Dumnezeu, după cum tot binele pe care-1 facem unui semen 
de-al nostru este bine făcut lui Dumnezeu însuşi: „întrucât aţi făcut unuia 
dintre aceşti fraţi ai Mei prea mici, Mie Mi-aţi făcut (...), întrucât nu aţi 
făcut unuia dintre aceşti prea mici, nici Mie nu Mi-aţi făcut” (Matei 25, 40, 
45). 

Dacă viaţa şi, mai ales, viaţa omenească nu este produsul hazardului, 
nici perpetuarea vieţii umane nu este efectul întâmplării şi nici exclusiv 
produsul eforturilor omeneşti. Viaţa omului este de la Dumnezeu şi se 
perpetuează prin intermediul fiinţelor omeneşti, potrivit celor rânduite 
de Dumnezeu. Omul se bucură de viaţă şi de puterea vieţii; are dreptul la 
viaţă, dar şi responsabilitatea de a respecta această viaţă, de a o apăra în 
orice împrejurare, ştiind că, în existenţa istorică în trup, omul îşi pregăteşte 
participarea la împărăţia lui Dumnezeu. 

Revelaţia ne oferă suficiente dovezi că ceea ce s-a zămislit în femeie 
este fiinţă omenească (nu simplu „produs de concepţie”), care nu exclude 
grija lui Dumnezeu şi care trebuie să se bucure de respectul datorat 
demnităţii umane. Cum Biserica are o grijă deosebită faţă de fiinţele umane 
neputincioase şi fără apărare, nu poate să nu se îngrijoreze cu privire la cele 
mai neputincioase fiinţe omeneşti, embrionii umani şi pruncii nenăscuţi... 

Biserica a considerat totdeauna drept păcat grav, egal cu avortul în 
gravitate, şi luarea de medicamente cu scop avortiv... 

Avortul şi toate practicile avortive sunt păcate grele pentru că: 

1. prin ele se ucide o fiinţă umană; 

2. prin ele este afectată demnitatea femeii; 

3. ele prezintă riscul mutilării trupului femeii, al îmbolnăvirii şi morţii 
premature a mamei şi a femeii tinere. 

Femeia nu trebuie redusă la nivelul de obiect al plăcerii bărbatului, nu 
trebuie batjocorită şi umilită în ceea ce îi este specific, anume feminitatea 
şi calitatea de mamă. 

Prin urmare: 

1. Dacă viaţa mamei este pusă realmente în pericol prin sarcină sau 
naştere, ar trebui să fie acordată prioritate vieţii femeii, nu pentru că viaţa 

ei are o valoare mai mare în sine, ci datorită relaţiilor şi responsabilităţilor 
faţă de alte persoane, care depind de ea. 

2. în cazul în care investigaţia genetică descoperă un copil nenăscut 
anormal, recomandarea este de a naşte copilul, respectându-i dreptul 
la viaţă, dar decizia o va avea familia, după ce acesteia i s-au adus la 
cunoştinţă de către medic şi de către duhovnic toate implicaţiile morale şi 
de întreţinere. Toate acestea trebuie rezolvate din perspectiva semnificaţiei 
mântuitoare a prezenţei unei fiinţe handicapate în viaţa fiecărei persoane şi 
în viaţa comunităţii. 

3. Riscul avortului datorat violului sau incestului trebuie evitat mai 
întâi la nivelul educării cu privire la necomiterea acestor păcate, în cazul în 
care starea de graviditate s-a produs, copilul va trebui să fie născut şi, după 
caz, înfiat. 

4. Avortul nu poate fi niciodată justificat, moral, de starea economică 
a familiei, de neînţelegerile dintre parteneri, de afectarea carierei viitoarei 
mame sau a aspectului fizic”. 28 

9. Orientări misionar-pastorale 

Putem spune din cele până aici tratate că avortul reprezintă ucidere, 
mai precis este crimă cu premeditare, fiindcă este vorba despre o fiinţă 
umană sau, mai bine zis, de o persoană umană. Ca şi în cazul lui Cain, când 
sângele fratelui său Abel, ucis, strigă la cer pentru a cere după dreptate 
pedeapsa lui Dumnezeu (Facerea 4, 10), tot astfel şi avortul intră în 
categoria „păcatelor strigătoare la cer". 

Dar se impune să fim realişti şi cu mult discernământ când punem în 
discuţie o problemă pentru care soluţiile sunt şi pot fi diferite. 

Mai întâi trebuie avut în vedere că lumea secularizată în care trăim a 
determinat schimbarea de mentalitate a oamenilor despre procreaţie, la care 
aderă foarte mulţi din cei ce numai cu numele sunt creştini... 

Pe de altă parte, această mentalitate este susţinută de legi cu caracter 
universal, cum este cea privind drepturile omului, la care aderă legislaţia 
tuturor popoarelor, care vrând-nevrând acceptă globalizarea... Ca urmare, 
am văzut că sunt situaţii când medicina oficială nu numai că nu este 
interesată de poziţia Bisericii, dar şi-a stabilit poziţia ei proprie, fără însă 

28 Lucrările Comisiei Naţionale de Bioetică, în rev. Altarul Banatului, nr. 7-9/2004, 
p. 132-136. 

a leza libertatea de opţiune a celor implicaţi moral în actul procreaţiei. în 
acelaşi timp, s-au fonnat cabinete speciale de „planificare familială”, pe 
care tinerii înainte de a se căsători sunt aproape obligaţi să le consulte. Sunt 
apoi cabinete de „sexologie”, menite să ofere pacienţilor soluţii adecvate 
pentru stimularea plăcerii fără a pune în discuţie problema avortului... 

Dacă la acestea adăugăm şi celelalte cauze proavortiste, dintre care 
primează cele economice, ne dăm seama de ce „planificarea familială”, 
care-şi propune ca apariţia unui copil să constituie o bucurie a părinţilor 
şi nu o nedorinţă a lor, prinde tot mai mult teren... în acest context, 
anticoncepţionalele se fabrică la nivel industrial, fără ca cei ce le folosesc 
să se gândească prea mult la consecinţele lor negative sau dezastruoase... 
Ei urmăresc soluţia momentului, iar aceasta este evitarea avortului... 

De fapt, trebuie să spunem deschis că educaţia sexuală a tineretului 
făcută chiar în şcoli nu promovează orientarea spre echilibru şi castitate, ci 
strict pe cunoaşterea metodelor de protecţie pentru evitarea avortului. 

în altă ordine de idei, am văzut că există cazuri, precum incestul şi 
violul, când, în anumite condiţii, datorită consecinţelor uşor de imaginat, 
este chiar recomandat avortul. John Breck, susţinând apariţia pe lume a 
copilului ca „darul sacru al vieţii”, apreciază cu discernământ că, de la 
o vârstă foarte mică, copiii ar trebui învăţaţi cu grijă, dar deschis, despre 
locul şi funcţia sexualităţii în relaţia conjugală. Ei ar mai trebui să afle că 
violenţa sexuală există, şi în interiorul, şi în afara familiei, şi că nu ar trebui 
să se ruşineze dacă devin victimele ei. Mai degrabă ar trebui să caute un 
tratament medical, spiritual şi psihologic pentru a vindeca urmările traumei, 
ca şi pentru a evita concepţia”. 29 

Observăm în ultimul timp că, creştinătatea însăşi începe să se divizeze 
în ceea ce priveşte atitudinea faţă de procreare. Dacă Bisericile tradiţionale 
rămân pe poziţia iniţială, apar congregaţii creştine neoprotestante, foarte 
bine consolidate, emiţând pretenţia de a promova un creştinism ancorat în 
realitatea şi mentalitatea omului modern, orientat spre promovarea plăcerii 
senzuale... 

Desigur, poziţia Bisericii Ortodoxe, temeinic ancorată în izvoarele 
Revelaţiei divine, este cea autentic creştină, dar se cuvine să fie susţinută 
şi demonstrată practic cu mai multă convingere şi stăruinţă. Folosirea 
duhovniciei, de pildă, a scaunului de spovedanie, este un privilegiu al 
spiritualităţii ortodoxe, dar, asemenea epocii primare a creştinismului, 

29 op. cit., p. 329. 

Bisericii, mai mult ca statului, sau colaborând cu acţiunile statului, i se 
cere în actualitate să abordeze cu metode şi soluţii proprii acţiunile de 
supraveghere a formării spirituale a viitorilor ei membri, începând cu 
fetusul... Apoi, Bisericii i se cere să se implice mai mult în asigurarea 
condiţiilor de protecţie materială şi morală a copilului în familie; precum 
şi, în general, de educaţia lui creştină. 

în zbuciumul suferinţei sale cumplite, Franz Kafka spunea pe patul 
morţii, medicului: „ Dacă nu mă omori, eşti un criminal!”. 

în astfel de condiţii se pune în discuţie problema euthanasiei, ca moarte 
plăcută, sau ca dreptul de a sfârşi demn viaţa ajunsă la insuportabil!... 
Dintotdeauna moartea a fost primită fie cu teamă, îngrijorare sau cu 
resemnare, fie cu înţelepciune şi curaj. înţelepţii Eladei chiar au formulat 
deviza: „Maxima philosophia scientia mori” („Cea mai mare filosofie 
este să ştii să mori”). îngrijindu-se ca trecerea prin moarte să fie liniştită, 
cu conştiinţa datoriei împlinite, Biserica permanent cere lui Dumnezeu 
în rugăciune: „sfârşit creştinesc vieţii noastre, fără durere, fără ruşinare 
(adică cu demnitate), în pace şi răspuns bun la înfricoşata judecată a lui 
Hristos, să cerem 

1. Noţiunea şi interpretarea euthanasiei 

încă din secolul al XVI-lea, Thomas Morus (1478-1535) socotea că 
uciderea bolnavilor suferinzi este un „ act de înţelepciune, religios şi sfânt ”. 

în timpurile mai noi, grija acordată suferin z ilor s-a prelungit cu atenţia 
ce se cuvine muribunzilor, luând fiinţă thanatologia cu adevărate reguli 
şi proceduri de asistare a omului aflat pe patul morţii. în acelaşi cadru, 
al dreptului de a muri demn, este şi euthanasia. Sintagma a fost pusă în 
circulaţie de către Francis Bacon (1561-1626) 1 , şi înseamnă „moarte bună”, 
„moarte uşoară, plăcută” (de la grecescul: „eu” = bine, bun şi „thanatos” 
= moarte); sau într-o definiţie mai puţin creştină: „arta de a sfârşi bine, 
frumos, agreabil şi demn enigmatica (şi nu totdeauna agreabila) existenţă 
umană”. 2 


1 Prot. Dr. Marcu Bănescu, Reflexii teologice în legătură cu eutanasia, în rev. 
Mitropolia Banatului, nr. 1/1986, p. 8. 

2 Prof. dr. Eduard Pamfil, Euthanasia, în voi. Medicina modernă şi răspunderea 
medicului, Timişoara, 1970, p. 49. 

De notat este faptul că „euthanasia” ca „ moarte bună ” desemna la 
început moartea primită cu linişte sufletească în urma unei vieţi trăite cu 
demnitate morală. însemna şi efortul medicului de a ridica tonusul sufletesc 
al bolnavului suferind, prin alinarea durerilor. Mai târziu termenul şi-a 
modificat înţelesul, în sensul că euthanasia se referă la curmarea vieţii care, 
datorită bolilor incurabile şi a suferinţelor insuportabile, îşi pierde sensul, 
în felul acesta euthanasia apare ca şi curmare a vieţii cuiva din milă faţă 
de suferinţa ce nu poate fi eradicată. 

Modul de înţelegere şi abordare a euthanasiei este, în contempora¬ 
neitate, în funcţie de felul în care este înţeleasă viaţa. Şi aici părerile sunt 
diferite. Pe de o parte, eticienii vitalişti se referă la datoria pe care fiecare 
om o are de a cultiva „calitatea vieţii” proprii. Ei spun, în primul rând, că 
valoarea vieţii umane este inegală şi depinde de condiţiile şi capacităţile 
individuale. în al doilea rând, ei afirmă că viaţa este o posesie, de aceea 
fiecare este autonom, putând face cu ea ceea ce doreşte. în al treilea rând, 
neadmiţând că Dumnezeu sau alt principiu transcendent este „înţelesul” 
ultim al vieţii umane, persoanei îi revine dreptul de a-şi organiza viaţa dis¬ 
punând şi de sfârşitul ei, după bunul plac. 

Pe de altă parte, eticienii creştini susţin sacralitatea vieţii, înţelegând 
că Dumnezeu este izvorul vieţii, iar viaţa este darul Lui. Sacralitatea vieţii 
ca dar de la Dumnezeu, şi nu ca posesie, impune să fie chivernisită după 
voia Lui, şi nu după placul fiecăruia. Bine chivernisit, darul lui Dumnezeu, 
se cuvine la sfârşit a fi restituit Lui, spre o împlinire veşnică în împărăţia 
Sa. 3 

Pe temeiurile acestor moduri diferite de a aborda viaţa s-au formulat 
şi concepţiile bioeticii. 

Dacă, aşa cum spun eticienii vitalişti, viaţa este o posesie de care 
fiecare poate dispune autonom, atunci problemele euthanasiei, avortului, 
suicidului, procreării etc. devin probleme personale. Dar dacă, aşa cum 
susţin eticienii creştini, viaţa este darul lui Dumnezeu, El fiind în acelaşi 
timp Stăpânul vieţii şi al morţii, omul are responsabilitatea modului în care 
va chivernisi darul lui Dumnezeu. în acest caz, toate problemele bioeticii 
vor fi interpretate în viziunea sfinţirii vieţii, ca bună chivernisire a darului 
lui Dumnezeu, spre a-L putea oferi Lui cu conştiinţa curată şi împăcată, cu 
conştiinţa datoriei împlinite. în felul acesta, calitatea vieţii este în funcţie 


3 John Breck, Darul sacru al vieţii, trad. P.S. Irineu Bistriţeanul, Cluj-Napoca, 
2001, p. 264-267. 

de buna ei chiverniseală, adică de sfinţenia persoanei, pentru ca darul vieţii 
primit de la Dumnezeu să-I poată fi oferit ca sfinţenie, şi nu ca păcat. 

Prin urmare, dacă eticienii vitalişti susţin calitatea vieţii detaşată de 
sacralitatea ei, eticienii creştini vor interpreta toate aspectele bioeticii prin 
îmbinarea calităţii şi sacralităţii vieţii, având ca temei faptul că omul este 
persoana care poartă în sine chipul lui Dumnezeu de la zămislire până la 
moarte, şi chiar dincolo de moarte, în comuniunea veşnică a lui Dumnezeu. 

2. Problema euthanasiei 

Simplificând datele problemei, vom arăta că euthanasia vizează în 
mod expres existenţa umană, care la un moment dat devine insuportabilă. 
Această „simplificare” poate avea însă în spatele ei interese, manevre şi 
consecinţe extrem de variate şi periculoase, încât euthanasia nu este o 
simplă „artă de a muri bine”, ea implicând deopotrivă interesul juriştilor, 
psihologilor, eticienilor, şi nu în ultimul rând al teologilor. De aceea, 
euthanasia ridică un complex de probleme. Privită însă ca simplu act 
medical, în concret, euthanasia ca moarte uşoară este privită ca o metodă 
tehnologică de provocare de către medic a unei morţi precoce, nedureroase, 
unui bolnav incurabil, pentru a-i curma astfel suferinţa prelungită. 4 

Practica euthanasiei a primit mai multă autoritate după ce revista 
americană „The Humanist” publică în 1974 „Manifestul privind 
euthanasia ”, semnat de 300 de oameni de ştiinţă, dintre care trei laureaţi ai 
premiului Nobel, prin care se cerea legiferarea euthanasiei, motivându-se 
că „este imoral să tolerezi, să accepţi sau să impui suferinţa ”. 

Pe de altă parte, asociaţiile care o susţin (prescurtat: ADMD = 
Asociaţia pentru dreptul de a muri demn), încă din 1980 numesc euthanasia 
act voluntar, ca dreptul de a muri demn. De pildă, la congresul organizat de 
, federaţia Mondială a Asociaţiilor pentru dreptul de a muri demn ”, Nisa, 
20-23 septembrie 1984, se arăta că euthanasia semnifică administrarea 
unui medicament de către medic unui bolnav incurabil, ajuns într-o stare 
preletală, pentru a-i curma suferinţele, adică pentru a-i grăbi moartea, având 
consimţământul subiectului sau al membrilor familiei. 5 Astfel, euthanasia 
apare ca un mercy killing (ucidere din milă). 6 

4 Gheorghe Scripcaru, Aurora Ciucă, Vasile Astărăstoaie, Călin Scripcaru, Bioetica, 
ştiinţele vieţii şi drepturile omului, Iaşi, 1998, p. 193. 

5 Rev. „L’actualite religieuse dans le monde“, Paris, nr. 16, 15 oct. 1984, p. 41-45. 

6 Lisa Sowle Cahill, Le droit la mort d’autrui, rev. Concilium, nr. 199/1985, p. 49. 

în altă ordine de idei remarcăm faptul că se face deosebirea dintre 
euthanasia activă, ca moarte dulce, realizată de un terţ, dar neacceptată 
din punct de vedere legislativ, şi euthanasia pasivă sau orthothanasia, care 
priveşte dreptul oricărei persoane majore, sănătoase din punct de vedere 
psihic, de a se opune prelungirii vieţii sale în mod artificial prin folosirea 
tehnicilor moderne. 7 

Euthanasia ca drept de a muri demn implică posibilitatea de a alege 
timpul şi modul de a-ţi sfârşi viaţa. De aici şi o posibilă corelaţie dintre eu- 
thanasie şi suicid. Euthanasia ca act voluntar poate fi socotită suicid asistat, 
mai precis, un suicid prin intermediar (implicând responsabilitatea medi¬ 
cului). Suicidul propriu-zis însă este un act strict personal, el putându-se 
efectua după voinţa proprie şi prin mijloace liber alese. Pe de altă parte, 
euthanasia se referă la boala incurabilă, pe când suicidul are cauze multiple 
şi o sferă de aplicare mult mai variată. 

3. Privire istorică asupra euthanasiei 

A 

3.1. In antichitate 

Se ştie din istorie că, din dorinţa de a avea buni războinici, în Sparta, 
copiii născuţi cu malformaţii sau debili mintali erau sacrificaţi. 

Unele triburi gennanice îşi îngropau bătrânii de vii. în multe părţi ale 
Indiei, bătrânii erau sufocaţi cu nămol şi aruncaţi apoi în apele Gangelui. 8 
Tribul Ibos din Africa Orientală îşi arunca copiii născuţi gemeni spre a fi 
sfâşiaţi de animale sălbatice. 9 

Aceeaşi soartă tristă o aveau şi copiii aparţinători unor triburi 
sălbatice, pentru simplul motiv că, din lipsă de hrană, nu li se putea asigura 
alimentaţia şi existenţa. 

S-a remarcat că „ infanticidul a fost multă vreme o practică acceptată 
şi aplicată în caz de nevoie, alături de abandonarea, neîngrijirea copiilor. 
De asemenea, copiii bolnăvicioşi şi infirmi, lipsiţi de perspectiva de a-şi 
câştiga singuri existenţa, au fost de multe ori sacrificaţi, chiar şi la popoarele 
civilizate, ca romanii, grecii, japonezii...”. 10 


7 Gh. Scripcaru şi colab., op. cit., p. 193. 

8 Constantin Maximilian, Drumurile speranţei, Bucureşti, 1989, p. 127. 

9 E E Negulescu, Destinul omenirii, voi III, f.a., p. 346. 

10 Traian Herseni, Sociologia, Bucureşti, 1952, p. 524. 

Chiar şi acum există cazuri de euthanasie la eschimoşi, sau la unele 
triburi din Indonezia, sau din India. De pildă, „la battakii din Sumatra, tatăl 
ajuns la bătrâneţe îi invită pe copiii săi să-i mănânce carnea. Apoi urcă in¬ 
tr-un copac, se lasă să cadă jos ca un fruct copt, după care cei din familie îl 
omoară şi îl mănâncă”. 11 

A 

3.2. In Vechiul Testament 

Regele Saul, învins de filisteni, pentru a nu fi expus unei morţi 
nedemne, „luându-şi sabia, s-a aruncat în ea”. Apropiindu-se însă armata 
duşmanilor, Saul cere unui ostaş: „apropie-te de mine şi mă ucide, că 
durerea morţii m-a cuprins şi sufletul meu e tot în mine” {II Regi 1, 1-15). 

Se relatează, apoi, despre Abimelec că după ce i-a fost spart capul cu 
o piatră, a cerut unui tânăr să-l ucidă {Judecători 9, 53-54). 

Putem cita şi pe Samson, care, refuzând totalul dispreţ al duşmanilor, 
preferă să moară alături de ei sub prăbuşirea zidurilor casei unde se aflau 
{Judecători 16, 30). 

Euthanasia ca moarte bună, „preferată”, echivalează în acest fel 
cu jertfirea de sine, ca act de eroism, fapt ce va fi des întâlnit în viaţa 
conducătorilor de popoare, care îşi identifică moartea cu idealul luptei lor. 

Pe de altă parte, /sus Sirah declară în numele înţelepciunii că ,, mai 
bună este moartea decât viaţa amară sau decât boala necontenită” (30, 
17). 


3.3. „Pregătirea pentru moarte” 
în concepţia filosofiei antice 

înţelepţii Eladei au făcut din pslexs Qavăxov {Phaidon, 64a; 67e) 
(pregătirea pentru moarte) definiţia însăşi a filosofiei, ca supremă 
învăţătură de a-ţi trăi viaţa demn. Astfel, „melete thanatou” însemna 
pentru ei neîntrerupta exersare în practicarea morţii faţă de viaţa trupească 
accidentală şi înşelătoare, în favorul vieţii înţelepte care promovează prin 
filosofie valorile eterne ale sufletului omenesc. Iată cuvintele lui Platon: 
„Cei care sunt filosofi în adevăratul înţeles al cuvântului se abţin de la orice 
dorinţă a trupului, rezistând cu dârzenie şi nelăsându-i-se pradă. Ei nu se 
sperie, ca mulţimea iubitorilor de averi, să-şi piardă bunul lor şi să cunoască 

11 Pr. Claudiu Dumea, Omul între „a fi” sau „a nu fi”. Bucureşti, 1998, p. 100. 

sărăcia; şi nu se tem, ca iubitorii de putere şi de onoruri, de lipsa de cinstire 
şi de nume bun legată de viaţa lor neînlesnită. Şi atunci se ţin departe de 
dorinţele acestea... Cei cărora le pasă de sufletul lor şi nu trăiesc doar ca 
să-şi plăsmuiască trupul, aceia spun tuturor acestor lucruri „rămas bun” 
(<chairein = formulă de salut prin care sufletul se desparte de trup şi rămâne 
el însuşi - n.n.)... Iubitorii de cunoaştere ştiu că, atunci când filosofia a 
pus stăpânire pe sufletul lor, acesta este închis şi ferit de trupul său şi că, în 
loc să cerceteze realităţile nemijlocit şi cu propriile sale puteri, era silit să 
le privească dinăuntrul temniţei (trupului n.n.) acesteia şi să se tăvălească 
în deplină neştiinţă... Ştiu bine iubitorii de cunoaştere în ce stare se află 
sufletul lor când s-a înstăpânit pe el filosofia, şi că după aceea, ea, filosofia, 
îi încurajează cu blândeţe şi începe să-i elibereze, arătându-i cât de iluzorii 
cunoştinţe ne dă atât privirea sau auzul, cât şi orice simţ, încercând să-l 
convingă să se ferească de a se mai folosi de ele mai mult decât strictul 
necesar, îmbiindu-1, dimpotrivă, să se adune şi să se strângă în el însuşi...” 
(.Phaidon , 82e-83a). 

De aici vedem că în concepţia marilor înţelepţi ai Eladei pregătirea 
pentru moarte echivala cu pregătirea sufletului de a-şi afla propria 
spiritualitate, prin eliberarea de trup, considerat „închisoare” (temniţă) care 
îl înrobeşte prin poftele carnale ale simţurilor. 

Desigur, acest concept filosofic este cu totul altceva decât ceea ce 
numim noi euthanasie. Este totuşi interesantă pledoaria pe care o făceau 
înţelepţii antici în privinţa biruinţei spiritului prin eliberarea de sub cătuşele 
poftelor carnale. Intr-un fel, este şi aceasta o moarte plăcută, în sens moral- 
spiritual. 

3.4. Aspecte ale euthanasiei în epoca modernă 

încă din 1835 au apărut în Anglia mişcări în favoarea euthanasiei. 
Extinzându-se şi în alte ţări, s-a constituit Federaţia Mondială a Societăţilor 
pentru dreptul de a muri. 

înaintea primului război mondial, euthanasia devine „ultra modernă”. 

S-au constituit mai multe proiecte pentru legiferarea euthanasiei. 
Unul dintre ele a fost întocmit de Roland Gerkan, în şapte paragrafe, după 
cum urmează: 

„1. Orice bolnav incurabil are dreptul euthanasiei sau, cu alte cuvinte, 
are dreptul să ceară ajutorul medicului pentru a muri. 

2. Pentru câştigarea acestui drept, bolnavul trebuie să se îndrepte 
către judecătoria competentă. 

3. Pe baza cererii, judecătoria dispune vizitarea bolnavului prin 
medicul judecătoriei şi alţi medici. Vizita medicală trebuie să aibă loc cel 
mai târziu la opt zile de la înaintarea cererii. 

4. Despre vizita medicală se ia protocol, însemnându-se părerea 
ştiinţifică a medicilor dacă boala este incurabilă sau nu. 

5. Dacă pe baza vizitei medicale se poate constata că boala după toată 
probabilitatea se va sfârşi cu moartea, judecătoria va acorda bolnavului 
dreptul la euthanasie; iar în caz contrar cererea se respinge. 

6. Cine, la dorinţa expresă, omoară pe bolnav fără durere nu se 
pedepseşte, dacă în conformitate cu paragraful 5 i s-a votat bolnavului 
dreptul la euthanasie, sau dacă prin cercetare ulterioară se poate constata că 
respectivul suferea de vreo boală incurabilă. 

7. Cele cuprinse în paragrafele 1-6 au valoare şi pentru cei schilavi”. 12 

Accente tragice va primi euthanasia mai târziu, când s-au făcut 

abuzuri cu dreptul de a muri demn. Astfel, pentru promovarea eugeniei, în 
Germania nazistă, între 1934-1944, au fost asasinate 75.000 de persoane 
handicapate: epileptici, retardaţi mental, psihopaţi etc. 13 

De menţionat este faptul că, în timpul nazismului, euthanasia a devenit 
o adevărată „tehnică” medicală de exterminare. Utilizarea monoxidului de 
carbon şi apoi a Zyklon B, gaze atât de toxice, a constituit o adevărată 
ucidere „omenească”, încât s-a pus legitima întrebare: care este poziţia şi 
rolul medicului în alegerea modalităţilor de suprimare a vieţii? Un psihiatru 
nazist, fiind întrebat dacă are procese de conştiinţă sau vise care să-l tulbure 
în urma asasinatelor la care asistase sau a destăinuirilor colegilor săi, a 
răspuns că el nu a omorât niciodată, iar calitatea de medic îi permite poziţia 
de „outsider”. 14 

în altă ordine de idei, în prezent a apărut o bogată literatură ce 
justifică şi cere aplicarea euthanasiei. Au luat fiinţă multiple societăţi 
civile ce pledează în favoarea euthanasiei, precum, în Anglia, Societatea 
de refuz a tratamentului leucemiilor. Legiferarea euthanasiei a avut loc 
în Olanda, cu aplicare pentru bolnavii incurabili, în lipsa unor alternative 
terapeutice, după o cerere conştientă şi repetată, avizată de medicul de 
familie şi cu verificarea medico-legală a întregului dosar. în Australia se 

12 Dr. Alexandru Rusu, Euthanasia, în rev. Cultura creştină, nr. 3/1914, p. 90. 

13 C. Maximilian, op. cit., p. 127. 

14 Gh. Scripcaru şi colab., op. cit., p. 194. 

adaugă monitorizarea actului prin computer, totul fiind reglat pentru o 
injecţie letală cu efecte de 30 de secunde. în Oregon se pretinde o cerere 
făcută cu obstinaţie, adică de cel puţin trei ori. 15 Se apreciază apoi că 40% 
din populaţia SUA şi-a dat acordul în favoarea aplicării euthanasiei, iar 
recent în Ungaria s-a emis tot mai susţinut opţiunea aprobării ei. 

în ultimul timp, Olanda pregăteşte legalizarea euthanasiei şi pentru 
copiii sub 12 ani, în caz că sunt atinşi de maladii incurabile şi sunt victime 
ale unor mari suferinţe, fără consimţământul lor 16 . 

în replică, există şi o acţiune contra euthanasiei, plecându-se de 
la ideea sacralităţii vieţii şi a necesităţii de valorizare etico-religioasă a 
suferinţei umane. Conceptul drepturilor omului, ca o nouă ideologie etică, 
proclamă că viaţa e inalienabilă, sacră, unică şi inviolabilă atât fizic, cât şi 
spiritual. Constituţiile statelor lumii referă noţiunea de demnitate la viaţă 
şi nu la moarte. La fel şi mesajul medicinii este de a lupta pentru viaţă şi 
nu de a justifica moartea. După cum a declarat în 1987 Asociaţia Medicală 
Mondială, omorul din compasiune este contrar profesiunii medicale. Din 
punct de vedere moral, a lăsa bolnavul să moară din iniţiativa medicului 
este ca şi cum l-ai omorî. 17 

Legislaţia românească nu a avut poziţie constantă faţă de euthanasie. 
Codul Penal român din 1937 admite euthanasia cu condiţia ca boala să fie 
incurabilă, actul să fie cerut în mod repetat, iar consimţământul să fie dat 
în condiţii legale. Alte legislaţii prevedeau şi obligativitatea unei expertize, 
precum şi autorizarea din partea tribunalului. 18 

Actualul Cod Penal specifică prin art. 174 că administrarea unui 
medicament care provoacă moartea este „omor săvârşit cu intenţie şi cu 
premeditare”. 


4. Neacceptarea euthanasiei 

Rezervele faţă de legiferarea euthanasiei active ca oprire medicală 
intenţionată a vieţii umane se referă sigur şi la faţa ei ascunsă, la 
consecinţele ce le-ar putea avea, la „implicaţiile prevăzute şi neprevăzute, 
asasinate acoperite de lege, de la avort până la genocid. Suferinţa omului ar 
spori, panica ar deveni permanentă, mai ales pentru bătrâni şi infimii, când 

15 Ibidem, p. 188. 

16 L'Osservatore Romano, 3 septembre 2004. 

17 Gh. Scripcaru şi colab., op. cit., p. 188-189. 

18 Ibidem. 

întâlnirea cu medicul ar implica o probabilitate de moarte imediată; fie ea 
oricât de „euthanisiacă”. 19 

Deşi susţinut şi practicat, infanticidul nu poate fi nici el acceptat. 
A ucide copiii din milă, spre a-i scuti de suferinţă, fiindcă s-au născut 
monştri şi nu au nici o motivaţie a existenţei, fiind toată viaţa o povară 
socială, nu poate fi legalizată. Mulţi oameni de ştiinţă cer tot mai mult să 
se renunţe chiar la cuvântul „monstru”, când e vorba de o fiinţă umană. 
Numai embriologia şi taratologia pot fi „fabrici de monştri”. Şi intr-adevăr, 
practicile medicale sunt atât de dezvoltate încât pot rezolva cazuri delicate 
de malformaţii, de siameze, de handicapaţi etc., încât mai întâi trebuie să se 
facă totul pentru salvarea copilului şi nu să i se aplice euthanasia. 

Pe de altă parte, am văzut că partizanii euthanasiei motivau că aceasta 
ar fi un act de milă, mai precis „ uciderea din milă". Mergând mai departe, 
s-ar putea spune că într-o astfel de situaţie euthanasia s-ar putea considera 
„o faţă văzută a iubirii creştine”. Afirmaţia este însă falsă, fiindcă mila 
pornită din iubire nu ucide niciodată pe nimeni! Ea salvează viaţa, încât ar 
fi greşit să fie pusă în folosul morţii. „Mila - remarcă Orest Bucevschi - e 
prinsă adesea în fluiditatea sentimentului de o clipă, determinând şi fapte 
care pot apăsa o viaţă întreagă asupra conştiinţei. Ea are nevoie în faptele 
sale şi de luminile raţiunii, trebuind să ţină seama şi de cuprinsul altor 
obligaţii morale”. 20 

Eticienii ortodocşi au fonnulat mai multe temeiuri pe baza cărora nu 
acceptă euthanasia activă. 

Acestea sunt: 

- Viaţa umană, creată de Dumnezeu şi purtând chipul divin, e sfântă 
prin însăşi natura ei şi trebuie mereu respectată şi protejată ca atare. 

- Principiul slujirii cere ca momentul morţii şi cel al zămislirii să 
rămână în mâinile lui Dumnezeu; El singur e deasupra vieţii, a morţii şi a 
procesului morţii. Există o „vreme de a trăi şi o vreme pentru a muri”, iar 
acea vreme trebuie să rămână hotărâtă de Dumnezeu. 

- Trebuie făcut orice efort pentru refacerea pacientului până la un 
nivel optim al sănătăţii ; viaţa pacientului îşi păstrează totuşi valoarea 
sa ireductibilă, chiar şi atunci când nu mai poate fi recâştigată întreaga 
sănătate. Potrivit eticii ortodoxe, nu poate fi justificată oprirea activă a vieţii 
omeneşti, chiar şi în cazurile de boală în stadiul final, însoţită de suferinţă 

19 M. Bănescu, op. cit., p. 15. 

20 Euthanasia, în voi. Prinos închinat patriarhului Nicodim cu prilejul împlinirii 
vârstei de 80 de ani. Bucureşti, 1946, p. 115. 

grea. Aşadar, euthanasia activă, inclusiv sinuciderea asistată de medic, este 
neacceptată, indiferent dacă pacientul îşi exprimă sau nu dorinţa de-a muri, 
adică indiferent dacă există sau nu consimţământul său. 21 

5. Problema orthothanasiei 
şi activitatea misionar-pastorală 

Noţiunea apare pe „firmă” americană, fiind corelată cu dezvoltarea fără 
precedent a tehnologiei şi practicii medicale, menită să ofere posibilitatea 
unei morţi demne, atunci când aparatele nu mai pot asigura menţinerea 
vieţii, ce se află în faza ei terminală... în felul acesta apare noţiunea de 
„ euthanasie pasivă ”, socotită a fi acceptată din punct de vedere uman şi 
etic. 

Sub această numire se caută situaţiile care ar putea justifica aplicarea 
euthanasiei. Desigur, orthothanasia nu are un caracter antimoral. Ea 
reprezintă dorinţa de „înţelegere” a faptului că suferinţa s-a încheiat, iar 
cel aflat în această situaţie nu mai poate fi resuscitat la viaţă. Desigur, 
Comisia de Bioetică de pe lângă Patriarhia Bisericii Ortodoxe Române nu 
acceptă conceptul de „orthothanasie”, cum vom vedea mai departe, dar 
teologii ortodocşi discută această problemă şi aceste discuţii nu par lipsite 
de interes. Astfel, ei au spus că „în cazurile de boală aflate în stadiu final 
(unde procesul morţii este ireversibil, iar moartea iminentă), este totuşi 
permis ca susţinerea vieţii să înceteze, susţinere ce nu înseamnă mai mult 
decât o povară pentru pacient. în special în cazurile de „moarte cerebrală”, 
menţinerea pacientului prin sisteme de întreţinere a vieţii este imorală şi 
nu doar „inutilă”. Chiar dacă bolnavul, sub influenţa aparatelor, respiră şi-i 
bate inima, nu poate fi vorba, în cazul morţii cerebrale, decât de un „cadavru 
care respiră”. Stanley Harakas, recunoscut unanim ca „decanul” eticienilor 
ortodocşi din SUA, a spus: „Când o dovadă mai mult decât suficientă 
susţine ipoteza că pacientul este bolnav în stare finală, medicul, pacientul, 
familia şi toţi ceilalţi implicaţi nu sunt obligaţi moral şi nu ar trebui să se 
simtă obligaţi să răspândească energie, timp şi resurse, intr-un efort prost 
direcţionat de înfruntare a morţii... Folosirea medicamentelor, a operaţiilor 
chirurgicale, chiar şi a organelor artificiale este legitimă când există şansa 
întemeiată că acestea vor folosi la redarea, în timp util, a funcţionării 
normale sau aproape normale a întregului sistem al organismului. Folosirea 

21 John Breck, op. cit., p. 281-282. 

lor e terapeutică. Cu toate acestea, există o limită etică în folosirea lor. 
Organele distincte pot fi ajutate artificial să funcţioneze atunci când întregul 
sistem al organismului a încetat să funcţioneze. Dar dacă nu există dovada 
unei activităţi a creierului în special, putem foarte bine spune, şi din punct 
de vedere religios, că pacientul nu mai este în viaţă. Numai anumite organe 
funcţionează. în acest caz, folosirea de mijloace artificiale pentru a întreţine 
funcţionarea organelor este greşită”. 22 

Orthothanasia este aprobată oficial şi de către forurile internaţionale, 
încă din deceniul al VH-lea al secolului trecut. Astfel, Rezoluţia Consiliului 
Europei precizează că în moartea vegetativăfamilia poate cere întreruperea 
reanimării. Autorizarea întreruperii reanimării se recomandă a fi făcută de 
comisii formate din jurişti, teologi, psihologi şi medici. Dar în definirea 
momentului morţii trebuie să se ţină cont numai de interesele bolnavului. 

Adunarea Parlamentară a Consiliului Europei prin Rezoluţia 779/1976 
stabileşte că scopul exclusiv al practicii medicale nu este numai acela de a 
prelungi viaţa, ci şi acela de a recunoaşte bolnavului „dreptulde a nu suferi 
inutil”. 

La 20 aprilie 1977, Academia elveţiană de ştiinţe medicale a adoptat 
o directivă în conformitate cu care medicul, în cazul persoanelor ale căror 
afecţiuni evoluează inevitabil şi care nu ar mai putea fi conştiente, este 
liber să nu mai folosească nici una din resursele terapeutice apte să-i 
prelungească viaţa. 

Pe plan jurisprudenţial, decizia Curţii Supreme a statului New-York, 
din decembrie 1979, a avizat debranşarea aparatului respirator al unui 
bolnav în vârstă de 83 de ani, fără şanse de salvare. 

Adunarea Medicală Mondială, în Declaraţia asupra fazei finale a bolii, 
adoptată în cea de a 35-a sesiune a Adunării Medicale în 1983, menţiona 
că medicul se va putea abţine de la orice tratament medical dacă nimeni nu 
poate spera că acesta ar fi favorabil pacientului. 23 

Un alt aspect ce nu poate fi neglijat atunci când ne referim la 
orthothanasie se referă la autonomia pacientului. „Dacă pacientul aflat pe 
moarte a declarat, printr-un testament al vieţii, ori printr-un alt act referitor 
la îngrijirea sănătăţii, că nu doreşte folosirea de mijloace „extraordinare” 
care ar prelungi doar procesul morţii, atunci suntem obligaţi moral să-i 
respectăm cererea. Acelaşi lucru este valabil în ce priveşte un „DNR” („nu 
resuscitaţi !”), ordin înregistrat pe fişa unui pacient. Principiul autonomiei 

22 Ibidem. 

23 Gh. Scripcaru şi colab., op. cit., p. 194-195. 

pacientului presupune un astfel de respect din partea îngrijitorilor, a 
familiei şi a altora ce ar putea fi avizaţi, inclusiv tribunalele; altfel cădem 
într-o formă de „paternitate”, care presupune că echipa medicală sau altă 
grupare este mai în măsură decât pacientul să ia decizii asupra îngrijirii 
sănătăţii şi a ceea ce este în interesul pacientului. Noţiunea tradiţională 
de „paternitate” tindea să accentueze nevoile percepute ale pacienţilor, iar 
nu drepturile lor. Se presupunea că echipa de medici era într-o poziţie mai 
bună decât pacientul pentru a afirma acele nevoi şi, ca urmare, pentru a 
determina tratamentul cel mai potrivit. Cu dezvoltarea tehnologiei pentru 
susţinerea vieţii şi datorită valorilor contradictorii ale societăţii pluraliste, 
eticienii au propus o paternitate „slabă” sau limitată, care respectă nevoia de 
consimţământ informat (sau în cunoştinţă de cauză) din partea pacientului, 
recunoscând că în anumite împrejurări ar putea fi nevoie de intervenţie 
pentru a opri pacientul să-şi facă rău sieşi (de ex. prin sinucidere). Respectul 
pentru libertatea personală sau pentru autonomie trebuie pus în echilibru 
cu interesul pentru rolul şi responsabilităţile pacientului în comunitatea 
socială, familială şi bisericească. Această grijă justifică unele forme limitate 
de paternitate. 

Cu toate acestea, o astfel de paternitate ar trebui să fie convingătoare 
iar nu obligatorie. 24 

Un alt aspect legat de orthothanasie este cel al îngrijirii sufleteşti şi 
trupeşti a celui aflat în faţa morţii, spre a nu fi lăsat pradă deznădejdii şi 
disperării. 

Sub aspect sufletesc, pe lângă însoţirea iubitoare din partea familiei şi 
a prietenilor, este nevoie ca „Biserica să-şi exercite funcţia preoţească prin 
oferirea persoanei muribunde lui Dumnezeu, prin rugăciune, prin gesturi 
de iubire, de compasiune şi mijlocire în numele ei”. 25 

Sub aspect fizic, se va avea în atenţie calmarea durerilor provocate 
de boala aflată în stadiul ei terminal; ştiinţa medicală propune, pentru 
pacientul care ireversibil şi grabnic se îndreaptă spre moarte, deshidratarea 
şi retragerea hranei. S-a constatat că în situaţia lipsei de hrană şi de apă, 
organismul activează azotemia, producând analgezice naturale, precum: 
endorfine, encefaline şi neurohormoni. Un cercetător arată că „imperativul 
tehnologic de a lăsa pacienţii să moară în echilibru de electroliţi şi bine 
hidrataţi e un grav deserviciu. Acesta serveşte doar efectului sedativ al 


24 J. Breck, op. cit., p. 287. 

25 Ibidem, p. 288. 

azotemiei. în consecinţă, nu numai că sporeşte percepţia durerii, dar se 
adaugă de asemenea la agonia psihică a pacientului, care e ţinut în stare 
de trezire pentru a-şi da seama în orice clipă de situaţia lui disperată”. 26 
Un alt cercetător vine în plus cu precizarea că „hidratarea continuă duce 
la creşterea nivelului durerii şi a disconfortului trăit de către bolnavul aflat 
în faza terminală, ducând şi la complicaţii ale diferitelor funcţii: renală, 
pulmonară, gastrointestinală”. 27 Astfel, activitatea celulară încetează, şi în 
mod natural apare coma şi moartea. Se impune însă, ca în cazul deshidratării 
să se urmărească starea membranelor mucoase ale pacientului. Acestea pot 
fi hidratate cu ajutorul cuburilor mărunte de gheaţă şi al tampoanelor de 
glicerină, special preparate în acest sens. Se impune, apoi, cuvenita atenţie 
atunci când e vorba de absorbţia morfinei şi a altor medicamente, când 
hidratarea este imperios necesară. Pe de altă parte, în numele demnităţii 
şi libertăţii umane, orice bolnav în stadiul terminal trebuie să primească la 
cerere hrana şi apa necesară, chiar dacă în prealabil a semnat un Testament 
al vieţii prin care respingea toate măsurile de susţinere a vieţii. 28 Iar pentru 
ca pacientul muribund să nu fie copleşit de anxietate şi de disperare, atunci 
când, neputând să-l mai ajute, echipa medicală se retrage, Biserica trebuie 
să se apropie şi să-l asiste, întărindu-i credinţa şi încrederea în dragostea lui 
Dumnezeu, care niciodată nu-1 va părăsi. 

în concluzie, dincolo de toate aceste discuţii, „singura euthanasie 
(moarte bună) pentru creştin este paşnica acceptare a sfârşitului vieţii 
sale pământeşti, cu credinţa şi încrederea în Dumnezeu şi în promisiunea 
învierii”. 29 


6. Hotărârile Comisiei Naţionale de Bioetică 

9 

de pe lângă Sfântul Sinod al Bisericii Ortodoxe Române 

privind euthanasia 

în hotărârile numitei comisii nu există termenul de „ortothanasie”, 
iar euthanasia pasivă este respinsă, fiind socotită a fi „plină de capcane” şi 
poate duce la euthanasie activă. 

26 F.R. Arrams, MD, „Withholding treatment when death is not imminent“, 
Geriatrie, voi. 42, 5 mai 1987, p. 77-84, după J. Breck, op. cit.,p. 291. 

27 Paul C. Rousseau, MD, „How Fluid Deprivation Affects the Terminally“, R.N., 
ian 1991, p. 73-76. după J. Breck, op. cit., p. 297. 

28 J. Breck, op. cit., p. 399. 

29 Ibidem, p. 282. 

Comisia analizează conceptul de „euthanasie” din punct de vedere al 
acordului bolnavului şi stabileşte că aceasta poate fi de trei feluri: 

1. voluntară, când pacientul, aflat în depline facultăţi mentale, ia 
hotărârea să i se curme viaţa; 

2. nonvoluntară, când pacientul nu poate lua o hotărâre din cauza 
unui accident, a unei come profunde sau a unei boli; 

3. involuntară, în cazul celor condamnaţi la moarte. 

„De orice tip ar fi - stabileşte comisia -, eutanasia este expresia unei 
mentalităţi secularizate care are pretenţia că omul are dreptul să dispună 
de viaţa lui şi a altuia. Eutanasia este şi expresia unei etici hedoniste şi 
utilitariste care nu vede şi rostul suferinţei. 

Creştinismul nu exclude suferinţa. Aceasta este o realitate pe care 
Mântuitorul Hristos n-a negat-o, n-a suprimat-o, ci şi-a asumat-o. A fi creştin 
înseamnă a participa la viaţa în Hristos, a face din lumina Lui lumina ta, din 
viaţa Lui viaţa ta. Urmând, aşadar, lui Hristos, prin suferinţa ta, participi 
într-un anume fel la suferinţa şi patimile lui Hristos. Mântuitorul Hristos nu 
a asumat suferinţa în mod inutil. Prin urmare, nu există suferinţă inutilă. în 
absurdul ei (în mod paradoxal) ea are un rost pentru bolnav şi pentru cei din 
jur, rost pe care însă nu-1 putem descifra întotdeauna. Dar el este! Aşa cum 
suferinţa lui Hristos a avut ca sens învierea, şi suferinţa noastră are rostul 
ei: este o experienţă cu adevărat răscumpărătoare, când va fi raportată la 
Hristos. 

Că este activă sau pasivă, eutanasia rămâne un act împotriva lui 
Dumnezeu. Omul nu poate atenta nici la viaţa lui, nici la viaţa vreunui 
semen de-al său pentru că, în ultimă instanţă, aceasta înseamnă atentat la 
suveranitatea lui Dumnezeu. 

Medicul (şi nimeni altcineva) nu are dreptul să ridice viaţa vreunei 
persoane; cel care nu poate da cuiva un drept, nu i-1 poate lua, aşadar, cel 
care nu poate da cuiva viaţă, nu i-o poate lua. Ca instrument şi mijlocitor 
prin care Dumnezeu lucrează, medicul (valorificând vocaţia şi menirea sa) 
este dator să aline suferinţele, dar nu are dreptul să grăbească intenţionat 
procesul natural al morţii. 

în cazul în care sfârşitul biologic al unei persoane este iminent, nu 
avem dreptul să-i grăbim acest sfârşit prin eutanasie. Iubirea de aproapele 
nu constă în curmarea vieţii cuiva din milă pentru a-1 scăpa de dureri, ci 
a-1 ajuta să suporte durerea până în clipa când se va preda lui Dumnezeu, 
moment care trebuie să rămână rezultatul unui proces natural şi, pe cât 

posibil, în deplină conştienţă şi cu deplină conştiinţă. Datoria noastră şi în 
special scopul medicilor este de a fi în slujba vieţii până la capătul acesteia; 
or, omul trăieşte chiar şi atunci când se află în stadiul terminal al vieţii 
fizice. 

In cazul bolilor incurabile, Biserica recomandă folosirea tuturor 
mijloacelor în vederea uşurării durerii provocate de boală, prin administrarea 
tratamentelor normale... Chiar dacă acestea nu vor mai viza patologia de 
bază (vindecarea bolii), ele vor avea menirea să contracareze simptomele 
bolii: durerea. 

Eutanasia nu poate avea justificare nici medicală, nici economică. 
Medicul care o practică va rămâne un ins care şi-a încălcat menirea. 
Eutanasia este un păcat grav - omuciderea -, păcat detestat de Biserică şi 
condamnat de Dumnezeu”. 30 


30 Lucrările Comisiei Naţionale de Bioetică , în rev. Altarul Banatului, nr. 7-9/2004, 
p. 136-139. 

transplantul de ţesuturi şi organe 


Prin „transplantul de ţesuturi şi/sau organe se înţelege acea activitate 
medicală complexă care în scop terapeutic înlocuieşte ţesuturi şi/sau organe 
umane compromise morfologic şi funcţional din corpul unui subiect uman 
cu alte structuri similare, dovedite ca fiind sănătoase”. 

Sub aspect etic, transplantul de organe este mai mult decât sentimentul 
de milă sau compasiune faţă de suferinţa semenului. Este mai mult decât 
simpla generozitate sau altruismul. Este actul de totală dăruire ce merge 
până la jertfă, ca expresie a iubirii maxime, activă şi salvatoare. Dacă prin 
milostenie dai dintr-al tău, prin jertfă dai din tine sau pe tine. Dacă la baza 
izbăvirii omului stă jertfa supremă a Fiului lui Dumnezeu, transplantul de 
organe ca act de jertfă este modul cel mai înalt de imitare a lui Hristos, pe care 
numai martiriul îl poate întrece. Dacă această jertfă pentru semeni porneşte 
din credinţă, purtând amprenta harului lui Dumnezeu, atunci eticul se va 
afirma în toată splendoarea lui, fiindcă iubirea jertfelnică ce îl animă şi îl 
angajează este un act lipsit de orice interes egoist. Singurul lui obiectiv este 
salvarea vieţii şi a suferinţei umane. Neuitându-se la faţa celui pentru care 
se jertfeşte, cel ce oferă organe consolidează solidaritatea umană temeluită 
pe iubirea fraternă, conform principiului paulin al suferinţei unuia alături 
şi pentru altul, asemenea interdependenţei organelor din corpul omenesc, 
concretizată prin aceea că atunci „când suferă un mădular, toate celelalte 
suferă împreună cu el” (/ Corinteni 12, 26). 

Aflându-ne într-o lume străbătută de interese meschine şi de conflicte, 
transplantul de organe trebuie protejat de orice tentative înclinate să-i 
destrame arhitectonica sa bioetică. Acest fapt determină un studiu atent 
al factorilor ce i-ar putea fi dăunători, găsindu-i în acelaşi timp cadrul şi 
făgaşul afirmării sale autentice şi depline. 

întrucât transplantul de organe nu se poate desfăşura oricum şi de 
oricine, spre a nu se efectua la voia întâmplării, se cuvine la început să 
vedem: 

1. Glasul legii 

în general, documentele referitoare la drepturile omului, din dorinţa 
de apărare a demnităţii fiinţei umane, a respectului libertăţii şi vieţii private, 
prin interzicerea tratamentelor inumane şi a torturii morale şi fizice, pornesc 
de la principiul că „trupul omenesc este sacru, intangibil, trebuie respectat, 
atât în timpul vieţii, cât şi după moarte şi nu poate face obiectul nici unui 
comerţ”. * 1 

Pe de altă parte, pentru cultivarea solidarităţii umane prin punerea 
în valoare a cercetărilor şi succeselor medicale, s-a lărgit optica privind 
intangibilitatea corpului omenesc, fără a crea posibilităţi guvernelor de a 
acţiona împotriva persoanelor în sensul încălcării drepturilor şi libertăţilor 
lor, ci de a sprijini prin măsuri concrete solidaritatea umană, de dăruire a 
oamenilor pentru oameni. începând cu donările de sânge, urmate de grefe 
(transplant de ţesuturi), s-a ajuns la transplantul de organe, mai ales organe 
vitale, precum: rinichi, inimă, comee, ficat etc. Atingându-se asemenea 
performanţe, se impune stabilirea unor principii călăuzitoare privind modul 
transpunerii lor practice. Comitete investite cu respectarea drepturilor 
omului, alături de comitetele de bioetică, au formulat câteva principii pe 
fundalul cărora să se poată elabora cuvenitele norme menite să reglementeze 
modul de efectuare a transplanturilor de organe. Cele mai însemnate 
principii se referă la respectarea demnităţii fiinţei umane, interzicând orice 
atingere adusă ei. Apoi, principiul anonimatului donatorilor şi al gratuităţii. 2 

în România, prelevarea şi transplantul de ţesuturi şi organe umane 
au fost legiferate în 1997, prin Legea publicată în Monitorul Oficial din 13 
ianuarie 1998. 

în cele cinci capitole ale legii se precizează că prelevarea, prin care 
se înţelege recoltarea organelor de la donator, şi transplantul, prin care se 
înţelege activitatea de înlocuire a organelor umane compromise, se fac în 
scop terapeutic, neputând face obiectul vreunei tranzacţii. 

- Prelevarea şi transplantul de ţesuturi şi organe ca urmare a exercitării 
unei constrângeri de natură fizică sau morală asupra unei persoane fizice 
sunt interzise. 


1 Gheorghe Scripcaru, Aurora Ciucă, Vasile Astărăstoaie, Călin Scripcaru, Bioetică, 
ştiinţele vieţii şi drepturile omului, Iaşi, 1998, p. 140. 

1 Ibidem, p. 140-141. 

- Necesitatea efectuării prelevării şi transplantului de ţesuturi şi 
organe umane, coordonarea şi supravegherea acestei activităţi medicale 
revin Comisiei de transplant de ţesuturi şi organe umane, care funcţionează 
în cadrul Ministerului Sănătăţii, precum şi centrelor regionale de transplant. 

- Se interzice divulgarea oricărei informaţii care ar permite 
primitorului identificarea celui care a donat un ţesut sau un organ. 

Modul de prelevare de ţesuturi şi organe umane prevăzut de lege, 
specifică următoarele: 

1. Prelevarea de ţesuturi şi organe 

- Prelevarea de ţesuturi şi organe umane în scop terapeutic se poate 
efectua de la persoane majore în viaţă, cu capacitate mintală deplină, numai 
dacă nu există un pericol pentru viaţa donatorului şi cu consimţământul 
scris, liber, prealabil şi expres al acestuia. 

- Consimţământul se dă numai după ce donatorul a fost informat de 
medic asupra eventualelor riscuri şi consecinţe pe plan fizic, psihic, familial 
şi profesional, rezultate din faptul prelevării. 

- Donatorulpoatereveniînaintedeprelevareasupraconsimţământului 
dat. 

- Se interzice prelevarea de organe şi ţesuturi umane de la potenţiali 
donatori minori, precum şi de la persoanele lipsite de discernământ, aflate 
în viaţă. 

- Prelevarea de ţesuturi şi organe umane de la persoanele decedate 
se efectuează numai dacă moartea cerebrală a fost certificată medical. 

- Medicii care constată moartea cerebrală, pe de o parte, şi cei care 
efectuează prelevarea sau transplantul de organe, pe de altă parte, trebuie să 
facă parte din unităţi funcţionale sau servicii sanitare distincte. 

- Donatorul viu nu poate ceda organe unice sau vitale. 

- Prelevarea de organe unice se poate face numai de la cadavre. 

2. Transplantul de ţesuturi şi organe umane 

- Transplantul de ţesuturi şi organe umane se efectuează numai în 
scop terapeutic şi cu consimţământul scris al primitorului, dat în prezenţa 
medicului-şef al secţiei în care este operat şi a doi martori. 

- Pentru minori sau persoanele lipsite de discernământ, 
consimţământul va fi dat de părinţi sau, după caz, de reprezentantul legal 
al acestora. 

- Transplantul de ţesuturi şi organe umane se poate face fără 
consimţământul primitorului, dacă, datorită unor împrejurări obiective, 
legătura cu familia ori cu reprezentanţii legali ai primitorului, aflat în 

imposibilitatea de a-şi da consimţământul, nu se poate lua în timp util, iar 
întârzierea ar conduce inevitabil la moartea acestuia, fapt consemnat de 
medicul-şef de secţie şi de doi martori. 

3. Sancţiuni 

Nerespectarea prevederilor prezentei legi atrage răspunderea 
disciplinară, materială, civilă, contravenţională sau penală, după caz. 
De pildă, constituie infracţiune fapta persoanei de a dona ţesuturi şi/sau 
organe umane în scopul obţinerii unor foloase. La fel, organizarea şi 
efectuarea prelevării sau transplantului de ţesuturi sau organe umane, în 
scopul obţinerii vreunui profit, din vânzarea ţesuturilor şi organelor umane, 
constituie infracţiune. Tot infracţiune constituie şi determinarea cu rea- 
credinţă sau constrângere unei persoane să doneze ţesuturi sau organe, 
indiferent sub ce formă. 

Legea precizează că prelevarea şi transplantul se face post mortem, 
după criteriile morţii cerebrale , care sunt: de natură clinică (comă 
profundă, flască, areactivă, cu absenţa reflexelor de trunchi cerebral) şi 
de natură instrumentală (absenţa ventilaţiei spontane la testul de apnee şi 
lipsa electrogenezei corticale în două E.E.G. efectuate la şase ore interval). 
Se cere apoi consemnarea clară a cauzei ce a determinat moartea cerebrală, 
la excluderea altor cauze ce ar putea produce un tablou asemănător morţii 
cerebrale (hipotermie, medicamente depresoare ale sistemului nervos 
central, hipotensiune arterială sub 55 mm Hg.) şi stipulează obligativitatea 
stabilirii diagnosticului de moarte cerebrală de către doi anestezişti 
reanimatori diferiţi prin două examinări repetate la interval de şase ore. 

Faţă de cele consemnate în lege, se face observaţia că nu e suficientă 
consemnarea morţii cerebrale. Cordul trebuie să facă neapărat parte din 
organele vitale care definesc moartea. Prin urmare, se cere stabilirea 
criteriilor de constatare, alături de moartea cerebrală, şi a morţii cardiace. 

în multe ţări, încercarea de înlocuire a noţiunii de „moarte biologică” 
cu cea de „moarte cerebrală” întâmpină opoziţie, nedorind să accepte că 
moartea cerebrală reprezintă moartea reală. Şintoismul din Japonia socoteşte 
moartea ca un proces social petrecut în timp îndelungat (minimum 2 ani), 
timp în care mortul continuă să facă parte din societate. 3 

Mai presus de acestea, trebuie avută în vedere şi poziţia Organizaţiei 
Mondiale a Sănătăţii, care afirmă că „decedată este persoana căreia i-au 
dispărut definitiv toate semnele de viaţă în orice moment după naştere”. 4 

3 VI. Beliş, Tratat de Medicină Legală, voi. III, p. 904-905. 

4 Anuarul statistic al României, 1994, p. 97. 

îngrijorată de eventualele abuzuri medicale şi juridice, Organizaţia 
Mondială a Sănătăţii a hotărât în cursul celei de a 40-a adunări în plen că 
organele pot fi recoltate din corpul donatorului decedat, în scop de transplant, 
dacă a fost obţinut consimţământul de recoltare, precum şi dacă nu există 
motive pentru a crede că decedatul s-a opus în timpul vieţii la efectuarea 
recoltării. Mai departe, se interzice oricărui individ sau instituţie implicată 
în transplant să solicite sau să primească foloase materiale care depăşesc 
cheltuielile justificabile pentru serviciile asigurate. în scopul efectuării unei 
distribuţii juste şi etice, organele donate trebuie să fie accesibile celor de 
pe listele de aşteptare pe baza unor nevoi medicale şi nu pe considerente 
financiare şi politice. 

în multe ţări se au în vedere două categorii de donatori, unii aflaţi în 
moarte cerebrală şi alţii aflaţi în moarte cardiacă. De la donare sunt excluşi 
homosexualii, prostituatele şi bolnavii. Se ia în considerare şi poziţia 
religiei, care consideră că se justifică prelungirea vieţii unei persoane în 
condiţiile în care nu o curmăm pe a altuia. 5 

2. Evaluări etico-pastorale 

Cei care susţin moartea cerebrală spun că numai de la astfel de 
„decedaţi” se pot obţine organe de calitate, mai ales organe viabile. 6 Ei se 
întemeiază pe faptul că creierul a fost afectat ireversibil din cauza lipsei de 
oxigen, încât chiar dacă menţinem aparatul circulator şi cel respirator prin 
aparatură medicală, avem în faţă „cadavre care respiră” şi de aceea este etic 
să cerem ca viaţa acestora să fie curmată în mod decent. 7 Aceasta înseamnă 
că dacă nu am întrerupe noi în mod decent viaţa acestor oameni, calitatea şi 
viabilitatea organelor folosite pentru transplant ar fi compromise. Un medic 
creştin însă propune o altă evaluare etică a morţii: „Credem că medicii au 
datoria să lupte cu moartea până în clipa în care bolnavul îşi dă sufletul, 
nu să propună să i se curme viaţa bolnavului în mod decent, deoarece 
viaţa este cel mai de preţ dar al lui Dumnezeu şi nimeni nu are dreptul să 
dispună de acest dar. După învăţătura noastră, bolnavilor aflaţi în stadiul 
terminal nu trebuie să le curmăm viaţa în mod decent, căci curmarea vieţii 


5 Gh. Scripcaru, şi colab, op. cit., p. 151-152. 

6 VI. Beliş, op. cit., p. 904. 

7 Ibidem, p. 904. 

înseamnă omucidere, ci trebuie să le acordăm toate îngrijirile medicale, să 
le alinăm durerile şi să ne rugăm pentru iertarea păcatelor şi mântuirea lor, 
ca Dumnezeu să facă fără durere dezlegarea din trup a sufletului robului 
Său”. 8 In acelaşi consens s-a spus că „mesajul medicinii este de a lupta 
pentru viaţă şi nu de a justifica moartea ”. 9 

Chiar dacă, în principiu, Biserica este de acord cu transplantul de 
organe, nu înseamnă în nici un caz că etica creştină ar putea să accepte 
folosirea organelor provenite de la copiii anencefalici; cum propun 
tehnologiile moderne. Acestea au arătat că la obţinerea organelor şi ţesuturilor 
pentru transplant, se creează, celui ce are nevoie, o clonă. La vârsta de şase 
săptămâni i se extirpă embrionului creierul, devenind anencefalic. Clona 
este crescută artificial, iar organele sale sunt transplantate la „original”. 10 
Noi considerăm că persoana umană reprezintă o entitate ireversibilă de la 
zămislire, până la mormânt şi dincolo de mormânt. Ea nu poate fi privită şi 
tratată decât în unitatea ei psiho-fizică, aşa cum a ieşit din mâna Creatorului. 
Ciopârţirea persoanei umane este un atentat dur asupra integrităţii ei. Cel 
ce-şi permite un astfel de gest, săvârşeşte o degradare a persoanei umane. 

In sfârşit, am văzut câtă atenţie se acoră participării dezinteresate la 
donarea de ţesuturi şi organe. în realitate, această problemă poate avea şi 
altă abordare. De pildă, se întocmesc la spitale liste cu cei programaţi pentru 
transplant. Din nefericire însă, se apreciază că peste 25% din pacienţii aflaţi 
pe aceste liste mor înainte de a ajunge la rând, fiindcă cei cu bani procură 
organele de pe „piaţa neagră”. Iar preţul unui transplant de cord este de peste 
100.000 dolari. * 11 Comerţul cu organe şi-a găsit piaţă de desfacere în multe 
ţări ale lumii, precum: Danemarca, India, America de Sud. Japonia caută şi 
ea donatori plătiţi, fiindcă, aşa cum am văzut, şintoismul nu-i permite să-i 
aibă pe ai săi... Sunt apoi cazuri, care nu lipsesc nici din România, când 
oamenii ajunşi în lipsuri cumplite îşi oferă organele de vânzare... 12 

într-adevăr, nu este moral, dar este singura alternativă a existenţei în 
faţa morţii... Dar sub aspect etic trebuie totdeauna să învingă idealul, iar 
acesta rezidă în dragostea dezinteresată ce merge până la jertfă: „... De aş 
da trupul meu să-l ardă, iar dragoste nu am, nimic nu-mi foloseşte” (/ Co- 
rinteni 13, 3). 

8 Dr. G. Stan, Teologie şi bioetică, Alexandria, 2001, p. 65. 

9 Gh. Scripcaru, şi colab, op. cit., p. 189. 

10 Oana Grancea, Ce este clonarea. Bucureşti, 1999, p. 55. 

11 VI. Beliş, op. cit., p. 903. 

12 Gh. Scripcaru, op. cit., p. 141. 

în această situaţie de criză morală, instituţiile de asistenţă socială şi 
Biserica trebuie să se implice cu mai multă convingere în favorul afirmării 
autentice a transplantului de organe ca act moral. 

3. Hotărârile Comisiei Naţionale de Bioetică 

9 

de pe lângă Sfântul Sinod al Bisericii Ortodoxe Române 

Amintita Comisie Naţională de Bioetică a stabilit, ca şi în cazul 
Euthanasiei şi Avortului, următoarele principii generale şi speciale privind 
transplantul de organe: 

I. Principii generale 

1. Viaţa specifică persoanei umane, unică şi irepetabilă, este un dar 
al lui Dumnezeu, înţeles ca vieţuire a sufletului în trup; creştinul va purta 
de grijă pentru amândouă, dar îi va acorda maxima importanţă sufletului, 
luptând pentru mântuirea sa. 

2. Actul de dăruire voită a vieţii pentru Dumnezeu ori pentru 
aproapele descoperă adevăratul sens al dragostei, de aceea dăruirea este 
mai dorită decât conservarea ei; pe aceste considerente se fundamentează 
eroismul dar mai ales martiriul. 

3. Darul vieţii constă în sfinţenia ei, de aceea urmărirea „calităţii 
vieţii” ar trebui să se facă pentru sporirea sfinţeniei, iar prelungirea vieţii 
pentru lucrarea mai departe a mântuirii şi prezenţa benefică a persoanei în 
mijlocul semenilor. 

4. învăţătura ortodoxă acordă mare importanţă cinstirii trupului, 
atât în timpul vieţuirii lui, cât şi după moarte, şi aceasta pentru că trupul 
reprezintă o materie structurată de Dumnezeu în taina persoanei, Trupul 
„este templul Duhului Sfânt” (I Corinteni 6,9) şi, sub o formă spiritualizată, 
urmează să participe şi la viaţa de dincolo de mormânt. 

5. Moartea, ca despărţire a sufletului de trup, nu justifică ideea 
considerării trupului ca un obiect, care să poată fi folosit după bunul plac al 
unor terţe persoane. 

II. Principii speciale 

Transplantul trebuie să aibă la temelie iubirea creştină a celui ce 
dăruieşte şi împlinirea ei în iubirea celui care primeşte. în acest sens, el va 
îndeplini următoarele condiţii: 

1. Să respecte demnitatea persoanei (donator, receptor, medic); 

2. Să aibă scop terapeutic; 

3. Să fie în folosul aproapelui; 

4. Să respecte viaţa şi chiar moartea persoanei umane; 

5. Să respecte drepturile omului şi dimensiunea duhovnicească a 
existenţei umane, chiar din momentul conceperii acesteia; 

6. Să nu fie determinat de oportunisme politice sau economice, de 
curiozităţi medicale, la modă în lumea noastră secularizată. 

7. Actul de donare să aibă la temelie iubirea creştină faţă de aproapele 
şi jertfelnicia; donarea nu poate să fie obiectul unor tranzacţii. 

8. Prelevarea şi transplantul de organe şi de ţesuturi se face numai în 
scop terapeutic; transplantul va trebui să se dovedească a fi unicul remediu 
valid pentru prelungirea şi îmbunătăţirea vieţii unui pacient. 

9. Pentru că prelevarea de organe presupune consimţământul 
donatorului, va fi de neacceptat prelevarea de ţesuturi de la un embrion, 
dat fiind faptul că, deşi fiinţă vie, acesta este în imposibilitatea de a-şi da 
consimţământul. 

10. Este inadmisibilă provocarea voită a mutilării sau a decesului 
prin prelevarea unor organe, chiar pentru scopul de a salva viaţa unei alte 
persoane. 

11. Transplantul va fi bine justificat: se va urmări scopul imediat şi 
pe termen lung al transplantării, ca şi acordarea unei calităţi satisfăcătoare 
vieţii primitorului. 

12. Realizându-se din iubire şi din respect faţă de viaţa umană, 
transplantul va lua în calcul viaţa persoanei umane în toată complexitatea 
ei, nu numai viaţa care se consumă sub formă şi la nivel exclusiv biologic, 
ci şi dimensiunea duhovnicească, eternă a vieţii omului. Fiind metodă 
excepţională de tratament, transplantul este justificat după ce s-au epuizat 
toate celelalte forme şi modalităţi de tratament. 

III. Responsabilitatea medicilor 

1. Darul cunoaşterii şi al descoperirii noutăţii vine de la Dumnezeu; 
îi revine omului responsabilitatea folosirii lui nu împotriva aproapelui şi a 
lumii, ci pentru sprijinirea prezenţei demne a persoanei în creaţie şi pentru 
împlinirea sensului existenţei. 

2. în acest context, medicul trebuie să aibă conştiinţa că este 
instrument şi colaborator al lui Dumnezeu, în înlăturarea manifestării răului 
în lume ca suferinţă. 

3. Echipa de transplant trebuie să informeze, sub toate aspectele 
şi în detaliu, atât pe donatorul, cât şi pe primitorul de organe, cu privire 

la riscurile, beneficiile, procedura şi consecinţele prelevării şi, respectiv, 
implantului de organe, încât cei vizaţi să poată lua hotărârea în deplină 
cunoştinţă de cauză. 13 


13 Lucrările Comisiei Naţionale de Bioetică de pe lângă Sfântul Sinod al B.O.R. 
(3-4 mai 2004, şi aprobate de Sf. Sinod în şedinţa din 15-17 iunie 2004), în rev. Altarul 
Banatului , nr. 7-9/2004, p. 140-141. 

Boala ca suferinţă şi preambul al morţii este determinată de păcat. Dacă 
păcatul a adus în firea omului revolta simţurilor prin dereglarea instinctelor 
vitale, boala este un semnal al dezordinii şi dizarmoniei din trup şi din 
suflet sau dintre ele, după cuvintele Apostolului: căci trupul pofteşte 

împotriva Duhului, iar Duhul împotriva trupului, şi ele se împotrivesc unul 
altuia, ca să nu faceţi cele ce aţi voi” (Galateni 5, 17). Păcatul este nedorit 
naturii umane, fiindcă nu-i aparţine ontologic de la creaţie. E nefirescul, 
deficienţa, boala care atrage după sine moartea. Pentru acest motiv poate 
conchide Apostolul că „răsplata păcatului este moartea” (Romani 6, 23). 
încă din antichitate, înţelepţii au constatat că numai virtutea poate aduce 
firii omeneşti sănătatea care să-i asigure buna ei dezvoltare spre perfecţiune. 
La fel spunem şi noi că, dacă păcatul ne izolează de Dumnezeu, prin virtute 
ne sfinţim viaţa ajungând la asemănarea cu Dumnezeu, adică la împlinirea 
menirii pentru care am fost creaţi, răscumpăraţi şi sfinţiţi de Dumnezeu cel 
în Treime sfânt. 

Boala SIDA, una din cele mai cumplite boli ale secolului, din nefericire 
confirmă această teză a moralei creştine, fiind pentru noi în acelaşi timp şi 
un semnal de alarmă! 


1. Boala SIDA 

Numele SIDA indică sindromul de imunodeficienţă dobândită, 
prescurtarea apelativului francez: „syndrome immuno-deficitaire acquis”. 
Este produsă de virusul HIV (Human Immuno-deficiency Virus), având 
ca tropism pentru limfocitele T4, celulele albe din sânge, cu rol principal 
împotriva infecţiilor şi a apariţiei cancerului. în cele din urmă se ajunge la 
prăbuşirea capacităţii de apărare a organismului. 1 

Se crede că primul caz de SIDA a apărut în 1960 în Africa, avându-şi 
originea la o specie de maimuţe numită cercopiteci, unde virusul constituie 
o prezenţă obişnuită. A fost suficient să-l ia un singur individ din Africa, 
pentru a „cuceri” întreaga lume. în 1981, infecţia a fost depistată pentru 
prima dată în SUA, deşi era foarte extinsă la populaţia Caraibelor şi a 

1 Dr. G. Bucur, SIDA şi prevenirea ei, Bucureşti, 1991, p. 3-10. 

Africii ecuatoriale. Calea „preferată” de transmitere a bolii este cea sexuală. 
Din nefericire, face victime mulţi copii nevinovaţi, care pot fi infectaţi în 
perioada prenatală, fie pe cale transplacentară, fie în timpul naşterii, fie chiar 
prin laptele matern. Boala poate fi transmisă şi prin sângele transfuzat. încă 
din 1986, în Elveţia s-au constat următoarele categorii infectate cu HIV: 
13% dintre homosexuali; 50% dintre toxicomani şi 20% dintre hemofilitici. 
în acelaşi an, în SUA existau între 1 şi 2 milioane de infectaţi, iar în întreaga 
lume între 5 şi 10 milioane. Desigur, numărul celor infectaţi creşte mereu, 
iar medicina, negăsindu-i încă leacul, se mulţumeşte doar s-o numească cu 
groază şi înfricoşare „boala secolului”. 

De reţinut este şi faptul că îngrijirea unor astfel de bolnavi este ex¬ 
trem de costisitoare. Mai tragic este însă faptul că Colegiul American al 
Medicilor manifestă o reţinere de a-i îngriji pe cei bolnavi, creându-se ast¬ 
fel abandonarea lor din viaţa socială. Copiii erau excluşi din şcoli, iar cei 
maturi şi-au pierdut slujbele. Mai târziu însă, Asociaţia Americană a Me¬ 
dicilor a trebuit să se supună principiului peren al medicinii, care îi obliga 
să acorde îngrijire egală tuturor bolnavilor, cu compasiune, până în ultima 
clipă a vieţii. Astfel, s-au legiferat principiile asistenţei medicale a bolna¬ 
vilor infectaţi cu HIV. 2 

Pentru a înţelege modul de transmitere a bolii trebuie avute în atenţie 
trei elemente: 

1. Sursa de infecţie; 

2. Calea de transmitere; 

3. Organismul receptiv. 3 

Să le vedem pe rând: 

1. Sursa de infecţie 

Infecţia cu virusul HIV se face de la bolnav. Acest virus se găseşte 
în sânge, spermă, secreţiile colului uterin şi laptele matern. Boala poate 
proveni chiar şi dintr-o simplă transfuzie de sânge. Prin relaţii sexuale se 
transmite partenerului. Femeile însărcinate îl transmit copiilor care se nasc. 

2. Căile de transmitere a virusului 

Cea mai des întâlnită este prin raporturile sexuale, mai ales prin 
homosexualitate. în SUA, 73% din cazuri sunt pe cale homosexuală. în 
astfel de cazuri, la nivelul mucoasei anale apar microhemoragii, pe unde 
virusul HIV eliberat o dată cu spenna trece în sângele persoanei sănătoase. 

Dar şi persoana pasivă poate transmite virusul atunci când organul genital al 
persoanei active prezintă mici leziuni. 4 în multe situaţii, purtătorii virusului 
pot fi heterosexuali. Virusul se transmite chiar şi în cadrul familiei, când 
unul din parteneri l-a obţinut prin desfrâul cu concubine sau prostituate. 5 Aşa 
se explică faptul că, prin creşterea prostituţiei clandestine şi a raporturilor 
extraconjugale, creşte mereu numărul bolnavilor de SIDA. în unele ţări 
europene, 25-30% dintre prostituate prezintă testul ELISApozitiv. Se crede 
că această categorie de persoane va prezenta în viitor principala sursă de 
transmitere a bolii. 6 

Alte căi de transmitere a bolii pot fi instrumentele de manichiură şi 
pedichiură, lamele de ras, periuţele de dinţi folosite în comun. Acestora li 
se adaugă toxicomanii care folosesc aceeaşi seringă. 

Copiii nou-născuţi pot primi boala de la mama infectată în timpul 
vieţii intrauterine sau hrăniţi la sân. 

Un număr de 6% din cazuri rămâne necunoscut cu privire la modul în 
care au contractat virusul. 7 

3. Organismul receptiv 

Organismul receptiv la boală poate fi orice persoană infectată. Boala 
SIDA este foarte ascunsă. Majoritatea celor infectaţi au aparenţa oamenilor 
sănătoşi. La 50% din cazuri apar leziuni cutanate. 8 S-a constatat că după 
3-9 luni de la infecţie testul Elisa devine pozitiv. Dar la 10% din purtătorii 
virusului abia după 2-5 ani s-a evidenţiat boala. 9 

Boala în general este foarte grea, atât pentru purtătorul virusului, cât 
şi pentru familie sau mediul social. Boala nu se poate trata, iar îngrijirea 
unui bolnav se ridică în prezent în SUA la 20-30 mii de dolari. 10 

Mass-media face cunoscut că până în prezent, intr-un pătrar de 
veac, au decedat de SIDA 25 milioane de oameni, iar 40 de milioane sunt 
contaminaţi cu HIV. 

Pe de altă parte, cheltuielile ce se fac în lume pentru tratament se 
ridică la 8 miliarde dolari, iar în următorii 2-3 ani se vor ridica la 20 miliarde 
dolari. 


4 Ibidem, p. 38-39. 

5 G. Bucur, op. cit., p. 16. 

6 Ibidem, p. 15. 

7 Ibidem, p. 18-19. 

8 G. Stan, op. cit., p. 43. 

9 G. Bucur, op. cit., p. 20. 

10 G. Stan, op. cit., p. 42. 

De reţinut este faptul că virusul este rezistent în mediul ambiant, 
trăind doar în celulele în care s-a infuzat şi prin care se transmite mai 
departe. Virusul este sensibil la antisepticele şi dezinfectantele utilizate 
în spitale. Bolnavii pot trăi în mijlocul familiei cu condiţia unei oarecare 
izolări, în folosirea camerei separate, a obiectelor personale şi prin aplicarea 
dezinfecţiei materialelor folosite de ei. 11 

2. Evaluări etico-pastorale 

După cum am văzut din cele până aici tratate, SIDA reprezintă un 
flagel devastator al vieţii personale şi sociale, pentru a cărui eradicare se 
cheltuieşte enonn sub toate formele activităţii implicate în acest domeniu 
de activitate. Rezultatele până acum sunt nule. 

în această situaţie, etica creştină vine cu sugestia de prevenire 
a bolii. Iar aceasta e motivată de faptul că SIDA este în cele mai multe 
cazuri consecinţa a ceea ce morala creştină numeşte păcat. Altfel spus, ne 
ferim de păcat şi evităm boala! De fapt, promovarea drepturilor omului 
e un lucru necesar bunei desfăşurări a vieţii, dar trebuie să ne gândim 
totdeauna la finalitatea unei acţiuni. „Respice finem!” spuneau strămoşii 
noştri, şi aveau dreptate. Cine nu priveşte finalitatea unei acţiuni riscă să 
aleagă prăpastia... Desigur, drepturile omului se desfăşoară în contextul 
ordinii juridice impuse de legi. Dar soarta societăţii omeneşti ar fi mult 
mai fericită, şi drepturile omului ar fi mai autentic afirmate, dacă s-ar avea 
în vedere principiile divine ale Evangheliei. Hristos nu a venit să anuleze 
viaţa, ci ca oamenii „să aibă viaţă şi din belşug să aibă” (Ioan 10, 10). El 
însuşi este Viaţa {Ioan 14, 6), iar cei ce îşi trăiesc viaţa împărtăşindu-se din 
viaţa Lui găsesc în viaţa lor bucuria şi seninătatea adevăratei ei împliniri. De 
aici vedem că viaţa umană este înzestrată de la zămislirea ei cu sacralitate 
divină. Natura umană, purtând în sine sacralitatea, are menirea de a adânci 
semnificaţia spirituală a sfinţeniei persoanei umane prin „Duhul sfinţeniei” 
{Romani 1, 4) prezent şi lucrător în viaţa ei. în această viziune de adâncime, 
privind sensul şi scopul ulterior al vieţii, rezultă că viaţa de păcat în contul 
unei libertăţi oarbe este o cumplită amăgire. Păcatul transformă totdeauna 
libertatea în anarhie, cu finalitate dezastruoasă. SIDA o dovedeşte pe 
deplin. Prevenirea păcatului înseamnă prevenirea bolii fără a impieta întru 
nimic libertatea autentică a naturii umane. SIDA este o dovadă în plus că 

11 Ibidem, p. 43. 

păcatul nu corespunde naturii umane. E boala care o duce la pierzanie. 
Păcatul nu afirmă demnitatea libertăţii umane. El este o rană a firii, de aceea 
creează suferinţa. Libertatea trupului de a se „bălăci” în pofte, fără nici un 
discernământ, a creat şi creează boli şi suferinţe fizice şi morale; personale 
şi sociale. SIDA este o dovadă convingătoare în acest sens... Dacă toţi 
oamenii ar trăi viaţa împărtăşindu-se de viaţa lui Hristos, ar cunoaşte 
adevăratele valenţe ale libertăţii întru Adevăr. Ne-a asigurat Domnul 
spunând: „veţi cunoaşte adevărul şi adevărul vă va face liberi” (Ioan 8,32). 
Iar Adevărul este El însuşi {Ioan 14, 6). Adevărul nu poate fi decât unul 
singur. El e lumina, şi „lumina luminează în întunerec, iar întunerecul nu 
a cuprins-o” {Ioan 1,3). Poate exista întunerecul, aşa cum poate exista răul 
şi confuzia care derutează dreapta afirmare a vieţii în lume. Şi în acest caz, 
SIDA este o dovadă. 

Pentru a arăta concret că respectarea principiilor Evangheliei ar 
preveni SIDA, ne vom referi la două dintre ele. 

în primul rând, morala creştină nu condamnă relaţiile sexuale, ci 
pretinde ca ele să se exercite doar între soţi în cadrul familiei binecuvântate 
de Dumnezeu, pe care Apostolul o ridică la taina iubirii lui Hristos faţă de 
Biserica Sa, şi precizează că „datori sunt bărbaţii să-şi iubească femeile lor 
ca şi trupurile lor. Cel ce îşi iubeşte femeia, pe sine se iubeşte” {Efeseni 6, 
28-33), fiindcă „femeia nu este stăpână pe trupul său, ci bărbatul; asemenea 
nici bărbatul nu este stăpân pe trupul său, ci femeia” (/ Corinteni 7, 4), 
„căci bărbatul se sfinţeşte prin femeie, şi femeia se sfinţeşte prin bărbat” (/ 
Corinteni 7, 14). 

în al doilea rând, morala creştină promovează o atitudine favorabilă 
trupului omenesc. Sfinţenia vieţii îi întăreşte puterile, pe când patimile 
îi distrug sănătatea şi vitalitatea. Asemenea sufletului, trupul reprezintă 
un dar al lui Dumnezeu, ca viaţa însăşi pe care trebuie să o restituim lui 
Dumnezeu, după o chivemisire înţeleaptă, spre o comuniune veşnică cu 
El. însă şi menirea veşnică a trupului pretinde consacrarea lui, fiindcă 
toţi cei ce au părtăşie cu Dumnezeu devin sfinţi asemenea Lui: „Fiţi sfinţi 
precum şi Dumnezeu este sfânt” {Leviticul 19, 2). Sfinţenia lui Dumnezeu, 
împărtăşită deopotrivă sufletului şi trupului, conferă persoanei umane 
perspectiva transcendentă a existenţei sale. De aici şi cuvintele Apostolului: 
„Trupul nu este (făcut) pentru desfrânare, ci pentru Domnul şi Domnul 
pentru trup... Nu ştiţi că trupurile voastre sunt mădularele lui Hristos? 
Luând deci mădularele lui Hristos, le vei face mădularele unei desfrânate? 

Să nu fie. Sau nu ştiţi că cel ce se alipeşte de desfrânată este un trup cu ea? 
„Căci vor fi, zice, amândoi un trup”. Iar cel ce se alipeşte de Domnul, un 
Duh este cu El. Fugiţi de desfrânare. Orice alt păcat ar face omul este afară 
de trup; dar cel ce face desfrânare păcătuieşte în trupul său. Sau nu ştiţi că 
trupul vostru este templu al Duhului Sfânt... Preamăriţi dar pe Dumnezeu 
în trupul vostru şi în duhul vostru, care sunt ale lui Dumnezeu” (/ Corinteni 
16, 13-20). Apostolul se adresează, apoi, şi altei comunităţi creştine, cu 
un îndemn categoric: „De desfrânare nici să nu se pomenească între voi!” 
(.Efeseni 5, 3). Şi nici nu s-a pomenit. Dar nici SIDA nu a existat!... De 
aici vedem că ceea ce eticile biologizante numesc „calitatea” vieţii nu se 
realizează prin abuzuri libertine, ci numai prin sfinţenia ei. 

Un alt aspect etic al problemei în discuţie se referă la atitudinea creştină 
a apropierii faţă de bolnavii SIDA. Ei au fost la început marginalizaţi şi 
părăsiţi. Văzându-se însinguraţi, erau copleşiţi de deznădejde. înainte de 
orice însă, a stigmatiza pe cei infectaţi cu SIDA este pe cât de simplu, tot pe 
atât de necreştineşte. E simplu, adică, precum spunea cineva, să împărţim 
lumea în noi şi ei; noi, adică, cei care suntem sănătoşi, cuminţi, morali... 
şi ei care sunt infectaţi, bolnavi, imorali... Numai că, procedând astfel, s-a 
afirmat că „aducem vătămare ideii de om, ideii de umanitate şi chiar ideii 
de Dumnezeu. în măsura în care Biserica promovează ideea de unicitate a 
omului, a umanităţii, ideea necesităţii de a îngriji pe cei atinşi de boală, de 
a ajuta pe cei neatinşi să fie protejaţi, de a face educaţie în acest sens, în 
aceeaşi măsură Biserica participă la lupta contra SIDA”. 12 

Cu prudenţa cuvenită, diakonia creştină trebuie mai ales să ajute 
copiii nevinovaţi, victime ale bobi, sau rămaşi orfani, pierzându-şi părinţii 
tot de pe urma acestei cumplite bob. Dar nici cei maturi, care prin păcat 
au ajuns purtătorii virusului HIV, nu trebuie îndepărtaţi. Mântuitorul caută 
mereu oaia cea pierdută şi „în cer va fi mai mare bucurie de un păcătos ce se 
pocăieşte, decât de nouăzeci şi nouă de drepţi cărora nu le trebuie pocăinţa” 
{Luca 15, 7), căci „Fiul Omului nu a venit să piardă sufletele oamenilor, ci 
să le mântuiască” {Luca 9, 56). Hristos Domnul „a venit ca să slujească şi 
să-şi dea sufletul răscumpărare pentru mulţi” {Marcu 10, 45). împlinind 
lucrarea samarineanului milostiv, Biserica totdeauna caută pe păcătoşi şi 
se apropie de ei pentru a-i încorpora în viaţa de har, fiindcă „cei bolnavi au 
nevoie de doctor” {Matei 9, 12). 

12 Dr. Jonathan Mann, Le Sida nous concerne tous, in Service Oecuminique de 
Presse et d'Information, mensuel, Geneva, nr. 11, aprilie 1987, p. 4 - după Mitropolitul 
Nicolae Corneanu, Quo vadis, Timişoara, 1990, p. 274. 

în legătură cu participarea celor infectaţi cu virusul HIV la viaţa 
Bisericii, se ridică o problemă practică, privind modul lor de împărtăşanie, 
ştiut fiind că boala este transmisibilă. Părerile sunt împărţite: unii consideră 
că trebuie să fim prudenţi şi să nu-i împărtăşim pe cei bolnavi cu aceeaşi 
linguriţă cu care îi împărtăşim pe cei sănătoşi, pentru a nu se contamina, sau 
a nu-i pune pe cei sănătoşi în reţinere faţă de Sfânta Taină. Alţii consideră 
o adevărată impietate punerea unei astfel de probleme, întrucât e vorba de 
împărtăşirea cu darurile consacrate, devenite Trupul şi Sângele Domnului, 
iar noi cerem să ne fie Euharistia „spre sănătatea trupului şi a sufletului”. 
Cei preocupaţi de acest aspect al problemei susţin că încă nu s-a semnalat 
nici un caz de infecţie HIV prin linguriţa de la împărtăşanie. Alţii, mai 
scrupuloşi, sugerează unele soluţii practice, în sensul oferirii împărtăşaniei 
individuale, cu linguriţe de plastic; sau a cere credincioşilor să deschidă 
gura pentru ca să poată fi introdusă linguriţa fără a fi atinsă saliva; sau ca 
cei bolnavi să primească împărtăşania la urmă, după credincioşii sănătoşi. 13 

Pe de altă parte, s-a constatat că „riscul infecţiei după contact oral cu 
lucruri contaminate cu salivă, în cantitate nesemnificativă, ar fi neglijabil”. 14 
Apoi, „se crede că microbii potenţiali care cauzează boala supravieţuiesc 
numai puţin timp în vin, dar nu au putut fi extraşi din vin în vreo mostră, 
adică nu au putut fi puşi în evidenţă în nici un caz în vin”. 15 

în sfârşit, un alt aspect etic se referă la întreruperea sarcinii femeilor 
infectate cu virusul HIV, pentru a nu transmite boala copilului ce se va naşte. 
Un medic creştin, considerând avortul crimă, spune scurt: „Nu suntem de 
acord”. 16 în schimb, medicina laică, pentru care avortul este o problemă de 
rutină, recomandă întreruperea sarcinii într-o astfel de situaţie. 


13 John Breck, Darul sacru al vieţii , trad. P.S. Irineu Bistriţeanul, Cluj-Napoca, 
2001, p. 159. 

14 Ibidem. 

15 Ibidem, p. 160. 

16 G. Stan, op. cit., p. 51. 

Din timpuri imemoriale, ori de câte ori omul nu şi-a găsit puterea în 
sine şi bucuria vieţii în comuniunea lui Dumnezeu, a căutat cu insistenţă 
elixirul vieţii, ca pe ceva din afara lui, spre a-i fi de ajutor în drumul vieţii, 
nu totdeauna neted şi cu flori. De când a apărut alcoolul, acesta a fost căutat 
şi folosit ca un elixir al vieţii, deşi, datorită lipsei de cumpătare, de multe 
ori omul i-a devenit victimă, îngreunându-şi şi complicându-şi viaţa. 

Tot astfel, în ultimul timp, în zbuciumul existenţei de multe ori dure, 
omul modem, ca să poată pluti cu mai multă siguranţă pe valurile vieţii 
agitate, pe măsură ce s-a depărtat de Dumnezeu, şi-a văzut sufletul tot mai 
gol, iar el tot mai înstrăinat în lumea pe care vrea să o stăpânească tehnologic 
spre a-şi găsi confortul şi bunăstarea. Grija, necazurile şi frământările de tot 
felul sunt însă mai mult decât mult aşteptata satisfacţie a vieţii. Conflictele 
şi tensiunile sociale în competiţia vieţii, la care se mai adaugă şi eşecurile 
familiale şi profesionale, îl înconvoaie pe bietul pământean, făcând să-şi 
„târască” de multe ori existenţa cu anxietate şi angoasă. Şi fiindcă refuză 
să-şi îndrepte ochii spre cer, pământul în care îşi pune toată nădejdea 
nu-i poate da mai mult decât materie. Aceeaşi materie şi pentru liniştea 
sufletului său. Şi astfel a apărut industria tranchilizantelor cu indicaţii 
psihoterapeutice, cu contraindicaţii şi mai ales cu efecte secundare... Iar 
pentru a-şi alina durerile au apărut analgezicele... Dar în căutarea elixirului 
vieţii, omul doreşte ceva mai mult. Şi astfel, şi-a găsit prăbuşirea trupească 
şi sufletească în toxicomanie. 

Iar cazurile de toxicomanie cresc mereu. Numai în ultimul timp s-au 
înmulţit cu 8%, de unde rezultă o tot mai mare tendinţă de debusolare a 
conştiinţei umane. 

1. Numirea si definiţia toxicomaniei 

9 9 

După cum arată numele, toxicomania este de-a dreptul o nebunie, mai 
precis nebunia de a te otrăvi. Derivată de la cuvintele greceşti: xodiKoxrfg 
(xocjvif = otravă, de unde adj. xo&Kog = otrăvitor) şi fia vi a = nebunie, 
toxicomania reprezintă o patimă, fiindcă îl înrobeşte pe om atât fizic, cât 

şi spiritual, devenind obsesia care-i duce viaţa la ruină. Precum otrava este 
împotriva firii şi a vieţii, la fel este şi patima toxicomaniei. Dependenţa 
sau obişnuinţa faţă de drog transformă euforia în degradare. O definiţie 
a toxicomaniei ar scoate în evidenţă „relaţia de dependenţă alienată faţă 
de un drog mai mult sau mai puţin toxic, relaţie ce tinde să subordoneze 
întreaga existenţă a subiectului de căutarea efectelor produsului”. 1 

Deşi cuvintele „toxicomanie” şi „obişnuinţă” sunt specifice pasiunii 
pentru drog, Organizaţia Mondială a Sănătăţii consideră că cel mai propriu 
este termenul de farmacodependenţă, socotind că toxicomania îşi are 
cauza eficientă în drog, ca produs chimic farmaceutic. Dependenţa psihică 
şi fizică faţă de drog induce efecte negative atât pentru individ, cât şi 
pentru societate. C. Olievenstein a propus pentru toxicomanie o definiţie 
descriptivă, arătând că este toxicoman „acela care, pornind de la un produs 
de bază, face escala la unul sau mai multe produse şi le utilizează zilnic sau 
aproape zilnic”. 2 

Pasiunea deosebită faţă de droguri, manifestată ca apetenţă pentru 
toxic, îi aduce şi apelativul de „toxicofilie” (iubirea toxicelor). 

2. Scurtă privire istorică 

Dacă alcoolul şi alcoolismul aparţin vremurilor imemoriale, 
toxicomania este de dată recentă. Deşi beţia alcoolică era considerată 
greşeală, păcat sau viciu, totuşi prima formă a maladiei toxicomane o găsim 
în lucrările lui B. Rush, datând din 1790, cu referire la lipsa de cumpătare în 
consumul alcoolului. Apoi, în scrierile lui T. de Quincey şi Ch. Baudelaire 
apare haşiş-ul şi opium-ul ca o deschidere a lumii drogului. Mai târziu, în 
1916, legislaţia franceză consideră folosirea drogurilor ca un nou teren al 
infracţiunii. Voga actuală a drogului ia fiinţă la sfârşitul anilor ’60, fiind 
considerat de atunci un adevărat flagel social. 

Recursul la droguri a devenit expresia angoasei tinerilor, ca expresie 
a conflictului dintre generaţii. Aşa sunt mişcările hippy sau psihedelice. 
Prima folosire a unui „drog dur” a consemnat victime în jurul vârstei de 
18 ani. Numărul toxicomanilor cuprindea cel mai mult tinerii între 22 şi 24 
de ani din toate categoriile sociale, mai mult băieţi decât fete. Acum însă 
a intrat şi în şcoli, făcând victime copii între 11-12 ani. Principalul drog a 

1 Larousse, Dicţionar de psihiatrie şi de psihopatologie clinică - sub direcţia lui 
Jacques Poştei, trad. Dr. Leonard Gavriliu, Bucureşti, 1998, p. 265. 

2 Ihidem. 

fost heroina. în Franţa s-au înregistrat între 80.000-120.000 toxicomani. 
Legislaţia actuală îl consideră pe toxicoman bolnav şi delicvent (Legea din 
31 decembrie 1970). 

Toxicomania creşte tot mai mult prin „deziluzia provocată de lume” 
asupra pierderii reperelor sacre, ca valori universal admise de grupul social. 3 
Fără a apela la statistici, vedem fără prea mare greutate că toxicomania 
devine tot mai mult un refugiu al subiectului în sine însuşi, încercând să 
umple golul sufletesc determinat de pierderea propriei identităţi ca persoană 
menită să comunice cu Dumnezeu, să aibă în sufletul său pe Dumnezeu, al 
cărui chip îl poartă. 


3. Drogurile şi efectele lor 

Cele dintâi descrieri ale toxicomaniei moderne au fost acelea ale 
morfinismului. Se face însă deosebirea între morfinizaţii deveniţi în mod 
accidental dependenţi, în urma unei prescripţii medicale, şi morfinomani, 
cei aflaţi într-o continuă căutare de droguri, determinată de stările de 
degradare nevrotică şi psihotică la care i-a adus folosirea drogului. 

Cele mai folosite droguri sunt extraşii de Papaver Somniferum 
Album - o varietate de mac şi de opiu, asemănătoare morfinei, heroinei, 
codeinei. Sunt apoi extraşii de Canabis Indica - o varietate de cânepă, 
asemenea haşişului, marijuana; apoi extrasul de peyotl - o plantă cactee 
ce creşte în zonele deşertului arid al Mexicului şi Texasului. La acestea 
putem adăuga şi cocaina extrasă din frunzele de coca. Folosirea ei abuzivă 
duce la toxicomanii grave. în occident este la modă produsul cunoscut sub 
denumirea de LSD, corespunzător acidului lisergic. Desigur, nu ne oprim 
aici, fiindcă se caută şi se găsesc mereu noi plante generatoare de droguri. 
Dacă în 1949 erau puse sub controlul internaţional doar 17 droguri, în 
1963 numărul s-a ridicat la 83, iar acum a depăşit de mult suta. Numărul 
drogurilor a crescut cu atât mai mult, cu cât s-a creat o adevărată „industrie” 
a preparării lor sintetice. Drogurile se folosesc sub formă de injecţii, sau 
pastile; sunt băute, fumate sau inhalate. 

Drogurile halucinogene sau onirogene produc stări euforice sau de 
extaz delirant. 4 

Nocivitatea drogurilor se realizează în trei faze: 

1. Faza iniţială, a plăcerii, numită a „lunii de miere”. Relaţia 
toxicomaniei cu plăcerea, „superioară unui orgasm”, este în aparenţă 
stăpânită şi controlată de subiect. 

2. Faza morbidă e o trebuinţă obsedantă a drogării. Lipsa drogului 
produce o tulburare a căutării. Aceasta este plăcerea „negativă”. Când însă 
starea de lipsă a drogului este suprimată, subiectul se simte normal. 

3. Faza de degradare, de bulversare a vieţii psihice, cu decăderea 
vieţii sociale, morale şi fizice, ducând subiectul la prăbuşire. De fapt, 
„trăirea realităţii prin prisma suferinţei corporale este, de asemenea, un 
element-cheie al oricărei toxicomanii”. 5 

După S. Rads şi H. Rosenfeld, toxicomania se apropie de tulburările 
maniaco-depresive. Drogul pare la început un antidepresor, dar prin 
toxicitatea lui devine mijloc de sinucidere. C. Durând îi opune pe toxicomanii 
nevrotici „compulsivi”, toxicomanilor „impulsivi” perverşi sau psihopaţi. 
J. Bergeret spune că nu există structură psihologică proprie toxicomanilor: 
nevroticii, perverşii, psihoticii sunt „toxicomani nonstructuraţi”, care 
trebuie comparaţi cu stările limită. 6 

La acestea putem adăuga că toxicomania exercitată prin folosirea 
aceleiaşi seringi de mai mulţi subiecţi devine sursă a bolii SIDA. 

4. Aspectul moral al toxicomaniei 

Un studiu asupra adolescenţilor a pus în evidenţă faptul că elevii de 
18-19 ani, evaluaţi de colegi ca fiind impulsivi, nepoliticoşi, nedemni de 
încredere, lipsiţi de ambiţie şi neobişnuiţi cu munca, sunt atraşi de fumat, 
băutură şi droguri. Unii ca aceştia vor deveni toxicomani înrăiţi peste 12 
ani, dacă nu-şi vor schimba mentalitatea şi comportamentul. 

Prin 1988, Newcomb şi Bentler au studiat efectele drogurilor asupra 
stilului de viaţă al tinerilor, constatând atitudinea lor de nonconformism faţă 
de valorile tradiţionale, adoptarea unor comportamente deviate şi ilegale, 
precum şi asocierea cu indivizi angajaţi în astfel de comportamente; relaţii 
dificile cu familia, lipsa intereselor educaţionale, experienţe de tulburare 
emoţională, stări de alienare şi răzvrătire. 7 

5 Larousse, cit., p. 566-569. 

6 Ibidem, p. 568. 

7 Rita L. Atkinson, Richard C. Atkinson, Edward E. Smith; Daryl J. Bem, Introducere 
în Psihologie, ed. Xl-a, trad. Leonard Baiceanu, Gina Ilie, Loredana Gavriliţă, Bucureşti, 
2002, p. 274. 

5. Fumatul - disfuncţie de comportament 
şi păcat împotriva naturii umane 

în cadrul toxicomaniei intră şi fumatul, având ca produs toxic nicotină, 
care crează tabagismul. 

Simplu vorbind, păcatul reprezintă o greşală a gândului ce se lasă 
atras de aparenţe înşelătoare. El duce inevitabil la pervertirea voinţei, care 
înseamnă patimă înrobitoare a vieţii sufleteşti a omului. Ca greşală, păcatul 
are mai multe direcţii. El se poate referi la călcarea voii lui Dumnezeu în 
relaţiile cu semenii, sau în atitudinea faţă de sine. în această ultimă formă, 
el reprezintă o atitudine greşită raportată la natura proprie. 

Aceasta se întâmplă atunci când acţionezi distructiv faţă de ea. Este 
ştiut că fiecare om are datoria sădită de Creator în menirea vieţii lui de a-şi 
desăvârşi deopotrivă natura spirituală şi biologică. Când se greşeşte acest 
drum firesc, atunci săvârşim păcatul faţă de propria natură. Dar, pentru buna 
desfăşurare a vieţii biologice, Dumnezeu a sădit în fiinţa noastră anumite 
necesităţi vitale pe care le numim instincte, sau comportamente. Aşa, de 
pildă, există instinctul alimentar determinat de foamea firească. Apoi, 
instinctul de reproducere, care apare în mod firesc pentru a împlini un anume 
scop, o anume orientare firească a vieţii. Când aceste instincte depăşesc 
legile cerute de natura umană, ele formează disfuncţii de comportament, 
dăunătoare firii şi vieţii, prin stările maladive care aduc suferinţa fizică şi 
spirituală. 

Una din aceste disfuncţii de comportament este creată şi de fumat; în 
acelaşi timp, el constituie şi un păcat, adică o greşală faţă de firea noastră, 
fiindcă nu a fost sădit în ea ca o necesitate. Spunea cineva, foarte sugestiv 
şi plastic, că dacă fumatul ar fi fost lăsat de Dumnezeu ca fiind necesar firii, 
Creatorul ar fi avut în atenţie să-i creieze omului şi un coş pentru fum, aşa 
cum pentru respiraţie i-a creat nasul, pentru mâncat şi vorbit gura, pentru 
mers picioarele, etc. 

Fumatul a fost introdus în Europa între anii 1550-1560 de către 
marinarii lui Columb, fiind preluat de la indienii din America. Nu a fost 
bine primit de Biserică şi de puterea administrativă a Portugaliei şi Spaniei. 
Până în secolul al XlX-lea la tutun aveau acces doar clasele privilegiate, 
care îl foloseau sub formă de ţigară, sau îl inhalau din pipă. Fumatul s-a 

extins, făcând victime şi printre femei şi adolescenţi, iar acum este folosit 
tot mai mult şi de copiii din clasele primare. 

în acelaşi timp, fumatul aduce şi o mare risipă financiară, câştigând 
tot mai mulţi adepţi. Mass-media face cunoscut că, în România anului 
2005, 1/3 din adulţi fumează, cheltuind peste 1 miliard euro, cam de şase 
ori mai mult ca pentru mezeluri. 

Când vorbim de fumat trebuie în mod necesar să ne referim la tutun 
(nicotină tabacum). Tutunul conţine în medie 2-4% nicotină. în caz de 
soare mult, tutunul conţine până la 16% nicotină 8 . Această substanţă nu 
este în totalitate nefolositoare. Din ea se pot prepara insecticide, precum şi 
nicotinamina (vitamina PP), cu o largă utilitate fannaceutică. 

Tutunul folosit pentru fumat este însă nociv. El se mai numeşte 
şi „tabac”, însemnând frunze de tutun măcinate, care se aspiră pe nas. 
Nocivitatea nicotinei constă în patima pe care o crează şi care, după numele 
ei, se numeşte „nicotinism”, sau „tabagism”. Aceasta este o stare toxică 
cronicizată, făcându-se responsabilă pentru mai mult de 360.000 de morţi 
anual 9 . 

Prin urmare, nicotină este o substanţă toxică, adică un drog. Derivat 
din englezul „drug”, cuvântul drog înseamnă medicament, adică orice 
substanţă (în afara alimentelor) care modifică chimic funcţionarea unui 
organism. Drogul este în legătură cu noţiunea de „substanţăpsihoactivă”. 
în această categorie intră substanţele care afectează comportamentul, 
conştiinţa şi dispoziţia. Tot în această categorie intră, pe lângă cele 
enumerate ca fiind ilegale, şi substanţele legale ca tranchilizantele, precum 
şi psihostimulentele. 

în cadrul psihostimulentelor întâlnim şi aşa-zisele „substanţe 
familiare”, folosite pe scară largă, precum: alcoolul, nicotină şi cafeina 10 . 

Ca substanţă stimulantă, nicotină, în doze mici, este un stimulent al 
ganglionilor nervoşi ai sistemului nervos autonom, orto şi parasimpatic. în 
doze mari, nicotină blochează ganglionii nervoşi, eliberând adrenalina şi 
noradrenalina. Este un vasoconstrictor cutanat, creşte presiunea arterială 
şi accelerează frecvenţa cardiacă * 11 . Tutunul este necorespunzător naturii 

8 Prof. dr. doc. Iulian Mincu, Să cunoaştem, să prevenim şi să tratăm ateroscleroza. 
Bucureşti, 1979, p. 61. 

9 Ed. Smith şi colab., Introducere în psihologie, ed. a XlV-a, (trad. rom.) Bucureşti, 
2005, p. 305. 

10 Ibidem. 

11 Iulian Mincu, op. cit., p. 61. 

umane prin substanţele toxice pe care le conţine. Astfel, conţine hidrocarburi 
policiclice, care sunt cele mai puternice substanţe cancerigene. Fumul de 
ţigară mai conţine şi fenoli şi acizi graşi, tot cu efecte cancerigene. în 
fumul de tutun s-au mai identificat şi unele substanţe cancerigene, care nu 
se găsesc în frunza de tutun şi care apar numai când se fumează. Raportul 
dintre mortalitatea totală la fumători şi nefumători este cu 70% mai mulţi 
morţi printre fumători decât printre nefumători 12 . 

Efectele nocive ale fumatului sunt date şi de substanţele pe care le 
conţin ţigările. Astfel, nicotină, absorbită la nivel pulmonar, intră în circulaţie 
şi este metabolizată în circa 30 de minute. Ea provoacă hipertensiune, 
iar în cazuri grave de tabagism apare angina pectorală şi infarctul. Apoi, 
substanţele care conţin catran sunt produse tot prin combustia hârtiei şi 
atutunului, cu efect cancerigen. După unii cercetători, cancerul cavităţii 
bucale, al laringelui şi esofagului, este în legătură cu numărul de ţigări 
fumate pe zi. Particulele solide, adică funinginea, se depozitează pe 
mucoasele căilor respiratorii, provocând bronşitele cronice. 

Difuzarea substanţelor de fum în sânge, traversând suprafeţele 
respiratorii, acţionează asupra sistemului nervos, creind tremurături, 
scăderea apetitului, scăderea acuităţii vizuale. Acţionând asupra pielii, îi 
alterează culoarea şi aduce riduri. Influenţează vătămător inima şi vasele de 
sânge, făcând să crească ritmul cardiac, creind vasoconstricţie, precum şi 
hipertensiune arterială. Femeile gravide dacă fumează influenţează fetusul, 
care se resimte prin deficit ponderal la naştere 13 . 

în acelaşi timp, nicotină favorizează mecanismul de depunere a 
colesterolului pe pereţii arterelor, ceea ce duce la îngroşarea acestora prin 
depuneri solzoase. Această îngroşare ştrangulează fluxul sanguin şi face ca 
vasele sanguine să devină aspre, permiţând coagularea sângelui şi formarea 
de trombuşi, ce devin cauze ale accidentelor vasculare. 

Din cele până aici tratate rezultă că tabagismul este patimă cu 
consecinţe dezastruoase asupra naturii umane. Se pune problema depistării 
cauzei care determină fumatul, încât cercetările de ultimă oră sunt în 
căutarea genei fumatului. Se apreciază că proprietăţile adictive ale nicotinei 
se datorează faptului că aceasta stimulează eliberarea dopaminei şi inhibă 
reabsorbţia ei, mărind cantitatea de dopamină prezentă la nivelul sinapsei. 
Persoanele care au anumite polimorfisme în gena care este receptor pentru 

12 Ibidem. 

13 Stefania Pelmus Giersch şi Florina Amalia Toma, Elemente de biologie şi 
patologie umană , Bucureşti, 2002, p. 202-203. 

dopamină, sau a genei care codifică transportul dopaminei, par mai puţin 
înclinate să devină turnătoare. Fumătorii care au un polimorfism al genei 
care codifică transportul dopaminei au şansa mai mare să se lase de turnat, 
decât cei ce nu au această configuraţie genetică 14 . 

Dincolo de această ipoteză stă realitatea concretă care defineşte 
tabagismul ca o disfuncţie de comportament, temeluită pe o slăbiciune a 
voinţei. Este ştiut faptul că o nouă mentalitate poate schimba comportamentul 
greşit, printr-un act de voinţă, sau prin ordonarea şi concentrarea voinţei 
în direcţia impusă de realitatea faptului că tabagismul constituie un mare 
pericol atât pentru sănătatea şi viaţa proprie, cât şi pentru cea a „victimelor” 
din jur, condamnate să inspire fumul de ţigară. 

Iar dacă ne gândim că tabagismul este şi un păcat împotriva naturii 
umane, se cuvine să apelăm şi la mijloacele duhovniceşti pentru eradicarea 
lui. 

Paradoxal este faptul că, din nefericire, cu toate că sunt cunoscute 
multiplele consecinţe nocive ale fumatului, numărul celor care îl practică 
creşte mereu, începând cu vârste foarte fragede. Mass-media face cunoscută 
o creştere a fumătorilor printre copii, estimând, la ora de faţă, că 64% din 
tinerii de 16 ani fumează, iar numărul fumătorilor creşte de la 5,66 milioane, 
la 6,5 milioane, în cinci ani, în situaţia de descreştere demografică. 

6. Nocivitatea alcoolului si alcolismul 

9 

ca patimă şi delict 

Derivat din limba arabă, cuvântul „al-kuhl” definea în general o 
substanţă chimică. 

Se vorbeşte în literatura de specialitate de norme dietetice în 
consumul de alcool legate de anumite tradiţii, devenite obiceiuri sociale 
ale comunităţii, ale familiei, sau ale individului, pe care le moşteneşte din 
generaţie în generaţie. Acestea nu ar avea un efect nociv, luat în cantităţi 
mici, proprie fiecărei persoane. Din contra, se apreciază că luat înaintea 
meselor stimulează secreţia sucurilor gastrice, iar după servirea mesei 
are un rol eupeptic. Producând dilatarea vaselor de sânge, prin stimularea 
circulaţiei, produce şi buna dispoziţie. De aceea, vechii înţelepţi chiar îl 
recomandau. Dar până în acest punct, până la acest nivel... Ei spuneau 
că primul pahar îl bei de sete, al doilea de voie bună, iar al treilea şi 

14 Ed. Smith şi colab., op. cit., p. 308. 

celelalte duc la rătăcirea minţii, adică la nebunie, fiindcă rătăcirea minţii 
înseamnă vorbe şi acţiuni nesăbuite, înseamnă că haosul ia locul ordinei, 
ce se cere a fi dominanta condiţiei umane şi a vieţii. Altfel spus, dacă 
primele fonne intră în cadrul dietei, ultima formă intră în cadrul patimii, 
care înrobeşte viaţa spirituală a omului, făcând-o dependentă de alcool şi 
creind un comportament bizar şi antisocial. Acesta este alcoolismul. El se 
caracterizează prin consumul repetat al alcoolului, creind o dependenţă 
nocivă vieţii spirituale şi biologice. 

Astfel, sub aspect moral-spiritual şi social, alcoolismul devine un 
adevărat pericol prin faptul că dezvoltă în sufletul victimei sentimentul 
de agresiune şi grandoare, patimi atât de grave, datorită faptului că nasc 
tensiuni şi conflicte în relaţiile interumane. Iar acest conflict devine un 
adevărat cerc vicios, în sensul că cel împătimit nu poate trăi fără alcool, iar 
cei cu care el comunică nu-şi pot duce viaţa tihnită din cauza pătimirii lui... 

Sub aspect biologic, alcoolismul poate fi acut şi cronic. în aspectul 
cronic apar fonnele de intoxicaţii, prin diversele disfuncţii ale principalelor 
organe, care acţionând asupra ficatului, ca laborator al organismului, duce 
în cele din urmă la moarte. 

Fiziologic vorbind, alcoolul trece integral în sânge la nivelul 
suprafeţelor digestive. Alcoolismul crează însă o iritaţie a mucoaselor, 
necroză, şi în cele din urmă, ciroză hepatică. Influenţând sistemul circulator, 
alcoolismul crează sau agravează, asemenea fumatului, infarctului 
miocardic, arterite, precum şi alte forme de metabolism. Asupra sistemului 
nervos crează tulburări ale reflexelor, care se manifestă paradoxal. 

Poate fi vorba, pe de o parte, de euforia ce se traduce prin „generozitatea” 
nesăbuită, abuzivă şi risipitoare, specifică stărilor de ebrietate, când cel în 
cauză îşi caută „prietenii” pe la răspântii spre a-1 însoţi la băutură, ca apoi, 
când se trezeşte la realitate, să regrete amarnic văzându-şi buzunarele goale 
şi truda risipită... 

Alcoolul, prin relaxarea pe care o aduce unor persoane, poate elimina 
unele forme emoţionale de nelinişte, sau de stress, ca suprasolicitarea. Pe 
de altă parte însă, alcoolismul aduce agresivitatea impulsivă şi violentă ce 
se manifestă prin nelinişte şi prin sindromul de abstinenţă, cu consecinţe 
neplăcute de tremurături, sau, şi mai rău, prin forme halucinatorii, iar în 
cazurile mai grave apare delirium tremens, cu complicaţii neuropsihice, 
combinate cu carenţe nutriţionale secundare specifice, precum: halucinaţii 
alcoolice, demenţă alcoolică, polineurite, etc. 

Pe de altă parte, alcoolismul cronic produce stări de confuzie cognitivă, 
mai ales în faza de bătrâneţe, când se conjugă cu scleroza. 

Alcoolismul influenţează decişi xfetusul, creind tulburări de dezvoltare 
neuropsihică şi fiziologică pe toată viaţa copilului care se naşte. 

Privind cauzele care provoacă alcoolismul, se pune în primul rând 
vina pe ereditate, ca predispoziţie nativă. Apoi pe stările de stress, sau 
pe emotivitatea anxioasă, ce survine în conflictele sociale, sau pe simpla 
deprindere de a consuma alcool, care devenind obişnuinţă, mereu se 
amplifică, formând o „a doua natură” (consuetudo este quasi altera natura), 
adică patima înrobitoare, ce crează dependenţa, ce obligă repetarea ei, 
chiar dacă subiectul conştientizează consecinţele ei nefaste, atât asupra 
organismului, cât şi în relaţiile sociale, în care viaţa te obligă să te adaptezi şi 
să te integrezi, prin îndeplinirea datoriilor stabilite de normele de activitate 
pe care o întreprinzi. 

Prin urmare, din cele de mai sus rezultă că alcoolismul ca patimă 
crează forma unui cerc închis şi vicios de excitaţie energetică cu consecinţe 
dezastruoase. Euforia violentă şi delirantă pe care o creează alcoolul 
consumă o anumită cantitate de energie bio-psihică. în absenţa alcoolului 
se creează o decompensare nervoasă manifestată sub forma tremurului 
specific. Ingerând alcool, apare excitaţia energetică pentru a stimula 
buna dispoziţe, dar decompresarea nervoasă involuează spre prăbuşirea 
în delirium tremens. Altfel spus, alcoolismul este specific paradoxului 
patimii, prin faptul că el creează o dependenţă organică, devenind otrava 
cerută de organism spre propria distrugere. Alcoolismul este o sinucidere 
prin dorinţa de a trăi!... 

Dacă alcoolul poate fi - aşa cum am văzut - folositor organismului 
şi vieţii, în acelaşi timp el poate deveni prin depăşirea măsurii un excitant 
nociv, cu urmări dezastruoase atât pentru persoana care îi cade victimă, cât 
şi în relaţiile sociale. Astfel, alcoolismul ca toxicomanie este considerat 
cel mai important factor criminogen al zilelor noastre, putând împinge la 
săvârşirea oricărei infracţiuni; la acte de violenţă, vagabondaj, furt, viol, 
crime de gelozie, etc. 

Cu menţiunea că numărul celor ce consumă alcool este într-o 
neîntreruptă creştere, redăm o statistică dintr-un anumit loc şi timp, spre a ne 
da seama de victimele alcoolismului. în 1981, America de Nord număra 10 
milioane alcoolici, dintre care 200.000 morţi anual; 50% dintre accidentele 
de automobil se datorează alcoolului. Tot în contul lui sunt puse 67% din 

crime; 35% dintre sinucideri. Costul consumului de alcool se ridica atunci 
la 60 miliarde dolari. Pătrunzând printre tineri, face ravagii. S-a dovedit 
că alcoolul este embriotoxic. Produce leziuni grave ale sistemului nervos 
central, ducând de multe ori la moartea embrionului. Femeile care în timpul 
gestaţiei ingeră alcool riscă să nască copii cu malformaţii, epileptici sau 
debili mintal. Pe de altă parte, alcoolismul reduce potenţialul biologic şi 
speranţa de viaţă cu aproximativ 12 ani. Costul asistenţei medicale se ridică 
în SUA la 120 miliarde dolari. 15 

Se apreciază că aproximativ 2/3 din americanii adulţi consumă 
alcool. în urma acestui fapt, cel puţin 10% dintre ei au probleme sociale, 
psihologice şi medicale. Ravagii face alcoolismul mai ales printre tinerii 
americani şi în special printre studenţi. Cu toate că este ilegal ca o persoană 
sub 21 de ani să cumpere alcool, totuşi numărul tinerilor care consumă 
alcool este în continuă creştere, fiind aproape universală la tineri. Câteva 
date cifrice arată că sunt consumatori de alcool 51% dintre elevii de clasa a 
VUI-a, 80% dintre elevii de clasa a Xl-a şi a XH-a şi 91% dintre studenţii 
care nu au atins încă vârsta de 21 de ani. Beţia ocazională este răspândită pe 
scară largă în campusurile universitare, ingerându-se patru sau mai multe 
băuturi deodată. S-a constatat că 76% dintre studenţi beau ocazional, dintre 
care 15% s-au îmbătat de cel puţin şase ori în două săptămâni. Consecinţele 
sunt dezastruoase printre studenţi, concretizându-se prin timpul de studiu 
pierdut, absenţe de la cursuri, accidente, destrăbălare sexuală şi, în cele 
din urmă, probleme cu poliţia. în faţa acestei situaţii, Congresul American 
s-a văzut nevoit să elaboreze în 1989 legea interzicerii consumului de 
substanţe psihoactive în şcoli şi universităţi, cerând instituţiilor să pună la 
dispoziţia studenţilor şi angajaţilor lor programe educaţionale şi servicii de 
consiliere privind consumul de alcool. 

Pe de altă parte, s-au remarcat rate scăzute ale consumului de alcool 
în Taiwan şi China. Se apreciază că la 50% din populaţia asiatică lipseşte o 
enzimă numită acetaldehida, care elimină primul produs de descompunere 
a alcoolului. Dacă se întâmplă ca aceste persoane să consume alcool, 
apare disconfortul însoţit de palpitaţii şi înroşirea feţei. Această neplăcere 
îi determină să renunţe la alcool. în China, etica confucianistă interzice 
ingestia exagerată de alcool, încât alcoolul este considerat a fi potrivit 
numai pentru ocazii festive şi nu pentru plăcerea personală. în schimb, în 
Coreea de Sud, consumul de alcool a devenit un obicei între asociaţi, după 

15 Constantin Maximilian, op. cit., p. 77. 

programul de lucru. S-au creat petreceri nocturne cu concursuri privind 
rezistenţa la alcool. Desigur, învingătorii şi învinşii sfârşesc sub masă... 16 

Mass-media face cunoscut că în Europa românii se află pe primul loc 
privind consumul de alcool. 

Din nefericire, această patimă începe încă din copilărie. Astfel, se 
apreciază că copiii încep consumul de alcool de la 13 ani, iar pe plan 
mondial numărul copiilor care consumă alcool se înmulţeşte în fiecare an 
cu 62 milioane. 

Societatea depune efort susţinut pentru recuperarea celor căzuţi în 
această patimă. Dar asistenţa psihiatrică nu poate aduce vindecarea fără 
terapia etică şi educativă. Şi pe bună dreptate, fiindcă alcoolul este un drog, 
iar alcoolismul este o boală, care poate avea o cauză ereditară, dar şi una 
morală. De aceea, atrage după sine responsabilitatea, devenind un delict. 

7. Atitudinea moralei creştine 

9 

fată de băutura alcoolică 

Pornind de la faptul că răul nu are natură proprie, ci este lipsa unui bine 
necesar, a unui bine ce se cuvine a fi înfăptuit, nici alcoolul, în principiu, nu 
este rău în sine. Efectele lui pot fi însă bune sau rele. Pe unii îi veseleşte, pe 
alţii îi face posomorâţi şi trişti; unora le dă impuls şi energie, în schimb pe 
alţii îi moleşeşte... Pe unii îi face sociabili şi agreabili, vorbăreţi şi plini de 
generozitate, în timp ce pe alţii îi face agresivi, violenţi, sau geloşi. 

De aici rezultă că efectele alcoolului sunt imprevizibile. Ele depind de 
individualitatea fiecăruia, de sex, de vârstă, sau de modul în care fiecare se 
raportează la el, la măsura în care fiecare se poate stăpâni, sau la pierderea 
cumpătului, când omul îi devine victimă... De aceea trebuiesc avute în 
atenţie toate acestea când analizăm atitudinea moralei creştine faţă de 
alcool. 

In concret, Mântuitorul nu a promovat o asceză austeră, în genul 
Sfântului Ioan Botezătorul. Şi nici nu avea nevoie, fiindcă dacă asceza 
înseamnă exersarea în virtute, El nu avea nevoie să se exerseze în virtute, 
fiindcă le avea pe toate în mod desăvârşit, pe când Sfântul Ioan Botezătorul 
avea nevoie de acest exerciţiu pentru a dobândi şi a creşte mereu în sfinţenie. 
Dată fiind această realitate particulară Mântuitorului, nu ne vor surprinde 

16 Eduard E. Smith, Susan Nolen-Hoeksema, Barbara L. Fredrickson, Geoffrey R. 
Loftus, Introducere în psihologie, ed. a XIV-a (trad. rom.). Bucureşti, 2005, p. 310-311. 

cuvintele Sale prin care combate viziunea îngustă a unora faţă de El. Astfel, 
El spune la un moment dat: A venit Ioan nici mâncând, nici bând, şi 

zic: are demon. A mai venit şi Fiul Omului mâncând şi bând, şi zic: iată 
om mâncăcios şi băutor de vin, prietenul vameşilor şi al păcătoşilor...” 
(Matei 11, 18-19). Cei ce-i aduceau Domnului astfel de acuze nu au înţeles 
nimic din misiunea Sa mântuitoare, de salvare a păcătoşilor, participând 
la viaţa lor, spre a-i înţelege şi ridica la o viaţă nouă, nu spre a se coborî 
El la păcatul lor... Aceasta este înţelepciunea şi pedagogia divină, „de-a 
se face tuturor toate” pentru a-i câştiga pe ei la viaţa ta de sfinţenie, şi la 
nici un caz a te pierde pe tine în păcatul lor... Că cei ce-I aduceau astfel 
de acuze nu au înţeles sensul misiunii Lui salvatoare, o dovedeşte şi faptul 
că Mântuitorul le adresează un cuvânt de dezaprobare pentru orbirea lor 
spirituală, spunând în acelaşi context: „Am fluierat vouă şi nu aţi jucat; de 
jale am cântat şi nu aţi plâns” (Matei 11, 17). 

Pe de altă parte însă, Mântuitorul, în pilda bogatului căruia i-a rodit 
ţarina, a luat atitudine fermă faţă de cei care în egoismul lor rigid urmăresc 
întregul sens al vieţii în satisfacerea poftelor nesăbuite după mâncare şi 
băutură... Cu toate acestea, nu băutura în sine este rea, ci insaţiabila poftă 
ce duce la patima ce înrobeşte viaţa. Cumpătarea ca măsură şi stăpânire de 
sine rămâne regula ce se impune în atitudinea faţă de băutură, după însăşi 
cuvintele Domnului: „... luaţi aminte la voi înşivă, ca să nu se îngreuneze 
inimile voastre de mâncare şi băutură peste măsură” (Luca 21, 34). 

Faptul că Mântuitorul nu a combătut băutura în sine este dovedit şi 
de aceea că El ne-a lăsat Sângele Său ca cea mai înaltă formă de băutură 
spirituală, sub forma vinului, iar Apostolul precizează că „ori de câte ori veţi 
mânca pâinea aceasta şi veţi bea paharul acesta, vestiţi moartea Domnului 
până când va veni El” (I Corinteni 11, 26). 

Sfântul Apostol Pavel ia atitudine făţişă faţă de cei ce devin 
victime alcoolului, stigmatizându-i ca fiind nevrednici pentru moştenirea 
împărăţiei lui Dumnezeu, asemenea idolatrilor, desfrânaţilor, lacomilor, 
furilor, răpitorilor... (I Corinteni 6, 9-10). De asemenea, Apostolul arată 
că folosirea peste măsură a alcoolului generează şi alte păcate, în special 
desfrânarea: „Nu vă îmbătaţi de vin în care este desfrânare, ci vă umpleţi 
de Duhul” (Efeseni 5, 18). 

Urmând îndemnului Mântuitorului şi a Sfinţilor Apostoli, dascălii 
Bisericii nu au condamnat băutura în sine, ci urmările ei nocive noii 
credinţe, care avea menirea să cultive sfinţenia vieţii. Astfel, în Pedagogul, 


358 


Universul toxicomaniei şi misiunea creştină 


socotit primul manual de morală creştină, Clement Alexandrinul recomandă 
„băutura cumpătării ”, şi precizează că „e bine ca băieţii şi fetele să se 
depărteze pe cât mai mult cu putinţă de vin. Că nu e potrivit ca vârstei 
clocotitoare să-i torni cel mai fierbinte lichid, vinul. Este ca şi cum ai 
turna foc peste foc. Din pricina vinului se aprind poftele lor sălbatice şi 
arzătoare, şi temperamentul lor înflăcărat... Nu căuta o băutură care 
să te înnebunească... Beţia este o privelişte urâtă şi necuviincioasă de 
desfrânare... Sciţii, celţii, iberii şi tracii obişnuiesc să bea vin mult, să se 
îmbete, pentru că toate aceste neamuri sunt neamuri războinice şi socotesc 
băutul o ocupaţie frumoasă şi fericită. Noi creştinii suntem un neam paşnic; 
când stăm la masă nu ne insultăm; noi bem cu mintea trează, făcându-ne 
unul altuia urări de sănătate, ca să arătăm că suntem în legături foarte strânse 
cu Cel al cărui nume îl purtăm” (Cartea II, cap. II, 19, 2; 20, 3; 25, 1; 31, 
1). Cât priveşte comportamentul la ospeţe, Clement accentuează ca acesta 
„să fie cel făcut cu judecată! Departe să fie şi deşartele petreceri de noapte, 
pline de beţie. Cheful nu-i decât o viaţă dusă în beţie; este frământarea 
unei tremurături erotice. Erotismul şi beţia, patimi fără judecată, trebuie 
să stea departe de cerul vieţuirii noastre. Petrecerea de noapte însoţită de 
băutură este o nebunie”; „De la ospăţul cel cumpătat trebuie îndepărtate şi 
instrumentele muzicale care aprind pofta, sau care aţâţă erotismul, sau care 
înverşunează mânia...” (Cartea II, cap. 4; 40, 1; 41, 1; 42, 1, 3). 

Mai departe, de-a lundul vremii, Părinţii Bisericii, ca asceţi ce 
se exersau în virtute, au dus o adevărată luptă împotriva alcoolismului, 
înfierându-i în termeni duri pe cei ce-i deveneau victime morale. Sfântul 
Vasile cel Mare, de pildă, spune că băutura în sine duce la insaţiabilitatea 
ce se amplifică mereu, degenerând în patimă: „Vinul însuşi împinge la 
consumare. în loc să potolească setea, face să apară în continuare o sete nouă. 
Vinul arde pe beţiv şi-l provoacă să bea tot mai mult... dar continuitatea 
plăcerii toceşte senzaţia” 17 . Pe de altă parte, alcoolismul desfigurează 
înfăţişarea victimei sale, în sensul că „ochii beţivului sunt livizi, pielea 
feţii îmbujorată, respiraţia greoaie, limba încărcată, picioarele şovăie ca ale 
copiilor” 18 . 

în altă ordine de idei, se cuvine să arătăm că încă din secolul al II- 
lea apare secta encratită, întemeiată de apologetul Titian Asirianul, care 

17 Omilia XIV contra beţivilor, PG 31, 452c. 

18 Ibidem, col. 452A. 

promova o abstinenţă totală de la vin, dar şi de la căsătorie. Se vede influenţa 
maniheică, ce pleacă de la ideea că materia e rea în sine, iar spiritul trebuie 
să o domine prin detaşarea de ea. 

Tot abstinenţă totală de la alcool promovează şi cultele neoprotestante 
din timpul nostru. Numai că nu toţi aderă din convingere la recomandarea 
oficială. Mulţi dintre cei ce nu aderă la alcool, îl savurează pe ascuns, 
devenind chiar alcoolici. îi trădează duhoarea specifică pe care o emană, 
şi îi demască „vinişoarele” roşii de pe obraz... Se vede că ipocrizia 
mândră a conştiinţelor fariseice poate face carieră şi printre creştinii care 
doresc să apară în faţa semenilor lor că imită pocăinţa austeră a Sfântului 
Ioan Botezătorul, contrară a ceea ce ei numesc viaţa destrăbălată a lumii 
păcătoase. 

La sfârşit, putem conchide împreună cu Sfântul Ioan Gură de Aur 
că „băutura este de la Dumnezeu, dar beţia este de la diavol”. Altfel spus, 
băutura nu e rea în sine. Pentru unii, în anumite situaţii, este chiar necesară, 
în timp ce altora, mai sensibili la toxinele ei, chiar în aceleaşi situaţii le 
dăunează. Este adevărat că mulţi moştenesc prin ereditate plăcerea de a 
ingera alcool, fiind astfel victimele propriei naturi... Alţii însă îi devin 
victime directe, datorită faptului că plăcerea pe care le-o provoacă alcoolul, 
prin gustul şi efectul lui euforic şi relaxant de la început, se transformă 
în patima care îi înrobeşte, rătăcindu-le mintea, derutându-le simţurile şi 
reflexele, şi slăbindu-le voinţa. Dacă fiecare şi-ar cunoaşte măsura, având 
puterea stăpânirii de sine la timpul potrivit, atunci oamenii ar rămâne liberi în 
faţa alcoolului... Altfel, alcoolul devine o ispitire a plăcerii spre prăbuşirea 
în patima ce duce la ruinarea propriei condiţii umane, cu consecinţe 
dezastruoase asupra vieţii sociale, iar pentru viaţa duhovnicească devine o 
adevărată otravă, fiind generator al altor păcate şi patimi, motiv pentru care 
Sfântul Apostol Pavel socoteşte beţiile şi chefurile, alături de duşmănii, 
certuri, gelozii, dezbinări, gâlcevi, întărâtări, ca fiind fapte ale trupului, 
contrare lucrării Duhului în viaţa oamenilor. De aceea unii ca aceştia sunt 
în afara împărăţiei lui Dumnezeu (Galateni 5,19-21; I Corinteni 6,9-10). 
Pentru acest motiv asceţii creştini socoteau alcoolul ca fiind „demonul 
beţiei ”, adică lucrarea cea rea în viaţa oamenilor. 

Cât priveşte eliberarea de nocivitatea pe care alcoolismul o aduce 
vieţii omeneşti şi comportamentului social al omului, sunt apreciabile 
eforturile de dezintoxicare din clinicile de psihiatrie. Toate aceste strădanii 
ajută voinţa să renunţe la ceea ce raţiunea nu acceptă... Dar nu totdeauna 
rezultatele sunt cele dorite, precum nici în educaţie idealul moral nu este 


360 


Universul toxicomaniei şi misiunea creştină 


atins decât de puţine persoane. Slăbiciunile firii omeneşti, care poartă 
în sine rănile păcatului, greu vor fi remediate artificial, mai ales când 
plăcerea intrată în fire, devenind patimă dominantă, se elimină greu, ea 
putând să reapară ca buruiana căreia nu i-au fost tăiate rădăcinile... în 
astfel de situaţii, noi propunem terapia duhovnicească. Harul Duhului 
Sfânt acţionează în profunzimea firii, la rădăcina ei, efectuând o acţiune de 
trezire la pocăinţă, ca schimbare de mentalitate, şi întărind voinţa, schimbă 
comportamentul printr-o hotărâre eroică de a renunţa la tot ceea ce poate 
duce la păcat. Printre foarte multele reuşite de acest fel, ne vom referi la 
una singură, legată de numele preotului misionar IosifTrifa, cu roade dintre 
cele mai bogate în salvarea atâtor persoane, atâtor credincioşi aparţinând 
Bisericii noastre, de la boala alcoolismului. Folosind metodele de trezire 
la viaţa cea nouă în Hristos, preotul misionar Iosif Trifa numeşte alcoolul, 
asemenea asceţilor creştini, „duhul diavolului” şi, ca un condeier popular 
fără egal, a scris şi difuzat o „armată” de cărţi împotriva alcoolismului, 
reuşind să schimbe conştiinţele şi comportamentul celor înrobiţi de băutura 
care aduce atâta tulburare şi necaz în viaţa personală şi în relaţiile sociale 
ale oamenilor. Iată ce scria acest luptător contra alcoolului în „Cuvântul 
înainte” al cărţii „Alcoolul - duhul diavolului”, în 1936: „Cartea aceasta 
este rodul unei munci şi preocupări de 14 ani. Prin anul 1921 am pornit o 
mişcare pentru combaterea alcoolismului în poporul nostru. Este aceasta o 
plagă grozavă de care s-au ocupat şi alţii, însă, spre deosebire de alţii, noi 
am pornit lupta în numele Domnului şi cu puterea Domnului. L-am târât 
pe vrăjmaşul alcool acolo unde singur se poate birui: pe câmpul de luptă 
al Evangheliei. Am înfiripat marea cruciadă religioasă contra alcoolului - 
mişcarea «Oastea Domnului» - şi am secerat biruinţe neaşteptate. Oastea 
Domnului are astăzi peste 100 mii de luptători şi păşeşte biruitor pe toată 
întinderea ţării. încă o dată s-a adeverit că alcoolismul şi alte patimi rele 
nu se pot combate cu sfaturi şi conferinţe, ci numai cu puterea Evangheliei. 
Lucrurile cele mari le face şi azi credinţa şi Evanghelia. Ceea ce n-au putut 
face - pentru combaterea alcoolismului - toţi medicii din toată ţara, toate 
conferinţele, toate «Temperanţele» şi toate ministerele sănătăţii publice - 
iată a făcut o umilă şi smerită «Oaste» care a pornit la luptă în numele 
Domnului. Zeci de mii de suflete au scăpat, prin această mişcare, din 
lanţurile diavolului-alcool. Slăvit să fie Domnul care ne-a învrednicit să 
facem această lucrare! A Lui este lupta, a Lui sunt izbânzile şi biruinţa”. 19 

19 Preot IosifTrifa, Alcoolul - duhul diavolului, ed. III, Ed. Oastea Domnului, Sibiu, 

2001 . 

8. încercări de recuperare 

încă de la început trebuie să recunoaştem că recuperarea toxicomanilor 
este foarte dificilă şi grea. Ei sunt victimele propriei lor aspiraţii. Chiar 
dacă recunosc starea deplorabilă în care se află, lor nu le-a mai rămas decât 
o singură soluţie a vieţii: drogul. E singurul sens de a exista. De aceea, 
bătălia pentru drog e pe viaţă şi pe moarte. 

Având efecte dezastruoase asupra individului şi a relaţiilor lui sociale, 
statele lumii au elaborat legi, spre a sancţiona fără milă pe traficanţii de 
droguri. Există o adevărată poliţie specializată în acest sens. Şi cu toate astea, 
drogurile circulă, fiindcă aduc venituri imense celor ce le comercializează, 
ruinând în schimb economic pe cei ce au devenit victimele lor. 

Nu numai poliţia, ci şi medicina este angajată în opera de recuperare 
a victimelor de pe urma drogurilor. S-au încercat şi se încearcă tot felul de 
metode terapeutice. Unii susţin că cei aflaţi sub dominaţia drogurilor trebuie 
total detaşaţi de droguri, şi astfel aceşti pacienţi sunt ţinuţi într-o totală 
izolare, în închisori special amenajate. Alţii încearcă să trateze toxicomania 
printr-o micşorare treptată a dozei, sau cu tranchilizante, sau altă medicaţie 
ce nu crează dependenţă. 

La polul opus se află cei care consideră că toxicomania nu trebuie 
considerată flagel social, şi propun ca celor ce consumă droguri să nu li 
se pună interdicţii dure în folosirea lor, ci să fie convinşi ca ei singuri să 
renunţe la ele. în optica unei societăţi individualiste, subiecţii trebuie cât 
mai de timpuriu responsabilizaţi, ca opţiunilor libere să le urmeze asumarea 
riscurilor ce decurg din consumul de droguri. 20 

După cum am văzut, toxicomania creşte tot mai mult prin pierderea 
reperelor sacre şi a valorilor universal admise de grupul social. Pentru acest 
motiv, un rol important în combaterea toxicomaniei îl are Biserica, atât pe 
plan social, cât şi pe plan pastoral. 

Am văzut că atât alcoolicii, cât şi toxicomanii sunt consideraţi 
delicvenţi şi bolnavi. Biserica nu-i va judeca în calitatea lor de delicvenţi, 
ci va căuta să-i salveze, prin metodele şi formele specifice, din nenorocita 
lor stare de bolnavi, fiindcă „cei bolnavi au nevoie de doctor, iar nu cei 
sănătoşi” {Matei 9, 12), a spus Mântuitorul, iar Bisericii îi revine misiunea 


20 Larousse , cit., p. 569. 

samariteană de a-i încorpora pe toţi păcătoşii în atmosfera de har a Trupului 
lui Hristos, fiind primiţi şi trataţi în comuniunea eclezială ca fii şi ca fraţi. 

Se impune apoi o adevărată lucrare de reeducare creştină a celor 
căzuţi victime toxicomaniei, redobândind încrederea în bunătatea Părintelui 
ceresc. 

încă de la început am remarcat că drogul urmăreşte să umple golul 
aflat într-un suflet dezorientat, care caută orb o împlinire nefondată şi până 
la unnă bizară. într-o judicioasă determinare a păcatului s-a arătat că acesta 
„este o încercare de a umple un gol” (Simone Weil). Ne-am fi aşteptat să 
se spună acest lucru despre virtute, fiindcă păcatul însuşi ar fi golul ce se 
cuvine a fi înlocuit. El e întunerecul care dispare odată cu apariţia luminii. 

în definiţia amintită însă, păcatul este determinat ca încercare personală 
de a umple sufletul gol, mai precis sufletul devenit gol prin scoaterea lui 
Dumnezeu din el. Fără Dumnezeu, sufletul devine gol, zbătându-se în 
zbuciumul unei căutări haotice de a-1 umple. Această irezistibilă tensiune 
de a umple vidul sufletesc pentru a-şi regăsi propria identitate poate 
deveni păcat, atunci când golul sufletesc este compensat cu tot felul de 
surogate. Un astfel de surogat este şi drogul. Pentru aceasta, toxicomania 
este o patimă. Omul îşi caută orbeşte prin toxicomanie sinuciderea. Aceasta 
este de altfel marea înşelare a patimii: ea te ademeneşte pentru a te ucide. 
Toxicomania ca încercare de a umple un gol este în fond păcatul ce se 
transformă în patimă ucigătoare, fiindcă „răsplata păcatului este moartea” 
(.Romani 6, 23). De aceea, toţi cei ce au cu adevărat pe Dumnezeu în suflet 
nu au nevoie de droguri. Ei nu au nevoie de substitutive false atâta timp 
cât posedă autenticul vieţii lor. Ei nu sunt nişte căutători de elixir, fiindcă 
Dumnezeu, care se află în sufletul şi viaţa lor, este totul. El e pentru ei 
„calea, adevărul şi viaţa” (Ioan 14,6). 

Pentru salvarea acestor bolnavi spirituali, Biserica, venindu-le în 
întâmpinare, va utiliza metodele specifice ale reconvertirii lor spre viaţa 
de har, aşa cum am văzut că s-a realizat în cazul alcoolismului... întrucât 
patima constituie pierderea vieţii de har, readucerea acestor împătimiţi la 
viaţa lui Hristos constituie programul misiunii Bisericii în lume. Cuvântul 
lui Dumnezeu le va descoperi lumina harului în comuniunea vieţii celei 
noi în Hristos. Rugăciunea le va umple golul cu viaţa divină. Spovedania 
îi determină să-şi analizeze conştiinţa şi să ia hotărârea de îndreptare. 
Euharistia le va împărtăşi pe însuşi Izvorul harului, iar Maslul le oferă harul 
tămăduirii sufleteşti şi trupeşti. 

Rămânerea în starea de har şi angajarea activă ca membru al Trupului 
lui Hristos la viaţa de sfinţenie a Bisericii reprezintă o asceză constantă 
în scopul dobândirii caracterului religios moral-creştin. Apoi, cei atraşi în 
viaţa Bisericii vor fi antrenaţi în multiplele activităţi misionare, caritative şi 
gospodăreşti spre a-şi consolida apartenenţa ca membre active ale Trupului 
lui Hristos. Acest fapt rămâne de o covârşitoare importanţă educativă în 
exercitarea misiunii terapeutice a Bisericii. 

Prin urmare, harul lui Dumnezeu şi reintegrarea activă a celor 
împătimiţi de drog în viaţa Bisericii îi va putea elibera de sub obsesia 
chinuitoare a patimii, oferindu-le un orizont veşnic deschis vieţii lor 
spirituale în Dumnezeu. 

Ingineria genetică şi donarea 
în fata misiunii creştine 

9 9 


S-a arătat că „expresia cea mai autentică a revoluţiei tehnico-ştiinţifice 
contemporane o reprezintă descoperirile genetice, care au pus bioetica în 
situaţia paroxistică a semnificaţiilor lor umane, căci cercetările genetice 
transcend sfera individuală şi pot fi surse de angoasă publică atât pentru 
efectele orizontale (în familie), cât şi verticale (în descendenţă), atât pentru 
viaţa privată, cât şi pentru individ, cât şi pentru comunitate. Cercetările 
făcute pe genomul uman privind riscul bolilor ereditare pot genera astfel 
conflicte între nevoile sănătăţii publice privind reducerea riscului de boli 
ereditare şi libertatea de reproducere umană, cât şi între libertatea omului şi 
drepturile sale la un patrimoniu genetic nealterat, în interesul comunităţii şi 
chiar al speciei umane... în faţa cercetărilor şi descoperirilor genetice, etica 
reacţionează cel mai adecvat în virtutea drepturilor naturale ale omului. De 
aceea, deşi scopul unei cercetări genetice poate fi combaterea unei boli, 
el nu va putea fi ameliorarea speciei umane, pentru că normalitatea vieţii 
sociale este de domeniul legilor social- juridice şi de domeniul ştiinţei 
biologice”. 1 


1. Datele problemei 

Sub numele de inginerie genetică înţelegem anumite tehnici recent 
apărute de recombinare (reaşezarea secvenţelor de ADN) artificială a 
materialului genetic provenind de la organisme vii, în scopul producerii 
controlate a unor fiinţe noi, in vitro. 

Derivat din limba greacă, cuvântul „clonă” înseamnă „vlăstar”, 
adică totalitatea indivizilor genetic uniformi. Ea se aplică atât la plante, cât 
şi la animale. La acestea din urmă, procesul de clonare este mai complex. 
Practic, se efectuează prin participarea unei celule la care se face enuclearea 
(scoaterea nucleului) şi aşezarea în locul lui a unui nucleu de la altă celulă, 
provenită de la specii identice sau apropiate genetic. 


1 Gheorghe Scripcaru, Aurora Ciucă, Vasile Astărăstoaie, Călin Scripcaru, Bioetica, 
ştiinţele vieţii şi drepturile omului, Iaşi, 1998, p. 78-79. 

După obţinerea clonei, aceasta se pune în uterul „mamei surogat” 
(„de împrumut”), unde se dezvoltă o nouă viaţă şi o nouă fiinţă. 

Interesul pentru ingineria genetică şi clonare se datorează experienţelor 
efectuate în 1954 de către R. Briggs şi T.J. King, prin eliminarea nucleului 
unui ovul şi înlocuirea cu nucleul unei celule somatice. Experienţa nu a 
reuşit însă decât în 1979, când, prin îmbinarea tuturor cunoştinţelor de 
embriologie şi genetică, alături de o tehnologie adecvată, au apărut primele 
animale identice genetic. Dar abia în 1983, Davor Salter şi J. Mc. Groth 
au reuşit să cloneze un şoarece. Experienţele au continuat la peşti, dar nu 
au fost suficient de convingătoare. 2 Abia în 1997 s-a reuşit să se cloneze 
un mamifer, „celebra” oiţă Dolly, prin înlocuirea, cu ajutorul tehnologiilor 
specializate, a nucleului ovulului unei oi cu nucleul unei celule a glandei 
mamare, apărând astfel, pe cale asexuată, organisme identice genetic. 

Pentru a înţelege mai bine sensul şi variatele aspecte ale ingineriei 
genetice, se cuvine mai întâi să facem câteva precizări elementare, privind 
locul ei în cadrul vieţii biologice. 

Este cunoscut faptul că celula umană este formată din membrană, 
protoplasmă şi nucleu. Componentul principal al celulei este nucleul, format 
din cromatină, al cărui constituent principal este acidul dezoxiribonucleic 
(ADN). Dacă cromatina este forma de existenţă a ADN, cromozomii 
constituie forma de organizare a acestui complex. Având aceeaşi compoziţie 
cu a nucleului, cromozomii constituie materialul nuclear în activitatea 
specifică diviziunii. 

Celulele somatice conţin cromozomi sub formă de pereche: 2n = 46. 

în cele 23 de perechi, un cromozom provine de la un părinte, iar 
alt cromozom provine de la alt părinte. Celulele sexuale numite gârneţi 
conţin numai unul din cromozomii pereche: n = 23. Tot în cromozom se 
află şi genele. Fiecare cromozom conţine aproximativ 100.000 de gene. 
Ele sunt segmentate de ADN, în care este înscrisă informaţia ereditară, 
asigurând transmiterea însuşirii la urmaşi. Genele sunt aşezate de-a lungul 
cromozomului, asemenea unor mărgele pe un lanţ. Fiind în legătură cu 
condiţiile mediului, ele determină caracterele individuale: grupa sanguină, 
înălţimea, culoarea ochilor şi a părului. 

Omul se dezvoltă dintr-o singură celulă numită zigot (ou) prin 
divizare, formându-se ţesuturile şi organele. 

2 Constantin Maximilian, Drumurile speranţei. Bucureşti, 1989, p. 58. 

Diviziunea poate fi directă, prin scindarea în două celule fiice; şi 
indirectă, numită cariokineză. Aceasta se împarte în mitotică (sau somatică) 
şi meiotică (sau reducţională). Cea mitotică (somatică) are înmagazinată în 
ADN-ul din cromozom aceeaşi informaţie genetică, pe când cea meiotică, 
caracteristică celulelor sexuale, numărul cromozomilor se reduce la 
jumătate, încât gârneţii conţin doar jumătate din numărul de cromozomi 
prezenţi în celelalte celule din organism. Intre cromozomii pereche (unul 
matern, altul patern) are loc în cursul meiozei un schimb reciproc de gene. 
De reţinut că atât ovulele cât şi spermatozoizii sunt extrem de variaţi sub 
aspect genetic, motiv pentru care şi indivizii se deosebesc între ei, neputând 
exista două persoane identice. 

Cromozomii moşteniţi ca o unitate de la un părinte poartă denumirea 
de genom. Acesta cuprinde între 50.000 - 100.000 de gene cu o estimare 
de 3,5 miliarde de baze perechi. Celulele având acelaşi genom intră în 
procesul de diviziune mitotică. Prin segmentarea oului şi diferenţierea 
celulară se fonnează embrionul, fetusul şi nou-născutul. Acesta va avea în 
fiecare celulă zestrea genetică de la ambii părinţi (câte 23 de cromozomi 
de la fiecare). 

Ingineria genetică este posibilă datorită faptului că, întocmai unei 
holograme, flec a re nucleu al unei celule somatice conţine codul genetic al 
întregului organism. Prin tehnologia „ADN-ului recombinat” (ADNr) este 
posibilă schimbarea structurii genetice a unui organism prin introducerea 
unor gene străine, fie în mod direct prin procesul numit „transformare”, fie 
prin transmiterea virală cunoscută sub numele de „transducţie”. Tehnologia 
numită de regulă „îmbinarea genelor”, deşi limitată la bacterii şi la unele 
plante, deschide calea spre manipularea genetică a oricăror forme de viaţă, 
inclusiv cea umană”. 3 

Prima moleculă de ADN recombinat a fost realizată în 1971, fiind 
compusă din ADN străin inserat într-o moleculă vector (vehicul) plasmidă. 
Această recombinare artificială a ADN, adică reaşezarea secvenţelor de 
ADN, se mai numeşte şi clonare moleculară, sau donarea genei, deoarece 
moleculele compuse din genă şi plasmidă într-o celulă gazdă pot fi 
înmulţite în masă dând naştere unei linii de organisme identice genetic care 
pot sintetiza în cantităţi controlabile substanţa (chimic pură) determinată 

3 John Breck, Darul sacru al vieţii , trad. P.S. Irineu Bistriţeanul, Cluj-Napoca, 
2001, p. 239. 

de gena implicată. 4 S-a ajuns la o adevărată „ industrie a genei ”, având ca 
temei proprietatea genei clonate de a funcţiona într-un microorganism, sau 
în orice altă celulă, în care produce o substanţă chimic pură specifică. 5 


2. Succesul ingineriei genetice 
la plante şi animale 

O contribuţie substanţială la dezvoltarea industriei genei a avut-o 
transformarea bacteriilor „în recipiente excepţionale pentru complexe 
plasmidă + genă străină care, alături de propria înmulţire în masă, pot 
sintetiza în cantităţi controlabile substanţa determinată de gena clonată”. 6 
Trecând din laborator în bioreactoare gigantice, bacteriile manipulate 
genetic au fabricat la scară industrială substanţe farmaceutice, precum 
insulina şi interferonul, de 200 de ori mai ieftin decât cel extras din sângele 
uman. 

în 1973 s-au obţinut organisme transgenetice (organism superior de 
animal sau plantă, purtător de gene de la altă specie). Astfel, injectându-se 
ADN exogen (genaB-globinei de la iepure, clonată), în celulele embrionilor 
de şoarece, au rezultat şoareci care fabricau B-globulină de iepure. 7 

în 1982 s-a injectat în celulele embrionilor de şoarece gena honnonului 
de creştere de la şobolan şi s-au obţinut şoareci uriaşi. 8 

La plante s-au obţinut genotipuri transgenetice la floarea soarelui (în 
care a fost transferată o genă de la fasole); la fel la tutun, în care a fost 
transferată o „genă insecticidă”, etc. 9 

Folosind tehnici de unire a lanţurilor genelor, s-a reuşit ca, introducând 
materialul genetic de la licurici în planta de tutun, aceasta să strălucească 
în întuneric. 10 


4 Teofil Crăciun, Luana-Leonora Crăciun, Dicţionar de biologie, Bucureşti 1989, 

p. 17. 

5 Ibidem, p. 146. 

6 Ibidem. 

1 Ibidem, p. 261. 

8 Ibidem. 

9 Ibidem. 

10 J. Breck, op. cit., p. 239. 

3. Ingineria genetică şi donarea 
în fata condiţiei umane 

9 9 

Trecând de la teocentrism la antropocentrism, omul se consideră 
stăpânul creaţiei, capabil să-i răstoarne legile, spre a-i „stoarce” beneficiile. 
De multe ori însă luciferica încredere în forţele sale creatoare se întoarce 
distructiv împotriva speciei umane şi a planetei însăşi. Un exemplu îl 
oferă şi ingineria genetică şi donarea, considerată cea mai senzaţională 
descoperire a sfârşitului de mileniu. 

In 1970 a început sinteza artificială a genelor, făcând posibilă 
manipularea informaţiei ereditare. 11 In faţa acestei performanţe, „biologia 
vrea să regândească viaţa, să o controleze. Medicina vrea să controleze 
viaţa din momentul fecundaţiei până în cel al morţii. Genetica îşi propune 
să desfiinţeze Programul Genomului Uman, spre a identifica şi localiza 
cele câteva zeci de mii de gene umane care ne definesc ca indivizi şi 
specie, penniţându-i astfel să controleze „destinul uman”, dirijându-i 
evoluţia. Nu ne va mira că programul numit „Biologia fără frontiere” ar 
putea să transforme omul într-un animal sau în supraom, cu tinereţe mult 
prelungită”. 12 

Pe la mijlocul secolului trecut s-a afirmat că ingineria genetică va putea 
programa fiinţe umane superioare, cu comportament etic, de generozitate şi 
altruism. Această utopie a rămas însă fără finalitate, deoarece nu s-a ţinut 
cont de realitatea păcatului moştenit în natura umană. 13 Etica ingineriei 
genetice va avea succes real numai atunci când împlinirea potenţialului 
uman va fi centrată pe Dumnezeu, Creatorul, Mântuitorul şi Sfinţitorul 
creaţiei. 

Mai spectaculară este dorinţa „americanilor pentru donarea lui Elvis” 
(The Americans for Cloning Elvis), sau apariţia organizaţiei „Creştinii 
pentru donarea lui Iisus” (Christians for the Cloning of Jesus). Aceştia din 
urmă au publicat următorul manifest: „Prieteni, nu putem să stăm şi să-L 
aşteptăm pe Iisus. Mulţumită progreselor ştiinţei, putem recolta probe de 
ADN de pe giulgiul din Torino şi le putem folosi pentru a dona a doua 
venire!... Prieteni, ar trebui să donăm câte un Iisus pentru fiecare persoană 
care vrea unul! Orice femeie care doreşte L-ar putea concepe imaculat pe 


11 George Stan, Teologie şi bioetică, Alexandria, 2001, p. 79. 

12 Ibidem, p. 80. 

13 J. Breck, op. cit., p. 240-241. 


369 



Spiritualitate şi misiune creştină în contextul actual 

Iisus. Ţi-ajunge cât ai comunicat cu Dumnezeu prin intermediul pastorului 
sau al preotului tău! Dacă ai o întrebare pentru Dumnezeu, poţi să suni, pur 
şi simplu, acasă şi să I-o adresezi. Imaginaţi-vă, numai, o lume cu câte un 
Iisus în fiecare gospodărie. Acesta este paradisul”. 14 

Ajungându-se în stadiul de a se studia structura genetică a embrionului, 
după care va urma cea a zigotului înainte de implantarea intrauterină, se 
va putea identifica destinul biologic al individului, înscriindu-se în fişa 
lui genetică coeficientul de inteligenţă, bolile pe care le va avea, precum 
şi anii pe care îi are de trăit. 15 Va fi cu totul ieşit din comun dacă aceste 
date vor fi folosite în scopul tratării unora din cele 3500 de boli ereditare. 
Dar datele din fişa genetică se pot întoarce şi împotriva omului. Dacă la 
angajarea în serviciu va fi obligatoriu buletinul genetic , prin care se va 
cunoaşte coeficientul de inteligenţă, ca şi viitoarele boli, patronul îi va 
refuza angajarea, iar casele de asigurări sociale îi vor retrage protecţia. Tot 
în baza acelui buletin biologic se va putea stabili cine are dreptul de a se 
naşte. Astfel de situaţii vor reînvia mişcarea eugenistă, care, având ca scop 
ameliorarea speciei umane şi crearea fiinţelor perfecte, va interzice să apară 
în lume handicapaţi. 16 

Este locul să precizăm că precursorul eugeniei este rasismul, la 
care din nou s-ar putea ajunge dacă nu se va crea o societate deschisă 
influenţelor pozitive ale umanităţii. Este cunoscut faptul că rasismul a fost 
precursorul eugeniei naziste care a exterminat peste 70.000 de bolnavi 
psihici prin macabra lege a euthanasiei, legea din 1933 de sterilizare a celor 
cu anomalii ereditare, din 1937 de sterilizare a bastarzilor, sau din 1939 de 
condamnare a căsătoriilor interetnice. Din nefericire, justificarea acestor 
legi s-a făcut şi din considerentele ştiinţifice ale lui Broca, Galton, Lorenz, 
Fisher, Gobineau, Darwin, sau ale unor sociologi sau filosofi ca Wilson, 
Nietzsche sau Hegel. 17 

Dar îngrijorarea eugeniei nu trebuie să se refere numai la o „super- 
rasă” anticipată de nazişti, ci la un pericol şi mai mare, cel al producerii unei 
sub-specii humanoide spre a servi drept o clasă de sclavi. în 1989, oameni 
de ştiinţă italieni au creat deja un antropoid dintr-o mamă cimpanzeu şi un 
tată uman. Datorită unor „probleme etice”, experimentul a fost întrerupt la 
stadiul embrionar. Aceasta nu înseamnă însă că instanţele de brevetare nu 

14 Oana Grancea, Ce este clonarea. Bucureşti, 1999, p. 49-50. 

15 Ibidem, p. 81. 

16 Ibidem, p. 84. 

17 Gh. Scripcaru şi colab., op. cit., p. 81. 

vor pune în circulaţie „omul-maimuţă”. Consecinţele unei astfel de situaţii 
vor fi tot pe atât de dezastruoase ca armele nucleare. 18 

Pentru a nu rămâne însă derutaţi şi pesimişti faţă de formele excentrice 
mai sus amintite, se cuvine să ne referim, în replică, în cadrul ingineriei 
genetice şi al donării, la „ terapia genetică ”. Aceasta implică examinarea 
părinţilor în devenire pentru a se vedea dacă există pentru copii riscul 
de a moşteni diferite defecte genetice, precum şi intervenţii prenatale şi 
postnatale pentru corectarea acestor defecte. Scopul său este terapeutic, 
şi nu eugenie sau „inovaţional”, urmărind vindecarea unui defect, şi nu 
sporirea unor caracteristici considerate dezirabile... Expresia „inginerie 
genetică” ar trebui restrânsă la manipularea materialului genetic pentru 
scopul eliminării genelor anormale sau inserţia altora, pentru a obţine 
trăsăturile dorite. 19 

Tehnicile actuale conferă într-adevăr omului posibilitatea de a clona. 
Astfel, între anii 1952-1956 s-a reuşit donarea broaştei transferând într-un 
ovul denucleat nucleul unei celule embrionare, şi astfel s-a reuşit să se ob¬ 
ţină dezvoltarea unui mormoloc. în 1997, prin naşterea oiţei Dolly, oamenii 
de ştiinţă au demonstrat posibilitatea de a dona un mamifer pornind de la 
nuclee ale unor celule diferenţiate (în cazul de faţă, nucleul unei celule a 
glandei mamare). 20 

Din nefericire însă, celebra oiţă a murit prea devreme. Se apreciază că 
totuşi era prea bătrână încă de la naştere, şi... i-a venit sorocul... 

Marea întrebare ce se pune, se referă la dreptul de a dona oameni. 
Preşedintele SUA şi Convenţia Europeană a Drepturilor Omului s-au opus 
cu hotărâre. Tot în această direcţie, Comisia Parlamentului European de 
Bioetică şi Plenara Parlamentului European din anul 1992 au interzis 
brevetarea genomului uman, a corpului şi elementelor sale, au interzis 
modificarea identităţii genetice a corpului în scop neterapeutic, ca fiind 
contrară demnităţii persoanei. Dar ştiinţa nu poate fi normată etic, iar 
consecinţele descoperirilor ştiinţifice nu pot fi prevăzute. în orice caz, 
aplicarea rezultatelor ştiinţifice în afara unor criterii etice sau legale poate 
constitui un pericol grav pentru om. 21 

Pe de altă parte, avantajele tehnicii de înmulţire asexuată, sunt: 


18 J. Breck, op. cit., p. 251. 

19 Ibidem, p. 238-239. 

20 G. Stan, op. cit., p. 85. 

21 Gh. Scripcaru şi colab., op. cit., p. 103. 

1. Posibilitatea de a produce indivizi cu calităţi excepţionale, fapt 
care ar duce la îmbunătăţirea rasei umane; 

2. Posibilitatea de a produce numai indivizi sănătoşi, fără maladii 
transmise ereditar; 

3. Posibilitatea ca familiile sterile să aibă copii, aşa cum şi-i doresc, 
cu celule luate de la celebrităţi, sau de la soţ sau soţie; 

4. Posibilitatea tratării unor afecţiuni cardiace prin donarea celulelor 
unei inimi sănătoase şi injectarea acestora în zonele în care s-au produs 
afecţiuni. Aceste celule ar unna să fie folosite la înlocuirea celor uzate. 22 

Este greşită teoria geniocraţiei prin donare, înţelegând că prin donare 
putem crea genii. „O clonă nu este o reeditare a individului! Copiază 
doar zestrea genetică a celui donat, nu şi personalitatea lui. Dezvoltarea 
psihicului, a personalităţii umane, depind într-o măsură covârşitoare 
de mediu, de factorii externi, donarea lui Einstein, de pildă, ar fi copia 
genetică a lui Einstein. Pentru a avea, însă, personalitatea lui, ar trebui să 
parcurgă experienţele individuale pe care le-a parcurs adevăratul Einstein, 
secvenţă cu secvenţă, minut cu minut. Admiţând că s-ar putea crea o 
„lume” experimentală a geniilor, unde clonele să fie crescute în condiţii 
optime pentru dezvoltarea potenţialului lor intelectual, cine ne dă dreptul 
să folosim oameni, fie ei clone, fie şi fără un statut juridic cert, ca subiecţi 
ai unui experiment pe viaţă? Psihologul german care şi-a folosit fetiţa drept 
subiect de experiment, încercând să demonstreze rolul ambianţei sociale 
în dezvoltarea mentală a omului, a fost trimis la închisoare. în urma lui a 
rămas o fetiţă ratată pe viaţă din cauza experimentului la care a supus-o 
avântul ştiinţific necontrolat al propriului său tată. 23 

De aici vedem că prin clonare se pune în funcţie maşina de fotocopiat 
a fiinţei umane, deoarece asemănarea dintre persoana umană şi clonă este 
precum cea dintre tabloul unui obiect şi obiectul însuşi. Interesantă, dar 
greşită este aprecierea acelora care consideră că prima clonare din istoria 
omenirii este formarea Evei din coasta lui Adam. Numai că această formare 
nu este o copie. Eva nu este o copie a lui Adam. „Scoaterea Evei din Adam 
înseamnă că Eva a fost cuprinsă virtual în Adam şi înainte de aducerea ei 
distinctă la existenţă. Dar ea a fost în Adam nu ca ceva identic cu el, şi 
deci ea nu este rezultatul unei singure dezvoltări a lui. Omul este bipolar 
în sine însuşi. Numai aşa este o fiinţă dialogică... Adam a fost totdeauna 


22 Pr. Claudiu Dumea, Omul între „afi"sau „a nufi”, Bucureşti, 1998, p. 95. 

23 Oana Grancea, op. cit., p. 52. 

Adam-Eva. Se poate spune că aceste două aspecte (masculin şi feminin) 
ale omului sunt în aşa măsură inseparabile, în iubirea lui Dumnezeu, că o 
fiinţă umană, luată izolat şi considerată în sine, nu este deplin om... Fiecare 
este la fel de om, dar integritatea umană şi-o trăiesc numai împreună, în 
completarea reciprocă”. 24 


4. Privire critică 

După cum am văzut, în domeniul agriculturii şi al producţiei de 
animale, ingineria genetică reprezintă o adevărată revoluţie benefică vieţii. 
S-a reuşit realizarea plantelor care să-şi producă propriile insecticide, 
îngrăşăminte cu nitrogen şi mecanisme de stopare a îngheţului. Au fost 
create enzime care dizolvă şi consumă deşeurile industriale. Se vorbeşte 
astăzi de „bioremediere” prin folosirea unor microbi ca bacteriile şi lungii 
pentru a înlătura preparatele chimice toxice. Se speră într-o nouă „ revoluţie 
verde ” spre a întâmpina, mai ales în ţările în curs de dezvoltare, nevoile 
unei populaţii în curs de creştere. 

Pe de altă parte, aceste binefaceri sunt privite de mulţi ca fiind o 
adevărată nenorocire, datorită faptului că nu s-au detectat efectele negative 
privitoare la degajarea de bacterii şi viruşi transformaţi genetic. S-a atras 
atenţia că producerea de specii uniforme în agricultură slăbeşte rezistenţa 
acestora la schimbările atmosferice şi la insecte. Alte obiecţii sunt de natură 
ecologică. S-a arătat că recoltele realizate genetic, hibridate cu alte varietăţi, 
pentru a crea „super-plante” şi alţi hibrizi, pun în mare pericol stabilitatea 
ecologică. 25 

în cadrul producţiei de animale, ingineria genetică poate ajusta 
mărimea, greutatea, puterea animalelor, calitatea cărnii etc. Oamenii de 
ştiinţă scoţieni care au produs oiţa Dolly au reuşit să cloneze şi şoareci, 
manifestând optimism în posibilitatea aplicării şi la alte specii. Privind 
industria farmaceutică, materialul genetic uman, fiind introdus genetic în 
diverse animale, va produce medicamente, folosite în urma donării pe plan 
mondial. 

Dar, ca şi în cazul plantelor, amestecul în procesul micro-evolutiv al 
selecţiei naturale poate micşora fondul genetic cu consecinţe nebănuite. 


24 Pr. Prof. Dumitru Stăniloae, Teologia Dogmatică Ortodoxă, voi. I, Bucureşti, 
1978, p. 121. 

25 J. Breck, op. cit., p. 241-242. 

De pildă, introducerea hormonilor umani de creştere în porci a produs o 
varietate afectată de strabism şi artrită. 26 

Privind acum posibilităţile şi hazardurile biologice legate de ingineria 
genetică umană, vom face deosebirea între tehnicile terapeutice şi cele 
eugenice (inovatoare). 

în cadrul tehnicilor terapeutice, ingineria genetică poate fabrica 
insulina umană, interferonul (proteină care apără de infectarea cu viruşi a 
celulelor canceroase). Apoi, detectarea şi corectarea în stadiul embrionar 
primar, înaintea afectării creierului şi a sistemului nervos, a defectelor 
genetice in utero. Se caută medicamente pentru bolile ereditare, precum: 
hemofilia, distrofia musculară, fibroza cistică. Este în studiu vaccinul 
pentru tuberculoză, iar altele pentru tratarea leprei şi malariei. Cercetările 
se îndreaptă spre alinarea unor boli psihice, precum: depresia, schizofrenia 
etc., sau a celor degenerative, precum: Parkinson, Alzheimer, ca şi unele 
forme de cancer. Nu este lipsit de atenţie nici tratamentul dereglărilor 
imunologice: ADA (deficit de adenozin diaminoză) şi SIDA. 27 

5. Aspecte etice 

Sub aspect etic, ingineria genetică se află sub semnul întrebării în 
multe din formele în care este angajată. Mai întâi însă câteva constatări 
practice: 

1. Costurile cercetărilor în aplicarea ingineriei genetice sunt extrem 
de mari, încât sub „legile nemiloase” ale pieţei, viaţa şi moartea vor fi în 
mâna celor care vor avea posibilităţi să plătească mai bine. 

2. în legătură cu aplicarea ingineriei genetice se pune legitima 
întrebare: cine va stabili, şi după ce criterii, standardele şi limitele 
experimentelor? Se pare că tot după criteriul profitului. 

3. în cazul în care examinarea genetică ar deveni legală şi obligatorie, 
se ridică următoarele întrebări: 

a) Dacă chirurgia genetică şi alte terapii nu pot corecta anomaliile in 
utero, mama va fi obligată legal să avorteze? 

b) Dacă prin examinarea genetică s-ar constata că prin fiul lor s-ar 
slăbi fondul genetic uman, candidaţilor la căsătorie li s-ar refuza certificatul 
respectiv pentru întemeierea familiei? 

26 Ibidem, p. 243. 

21 Ibidem, p. 243-244. 

c) în cazul în care părinţii poartă gene anormale, se impune obligatoriu 
sterilizarea. întrucât toţi oamenii posedă vreo şase gene anormale, este 
necesar să clasificăm defectele în funcţie de posibilul pericol pe care îl 
reprezintă? 

d) Se va accepta infanticidul, ca aplicare a euthanasiei active pentru 
nou-născuţii cu defecte genetice, fără speranţă de îndreptare, spre a-i scuti 
de durere, iar pe părinţi de întregul cortegiu moral şi material ce decurge 
de aici? 

e) Cine îşi va asuma responsabilitatea pentru eventualele rezultate 
dezastruoase ale ingineriei genetice asupra omului şi asupra societăţii, 
precum şi pentru posibilele dezastre ecologice şi epidemii? 28 

6. Limitele experienţelor genetice 

Practicarea ingineriei genetice „fără frontiere” este o extremă care 
defavorizează aplicarea ei biologică atât la nivelul plantelor şi animalelor, 
cât mai ales la nivelul omului. 

1. Dat fiind riscul moral de a transmite generaţiilor viitoare 
consecinţele dezastruoase ale ingineriei genetice, ale cărei cercetări mereu 
se amplifică, se cuvine să acţionăm pentru limitarea acestora la aspectele 
pozitive care şi-au arătat deja eficienţa. Este necesară, de pildă, căutarea 
unor măsuri terapeutice pentru corectarea defectelor genetice ale celulelor 
somatice. Ar trebui chiar încurajată căutarea respectării demnităţii şi 
integrităţii subiecţilor umani, şi amânate experienţele legate de celulele 
embrionare umane. 

2. Dat fiind faptul că donarea umană plasează determinarea vieţii 
umane cu caracteristicile ei în mâna omului, şi nu a lui Dumnezeu, ne 
declarăm împotriva ei, precum şi a oricăror forme de experiment care 
compromit integritatea şi demnitatea persoanei, cum ar fi utilizarea în scop 
comercial a embrionilor umani, ca şi amestecul materialului genetic uman 
cu cel al animalelor şi plantelor. 

3. Dacă s-ar lua măsuri de protecţie, ingineria genetică a vieţii 
bacteriilor şi plantelor poate produce rezultate pe măsură să justifice sub 
aspect moral şi comercial experimentele ei. 29 


28 Ibidem, p. 244-246. 

29 Ibidem, p. 247-248. 

7. O senzaţie fără finalitate 

Pentru a crea senzaţii la capitolul clonei umane, atât de discutată, 
secta numită a raelienilor a anunţat public apariţia la 26 decembrie 2002 a 
unei noi Eva, de data aceasta prin clonare; şi nu oricum, ci prin inseminarea 
artificială de către extraterestrii numiţi elohimi. De fapt însuşi liderul sectei, 
Claude Vorilhon s-a născut la 25 decembrie 1945 din inseminarea artificială 
a mamei sale cu un elohiem, fiinţă extraterestră. După încercări de afirmare 
în muzică uşoară, curse automobilistice şi jurnalism, Vorilhon a fost dus 
pe planeta extraterestrilor prin OZN-uri, aceştia schimbându-i numele în 
Rael, care se tălmăceşte „mesager”, fiindcă avea menirea de a pregăti 
venirea elohimilor pe pământ. In imaginaţia raelienilor, elohimii aveau 
o înfăţişare stranie: patru picioare, părul negru, lung, ochii ca migdala, 
pielea verde. Aceşti elohimi, susţin raelienii, au creat primele forme de 
viaţă de pe pământ, cu 25000 de ani în urmă, din ADN aflat în laboratoare. 
Reprezentanţii sectei comunică cu aceşti extraterestrii prin OZN-uri. 

Secta raelienilor este de tip iudeo-nazist, având ca simbol svastica 
nazistă înscrisă în steaua lui David. Având un caracter hedonist-ateist, 
raelienii proclamă conducerea mondială a geniocraţiei. Socotindu-se 
egali cu Dumnezeu, Rael spune că prin clonare se poate oferi lumii viaţa 
veşnică. în acest scop, ei pregătesc pentru extraterestri construirea unei 
ambasade. Spre a se elibera de tradiţiile moralei iudeo-creştine, elohimii 
i-au îndemnat să practice „meditaţia senzuală” (o combinaţie de sexualitate 
şi senzualitate). Secta nu are prea mulţi adepţi (55000), răspândiţi în 84 de 
ţări, cu centrul în Geneva şi Canada. 30 

Nu putem face prea mult comentariu asupra senzaţionalei clonări, 
întrucât afirmaţiile nu sunt demonstrabile ştiinţific, ele aparţinând mai mult 
povestirilor ştiinţifico-fantastice... 

8. Poziţia misionar-pastorală a Bisericii 

Prima problemă pe care o pune Biserica în faţa donării este cea a 
sufletului, care este de origine divină şi specific persoanei umane. întrebarea 
„de unde îşi ia clona sufletul?” rămâne fără răspuns. 


30 Amănunte despre secta raelită: Philippe Aziz, Magii secolului XX, Bucureşti 
1995; Jean Vernette, Claire Moncelon, Dictionnaire des grupes religieux - aujourd’hui, 
Quadrige, 2001, Jean Vernette, Sectele, Bucureşti, 1996, Jean Francois Wayer, Sectele, 
Bucureşti, 1998; Rev. „Renaşterea", nr. 1, Cluj, 2003, p. 10. 

A doua problemă rezidă în faptul că clonele nu sunt altceva decât 
oameni creaţi de oameni. Prin donare se poate presupune cel mult că se 
perpetuează viaţa, dar nu că se dă viaţă. Oamenii nu au creat nici o singură 
celulă. Viaţa este un datum de la Cel ce o are în Sine. 

A treia problemă este de ordin psihologic, cu referire la identitatea 
celui donat. „Ce simte un om care află despre sine că nu este fiul unui tată 
şi al unei mame, ci dona cuiva?”.. , 31 

Pe de altă parte, putem remarca faptul că acelaşi individ nu este 
identic cu sine însuşi de-a lungul vieţii sale. Variaţia nu se referă exclusiv 
la aspectul fizic, ci şi la mentalitate şi comportament. Intr-un fel va gândi 
şi se va comporta ca adolescent, altfel ca om matur, angajat în activităţi 
profesionale şi sociale, cu sau fără familie; şi altfel va aborda viaţa la 
apusul ei... 

în al patrulea rând, prin donarea propusă de susţinătorii ei s-ar crea 
o mare inechitate şi dezechilibru între oameni, în sensul că unii ar putea fi 
genii, iar alţii sclavi, unii ar fi stăpâni, iar alţii robii lor... Fireasca teamă 
de necunoscut („timor ignoti”) ne îndeamnă la prudenţă privind donarea 
umană, spre a nu-şi face apariţia în lume cine ştie ce ciudăţenii sau chiar 
monştri care ar putea intra doar în povestirile ştiinţifico-fantastice, nu şi în 
demnitatea condiţiei umane. 

în astfel de situaţii, nici nu se mai poate vorbi de omul care poartă 
în sine chipul şi asemănarea cu Dumnezeu, încât problema esenţială a 
antropologiei şi moralei creştine rămâne pe dinafară... 

în concluzie, vom spune că se pot accepta şi susţine măsurile 
terapeutice prenatale şi postnatale, care au ca scop prevenirea sau 
corectarea unor defecte. Chirurgia corectivă este deja folosită in utero, 
dar şi în cazul nou-născuţilor cu probleme genetice. îndrăznim să credem 
că în viitorul nu prea îndepărtat va fi posibil să se ajungă la eliminarea 
genelor nesănătoase în stadiul embrionar, sau chiar la corectarea posibilelor 
anomalii genetice din gârneţi înainte de fertilizare... Excluzând orice fel 
de experiment pe embrionii umani viabili, Biserica va susţine cercetările 
privind perfecţionarea tehnicilor terapeutice în situaţia în care se limitează 
la celulele embrionare în degenerare, care nu sunt capabile de o dezvoltare 
normală. Pe de altă parte, procedurile genetice, de orice orientare ar fi, 
trebuiesc combătute cu multă hotărâre, ca pe o violare fundamentală atât a 
suveranităţii divine, cât şi a drepturilor omului. 32 

31 Oana Grancea, op. cit., p. 51-52. 

32 Ibidem, p. 251. 

în sfârşit, pe baza menirii sale eshatologice şi deontologice, morala 
creştină va avea în atenţie atât mântuirea lumii, cât şi viaţa ei în prezent. 
Responsabilitatea faţă de Dumnezeu ne obligă să fim „împreună lucrători 
cu El” (IICorinteni 3,9) la transfigurarea creaţiei potrivit voinţei şi scopului 
Său. 

Procrearea medical asistată 
şi misiunea spirituală creştină 


Trăind într-o lume secularizată, nu ne va mira că antropocentrismul 
ca doctrină primeşte valenţe şi orientări ce mereu se amplifică. Dezvoltarea 
fără precedent a ştiinţei nu face decât să confirme calitatea demiurgică a 
omului, pe care Ziditorul însuşi i-a imprimat-o în destinul său prin porunca 
„de a stăpâni creaţia”. Purtând chipul lui Dumnezeu, persoana umană 
dispune de imboldul devenirii sale permanente, de a-şi depăşi propria 
condiţie, dovedind prin aceasta că tinde să se asemene Celui ce poartă în 
Sine desăvârşirea vieţii. 

Ca orice lucru în lumea aceasta, la fel şi ştiinţa, atât timp cât activează 
respectând ceea ce înţelepţii antici numeau „eutaxia”, sau în limbaj modern: 
„fair play”, adică „regula jocului”, buna rânduială, discernământul, sau 
„dreapta socoteală”, spre a-şi îndeplini menirea, ea, ştiinţa, poate aduce 
neînchipuite binefaceri vieţii omului şi lumii. Dar atunci când acţionează 
„fără frontiere ”, apare neprevăzutul şi pericolul, asemenea unei ape care, 
rupând zăgazurile şi inundând, se revarsă năvalnic, provocând cele mai 
cumplite dezastre... în această situaţie se produce sub aspect spiritual un 
„transfer” paradoxal în însăşi destinul uman; şi anume, inteligenţa umană 
îşi pierde calitatea demiurgică, care-i defineşte - după cum am văzut - 
menirea, transfonnându-se în luciferica încredere în sine, în egoismul 
demonic ce acţionează doar pentru sine, chiar şi atunci când afirmă că 
vizează binele altora sau progresul omenirii... 

Dat fiind faptul că nu numai „spectacularul” ştiinţei interesează, 
ci mai ales consecinţele acesteia asupra vieţii omului privit individual şi 
social, se cuvine să analizăm şi aspectul etic al procreării medical asistate 
în lumina moralei sau bioeticii creştine. 

în concret, pentru cei ce nu pot avea copii, dar îi doresc, ştiinţa 
încearcă să ofere tehnologii artificiale de laborator, medical asistate, a căror 
consecinţe trebuie însă cercetate, atât sub aspectul reuşitei fiziologice, cât 
şi sub aspectul bioetic şi social pe care îl implică. 

în aplicarea procreării medical asistate se practică două tehnologii 
artificiale: 

1. Inseminarea artificială 

2. Fecundarea in vitro. 

Le vom analiza pe rând, în lumina moralei creştine. 

1. Inseminarea artificială 

Inseminarea artificială se cere a fi aplicată în cazuri de sterilitate, în 
cazul unor boli transmisibile ale soţului, în cazul femeilor necăsătorite, sau 
rămase singure, sau în cazul femeilor lesbiene, care solicită tot mai mult 
dreptul de a avea copii. 1 

Procrearea medical asistată se pune în discuţie numai în cadrul 
familiilor, mai precis în cazul sterilităţii unuia dintre soţi. 

Se apreciază că sterilitatea femeii poate fi determinată de anumite 
infecţii, care duc la obstruarea trompelor. Sunt apoi sterile 60% dintre 
femeile care au avut cel puţin trei episoade de boli sexuale transmisibile. 
Anomaliile anatomice sunt prezente la 24 dintre femeile sterile. Pentru a 
depăşi astfel de probleme, s-a încercat fecundaţia în laborator, efectuată 
în mai multe etape: stimularea hormonală a ovarului, prin determinarea 
momentului ovulaţiei, urmată de puncţia foliculului. Apoi are loc fecundaţia, 
iar embrionul este transferat în uter. După cum vedem, fecundaţia naturală 
este depăşită prin „scurtcircuitarea” în prealabil a trompelor. Metoda este 
dificilă, iar succesul ei nu depăşeşte 10% din cazuri. 2 

Inseminarea artificială la ora de faţă este greu acceptată în unele 
colţuri ale lumii; dar în acelaşi timp, în alte părţi este des utilizată. De 
pildă, în SUA, în ultimul secol s-au născut cel puţin 500.000 de copii. Dar 
nu toate tentativele sunt reuşite. De pildă, din 30.000-60.000 de tentative 
anuale, se nasc 6.000 - 10.000 de copii. 3 

Practica inseminării artificiale s-a „transferat” şi la noi. Recent, 
Clinica de Ginecologie din cadrul Spitalului „Bega” - Timişoara comunică 
efectuarea inseminării unei femei de 66 ani (10 decembrie 2004) (în SUA 
s-a reuşit perfonnanţa inseminării unei femei de 80 ani). 

1 Vladimir Beliş, Tratat de medicină legală, Bucureşti, 1995, p.892. 

2 Constantin Maximilian, Drumurile speranţei , Bucureşti, 1989, p. 55. 

3 Ibidem, p. 54. 

Evaluări etice privind inseminarea artificială 

Se cuvine să precizăm că fertilizarea femeii prin inseminare se face 
cu ovul propriu şi cu sperma provenită de la soţul său, depusă într-o bancă 
de spermă. 4 

Aici intervine cuvântul moralei creştine, şi anume în situaţia când 
femeia care, dorindu-şi copil, şi supunându-se inseminării artificiale, nu 
are soţ, primeşte sămânţa roditoare de la altcineva, şi atunci inseminarea 
artificială îşi pierde specificul moral, purtând eticheta desfrâului... 

In al doilea rând, dacă femeia dornică să devină mamă depăşeşte 
vârsta ovulaţiei, ea va purta în pântece un copil care nu aparţine fiinţei sale, 
transfonnându-se în „mamă surogat”, sau „închiriată”. Dar pentru cine? 
Pentru sine e doar iluzia de a fi mamă... Dar nici alţii nu au „comandat” 
inseminarea... Intr-o astfel de situaţie, atât mama, cât şi fetusul îşi pierd 
identitatea. 

Faptul că oamenii îşi doresc copii este firesc şi binevenit. E o cerinţă 
firească, deoarece copiii, purtând fiinţa părinţilor, o transmit generaţilor 
viitoare, satisfăcând astfel năzuinţa după nemurire specifică sufletului 
omenesc, asemenea instinctului de conservare a speciei din lumea animală. 
Stând la temelia vieţii, instinctele reprezintă o admirabilă şi necesară 
desfăşurare a ei. Numai că, într-un fel se manifestă în lumea animală şi 
cu totul altfel la om. La animal instinctul se desfăşoară mecanic, automat, 
potrivit unei necesităţi ce se impune. Aşa este instinctul de reproducere, de 
nutriţie, de apărare sau de atac. Toate acestea sunt prezente şi la om, numai 
că la om ele se desfăşoară armonic, cu participarea conştiinţei. Astfel, 
omul îşi desfăşoară instinctul ca act liber, cunoscând scopul trebuinţelor 
şi deliberând asupra mijloacelor şi momentelor oportune satisfacerii lor, 
putând transforma instinctele în acte voluntare , 5 In felul acesta, se trece de 
la strictul biologic la comportamentul moral, de la animalitate la umanitate, 
de la instinctul orb la un adevărat proces de conştiinţă. Referindu-ne în 
concret la instinctul de reproducere, la animal este doar sexualitate, pe când 
la om este psihosexualitate. Există eros şi la animale, dar numai în perioada 
de reproducere. La om erosul poate fi abordat şi ca act de conştiinţă, ce 
se desfăşoară sub formă axiologică, punând în funcţie nu numai raţiunea, 
ci şi inima. Ea devine tandreţe (gingăşie) durabilă, pudoare, vinovăţie şi 
înfrânare deliberată şi impusă conştient ca act de voinţă liberă. La animale 

4 Gheorghe Scripcaru, Aurora Ciucă, Vasile Astărăstoaie, Călin Scripcaru, Bioetica, 
ştiinţele vieţii şi drepturile omului, Iaşi, 1998, p. 119. 

5 Nicolae Paulescu, Instincte, patimi şi conflicte. Bucureşti 1995, p. 100. 

nu există nici pudoare, nici vinovăţie, nici tandreţe (gingăşie) durabilă şi 
nici stăpânire de sine. 

Pe de altă parte, fiind proces de conştiinţă (raţiune, voinţă, sentiment), 
instinctul de reproducere se realizează în mod normal în familie, unde se 
orientează axiologic şi astfel apare noţiunea de datorie şi de drept. Pe 
de altă parte, acest instinct poate devia, atras fiind de plăcerea care se 
transformă din mijloc în scop, decăzând în patimă, care înrobeşte viaţa 
spirituală a omului. 

Din cele până aici expuse rezultă că instinctul de reproducere, ca 
act de conştiinţă, fiind psihosexualitate, reprezintă, în comparaţie cu cel 
din lumea animală, o realitate complexă. Menirea lui nu este numai cea 
firească, privind perpetuarea speciei, ci şi morală, vizând formarea unei 
anume mentalităţi orientată axiologic, şi concretizată într-un anume 
comportament personal şi social. 

Astfel, putem conchide că procrearea medical asistată satisface 
doar instinctul firesc de perpetuare a vieţii, şi nu implică mentalitatea şi 
comportamentul personal, orientate axiologic în conexiunea relaţiilor 
sociale. Pentru aceasta, psihosexualitatea umană se împlineşte numai 
prin naşterea de copii în cadrul familiei. Iar în această situaţie, procrearea 
devine un act sacru. „Prin naştere se continuă într-un fel însăşi opera lui 
Dumnezeu, omul devenind colaboratorul direct al Creatorului... Naşterea 
de prunci devine atunci nu simplu act mecanic, precum se întâmplă în 
regnul animal, ci o adevărată „taină”, iar continua aducere la existenţă de 
noi şi noi fiinţe, poruncă dumnezeiască”. 6 

Prin urmare, procrearea este un act sacru, fiindcă reprezintă o 
poruncă divină şi o participare la opera lui Dumnezeu în lume. Este fără 
îndoială un act firesc, cerut de natura umană şi de scopul însăşi al vieţii, dar, 
pentru a-şi putea îndeplini plenar menirea, are şi un caracter moral. Iar ca 
act moral, procrearea se realizează şi îşi împlineşte scopul în cadrul vieţii 
familiale, unde copiii îndeplinesc legitimitatea de fii ai părinţilor, care sunt 
uniţi între ei prin iubire, în Taina Sfintei Cununii. Această iubire dintre soţi 
este recepţionată în mod vital încă de fetusul care, atunci când va deveni 
fiul părinţilor săi, o va întreţine şi o va desăvârşi, întărind unitatea familială 
şi împlinindu-se pe sine însuşi. 

Pe baza celor până aici stabilite, putem spune că morala creştină nu 
acceptă diseminarea artificială ca mijloc de procreare. 

6 Nicolae, Mitropolitul Banatului, „Inmulţiţi-vă şi umpleţi pământul”, rev. 
Mitropolia Banatului, nr. 10-12/1974, p. 588. 

2. Fecundarea in vitro 

Fertilizarea in vitro (eprubetă) şi transferul de embrioni serveşte, la 
fel, procreaţia. Federaţia Protestantă a Franţei a numit-o „parentaj tehnic ” 7 . 

Primul copil in vitro a fost conceput în Marea Britanie, la 25 iulie 
1978 şi s-a numit Luise Brown, având acum vârsta de 35 ani. 

Astfel de încercări au continuat. Astfel, Rosanna Della Costa, din 
Italia, în vârstă de 63 ani, a născut la 18 iulie 1994, un băiat. Arceli Keh 
din California, în vârstă de 63 de ani, a adus pe lume o fetiţă, în 1996. 
Mai departe, Liz Buttle, în vârstă de 60 ani, din Marea Britanie a născut 
în 1997 un băiat. în 1998, Lin Fu Mei din Taiwan, în vârstă de 59 ani, 
a născut două fete. în mileniul trei, Marilyn Nolen, fostă componentă în 
echipa olimpică de atletism a SUA, a născut în 2002 gemeni, ea împlinind 
vârsta de 55 ani. în aprilie 2003, indianca Satybhama Mahapatra, în vârstă 
de 65 de ani, a născut un băiat, folosind ovulul unei nepoate şi sperma 
soţului ei. Recent, a făcut senzaţie naşterea a două fetiţe, în urma fecundării 
în vitro a profesoarei Adriana Iliescu, în vârstă de 67 ani, din Bucureşti 8 , 
fapt întâmplat la Spitalul clinic de obstetrică-ginecologie „Panait Sârbu”, 
sub îngrijirea şi finalizarea acţiunii de către prof. dr. Bogdan Marinescu, 
devenit astfel „părintele ştiinţific” al fetiţelor născute în eprubetă. Pacientei 
i-au fost implantaţi în uter, conform procedurii standard, patru embrioni. 
Doar doi dintre ei s-au prins... 

Primul centru de fertilizare in vitro din România a fost înfiinţat în 
1994 la Timişoara, iar al doilea la Bucureşti, în 1998. Primul copil conceput 
în eprubetă a apărut la 6 februarie 1996 la Timişoara, purtând numele 
proorocului Daniel, şi avându-1 ca „părinte ştiinţific” pe prof. dr. Ioan 
Munteanu. 

Sub aspect tehnic-medical, fecundarea în vitro se efectuează în patru 
etape, după cum urmează: 1. Stimularea terapeutică a ovulaţiei, procedură 
complexă care durează mai bine de o lună. 2. Aspiraţia ovocitelor recoltate 
prin puncţie ovariană 3. Ovocitele recoltate se pun în eprubetă împreună cu 
sperma pregătită în prealabil. 4. Implantarea embrionului la nivel uterin, la 
48 de ore după aspiraţia ovocitelor. 


1 Le Monde, 4 apr. 1987. 

8 Jurnalul Naţional, 11 ianuarie 2005. 

întrebarea care se pune în cazul de faţă se referă la identitatea maternă 
a Adrianei Iliescu. Astfel, prof. dr. Ioan Munteanu apreciază că „în cazul 
în care vârsta pacientei este înaintată, embrionii care se implantează în 
uterul ei sunt rezultatul fecundării in vitro dintre ovocitele unei donatoare 
şi sperma unui donator”. Un medic specialist genetician, Cristina Gug, 
evidenţiază faptul că „dacă ovulul nu este al ei, atunci nici copiii nu sunt 
a ei, din punct de vedere genetic. Dacă ovulul este al ei, ceea ce este puţin 
probabil, există riscul ca acesta să aibă, în loc de 23 de cromozomi, cum 
este normal, 22 sau 24 de cromozom, din cauza vârstei înaintate. Aceasta 
înseamnă că produsul concepţiei, adică viitorii copii, se pot naşte cu grave 
malformaţii”. Un medic ginecolog, Liana Pleş, directorul „Departamentului 
de jurisdicţie medicală” din cadrul Colegiului Medicilor din Bucureşti arată 
că „fiecare femeie se naşte cu un număr fix de ovule, care se epuizează până 
la menopauză. Deşi şansele sunt extrem de mici, e posibil să mai fi rămas 
un ovul care a fost activat acum. Riscurile pe care le au de înfruntat, atât 
mama, cât şi copilul, sunt foarte mari. La mamă pot apărea probleme din 
cauza tonusului de elasticitate a ţesuturilor şi stării arterelor. Şi, chiar dacă 
este ovulul ei, se pune problema ce potenţial biologic mai are la vârsta 
aceasta. Pentru că, în acest caz, riscul apariţiei sindromului Down la copii 
este foarte mare” 9 . 

2.1. Aspectul etic al fecundării in vitro 

După cum am văzut, această metodă ar putea fi etică dacă donatorul este 
soţul. Dar sub aspect medical are şi ea riscurile ei. Astfel, prin hiperstimularea 
ovulaţiei creşte concentraţia progesteronului şi estrogenilor. Perturbarea 
raportului hormonal normal favorizează dezvoltarea trombozelor. Se poate 
instala o menopauză timpurie, creşte semnificativ procentul sarcinilor şi 
se amplifică frecvenţa copiilor născuţi prematur, se poate dezvolta chiar 
şi un cancer, etc. S-a constatat, apoi, că 10% din astfel de sarcini sunt 
extrauterine. 10 

Problema procreării asistate devine delicată atunci când intervine o 
a treia persoană donator. O astfel de situaţie este acceptată atunci când nu 
există nici o soluţie pentru cuplu. în acest caz consimţământul cuplului 
trebuie să fie dat în mod expres. Cea de a treia persoană, donatoare, nu poate 
avea nici un drept în familie şi nici asupra noului copil. Donatorul rămâne 
anonim pentru primitor, dar şi primitorul pentru donator. Anonimatul 

9 Ibidem. 

10 C. Maximilian, op. cit., p 55-56. 

donatorului poate avea însă consecinţe morale dezastruoase, conducând la 
incest, în situaţia când, la un moment dat, o femeie poate primi sperma 
tatălui său sau a fratelui ei. 

Pe de altă parte, dacă tatăl nu este donatorul, înseamnă că procrearea 
este disociată de paternitate, iar familia în această situaţie, ca şi în cazul 
lesbienelor, devine un compromis. 

Procrearea asistată cu participarea celei de a treia persoane reprezintă 
o altă problemă delicată, atunci când este vorba de donarea de embrioni. Şi 
anume, întrebarea este dacă embrionii pot fi consideraţi fiinţe vii? Comitetul 
Naţional Francez de Etică le numea „fiinţe umane potenţiale”, întrucât nu 
se putea anticipa cu exactitate dacă embrionul se va dezvolta în condiţii 
normale. Convenţia Americană a Drepturilor Omului se referă la dreptul 
la viaţă a fiecărei persoane din momentul concepţiei. 

Dată fiind pierderea embrionilor consideraţi persoane vii, fecundarea 
in vitro primeşte pecetea uciderii şi nu poate fi admisă de morala creştină. 

Pe de altă parte, ca procedeu tehnic, embrionii concepuţi prin 
fecundaţia in vitro se donează unui cuplu steril. în această situaţie, mama 
legală nu este mama biologică, iar tatăl legal nu este tatăl genetic. Femeia 
care acceptă să poarte sarcină în locul altei femei şi să aibă copil, pentru 
aceasta, se numeşte „mamă surogat”, iar jurnalistica îi spune: „închiriere 
de uter”. în SUA se face distincţia între „ înlocuirea totală ”, când copilul 
aparţine din punct de vedere genetic femeii infertile şi soţului acesteia. Există 
şi „ înlocuirea parţială ”, când mama purtătoare, fiind direct inseminată, este 
mama copilului şi din punct de vedere genetic în cadrul procreării medical 
asistate apar multe cazuri de dezorientare a identităţii, adevărate „crize 
de identitate Pentru a vedea mai bine această confuzie a identităţii, cu 
consecinţe juridice de-a dreptul hilare, literatura de specialitate prezintă un 
caz ciudat din SUA. Fetiţa Jaycee, copilul lui John şi al Launnei Buzzanca, 
conceput cu sperma şi ovulul unor donatori anonimi şi născut de Pamella 
Snell, o mamă surogat. întrebarea este: al cui este copilul? în 1997 un 
judecător din California a declarat că „în faţa legii, Jaycee efectiv nu are 
părinţi. John a intentat divorţ cu o lună înainte de naştere şi a negat orice 
responsabilitate în creşterea fetiţei, iar Launne nu avea drepturi legale mai 
mari decât mama surogat. Singura legătură genetică a copilului era cu doi 
donatori de gârneţi anonimi. 11 


11 John Breck, Darul sacru al vieţii , trad. P.S. Irineu Bistriţeanul, Cluj-Napoca, 
2001, p.233. 

încă o situaţie de-a dreptul absurdă în determinarea identităţii. Se arată 
că, în urmă cu un deceniu, o femeie sud-africană era mamă surogat pentru 
propria sa fată, care fusese născută fără uter. Ovulul fetei a fost fertilizat 
de sperma soţului ei, transferat apoi în uterul viitoarei bunici. Deşi fiica şi 
soţul acesteia au apărut ca părinţi pe certificatul de naştere al copilului lor, 
iar mama nu a făcut decât să pună la dispoziţie uterul, aceasta din urmă este 
în acelaşi timp bunica şi „mama” copilului. 12 

în SUA, prima „mamă surogat” a fiicei sale a fost Arlette Schweitzer, 
de 42 de ani. în 12 octombrie 1991, ea a născut prin cezariană proprii ei 
nepoţi: un băiat şi o fată. 13 

în SUA, anual, aproximativ 300.000 de femei îşi „închiriază uterul” 
prin contract legal, cu obligaţia de a nu fuma, de a se abţine de la consumul 
unor produse şi chiar de la relaţii sexuale. Dar cine poate verifica aceste 
aspecte de comportament intim?!... 

Pentru a nu fi etichetate ca „vânzări de copii”, „închirierii uterului” 
nu i se oferă nici o compensaţie. 14 în realitate însă, o treime dintre femei îşi 
închiriază uterul din motive economice, primind 10.000 de dolari pentru 
sarcină. 15 

Deşi greu de acceptat din punct de vedere etic, în SUA, numai în 
1990 s-au născut peste 1.000 de copii folosindu-se mamele de împrumut. 
In acelaşi timp, trebuie reţinut şi faptul că fecundaţia in vitro reprezintă o 
tehnică extrem de costisitoare, încât nu este accesibilă oricăror familii. 16 

Biserica romano-catolică pornind de la faptul că Dumnezeu a 
lăsat numai natura umană în scopul procreaţiei, respinge orice artificiu, 
„taxându-1” ca păcat împotriva naturii omului. La fel, inseminarea artificială 
a fost condamnată în 1949 de Academia de Ştiinţe Morale şi Politice din 
Paris. 17 

în legătură cu recoltarea şi utilizarea embrionilor umani se ridică şi 
alte probleme de ordin etic. Astfel, în urma fecundaţiei in vitro există em¬ 
brioni supranumerari, care sunt conservaţi şi depuşi în „bănci de embrioni 
umani”. Dintre aceştia, 25-40% mor odată cu decongelarea. Deşi embrionii 
poartă încă de la fecundaţie viaţa persoanei umane, sunt folosiţi în cerce- 

12 Ibidem. 

13 New York Times, 13 oct. 1991. 

14 Gh. Scripcaru şi colab., op. cit., p. 119-123. 

15 V Beliş, op. cit., p. 892. 

16 George Stan, Teologie şi bioetică. Alexandria, 2001, p. 31 şi 36. 

17 C. Maximilian, op. cit., p. 55. 

ţări, asemenea embrionilor animali; iar alţii sunt folosiţi în industrie, în 
scopul obţinerii produselor cosmetice. în acest sens, un deputat declara în 
1986, în Parlamentul belgian: „cu toţii o ştim: femei însărcinate care nu-şi 
doresc copii sunt plătite pentru a prelungi sarcina până în luna a şasea, dacă 
nu a şaptea lună, pentru a putea oferi cercetării ştiinţifice şi industriei de 
cosmetice un făt cât mai bine dezvoltat cu putinţă”. 18 

Se atrage apoi atenţia „referitor la tehnica de fecundare in vitro şi 
a transferului de embrioni, asupra riscurilor tehnicii (rupturi vasculare, 
leziuni intestinale, etc.), cât şi asupra altor accidente ca: moartea în uter, 
malformaţii, anomalii cromozomiale; iar în cazul mamelor de împrumut 
există riscul de a naşte un handicapat (risc existent în fertilizarea in vitro 
cu spermă de la o terţă persoană), copil refuzat şi de mama purtătoare şi de 
mama genetică”. 19 

Pe lângă aceasta, procedurile amintite au dezastruoase consecinţe 
etico-sociale, „copilul putând avea trei mame (genetică, uterină şi socială) 
şi doi taţi (biologic şi social)”. 20 

Pe de altă parte, statistic vorbind, mass-media difuzează în ultimul 
timp informaţia că în lume sunt conservaţi circa un milion de embrioni 
rezultaţi din fecundarea în vitro. (Numai în Italia sunt conservaţi circa 
30.000 de embrioni). Ori, după cum se ştie, din o sută de ovule fecundate 
in vitro, numai patru vor ajunge să devină fiinţe umane în braţele „mamei 
închiriate”, cu drept la viaţă. Ceilalţi, foarte mulţi, sunt condamnaţi 
la pieire... Mor, însă ca fiinţe umane vii, în potenţialitate... Iar această 
realitate spune foarte mult sub aspect etico-social... 

în concluzie, se cuvine să evidenţiem faptul că fecundarea in vitro 
prezintă trei consecinţe de ordin moral social deosebit de grave. 

1. După cum am văzut, pentru asigurarea bunei reuşite, fecundarea 
in vitro se efectuează prin implementarea mai multor ovule fecundate din 
care unele mor... Aceştia constituie tot atâţia fetuşi, adică persoane umane 
în potenţialitate. Această realitate era recunoscută şi legiferată de justiţia 
romană, care a formulat cele mai temeinice norme juridice, acordând în 
cazul de faţă fetusului dreptul la succesiune, conform sentinţei: „infans 
conceptus pro iam natu habetur” (copilul conceput se socoteşte ca şi cum 
ar fi deja născut). 

18 Florin Puşcaş, Procreaţia clinic asistată în teologia „diasporei” ortodoxe, în 
„Revista Teologică”, nr. 1/1998, p. 80. 

19 G. Stan, op. cit., p. 33. 

20 Gh. Scripcaru, Medicina legală, Bucureşti, 1993, p. 352. 

în această situaţie, fecundarea in vitro poartă eticheta crimei, 
asemenea avortului. 

2. Cine va asigura viitorul copilului conceput în vitro, în cazul 
mamelor aflate la vârsta a treia, mai ales dacă acestea vor deceda?!... 

3. Fecundarea in vitro devine un adevărat pericol social, de nestăvilit, 
atunci când homosexualii o vor generaliza ca metodă a „procreaţiei” lor... 

2.2. Probleme etice în legătură cu „mama închiriată” 

O altă problemă deloc de neglijat se referă la modul de gestaţie 
raportat la viaţa biospirituală a mamei de împrumut. 

în primul rând trebuie să ne gândim la faptul că mama artificială poate 
rămâne cu un gol depresiv în suflet, văzându-se obligată să cedeze copilul 
pe care l-a dus la viaţă prin sângele ei, prin viaţa ei. 

în al doilea rând, trebuie să reflectăm asupra faptului că femeia- 
mamă imprimă fetusului în perioada de gestaţie anumite trăsături ce-i sunt 
specifice, pozitive şi negative, pe măsură să influenţeze comportamentul 
de mai târziu al celui pe care îl gestează în vederea naşterii. Dar, pentru 
a nu rămâne numai la vorbe, se cuvine să întreprindem o analiză a 
responsabilităţii pe care se cuvine să o aibă o mamă, fie ea şi surogat 
supra viitorului fiinţei pe care o va aduce la viaţă, urmând să ne punem 
întrebarea, dacă orice femeie îşi poate asuma responsabilitatea maternală; 
şi, mai ales, unde găsim femeia corespunzătoare să ducă la viaţă un om, 
fără a-i deruta identitatea părinţilor naturali?... 

încă din perioada anilor ’60 s-au întreprins cercetări asidue privind 
psihismul prenatal, în centre medicale de prestigiu şi de autoritate 
incontestabilă. 21 S-a dovedit ştiinţific că „din punct de vedere psihologic la 
naştere, copilul nu este nici (numai) o sumă de reflexe şi cu atât mai puţin 
„tabula rasa”. 22 Psihologia infantilă modernă afirmă că „imaginea clasică 
asupra fiinţei umane ca «tabula rasa» la naştere nu mai este adecvată”. 23 
încă din viaţa intrauterină „copilul îşi construieşte nu numai entitatea sa 
biologică, ci îşi schiţează (mai ales în ultimul trimestru de gestaţie) şi cele 
dintâi contururi ale vieţii psihice, deopotrivă în plan senzorial, intelectual 

21 Aurel Popescu, Fiinţa spirituală a copilului, Craiova, 1993, p. 40. 

22 Conf. Dr. Anca Munteanu, Stadiile dezvoltării (Vârstele copilăriei şi ale 
adolescenţei), Timişoara, 1997, p. 44. 

23 F. Hotyat, Cours de psychologie de Fenfant et de l adolescent, Paris, 1972, p. 
15; după Const. Eugen Jurcă, Viaţa înainte de viaţă - repere psihologice în „ duhovnicia ” 
prenatală, in Analele Universităţii de Vest din Timişoara, seria II-IV / 1996-1998, p. 50. 

şi afectiv”. 24 S-a stabilit că stadiul intrauterin şi primii trei ani de viaţă 
sunt „determinanţi pentru dezvoltarea ulterioară a întregii vieţi”. 25 Un autor 
atrage atenţia: „Sângele dumneavoastră - este prevenită tânăra mamă 
- hrăneşte copilul, forţele sufletului dumneavoastră se răsfrâng asupra 
sa, gândurile şi emoţiile dumneavoastră i se transmit”. 26 M. Huttunen şi 
P.Niskanen au iniţiat un studiu şi au dovedit că „copilul simte tot ceea ce 
simte mama. S-a constatat, de pildă, că trauma pierderii soţului (prin deces) 
în timpul sarcinii, datorită suferinţei profunde cauzate femeii gravide, 
provoacă mari tulburări psihice copilului” 27 . Prof. Dr. Gerhard Rottmann de 
la Universitatea din Salzburg - Austria a întreprins un studiu pe un eşantion 
de 140 femei gravide, urmând ca la sfârşit să le împartă în patru categorii: 

1. Mame ideale, care doresc sarcina conştient sau chiar inconştient; 
duc sarcina fără probleme, nasc uşor, copilul este sănătos fizic şi afectiv. 

2. Mame catastrofice, opuse celor dintâi; manifestă o atitudine 
negativă faţă de sarcină; au probleme serioase în graviditate; majoritatea 
nasc prematur; copiii prezintă tulburări emoţionale. 

3. Mame ambivalenţe - cazuri paradoxale; făţiş afirmă bucuria 
sarcinii, dar nu pot scăpa de „vigilenţa” fătului, care nu poate fi înşelat: 
la naştere, majoritatea copiilor prezintă tulburări de comportament şi 
probleme gastro-intestinale. 

4. Mame indiferente - se tem să nu-şi compromită cariera, se tem de 
greutăţi materiale sau că nu sunt suficient de pregătite pentru maternitate; 
inconştient îşi doresc copilul; fătul percepe ambele mesaje: dorit-nedorit; 
la naştere, majoritatea copiilor sunt apatici şi letargici. 28 Alt studiu, pe 
un eşantion de 500 femei gravide, lipsite de preocuparea faţă de sarcină, 
s-a soldat prin abandon uterin. Deci, atitudinea rejectivă, ambiguă sau 
indiferentă a mamei are efecte nocive asupra copilului care se va naşte. 29 

Experienţele efectuate în stadiul prenatal dovedesc că „dragostea 
mamei creează premisele ideale pentru dezvoltarea armonioasă a 
personalităţii copilului. Dacă mama ştie să-şi menţină echilibrul psihic şi o 

24 Anca Munteanu, Izvoarele prenatale ale psihismului uman, în „Revista de 
Psihologie”, t. 39, nr. 4/1993, p. 345. 

25 Prof. Univ. Dr. Ursula Şchiopu şi Prof. Univ. Dr. Emil Verza, Psihologia vârstelor, 
Bucureşti, 1995, p.52. 

26 Wilhelm Stekel , Recomandări psihanalitice pentru mame. Bucureşti, 1995, p. 21. 

27 Const. E. Jurcă, Viaţa înainte de viaţă - repere psihologice în „duhovnicia” 
prenatală, în Analele Universităţii de Vest din Timişoara, seria II-IV/1996-1998, p. 56. 

28 A. Popescu, op. cit., p. 42. 

29 A. Munteanu, op. cit., p. 346. 

stare protectoare faţă de copil, chiar şi în momentele de posibilă cumpănă 
existenţială, ea poate înălţa prin iubire o platoşă protectoare în jurul 
copilaşului, care să-i confere un confort psihic. 30 La toate acestea adăugăm 
o remarcă substanţială, şi anume că mama cu educaţie şi sensibilitate 
creştină îi deschide o cu totul altă şansă de viaţă şi mântuire copilului încă 
din această etapă a existenţei . 31 

Aspectul fiziologic al mamei surogat, ca şi cel psihic şi familial au 
o influenţă foarte mare asupra fetusului. Astfel, s-a constatat că universul 
sonor intrauterin este dominat de bătăile inimii materne, care induc 
bunăstare şi calm, când ritmul lor este normal, iar acest univers sonor în care 
trăieşte fetusul are o importanţă capitală pentru dezvoltarea armonioasă, 
atât psihic, cât şi fizic. 32 

Pe de altă parte, s-a constatat că, în viaţa intrauterină din luna a 
şasea, când debutează memoria, organismul matern, pentru a susţine 
sarcina, secretă hormonul numit oxitocină, care face ca toate achiziţiile 
mnezice intrauterine să fie uitate, prin transferul lor în „arhiva” uitată a 
subconştientului, dar ele pot să reapară sub forme traumatizante în viaţă. 33 

La toate acestea se adaugă şi starea familială a „mamei surogat”, ştiut 
fiind cât de important este rolul ambilor părinţi în perioada prenatală pentru 
viaţa şi sănătatea copilului. în timpul lunilor de sarcină, relaţia femeii 
gravide cu un partener iubitor şi sensibil primeşte un suport moral puternic, 
creindu-se un sentiment de siguranţă atât pentru mamă cât şi pentru copil. 
O atmosferă de comuniune familială animată de un duh de dragoste şi 
de linişte, pe durata celor nouă luni, influenţează decisiv sănătatea fizică, 
sufletească şi spirituală a celui ce se va naşte. 34 

3. Adopţia de copii - mijloc etic de substituire 
a procreaţiei artificiale 

Se cuvine să precizăm că fecundarea in vitro prin „închiderea 
uterului”, ca fenomen ce neagă unicitatea persoanei umane este întâlnit cel 
mai mult în SUA. Majoritatea ţărilor Vest Europene refuză această metodă 

30 Ibidem, p. 347. 

31 Const. E. Jurcă, op. cit., p. 58. 

32 A. Munteanu, op. cit., p. 48-49. 

33 Mitropolit Meletios Kalamaras, Avortul, trad. Garoafa Coman, Tesalonic, 1991, 

p. 10. 

34 Const. E. Jurcă, op. cit., p. 59. 

de procreaţie. în România nu există astfel de cazuri şi nici o legislaţie care 
să le reglementeze. Există însă „Comitetul Român de Adopţii”, subordonat 
guvernului, înfiinţat în 1997 cu scopul „supravegherii şi sprijinirii acţiunilor 
de protecţie a drepturilor copilului prin adopţie şi al realizării cooperării 
internaţionale”. Acesta este, de altfel, singurul răspuns la dreptul familiei 
de a avea copii. 

Deşi se pare că procrearea medicală asistată ar fi o replică faţă de avort, 
în cele din urmă trebuie să remarcăm că ea se identifică cu avortul în situaţia 
în care embrionii sunt distruşi prin cercetările ştiinţifice, sau a fabricării 
produselor cosmetice. Dacă „avortul folosit ca mijloc de contracepţie 
este tentativă de crimă, folosirea gârneţilor donaţi sau a uterelor surogat 
constituie o violare a integrităţii unirii conjugale şi a drepturilor copilului 
la o viaţă în cadrul familiei sale naturale”. 35 

După cum am văzut, medicina „nu poate oferi o tratare a sterilităţii, 
ci doar o tehnicizare şi o depersonalizare a procreaţiei”. 36 Oamenilor 
dornici să-şi împlinească familia cu copii li se recomandă alternativa 
înfierii unui copil abandonat. „Să ne gândim numai la copiii abandonaţi, 
la copiii străzii, care nu au simţit niciodată mângâierea mamei şi cărora 
nu le-a zâmbit nimeni, şi să ne imaginăm bucuria pe care ar trăi-o ei în 
mijlocul unei familii care i-ar înconjura cu o dragoste de care ei nu au 
avut parte niciodată”. 37 într-adevăr, această pledoarie pentru soarta copiilor 
abandonaţi a constituit din cele mai vechi timpuri o preocupare a Bisericii 
creştine în misiunea ei filantropică. Biserica chiar a instituţionalizat grija 
faţă de copiii abandonaţi, prin întemeierea, pentru prima dată în lume, a 
„leagănelor pentru copii”. Atunci, în acele leagăne de copii afecţiunea 
creştină înlocuia sălbăticia abandonului şi recupera omul pentru iubirea lui 
Dumnezeu pusă în slujba vieţii sociale. Leagănele de copii moderne sunt 
simple instituţii de asistenţă socială, unde afecţiunea, de care copiii au atâta 
nevoie, lipseşte. Spiritul funcţionăresc este superficial, rigid şi de multe 
ori dur. Personalul de îngrijire se orientează strict oficial şi nu dispune 
de „iubirea care toate le rabdă”, încât dezinteresul şi brutalitatea devin 
de multe ori dominante... Pentru a depăşi aceste inconveniente, asistenţa 
socială actuală recomandă o cale mult mai folositoare copilului, şi anume 
cea a „plasamentului materna! ”, efectuată sub îndrumarea medicală şi sub 
controlul direct al factorilor de răspundere... 

35 J. Breck, op. cit., p. 224. 

36 Florin Puşcaş, op. cit., p. 103. 

37 G. Stan, op. cit., p. 37. 

în general statele civilizate încurajează adopţia de copii şi iau atitudine 
hotărâtă de combatere a traficului adoptiv ilegal. în sens pozitiv, se instituie 
legi care, pentru a favoriza adopţia copiilor, acordă chiar concediu parental 
de adopţie, sau concediu „post adopţie”, vizând facilitarea obişnuinţei 
celui ce va deveni părinte adoptiv cu noul copil adoptat... 

Desigur, înfierea prin adopţie rămâne superioară. Dar... „prudenţa este 
mama înţelepciunii”! Mulţi evită riscul, gândindu-se la viitorul copilului de 
care se corelează şi soarta părinţilor. Copilul intră în noua familie ca fiu, cu 
toate drepturile legale ce decurg de aici. El vine cu o ereditate imprevizibilă, 
cu care intră în competiţia succesului sau a insuccesului în viaţă, şi de 
care părinţii se fac responsabili, cel puţin în faţa conştiinţei şi a viitorului 
lor. Sunt apoi situaţii de neînţelegere între soţi cu privire la alegerea şi 
opţiunea pentru un anume copil. Şi de aici pot apărea discordiile dintre soţi 
şi rezerva părintelui faţă de copilul adoptat, fiindcă „glasul sângelui” este 
totdeauna mai tare... Pentru a evita acest aspect, mulţi înfiază copii din 
familii înrudite cu ei. Dar nici în această situaţie lucrurile nu au totdeauna 
finalitatea dorită, deoarece „sângele nu se face apă”, iar părinţii naturali se 
amestecă de multe ori în educaţia şi soarta copilului de care nu se pot totuşi 
despărţi, ajungându-se astfel la tot felul de discuţii între rudenii pe motivul 
adopţiei. 

Cu toate aceste neajunsuri, singură adopţia de copii poate substitui 
procrearea artificială. Aşa cum procrearea aduce împlinirea vieţii de 
familie, tot astfel adopţia de copii reprezintă darul sacru al lui Dumnezeu, 
pe măsură să compenseze şi să vindece o anume deficienţă a naturii umane. 

- Scopul şi obiectivele educaţiei religioase 
în contextul actual - 


Reintroducerea religiei în şcoli şi libertatea deplină acordată Bisericii 
Ortodoxe Române de a-şi exercita activitatea catehetică este un act 
de dreptate ce i s-a făcut, dar, în acelaşi timp, obligă la reflecţii privind 
adoptarea unei strategii ingenioase în scopul aplicării celor mai eficiente 
mijloace de instrucţie şi educaţie religios morală, pe măsura contextului 
actual în care îşi desfăşoară misiunea ei în lume. 

1. Legitimitatea orei de religie în şcoală 

Faptul că poporul nostru s-a născut creştin, ne oferă posibilitatea de 
a evidenţia particularitatea specifică a dezvoltării sale cultural-spirituale 
de-a lungul vremii. Şi anume, creştinismul ortodox a creat o mentalitate 
caracteristică de a fi român şi de a fi ortodox. Altfel spus, Ortodoxia a devenit 
legea românească, cimentându-se ca lege strămoşească, transmisă de-a 
lungul generaţiilor. Este convingătoare în acest sens precizarea pe care o 
făcea pe la anul 519 Dionisie Euxigul, întemeietorul ştiinţific al erei creştine, 
evidenţiind faptul că spiritualitatea creştină ortodoxă a fost roditoare în 
sufletul locuitorilor din Sciţia Minor (Dobrogea), de unde era el originar, 
în aşa fel încât nu numai că a creat mentalitatea şi comportamentul creştin, 
dar a format personalităţi cu renume în Biserica lui Hristos: „Poate apare 
lucru nou celor neştiutori că Sciţia (Dobrogea) care se arată îngrozitoare 
prin frig şi în acelaşi timp prin «barbari» (popoare din afara gintei romane), 
a crescut totodată bărbaţi plini de căldură şi minunaţi prin blândeţea 
creştină. Că lucru stă aşa, eu îl ştiu nu numai printr-o cunoaştere directă, 
din naştere, ci mi l-a întărit şi experienţa, întrucât se constată că acolo (în 
Sciţia-Dobrogea), într-o obşte pământească expusă în calea relelor, au fost 
renăscuţi cu harul lui Dumnezeu prin taina Botezului oameni din care fac 
parte şi unii preafericiţi părinţi, cu care acea regiune se mândreşte ca de o 

rodire duhovnicească deosebită, oameni pe care am fost învrednicit să-i 
văd ducând viaţă cerească în trup plăpând. Credinţa lor, strălucind cu fapta 
bună, era pentru toţi pildă de viaţă şi sinceritate. Ei nu erau prinşi în mreaja 
nici unei griji păcătoase şi puteau spune cu Apostolul: «Cetatea noastră 
este în ceruri» ( Filipeni 3, 20). Ei au ţinut cu tărie neînfricată, totdeauna, 
dogmele credinţei ortodoxe căci, deşi erau simpli, în ştiinţă însă nu erau 
nepricepuţi” 1 . 

Legea ortodoxă devenită lege românească, a primit un caracter naţi¬ 
onal, pe măsură să întemeieze cultura acestui popor şi să o dezvolte de-a 
lungul istoriei sale. Aşa ne explicăm faptul că până în secolul al XlX-lea 
învăţământul românesc a fost în întregime religios. Reşedinţele episcopale 
şi mănăstirile au fost primele centre de şcoli. Preotul român nu se deo¬ 
sebea prea mult de păstoriţii săi, fiindcă şi el era rob pe moşia boierilor. 
Transmitea însă prin credinţa creştină lumina minţii şi bunurile supreme ale 
înţelepciunii divine, pe măsură să ţină poporul român în unitatea de neam 
şi de credinţă. Materia de învăţământ avea şi ea un caracter eminamente re¬ 
ligios, constând în cunoaşterea Decalogului, a Crezului, a celor şapte Sfinte 
Taine, a virtuţilor pe care să le cultive credincioşii şi a păcatelor ce trebu¬ 
iesc evitate. Deşi învăţământul era la început oral, prin viu grai, întrucât 
învăţăceii nu erau ştiutori de carte, mai apoi, preoţii învăţau pe credincioşi 
după cărţile de slujbă pe care le aveau la îndemână, scrise în limba slavonă. 
Iar acestea erau: Ceaslovul, Psaltirea, Liturghierul, Octoihul, Evangheliile, 
Mineele cu vieţile sfinţilor. Cu timpul, principala carte de învăţătură devine 
Bucoavna. Obiectivele acesteia sunt redate în predoslovie, evidenţiindu-se 
caracterul şi scopul ei religios: „Primiţi această cărticică şi citind-o înţe¬ 
legeţi şi pietatea cuvântului, pentru ca să fiţi în stare a vă îndrepta viaţa 
voastră, a vă purta după poruncile lui Dumnezeu, precum se cuvine oricărui 
pravoslavnic” 2 . 

Bucoavnele cuprindeau învăţăturile fundamentale ale credinţei, 
fapt care reiese din însăşi titlul lor. Bucoavna de la Bălgrad (1569) are, 
bunăoară, titlul: „Bucoavna ce are în sine deprinderea învăţăturii copiilor la 
carte şi simbolul credinţei creştine, diece porunci ale legii vechi şi ale celei 
noue, şapte taine ale Bisericii Răsăritului...”, iar Bucoavna de la Râmnic 
(1726) îşi destăinuie conţinutul, arătând că ea cuprinde: „întâi învăţătura 

1 Mitropolit Nicolae Corneanu, Gânduri la început de an, în voi. „Pe baricadele 
presei bisericeşti”, voi. I, Timişoara, 2000, p. 90-91. 

2 Pr. Mihai Bulacu, Spiritul catehezei patristice în şcoala românească. , Bucureşti, 
1937, p. 30-31. 

pentru tineri (în slavoneşte şi româneşte)... Scurtă tâlcuire a legii celor zece 
cuvinte, Rugăciunea Domnului, simbolul credinţei şi a celor nouă fericiri”. 

Mai târziu, odată cu introducerea tiparului, învăţământul românesc 
rămâne, la fel, religios. Tipăriturile diaconului Coresi vor avea însă un 
rol însemnat în promovarea limbii române prin cultul bisericesc, care se 
va concretiza mai târziu cu mai multă pregnanţă în Noul Testament de la 
Bălgrad (1648) sau, şi mai mult, în Biblia de la Bucureşti (1688). 

După unirea Principatelor Române (1859), „toate reformele de 
organizare şi reorganizare a învăţământului vor avea la bază învăţământul 
religios. Se cuvine să menţionăm legea de organizare a învăţământului 
primar, mai ales în mediul rural, datorată lui Petre Poni (1896), precum 
şi reformelor lui Spiru Haret. Acesta din urmă punea un accent deosebit 
pe civilizaţia interioară, caracterizată prin transformări intime la nivelul 
conştiinţei umane” 3 . 

Un rol important în cultivarea învăţământului românesc, şi implicit 
religios, l-au avut şcolile confesionale. E suficient să ne gândim la aportul 
pe care l-a adus Mitropolitul Andrei Şaguna în acest sens, pentru a înţelege 
rolul culturalizator pe care şi l-a asumat Biserica Ortodoxă. Cifra este 
mare şi nu mai necesită nici un comentar. Aproape 800 şcoli poporale în 
cuprinsul Arhiepiscopiei Sibiului, un gimnaziu superior (liceu) la Braşov 
(care-i poartă numele) şi un gimnaziu inferior (patru clase) la Brad. Apoi 
un institut teologic-pedagogic (1850), cu separarea secţiei de pedagogie 
(1853). 

Şcolile erau dotate cu cele necesare: clădiri, manuale, materiale 
didactice. Pe lângă acestea, fiecare învăţător şi preot avea obligaţia ca la 
nivelul parohiei să întemeieze cursuri serale pentru neştiutorii de carte. 

în astfel de situaţii, un binecunoscut pedagog român, G.G. Antonescu, 
putea spune cu privire la importanţa religiei pentru învăţământul românesc: 
„Eu nu admit ca într-un institut de educaţie, cum este şcoala primară, şcoala 
secundară, şi cum ar trebui să fie într-o oarecare măsură şi Universitatea, 
ştiinţa să fie predată fără a fi subordonată unui idealism moral şi religios... 
Şcoala nonnală superioară ar trebui să fie o şcoală ştiinţifică în slujba unui 
idealism creştin, moral şi raţional” 4 . 


3 Pr. Prof. Constantin Galeriu, Ora de religie în trecut şi azi, în voi. „îndrumări 
metodice, şi didactice pentru predarea religiei în şcoală”, Bucureşti, 1990, p. 9. 

4 Educaţia morală şi religioasă în şcoala românească, Bucureşti, 1937, p. MO¬ 
MI. 

Pe de altă parte, cercetătorul şi gânditorul creştin Vasile Băncilă 
arată că „un om cu bogate amintiri religioase din copilărie se distinge 
întotdeauna dintre ceilalţi oameni... Cei ce lipsesc copiii de religie fac o 
crimă faţă de viitorul lor de oameni pe această lume şi de mântuire pe 
lumea transcendentă: a nu face educaţie religioasă copilului e a proceda o 
operaţie caracterizată de infirmizarea sufletului, e a amputa fiinţa umană de 
ceea ce are mai de preţ” 5 . 

La toate acestea se cuvine să venim cu o precizare esenţială. Şi anume, 
când ne referim la scopul şi obiectivele educaţiei religioase exercitate de 
Biserica Ortodoxă Română în contextul actual, trebuie avut în atenţie şi 
catehizarea sistematică a credincioşilor care au fost privaţi de instrucţia 
religioasă în cei aproape 50 de ani de dictatură comunistă. Este prea bine 
cunoscut faptul că la temelia educaţiei religioase stă catehizarea. Predica 
zideşte pe temelia catahezei. Iar fără o temelie solidă, întregul edificiu nu- 
şi poate avea consistenţa... Nu sunt suficiente alocuţiunile sau învăţăturile 
de credinţă comunicate sporadic. Se impune cu necesitate exercitarea unei 
catehizaţii sistematice a credincioşilor, dacă dorim ca aceştia să cultive o 
credinţă luminată, dată fiind confuzia spirituală şi fluctuaţia secularizantă 
pe care o străbatem... 

2. Necesitatea cultivării valorilor spirituale 
pentru sufletul omenesc 

Persoana umană ca fiinţă complexă a fost definită ca fiind bio-psiho- 
socio-culîurală şi spirituală. Pe baza acestei constatări putem spune că 
religia aparţine sufletului omenesc prin natura sa, iar valorile religioase 
în simbioza celorlalte valori îi împlinesc însăşi menirea vieţii lui. De 
aceea „omul care rupe orice relaţie cu transcendentul este un om «fără 
Dumnezeu», descentrat axiologic, fără repere, fără orientare valorică. Omul 
este dedicat finalităţii, scopurilor, valorilor. Nu el se adaptează la lumea 
exterioară, ci aceasta se mulează conform unei finalităţi instituite în spiritul 
său... Valorile religioase fortifică interioritatea şi-l direcţionează pe om spre 
cucerirea unei lumi veritabile...” 6 . După Louis Lavelle, filosoful valorilor, 
nu există valoare care să nu implice, în cele din urmă, un caracter religios. 
„Religia, apreciază el, este actul care transcende oricărui relativ, ea găseşte 

5 Pr. Prof. C. Galeriu, op. cit., p. 12. 

6 Constantin Cucoş, Pedagogie, Iaşi, 1998, p. 165-166. 

în locul neantului acest absolut al actului la care ne face să participăm şi 
care absolutizează şi valorizează orice relativ” 7 . Mai mult, „prin valorile 
religioase se înalţă arcul de boltă care uneşte valorile cele mai îndepărtate, 
adună şi adăposteşte pe cele mai variate. Un individ poate cuprinde mai 
multe valori, pe cele mai multe dintre ele, dar legătura lor unificatoare va 
lipsi atât timp cât valoarea religioasă nu li se adaugă” 8 . în acest context, 
cunoscutul pedagog român Ion Găvănescu a arătat că „educaţia religioasă 
este producerea şi dezvoltarea acelui sentiment superior de legătură cu ceva 
veşnic şi nesupus concepţiei noastre spaţiale, un suflet, un principiu care 
stăpâneşte şi cârmuieşte totul” 9 . 

Se apreciază tot mai mult că ruptura dintre religie şi viaţă constituie 
cauza dezordinii spirituale care sufocă astăzi tot mai multe suflete, întrucât 
„nu mai poţi fi astăzi om cultivat şi moral, o persoană integrată din punct de 
vedere psihic şi comportamental, fără cunoaşterea şi profesarea unor valori 
pe care religia le promovează mai mult decât alte fonne de spiritualitate” 10 . 
Prin promovarea educaţiei religioase în şcoală se ajunge la formarea plenară 
a omului şi la „implicarea lui responsabilă în viaţa activă şi în social... 
Şcoala publică laică crede că formarea civică şi patriotică nu ar avea nici o 
tangenţă cu instruirea religioasă a tânărului. Realismul social şi ideologic 
îşi are sorgintea şi în precaritatea referinţelor religioase la care este racordat 
individul. Când nu accepţi principii prime, eterne, intangibile, crezi că totul 
îţi este permis. Societatea democratică pluralistă trebuie să fie permisivă 
faţă de educaţia religioasă instituţionalizată, ca o manieră de cunoaştere 
şi racordare opţională la sisteme de valori alternative. Rolul religiei în 
şcoală se mai justifică şi prin asigurarea unei culturi generale integrale, ca o 
componentă indispensabilă a comportamentului solidar, civic, superior” * 11 . 

Prin urmare, puterea de susţinere şi afirmare a valorilor creştine 
rezidă în caracterul lor transcendent şi veşnic. Persoana umană poartă 
în sine destinul eternităţii. Prin definiţie, ea este o entitate psiho-fizică, 
transcendentă şi veşnică. Sufletul fiind nemuritor, se îndreaptă „instinctiv” 
spre ceva dincolo de existenţa lui temporară. Măreţia piramidelor, de pildă, 
înfruntă veacurile spre a da mărturie asupra aspiraţiei sufletului omenesc 
spre valorile veşnice şi spre nemurire. Cuvintele Domnului rămân astfel 

7 Trainte des valeurs, voi. II, Paris, 1954, p. 165-166. 

8 Tudor Vianu, Studii defilosofia culturii , Bucureşti, 1982, p. 102. 

9 Pedagogia generală, Bucureşti, 1923, p. 508. 

10 C. Cucoş, op. cit., p. 171. 

11 Ibidem. 

mereu actuale: „Ce ar folosi omului dacă ar dobândi toată lumea, dar 
ar pierde sufletul său...” (Matei 16, 26). Pentru acest motiv, cultivarea 
actelor morale în perspectiva lor veşnică înaripează sufletul spre nădejdea 
dobândirii valorilor nepieritoare, creând astfel caractere ferme. 

3. Scopul orei de religie 
şi al catehizării credincioşilor 

Din cele până aici tratate rezultă că scopul şi obiectivele studierii 
religiei privesc adâncul spiritual al persoanei umane, cu urmări asupra 
destinului cultural al poporului din care face parte. în concret, finalitatea 
învăţământului religios rezidă în formarea unor credincioşi autentici, pe 
măsură să cunoască, să mărturisească şi să trăiască adevărurile de credinţă 
revelate de Dumnezeu şi păstrate de Biserica Ortodoxă ai cărei fii sunt 
prin Taina Sfântului Botez, şi din a cărei viaţă de har şi de sfinţenie se 
împărtăşesc prin lucrarea Sfântului Duh. 

Referindu-ne la scopul învăţământului vom preciza că acesta rezidă 
în a comunica cunoştinţe şi a crea deprinderi în direcţia folosirii lor, în 
cadrul unei deontologii profesionale. în special, scopul învăţământului 
religios-moral constă în instrucţie, adică în comunicarea adevărului revelat 
de Dumnezeu, şi în educaţie, ceea ce înseamnă exercitarea în direcţia 
formării deprinderilor de trăire creştină, printr-o acţiune sinergică de 
colaborare a voinţei cu harul divin. în cele din urmă, scopul catehizării 
constă In formarea caracterului religios moral creştin, ca viaţă în Hristos 
prin Duhul Sfânt. 

Acest dublu scop formează o unitate organică şi funcţională. Nu se 
poate face educaţie fără instrucţie, fiindcă învăţarea înseamnă cunoaştere. 
La rândul ei, cunoaşterea rămâne sterilă, fără finalitate, dacă nu este 
aplicată în viaţă. în acest sens, cuvintele Apostolului sunt foarte clare: 
„credinţa vine din auzite, iar auzirea prin cuvântul lui Dumnezeu” (Romani 
10, 17). „Dar cum vom chema pe Cel în care nu am crezut? Şi cum vom 
crede în Cel despre care n-am auzit? Şi cum vom auzi fără propovăduitor?” 
(Romani 10, 14). Pe de altă parte, Mântuitorul avertizează spunând: „Când 
ştiţi toate acestea, fericiţi sunteţi de le veţi şi face” (Ioan 13, 17). De 
aici şi îndemnul Sfântului Iacob: „Fiţi împlinitorii cuvântului, nu numai 
ascultătorii lui, înşelându-vă” (Iacob 1,21). Altfel spus, credinţa pe care o 
cunoaştem trebuie să fie vie. Şi este vie numai dacă îşi dovedeşte eficienţa 

prin fapte. „Credinţa fără fapte este moartă” ( Iacob 2, 17). Numai „credinţa 
care lucrează în dragoste” ( Galateni 5, 6) poate împlini scopul catehizării 
copiilor sau a credincioşilor. 

Prin urmare, adevărurile de credinţă pe care le însuşesc catehumenii 
trebuie să devină realităţi ale vieţii, fiind bine imprimate în mintea şi în 
simţirea lor, pentru a pune voinţa în acţiune. La rândul ei, viaţa le va da impuls 
de cunoaştere şi adâncire duhovnicească pe măsură să formeze caractere 
religios-morale creştine, adică stabilitate, statornicie în cunoaşterea şi 
mărturisirea credinţei prin vieţuirea ei. Cunoscând şi vieţuind conform 
adevărului de credinţă descoperit de Dumnezeu, catehumenii vor dobândi 
statornicie duhovnicească, nefiind „aruncaţi de valuri şi purtaţi de tot 
vântul învăţăturii, în amăgirea oamenilor, întru vicleşug, spre uneltirea 
înşelăciunii” ( Efeseni 4, 14). 

Caracterele morale creştine, reprezentând statornicia vieţii în Hristos, 
ca lucrare a Duhului Sfânt, dovedesc concret această realitate prin cultiva¬ 
rea celor trei virtuţi teologice: credinţa, nădejdea şi dragostea. Prin credin¬ 
ţă, Hristos locuieşte în inima noastră {Efeseni 3, 17). Nădejdea este „ancora 
sigură şi tare” {Evrei 6, 19) înfiptă în tărâmul veşniciei, având încrederea 
dobândirii bunurilor viitoare pe temeiul făgăduinţei lui Dumnezeu {Evrei 
6, 17), iar „dragostea este legătura desăvârşirii” {Coloseni 3, 14). Ea cu¬ 
prinde toate celelalte virtuţi, desăvârşindu-le prin lucrarea Sfântului Duh în 
comuniunea iubirii lui Dumnezeu, fiindcă „Dumnezeu este iubire şi cel ce 
rămâne în iubire, rămâne în Dumnezeu şi Dumnezeu rămâne în el” {lloan 
4, 16). 

In felul acesta, prin cultivarea virtuţilor teologice, împlinite în iubirea 
faţă de Dumnezeu, faţă de semeni şi faţă de întreaga creaţie, educaţia 
religioasă creştină îşi împlineşte scopul, creând caractere morale ce tind 
mereu să atingă desăvârşirea sfinţeniei lui Dumnezeu, după îndemnul 
Mântuitorului: „Fiţi desăvârşiţi precum şi Tatăl vostru cel din ceruri 
desăvârşit este ” {Matei 5, 48). 

4. Obiectivele urmărite în educaţia religioasă 

Obiectivele urmărite prin catehizare vizează în primul rând activizarea 
sau reactualizarea harului baptismal. Sfântul Apostol Pavel se referă la o 
continuă „înnoire şi îmbrăcare în omul cel nou, cel zidit după Dumnezeu 
întru dreptate şi întru sfinţenia adevărului” {Efeseni 4, 23-24). Această 

neîntreruptă înnoire duhovnicească se face prin participarea la viaţa de 
har a Bisericii, ca membre active, ca practicanţi ai sfinţeniei creştine. 
Cunoscând învăţătura mântuitoare prin catehizare, membrii Bisericii nu se 
vor lăsa „amăgiţi de cuvinte deşarte” ( Efeseni 5, 6), adică de învăţătura ce 
denaturează credinţa şi duce la rătăcire. 

Un alt obiectiv esenţial al educaţiei religioase este acela de a face din 
fiecare credincios un om al rugăciunii. Prin rugăciune intrăm în comuniune 
cu Dumnezeu, spre a ne împărtăşi de darurile Sale. Rugăciunea animă 
credinţa, întăreşte nădejdea şi desăvârşeşte dragostea. Nimic mai mult ca 
rugăciunea curată nu ne legitimează calitatea de creştini. în acelaşi timp, 
Dumnezeu reprezintă Sfinţenia absolută, iar comuniunea cu El, prin actul 
religios, se realizează numai printr-o viaţă curată. Condiţia sfinţeniei ia 
care orice credincios trebuie necontenit să aspire rezidă în aceea că numai 
„cei curat se poate atinge de Cei curat”. întinăciunea vieţii omului nu 
poate intra în comuniune cu sfinţenia (curăţia) vieţii divine, motiv pentru 
care Apostolul ne îndeamnă să „păstrăm taina credinţei în cuget curat” (/ 
Timotei 3, 9). în acest sens, educaţia religioasă urmăreşte tocmai cultivarea 
neîntreruptă a vieţii de sfinţenie. De aici şi îndemnul Apostolului: „Desfrâu 
şi orice necurăţie sau lăcomie nici să nu se pomenească între voi, aşa cum 
se cuvine sfinţilor. Nici vorbe de ruşine şi vorbe proaste sau glume care 
nu se cuvin, ci mai degrabă mulţumire. Căci aceasta să o ştiţi, căci nici 
un desfrânat sau lacom... nu are moştenire în împărăţia lui Hristos şi a lui 
Dumnezeu” (. Efeseni 5, 3-5). 

De aici rezultă că obiectivul esenţial ai educaţiei religioase este 
de a face din orice catehumen un membru ai împărăţiei iui Dumnezeu, 
sau că fiecare creştin are datoria ca prin viaţa lui să facă vie împărăţia 
iui Dumnezeu în lume, demonstrând astfel necesitatea ei pentru sufletul 
omenesc şi pentru buna rânduiaiă a societăţii din care face parte. 

După cum vedem din cele până aici tratate, scopul educaţiei 
religioase se realizează prin obiectivele urmărite, încât putem spune că 
această simbioză se împlineşte printr-o activitate susţinută, exercitată 
cu tact şi cu pricepere, de către catehet. Misiunea acestuia nu este deloc 
uşoară. El nu va comunica mecanic cunoştinţele privind istoria biblică, sau 
doctrina creştină. Menirea activităţii lui este de a convinge pe cateheţi că 
învăţătura pe care o transmite este necesară vieţii lor. Fără a crea această 
convingere, nu reuşeşte să determine o mentalitate şi un comportament 
autentic creştin. Catehetul trebuie să se implice apoi în viaţa catehumenilor, 

dovedind dragoste faţă de materia pe care o predă, oferind în acelaşi timp 
un model de vieţuire creştină. Numai atunci, „când dascălul reuneşte în 
inima sa dragostea de profesiune şi dragostea de elevi, putem spune că este 
un învăţător desăvârşit” (L. Tolstoi). 


5. Dificultăţi în atingerea scopului şi obiectivelor 
educaţiei religioase în contextul actual 

După cum am arătat, sufletul omenesc prin natura sa este religios, 
iar valorile moral religioase sunt esenţiale în viaţa socială. Am văzut apoi 
că prezenţa religiei în şcoli este motivată şi necesară, ca o realitate care 
aparţine „de jure et de facto” învăţământului românesc. 

Totul bine până aici. Aşa a fost, aşa e normal să fie, numai că „omnia 
mutantur...” (toate lucrurile se schimbă). Viaţa este în continuă mişcare şi 
transformare, încât realitatea oferă mereu noi şi variate aspecte, de care, 
evident, trebuie să ţinem seama. Noile situaţii istorice determină schimbări 
de mentalitate şi de comportament într-o societate ale cărei structuri încă 
nu sunt pe deplin stabilizate. De aici bulversarea socială, cu conflictele 
de interese, cu tensiuni concurenţiale, cu afirmarea personală pe căi mai 
mult sau mai puţin cinstite, cu îmbogăţiri „peste noapte”, cu falimente 
şi şomaj, sau cu sărăcie sub nivelul existenţei... Toate acestea realizează 
multiple şi variate atitudini faţă de simţământul religios, fie pozitive, fie 
negative.... Dacă înainte în societatea românească era dominantă dictatura 
atee, acum libertatea la toate nivelele şi-a deschis larg porţile, numai că 
oamenii nu o ştiu folosi, şi se îneacă în ea, devenindu-i victime... Dacă în 
trecut, sub imperativul comunismului ateu s-a creat o anume mentalitate şi 
comportament, în prezent, prin totala liberalizare a spiritului uman, asistăm 
la o anarhie ideologică din care nu lipsesc convulsiile religioase şi morale, 
încât, firesc ne punem întrebarea: care va fi ordinea democratică ce va crea 
stabilitate şi bună rânduială socială la toate nivelele, inclusiv în relaţiile 
interreligioase, sau interconfesionale?... 

Fără a pune în discuţie alte detalii, vom încerca să punctăm câteva 
elemente specifice cadrului actual, care pune probleme şi cere soluţii pentru 
abordarea educaţiei religioase pe pământul românesc. 

In general, se recunoaşte că acea criză spirituală europeană, de care 
se vorbeşte atât de mult, se va face tot mai mult simţită şi la noi. Desigur 
va trebui să ţinem cont de elementele ei specifice, pentru a ne „putea face 

tuturor toate, ca măcar pe unii să-i mântuim” (/ Corinteni 9, 22), sau a nu 
ne pierde noi înşine autenticul... 

Iată pe scurt câteva elemente cu care este confruntată educaţia 
religios-morală în actualitate : 

1. Tensiunea actuală între tradiţie şi modernitate, dată de faptul că 
tradiţia fără modernitate constituie o situaţie dificilă ce nu poate fi rezolvată, 
iar modernitatea fără tradiţie este o iremediabilă derută (G. E. Bateman 
Saintsbury). 

2. Relativizarea valorilor creştine consacrate, pornită în special 
din atenţia acordată vieţii omului detaşat de Dumnezeu, iar atunci când 
„Dumnezeu nu există, totul este permis”, spunea F. M. Dostoievski. De 
aici rezultă procesul de secularizare a lumii de azi. De aici s-au format etici 
biologizante de tip neopăgân cu întregul lor cortegiu de deviere şi prăbuşire 
a instinctelor omeneşti în tot felul de patimi î nr obitoare şi generatoare de 
tensiuni sociale. 

3. Instabilitatea crescândă a familiei, datorită lipsei de discernământ 
în contractarea ei şi a liberalizării crescânde a divorţului, sau pur şi simplu 
a renunţării la familie în favoarea aventurilor nesăbuite. 

4. Conflictul între generaţii şi tensiunile în relaţiile dintre părinţi 
şi copii se adâncesc tot mai mult. Această tensiune reprezintă conflictul 
dintre mentalităţi şi comportamente ce se diferenţiază datorită variatelor 
transformări care mereu apar sub diverse influenţe, schimbând mersul vieţii 
şi chiar al istoriei. 

5. învrăjbirea tot mai accentuată dintre închinătorii Domnului, prin 
apariţia unor secte, care, defonnând Revelaţia divină, compromit învăţătura 
şi viaţa creştină. 

6. Indiferentismul şi absenteismul religios, datorat secularismului 
dominant. 

Prin urmare, alte vremuri, alţi oameni, alt cadru istoric, social 
şi religios în care învăţământul religios este autorizat să-şi desfăşoare 
activitatea în actualitate, încât realitatea concretă ne obligă la o analiză a 
dificultăţilor cu care ne confruntăm. 

Vom puncta câteva dintre acestea, luând în combinaţie cei trei factori 
esenţiali ai educaţiei religioase: familia, Biserica şi şcoala. 

1. Reintroducerea religiei în şcoală a întâmpinat şi încă mai întâmpină 
rezerva şi chiar obstrucţia unei mentalităţi tributare ateismului în care 
învăţământul de stat s-a „dospit” în cei 50 de ani de dictatură comunistă, 
încât profesorul de religie a rămas oarecum stingher. 

2. Orei de religie, introdusă în şcolile generale şi în licee, nu numai că 
nu i s-a acordat atenţia cuvenită, dar a rămas marginalizată, fiind socotită 
disciplină auxiliară. 

Pe de altă parte, sub aspect organizatoric, din lipsă de cadre 
specializate, religia a fost la început predată de „suplinitori” lipsiţi nu 
numai de cunoştinţele necesare, ci şi de vocaţie. Au fost situaţii când orele 
de religie au fost folosite pentru a completa diverse catedre... Alte situaţii 
deficitare privesc învăţământul simultan la ciclul elementar al şcolilor 
aflate la limita numărului necesar de elevi pentru a funcţiona. In acest caz, 
activitatea instructiv-educativă se desfăşoară foarte alert, propunătorul 
aflându-se în criză de timp. Şi astfel, învăţământul religios rămâne mai 
mult formal. 

3. Profesorul de religie nu este implicat în procesul educativ al şcolii, 
şi, de ce să nu recunoaştem, nu se implică nici el. Iar dacă se implică nu este 
totdeauna convingător... El apare la nivelul şcolii mai mult cu programe 
festive de Sfintele Sărbători ale Crăciunului şi Paştelui, sau cu diverse 
articole sau poezii cel mult publicate la panoul şcolii, sau al clasei. Educaţia 
propriu-zisă se face la nivelul claselor, după vechile metode, în special de 
către diriginţi. De pildă, educaţia sexuală, la modă în şcoli, se face exclusiv 
de pe poziţie biologică, lipsind aproape în totalitate elementul moral, cum ar 
fi, de pildă, cultivarea simţământului pudorii... De educaţia duhovnicească 
la acest capitol nici nu mai poate fi vorba... Distracţiile tinerilor pe la 
discoteci dovedesc totală indiferenţă faţă de morala religioasă. In astfel 
de situaţie nu ne va mira că avorturile elevelor sunt tot mai frecvente, iar 
pentru stăvilirea actelor de violenţă şi a pătrunderii infractorilor în sediul 
şcolilor, porţile sunt păzite de organele de ordine ale statului. 

4. Mass-media oferă prea puţină artă educativă ca să susţină, sau cel 
puţin să nu fie în contradicţie cu principiile moralei creştine. Cinematografia 
este preponderent îmbibată de violenţă şi sexualitate, iar mai nou se vorbeşte 
chiar de o „artă pornografică”... Temele moralizatoare lipsesc aproape cu 
desăvârşire... Exemplele oferite se impregnează în conştiinţa copiilor şi a 
tinerilor, care caută să le imite... Nu ne va mira astfel faptul că apar situaţii 
de crimă juvenilă, sau cazuri când copiii devin părinţi... 

5. în acelaşi timp, orientarea cu prioritate spre aşa-numita „revoluţie 
pictorială”, potrivit căreia televizorul, internetul şi calculatorul i-au luat 
locul cititului, inhibă tot mai mult aspiraţiile creatoare ale spiritului spre 
valorile perene de ordin estetic, etic şi religios, iar abordarea tehnicizată 
a vieţii, dirijată spre realitatea virtuală, stagnează orientarea ei spirituală. 

Pe de altă parte, modelele ce se oferă tinerilor spre imitaţie, 
promovând ideea „omului natural şi universal”, sunt complet detaşate de 
valorile moral-religioase tradiţionale, promovând un spirit antielitist, menit 
să răstoarne modelul clasic al manierelor elegante sub toate aspectele şi 
formele de manifestare personală şi publică; iar „homo economicus”, 
înrobit banului, puterii şi plăcerii, aflat în opoziţie cu „homo adorans”, 
determină o mentalitate lipsită de cer şi de pământ (patrie). 

6. Pe de altă parte, profesorii de religie nu oferă totdeauna exemple 
vii de urmat pentru elevii lor. Mulţi lasă de dorit în ţinută, în conversaţie 
sau în atitudini. Se complac în viaţa secularizată şi nu reuşesc să transmită 
elanul care angajează sufletul spre idealul urmărit. De fapt, mulţi nici nu 
şi-au format acest elan şi, dacă le lipseşte şi responsabilitatea, intră într-o 
rutină statică ce aplatizează simţământul religios care, prin esenţa sa, se 
cere să fie viu şi mereu în acţiune. 

7. Colaborarea cu factorii educativi, precum familia, este aproape 
inexistentă. De fapt părinţii elevilor sunt de-a dreptul ignoranţi în privinţa 
religiei. Lipsind catehizarea credincioşilor adulţi, mulţi dintre ei sunt 
nevoiţi să înveţe religia chiar de la copiii lor... 

8. Privind participarea elevilor la viaţa Bisericii, ca o condiţie sine 
qua non în educaţia creştină, constatăm că aceasta este extrem de sporadică 
şi neconvingătoare. Din nefericire, în acelaşi indiferentism şi absentism 
se încadrează, în cea mai mare parte, şi profesorii de religie. Neexistând 
o comunicare activă şi organizată între profesorul de religie şi preotul de 
la biserică, nu ne putem aştepta nici la eficienţa şi finalitatea educaţiei 
religioase. 

9. Materia (conţinutul cunoştinţelor) orelor de religie, nu numai că 
nu este susţinută şi la alte discipline de învăţământ, ci este chiar contrazisă, 
mai ales la Biologie, unde chiar manualele doresc să se orienteze cu 
exclusivitate după evoluţionism. Le fel şi Psihologia rămâne exclusiv laică. 

10. Metodicile privind predarea religiei în şcoală sunt alcătuite de 
profesori laici, care asociază religia disciplinelor socio-umane şi nu reuşesc 
să pătrundă simţământul religios specific. Necunoscând temeinic conţinutul 
biblic şi doctrinar creştin comit greşeli (de pildă, într-o astfel de metodică 
se dă ca lecţie model „Predica Sfântului Apostol Pavel de la Cincizecime”). 

11. Mulţi dascăli de religie îşi exprimă doleanţa că manualele prezintă 
materia de învăţământ a religiei nesistematic şi incoerent. Orientându-se 
exclusiv după ele, nu pot comunica învăţătura creştină în totalitatea ei, iar 
elevii rămân doar cu o simplă imagine a acesteia. 

12. Dubla subordonare a educaţiei religioase statului şi Bisericii 
crează de multe ori derută. Organele statului îşi asumă dreptul de a face 
imixtiune în învăţământul teologic şi religios, fiindcă îl susţine financiar, 
dar nu sunt competente să ofere orientarea autentică. 

Semnalând aceste dificultăţi, sau deficienţe ale educaţiei religioase în 
şcoli, nu dorim în nici un fel să umbrim activitatea eficientă pe care cadrele 
didactice cu vocaţie o desfăşoară cu multă dăruire. Referindu-ne însă la 
scopul şi obiectivele educaţiei religioase în contextul actual, se cuvine 
să atragem atenţia că finalitatea acestora depinde în foarte mare măsură 
de profesorul de religie. Acesta va reuşi să atingă scopul şi obiectivele 
educaţiei religioase numai dacă îşi asumă responsabilitatea vocaţiei sale 
misionare, care îl obligă să depăşească postura unui dascăl de rutină, 
în favorul identificării cu cunoştinţele pe care le predă, confirmată de o 
vieţuire care să convingă pe elevi de necesitatea religiei pentru viaţa lor. 

6. Datoria unei activităţi susţinute pentru îndeplinirea 
scopului şi obiectivelor educaţiei religioase 
în contextul actual 

într-un editorial al unei reviste bisericeşti, analizându-se „viitorul 
religiei”, se semnala faptul că „secularismul şi presiunile din afară nu fac 
altceva decât să provoace naşterea unor fonne noi religioase. Anumiţi 
experţi apreciază că extinderea secularizării împinge comunităţile de 
credincioşi să se replieze, să se izoleze, să-şi asume aspecte asemănătoare 
celor ale sectelor şi să-şi stabilească unele legi sociale şi morale riguroase. 
Credinţa ca atare însă nu dispare niciodată” 12 . întrebarea care se pune acum 
se referă la creştinism, şi anume: „viitorul creştinismului trebuie pus în 
acelaşi termeni ca al celorlalte religii?... Creştinismul nu este o religie 
asemănătoare altora; originalitatea lui constă în aceea că el proclamă 
intervenţia directă a lui Dumnezeu în lume şi în istoria umanităţii, că 
Iisus - intrat în istorie ca Fiu al lui Dumnezeu - continuă încă şi acum să 
lucreze prin Duhul Sfânt... Primejdia care pare a se accentua tot mai mult 
nu este dispariţia credinţei religioase, cât divergenţa tot mai pronunţată 
între credinţă şi viaţa bisericească. Iar noi toţi care suntem convinşi că 
Biserica a fost întemeiată de Hristos Domnul spre a-I continua lucrarea 
şi să-I răspândească mesajul, că ea este pentru noi calea mântuirii, trebuie 

12 Altarul Banatului , nr. 4-6/1991, p. 7. 

să ne lăsăm pătrunşi de sfânt entuziasm întru a-i sluji cu toată devoţiunea. 
Credinţa nu va dispărea, dar ea s-ar putea localiza alături de Biserică sau 
chiar în afara ei. O primejdie pe care nu avem dreptul s-o neglijăm este 
aceea a unui «creştinism particular», a unei «credinţe particulare», a unei 
«morale particulare», care să păstreze aparenţa creştinismului şi care să se 
lege până la un punct de angajamentul creştin.. ,” 13 . 

O astfel de analiză realistă şi pertinentă ne determină să reflectăm, 
în final, asupra modului în care trebuie să ne mobilizăm activitatea pentru 
ca instrucţia şi educaţia creştină să-şi poată îndeplini scopul şi obiectivele 
de păstrare a credinţei de totdeauna a Bisericii şi de afirmare a valorilor 
creştine în lume. Iar pentru a crea caractere creştine, atât învăţământul 
religios din şcolile de stat, cât şi catehizarea credincioşilor maturi trebuie să 
convingă pe cei ce ascultă şi, punându-le temelia credinţei, să-i determine 
să şi vieţuiască precum cred şi, făcându-şi un ideal măreţ şi veşnic din 
crezul lor, să o mărturisească cu cuvântul şi cu fapta. 

Desigur, se cuvine să fim optimişti, având încredere că Biserica va 
reuşi, prin lucrarea lui Dumnezeu în lume şi printr-o catehizare susţinută şi 
temeinic efectuată la nivelul tuturor categoriilor de credincioşi, să creeze o 
mentalitate şi un comportament creştin, arătând că împărăţia lui Dumnezeu 
este necesară sufletului omenesc şi vieţii sociale actuale. 


13 Ibidem, p. 8-9. 

Omagiu unui vrednic profesor de Teologie * 

Pr. Prof. Dr. Mircea PĂCURARIU 


Deşi este greu de crezut, Părintele Profesor Sorin Cosma 
împlineşte frumoasa vârstă de 70 de ani. Preasfinţitul Episcop Lucian al 
Caransebeşului mi-a adresat rugămintea de a scrie câteva pagini despre 
iubitul dascăl de Teologie al atâtor generaţii de preoţi din eparhiile 
Mitropoliei Banatului. Cu toate că legăturile noastre de-a lungul unei 
vieţi au fost mai mult sporadice, totuşi, încerc să pun pe hârtie câteva 
gânduri în acest moment aniversar. Absolventul de liceu Sorin Cosma 
a intrat în Institutul teologic din Sibiu în 1957, pe când eu eram la 
Bucureşti la cursurile de doctorat (1956-1959). în anul 1961, când m-am 
reîntors la Sibiu, ca asistent, Sorin Cosma terminase studiile şi era înscris 
la cursurile de doctorat la Institutul teologic din Bucureşti, încât nu ne¬ 
am putut cunoaşte nici acum. Cred că abia pe atunci, deci după 1961, 
am auzit de la profesorii noştri sibieni cuvinte elogioase despre fostul 
lor student, acum doctorand. După 1964, când a fost numit profesor la 
Seminarul teologic din Caransebeş, mi-au vorbit frumos despre dânsul 
foştii săi elevi, deveniţi studenţi ai Institutului sibian. Apoi i-am întâlnit 
mereu numele în paginile revistei „Mitropolia Banatului”, în care a 
publicat numeroase studii de Teologie Morală, disciplină în care şi-a luat 
doctoratul la Bucureşti, dar şi multe predici şi cateheze, absolut necesare 
preoţilor. 

Nu mai reţin când ne-am cunoscut; cred că la Sibiu sau la Bucureşti, 
la vreuna din acele „Conferinţe teologice interconfesionale”, care aveau 
loc pe atunci la Institutele noastre teologice sau la cel protestant din 
Cluj. Ne-am revăzut apoi la Caransebeş, când eram delegat să prezidez 
examenul de diplomă la Seminarul teologic de acolo. De la prima 
întâlnire mi-am dat seama că am în faţă un preot de vocaţie, studios, 
modest, echilibrat în toate, un interlocutor plăcut, mereu cu zâmbetul pe 
buze, preocupat de problemele mari ale învăţământului nostru teologic. 

* Publicat în Vocaţie şi misiune în Biserica lui Hristos (volum omagial închinat Pr. 
Prof. Dr. Sorin Cosma), Editura Diecezană, Caransebeş, 2009, p. 15-16. 

Ţin minte că, după pensionarea Părintelui Profesor Ioan Zăgrean, în 
1982, rectorul de atunci al Institutului teologic sibian, Părintele Profesor 
Constantin Voicu, precum şi prorectorul Dumitru Abrudan (care îi fusese 
coleg şi director la Caransebeş) au stăruit mult pe lângă Părinte Profesor 
Sorin Cosma să accepte catedra vacantă de Teologie Morală de la Sibiu. 
N-a fost chip! Părintele Sorin Cosma se legase sufleteşte prea mult de 
Caransebeş şi astfel a rămas în continuare acolo, alături de foştii săi elevi, 
deveniţi, între timp, ei înşişi profesori. 

Au survenit însă evenimentele din decembrie 1989 şi, aşa, Părintele 
Sorin Cosma a acceptat în sfârşit să ocupe catedra de Teologie Morală, 
iniţial ca lector, promovat apoi conferenţiar şi profesor, la noua Facultate 
de Teologie din Timişoara. A început acum şi o etapă nouă în activitatea 
sa didactică, dar mai ales ştiinţifică, pentru că a publicat aproape în 
fiecare an lucrări în volum, în care aborda teme de Morală creştină, 
de Catehetică, de Bioetică şi de Ascetică. Este de ajuns să menţionăm 
volumele: Cuvinte ale dreptei credinţe - Cateheze (Arad, 1992, 570 p.), 
ca şi cele două volume de Cateheze (Caransebeş, 2001, 972 p.), deosebit 
de utile pentru preoţii parohi, care erau puşi acum în situaţia de a relua 
firul întrerupt în 1948, al predării Religiei în şcoală. Au urmat apoi 
alte volume care tratau teme majore de Teologie: Cumpătarea în etica 
filosofică antică şi în morala creştină. O încercare de sofrologie creştină 
(Timişoara, 1999, 440 p.), Virtutea şi razele ei de lumină (Reşiţa, 1999, 
326 p.), Fericirile şi Sfânta Triadă (Reşiţa, 1999, 438 p.), Curs elementar 
de Bioetică (Timişoara, 2002, 264 p.), Ascetica (Timişoara, 2003, 640 + 
XIV p.), la care se adaugă studiile publicate în „Altarul Banatului”, în 
„Foaia Diecezană” şi în alte periodice bisericeşti. 

Aşadar, din 1964 şi până în 2009, deci timp de 45 ani, Părintele 
Profesor Sorin Cosma şi-a făcut datoria la catedră, formând tot atâtea 
generaţii de slujitori ai Bisericii. Printre foştii săi studenţi şi elevi se 
numără azi ierarhi, profesori de Teologie şi de Religie, vicari şi consilieri 
eparhiali, protopopi, stareţi de mănăstiri, dar mai ales preoţi parohi, 
care păstoresc în parohii din Banat, Crişana şi Hunedoara, mai puţini 
în alte zone ale ţării, iar mai nou în „diaspora românească” din Europa 
occidentală, Statele Unite ale Americii şi din Canada. L-aş pune aşadar 
alături de o altă figură „legendară” a învăţământului bănăţean, anume 
protosinghelul Iuliu-Iosif Olariu (1859- 1920), care şi-a slujit cu acelaşi 
devotament catedra la Institutul teologic-pedagogic din Caransebeş, 

timp de 35 de ani, şi care a înzestrat literatura teologică românească - în 
perioada ei de formare - cu lucrări din mai multe ramuri ale Teologiei. 

Preot de vocaţie şi de înaltă demnitate, dăruit cu întreaga sa fiinţă 
catedrei şi altarului, Părintele Profesor Sorin Cosma a lăsat cele mai 
frumoase amintiri în sufletele atâtor generaţii de elevi şi apoi de studenţi, 
care îi păstrează neştearsă amintirea şi - nădăjduim - îi vor urma şi pilda 
luminoasă de propovăduitor al Evangheliei în biserică, în şcoală, în 
societate. De aceea, în acest ceas aniversar, îi dorim şi noi ani mulţi, cu 
pace, sănătate, noi împliniri, dar şi cu alese bucurii. 

